
PARTEA ÎNTÂI 


I. AFACEREA CENTRAL BANK 


Fără îndoială că îndrăzneaţa spargere, care a ocupat atâta 
vreme presa sub numele de „Afacerea Central Bank" şi care a 
avut, timp de două săptămâni, cinstea de a apărea cu litere mari 
pe prima pagină a ziarelor, n-a fost încă uitată de toată lumea, 
deşi s-au scurs mulţi ani de atunci. 
Într-adevăr, puţine crime au stârnit atâta curiozitatea 
publicului, căci puţine au reunit în acelaşi grad atracţia 
misterului şi amploarea nelegiuirii ; puţine au fost crimele a 
căror săvârşire să fi cerut atâta îndrăzneală de necrezut şi atâta 
energie sălbatică. Relatarea ei incompletă, dar absolut exactă, 
se va citi poate cu interes. Dacă povestirea de faţă nu lămureşte 
absolut toate punctele rămase încă în umbră, ea va aduce măcar 
unele precizări noi şi va îndrepta sau va coordona informaţiile 
uneori contradictorii date de ziare la vremea lor. 

Furtul, precum se ştie, a avut ca scenă Agenţia DK a lui 
Central Bank, situată lângă Bursa Londrei, la colţul format de 
Threadneedle street şi Old Broad street, condusă pe atunci de 
Lewis Robert Buxton, fiul lordului cu acelaşi nume. 

Agenţia aceasta constă, în principal, dintr-o încăpere vastă, 
împărţită în două părţi inegale printr-un lung contoar de stejar 
şi întinsă paralel pe cele două străzi care se întâlnesc în unghi 
drept. În încăpere se intră pe la încrucişarea celor două străzi, 
printr-o uşă cu geamuri, care taie 
colţul, şi în faţa căreia se află un fel de uşă dublă, la acelaşi 
nivel cu trotuarul. Intrând în ea, zăreşti casa, aşezată pe stânga, 
în dosul unui grilaj făcut din plasă cu ochiuri solide ; printr-o 
uşă, zăbrelită şi ea, casa comunică cu biroul propriu zis, în care 
stau funcţionarii. Pe dreapta, contoarul de stejar e întrerupt la 
capăt de o uşiţă mobilă care permite, la nevoie, să se treacă din 


partea destinată publicului în partea rezervată funcţionarilor, 
sau viceversa. În fundul acestei din urmă părţi se află, mai întâi, 
lângă contoar, cabinetul şefului agenţiei care dă într-o odăiţă 
fără altă ieşire ; apoi, de-a lungul peretelui perpendicular pe 
Threadneedle street, un culoar permite accesul în vestibulul 
comun întregului imobil căruia îi aparţine localul. 

Printr-o parte, vestibulul acesta trece prin faţa lojei 
portarului şi duce în Threadneedle street. Prin cealaltă parte, 
după ce a deservit scara cea mare, se termină cu o uşă dublă, cu 
geamuri, care ascunde privirilor dinafară intrarea pivniţelor şi 
scara de serviciu aflată în faţa ușii 
acesteia. 

Aşa arată locul unde s-au desfăşurat principalele peripeții 
ale dramei. 

În momentul când ea începe, adică exact la ora cinci fără 
douăzeci de minute, cei cinci funcţionari ai agenţiei se 
îndeletniceau cu treburile lor obişnuite. Doi dintre ei sunt 
adânciţi în scripte. Ceilalţi trei răspund la trei clienţi, cu coatele 
rezemate pe  contoar. Cât despre casier, el face, 
sub protecţia grilajului, socoteala banilor care, în ziua aceasta 
de lichidare, ating impozanta sumă de şaptezeci şi două de mii 
şaptezeci şi nouă livre, doi şilingi şi patru pence, adică un milion 
opt sute şaisprezece mii trei sute nouăzeci şi trei de franci şi 
optzeci de centime. 

După cum s-a spus, orologiul agenţiei arată ora cinci fără 
douăzeci de minute. Peste douăzeci de minute, deci, agenţia se 
va închide ; oblonul de fier va fi coborât; apoi, ceva mai târziu, 
funcţionarii se vor împrăştia, ziua lor de lucru fiind încheiată. 
Dinafară, prin geamurile vitrinei 
întunecată de amurgul acestei ultime zile de noiembrie, pătrund 
vuietul înăbuşit al trăsurilor şi zarva mulţimii. 

Exact în clipa aceasta se deschise uşa şi intră un bărbat. 
După ce aruncă o privire rapidă în birou, noul venit se întoarse 
pe jumătate şi făcu spre afară, fără doar şi poate spre cineva 


rămas pe trotuar, un gest cu mâna dreaptă, ridicând degetul 
mare, arătătorul şi mijlociul în aşa fel, încât să indice limpede 
numărul 3. Chiar dacă le-ar fi atras atenţia, funcţionarii tot n-ar 
fi putut vedea gestul acesta pe care îl ascundea uşa 
întredeschisă, iar dacă l-ar fi văzut, fireşte că nu s-ar fi gândit să 
facă vreo legătură între numărul persoanelor rezemate atunci 
de contoar şi cel al degetelor arătate ca un semnal. 

După ce dădu semnalul, dacă semnal era, bărbatul 
deschise larg uşa, apoi intră în birou, închise uşa şi merse să se 
aşeze la rând după unul din clienţii veniţi înainte, arătându-şi 
astfel intenţia de a aştepta până când clientul acela va termina 
şi va pleca, pentru a spune apoi ce doreşte. 

Unul din cei doi funcţionari liberi se ridică şi, îndreptându- 
se spre el, îl întrebă : 

— Doriţi ceva, domnule ? 

— Mulţumesc, am să aştept — răspunse noul venit, 
însoţindu-şi răspunsul cu un gest destinat să arate că voia să 
aibă de-a face numai cu funcţionarul lângă care se oprise. 

Cel care avusese politeţea să-l întrebe se aşeză iar la loc, 
fără să mai insiste, şi-şi văzu de treburi, cu conştiinţa împăcată 
după intervenţia lui plină de zel şi, de fapt, mulţumit că primise 
un răspuns negativ. Noul venit aşteptă deci, fără ca nimeni să-i 
mai dea atenţie. 

Ciudăţenia înfăţişării lui ar fi îndreptăţit, totuşi, o 
examinare mai atentă. Noul venit era un vlăjgan înalt care, 
judecând după umerii lui spătoşi, trebuia să aibă o forţă puţin 
obişnuită. O minunată barbă blondă îi încadra faţa arsă de 
soare. lar situaţia socială nu i se putea ghici după 
îmbrăcăminte, căci un pardesiu lung, de mătase brută, îl 
acoperea până la călcâie. 

Când clientul în spatele căruia se aşezase îşi termină 
treburile, omul cu pardesiu îi luă locul şi-i vorbi, la rândul său, 
funcţionarului de la Central Bank despre operaţiile pe care 
dorea să le facă. În acest timp, clientul pe care îl înlocuise 


deschise uşa ce da afară şi ieşi din agenţie. 

Uşa aceasta se redeschise imediat, lăsând să intre un al 
doilea personaj, la fel de ciudat ca şi primul, a cărui copie părea 
oarecum că este. Aceeaşi statură, aceiaşi umeri laţi, aceeaşi 
barbă blondă în jurul unei feţe vizibil arsă de soare, acelaşi 
pardesiu din mătase brută pus peste hainele celui ce-l purta. 

Cu acest al doilea personaj, lucrurile se petrecură exact 
cum se petrecuseră cu copia sa. Ca şi el, noul venit aşteaptă 
răbdător în spatele unuia din cei doi clienţi rezemaţi încă de 
contoar, apoi, când îi veni rândul, începu să discute cu 
funcţionarul rămas liber, pe când clientul ieşea în stradă. 

Ca şi mai adineauri, uşa se redeschise imediat, un al treilea 
individ îşi făcu apariţia şi merse de se aşeză în spatele ultimului 
rămas dintre cei trei clienţi iniţiali. De statură mijlocie, lat în 
spete şi îndesat, cu faţa arămie şi întunecată de o barbă neagră, 
cu hainele acoperite de un lung pardesiu gri, noul venit avea 
totodată şi deosebiri şi asemănări cu cei doi care, înaintea lui, 
făcuseră aceeaşi manevră ca şi el. 

În sfârşit, când ultimul dintre cei trei clienţi aflaţi de la bun 
început în agenţie îşi termină treburile şi cedă locul, uşa se 
redeschise imediat şi făcu loc la doi bărbaţi care intrară 
amândoi odată. Noii veniţi, dintre care unul părea înzestrat cu o 
putere herculeană, erau îmbrăcaţi şi unul şi altul cu nişte lungi 
paltoane-sac, numite de obicei ulstere, şi pe care asprimea 
vremii nu le justifica încă ; şi ei, ca şi ceilalţi trei, aveau feţele 
destul de bronzate, împodobite cu câte o barbă bogată. 

Cei doi îşi făcură intrarea într-un mod ciudat : cel mai înalt 
intră primul şi se opri imediat în aşa fel, încât să-şi acopere 
tovarăşul care, în acest timp, prefăcându-se că şi-a agăţat 
pardesiul, supunea broasca uşii la o misterioasă operaţie. De 
altfel, oprirea lui nu dură decât o secundă. Uşa fu repede 
închisă. Dar, în clipa aceea, dacă mai exista clanţa din interior, 
ceea ce făcea posibilă ieşirea, clanţa exterioară dispăruse. 
Dinafară, deci, nimeni nu mai putea să intre în birou. Iar ca să 


bată în geam ca să i se deschidă nu s-ar fi gândit nimeni, căci un 
aviz lipit pe uşă, fără ştirea celor interesaţi, anunţa publicul că 
agenţia era irevocabil închisă pentru ziua aceea. 

Funcţionarii habar n-aveau că fuseseră astfel izolaţi de 
restul lumii. De altfel, chiar dacă ar fi ştiut, ei n-ar fi făcut decât 
să râdă, căci cum s-ar fi putut nelinişti în plin oraş, la ora cea 
mai activă a zilei, când ajungea până la ei ecoul vieţii intense 
din stradă de care nu-i despărţea decât o foaie subţire de 
sticlă ? 

Ultimii doi funcţionari porniră amabili să-i întâmpine pe 
noii sosiți, căci constataseră că orologiul arăta aproape cinci. 
Vizita clienţilor acestora veniţi la vreme nepotrivită şi pe care, 
în mai puţin de cinci minute, aveau să aibă dreptul de a-i pofti 
afară, nu putea deci să dureze mult. Unul din clienţii întârziaţi 
acceptă serviciile oferite, pe când celălalt, cel înalt, le refuză şi 
ceru să vorbească cu directorul. 

— Mă duc să văd dacă e aici — îi răspunse funcţionarul şi 
dispăru prin uşa din fundul părţii biroului, interzisă publicului ; 
dar se reîntoarse imediat. 

— Sunteţi bun să intraţi... propuse el, ridicând placa mobilă 
de la capătul contoarului. 

Omul cu ulster acceptă invitaţia şi pătrunse în cabinetul 
directorului, pe când funcţionarul, după ce închise uşa în urma 
sa, se întoarse la treburile lui. 

Ce s-a petrecut între şeful agenţiei şi vizitatorul său ? 
Funcţionarii au declarat mai apoi că nu ştiau, că nici nu se 
întrebaseră măcar, şi spusele lor trebuiesc socotite exacte. 
Ancheta s-a redus ulterior doar la ipoteze în privinţa aceasta, şi 
nici în prezent nu se ştie nimic despre scena desfăşurată în 
dosul uşii închise. 

Un lucru e sigur însă : nu trecură nici două minute când 
uşa aceasta se redeschise şi omul cu ulster reapăru în prag. 

Într-un mod cu totul impersonal, şi fără să se adreseze 
special nici unuia dintre funcţionari, el spuse cu un ton perfect 


calm : 

— Vă rog... Domnul director vrea să-i spună ceva 
casierului. 

— Bine, domnule — îi răspunse funcţionarul rămas fără 
client şi, întorcându-se, strigă : Store ! 

— Mr. Barclay ? 

— Te cheamă şeful. 

— Imediat — răspunse casierul. 

Cu punctualitatea inerentă oamenilor de profesiunea lui, 
casierul luă servieta şi cei trei saci, conţinând, în bilete şi 
numerar, încasările zilei, şi le aruncă într-o casă de fier larg 
deschisă, a cărei uşă grea bufni surd închizându-se ; apoi, după 
ce lăsă geamul ghişeului, ieşi din cabina zăbrelită, pe care o 
încuie cu grijă în urma lui, şi se  îndreptă 
spre biroul şefului, în faţa căruia îl aştepta străinul. Acesta îi 
făcu loc şi intră imediat după el. 

Pătrunzând în birou, Store avu surpriza să constate că cel 
ce se pretindea că îl chemase nu se afla acolo şi că încăperea 
era goală. Dar nu avu timp să lămurească misterul acesta. 
Atacat pe la spate, cu gâtlejul prins în cleştele unor mâini de 
oţel, casierul încercă zadarnic să se zbată, să strige... Mâinile 
ucigaşe îşi accentuară strânsoarea până când, nemaiputând 
respira, Store se prăbuşi leşinat pe covor. 

Nici un zgomot nu trădase lupta aceasta sălbatică. În sala 
cea mare, funcţionarii îşi continuau liniştiţi lucrul, patru dintre 
ei formând tot atâtea grupuri cu clienţii de care erau despărțiți 
de contoar, iar al cincilea fiind absorbit în calculele legate de 
serviciul său. 

Omul cu ulster îşi îngădui răgazul de a-şi şterge fruntea pe 
care, ici-colo, se iviseră broboane de sudoare, apoi se aplecă 
peste victimă. În doi timpi şi trei mişcări, casierul fu legat şi i se 
vâri un căluş în gură. 

Când termină treaba aceasta, omul cu ulster deschise uşa 
şi aruncă o privire în sala cea mare. Satisfăcut de cele văzute, el 


tuşi uşor, vrând parcă să atragă atenţia celor patru clienţi 
ciudaţi care încă mai zăboveau acolo ; apoi, când izbuti s-o facă, 
deschise larg, dintr-o smucitură, uşa 
care îl ascundea. 

Acesta fu semnalul — fără doar şi poate convenit dinainte 
— al unei scene literalmente fantastică. Pe când omul cu ulster 
străbătea dintr-un salt toată sala şi cădea ca un fulger peste 
calculatorul singuratic, sugrumându-l fără milă, ceilalţi patru 
funcţionari sufereau o soartă asemănătoare cu a colegului lor. 

Clientul cel mai apropiat de capătul contoarului se năpusti 
prin golul plăcii mobile aflată acolo şi-l dobori la pământ, 
apucându-l din spate, pe funcţionarul aflat în faţa lui. Doi dintre 
ceilalţi trei clienţi îşi întinseră braţele peste contoar şi le 
încolăciră pe după gâturile funcţionarilor respectivi, izbindu-i 
fără milă cu capetele de contoarul de stejar. Ultimul dintre ei, 
cel mai mărunt de statură, neputând să-şi înhaţe victima de care 
îl despărţea o distanţă prea mare sări pe deasupra contoarului 
şi-şi apucă de gât adversarul cu o violenţă pe care elanul i-o 
înzecea. 

Nici un strigăt nu fusese scos. Drama nu durase nici măcar 
treizeci de secunde. 

Când cele patru victime îşi  pierdură cunoştinţa, 
sugrumătorii continuară până la capăt scoaterea lor definitivă 
din luptă. Planul fusese minuţios studiat. Totul se desfăşură fără 
greş, fără urmă de şovăire. Din toate buzunarele ieşiră la iveală 
în aceeaşi secundă accesoriile necesare. Ca la un semn, chiar 
dacă victimele ar fi putut muri asfixiate, atacatorii le îndopară 
gurile cu vată, legându-le pe deasupra. Ca la un semn mâinile 
victimelor fură duse la spate şi legate, picioarele prinse strâns, 
corpurile înţepenite în multipla strânsoare a unei sârme subţiri 
de oţel. 

Toţi îşi terminară munca în aceeaşi clipă. Apoi, ca dintr-o 
singură mişcare, cei cinci atacatori se ridicară. 

— Oblonul ! comandă cel ce vruse să-l vadă pe directorul 


agenţiei şi care părea să le fie şef. 

Trei dintre bandiți se grăbiră să pună în mişcare 
manivelele oblonului. Plăcile de tablă începură să coboare 
înăbuşind treptat zgomotul de afară. 

Operația era pe jumătate gata când soneria telefonului 
răsună brusc. 

— Stop ! făcu şeful bandei. 

Cum oblonul îşi oprise coborârea, el se apropie de aparat, 
ridică receptorul şi începu convorbirea de mai jos, din care 
numai jumătate putea fi auzită de cei patru sugrumători ramaşi 
acum inactivi. 

— Alo! 

— Ascult. 

— Dumneata eşti, Buxton ? 

— Da. 

— Ciudat! Nu-ţi recunoşteam glasul. 

— E un vâjâit pe fir. 

— Nu e de la noi. 

— E de aici... Nici eu nu vă recunosc glasul. 

— Mr. Lasone. 

— A, foarte bine !... Foarte bine !... Acum vă recunosc. 

— Spune, Buxton, trăsura a trecut ? 

— Încă nu — răspunse banditul, după o uşoară ezitare. 

— Când vine, spune-i să se întoarcă la Agenţia S. Mi s-a 
telefonat chiar acum că s-a primit un vărsământ important după 
închidere şi după depunerea fondurilor, 

— E o sumă mare ? 

— Destul de mare. Vreo douăzeci de mii de livre. 

— Drace ! 

— Ai să-mi faci serviciul acesta ? Pot conta pe dumneata ? 

— Contaţi pe mine. 

— Bună seara, Buxton. 

— Bună seara. 

Străinul puse receptorul în furcă şi, timp de o clipă, rămase 

pe gânduri. Apoi se hotări brusc şi, chemându-şi complicii în 
jurul lui, le spuse cu glas şoptit: 

— Să dăm zor, băieţi ! Şi începu să se dezbrace, grăbit. 
Haide ! Daţi-mi ţoalele ăstuia ! 

Cu degetul, îl arătă pe Store care zăcea tot leşinat. 

Cât ai clipi, Store fu despuiat de hainele pe care agresorul 
le îmbrăcă, deşi erau cam mici pentru talia lui. Găsind într-unul 
din buzunare cheia casieriei, el deschise cabina, apoi casa de 
bani, din care scoase sacii cu monede, servieta cu bancnote şi 
teancurile de titluri. 

Abia terminase, când se auzi o trăsură oprindu-se la 
marginea trotuarului. Câteva clipe mai târziu cineva bătu în 
geamurile uşii pe jumătate acoperită de oblon. 

— Atenţie ! spuse repede şeful bandei de sugrumători, 
însoţindu-şi cuvintele cu gesturi expresive. Jos pardesiurile ! 
Rămâneţi în haine, treceţi la locuri şi fiţi cu ochii în patru ! Nu-l 
scăpaţi pe primul care o intra !... Şi fără zgomot !... După aia, 
încuiaţi uşa şi nu-mi deschideţi decât mie !... 

Vorbind, el se apropiase de uşă ducând în braţe servieta şi 
câteva pachete cu titluri, pe când trei dintre complici se aşezau, 
la un semn al lui, în locul funcţionarilor împinşi cu picioarele 
sub contoar, iar al patrulea se posta lângă intrare. Şeful 
deschise uşa, cu mână sigură. Zarva străzii păru că sporeşte 
brusc. 

Într-adevăr, o trăsură de livrare se oprise în faţa agenţiei, 
în întuneric, i se vedeau lucind felinarele. Birjarul, rămas pe 
capră, vorbea cu un om care stătea în picioare la marginea 
trotuarului. Omul acesta, un încasator de la Central Bank, era 
cel ce  bătuse în uşă cu câteva clipe mai 
înainte. 

Fără grabă, evitând trecătorii al căror torent se scurgea 
neîntrerupt, îndrăzneţul bandit străbătu trotuarul şi se apropie 
de trăsură. 

— Salut! spuse el. 

— Salut! răspunseră ceilalţi doi. 

Privindu-l pe cel ce le vorbise, birjarul păru mirat : 

— Ia te uită !... Nu-i Store ! făcu el. 

— Azi are zi liberă. Eu îi ţin locul — explică pseudocasierul. 
Apoi, adresându-se încasatorului aflat în picioare lângă el: Ei !... 
Ne dai o mână de ajutor, prietene ? 

— La ce? 

— La sacii noştri. Azi s-au primit o grămadă de bani. Sunt 
grei. 

— Vezi că eu... spuse încasatorul, şovăind — eu n-am voie 
să părăsesc trăsura. 

— Ei ! Pentru un minut 1... De altfel, te înlocuiesc eu. 
Unul din funcţionari o să te ajute până când las aici servieta şi 
titlurile. 

Încasatorul se depărtă fără să mai stăruie şi trecu pragul 
uşii care se închise în urma lui. 

— Acum să ne vedem de treburile noastre, prietene — îi 
spunea în acest timp birjarului înlocuitorul lui Store. Deschide 
trăsura. 

— Haide ! se învoi birjarul. 

Lada trăsurii nu avea nici o deschidere în spate sau pe 
laturi, ci doar o uşiţă cu două canaturi de tablă, instalată în 
dosul caprei birjarului. În felul acesta, riscul furtului era redus 
la minimum. 

Ca să pătrunzi în trăsură, trebuia deci neapărat să răstorni 
capra, din care o jumătate fusese făcută să se mişte în acest 
scop. Dar, cum nu era vorba decât de vârât câteva pachete într- 
unul din sertarele de pe laturile trăsurii, birjarul socoti că n-are 
rost să mai facă munca aceasta şi se mulţumi doar să împingă 
canaturile uşiţei. 

— Dă servieta — spuse el. 

Înainte de a primi servieta cerută, birjarul, pe jumătate 
culcat peste capră, dispăru până la brâu în interiorul trăsurii, 
ţinându-şi echilibrul cu picioarele rămase afară. În poziţia 

aceasta, el nu-şi putu vedea aşa-zisul coleg urcându-se pe 
scăriţă, apoi de acolo pe capră, şi aşezându-se în aşa fel, încât 
să-l separe de hăţuri. Ca şi cum ar fi fost curios să vadă ce 
conţinea trăsura, falsul casier îşi vâri şi el, pe deasupra 
birjarului, partea de sus a corpului, iar braţul lui izbi deodată cu 
putere în întuneric. 

Dacă vreunul din numeroşii trecători care circulau ar fi 
avut ideea să privească mai de aproape, în momentul acela, ar fi 
văzut picioarele birjarului înţepenindu-se la fel de brusc pe cât 
de ciudat, apoi recăzând inerte pe scândura caprei, pe când 
partea de sus a corpului i se apleca, moale, de cealaltă parte. 

Cât ai clipi, atacatorul prinse atunci de brâu trupul 
neînsufleţit, şi-l împinse în mijlocul sacilor şi pachetelor depuse 
în trăsură. 

Seria aceasta de mişcări, executate cu o precizie şi o 
îndrăzneală uimitoare, nu ceruseră decât câteva clipe. 
Trecătorii continuau să circule paşnici, fără să bănuiască faptele 
anormale petrecute la câţiva paşi de ei, în plină mulţime. 

Atacatorul se aplecă şi mai mult spre lada trăsurii, în aşa 
fel încât să nu-l orbească luminile străzii, şi privi înăuntru. Pe 
podeaua trăsurii, în mijlocul unei băltoace de sânge care creştea 
văzând cu ochii, zăcea birjarul, cu un cuţit înfipt la baza 
craniului, în ghemotocul acela al măduvei care a primit felurite 
nume ca bulb, cerebel, nod vital. Victima nu mai mişca. Moartea 
îi fusese fulgerătoare. 

Temându-se ca nu cumva sângele să străbată prin podea şi 
să curgă afară, ucigaşul trecu peste capră, intră cu totul în 
trăsură şi dezbrăcă mortul de haina lui groasă, pe care o folosi 
ca să-i tamponeze cumplita rană. Apoi, după ce scoase cuțitul și- 
l şterse cu grijă, aşa cum îşi şterse şi mâinile înroşite, închise 
uşile de tablă, sigur că sângele, dacă mai 
continua să curgă, avea să fie absorbit de haină ca de un burete. 

După ce luă măsura aceasta de prevedere, el cobori din 
trăsură, traversă trotuarul şi bătu într-un anumit fel la uşa 

agenţiei care se deschise imediat, apoi se reînchise. 

— Ce-aţi făcut cu omul ? întrebă, el, intrând. I se arătă 
contoarul. 

— E lângă ceilalţi. Legat burduf. 

— Bun !... Hainele lui !... Repede! 

Pe când bandiții se grăbeau să i se supună, el se dezbrăcă 
de hainele casierului Store şi le îmbrăcă pe ale încasatorului. 

— Doi dintre voi rămân aici — porunci el, pe când înfăptuia 
transformarea aceasta. Ceilalţi vin cu mine, să mutăm „rabla”. 

Fără să mai aştepte răspuns, şeful sugrumătorilor deschise 
uşa, ieşi urmat de doi complici, se urcă pe capră şi se vâri apoi 
în interiorul trăsurii, pe care începu s-o jefuiască. 

El dădu pachetele, unul după altul, complicilor săi, care le 
transportară în agenţie. Uşa agenţiei, rămasă larg deschisă, 
descria un pătrat luminos pe trotuar. Trecătorii, ieşiţi din 
întunericul relativ al străzii ca să reintre imediat în el, traversau 
zona aceasta mai luminoasă, fără să-i dea atenţie. Nimic nu i-ar 
fi împiedicat să intre. Dar o asemenea idee nu-i venea nimănui, 
şi mulţimea se scurgea, indiferentă la o manevră care n-o privea 
şi pe care n-avea nici un motiv să o suspecteze. 

În cinci minute, trăsura fu golită. Apoi, în sala agenţiei, cu 
uşa încuiată, se începu trierea. Valorile, acţiunile sau obligaţiile 
fură puse deoparte ; numerarul, de altă parte. Primele, aruncate 
fără milă, începură să acopere podeaua, Biletele de bancă fură 
împărţite în cinci părţi, şi fiecare luă câte una căptuşindu-şi 
pieptul cu ea. 

— Şi sacii ?... întrebă unul din banditi. 

— Umpleţi-vă buzunarele — răspunse şeful. Ce rămâne, 
căraţi în trăsură. Am eu grijă de ei. 

Ceilalţi se şi porniră pe treabă. 

— O clipă 1... spuse şeful. Să punem totul la punct, 
dinainte. După ce plec, voi vă întoarceţi aici şi terminaţi de lăsat 
oblonul. Apoi — explică el, arătând culoarul din fundul încăperii 
— ieşiţi pe acolo. Ultimul care iese încuie de două ori şi aruncă 

cheia în canal. La capăt, e vestibulul; 
clădirea, o cunoaşteţi voi. Cu degetul, el arătă cabinetul 
directorului. 

— Nu-l uitaţi pe cetăţeanul de colo. Ştiţi ce ne-am înţeles... 

— Da, da — îi răspunseră ceilalţi. Fii fără grijă ! Tocmai 
când dădea să plece, şeful se mai opri o dată. 

— Drace !... Uitasem principalul... Trebuie să fie pe aici o 
listă a celorlalte agenţii. 

I se arătă, în interiorul vitrinei, un afiş galben, cu adresele 
agenţiilor. Şeful o parcurse cu privirea. 

— Pardesiurile — spuse el, când descoperi adresa Agenţiei 
S — aruncaţi-le într-un colţ. N-au decât să le găsească. 
Principalul e să nu fie văzute pe noi. Ne întâlnim la locul ştiut... 
Şi-acum, la drum ! 

Surplusul de saci cu monede de aur şi argint fu transportat 
în trăsură. 

— Gata ? întrebă unul din cei ce cărau. 

Şeful cugetă o clipă, apoi, deodată, îşi aminti ceva : 

— Drace, încă nu ! Era să-mi uit ţoalele !... 

Banditul care întrebase porni în goană, se reîntoarse 
imediat aducând hainele schimbate la început cu ale casierului 
Store şi le făcu vânt în lada trăsurii. 

— Acum e gata ? întrebă el iar. 

— Da. Să nu zăboviţi ! i se răspunse. 

Banditul dispăru în agenţie. Oblonul de fier fu complet 
coborât. 

În acest timp, birjarul improvizat apuca hăţurile şi trezea 
caii cu o lovitură de bici. Trăsura se clinti, urcă pe Old Broad 
street, coti în Throgmorton street, tinu pe Lothburg street, apoi 
pe Greesham street, coti din nou pe Aldergate street şi se opri, 
în sfârşit, în faţa Agenţiei S, aflată la numărul 29 pe această din 
urmă stradă. 

Falsul birjar intră acolo cu îndrăzneală şi se îndreptă spre 
casă. 


15 


— Se pare că aveţi să-mi daţi un plic — spuse el. Casierul 
ridică ochii spre cel ce-i vorbise. 

— Ia te uită ! exclamă el. Nu-i Baudruc ! 

— Nu, pe legea mea ! recunoscu încasatorul, râzând 
prosteşte. 

— Nu înţeleg cum poate sediul sa trimită, aşa, nişte oameni 
pe care nu-i cunoşti ! bombăni casierul, cu un aer nemulţumit. 

— Păi, fiindcă eu nu fac de obicei cartierul ăsta. La Agenţia 
B mi s-a spus să trec pe-aici, după un telefon primit de la sediu. 
Se pare că aţi avut un vărsământ important, după închidere. 

Falsul încasator găsise pe loc răspunsul acesta plauzibil, 
lista agenţiilor lui Central Bank fiindu-i încă proaspătă în minte. 

— Da... recunoscu casierul, bănuitor — totuşi nu-i bine că 
nu te cunosc. 

— Şi ce te supără asta ? făcu celălalt, mirat. 

— Păi sunt atâţia hoţi !... Dar, de fapt, există o cale ca să 
aranjăm lucrurile. Ai însărcinarea la dumneata, nu-i aşa ? 

Dacă ceva l-ar fi putut tulbura pe bandit, apoi tocmai o 
asemenea întrebare ar fi avut darul s-o facă. Cum să-şi aibă 
„însărcinarea" ? El nici nu înţelegea măcar ce vrea să însemne 
cuvântul acesta. Şi totuşi, nu se tulbură. Când rişti asemenea 
aventuri, trebuie să ai calităţi speciale şi, mai presus de orice, 
un sânge rece desăvârşit. Calitatea aceasta falsul încasator de la 
Central Bank o avea din plin. Dacă se emoţiona auzind 
întrebarea pusă pe neaşteptate, el nu lăsă să se vadă asta şi 
răspunse cu un ton cât se poate de firesc : 

— Ei, na, se înţelege ! 

Judecase simplu că, din moment ce se socotea că o are, 
„însărcinarea" trebuia neapărat să fie ceva pe care slujbaşii de 
la Central Bank obişnuiau să o poarte totdeauna la ei. Scotocind 
prin haina groasă a încasatorului drept care se dădea, avea să 
găsească, fără doar şi poate, faimoasa „însărcinare". 

— O să văd — adăugă el calm, aşezându-se pe o bancă şi 
începând să-şi golească buzunarele. 

De acolo, scoase nenumărate hârţoage, scrisori, note de 
serviciu, sau altele, toate foarte zdrenţuite şi mototolite, cum 
sunt cele pe care le porţi multă vreme la tine. Simulând 
stângăcia muncitorilor, când degetele lor puternice, mai 
îndemânatice la lucrări grele, sunt puse în situaţia de a umbla, 
cu acte, el despături hârtiile una după alta. 

A treia hârtie descoperi că e un document tipărit, cu 
rânduri albe completate de mână, potrivit căruia numitul 
Baudruc era însărcinat de Central Bank să facă încasări. Era 
ceea ce căuta, vădit lucru, şi totuşi, încurcătura rămăsese 
aceeaşi. Numele scris pe document constituia poate, într- 
adevăr, cel mai mare pericol, Baudruc fiindu-i binecunoscut 
casierului de la Agenţia S, care se mirase că nu venise acesta. 

Fără să-şi piardă sângele rece, îndrăzneţul bandit îşi ticlui 
pe loc mijlocul de salvare. Profitând de un moment de neatenţie 
a casierului, el rupse în două hârtia oficială, iar jumătatea de 
sus, cea care cuprindea numele acuzator, se amestecă, în mâna 
lui stângă, printre hârtiile cercetate, iar jumătatea de jos o 
păstră în mâna dreaptă. 

— Ghinion !... făcu el cu tonul unui om supărat, imediat ce- 
şi sfârşi cu bine operaţia. Am însărcinarea, dar numai pe 
jumătate... 

— Pe jumătate ?... repetă casierul. 

— Da. Era veche şi se mototolise rău de tot ţinând-o în 
buzunar. S-o fi rupt în două, şi eu, ca un prost, am lăsat 
jumătate acasă. 

— Hm !... făcu casierul, nemulţumit. 

Încasatorul păru jignit. 

— La urma urmei, ajunge — făcu el ridicându-se şi 
îndreptându-se spre uşă. Mi s-a spus să vin să iau gologanii ; am 
venit. Nu vreţi să mi-i daţi ? Ţineţi-i sănătos. O să vă lămuriţi cu 
sediul. Mie, puţin îmi pasă. 

Nepăsarea arătată de el izbuti să convingă mai mult decât 
cele mai bune argumente, şi mai ales fraza amenințătoare, 

aruncată ca o săgeată, pe când dădea să plece. Să nu se ivească 
vreo încurcătură ! lată veşnicul ţel al tuturor slujbaşilor de pe 
pământ. 

— Ia stai ! exclamă casierul, chemându-l înapoi. Arată-mi 
însărcinarea dumitale ! 

— Uite-o ! răspunse încasatorul, dându-i jumătatea hârtiei 
pe care nu se afla nici un nume. 

— Are semnătura şefului — constată casierul cu satisfacţie. 

Apoi se hotărî, în sfârşit: 

— Iată banii — spuse el întinzând un pachet sigilat. Vrei să- 
mi semnezi chitanţa de primire ? 

Încasatorul, scriind un nume oarecare pe chitanţa 
prezentată, plecă cu un aer nemulţumit. 

— Salut !... făcu el cu glas morocănos, ca omul supărat de 
bănuielile care fuseseră îndreptate împotriva lui. 

Imediat ce se văzu afară, falsul încasator grăbi paşii spre 
trăsură, se urcă pe capră şi dispăru în întuneric. 

Astfel fu săvârşit furtul acesta care făcu atâta vâlvă. 

După cum se ştie, el a fost descoperit în aceeaşi noapte, cu 
siguranţă mai curând decât îşi închipuiseră făptaşii. Agenda 
fiind bine încuiată, funcţionarii fiind legaţi fedeleş, birjarul fiind 
ucis, bandiții puteau pe bună dreptate să creadă că până a doua 
zi dimineaţa nimeni nu va observa nimic din cele petrecute. Abia 
atunci, omul de serviciu, venit pentru curăţenia zilnică, avea să 
dea neapărat alarma. Existau deci mari şanse ca întâmplarea să 
rămână secretă până la sosirea lui. 

În realitate, lucrurile se petrecură cu totul altfel. 

La ora cinci şi jumătate, mr. Lasone, controlorul agenţiilor, 
care telefonase spre ora cinci în legătură cu trecerea trăsurii de 
recoltare a banilor, neliniştit că n-o vedea sosind, telefona din 
nou la Agenţia D. Dar nu primi nici un răspuns, căci hoţii, care 
tocmai terminaseră împărţirea prăzii, scoseseră pur şi simplu 
receptorul din furcă, pentru a opri soneria a cărei insistenţă ar fi 
putut trezi atenţia vecinilor. Pentru moment controlorul nu mai 

stărui şi se mulţumi să dea vina pe funcţionarii de la telefoane. 

Totuşi, cum timpul trecea şi trăsura numai apărea, el mai 
făcu o încercare. Rămânând şi aceasta la fel de zadarnică, iar 
biroul telefoanelor afirmând că Agenţia DK nu răspunde, 
controlorul trimise un om de serviciu de la sediu să vadă de ce 
amuţise astfel. Omul de serviciu se întoarse înainte de şase şi 
jumătate. De la el se află că agenţia era închisă şi părea pustie. 

Foarte mirat că mr. Buxton îşi terminase atât de devreme 
operaţiile într-o zi de sfârşit de lună, când personalul e nevoit 
uneori să lucreze până la ora nouă, controlorul nu putu decât să 
aştepte cu nerăbdare din ce în ce mai mare trăsura cu bani. 

El tot mai aştepta încă la şapte şi un sfert, când o veste 
gravă îi fu anunţată. Trăsura fusese găsită în dosul Hyde-Park- 
ului, pe o stradă puţin frecventată din Kensington, Holland 
street, de către un funcţionar de la sediul central care, 
terminându-şi orele de muncă, se îndrepta spre casă. Acesta, 
intrigat de staționarea la o oră atât de târzie a unei 
trăsuri de la Central Bank în strada aceea relativ întunecoasă şi 
pustie, se urcase pe capră, împinsese uşiţele de tablă neîncuiate 
şi, la lumina unui chibrit, descoperise corpul birjarului. Atunci 
funcţionarul se întorsese în goană la sediul central ca să dea 
alarma. 

Imediat, telefonul zbârnâi în toate direcţiile. Înainte de opt, 
un grup de poliţişti înconjură trăsura părăsită, pe când 
mulţimea se înghesuia în faţa Agenţiei DK, unde un alt grup de 
poliţişti puseseră un lăcătuş special să deschidă uşile. 

Cititorul ştie ce aveau să găsească înăuntru. 

Ancheta începu imediat. Din fericire, nici unul din 
funcţionarii agenţiei nu era mort, deşi, la drept vorbind, nici nu 
mai aveau mult ca să fie. Aproape sufocaţi de căluşe, cu gura 
umplută de vată şi de cârpele vârâte cu violenţă, bieţii oameni 
zăceau leşinaţi când le sosi ajutor, şi fără doar şi poate că ar fi 
trecut pe lumea cealaltă dacă ar fi rămas aşa 
până dimineaţa. 

După o oră de îngrijiri, când îşi reveniră, funcţionarii nu 
fură în stare să dea decât nişte vagi informaţii. Cinci oameni cu 
bărbi, unii îmbrăcaţi în pardesiuri lungi, alţii în pardesiuri de 
călătorie numite în mod obişnuit ulstere, îi atacaseră şi-i 
doborâseră. Mai mult de atât nu ştiau. 

Sinceritatea lor nu putea fi pusă la îndoială. Într-adevăr, 
încă de la începutul anchetei fuseseră găsite cele cinci 
pardesiuri, puse la vedere, ca şi cum răufăcătorii ar fi ţinut cu 
tot dinadinsul să lase o urmă a trecerii lor. În plus, veşmintele 
acestea, examinate atent de cei mai fini copoi ai Scotland Yard- 
ului, nu dădură nici un fel de indicii despre cei care le 
lepădaseră. Croite din material obişnuit, ele nu purtau nici 
marca vreunui croitor, nici marca vreunui magazin, fapt care 
explica de ce fuseseră lăsate la locul crimei. 

Din toate acestea nu reieşea mare lucru, şi totuşi, 
magistratul anchetator trebui să renunţe să afle mai mult. 
Zadarnic îi suci şi-i răsuci el pe martori. Toţi o ţinură una şi 
bună, şi fu imposibil să se mai scoată ceva de la ei. 

Ultimul martor audiat fu portarul imobilului. Oblonul fiind 
coborât, răufăcătorii fuseseră nevoiţi să iasă prin vestibulul 
comun întregii case. Portarul trebuise deci să-i vadă. 

Acesta nu putu decât să-şi mărturisească ignoranta. 
Apartamentele pe care le avea în grijă erau prea numeroase 
pentru a le putea supraveghea cu eficacitate reală. În ziua 
aceea, portarul nu observase nimic anormal. Dacă hoţii 
trecuseră prin faţa lui, aşa cum pe bună dreptate se 
presupunea, el îi luase drept funcţionari ai agenţiei. 

Înghesuit cu întrebările, poftit să-şi scotocească memoria 
el pomeni numele a patru locatari care trecuseră prin vestibul 
cam la ora crimei, sau la câtva timp după aceea. Verificarea, 
făcută imediat, stabili că aceşti patru locatari, de o cinste 
neîndoielnică, se întorseseră acasă pur şi simplu ca să cineze. 

Portarul pomeni apoi despre un om de la un depozit de 
cărbuni venit cu un sac voluminos, pe la ora şapte şi jumătate, 

puţin înainte de sosirea poliţiei ; portarul îl remarcase numai 
pentru motivul că de obicei cărbunii nu erau aduşi la o 
asemenea oră. Omul cu cărbunii întrebase de un locatar de la 
etajul cinci, şi încă atât de stăruitor, încât portarul 
încuviinţase predarea cărbunilor şi-i arătase scara de serviciu. 

Omul cu cărbunii se urcase deci, dar se coborâse, după un 
sfert de oră, tot cu sacul la spinare. Întrebat de portar, el 
spusese că a greşit adresa. Şi, gâfâind pe când vorbea, ca unul 
ce urcase cinci etaje cu o povară grea în spinare, omul ieşise în 
stradă, apoi, punându-şi sacul într-un cărucior aflat la marginea 
trotuarului, plecase agale. 

— Ştii de la ce depozit era ? întrebă magistratul- 
anchetator. 

Portarul răspunse că nu ştia. 

Lăsând punctul acesta pentru o verificare ulterioară, 
magistratul îl interogă pe locatarul de la etajul cinci. Şi i se 
confirmă că un om, care spunea că are de predat o comandă de 
cărbuni, sunase, într-adevăr, la uşa de serviciu, pe la şapte şi 
jumătate. Servitoarea îi deschisese şi-i spusese că se înşală, iar 
omul plecase fără să mai stăruie. Există, totuşi, o diferenţă între 
diversele depoziţii legate de acest incident, servitoarea de la 
etajul cinci susţinând, contrar spuselor portarului, că omul nu 
avea cu el nici un sac. 

— L-o fi lăsat jos, ca să urce — explică magistratul. Totuşi, 
se văzu că explicaţia nu era suficienta, cinci se descoperi, în 
coridorul comun al beciurilor, o cantitate de antracit, cam un 
sac, despre care portarul susţinea că nu se aflase acolo cu 
câteva ore mai înainte. Vădit lucru, misteriosul cărbunar golise 
în locul acela sacul pe care îl căra. Dar ce luase în schimb, căci 
portarul susţinea cu toată tăria că la plecare sacul nu părea nici 
mai gol, nici mai uşor decât la sosire ? 

— Până una, alta, să nu ne mai ocupăm de asta — hotări 
magistratul, renunțând la rezolvarea unei probleme de 
nerezolvat. O să lămurim mâine totul. 

Pentru moment, avea de urmărit o pistă pe care o socotea 
mai serioasă, şi ţinea să nu se depărteze de ea. 

Într-adevăr, nu tot personalul agenţiei fusese regăsit. 
Personajul cel mai important — directorul — era lipsă la apel, 
Mr. Lewis Robert Buxton dispăruse. 

În privinţa aceasta, funcţionarii nu fură în stare să dea nici 
o lămurire. Tot ce ştiau era că, puţin înainte de ora cinci, un 
client, introdus la director, îl chemase după câteva minute pe 
Store, că Store se dusese în cabinetul directorului şi că nu mai 
ieşise de acolo. Câteva clipe după chemarea lui Store urmase 
atacul. Cât despre mr. Buxton, nimeni nu-l 
mai revăzuse. 

O concluzie se impunea de la sine. Dacă era neîndoielnic că 
agenţia fusese luată cu asalt de cinci bandiți, mai mult sau mai 
puţin deghizați sau machiaţi, la fel de neîndoielnic era şi faptul 
că bandiții avuseseră un complice la locul crimei şi că 
complicele nu fusese altul decât şeful agenţiei. 

De aceea, fără să se mai aştepte rezultatele unei anchete 
mai amănunțite, fu lansat imediat un mandat de aducere 
împotriva lui Lewis Robert Buxton, şeful Agenţiei DK a lui 
Central Bank, acuzat de furt şi complicitate la crimă. Şi iată de 
ce semnalmentele lui, binecunoscute, dacă ale complicilor erau 
necunoscute, fură trimise în toate direcţiile. 

Cum vinovatul nu putuse încă părăsi Anglia, urma să fie 
prins fie în trecere spre un oraş din interior, fie în vreun port de 
îmbarcare, succes rapid cu care poliţia s-ar fi putut mândri pe 
drept cuvânt. 

Cu perspectiva aceasta plăcută, magistratul şi detectivii se 
îndreptară spre locuinţele lor. 

Dar în aceeaşi noapte, la ora două, cinci bărbaţi, unii dintre 
ei complet raşi, ceilalţi cu câte o mustață groasă pe feţele arse 
de soare, coborau la Southampton din expresul de Londra, unu 
câte unu, aşa cum se şi urcaseră. După ce luară în primire mai 
multe bagaje şi mai ales un cufăr mare şi foarte greu, se duseră 

cu trăsura în port, unde, la chei, aştepta un steamer cam de 
două mii de tone, al cărui coş revărsa un val de fum des. 

La fluxul de la ora patru dimineaţa, adică în momentul 
când la Southampton totul dormea şi când crima din Old Broad 
street era încă necunoscută acolo, steamerul fu desprins de 
chei, ieşi din dană şi porni în larg. 

Nimeni nu încercă să-i oprească plecarea. Şi, într-adevăr, 
de ce ar fi fost suspectat vasul acesta cinstit, încărcat legal cu 
mărfuri de toate soiurile, e drept, dar onorabile, cu destinaţia 
Kotonou, port din Dahomey? 

Steamerul se depărta deci paşnic, cu mărfurile lui, cu cei 
cinci pasageri, cu bagajele lor şi cu cufărul cel mare, pe care 
unul dintre ei, cel mai înalt, îl adusese în cabina lui, pe când 
poliţia, întrerupându-şi ancheta, îşi căuta în somn o odihnă bine 
meritată. 

Ancheta fu reluată a doua zi şi în zilele următoare, dar, 
după cum toată lumea ştie, n-avea să ducă la nici un rezultat. 
Trecură zile după zile, cei cinci răufăcători rămaseră 
necunoscuţi, iar Lewis Robert Buxton rămase de negăsit. 

Nici o licărire nu veni să lumineze misterul de nepătruns. 
Nu se reuşi nici măcar să se afle la ce depozit lucra omul cu 
sacul de cărbuni, care atrăsese o clipă atenţia poliţiei. 
Nemaifiind nimic de făcut, afacerea fu clasată. 

Urmarea povestirii acesteia va da, pentru prima dată, 
soluţia enigmei, întreagă şi completă. Cititorul rămâne să spună 
dacă se putea închipui alta, mai neaşteptată şi mai ciudată. 

II. O CĂLĂTORIE DE STUDIU 


Conakry, capitala Guineei franceze şi reşedinţa 
locotenentului-guvernator, e astăzi! un oraş foarte plăcut, ale 
cărui străzi, inteligent trasate după planurile guvernatorului 
Ballay, se întretaie în unghi drept şi sunt, în genere, indicate 
printr-un simplu număr de ordine, după moda americană. Clădit 
pe Insula Tombo, Conakry e despărţit de continent, printr-un 
canal îngust, peste care trece un pod pe care circulă călăreţi, 
pietoni, vehicule şi trenul ; capătul căii ferate se află lângă 
Niger, la Kourossa. Conakry e localitatea cea mai salubră de pe 
litoral. De aceea reprezentanţii rasei albe sunt aici numeroşi, 
îndeosebi francezii şi englezii, aceştia din urmă grupaţi mai ales 
în cartierul mărginaş Newtown. 

Dar, pe vremea când se petreceau evenimentele povestite 
de noi, oraşul Conakry nu atinsese încă gradul acesta de 
prosperitate şi nu era decât un târg ceva mai mare. 

În ziua aceea de 27 noiembrie, oraşul se afla în sărbătoare. 
Răspunzând invitaţiei pe care guvernatorul, domnul Henry 
Valdonne, i-o făcuse prin afişe, populaţia se îndrepta spre mare, 
dispusă să facă o primire călduroasă, după cum era rugată, unor 
călători de seamă care aveau să debarce curând de pe Touat, un 
pachebot al Companiei Frayssinet. 

Personajele, care stârneau astfel atâta zarvă în Conakry, 
erau într-adevăr importante. Şapte la număr, ele formau înaltul 
personal al Comisiei  extraparlamentare însărcinată de 
Administrația centrală să efectueze o călătorie de studiu în 
regiunea Sudanului cunoscută sub numele de „Bucla Nigerului". 
Cinstit vorbind, preşedintele Consiliului, domnul Grandchamp, 
şi domnul Chazelle, ministrul coloniilor, nu se hotărâseră chiar 
de bună voie să alcătuiască misiunea aceasta şi să decreteze 
călătoria de studiu, ci fuseseră oarecum siliți de presiunea 
Camerei şi de necesitatea de a pune capăt unui duel oratoric 


1 Acţiunea romanului se petrece la sfârşitul secolului 19. 

care ameninţa să devină scandal. 

Cu câteva luni în urmă, în legătură cu o dezbatere relativă 
la regiunea africană pe care Misiunea extraparlamentară avea 
mandat s-o exploreze, Camera se împărţise în două fracțiuni, 
egale numeric, şi a căror luptă era condusă de doi lideri 
îndârjiţi. 

Unul din lideri se numea Barsac ; celălalt Baudrieres. 

Primul, un bărbat grăsuliu, ba chiar cu un pic de burtică, 
purta în jurul feţei o barbă neagră şi stufoasă. Era un meridional 
din Provence, cu glas sonor şi înzestrat, dacă nu cu darul 
oratoriei, cel, puţin cu o oarecare uşurinţă de a se exprima. 
Altminteri, era un bărbat vesel şi simpatic. 

Celălalt, reprezenta un departament din nord, şi, dacă ni se 
îngăduie expresia aceasta îndrăzneață, îl reprezenta în lungime. 
Uscat la trup şi la faţă, cu o mustață subţire, pe oală, care îi 
accentua buzele subţiri, colţuros şi dogmatic — el făcea parte 
din rasa oamenilor trişti. Pe cât îşi deschidea sufletul pentru toţi 
colegul său, pe atât trăia el de închis în sine, dezvăluindu-i-se 
cât mai puţin posibil, cu inima zăvorâtă ca lada cu bani a unui 
avar. 

Deputaţi de multă vreme, amândoi se specializaseră în 
problemele coloniale, şi erau socotiți de toţi drept autorizaţi în 
materie. Totuşi, trebuie spus, era, într-adevăr uimitor că studiile 
lor îndelungate îi duseseră la concluzii atât de opuse. Lucru 
sigur e că rareori cădeau amândoi de acord. Când Barsac trata 
o problemă oarecare, se putea paria că Baudricres va cere 
cuvântul ca să spună exact contrariul, în aşa fel, încât 
discursurile lor anulându-se reciproc, Camera se vedea nevoită 
să voteze în sensul indicat de minister: 

Dar, de data aceasta, Barsac şi Baudrieres nu voiseră să 
cedeze nici cât negru sub unghie, şi discuţia nu mai lua sfârşit. 
Ea începuse de la un proiect de lege depus de Barsac, proiect 
tinzând să creeze cinci locuri de deputaţi pentru Senegambia, 
Guineea de Sus şi partea Sudanului francez 


25 


situată la vest de Niger, şi să acorde dreptul de a vota, şi chiar 
de a fi aleşi, oamenilor de culoare, fără deosebire de rasă. 
Imediat, aşa cum avea obiceiul, Baudri€res se ridicase cu putere 
împotriva tezei lui Barsac, şi cei doi adversari de neîmpăcat îşi 
aruncaseră în cap o încărcătură întreagă de argumente. 

Unul, citând în sprijinul părerii sale cuvintele a numeroşi 
militari şi civili, care străbătuseră meleagurile acestea sau 
făcuseră comerţ pe acolo, îi înfăţişă pe negri drept nişte fiinţe 
ajunse la o treaptă de civilizaţie foarte înaintată. El adăugă că 
desfiinţarea sclaviei nu înseamnă mare lucru, dacă nu le dai 
populațiilor cucerite aceleaşi drepturi ca şi cuceritorilor, şi rosti 
în legătură cu aceasta, într-o serie de peroraţii zgomotos 
aplaudate de Cameră, marile cuvinte : libertate, egalitate şi 
fraternitate. 

Celălalt afirmă, dimpotrivă, că negrii se bălăceau încă în 
cea mai ruşinoasă barbarie şi că nu putea fi vorba de a-i 
consulta, după cum un copil bolnav nu poate fi consultat asupra 
leacului cel mai indicat pentru boala lui. El mai adaugă că, în 
orice caz, momentul nu era potrivit pentru o experienţă atât de 
periculoasă, şi că mai degrabă ar fi fost necesară o întărire a 
trupelor de ocupație, căci unele semne îngrijorătoare 
îndreptăţeau temerile unor apropiate tulburări în aceste regiuni. 
Baudrieres invocă tot atât de multe păreri militare şi civile ca şi 
adversarul său, încheie preconizând o nouă intervenţie armată 
şi declară cu patriotică energie că patrimoniul cucerit de 
sângele francez era sacru şi că trebuia să rămână de neatins. Şi 
el fu aplaudat frenetic. 

Ministrul coloniilor se află în mare încurcătură. Nu ştia 
căruia dintre cei doi pasionaţi oratori să-i dea dreptate. Câte 
ceva era adevărat în amândouă tezele. Dacă era exact că 
populaţiile negre din bucla Nigerului şi Senegambia păreau că 
încep să se împace cu dominaţia franceză, că învăţământul 
făcuse progrese la triburile acestea odinioară atât de ignorante, 
şi că securitatea era pe cale de întărire, nu era mai puţin exact 

că actualmente situaţia tindea să se schimbe într-un sens 
nefavorabil. Fusese primită ştirea despre unele tulburări şi 
incursiuni de jaf ; sate întregi, nu se ştia din ce motiv, fuseseră 
părăsite de locuitorii lor, şi, în sfârşit, trebuia ţinut seama, fără 
exagerare, totuşi, de zvonurile destul de misterioase şi de 
confuze care circulau prin junglă, în apropierea Nigerului, şi din 
care se putea înţelege în genere că o putere independentă era 
pe cale de a se forma într-un punct încă necunoscut al solului 
african. 

Cum ambii oratori mai sus pomeniţi puteau, la rigoare, să 
găsească argumente favorabile cauzei lor în discursul 
ministrului, şi unul şi altul triumfară în aceeaşi măsură, iar 
discuţiile continuară până în clipa când un deputat, pierzându-şi 
răbdarea, strigă în mijlocul zarvei : 

— Dacă nu ne putem înţelege, să mergem la faţa locului. 

Domnul Chazelle răspunse că ţinuturile acestea fuseseră 
atât de des explorate, încât nu se impunea necesitatea de a le 
mai descoperi încă o dată, dar că el era gata, totuşi, să se 
supună vederilor Camerei, dacă aceasta socotea că o călătorie 
de studiu ar avea utilitate şi că va fi fericit să se asocieze, în 
acest caz, la o asemenea acţiune, punând expediţia sub 
conducerea aceluia dintre membri pe care Camera va binevoi 
să-l numească. 

Propunerea a avut mult succes. Se votă pe loc, şi ministrul 
fu invitat să alcătuiască o misiune care să străbată ţinutul 
cuprins în bucla Nigerului şi să întocmească un raport pe baza 
căruia Camera să legifereze ulterior. 

Dar acordul se realiză mai greu când fu vorba de numirea 
deputatului şef al misiunii. De două ori Barsac şi Baudrieres 
obţinură un număr de voturi matematic egal. 

Trebuia, totuşi, să se ajungă la un rezultat. 

— Ce Dumnezeu ! Să fie numiţi amândoi ! exclamă unul din 
glumeţii care nu lipsesc niciodată dintr-o adunare franceză. 

Ideea fiind primită cu entuziasm de Camera care, fără 

îndoială, vedea în ea un mijloc de-a nu mai auzi timp de câteva 
luni vorbindu-se despre colonii, Barsac şi Baudrieres fură aleşi, 
urmând ca vârsta să decidă care din doi să aibă întâietate. După 
verificarea vârstei, privilegiul acesta îi reveni lui Barsac, născut 
cu trei zile înaintea adversarului său. Baudrieres trebui deci să 
se resemneze şi să nu-i fie decât adjunct, ceea ce îl mâhni de 
moarte. 

La această primă formaţie a misiunii, guvernul mai 
adăugase apoi câteva persoane, mai puţin decorative, e drept, 
dar poate mai calificate, aşa că la sosirea în Conakry misiunea 
cuprindea în total şapte membri, inclusiv Barsac şi Baudrieres, 
primii numiţi. 

Printre alţii, se remarca doctorul Châtonnay, un mare 
medic şi un medic înalt, căci era foarte savant şi îşi ridica la un 
metru optzeci faţa voioasă, încununată cu un păr creţ şi alb ca 
zăpada — deşi medicul n-avea încă cincizeci de ani — şi tăiată 
de o mustață stufoasă, de aceeaşi culoare. 

Doctorul Châtonnay, un om excelent, sensibil şi vesel, 
râdea din te miri ce, cu un zgomot ca cel făcut de ţâşnirea unor 
aburi. 

Se mai putea remarca apoi şi domnul Isidore Tassiti, 
membru corespondent al Societăţii de geografie, un om 
mărunţel, uscat şi tăios, geograf exclusiv şi pasionat. 

Ultimii membri ai misiunii, domnii Poncin, Quirieu şi 
Heyrieux, toţi trei funcţionari în diverse ministere, treceau 
neobservaţi. Neavând nimic deosebit, ei erau oameni ca toţi 
oamenii. 

În jurul acestui nucleu oficial gravita, cât se poate de 
neoficial, un alt optulea călător. Acesta, un bărbat blond cu 
înfăţişare energică şi hotărâtă, se numea Amédée Florence, şi 
meseria lui consta din a informa cât putea mai bine marele 
cotidian „Expansiunea franceză" al cărui redactor activ şi 
descurcăreţ era. 

lată persoanele care debarcară în ziua aceea de 27 

noiembrie de pe pachebotul Touat al Companiei Frayssinet. 

Evenimentul trebuia neapărat să dea prilej la discursuri. E 
de ajuns ca oamenii să facă parte din personalul administrativ 
sau guvernamental pentru a nu se mai mulţumi, când se 
întâlnesc, cu o strângere de mână sau cu un bună ziua ; în 
asemenea ocazii se socoteşte absolut necesar să se schimbe 
cuvinte istorice, pe când un public totdeauna amuzat, în ciuda 
obişnuinţei, de comicul special al acestei formalităţi, se strânge 
roată în jurul oratorilor. 

În virtutea acestui protocol, domnul Valdonne, escortat de 
principalii săi funcţionari pe care avu grijă să-i prezinte, ură 
solemn, chiar la locul debarcării, bun venit oaspeţilor de seamă 
care îi picau, dacă nu din cer, cel puţin din largul oceanului. De 
altfel, ca să fim drepţi cu el, trebuie spus că nu s-a lungit la 
vorbă şi că scurta lui cuvântare a obţinut 
un succes meritat. 

Luând apoi cuvântul, în calitate de şef al misiunii, Barsac îi 
răspunse după cum urmează : 

— Domnule guvernator, domnilor — rosti el cu accent de 
cunoscător — şi din Midi! — după ce tuşi ca să-şi limpezească 
glasul — colegii mei şi eu suntem adânc mişcaţi de cuvintele 
auzite acum. Cordialitatea primirii pe care ne-aţi făcut-o e semn 
bun pentru noi, în momentul când începe în mod real o acţiune 
căreia n-am vrea să-i mai exagerăm 
greutăţile. Noi ştim că, sub generoasa administrare a 
metropolei, ţinuturile acestea, odinioară explorate în mijlocul 
atâtor pericole de îndrăzneţii pionieri ai patriei, cunosc în sfârşit 
pacea franceză, dacă binevoiţi a-mi îngădui această expresie 
pompoasă împrumutată de la strămoşii noştri romani. lată de 
ce, aici, în pragul acestui frumos oraş Conakry, înconjurați de 
nodurile dese ale compatrioţilor noştri, avem senzaţia că n-am 


1 Cei din Midi — sudul Franţei — vorbesc cu un accent special, la care 
se face referire aici. (n.r.) 

părăsit Franţa, şi iată de ce, pătrunzând în interior, tot nu o vom 
părăsi, căci harnica populaţie a acestor ţinuturi e de acum 
formată din cetăţeni ai unei Franţe mărite şi prelungite. Fie ca 
prezenţa noastră în mijlocul ei să le dea dovada grijii veşnic 
treze a puterii publice ! Fie ca ea să sporească şi mai mult, dacă 
e cu putinţă, dragostea faţă de patrie, devotamentul faţă de 
Republică. 

Guvernatorul Valdonne dădu, după cum se obişnuieşte, 
semnalul aplauzelor „spontane", şi în vreme ce Barsac făcea un 
pas înapoi Baudricres îl făcu imediat înainte. 

În urma unor interminabile şedinţe în cabinetul ministrului, 
se hotărâse că Baudrieres să fie, nu sub-şef, ci şef-adjunct al 
expediției. Deci — o, misterioasă putere a cuvintelor ! — de aici 
rezulta, pare-se, că dacă Barsac ia cuvântul într-o ceremonie 
oficială, Baudricres să-l ia imediat după el. Astfel fusese 
rezolvată spinoasa problemă a amorului 
propriu. 

— Domnule guvernator, domnilor — începu Baudricres, 
întrerupând în felul acesta aplauzele care salutau sfârşitul 
discursului lui Barsac — mă asociez din plin la frumoasele 
cuvinte ale eminentului meu coleg şi prieten. Aşa cum atât de 
bine a spus el, fiecare dintre noi îşi dă exact seama de greutăţile 
şi de primejdiile pe care ni le pot oferi explorarea noastră. 
Greutățile acestea ne vom strădui pe cât vom putea să le 
învingem. lar primejdiile nu ne vor putea tulbura, căci între ele 
şi noi se vor afla baionetele franceze. Fie-mi îngăduit, deci, să 
trimit, la primul pas făcut pe pământul Africii, un cordial salut 
escortei care va îndepărta de noi până şi posibilitatea vreunei 
primejdii. Şi, în privinţa aceasta, fiţi siguri, domnilor, salutând 
mica noastră escortă, salut armata, căci nu e ea oare prezentă 
până şi în persoana ultimului ostaş de pe stradă ? Armatei îi 
trimit, cum spun, salutul meu. Armata deci, atât de scumpă 
tuturor inimilor franceze, e aceea care va participa la lucrările 
noastre, şi, datorită ei, vor spori, prin neînsemnata noastră 

acţiune, aşa cum au sporit de atâtea ori în urma glorioaselor ei 
fapte, prestigiul patriei şi măreţia Republicii ! 

Din nou izbucniră aplauzele, la fel de dese şi de „spontane" 
ca şi mai adineauri ; apoi oficialii porniră spre reşedinţă, unde 
principalii membri ai misiunii aveau să fie găzduiţi în cele trei 
zile destinate punerii la punct a ultimelor amănunte ale 
programului expediției. 

Programul acesta era vast. Regiunea care interesa 
proiectul de lege a lui Barsac depăşeşte un milion cinci sute de 
mii de kilometri pătraţi. E cam de trei ori cât suprafaţa Franţei. 
Dacă era imposibil să fie vizitate toate punctele acestei imense 
întinderi, cel puţin fusese trasat un itinerar destul de capricios, 
pentru ca impresiile căpătate până la urmă de exploratori să 
aibă oarecari şanse de a fi conforme realităţii. În fapt, itinerarul 
se întindea pe mai mult de două mii cinci sute de kilometri 
pentru unii membri ai misiunii, şi pe aproape trei mii cinci sute 
pentru ceilalţi. 

Într-adevăr, pe drum expediţia trebuia să se împartă în 
două, pentru a-şi putea extinde cât mai mult câmpul de 
cercetare. Plecând din Conakry, urma să se meargă mai întâi 
până la Kankan, prin Uossu, Timbo, centru important al Foutei- 
Djalon meridionale, şi Kurussa, localitate aşezată pe Niger, nu 
departe de izvor. 

De la Kankan, urmau să fie străbătute — prin Foraba, 
Forabakuru şi Tiola—Uasulu şi Kenedugu, până la Sikasso, 
capitala acestui din urmă ţinut. 

La Sikasso, la 1100 kilometri de mare, expediţia urma să 
se împartă în două. O parte, condusă de Baudrieres, avea să 
coboare spre sud, să se îndrepte spre ţinutul Kong şi să ajungă 
în capitala acestuia, prin Sitardugu, Niambuambo şi alte diverse 
aşezări mai mult sau mai puţin importante. De la Kong, avea să 
cerceteze prin Baule, ca să atingă, în sfârşit, la Grand-Bassam, 
Coasta de Fildeş. Cealaltă parte, cu Barsac, aveau să-şi 
continue, dimpotrivă, drumul spre est, să treacă prin 

Uaghadugu şi să întâlnească Nigerul la Saye ; apoi mergând 
paralel cu fluviul, aveau să străbată Mossi şi, în sfârşit, prin 
Gurma şi Borgu, să iasă la Kotonu, punctul ei terminus, pe 
coasta Dahomeyului. 

Ţinând seama de ocolurile şi de întârzierile inevitabile, se 
socotea că întreaga călătorie avea să dureze cel puţin opt luni 
pentru prima parte a expediției, şi zece până la douăsprezece 
luni pentru a doua parte. Pornind împreună, la 1 decembrie, din 
Conakry, Baudricres nu putea să ajungă la Grand-Bassam 
înainte de 1 august, iar Barsac nu putea să ajungă înainte de 1 
octombrie la Kotonu. 

Era vorba deci de o lungă călătorie. Şi totuşi, domnul 
Isidore Tassin nu se putea lăuda că drumul acesta îi va îngădui 
să stabilească vreun important adevăr geografic necunoscut 
până la el. La drept vorbind, prezenţa unui membru 
corespondent al Societăţii de geografie nu prea îşi avea rostul, 
speranţa de a descoperi bucla Nigerului fiind la fel de puţin 
realizabilă ca şi aceea de a descoperi America. Dar domnul 
Tassin nu era lacom. Globul fiind străbătut în toate direcţiile, el 
socotea că trebuie să te mulţumeşti cu puţin. 

Şi ca un înţelept gândea el când îşi limita astfel ambițiile. 
Bucla Nigerului încetase de multă vreme să mai fie ţinutul 
inaccesibil şi misterios care fusese timp de atâţia ani. După 
doctorul german Barth, care o străbătu primul, în 1853 şi 1854, 
o mulţime de cutezători o cuceriseră treptat. Astfel, în 1887, 
locotenentul de marină Caron şi autorul unei explorări măreţe în 
toate privinţele, căpitanul Binger ; în 1889, locotenentul de 
marină Jaime ; în 1890, doctorul Crozat ; în 1891, căpitanul 
Monteil, în 1893 şi 1894 muriră glorios locotenentul Aube şi 
colonelul Bonnier, şi avu loc cucerirea Tombuctu-ului de către 
locotenentul Boiteux, ajuns curând, din urmă, de maiorul Joffre. 
În acelaşi an 1894 şi în 1895, urmară căpitanul Toutée şi 
locotenentul Targe; în 1896, locotenentul de marină Hourst si 
atâţia alţii, ca să se ajungă la campania în decursul căreia, în 

1898, colonelul Audeoud cuceri Kong şi dobori puterea lui 
Samory. De atunci, Sudanul apusean încetează de a mai merita 
epitetul de sălbatic ; administraţia urmează cuceririi, posturile 
se înmulţesc, asigurând într-un mod din ce în ce mai temeinic 
dominaţia franceză. 

În momentul când misiunea extraparlamentară urma să 
pătrundă, la rândul ei, în ţinuturile acestea, pacificarea nu era 
încă deplină, dar securitatea sporise şi existau toate motivele să 
se spere că întreaga călătorie va putea fi îndeplinită, dacă nu 
fără incidente, măcar fără accidente, şi că totul se va reduce la o 
plimbare printre populaţiile paşnice pe care Barsac le socotea 
coapte pentru a gusta bucuriile politicii electorale. 

Plecarea era fixată pentru 1 decembrie. 

În ajunul plecării, 30 noiembrie, un dineu oficial avea să-i 
reunească pentru ultima oară pe membrii misiunii la masa 
guvernatorului. După dineul acesta urmau să fie rostite 
toasturile, aşa cum se obişnuieşte, cu acompaniamentul 
obligatoriu al imnului naţional, şi să fie făcute ultimele urări 
pentru reuşita expediției şi pentru gloria Republicii. 

În ziua aceea, Barsac, obosit de umblet prin Conakry sub 
un soare de foc, abia se întorsese în camera lui şi-şi făcea vânt, 
fericit, aşteptând ora când trebuia să-şi îmbrace costumul de 
gală, de care nici o temperatură n-ar putea scuti o persoană 
oficială în exerciţiul funcţiunii; tocmai atunci plantonul, un 
reangajat din armata colonială, „om cu multă experienţă", veni 
să-l anunţe că două persoane cereau să fie primite. 

— Care sunt ? întrebă Barsac. 

Plantonul făcu un gest care arăta că nu ştie. 

— Un tip, cu dama lui — spuse el simplu. 

— Colonişti ?... 

— După cum umblă, n-aş crede — răspunse plantonul. 
Tipul e înalt, cu bila goală... 

— Bilă ?... 

— Adică e chel. Poartă favoriţi blonzi şi are nişte ochi ca 


33 


nişte mingi. 

—Faci nişte imagini !... Şi doamna ? 

—Dama ? ! 

—Da. Cum e ?... Tânără ?... 

—Mda... 

—Frumoasă ? 

—Da, şi înţolită foc !... 

Barsac îşi răsuci instinctiv mustaţa şi spuse : 

— Pofteşte-i înăuntru. 

Dând ordinul acesta el aruncă, fără să-şi dea seama, o 
privire spre oglinda care îi reflecta silueta durdulie. Dacă nu i-ar 
fi fost gândurile la altceva, ar fi putut constata atunci că pendula 
arăta ora şase. Ţinând seama de diferenţa longitudinilor, era 
exact clipa în care se începea atacul Agenţiei DK a lui Central 
Bank, atac despre care s-a vorbit în primul capitol al povestirii 
de faţă. 

Vizitatorii, un bărbat de vreo patruzeci şi cinci de ani, 
urmat de-o tânără între douăzeci şi douăzeci şi cinci de ani, fură 
introduşi în camera în care Barsac gusta plăcerile odihnei, 
înainte de a merge să înfrunte osteneala unui dineu oficial. 

Bărbatul era, într-adevăr, foarte înalt. Două picioare 
interminabile suportau un trunchi relativ mic, terminat printr-un 
gât lung şi osos, piedestal pentru un cap modelat în înălţime. 
Dacă ochii nu-i erau ca nişte mingi, după cum afirmase 
plantonul abuzând de imagini exagerate, nu se putea totuşi 
contesta faptul că erau bulbucaţi, şi nici că nasul nu-i era gros, 
nici că buzele nu-i erau groase şi lipsite de mustăţi, căci un brici 
nemilos le răsese. Dimpotrivă, nişte favoriţi scurţi, după modelul 
clasic atribuit austriecilor, şi o cunună de păr buclat 
înconjurând baza unui craniu minunat de chel şi de lucios, 
permiteau să se afirme că plantonului îi lipsea precizia în 
alegerea calificativelor. Blond, spusese el. Cuvântul nu era 
exact. La drept vorbind, personajul era roşcovan. 

Portretul acesta ne-ar scuti, la nevoie, să mai spunem că 

noul venit era urât, dacă nu s-ar cuveni să adăugăm urâţeniei 
acesteia epitetul de simpatic. Buzele lui groase exprimau, într- 
adevăr, sinceritatea, iar în ochi îi licărea bunătatea aceea 
şireată căreia părinţii noştri îi dăduseră încântătorul nume de 
„bonomie". 

După el venea tânăra fată. Trebuie recunoscut că, numind- 
o frumoasă, de data aceasta plantonul nu exagerase de loc. 
Înaltă, subţire, cu talia elegantă, cu buze rumene şi cu dinţi 
minunati, cu nasul fin şi drept, cu ochii mari şi cu sprâncenele 
admirabil arcuite, cu un păr bogat de un negru ca de cerneală, 
cu toate trăsăturile de o regularitate impecabilă, tânăra era de o 
frumuseţe desăvârşită. 

După ce Barsac le oferi scaune vizitatorilor săi, bărbatul, 
după cum se cuvine, luă cuvântul : 

— Să ne iertaţi, domnule deputat, că am venit să vă 
deranjăm, şi, fiindcă nu putem face altfel, să ne scuzaţi că vă 
vom spune noi înşine cine suntem. Mă numesc, dar daţi-mi voie 
să adaug, după cum obişnuiesc : am regretul să mă numesc, 
căci numele meu e ridicol, Agenor de Saint-Berain, proprietar, 
celibatar şi cetăţean al oraşului Rennes. 

După ce-şi debită astfel starea civilă, Agenor de Saint- 
Berain făcu o mică pauză, apoi, ajutându-se cu un gest, îşi 
prezentă însoţitoarea : 

—Domnişoara Jane Mornas, mătuşa mea. 

—Mătuşa dumitale ? repetă Barsac. 

— Da. Domnişoara Mornas mi-e mătuşă pe cât poate cineva 
să fie mătuşa cuiva — afirmă Agenor de Saint-Berain, pe când 
un zâmbet voios lumina buzele tinerei fete. 

În clipa aceea, păru că se iveşte o rază de soare. Frumoasa 
ei faţă, al cărei singur cusur era poate expresia prea serioasă, 
părea iluminată. 

— Domnul de Saint-Berain — explică ea cu un uşor accent 
englezesc, ţine grozav la titlul său de nepot şi nu scapă nici un 
prilej să arate gradul nostru real de rudenie... 

— Asta mă întinereşte — o întrerupse nepotul. 

— Dar — continuă Jane Mornas — după ce produce efectul 
şi după ce dreptul său legal e bine stabilit, el acceptă să 
inverseze rolurile şi să redevină unchiul Agenor, ceea ce, printr- 
o înţelegere familială, a fost totdeauna, de când m-am născut. 

— Şi ceea ce se potriveşte mai bine cu vârsta mea — 
explică unchiul-nepot. Dar să trecem peste asta, şi, acum, când 
prezentările au fost făcute, îngăduiţi-mi, domnule deputat să 
ajung la motivul vizitei noastre. Domnişoara Mornas şi eu, 
suntem, aşa cum ne vedeţi, exploratori. Mătuşa mea nepoată e o 
călătoare foarte curajoasă, şi eu, ca un bun unchi-nepot, m-am 
lăsat târât de ea până pe meleagurile acestea depărtate. 
Intenţia noastră nu e să rămânem la Conakry, ci să ne 
aventurăm în interior, căutând emoţii şi privelişti noi. Ne-am 
terminat pregătirile şi eram gata de plecare când am aflat că o 
misiune avea să urmeze, sub conducerea dumneavoastră, o rută 
identică cu a noastră. l-am atras atunci atenţia domnişoarei 
Mornas că, oricât de liniştită ar fi ţara aceasta, mi se pare 
preferabil să ne alipim misiunii, dacă ea va binevoi să ne 
primească. Am venit deci să vă cerem învoirea de-a face drumul 
împreună cu dumneavoastră. 

— În principiu, nu văd ce-aş putea să am împotrivă, 
răspunse Barsac, dar, înţelegeţi, trebuie să-mi consult şi colegii. 

— E foarte firesc, aprobă Saint-Berain. 

— Poate că ei se vor teme ca prezenţa unei femei să nu ne 
întârzie mersul şi să nu fie cam nepotrivită pentru executarea 
programului care ni s-a trasat, sugeră Barsac. În cazul acesta... 

— Să n-aibă teamă, spuse unchiul Agenor. Domnişoara 
Mornas e un adevărat bărbat. Şi vă cere ea însăşi să n-o trataţi 
ca pe o colegă, ci ca pe un coleg. 

— Sigur ! aprobă Jane Mornas. Voi mai adăuga că nici din 
punct de vedere material nu vă vom stingheri cu nimic. Avem şi 
noi hamali. Nu ne lipseşte nimic, avem până şi doi negri 
bambara, doi foşti tiraliori senegalezi, pe care i-am angajat ca 

ghizi şi tălmaci. Vedeţi că ne puteţi primi fără teamă... 

— În aceste condiţii, într-adevăr... recunoscu Barsac. În 
sfârşit, voi vorbi chiar astă-seară cu colegii mei, şi, dacă sunt de 
aceeaşi părere, s-a făcut. Unde aş putea să vă dau răspunsul 
definitiv ? 

— Mâine, în momentul plecării, căci mâine, oricum, plecăm 
din Conakry. 

După ce se înţeleseră astfel, vizitatorii plecară. 

La dineul guvernatorului, Barsac transmise, într-adevăr, 
colegilor săi cererea care îi fusese făcută. Ia fu primită în mod 
favorabil. Singur Baudrieres socoti că trebuie să facă unele 
rezerve. Ce-i drept, nu refuză să accepte cererea frumoasei 
tovarăşe de drum, căreia Barsac îi luă apărarea cu o căldură 
poate mai mare decât ar fi fost strict necesar, dar, în sfârşit, 
manifestă oarecari ezitări. întâmplarea i se părea suspectă. Era 
oare admisibil ca o tânără fată să se aventureze într-o asemenea 
călătorie ? Nu, cu siguranţă, motivul nu era serios şi se putea 
bănui că el acoperea adevăratul scop. Acestea spuse, nu era 
îndreptăţit să se teamă că cererea ascundea vreo cursă ? Ba 
cine ştie chiar, dacă nu exista vreo legătură între ea şi zvonurile 
misterioase pomenite cu atâta discreţie de ministru, la tribuna 
Camerei ? 

Ceilalţi îl liniştiră pe Baudrieres, râzând. 

— Eu nu-l cunosc încă personal pe domnul de Saint-Berain, 
şi nici pe domnişoara Mornas — declară domnul Valdonne — 
dar, de două săptămâni de când se află la Conakry, le-am 
remarcat prezenţa. 

— Cred şi eu ! făcu Barsac, convins. 

— Da, tânăra fată e foarte frumoasă — aprobă domnul 
Valdonne. Au sosit amândoi, pe cât mi s-a spus, de la Saint-Louis 
din Senegal, cu nava care deserveşte coasta şi, oricât de ciudat 
ar părea, impresia mea e că fac o simplă călătorie de plăcere, 
aşa cum i-au şi spus domnului Barsac. În ceea ce mă priveşte, 
cred că nimic nu vă împiedică să le daţi satisfacţie. 

Părerea  locotenentului-guvernator învinse fără altă 
împotrivire. 

Astfel, misiunea condusă de Barsac mai spori cu doi recruți 
şi se ridică la un total de zece membri, socotindu-l şi pe Amédée 
Florence, reporter al „Expansiunii franceze", dar lăsând la o 
parte hamalii şi militarii. Şi astfel soarta îi fu prielnică, a doua zi 
dimineaţă, lui Pierre Marcenay, căpitan de infanterie colonială 
şi comandant al escortei, îngăduindu-i să i-o ia înainte lui Barsac 
în momentul când acesta se repezea, pe cât poate să se repeadă 
un om la patruzeci de ani, care mai are şi un pic de burtă, s-o 
ajute pe domnişoara Mornas să încalece. 

— Armis cedat insigne! — spuse, arătând cu degetul locul 
gol al eşarfei de deputat, Barsac, din al cărui studiu nu lipsea 
limba latină. 

Dar se vedea cât de colo că nu era mulţumit. 


III. LORD BUXION GLENOR 


În momentul când începe povestirea noastră, trecuseră 
mulţi ani de când lordul Buxton nu mai ieşea din casă, trecuseră 
mulţi ani de când poarta castelului Glenor, unde locuia el, în 
inima Angliei, lângă orăşelul Uttoxeter, nu se mai deschisese 
pentru nici un oaspete, iar ferestrele apartamentelor lui 
particulare rămăseseră cu îndărătnicie închise. Sihăstria 
lordului Buxton era totală, absolută, de când avusese loc drama 
care îi pătase onoarea familiei, îi murdărise numele, îi zdrobise 
viaţa. 

Cu mai bine de şaizeci de ani înaintea întâmplărilor pe care 
le-am povestit, lordul Buxton, proaspăt ieşit din Şcoala militară, 
intra în hora lumii prin poarta cea mare, căci moştenise de la 
strămoşii săi avere, onoare nepătată şi glorie. 

Istoria familiei Buxton se confundă, într-adevăr, cu însăşi 


1 Insigna se pleacă în faţa armelor (în limba latină în text). 

istoria Angliei, pentru care a curs atât de des generosul sânge al 
membrilor ei. Într-o vreme când cuvântul patrie nu dobândise 
încă valoarea pe care o îndelungă viaţă naţională i-a dăruit-o, 
ideea de patrie era adânc întipărită în inima bărbaţilor din 
familia Buxton, care, venită o dată cu normanzii cuceritori, nu 
trăise decât pentru spadă, şi prin spadă pusă în slujba ţării. De-a 
lungul veacurilor, nici o slăbiciune nu-i micşorase strălucirea 
numelui, nici o pată nu-i mânjise blazonul. 

Edward Alan Buxton era vrednicul urmaş al acestui şir de 
viteji. Ca şi strămoşii săi, el nu-şi putea închipui că viaţa ar 
putea să aibă alt scop în afară de cultul onoarei, apărată cu 
sălbăticie, şi de dragostea pătimaşă faţă de patrie. Dacă 
atavismul, ereditatea, sau oricum s-ar numi fenomenul misterios 
care face ca fiii să le semene părinţilor, n-ar fi fost 
suficient să-i insufle aceste principii, i le-ar fi vârât în cap 
educaţia. Istoria Angliei, plină de gloria strămoşilor săi, i-ar fi 
stârnit neapărat dorinţa de a se purta cu egală vrednicie, dacă 
nu cu şi mai multă decât ei. 

La douăzeci şi doi de ani, el se însura cu o tânără 
aparţinând uneia din cele mai bune familii ale Angliei, iar la un 
an după căsătorie soţia îi născu o fată. Aceasta însemnă o 
decepţie pentru Edward Buxton, care aşteptă nerăbdător 
naşterea unui al doilea copil. 

Şi aşteptă timp de douăzeci de ani. Numai după acest lung 
interval, lady Buxton, a cărei sănătate fusese grav zdruncinată 
la prima naştere, îi dărui fiul atât de dorit, care primi numele de 
George, pe când, aproape în acelaşi timp, fiica ei, recent 
căsătorită cu un francez, domnul de Saint-Berain, aducea pe 
lume un băiat care primi numele de Agenor şi care, patruzeci de 
ani mai târziu, avea, după cum ştim, să i se prezinte deputatului 
Barsac 

Mai trecură cinci ani, şi lord Glenor avu un al doilea fiu, 
Lewis Robert, pe care, după treizeci şi cinci de ani, destinul 
trebuia să-l amestece, într-un mod atât de supărător, în drama 

de la Central Bank, cu care a început povestirea de faţă. 

Marea fericire de-a avea un al doilea fiu, adică un al doilea 
continuator al numelui, fu însoţită de cele mai cumplite 
nenorociri. Naşterea fiului costă viaţa mamei, şi lordul Buxton o 
văzu pierind pentru totdeauna pe aceea care, timp de peste un 
sfert de veac, îi fusese soţie. 

Izbit, într-un mod atât de brutal, lord Buxton se clătină sub 
lovitură. Deprimat, descurajat, el renunţă la orice fel de ambiţie, 
şi, cu toate că mai era încă destul de tânăr, părăsi marina unde 
servea încă de la ieşirea din şcoală, şi unde se afla pe pragul de 
a dobândi cele mai înalte grade. 

Multă vreme după marea nenorocire, lord Buxton trăi 
închis în sine ; apoi, trecerea vremii alinându-i imensa durere, el 
încercă, după nouă ani de viaţă însingurată, să-şi refacă traiul şi 
căminul distrus, însurându-se cu văduva unui tovarăş de arme, 
Marguerite Ferney, care îi aduse în căsnicie, drept singură 
avere, un fiu, William, pe atunci în vârstă de şaisprezece ani. 

Dar ursita hotărâse ca lord Glenor să îmbătrânească singur 
şi să ajungă singur la capătul vieţii. Câţiva ani mai târziu, i se 
născu un al patrulea copil, o fată care primi numele de Jane, iar 
el rămase văduv pentru a doua oară. 

Lord Glenor trecuse atunci de şaizeci de ani. La vârsta 
aceea nu se mai putea gândi să-şi refacă viaţa. Lovit atât de 
crud şi cu atâta îndârjire în ce avea mai drag pe lume, el se 
dedică numai îndatoririlor sale de tată. Dacă prima fiică, 
doamna de Saint-Berain, scăpase de multă vreme de sub 
supravegherea lui, în schimb îi mai rămâneau patru copii, dintre 
care cel mai vârstnic abia împlinise douăzeci de ani, copii lăsaţi 
de cele două soţii răposate, căci, în inima sa, lord Glenor nu-l 
despărţea pe William Ferney de cei doi băieţi şi de fată, născuţi 
din sângele lui. 

Dar soarta nu-şi încheiase loviturile, lord Glenor avea să 
mai cunoască dureri pe lângă care cele îndurate până atunci 
aveau să i se pară foarte uşoare. 

Primele necazuri pe care i le rezerva viitorul îi veniră 
tocmai de la William Ferney, fiul răposatei, pe care el îl iubea ca 
şi cum ar fi fost al lui. Viclean, duşmănos, prefăcut, tânărul nu 
răspunse la dragostea arătată şi rămase izolat în mijlocul 
familiei care îi deschidea atât de larg casa şi inima. El rămase 
nesimţitor la toate dovezile de dragoste arătate şi cu cât se 
interesau mai mult de el, cu atât se retrăgea mai sălbatic, cu cât 
i se arăta mai multă prietenie, cu atât părea să-i urască mai 
mult pe cei din preajma lui. 

Invidia, o invidie fără margini, o invidie furioasă, îi rodea 
inima lui William Ferney. Sentimentul acesta atât de respingător 
el îl simţise din prima zi când intrase cu maică-sa în castelul 
Glenor. Atunci i se ivise imediat în minte comparaţia între 
soarta care îi aştepta pe fiii lordului, şi a soartei care îl aştepta 
pe el, William Ferney. De atunci, se născuse în el o ură violentă 
împotriva lui George şi Lewis, moştenitorii lordului Buxton, care 
într-o bună zi aveau să fie bogaţi, pe când urmaşul dezmoştenit 
al Margueritei Ferney avea să rămână sărac. 

Ura îi spori şi mai mult când se născu Jane, sora lui după 
mamă, şi care avea să-şi aibă, într-o bună zi, partea ei din 
averea de la care el avea să fie exclus sau din care avea să 
primească din milă o părticică infimă. lar ura lui nu mai cunoscu 
margini când îi muri mama şi când dispăru astfel singura fiinţă 
care avusese norocul să găsească drumul spre inima aceasta 
înveninată. 

Nimic nu-l domoli, nici prietenia frăţească a celor doi fii ai 
lordului Buxton, nici părinteasca grijă a acestuia din urmă. Din 
zi în zi, invidiosul se retrase şi mai mult, îşi făcu şi mai mult o 
viaţă personală ale cărei taine erau date la iveală numai de 
scandalurile izbucnite unul după altul. Astfel, se află că William 
Ferney se legase cu tinerii cei mai stricaţi şi că îşi alesese 
prietenii de plăceri în partea cea mai puţin recomandabilă a 
populaţiei Londrei. 

Zvonuri despre purtările lui ajunseră la urechile lordului 

Buxton, care se osteni zadarnic să-i facă mustrări inutile. 
Curând, veniră poliţele, pe care la început lordul le achită, în 
amintirea răposatei soţii, dar cărora datoria îi impuse curând să 
le pună capăt. 

Redus astfel la raţii neînsemnate, William Ferney nu-şi 
schimbă de loc felul de trai. Lumea se întreba de unde şi-o fi 
procurând mijloacele necesare, când fu prezentată la castelul 
Glenor o poliţă pentru o sumă imensă, pe care figura semnătura 
lordului Buxton imitată cu dibăcie. 

Acesta plăti fără să spună un cuvânt, dar, neputând să 
trăiască alături de un falsificator, îl chemă pe vinovat şi-l alungă 
din casa lui, asigurându-i totodată un venit lunar destul de 
serios. 

William Ferney ascultă cu acelaşi aer batjocoritor şi 
mustrările şi sfaturile ; apoi, fără să răspundă o vorbă, fără să se 
atingă măcar de prima rată a venitului său, părăsi castelul 
Glenor şi dispăru. 

Ce devenise el, lordul Buxton nu ştia în momentul când 
începe povestirea de faţă. De atunci nu mai auzise niciodată 
vorbindu-se despre William şi, încetul cu încetul, în decursul 
anilor, amintirea aceasta dureroasă i se mai şterse din minte. 

Din fericire, adevărații lui copii îi aduceau tot atâtea 
mulţumiri câte necazuri îi pricinuise copilul străin. Pe când 
acesta din urmă pleca fără întoarcere, fiul cel mare, George, 
continuând glorioasa tradiţie a familiei părăsea ca premiant 
şcoala din Ascott, şi se înrola în armată, dornic de aventuri 
coloniale. Spre marele regret al lordului Buxton, al doilea fiu, 
Lewis, vădea gusturi mai puţin războinice, dar în toate celelalte 
privinţe rămânea vrednic de dragostea lui. Lewis era un băiat 
grav, metodic, unul din caracterele acelea serioase pe care te 
poţi bizui. 

În decursul anilor de după plecarea lui William, pe când 
amintirea fugarului se ştergea treptat, viaţa celor doi tineri se 
desfăşura pe un drum drept şi logic. Lewis, vădind vocaţie 

pentru afaceri, intrase la Central Bank unde se bucura de o 
înaltă preţuire şi urca treptele ierarhice ale acestei colosale 
instituţii, căreia, după cum se credea, într-o bună zi avea să-i 
devină stăpân. În acest timp, George, trecând din colonie în 
colonie, devenea un fel de erou şi-şi cucerea galoanele cu vârful 
spadei. 

Lord Buxton credea deci că isprăvise cu necazurile şi, 
ajuns la bătrâneţe, nu mai vedea decât perspective fericite, când 
o nenorocire, mult mai groaznică decât cele îndurate până 
atunci, se abătu asupra lui. De data aceasta ea nu-i lovea numai 
inima, ci şi onoarea, onoarea nepătată a Glenorilor, al căror 
nume avea să fie terfelit pe veci de cea mai josnică trădare. 

Poate că, deşi s-a scurs multă vreme de atunci, cititorul îşi 
mai reaminteşte cumplita dramă al cărei trist erou a fost fiul cel 
mare al lordului Glenor. 

George Buxton, pus în disponibilitate din punct de vedere 
militar, se afla pe atunci în slujba unei mari companii de 
explorare. De doi ani, el străbătea, pentru compania aceasta, în 
fruntea trupelor pe jumătate plătite de ea, teritoriul tribului 
aşanti, când veni pe neaşteptate vestea că, transformându-se în 
şef de bandă, el se răzvrătise pe faţă împotriva ţării sale. Pe 
atunci vestea căzu cu brutalitatea unui trăsnet, şi lumea 
cunoscu în acelaşi timp şi răzvrătirea şi pedepsirea ei 
necruțătoare. Se află şi de trădarea căpitanului Buxton şi a 
oamenilor săi transformați în aventurieri, şi de jafurile, 
nelegiuirile şi actele de cruzime de care se făcuseră vinovaţi, şi 
de reprimarea care urmase imediat crimei. 

Ziarele au povestit drama desfăşurată atunci. Ele i-au notat 
peripeţiile ; au descris banda rebelilor urmărită fără răgaz şi 
fărâmiţându-se treptat în faţa soldaţilor trimişi împotriva ei ; au 
povestit cum căpitanul Buxton, împins cu forţa împreună cu 
câţiva din oamenii săi pe teritoriul aliat atunci în zona de 
influenţă franceză, fusese, în sfârşit, ajuns din urmă în 
apropierea satului Kubo, la poalele munţilor Hombori, şi ucis de 

la prima salvă. Nu există cătun să nu fi aflat despre moartea 
comandantului trupelor engleze, doborât de friguri pe când se 
reîntorcea spre coastă, după ce-şi îndeplinise trista lui 
îndatorire ; nu există cătun să nu fi aflat despre uciderea şefului 
răzvrătit şi a majorităţii complicilor săi, despre împrăştierea 
celorlalţi şi despre înăbuşirea în faşă a ticăloasei şi himericei lor 
încercări. Dacă pedepsirea costase scump, în schimb fusese 
totală şi rapidă. 

Ne amintim emotia care zgudui Anglia când se află despre 
această uimitoare aventură. Apoi emoția se potoli şi un văl de 
uitare se lăsă cu încetul peste cei morti. 

Dar mai rămase cel puţin un loc în care amintirea stărui. 
Locul acesta fu castelul lordului Buxton. 

Lord Glenor, pe atunci în vârstă de aproape şaptezeci şi 
cinci de ani, primi lovitura aşa cum uneori arborii cei mari 
primesc trăsnetul ; se întâmplă ca fluidul electric să-i lovească 
în creştet, să le roadă inima până la rădăcini, apoi să se piardă 
în pământ, nelăsând în urmă decât un colos de scoarță, mereu în 
picioare, a cărui devastare interioară nici 
n-ai bănui-o, dar care în realitate e gol şi va fi răsturnat de 
primul vânt mai puternic. 

Aşa se întâmplă şi cu bătrânul marinar. Lovit totodată şi în 
dragostea pasionată pentru fiul său şi în onoarea care îi era şi 
mai scumpă, el nu se clătină sub lovitură, şi abia dacă paloarea 
feţei îi trăda durerea. Fără să pună o întrebare, fără să 
rostească un cuvânt despre marea nenorocire întâmplată, el se 
închise într-o singurătate trufaşă şi în orgoliul tăcerii. 

Din ziua aceea nimeni nu-l mai văzu făcându-şi, după 
obicei, plimbarea zilnică. Din ziua aceea, lordul rămase închis, 
aproape nemişcat, mut şi singur, în casa lui închisă pentru toţi, 
până şi pentru cei mai dragi prieteni. 

Singur ? Nu chiar de tot. Trei fiinţe mai vegheau cu 
schimbul în preajma lui, găsind în veneraţia pe care el le-o 
inspira curajul de a îndura viaţa aceasta înfricoşătoare lângă o 

statuie vie, lângă un spectru al cărui trup păstrase toată 
vigoarea omului matur, dar care se zidise, din propria lui voinţă, 
într-o veşnică tăcere. 

Mai întâi, al doilea fiu, Lewis Robert Buxton, nu uita să 
vină în fiecare săptămână la castelul Glenor, pentru a-şi petrece 
acolo ziua liberă lăsată de slujba lui de la Central Bank. 

Apoi mai era nepotul, Agenor de Saint-Berain, care încerca 
să înveselească, cu buna lui dispoziţie naturală, castelul acesta 
sumbru ca o mănăstire. 

Încă de pe timpul uluitoarei trădări a lui George Buxton, 
Agenor de Saint-Berain semăna punct cu punct cu schiţa puţin 
măgulitoare pe care am făcut-o înfăţişării lui fizice dar, 
sufleteşte, era un tânăr minunat, serviabil, îndatoritor, cu inima 
sensibilă şi de-o cinste de neabătut. 

Trei semne particulare îl deosebeau de restul oamenilor : 
era distrat într-o măsură de necrezut, avea o patimă nesăbuită - 
şi altminteri destul de nefericită - pentru pescuitul cu undiţa, şi, 
mai presus de toate, o ură sălbatică împotriva sexului slab. 

Posesor al unei frumoase averi moştenită de la părinţii săi, 
morţi amândoi, şi deci independent, el părăsise Franţa de cum 
aflase despre drama care îi lovea bunicul, şi se instalase într-o 
vilă vecină cu castelul Glenor, unde îşi petrecea, de altfel, cea 
mai mare parte a timpului. 

Vila se afla într-o grădină străbătută de un râu, în care 
Agenor îşi arunca undiţele cu o ardoare pe cât de vie, pe atât de 
inexplicabilă. Într-adevăr, de ce punea atâta pasiune în sportul 
acesta, când gândul îi era totdeauna la altceva şi când toţi peştii 
din lume puteau să „muşte“ fără ca el să observe mişcarea 
plutei ? Şi chiar dacă, de altfel, vreun pui de mreană, vreun 
oblete sau vreun ghigorţ, mai încăpățânat decât era pescarul 
distrat, se prindea singur în cârlig, la ce i-ar fi folosit 
sensibilului Agenor care fără îndoială că s-ar fi grăbit să arunce 
peştişorul în apă, cerându-i poate chiar scuze ? 

Agenor, după cum am spus, era un băiat bun. 

Şi ce holtei neînduplecat era ! Oricui voia să-l asculte, el îşi 
mărturisea disprețul faţă de femei. Pe seama acestora Agenor 
punea toate defectele, toate viciile, „înşelătoare, perfide, 
mincinoase, nemaipomenit de risipitoare", rostea el de obicei, 
fără să mai pomenim celelalte epitete insultătoare pe care le 
găsea totdeauna din belşug. 

Când era sfătuit să se însoare, Agenor exclama : 

— Eu să mă însor cu vreuna din necredincioasele şi 
uşuraticele astea? 

Dar dacă sfătuitorul stăruia, Agenor declara cu seriozitate : 

— N-am să cred în dragostea vreunei femei decât atunci 
când am s-o văd murind de deznădejde pe mormântul meu. 

Condiţia aceasta fiind irealizabilă, se putea paria că Agenor 
va rămâne pururi holtei. 

Şi totuşi, lipsa de simpatie, pe care o manifesta faţă de 
sexul frumos, suferea o excepţie. Privilegiata era Jane Buxton, 
ultima dintre copiii lordului Glenor, mătuşa lui Agenor, dar o 
mătuşă cu cincisprezece-douăzeci de ani mai mică decât el, o 
mătuşă pe care Agenor o cunoscuse pe când ea era de-o 
şchioapă şi căreia îi îndrumase primii paşi, iar când nefericitul 
lord se despărţise de lume, o luase sub protecţia lui. Agenor îi 
purta Janei o dragoste cu adevărat părintească, un sentiment 
profund, la care tânăra fată, de altfel, îi răspundea din plin. În 
principiu, el era mentorul, dar, în fapt, făcea tot ce voia 
discipolul său. Agenor şi Jane erau veşnic nedespărţiţi. leşeau 
împreună, străbăteau câmpiile pe jos sau călare, vâsleau, vânau, 
practicau toate sporturile, ceea ce îl îndreptăţea pe bătrânul 
nepot să spună despre tânăra lui mătuşă că era crescută ca un 
băiat: „O să vedeţi că până la urmă scot bărbat din ea. " 

Jane Buxton era a treia persoană care se dedicase îngrijirii 
bătrânului lord, înconjurându-i trista bătrâneţe cu o grijă 
aproape maternă. Jane şi-ar fi dat viaţa ca să-l vadă zâmbind. 
Ideea de a aduce un pic de fericire în inima chinuită a tatălui ei 
n-o părăsea nici o clipă. Acesta era unicul scop al gândurilor, al 

tuturor faptelor Janei. 

Când se petrecuse drama în care fratele ei îşi găsise 
moartea, Jane îşi văzuse tatăl plângându-şi mai mult numele 
terfelit, mai mult onoarea batjocorită, decât sfârşitul nenorocit 
al unui fiu lovit de o pedeapsă dreaptă. Ea, dimpotrivă, nu 
plânsese. 

Şi asta nu fiindcă n-ar fi mişcat-o moartea unui frate drag 
şi pata cu care o asemenea crimă murdărea onoarea familiei. 
Dar, o dată cu durerea şi mai tare decât durerea, inima ei 
cunoscuse revolta. Cum ! Lewis şi tatăl ei credeau atât de lesne 
în vinovăția lui George ! Fără control, fără anchetă personală, ei 
acceptau ca dovedite nişte acuzaţii venite din depărtatele 
colonii ! Ce importanţă aveau rapoartele oficiale ? Împotriva 
acestor rapoarte, împotriva evidenţei însăşi se ridica tot trecutul 
lui George. Un frate atât de drept, de bun, de curat, a cărui 
viaţă întreagă dovedea eroism şi bunăcredinţă, era imposibil să 
fi devenit trădător ! Chiar dacă toată lumea s-ar lepăda de bietul 
mort, ea, cel puţin, îi va cinsti memoria, iar încrederea în el nu-i 
va slăbi niciodată. 

Timpul nu făcu decât să întărească această primă impresie 
a Janei Buxton. Pe măsură ce zilele se scurgeau, convingerea 
despre nevinovăția fratelui îi devenea şi mai înflăcărată, deşi n-o 
putea sprijini pe nici o dovadă. Şi, în sfârşit, veni clipa — peste 
câţiva ani de la dramă — când Jane îndrăzni să rupă pentru 
prima oară tăcerea absolută pe 
care, printr-o înţelegere tacită, toţi cei de la castel o păstrau cu 
privire la tragedia de la Kubo. 

— Unchiule..., spuse ea în ziua aceea, adresându-i-se astfel 
lui Agenor de Saint-Berain. 

Deşi în realitate Agenor îi era nepot, între ei exista 
convenţia ca în practică să răstoarne ordinea rudeniei, pentru a 
o face mai potrivită cu vârstele lor. lată de ce Agenor o numea 
de obicei pe Jane nepoată, pe când Jane îi dăruia titlul de unchi. 
Şi totdeauna era aşa... 


47 


Cu o singură excepţie, totuşi. 

Dacă se întâmpla, cine ştie cum, ca „unchiul'" să-i dea 
pseudonepoatei motive de plângere întemeiate, sau să încerce 
să se împotrivească voinţei, sau chiar vreunei toane de-ale ei, 
„nepoata'' revendica imediat rangul la care avea dreptul şi-i 
amintea „nepotului" că era cazul să-i dovedească respectul 
datorat gradului de rudenie; Dându-şi seama, după semnul 
acesta, că lucrurile se încurcau, nepotul se grăbea să se supună 
pentru a-şi potoli venerabila „mătuşă". Din dualitatea aceasta a 
denumirilor ieşeau uneori dialoguri destul de amuzante. 

— Unchiule... îl chemă, deci, Jane, în ziua aceea. 

— Ce-i, nepoată ? răspunse Agenor, absorbit până atunci 
de lectura unui in-guarto! consacrat artei pescuitului cu undiţa. 

— Aş vrea să-ţi vorbesc despre George. 

Mirat, Agenor lăsă cartea. 

— Despre George ? repetă el puţin tulburat. Despre care 


George ?— — Despre fratele meu George — preciza Jane, 
calmă. 
Agenor păli. 


— Dar ştii bine — se împotrivi el cu glas tremurător — Ştii 
bine că subiectul acesta e interzis, că numele acesta nu poate fi 
rostit aici. 

Jane înlătură obiecţia printr-o mişcare a capului. 

— N-are a face, unchiule — spuse ea liniştită. Vorbeşte-mi 
despre George. 

— Şi ce vrei să-ţi spun despre el? 

— Tot. Întreaga poveste. Tot. 

— Niciodată ! 

Jane se încruntă. 

— Nepoate |... făcu ea, amenințătoare. 

Şi nu avu nevoie de mai mult. 

— Bine... bine... îngăimă Agenor, începând să-i povestească 


1 Format de carte ale cărei coli de tipar, împăturite în patru, formează 
opt pagini. 

trista întâmplare. 

Şi o povesti de la un capăt la altul, fără să omită nimic. 
Jane îl ascultă în tăcere, iar când el isprăvi, nu mai puse alte 
întrebări. Agenor crezu că terminase, în sfârşit, şi oftă uşurat. 

Se înşela însă, căci, după câteva zile, Jane începu iar : 

— Unchiule... îl strigă ea din nou. 

— Ce-i, draga mea ? răspunse iar Agenor. 

— Şi dacă George era, totuşi, nevinovat ? Agenor crezu că 
n-a auzit bine. 

— Nevinovat ?... repetă el. Vai, biata mea copilă, în privinţa 
aceasta nu există nici urmă de îndoială ! Trădarea şi moartea 
nefericitului George sunt fapte istorice, dovedite din plin. 

— Care dovezi ? întrebă Jane. 

Agenor îşi reîncepu povestirea. Cită articolele din ziare şi 
rapoartele oficiale împotriva cărora nimeni nu protestase. 
Invocă, în sfârşit, absenţa vinovatului, ceea ce era o puternică 
dovadă că moartea îi fusese reală. 

— Moartea, da — spuse Jane — dar trădarea lui ? 

— Una e consecinţa celeilalte — răspunse Agenor, uimit de 
atâta încăpățânare. 

Dar încăpăţânarea tinerei fete era şi mai mare decât 
bănuia el. Începând din ziua aceea, Jane reveni adeseori la 
durerosul subiect, hărţuindu-l pe Agenor cu întrebări mereu noi, 
din care nu era greu de văzut că ea îşi păstra neatinsă 
încrederea în nevinovăția lui George. 

În privinţa aceasta, totuşi, Agenor părea de neînduplecat. 
Drept răspuns la cele mai bune argumente, el se mulțumea să 
clatine melancolic din cap, ca unul care vrea să evite o discuţie 
inutilă ; dar Jane simţea bine că părerea lui era de nezdruncinat. 

Şi lucrurile merseră aşa până în ziua când, pierzându-şi 
răbdarea, ea se hotări să devină autoritară. 

— Unchiule... începu Jane în ziua aceea. 

— Draga mea... îi răspunse ca de obicei Agenor. 

— M-am gândit mult, unchiule, şi părerea mea e că George 

e cu siguranţă nevinovat de crima groaznică pusă pe seama lui. 

— Totuşi, draga mea... începu Agenor. 

— Nu există nici un totuşi ! i-o reteză Jane, cu hotărâre, 
George e nevinovat, unchiule. 

— Păi toate acestea... 

Jane îl privi dreaptă, cu nările fremătătoare. 

— Îţi spun, nepoate, că fratele meu George e nevinovat, 
rosti ea sec. 

Agenor se dădu bătut. 

— Este, mătuşă — recunoscu el, supus. 

De atunci, nevinovăția lui George fu un fapt dobândit şi 
Agenor de Saint-B6rain nu-şi îngădui s-o mai conteste. În plus, 
afirmaţiile Janei nu se putea să nu aibă o oarecare influenţă 
asupra spiritului său. Dacă el nu era încă la fel de convins ca ea 
de nevinovăția căpitanului răzvrătit, convingerea despre 
realitatea crimei îi fusese măcar clătinată. 

În anii ce urmară, gândurile Janei continuară să evolueze 
în sensul acestei înflăcărate credinţe, mai mult sentimentală 
decât raţională. Faptul că îşi câştigase un partizan pentru cauza 
pe care o susţinea, însemna ceva, desigur, dar nu cine ştie ce. 
La ce bun să proclame nevinovăția fratelui ei, dacă nu era în 
stare s-o dovedească ? Şi dovezile acestea, cum să le strângă? 

Tot gândindu-se la ele, Jane crezu că a găsit calea. 

— Suntem de acord, nu-i aşa, că George n-a săvârşit crima 
de care este acuzat — îi spuse ea într-o bună zi lui Agenor. 

— Da, draga mea — răspunse Agenor care, altminteri, nu 
prea mai era sigur de contrariu. 

— George era prea inteligent ca să comită o asemenea 


prostie — continuă Jane — prea mândru ca să se înjosească 
astfel. Şi îşi iubea prea mult ţara ca s-o trădeze. 
— Evident. 


— Am trăit unul lângă altul. Îi cunoşteam gândurile, aşa 
cum mi le cunosc pe ale mele. El n-avea alt cult în afară de al 
onoarei, altă dragoste în afară de cea pe care i-o purta tatii, altă 

ambiţie în afară de gloria patriei sale. Şi ai vrea ca lui să-i dea 
prin gând să-şi trădeze ţara, să se dezonoreze, săvârșind o faptă 
tâlhărească, să se acopere astfel de ruşine şi să păteze onoarea 
familiei ? Spune, ai vrea, Agenor? 

— Eu !... Dar eu nu vreau nimic, mătuşă |! protestă Agenor, 
care socoti că era prudent să folosească denumirea aceasta 
respectuoasă, înainte de a fi poftit s-o facă. 

— Şi te uiţi la mine cu nişte ochi holbaţi de parcă acum m- 
ai vedea pentru prima oară ! Doar ştii bine că un gând atât de 
ticălos nu putea încolţi în mintea lui ! Dacă ştii, atunci spune ! 

— Spun, mătuşă, spun. 

— Bine că spui !... Cât despre cei care au născocit povestea 
asta de la un capăt la altul sunt nişte mizerabili... 

— Nişte bandiți... 

— ...Care ar trebui să înfunde ocna ! 

— Sau să fie spânzurați !... 

— „Împreună cu ziariştii care au răspândit ştirile 
mincinoase, pricinuindu-ne deznădejdea şi ruşinea ! 

— Da, împreună cu toţi ziariştii... Să fie spânzurați! 

— ...Să fie împuşcaţi !... 

— Eşti convins, în sfârşit ? 

— Absolut convins. 

— De altfel, aş fi vrut să te văd că ai altă părere decât a 
mea, în privinţa asta ! 

— Doamne fereşte !... 

— Cu atât mai bine ! Altminteri, mă cunoşti : te-aş fi 
alungat de lângă mine, şi nu te-aş mai fi revăzut niciodată ! 

— Să mă ferească cerul ! exclamă bietul Agenor, speriat de 
o ameninţare atât de cumplită. 

Jane făcu o pauză şi-şi privi cu coada ochiului victima. Şi 
fără îndoială că o socoti ajunsă unde voia, căci, punându-şi 
surdină peste violenţa mai mult calculată decât sinceră, 
continuă pe un ton ceva mai blând : 

— Nu ajunge doar ca dumneata şi eu să fim convinşi de 

nevinovăția lui George. Recunoaşte, dragă unchiule, că trebuie 
s-o şi dovedim. 

Când o auzi spunându-i „dragă unchiule", faţa lui Agenor 
se lumină. Furtuna trecuse, în mod sigur. 

— Aşa e — făcu el oftând uşurat. 

— Altfel, degeaba o să strigăm în gura mare că George e 
nevinovat, căci n-o să ne creadă nimeni ! 

— În privinţa asta, ai toată dreptatea, draga mea. 

— Când tata, chiar tata — tatăl lui ! — ia drept adevăruri, 
de netăgăduit nişte zvonuri a căror origine nu se cunoaşte, 
când moare de ruşine şi de mâhnire sub ochii noştri, fără să fi 
controlat toate scornelile acestea ticăloase, când nu strigă 
auzind cum îi e acuzat fiul : „Minţiţi! George e incapabil de o 
asemenea crimă !", cum am putea noi să-i convingem pe străini, 
fără să le aducem dovezi de netăgăduit despre nevinovăția 
fratelui meu ? 

— E limpede ca lumina zilei — aprobă Agenor, 
scărpinându-şi bărbia. Dar... dovezile acestea... unde să le găsim 
? 

— Nu aici, fireşte... Jane făcu o pauză, apoi adăugă cu 
jumătate glas : În altă parte, poate... 

— În altă parte ? Unde, draga mea copilă ? 

— Acolo unde s-a petrecut, drama. La Kubo. 

— La Kubo ?... 

— Da, la Kubo. Acolo s-ar găsi mai întâi mormântul lui 
George, fiindcă acolo a murit, după câte se povesteşte, şi dacă e 
mort cu adevărat, s-ar vedea în ce fel a murit. Apoi ar fi căutaţi 
şi găsiți supraviețuitori ai dramei. Trupa comandată de George 
era numeroasă. E imposibil ca toți oamenii lui să fi dispărut. 
Martorii aceştia ar fi interogaţi, şi prin ei s-ar afla adevărul. 

Faţa Janei se iluminase, pe măsură ce ea vorbea. Vocea îi 
fremăta, plină de un entuziasm stăpânit. 

— Ai dreptate, fetiţo ! exclamă Agenor, căzând cu naivitate 
în cursă. 

Jane îşi reluă aerul şiret. 

— Ei bine — spuse ea — dacă am dreptate, trebuie mers 
acolo. 

— Unde ? întrebă Agenor uluit. 

— Păi... la Kubo, unchiule ! 

La Kubo!... Şi pe cine naiba vrei tu să trimiţi la Kubo ? 

Jane îi puse braţele pe după gât. 

— Pe dumneata, unchiule dragă, şopti ea cu glas dulce. 

— Pe mine !... 

Agenor se desprinse. De data aceasta era mâniat serios. 

— Eşti nebună ?... protestă el, făcându-se că se depărtează. 

— Nu chiar atât de nebună pe cât crezi — răspunse Jane, 
punându-i-se în cale. De ce, mă rog, n-ai merge la Kubo ? Nu-ţi 
plac călătoriile ? 

— Nu pot să le sufăr. Să iau un tren la o oră fixă e peste 
puterile mele. 

— Nici pescuitul nu poţi să-l suferi, nu-i aşa ? 

— Pescuitul ?... Nu văd... 

— Ce-ai spune de-un peşte fript, prins în Niger? Ar fi ceva 
deosebit, nu-i aşa ? În Niger, unde porcuşorii sunt cât rechinii, 
unde obleţii seamănă cu tonii ! Şi asta nu te-ar ispiti ? 

— Nu zic ba... Totuşi... 

— Pescuind, ai face ancheta, i-ai interoga pe indigeni. 

— În ce limbă ? o întrerupse ironic Agenor. N-am auzit ca 
făpturile astea să vorbească englezeşte. 

— De aceea ar fi mai bine să-i interoghezi în limba bambara 
— răspunse Jane cu nevinovăție. 

— În bambara ?... Parcă eu ştiu bambara ! 

— De aceea ai s-o înveţi. 

— La vârsta mea ? 

— Am învăţat-o eu, care îţi sunt mătuşă ! 

— Tu !... Tu vorbeşti bambara ?... 

— Sigur că da. Ia ascultă : „Dji lokho a be na". 

— Ce mai e şi păsăreasca asta ? 

— Înseamnă : „Mi-e sete". Şi: „I du, nono i mita". 

— Drept să-ţi spun... nono... mita... 

— Asta înseamnă : „Intră, şi ai să bei lapte". Şi: „Kuhho be 
na, kunu uarara tite a man dumuni". Nu încerca să ghiceşti. 
Traducerea : „Mie tare foame, n-am mâncat de ieri seară". 

— Şi va trebui să învăţ asta ? 

— Asta şi altceva încă, ba chiar va trebui să înveţi cât 
mai repede, căci ziua plecării e aproape. 

— Cum ziua plecării ?... Păi, eu nu plec !... Ce idee !...Nu, 
nu mă văd de loc pălăvrăgind cu sălbaticii tăi ! 

Jane păru că renunţă să-l mai convingă. 

— Atunci, mă duc singură — spuse ea tristă. 

— Singură !.... îngăimă Agenor năucit. Vrei deci să mergi... 

— La Kubo ? Sigur că da. 

— La o mie cinci sute de kilometri de coastă ? 

— La o mie opt sute, unchiule. 

— Să înfrunţi cele mai mari primejdii !... Şi toate astea 
singură ! 

— N-am încotro, dacă nu vrei să vii cu mine — răspunse 
Jane cu un ton sec. 

— Dar e o nebunie ! E o aberaţie mintală ! E delirium 
tremens ! exclamă Agenor, care nu văzu altă scăpare decât să 
fugă trântind uşa. 

Dar a doua zi, când vru s-o vadă pe Jane, ea îi trimise vorbă 
că nu primeşte ; şi la fel păţi şi în zilele următoare. Agenor n- 
avea tăria să înfrunte jocul acesta. În patru zile, el trebui să se 
dea bătut. 

În plus, de fiecare dată când tânăra lui mătuşă dorea ceva, 
el ajunsese treptat să fie de părerea ei. Călătoria aceasta, privită 
mai întâi ca un act nesăbuit, o socoti a doua zi posibilă, la urma 
urmei, a treia ca pe un lucru uşor de realizat, a patra zi ca pe 
ceva foarte uşor de făcut. 

lată de ce, după nici de patru ori douăzeci şi patru de ore, 
Agenor, pocăit, îşi recunoştea greşeala şi se declara gata de 

drum. 

Jane avu mărinimia să nu-i poarte ciudă, 

— Învață mai întâi limba din partea locului — îi spuse ea, 
sărutându-l pe amândoi obrajii. 

Din clipa aceea, Agenor nu mai fu văzut decât tocind 
conştiincios gramatica bambara. 

Totuşi, înainte de a porni la drum, Jane trebuia să capete 
consimţământul tatălui ei. Şi îl căpătă, mai uşor decât 
îndrăznise să spere. Abia îi împărtăşise, fără să intre în 
amănunte, intenţia de a face o călătorie, când lord Glenor îi 
dădu printr-un gest încuviințarea, ca să recadă apoi imediat în 
mohorâta lui tristeţe. O ascultase, măcar ? Pe cât părea, nu-l 
mai interesa nimic din lumea aceasta. 

Lucrurile fiind deci, în regulă, Jane şi Agenor începură 
pregătirile pentru expediţie. Pe atunci nu ştiau de cât ajutor 
avea să le fie misiunea Barsac. Şi făcură, deci, totul, ca şi cum 
ar fi trebuit să întreprindă singuri, numai cu mijloacele lor, 
nebuneasca raită de trei până la patru mii de kilometri. 

De câţiva ani, Jane studiase cu grijă geografia meleagurilor 
pe care avea să le străbată. Lucrările lui Flatters, ale doctorului 
Barth, ale căpitanului Binger, ale colonelului Monteil o 
informaseră exact asupra ținutului şi oamenilor. Ea aflase astfel 
că, dacă încerca o explorare cu mâna înarmată, adică 
înconjurându-se de o trupă impozantă de trei sau patru sute de 
voluntari, pe care ar fi trebuit să-i înarmeze, să-i hrănească şi 
să-i plătească, ar ajunge mai întâi la cheltuieli uriaşe şi s-ar 
ciocni mai apoi de triburi războinice care s-ar opune prin forţă 
unei treceri cerută cu forţa. Şi s-ar vedea silită deci să lupte ca 
să-şi atingă ţinta, admițând 
că ar fi putut-o atinge. 

Căpitanul Binger spune că, dacă vor, indigenii pot 
împiedica oricând trecerea unei expediţii, fie atacând-o, fie 
pustiind totul în calea ei şi forţând-o astfel să dea înapoi din 
lipsă de hrană. 

Izbită de observaţia aceasta, Jane se hotărâse deci să 
încerce o expediţie paşnică. Puţine arme vizibile, câţiva oameni 
devotați şi siguri, şi cheia succesului, reprezentată aici nu 
numai prin bani, ci şi prin daruri pentru căpeteniile statelor şi 
pentru supuşii lor. 

După ce îşi comandară îmbrăcăminte de pânză pentru 
anotimpul uscat, şi de lână groasă pentru anotimpul ploios, Jane 
şi Agenor le aranjară în cuiere uşoare, al căror număr fu redus 
la strictul necesar. Apoi puseră să fie împachetate darurile 
destinate băştinaşilor : puşti proaste, scoase din uz, pânzeturi şi 
imprimate colorate viu şi pestriţ, fulare de mătase şi de bumbac, 
mărgele de sticlă, ace de cusut, ace cu gămălie, articole de 
mercerie, diverse mărunţişuri, şnururi, nasturi, creioane etc., 
într-un cuvânt toată marfa ieftină care se găseşte la bazar. 

Mai luau cu ei o mică farmacie, arme, lunete, busole, 
corturi de pânză, câteva cărţi şi dicţionare, hărţile cele mai 
recente, cratiţe şi tigăi pentru gătit, diverse ustensile de toaletă, 
ceai, provizii, într-un cuvânt, un întreg transport de lucruri 
absolut necesare, alese cu multă chibzuinţă pentru o şedere 
îndelungată în savană, departe de orice fel de centru de 
aprovizionare. 

În sfârşit, o cutie de metal, al cărei nichel strălucea în 
soare, adăpostea o selecţie de undiţe, de fire şi de cârlige, în 
cantitate suficientă ca să echipeze o jumătate duzină de pescari. 
Cutia aceasta era bagajul personal al lui Agenor. 

Mătuşa şi nepotul, sau unchiul şi nepoata, cum vreţi, se 
înţeleseseră să meargă la Liverpool, de unde urmau să se 
îmbarce pe un vas al companiei White Star Line, „The Ceres", 
cu destinaţia coasta Africii. Primul lor gând fusese să pornească 
din Gambia engleză. Dar aflând, în timpul unei escale la Saint- 
Louis, că la Conakry era aşteptată o misiune franceză şi că 
misiunea trebuia să urmeze un itinerar identic cu al lor, 
hotărâră să facă drumul împreună cu compatrioţii lui Saint- 
Berain. 

Pe la sfârşitul lui septembrie, cei doi îşi expediară la 
Liverpool numeroasele lor bagaje şi, la 2 octombrie, prânziră 
pentru ultima oară în tâte ă tâte, lord Buxton nepărăsindu-şi 
niciodată camera, în sufrageria mare a castelului Glenor. Acest 
ultim prânz se desfăşură în tăcere şi tristeţe. Oricât de măreaţă 
îi era sarcina pe care şi-o impuse, Jane 
Buxton nu se putea împiedica să nu-şi spună că poate n-o să mai 
revadă niciodată castelul, leagăn al copilăriei şi al tinereţii ei, şi 
că, atunci când va reveni, dacă va reveni vreodată, bătrânul lord 
poate că nu se va mai afla acolo ca să-i întindă braţele. 

Şi totuşi, mai ales pentru el încerca Jane aventura aceasta 
plină de primejdii şi de osteneli. Avea să facă toate eforturile 
doar ca să mai aducă un pic de bucurie în sufletul lui 
deznădăjduit, să reabiliteze numele familiei şi să şteargă pata 
care murdărise blazonul. 

Când sosi ora plecării, Jane îi ceru tatălui ei îngăduinţa de 
a-şi lua rămas bun de la el. Şi ea, ca şi Agenor, fură primiţi în 
camera bătrânului. Acesta se afla aşezat lângă o fereastră înaltă 
care dădea spre câmpie. Privirea lui fixă părea pierdută în zare, 
ca şi cum ar fi aşteptat să se ivească dintr-acolo cineva. Cine, 
oare ? George, fiul său, George, trădătorul ? 

Auzindu-şi fiica intrând, bătrânul întoarse încetişor capul şi 
ochii stinşi i se luminară. Dar nu se zări decât o licărire, căci 
pleoapele obosite i se închiseră ; faţa lui rămase neclintită, ca de 
obicei. 

— Adio, tată ! murmură Jane, stăpânindu-şi cu greu 
lacrimile. 

Lord Glenor nu răspunse. Săltându-se în fotoliu, el îi întinse 
fiicei sale mâna, apoi, strângând-o cu duioşie la piept, o sărută 
pe frunte. 

De teamă să nu izbucnească în plâns, Jane se smulse din 
îmbrăţişarea lui şi fugi din cameră. 

Bătrânul apucă atunci mâna tânărului de Saint-Berain, i-o 
strânse cu putere şi, ca pentru a-i cere ocrotirea, arătă cu un 


57 


gest spre uşa prin care Jane tocmai dispăruse. 

— Bizuiţi-vă pe mine — îngăimă Agenor. 

Imediat, lord Buxton îşi reluă poziţia de mai înainte, şi 
privirea i se pierdu iar peste câmp, pe când Saint-Berain se 
retrăgea adânc emoţionat. 

O trăsură îi aştepta pe călători în curtea castelului, ca să-i 
ducă la gara din Uttoxeter, cam la două mile distanţă. 

— Unde mergem ? întrebă, pe când se urca în trăsură, 
incorigibilul Agenor, care, tulburat încă de vizita abia terminată, 
nu mai ştia de ce părăseau Glenorul. 

Jane se mulţumi să ridice din umeri. Trăsura porni. 

Dar, de-abia făcuseră vreo cinci sute de metri, când 
domnul de Saint-Berain fu cuprins deodată de o agitaţie 
extraordinară. Nu mai putea vorbi, se sufoca. 

— Undiţele !... Undiţele mele !... izbucni el, în sfârşit, cu o 
voce sfâşietoare. 

Călătorii trebuiră deci să se întoarcă la castel, să caute 
faimoasele undiţi uitate de veşnic distratul Agenor, şi mai 
pierdură astfel un sfert de oră, întreg. Când ajunseră la gară, 
expresul sosise. Călătorii mai avură timp exact cât să se urce în 
el, ceea ce îl făcu pe Agenor să spună, nu fără oarecare trufie : 

— Este a doua oară în viaţa mea când nu pierd trenul. Jane 
nu se putu împiedica să zâmbească printre lacrimile pe care 
acum le lăsa să curgă în voie. 

— Astfel începu, pentru cei doi exploratori, călătoria 
aceasta plină de surprize, pe care ei erau departe de a le bănui. 
Ar mai fi plecat oare Jane, dacă ar fi ştiut ce avea să se întâmple 
în lipsa ei ? Şi-ar fi părăsit ea nefericitul tată dacă ar fi putut 
bănui ce lovitură avea să mai primească, pe când ea îşi risca 
viaţa ca să-l scape de deznădejde ? 

Dar nimic n-o putea face pe Jane să prevadă tragedia care 
avea să se desfăşoare în birourile de la Central Bank, şi nici 
acuzaţiile infamante aduse fratelui ei, Lewis ; convinsă că-şi 
serveşte tatăl, ea îl părăsea tocmai când ajutorul ei i-ar fi fost 

mai trebuitor ca oricând. 

Adusă de un servitor prea zelos, ştirea despre dispariţia lui 
Lewis Robert Buxton ajunse la lordul Glenor în dimineaţa care 
urmă după crima din Old Broad street, adică la 1 decembrie. 
Lovitura căzu ca o măciucă. Urmaşul neprihănit al unui lung şir 
de eroi, acest îndârjit slujitor al cultului onoarei, află într-o clipă 
că, din cei doi fii ai lui, unul era trădător, iar celălalt tâlhar. 

Nefericitul bătrân scoase un geamăt înăbuşit, îşi duse 
mâinile la gâtlej şi se prăbuşi pe parchet. 

Servitorii se îngrămădiră în jurul lui, îl ridicară, îi dădură 
îngrijiri, până când el deschise ochii. 

Privirea ochilor acestora avea să fie de acum înainte 
singurul semn că viaţa nu-i părăsise încă inima chinuită. Lord 
Buxton trăia, dar trupul lovit de paralizie îi era osândit la o 
veşnică nemişcare. Pesemne însă că atâta nu era de ajuns 
pentru cruzimea pe care o arată uneori soarta. În trupul fără 
mişcare, creierul rămăsese lucid. Insensibil, mut, neclintit, lord 
Buxton gândea ! 

Dacă ţinem seama de diferenţa de longitudine, exact în 
clipa când tatăl ei se prăbuşea fără simţiri, Jane Buxton, ajutată 
de căpitanul Marcenay, punea piciorul în scară şi, străbătând 
podul care leagă Conakry de continent, îşi începea cu adevărat 
călătoria şi făcea primii paşi în beznele misterioasei Africi. 


IV. UN ARTICOL DIN „EXPANSIUNEA 
FRANCEZĂ” 


La 1 ianuarie, cititorii „FExpansiunii franceze" avură 
prilejul, să savureze, ca dar de Anul nou, articolul următor, al 
cărui titlu era subliniat cu litere de-o şchioapă şi care era scris 
de pana uneori fantezistă - cine poate controla minciuna venită 
de departe? - a iscusitului său reporter, domnul Amédée 
Florence, căruia cititorul va binevoi să-i scuze stilul uneori 
familiar : 

MISIUNEA BARSAC 
(Corespondenţă de la trimisul nostru special) 
Misiunea face pui. — Pornim. — Lovitura 
măgarului. — Un ospăț negru. — Ai văzut luna ? 
— Prea multe rime. — O elegantă. — 
O nouă recrută. 


ÎN SAVANĂ, 1 decembrie. După cum spuneam în ultima 
mea corespondenţă, misiunea Barsac urma să pornească la 
drum astăzi, 1 decembrie, la şase dimineaţa. La ora aceea, eram 
toţi gata, atât noi cât şi doi voluntari veniţi să se adauge celor 
opt membri oficiali şi oficioşi, cunoscuţi cititorilor. Şi n-aveam 
de gând să ne plângem de lucrul acesta, căci unul din cei doi 
voluntari este o tânără, într-adevăr, încântătoare, o franţuzoaică 
crescută în Anglia, de unde a adus un uşor accent, cât se poate 
de plăcut. Domnişoara Jane Mornas, acesta îi e numele. Celălalt 
voluntar, unchiul ei, dacă nu cumva îi e nepot, căci n-am izbutit 
încă să le descurc legăturile de rudenie, se numeşte Agenor de 
Saint-Berain. E un original sută la sută, ale cărui momente de 
distracţie, ajunse legendare la Conakry, ne dau speranţa că nu 
ne vom plictisi. 

Domnişoara Mornas şi domnul de Saint-Berain călătoresc 
pentru propria lor plăcere. Dar aş dovedi o totală lipsă de 
galanterie dacă n-aş adăuga : şi pentru a noastră. Ei au adus doi 
servitori negri, foşti tiraliori senegalezi, care trebuiau să le 
servească drept călăuze, dacă nu drept tălmaci, căci cei doi 
globe-trotters ai noştri cunosc destul de bine bambara şi 
diversele dialecte ale ținuturilor pe care le vom străbate. 
Domnişoara Mornas, mai ales, are un fel al ei de a te întâmpina 
cu un /ni-tie (bună ziua) !... E ceva grozav ! 

Domnul Barsac a reţinut şi repetă într-una cuvintele 
acestea care, rostite de el, nu mai au acelaşi farmec. 

Deci, azi-dimineaţă, 1 decembrie, ne aflam toţi, de la cinci 
şi jumătate, adunaţi în piaţa cea mare din Conakry, în faţa 

reşedinţei. 

Aşa cum am explicat mai înainte, domnul Barsac dorea să 
facă o expediţie atât de paşnică, încât să fie formată numai din 
civili. La fel de optimist ca la tribuna Camerei, el se gândea că 
n-are decât să se înfăţişeze diverselor triburi cu o ramură de 
măslin în mână, ca să facă astfel, de la Conakry la Kotonu, 
mergând paralel cu Nigerul, o simplă plimbare prielnică 
sănătăţii. La fel gândea şi domnişoara Mornas, care se temea ca 
o prea mare desfăşurare de forţe să nu-i sperie pe indigeni. 

Dar partea Barsac-Mornas s-a lovit de opoziţia părţii 
Baudrieres. Şeful-adjunct al misiunii — iată un om care nu prea 
zâmbeşte ! — făcu o sumbră descriere a pericolelor pe care le 
vor întâmpina, vorbi despre demnitatea unei misiuni condusă de 
doi reprezentanţi ai poporului francez, de prestigiul pe care i l- 
ar da o escortă de soldaţi şi, lucru care ne-a mirat, guvernatorul, 
domnul Valdonne, îl susţinu. 

Fără să conteste că pătrunderea franceză n-ar fi pacificat 
într-o mare măsură teritoriul negru, guvernatorul repetă cele 
spuse înaintea lui, de la tribuna Camerei, de către domnul 
Chazelle, ministrul coloniilor. Domnul Valdonne ne reaminti că 
unele fapte destul de misterioase, sau măcar neexplicate încă, 
permiteau temerea că s-ar pregăti o răscoală. De vreo zece ani, 
şi mai ales în ultimul timp, în special în regiunea Nigerului, de 
la Say la Djenné, s-ar părea că sate întregi au fost părăsite 
brusc, iar locuitorii lor au dispărut, şi că alte sate au fost jefuite 
şi arse, nu se ştie de cine. Pe scurt, o serie de zvonuri tind să 
creeze impresia că s-ar pregăti ceva în umbră, fără ca nimeni să 
ştie ce. 

Cea mai elementară prudenţă obliga deci misiunea să se 
lase escortată de o trupă de soldaţi. Părerea aceasta învinse, 
spre marea satisfacţie a domnului Baudricres, iar domnul 
Barsac trebui să accepte ideea că va fi ocrotit de căpitanul 
Marcenay şi de cele două sute de călăreţi ai săi. 

La şase, totul e gata. Convoiul se formează sub conducerea 

unui negru, care a făcut de mai multe ori călătoria de la 
Conakry la Sikasso, şi care trebuie să ne servească drept 
călăuză. Numele lui e Morilire. Călăuza aceasta e un vlăjgan, de 
treizeci de ani, fost dugukussadighi (ofiţer) al lui Samory. 
Morilire e îmbrăcat cu pantaloni de bumbac şi cu o veche tunică 
de infanterie colonială cu galoane ponosite şi murdare. Dacă e 
desculţ, în schimb poartă pe cap o cască de pânză, odinioară 
albă, împodobită cu un superb penaj tricolor. Însemnul funcţiei 
lui e o bâtă solidă, care îi va sluji să se facă mai bine înţeles de 
hamalii şi de conducătorii măgarilor. 

Imediat după el se aşază domnişoara Mornas, încadrată de 
domnul Barsac şi de căpitanul Marcenay. De ! Cei doi par să nu 
fi rămas insensibili la frumuseţea tinerei fete. Pariem că în 
timpul călătoriei va avea loc între ei un duel al galanteriei. 
Cititorii pot fi siguri că-i vom ţine la curent cu peripeţiile acestui 
duel. 

După primul grup descris mai sus, urmează domnul 
Baudrieres, la distanţă de un cap de cal (am spus oare că toţi 
suntem călări ?), dar privirea lui severă pare că-l dezaprobă pe 
colegul care arată în mod vădit cât de plăcută îi este frumoasa 
noastră tovarăşă de drum. Îl privesc cu coada ochiului pe şeful- 
adjunct. Ce slab e ! Şi ce rece ! Şi ce trist !... Pe cinstea mea, nu 
prea ştie să zâmbească ! 

La trei paşi în urma  onorabilului deputat al 
departamentului Nord, vin domnii Heyreux, Poncin şi Quirieu, 
apoi doctorul Châtonnay şi geograful, domnul Tassin, care 
discută — de pe acum ! etnografie. 

Convoiul propriu-zis va merge în urma lor. E compus din 
cincizeci de măgari conduşi de douăzeci şi cinci de oameni şi din 
cincizeci de hamali, dintre care zece sunt ai domnişoarei 
Mornas şi ai domnului de Saint-Berain. Pe flancuri, călăreţii 
căpitanului Marcenay. Cât despre sluga dumneavoastră, el are 
de gând să călărească de colo-colo, în lungul coloanei, şi să 
treacă de la unul la altul. 

Tchoumuki şi 'Tongane, cei doi servitori ai domnişoarei 
Mornas, formează ariergarda. 

Exact la şase, e dat semnalul de plecare. Coloana se 
urneşte. În momentul acela, drapelul tricolor e înălţat pe 
reşedinţă — scuzaţi ! să dăm culoare locală : pe coliba 
guvernatorului, care, în mare ţinută, după cum se cuvine, ne 
adresează un ultim salut de la înălţimea balconului său. 
Trâmbiţele şi tobele secţiei de infanterie colonială detaşată la 
Conakry sună şi bat onorul. Noi ne ridicăm pălăriile. Clipa e 
niţeluş solemnă şi — n-aveţi decât să râdeţi — mărturisesc că-mi 
simt pleoapele umezite. 

De ce a trebuit ca solemnitatea aceasta să fie tulburată de 
un incident ridicol ? 

Saint-Berain ? Unde e Saint-Berain L-am uitat pe Saint- 
Berain ! Toată lumea îl caută, îl strigă. Împrejurimile răsună de 
ecourile numelui său. Zadarnic însă ! Saint-Berain nu răspunde. 

Începem să ne temem de vreo nenorocire. Totuşi, 
domnişoara Mornas nu pare îngrijorată şi ne liniştim şi noi. 

Nu, domnişoara Mornas nu e îngrijorată. Dar e furioasă, nu 
glumă! 

— În trei minute îl aduc pe domnul de Saint-Berain — 
spune ea cu dinţii strânşi, şi dă pinteni calului. 

Înainte de a porni, îşi face totuşi timp să se întoarcă spre 
mine şi să-mi spună : „Domnule Florence !' cu un mic aer de 
rugăminte pe care l-am înţeles perfect. De aceea dau şi eu 
pinteni calului şi pornesc după ea. 

După un galop de câteva clipe, ajungem la ţărmul mării, în 
partea dinspre larg — Conakry, ştiţi, fără doar şi poate, că e 
situat pe o insulă — şi acolo, ce văd? 

Domnul de Saint-Berain ! Da, doamnelor şi domnilor, 
domnul de Saint-Berain viu şi natural, ca dumneavoastră şi ca 
mine ! 

Ce-o fi făcând acolo ? Ca să aflăm, ne oprim o clipă. 

Domnul de Saint-Berain s-a instalat comod pe nisipul 

țărmului, şi parcă nici n-ar bănui că face să aştepte o misiune 
oficială. El discută prieteneşte cu un negru care îi arată nişte 
cârlige de pescuit, pesemne de o formă necunoscută în Europa, 
şi îi dă nesfârşite explicaţii despre ele. Apoi se ridică amândoi şi 
se îndreaptă spre o barcă trasă pe jumătate la mal. Negrul se 
urcă în barcă... lartă-mă, Doamne ! Oare nu se pregăteşte şi 
domnul de Saint-Berain să se îmbarce ? 

Dar n-are timp s-o facă. 

— Nepoate ! strigă deodată domnişoara Mornas, cu glas 
sever. 

(Fără îndoială, îi e nepot.) 

Cuvântul acesta e suficient. Domnul de Saint-Berain se 
întoarce şi îşi zăreşte mătuşa, fiindcă mătuşă îi este. Se pare că 
vederea ei îi împrospătează memoria, căci iată-l scoțând strigăte 
deznădăjduite, înălțând braţele spre cer, aruncându-i un pumn 
de gologani prietenului său negru şi luând, în schimb, un pumn 
de cârlige pe care le vâră de-a valma în buzunar, apoi alergând 
cât îl ţin picioarele spre noi. 

E atât de comic, încât izbucnim în râs. Domnişoara Mornas 
descoperă astfel două şiruri de dinţi orbitor de albi. Orbitor, 
menţin cuvântul. 

Întoarcem, şi domnul de Saint-Berain aleargă la trap pe 
lângă caii noştri. Dar domnişoarei Mornas i se face milă de 
bietul om şi, oprindu-şi calul la pas, îi spune cu duioşie : 

— Nu alerga aşa, unchiule ! Ai să fii leoarcă de 
transpiraţie. 

(Deci, i-e unchi ? Vai, m-apucă ameţeala !) 

Regăsim convoiul, suntem întâmpinați cu zâmbete ironice. 
Domnul de Saint-Berain nu se tulbură pentru atâta lucru. El 
pare doar mirat că găseşte în piaţă atâta mulţime de oameni. 

— Nu cumva am întârziat ? întrebă el cu nevinovăție. 
Atunci întreaga coloană pufneşte în râs. Domnul de Saint-Berain 
râde şi el. Mie îmi place tipul... 

Dar încă n-am pornit la drum. 

În clipa când domnul de Saint-Berain se apleacă pentru a-şi 
controla, ca un bun călăreț ce este, chinga şeii, ghinionul face 
ca trusa cu undiţe, pe care o poartă în bandulieră, să lovească 
crupa unui măgar. Animalul e sensibil şi-i arde o copită 
nefericitului de Saint-Berain care se prăbuşeşte în praf. 

Câţiva se grăbesc să-i sară în ajutor. Dar originalul nostru 
s-a şi pus pe picioare. 

— Asta mult bun !... Domn aibă noroc — îi spune Tongan€. 
Dacă albină înţepat sau cal dat copită, drum lung, mult bun. 

Fără să-i răspundă, domnul de Saint-Berain, periat şi 
scuturat zdravăn, sare în şa, iar convoiul poate, în sfârşit, să se 
urnească din loc. 

Între timp, soarele a răsărit şi primele lui raze ne 
luminează vesele drumul. 

Cel pe care îl urmăm, după ce am trecut podul care leagă 
Conakry de continent, e destul de bun. E un drum adevărat, lat 
de cinci-şase metri, pe care o trăsură ar putea lesne să treacă. 
Drumul acesta îl vor ţine până la Timbo, adică aproape patru 
sute de kilometri. Deci, până la Timbo 
cel puţin, n-avem a ne teme de greutăţi materiale. 

Pe de altă parte, vremea e frumoasă, temperatura e 
plăcută — abia 17* la umbră — şi nu ne vor supăra cumplitele 
ploi tropicale al căror anotimp a trecut. 

Nu zău, totul e cât se poate de bine! 

Pe la zece, trecem peste un pod o apă despre care domnul 
Tassin ne spune că e un afluent al râului Manea, sau al râului 
Morebayah, dacă nu cumva e chiar unul din aceste două râuri. 
La ora actuală, ne aflăm încă într-o cumplită îndoială în privinţa 
aceasta. 

De altfel, trecerea râurilor e lucrul cel mai obişnuit în 
călătoriile prin această parte a Africii. Ca să zic aşa, nu există zi 
în care să n-ai de traversat unul sau mai multe râuri. Să fim deci 
înţeleşi : articolele mele, nefiind un curs de geografie, nu voi 
vorbi despre exerciţiile acestea, afară de cazul când, într-un fel 

sau altul, vor fi ieşite din comun. 

În împrejurimile Conakry-ului drumul urmează o linie 
aproape dreaptă, printr-un ţinut puţin accidentat, şi e mărginit 
de terenuri destul de bine cultivate. Lanuri de porumb sau de 
mei, şi câteva pâlcuri de arbori, tufe de bumbac, bananieri, 
papaya. Ici-colo, întâlneşti câteva cătune cu totul neînsemnate, 
cărora domnul Tassin le atribuie cu multă siguranţă nume pe 
care eu le socotesc pure fantezii. Dar pentru noi este exact ca şi 
cum ar fi autentice. 

Pe la zece, când zăpuşeala a crescut, căpitanul Marcenay a 
comandat repaus. Am făcut douăzeci de kilometri de la Conakry, 
ceea ce e foarte frumos. Vom lua masa şi ne vom odihni; apoi, 
după o nouă gustare, vom porni, pe la cinci după-amiază, iar 
pentru noapte vom poposi pe la nouă seara. 

Cum programul acesta va trebui să fie zilnic, n-am să mai 
revin asupra lui. De altfel, să fie bine înţeles că n-am de gând să- 
mi plictisesc cititorii cu detaliile mărunte ale drumului. Eu 
privesc lucrurile mai de sus, şi nu voi nota, în articolele mele, 
decât faptele importante pentru vreun motiv oarecare. 

Acestea spuse, să reluăm firul. 

Locul de popas a fost fericit ales de căpitanul Marcenay. 
Ne-am instalat la umbra unui crâng care ne va adăposti din plin 
împotriva arşiţei. Pe când soldaţii se împrăştie, noi — adică 
membrii misiunii, domnişoara Mornas, căpitanul, domnul de 
Saint-Berain şi sluga dumneavoastră — noi, deci, luăm loc într- 
un luminiş minunat. Îi ofer o perniţă tovarăşei noastre de 
călătorie, dar căpitanul Marcenay şi domnul Barsac mi-au luat-o 
înainte şi au adus fiecare câte un scăunel pliant. Încurcătură ! 
Domnişoara Mornas nu mai ştie pe care să-l aleagă. Căpitanul şi 
şeful misiunii au şi început să se privească pieziş. Domnişoara 
Mornas îi împacă, aşezându-se jos, pe perniţa mea. Cei doi 
admiratori mă privesc chiorâş. 

Domnul Baudri€res se aşază deoparte, pe un mănunchi de 
iarbă, într-un grup format din cei pe care i-am numit „neutri". 

Aceştia sunt delegaţii, mai mult sau mai puţin competenţi, ai 
diferitelor ministere, domnii Heyrieux, Quirieu şi Poncin. 

Ultimul, şi cel mai deosebit dintre ei, a luat într-una note, 
încă de la plecare. Ce fel de note nu prea ştiu. Dac-ar fi mai 
puţin „oficial', aş îndrăzni să insinuez că întruchipează de 
minune tipul domnului Prud'homme!, dar măreţia sa îmi pune 
un bou pe limbă, cum ar fi spus baronul Flomer. Cu o asemenea 
frunte, sau eşti uimitor de inteligent, sau eşti uluitor de prost. 
Cale de mijloc nu există. În care din aceste două categorii 
trebuie situat domnul Poncin ? Cu timpul voi afla. 

Doctorul Châtonnay şi domnul Tassin, pe care îi asemăn cu 
păsările acelea numite inseparabile, se duc să stea sub un 
smochin. Îşi întind pe jos hărţile geografice. Sper să nu facă din 
ele singura lor hrană ! 

Morilire, care, hotărât lucru, e un flăcău descurcăreţ, face 
să fie adusă în mijlocul grupului nostru o masă, apoi o bancă, pe 
care eu mă instalez, păstrându-i un loc şi domnului de Saint- 
Berain. 

Domnul de Saint-Berain e lipsă la apel. De altfel, domnul 
de Saint-Berain e totdeauna lipsă la apel. 

Morilire pregăteşte un cuptor de campanie. Ajutat de 
Tchumuki şi de Tongane, el o să ne facă mâncarea, căci s-a 
hotărât să ne atingem cât mai puţin de conservele şi de 
proviziile aduse din Europa, rezervate pentru cazurile care, 
sperăm să fie rare, când ţinutul străbătut nu ne va oferi hrană 
proaspătă şi în cantităţi suficiente. 

Morilire a cumpărat carne la Conakry. Ne-o arată : 

— Eu facem tocana bună cu sade (miel), fragezi ca un 
copilaş — spune el. 

Fraged ca un copilaş ? Comparaţia aceasta face să ne 
treacă un fior. O fi gustat oare Morilir€ carne de om ? îl 
întrebăm. El ne răspunde, ipocrit, că n-a mâncat niciodată, dar 
1 Prud'homme Joseph - personaj creat de scriitorul şi caricaturistul 


Henri Monnier (1805-1877), şi care întruchipează pe mic-burghezul 
limitat şi mulţumit de sine. 

că a auzit vorbindu-se despre gustul ei minunat. Hm !... 

Prima noastră masă nu aminteşte cu nimic mesele de la 
Cafe Anglais, dar e, totuşi, bună. Gândiţi-vă numai: 
ciosvârtă de miel la grătar, cu aluat de mei şi sos cu unt de 
karité, salată din măduvă de ronier!, plăcintă de porumb, 
smochine, banane şi nuci de cocos. Ca băutură, apa curată a 
unui izvor care curge la picioarele noastre, şi, pentru cei care au 
chef, vin de palmier. 

Aceste felurite mâncăruri au fost precedate de un aperitiv 
pe care bucătarul nostru şef nu-l prevăzuse. Dar să nu 
anticipăm, cum se spune în romanele bine construite. 

Pe când Morilire şi cele două ajutoare ale sale prepară 
masa anunţată, doctorul Châtonnay, care s-a apropiat de noi, ne 
dă, în privinţa meniului, explicaţii pe care le-aş numi tehnice. 

— Despre miel — spune el — nu mai vorbesc ; ştiţi şi 
dumneavoastră la fel de multe ca şi mine. Meiul, care îl va însoţi 
la masa noastră, e o cereală asemănătoare cu grâul. Amestecat 
cu unt de karité sau de cé, arborele care produce untul poartă 
amândouă aceste nume, meiul dă un sos bunicel, cu condiţia ca 
untul să fie bun. Untul este extras din fructul arborelui, un fel 
de nucă sau de castană. E obţinut printr-o serie de frecări şi de 
topiri, iar la urmă e purificat printr-o ultimă topire, adăugându-i- 
se câteva picături de apă rece, când dă în clocot. Atunci devine 
foarte gustos. 

— Toate le ştiţi, doctore ! îl admiră domnişoara Mornas. 

— Nu le ştiu pe toate, domnişoară, dar am citit mult, şi mai 
ales admirabila lucrare a căpitanului Binger. Tot el o să-mi 
îngăduie să vă spun ce e salata de ronier. Ronierii sunt de două 
feluri : masculi şi femele. Masculii nu fac fructe, dar dau un 
lemn grozav de tare, care are avantajul de a nu putrezi în apă şi 
de a nu putea fi distrus de termite. Ronierul femelă dă fructe 


1 Palmier din India şi Africa, cu foi palmate, ai cărui muguri, ca 
şi fructele, sunt comestibile şi din seva căruia se prepară o băutură, 
(n.r.) 

plăcute la gust. Frunza lui are felurite întrebuinţări : foloseşte la 
acoperit colibele, e bună de evantaie, de făcut rogojini, de făcut 
funii... Ba poate folosi chiar şi ca hârtie de scris. lată o plantă cu 
adevărat utilă !... Cât despre salată, ea se face din măduva unui 
ronier tânăr, în floarea vârstei. L-am întrerupt : 

— Nu zău, doctore, spui un adevărat poem ! Doctorul avu 
bunătatea să surâdă, şi continuă : 

— Sfârşitul spuselor mele va fi mai puţin poetic, fiindcă 
miezurile acestea sunt puse uneori în oţet, ca să se facă din 
ele... castraveciori ! 

Aici ajunsese savantul cu explicaţiile sale ştiinţifice, când 
atenţia ne fu atrasă de nişte strigăte venite din pădure. Am 
recunoscut imediat glasul care le scotea. 

Fac prinsoare că dacă le-aş pune cititorilor simpla 
întrebare : „Al cui era glasul ?", ei mi-ar răspunde imediat, în 
cor : „Asta-i bună ! Păi al domnului de Saint-Berain !" 

Şi cititorii nu s-ar înşela, căci chiar domnul de Saint-Berain 
în persoană era cel care cerea ajutor. 

M-am grăbit să alerg la chemarea lui, urmat de căpitanul 
Marcenay şi de domnul Barsac, şi l-am găsit într-o baltă, 
înfundat până la brâu în nămol. 

După ce l-am scos pe uscat, l-am întrebat: 

— Cum de-ai căzut în baltă sau în marigot, ca s-o numesc 
ca prin partea locului ? 

— Am alunecat — îmi răspunse el stropindu-mă cu noroi. 
Pescuiam. 

Cu undiţa ? 

— Da' de unde ! Cu mâna, dragul meu. 

— Cu mâna ? 

Domnul de Saint-Berain ne arătă casca lui colonială, 
învelită în haina de pânză. 

— Stai ! spuse el, fără să dea alt răspuns. Haina trebuie 
desfăcută cu grijă, altfel ele au să zboare. 

Care ele ? 

—Broaştele. 

Pe când noi stăteam de vorbă, domnul de Saint-Berain 
pescuia broaşte. Ce maniac ! 

— Bravo ! îl felicită domnul Barsac. Broaştele sunt foarte 
gustoase... Dar ascultați cum orăcăie cele pe care le-aţi prins. 
Se vede cât de colo că nu vor să fie mâncate. 

— Dacă nu cumva strigă ca să ceară un rege! spusei eu. 
Gluma nu era prea bună, recunosc. Dar în junglă... 

Acestea spuse, ne-am reîntors la tabără. Saint-Berain îşi 
schimbă hainele şi Morilire fierse produsul pescuitului. Masa 
fiind pusă, am mâncat cu pofta unor oameni care, în loc de 
aperitiv, au înghiţit douăzeci de kilometri călare. 

Se înţelege de la sine că domnişoara Mornas prezida. Era, 
într-adevăr, delicioasă. (Cred că am mai spus-o, dar oricât aş 
repeta, tot nu e de ajuns.) Simplă, fără mofturi, ca un 
băieţandru încântător, ea ne-a făcut repede să ne simţim la 
largul nostru. 

— Unchiul... (Deci, hotărât lucru, i-e unchi ! Ne-am înţeles, 
o dată pentru totdeauna !) Unchiul — spunea ea — m-a crescut 
ca pe un băiat şi a făcut din mine un bărbat. Vă rog să uitaţi că 
sunt femeie şi să mă priviţi ca pe un camarad. 

Aceasta n-o împiedică să-i adreseze căpitanului Marcenay 
unul din uşoarele zâmbete care arată limpede ca lumina zilei că 
la asemenea soi de băieţi cochetăria nu-şi pierde niciodată 
drepturile. 

Ne-am băut cafelele. După care, întinşi alene în ierburile 
înalte, la umbra palmierilor, ne-am lăsat în voia plăcerilor 
siestei. 

Plecarea, după cum am spus, era fixată pentru ora cinci, 
dar, când a trebuit să refacem convoiul, am dat de greu, dacă 
pot folosi expresia aceasta. 

Când a sosit momentul, Morilire le-a poruncit zadarnic 
oamenilor săi să se pregătească. Spre marea noastră mirare, ei 


1 Aluzie la fabula „Broaştele şi Zeus" de Esop. 

au refuzat. Strigând toţi odată că nu văd luna, şi că nu vor porni 
la drum atâta vreme cât n-or vedea luna. 

Eram năuciţi, dar savantul domn Tassin ne-a făcut să 
înţelegem misterul. 

— Ştiu ce se întâmplă — ne explică el. Toţi exploratorii au 
povestit asta în descrierile lor de călătorie. Când e lună nouă, şi 
astă-seară ea n-are decât două zile, negrii obişnuiesc să spună : 
„E semn rău. Nimeni n-a văzut încă luna. Drumul n-o să ne fie 
prielnic". 

— Ioo! loo ! (Da! Da!) aprobară zgomotos conducătorii 
măgarilor şi hamalii adunaţi în jurul nostru, cărora Morilire le 
traduse cuvintele savantului geograf. Karo! Karo ! (Luna ! Luna 
!) 

Eram convinşi că, dacă, satelitul ar continua să refuze să se 
ivească, încăpăţânaţii aceştia vor continua să refuze să plece. Şi 
nu se înnoptase încă de tot, iar cerul era înnorat. 

Într-adevăr, harapii se încăpăţânară, şi poate că ne-am mai 
afla şi acum tot acolo, dacă, cu puţin înainte de ora şase, palidul 
corn al lunii nu s-ar fi ivit, în fine, între doi nori. Negrii scoaseră 
strigăte de bucurie. 

— Allah ma tula kende — spuneau ei, lovindu-şi frunţile cu 
mâna dreaptă. Karo kutaye. (Alah m-a ţinut sănătos. Văd luna 
nouă.) 

Coloana se urni imediat, fără nici o altă dificultate.. 

Numai că pierduserăm două ore, şi etapa de seară a trebuit 
să fie scurtată tot cu atât. 

Pe la nouă, ne oprim în plină savană şi ridicăm corturile. 
Ţinutul nu e, totuşi, complet pustiu. La dreapta potecii e o colibă 
indigenă, altminteri părăsită, iar la stânga zărim alta, care pare 
locuită. 

Căpitanul Marcenay o cercetează pe cea dintâi, şi, 
socotind-o destul de bună de locuit, îi propune domnişoarei 
Mornas să se adăpostească acolo peste noapte. Ea acceptă şi 
dispare în hotelul acesta neaşteptat. 

Abia ne părăsise de vreo zece minute, când o auzirăm 
chemându-ne cu strigăte puternice. Am dat fuga şi am găsit-o în 
picioare, în faţa colibei, arătându-ne cu dezgust podeaua de lut. 

— Ce e asta ? întrebă ea. 

„Asta" erau nenumărați viermi albi, care ieşeau din pământ 
şi se târau la suprafaţă în cantitate atât de mare, încât pământul 
părea acoperit de mici vălurele mişcătoare. 

— Închipuiţi-vă, domnilor, cum m-am speriat când am 
simţit pe faţă şi pe mâini atingerea lor rece ! spuse domnişoara 
Mornas. Degeaba mă scutur, căci ei cad mereu de pe mine. 
Pfui ! Dezgustătoare animale ! 

Între timp, sosi domnul de Saint-Berain, care găsi uşor 
explicaţia situaţiei. 

— Ia te uită ! exclamă el, grozav de vesel. Astea sunt 
râme ! 

Şi erau, într-adevăr, râme, căci domnul de Saint-Berain se 
pricepea, nu glumă, în privinţa aceasta. 

Tocmai se aplecase să-şi facă o provizie serioasă, când 
Tongané îi spuse : 

— Tu nu nevoie ele. Este multe pe drum. Ele mult rele, 
crescut peste tot. Nu pot face crape. 

lată un lucru care ne făgăduieşte nopţi plăcute ! Şi 
băştinaşii, cum se împacă ei oare cu legiunile acestea de 
viermi ? Fără îndoială că am gândit cu glas tare. 

— Ei, mâncat, mosiu — spune Tongane. Asta bun ! 

Neavând gusturile simple ale celor din partea locului, 
domnişoara Mornas porni cuminte să se instaleze într-unul din 
corturi, când Morilire veni să-i spună că o tânără negresă, sluga 
unui cultivator de aceeaşi culoare, plecat pentru moment, îi 
oferea ospitalitate într-o colibă foarte curată şi mobilată — lucru 
de necrezut — cu un adevărat culcuş europenesc. 

— Tu dai bani — adăugă călăuza. Asta bun ! 

Domnişoara Mornas acceptă ospitalitatea oferită şi noi o 
conducem cu alai la noua ei locuinţă. Servitoarea despre care ni 

s-a vorbit ne aşteaptă. Stă în picioare lângă unul din arborii 
karité, pe care i-am mai descris. E o fetiţă nu prea înaltă, de 
vreo cincisprezece ani. Şi nu-i de loc urâtă. Cum n-are ca 
îmbrăcăminte decât o simplă frunză care, fireşte, nu-i 
cumpărată nici de la Louvre şi nici de la Bon-Marche (dar poate 
că e de la „Printemps", insinuează fin Saint-Berain), ea seamănă 
cu o frumoasă statuie de marmură neagră. 

Pentru moment, statuia e foarte ocupată să culeagă ceva 
din frunzişul arborelui karite. 

— Adună omizi, pe care le va goli, le va usca şi, nu ţipaţi !, 
va face sosuri — ne spune doctorul Châtonnay, care, hotărât 
lucru, e foarte priceput în bucătăria neagră. Omizile acestea se 
numesc cetombo. Sunt singurele omizi comestibile. Se pare că 
au un gust foarte plăcut. 

— Asta adevărat — confirmă Morilir€. Asta bun ! 

Zărindu-ne, tânăra neagră ne ieşi în întâmpinare. 

— Eu — îi spuse ea domnişoarei Mornas, într-o franceză, 
spre marea noastră mirare, aproape curată — eu crescut în 
şcoală franceză şi servit femeie albă, soţie ofiţer ; eu întors în 
sat şi prizonieră în mare bătălie. Ştiu fac patul ca albii. Tu 
mulţumită. 

Pe când vorbea, ea o luase cu drăgălăşenie de mână pe 
domnişoara Mornas, ducând-o în colibă. 

Ne-am retras, fericiţi de confortul asigurat tovarăşei 
noastre de călătorie. Dar ceasul somnului nu sunase încă, nici 
pentru ea şi nici pentru noi. 

Într-adevăr, nu trecură nici treizeci de minute, când 
domnişoara Mornas ne chemă iar în ajutor. 

Am alergat din nou şi, la lumina torţelor, am descoperit un 
spectacol neaşteptat. 

Întinsă la pământ, lângă pragul colibei, zăcea mica 
negresă. Spatele îi era plin de dungi roşii. Nenorocita plângea 
de-ţi rupea inima. 

În faţa ei, acoperind-o cu trupul, domnişoara Mornas — e 

într-adevăr superbă domnişoara Mornas când e mânioasă — 
ţinea la respect un negru îngrozitor, care, la cinci paşi mai 
încolo, se strâmba groaznic şi mai ţinea încă în mână bâta plină 
de sânge. 

Am cerut explicaţii. 

— Închipuiţi-vă — ne spuse domnişoara Mornas — tocmai 
mă instalasem în pat. Malik, mica negresă poartă numele 
acesta, drăguţ, nu-i aşa, şi care îmi aminteşte de Bretagne. 
Malik, deci, îmi făcea vânt şi tocmai era să aţipesc. Dar iată că 
bruta asta, care i-e stăpân, se întoarce acasă pe neaşteptate. Şi, 
dând cu ochii de mine, se înfurie, o târăşte afară pe biata copilă, 
şi începe s-o lovească fără milă, ca s-o înveţe să-i mai aducă albi 
în colibă. 

— Frumoase moravuri ! şopteşte printre buzele lui subţiri 
jovialul domn Baudri€res. 

Jovialul domn Baudricres are dreptate. Dar greşeşte când, 
abuzând de situaţie, ia poză de orator şi aruncă următoarele 
cuvinte : 

— Aşadar, iată, domnilor, triburile barbare pe care v-ar 
plăcea să le transformați în paşnici alegători ! 

Fără doar şi poate că se crede la tribună. 

Domnul Barsac tresare de parcă l-ar înţepa un tăun. Şi, 
îndreptându-şi spinarea, răspunde scurt: 

— Ca şi cum n-ar exista francezi care lovesc femeile ! Nici 
domnul Barsac nu greşeşte. 

Va trebui să asistăm la un duel oratoric ? Nu. Fiindcă 
domnul Baudrières n-a răspuns. Domnul Barsac se întoarce spre 
negrul cu bâta. 

— Micuta te va părăsi — îi spune el. O vom lua cu noi. 

Dar negrul protestează. Negresa e sclava lui. A dat bani pe 
ea. O să ne pierdem oare vremea explicându-i că pe teritoriul 
francez sclavajul e abolit ? Cu siguranţă că nu ne-ar înţelege. 
Legile nu schimbă moravurile de pe o zi pe alta. 

Domnul Barsac a găsit o soluţie mai potrivită. 

— Îţi cumpăr sclava — spune el. Cât ? 

Bravo, domnule Barsac ! lată o idee bună! 

Negrul vede un prilej să facă o afacere avantajoasă şi se 
înseninează. Cere un măgar, o puşcă şi cincizeci de franci. 

— Cincizeci de lovituri pe spinare ! răspunde căpitanul. 
Asta ai merita. 

Tocmeala continuă. În sfârşit, pungaşul nostru ne cedează 
sclava pentru o puşcă veche, cu amnar, o bucată de pânză şi 
douăzeci şi cinci de franci. Foarte ieftin într-adevăr. 

În timpul discuţiilor, domnişoara Mornas a ridicat-o pe 
Malik şi i-a pansat rănile cu unt de karite. Când târgul s-a 
încheiat, ea a adus-o în tabăra noastră, a îmbrăcat-o cu un halat 
alb, apoi, punându-i câţiva bani în palmă, i-a spus : 

— Acum nu mai eşti sclavă. Îţi redau libertatea. 

Şi iată că Malik s-a pornit pe plâns ! E singură pe lume şi 
nu vrea să se despartă de „albă aşa bună". O va servi în calitate 
de cameristă şi-i va fi credincioasă până la moarte. Şi plânge, şi 
se roagă. 

— Păstreaz-o, fetiţa mea — intervine Saint-Berain. Cu 
siguranţă că o să-ţi fie de folos. Îţi va face nenumărate servicii 
de care o femeie, chiar când e bărbat, are totdeauna nevoie. 

Domnişoara Mornas se lăsă convinsă, cu atât mai 
bucuroasă cu cât dorea din toată inima lucrul acesta. Neştiind 
cum să-şi arate mulţumirea faţă de Saint-Berain care intervenise 
pentru ea, Malik îi sări de gât şi-l sărută pe amândoi obrajii. A 
doua zi, Saint-Berain mi-a mărturisit că nu i s-a întâmplat 
niciodată ceva mai neplăcut. 

Inutil să mai adaug că domnişoara Mornas n-a socotit 
necesar să mai guste a treia oară ospitalitatea indigenă şi că i s- 
a ridicat un cort în care nimic n-a mai venit să-i tulbure somnul. 

Aşa ne-am petrecut prima noastră zi. 

Fără îndoială, următoarele zile vor fi foarte asemănătoare. 
De aceea nu le voi mai povesti cu de-amănuntul şi, dacă nu voi 
da alte indicaţii, vor rămâne mereu subînţelese cuvintele Ab uno 

disce omnes : 
AMEDEE FLORENCE 


V. UN AL DOILEA ARTICOL AL DOMNULUI 
AMEDEE FLORENCE 


Al doilea articol al domnului Amedee Florence a apărut în 
„Expansiunea franceză" din 18 ianuarie. Îl redăm mai jos, 
reprodus în extenso : 

MISIUNEA BARSAC 
(Corespondenţă de la trimisul nostru special.) 
Zilele trec, una după alta.— Oaspetele meu.— 
Balet! — Sunt indiscret. — Pescuitul miraculos 
al domnului de Saint-Berain. — Boruya. 

— Ca să-mi facă onoare. — Timbo ! — Viaţa în 
roz în ţara neagră. — O fi având oare domnul 
Barsac dreptate ? — Sunt tare nedumerit. 


DAUHERIKO, 16 decembrie. De la ultima mea 
corespondenţă scrisă în plină savană în seara plecării noastre, la 
lumina tremurătoare a unui felinar, călătoria a decurs cu bine, 
şi, deci, n-are istorie. 

La 2 decembrie, ridicăm tabăra la cinci dimineaţa, şi 
coloana noastră, sporită cu o persoană — să îndrăznesc să spun 
cu o jumătate de persoană, din moment ce o doime face cât 
două pătrimi! ? — porneşte la drum. 

Povara de pe un măgar a fost luată, iar baloturile pe care le 
purta au fost împărţite pe spinările celorlalţi, pentru a i se da lui 
Malik animalul. Ca un copil ce este, mica negresă pare să-şi fi 
uitat necazurile trecute. Toată ziua râde. Fericită fire ! 


1 Joc de cuvinte cu referire la notele muzicale : doime (albi) şi pătrime 


(negri), 
(n. r.). 

De atunci ne urmăm mereu calea, care continuă să fie bună 
şi uşoară; dacă n-ar fi culoarea populaţiei din jurul nostru şi 
sărăcia priveliștii, ne-am putea închipui că n-am părăsit Franţa. 

Căci peisajul nu e frumos. Străbatem un ţinut neted, sau 
cel mult uşor accidentat, uneori cu mici înălţimi la orizont, spre 
nord; cât vezi cu ochii nu zăreşti decât vegetaţia aceasta 
pipernicită, amestecul de mărăciniş şi de graminee înalte de doi- 
trei metri, care poartă numele generic de savană Din loc în loc, 
câte un pâlc de copaci, plăpânzi din cauza incendiilor periodice 
care prăpădesc savanele în timpul sezonului uscat, şi uneori 
câmpuri cultivate, lugane, pe numele lor de baştină, după care 
urmează de obicei arbori destul de frumoşi. Atunci se ajunge în 
apropierea vreunui sat. 

Satele au nişte nume absurde : Fongumbi, Manfuru, Kafu, 
Uosu, şi aşa mai departe. N-ar putea şi ele să se numească 
Neuilly sau Levallois, ca toată lumea ? 

Din toate numele satelor, unul ne-a amuzat. Aşezarea 
aceasta importantă, aşezată la graniţa engleză a Sierrei Leone, 
şi pe care noi am lăsat-o, prin urmare, foarte departe spre 
dreapta, se numeşte Tassin. Eminentul nostru geograf, pesemne 
că s-a simţit tare mândru descoperindu-şi un omonim la o sută 
treizeci şi şase de kilometri de 
Conakry. 

Cât despre băştinaşi, ei ne privesc trecând, cu simpatie, şi 
par într-adevăr inofensivi. Nu cred că ar avea inteligenţa unui 
Victor Hugo sau a unui Pasteur, dar cum inteligenţa nu 
constituie, după cum a dovedit experienţa de ani şi ani, o 
condiţie pentru a fi alegător, s-ar putea 
prea bine ca domnul Barsac să aibă dreptate. 

Inutil să mai spun că şeful misiunii intră în cele mai 
nenorocite sate şi pălăvrăgeşte cu localnicii. 

În urma lui, domnul Baudricres nu uită să-şi facă 
contraancheta. 

Domnul Barsac şi domnul Baudrieres trag, pe cât se poate 


77 


bănui, concluzii diametral opuse din cele auzite şi văzute de ei, 
aşa încât se întorc totdeauna amândoi la fel de încântați. Astfel, 
toată lumea e mulţumită. Perfect ! 

Altminteri, trecem sau mergem de-a lungul unor râuri 
Forecariah, Mellacore, Scarie, Kaba, Diegunko etc. şi trecem 
dintr-o vale într-alta aproape pe neobservate. Toate acestea nu 
prea sunt interesante. 

Degeaba mi-am consultat notele ; nu văd în ele nimic 
vrednic de-a fi încredinţat istoriei contemporane, până la 6 
decembrie, data când domnul de Saint-Berain, care e pe cale de 
a deveni prietenul meu Saint-Berain, a socotit că trebuie să facă 
o ispravă spre bucuria mea, şi, sper, şi spre plăcerea 
dumneavoastră. 

În seara aceea poposiserăm lângă un sat, ceva mai 
însemnat decât cele pomenite mai sus, numit Ualia. La 
momentul potrivit am intrat în cortul meu, cu scopul firesc de a 
găsi acolo somnul. Înăuntru, dau de Saint-Berain, îmbrăcat 
numai în cămaşă şi izmene. Hainele îi zac aruncate mai peste 
tot. Aşternutul e gata. La prima vedere, pare sigur că Saint- 
Berain intenţionează să se culce la mine. Mă opresc în pragul 
cortului, şi-mi privesc oaspetele neaşteptat în exerciţiul 
funcţiunii. 

Saint-Berain nu pare mirat că mă vede. De altfel, Saint- 
Berain nu e niciodată mirat. E foarte ocupat, se agită, 
scotoceşte pretutindeni, până şi în lada mea pe care a deschis-o 
şi al cărei conţinut l-a împrăştiat pe jos. Dar nu descoperă ce 
doreşte şi asta îl scoate din sărite. Se întoarce spre mine şi fără 
să pară de loc mirat că mă vede, îmi declară cu tonul cel mai 
convins : 

— Nu pot să sufăr oamenii distraţi ! Sunt groaznici ! Aprob, 
fără să mă clintesc. 

— Groaznici !... Dar ce ţi s-a întâmplat, Saint-Berain ? 

— Închipuie-ţi că nu-mi găsesc pijamaua... îmi răspunde el. 
Fac prinsoare că dobitocul de Tchumuki a uitat-o la ultimul 

popas. Frumos, nu ? 

Îi sugerez : 

— Dacă n-o fi cumva în lada dumitale. 

— În... 

— Fiindcă lada asta e a mea, dragă prietene ; ba chiar şi 
cortul acesta ospitalier, şi patul neprihănit, sunt tot ale mele. 

Saint-Bérain rostogoleşte nişte ochi rătăciţi. Deodată, îşi dă 
seama că a greşit, îşi adună în grabă hainele împrăştiate şi o 
şterge, ca şi cum s-ar fi ţinut după el o haită de canibali. Eu cad 
pe pat şi mă prăpădesc de râs. 

Ce fiinţă plăcută ! 

A doua zi, 7 decembrie, tocmai ne aşezaserăm la masă, 
după etapa de dimineaţă, când vedem nişte negri care păreau că 
ne pândesc. Căpitanul Marcenay le porunci oamenilor lui să-i 
alunge. Ei fugiră, dar se iviră iar, curând. 

„Îi alungi pe uşă şi intră pe fereastră" — crede necesar să 
spună cu acest prilej doctorul Châtonnay care are mania de a 
cita şi când trebuie şi când nu trebuie, dar mai ales când nu 
trebuie, versuri care n-au, în genere, nici o legătură cu 
subiectul. Dar fiecare om îşi are păsărica lui. 

Morilir€, trimis în recunoaştere, aduce ştirea că negrii 
aceia, în număr de zece, erau nişte negustori şi vrăjitori, care n- 
aveau nici un gând duşmănos. Unii dintre ei voiau doar să ne 
vândă produsele lor, alţii să ne distreze. 

— Strângeţi tacâmurile de argint — recomandă domnul 
Barsac, râzând — şi chemaţi-i în sufragerie. 

Negrii fură aduşi ; erau care mai de care mai urât şi mai 
prăpădit. Printre ei se aflau câţiva nunu, meşteşugari 
cunoscători a treizeci şi şase de meserii, olari, giuvaergii, 
împletitori de coşuri şi meşteri în lucratul obiectelor de lemn 
sau de fier ; erau şi câţiva diula sau marraba, care vând arme, 
pânzeturi şi mai ales nuci de kola (ne-am şi aprovizionat din 
belşug cu ele). Sunt cunoscute proprietăţile stimulante ale 
acestui fruct pe care doctorul Châtonnay îl numeşte un „aliment 

de economie". Am fost tare fericiţi când am căpătat o mulţime 
de nuci de kola, în schimbul 
câtorva pumni de sare. În ţinuturile pe care le străbatem, sarea 
e rară şi, ca să zic aşa, de nepreţuit. Valoarea ei va creşte din ce 
în ce, cu cât ne vom depărta de coastă. De aceea ducem cu noi o 
cantitate însemnată de sare. 

I-am chemat apoi pe vrăjitori, şi le-am poruncit să cânte 
cele mai frumoase cântece, în cinstea graţioasei noastre 
tovarăşe de călătorie. 

Trubadurii aceştia ai lumii negre erau doi la număr. Primul 
îşi ţinea în mână chitara. Şi ce chitară ! Închipuiţi-vă o tiugă 
străbătută de trei lamele de bambus prevăzute fiecare cu câte o 
coardă făcută din maţe. Instrumentului acestuia i se spune 
dianne. Al doilea vrăjitor, un bătrân cu ochii atinşi de oftalmie, 
cum se întâmplă adeseori pe aici, era înarmat cu un fel de flaut 
numit în bambara fabresoro. O simplă bucată de trestie având la 
fiecare capăt câte o mică tiugă. 

Concertul începu. Al doilea vrăjitor, care era îmbrăcat doar 
cu o bila, un fel de cordon lat de trei degete, petrecut printre 
picioare, începu să danseze, pe când colegul său, acoperit mai 
decent cu unul din halatele acelea lungi, dar de o murdărie 
respingătoare, numite doroke, se aşeza 
pe jos, îşi ciupea chitara şi scotea nişte strigăte guturale care 
aveau pretenţia, cel puţin aşa bănuiesc, să fie un cânt adresat 
Soarelui, Lunii, stelelor şi domnişoarei Mornas. 

Zvârcolirile unuia, urletele celuilalt, sunetele ciudate pe 
care cei doi virtuoşi le scoteau din instrumentele lor avură darul 
să-i stârnească pe conducătorii măgarilor noştri. Ei îşi lăsară 
meiul, orezul şi porumbul, şi organizară un balet cu totul 
obişnuit. 

Îndemnaţi de exemplul lor, apucăm şi noi tingirile şi 
căldările şi începem să batem în ele cu lingurile şi cu furculiţele. 
Domnul de Saint-Berain sparge o farfurie, îşi face din ea 
castaniete şi începe un fel de fandango dezmăţat, avându-l ca 

partener pe subsemnatul ; domnul Barsac — să spun oare ? — 
domnul Barsac însuşi, pierzându-şi orice reţinere, îşi aranjează 
un turban dintr-un şervet şi, pe când domnul Baudrieres, 
onorabilul deputat al departamentului Nord, îşi acoperă faţa, 
onorabilul deputat din Midi execută un dans de-o fantezie 
ultrameridională. 

Dar orice glumă, precât de bună, are un sfârşit. După cinci 
minute de tărăboi, a trebuit să ne oprim, istoviţi. Domnişoarei 
Mornas îi curgeau lacrimile de atâta râs. 

În seara aceleiaşi zile a fost comisă de către subsemnatul, 
Amédée Florence, greşeala mărturisită la începutul acestui 
articol. La drept vorbind, e însă o greşeală obişnuită, indiscreţia 
fiind păcatul firesc al reporterilor. 

În seara aceea, deci, întâmplarea mi-a instalat cortul lângă 
cel al domnişoarei Mornas. Tocmai mă pregăteam să mă culc, 
când am auzit vorbindu-se în cortul vecinei mele. Şi, în loc să-mi 
astup urechile, am ascultat. Acesta mi-a fost păcatul. 

Domnişoara Mornas vorbea cu servitorul ei, Tongane, el îi 
răspundea într-o englezească extrem de fantezistă, pe care, ca 
să nu-i plictisesc pe cititori, o voi traduce corect. Discuţia dura 
de mai mult timp, fără doar şi poate. Domnişoara Mornas îl 
întreba pe Tongane despre viaţa lui de până la sosirea noastră. 
În clipa când am început să trag 
cu urechea, ea spunea : 

— Cum se face oare că un aşanti, ca tine... 

Ia te uită ! Tangané nu e un bambara. Asta n-aş fi bănuit ! 

— ... a devenit tiralior sengalez ? Mi-ai mai spus tu, când 
te-am angajat, dar am uitat. 

Iluzie sau nu, am impresia că domnişoara Mornas nu e 
sinceră. Tongane răspunde : 

— Păi, după afacerea Buxton... 

Buxton ? Numele acesta îmi spune ceva. Dar ce ?... Tot 
ascultând, îmi răscolesc amintirile. 

— ... Eram angajat în expediţia lui — continuă Tongane — 

când englezii au venit şi au tras în noi. 

— Şi de ce au tras ? întreabă domnişoara Mornas. 

— Pentru că domnul căpitan Buxton se răzvrătise, pentru 
că jefuia şi ucidea tot. 

— E adevărat asta ? 

— Foarte adevărat : Satele erau arse. Bieţii negri, femeile 
şi copilaşii erau ucişi... 

— Şi cel care poruncea atrocitățile acestea era căpitanul 
Buxton ? întreabă domnişoara Mornas, a cărei voce mi se pare 
că tremură. 

— Nu — răspunde Tongan€. Pe el nu-l vedeai niciodată. El 
nu mai ieşea din cort, după sosirea unui alt alb. Albul acela ne 
dădea ordine, în numele căpitanului. 

— Celălalt alb se afla cu voi de multă vreme ? 

— De foarte multă vreme. De cinci sau şase luni, poate şi 
mai mult. 

— Unde l-aţi întâlnit ? 

— În savană. 

— Şi căpitanul Buxton îl primise lesne ? 

— Nu se despărţeau niciodată, până în ziua când căpitanul 
n-a mai ieşit din cortul său. 

— Nu-i aşa că din ziua aceea au început cruzimile ? 
Tongan€ şovăie. 

— Nu ştiu — mărturiseşte el. 

— Dar cum îl chema pe alb, îţi aduci aminte ? întreabă 
domnişoara Mornas. 

În clipa aceea, un zgomot venit de afară acoperă glasul lui 
Tongane. Nu ştiu ce răspunde. Dar, la urma urmei, mi-e totuna. 
Oricum, povestea aceasta nu mai e de actualitate şi prin urmare 
nu mă interesează prea mult. 

Domnişoara Mornas întreabă iar : 

— După ce au tras englezii în voi, tu ce-ai făcut ? 

— V-am spus la Dakar, unde m-aţi angajat — răspunde 
Tongane. Eu şi mulţi alţii ne-am temut şi am fugit în savană. Eu 

m-am reîntors apoi, dar nu se mai afla nimeni la locul unde se 
dăduse lupta. Nu mai erau acolo decât morţii. l-am îngropat pe 
câţiva dintre ei, pe cei care îmi erau prieteni, şi am îngropat şi 
căpetenia, pe căpitanul Buxton... 

În clipa aceasta aud un geamăt înăbuşit. 

— Apoi — continuă Tongane — am rătăcit din sat în sat şi 
am ajuns la Niger. Am mers în sus pe o pirogă furată şi am 
ajuns, în sfârşit, la Tombouctou, tocmai când intrau francezii 
acolo. Îmi trebuiseră aproape cinci ani pentru călătoria asta. La 
Tombouctou, m-am angajat ca tiralior, iar când am fost eliberat 
m-am dus în Senegal, unde m-aţi întâlnit. 

— După o clipă de tăcere, domnişoara Mornas întreabă : 

— Atunci, căpitanul Buxton era mort? 

— Da, stăpână. 

— Şi tu l-ai îngropat ? 

— Da, stăpână. 

— Deci, ştii unde i se află mormântul ? 
Tongane râde. 

— Sigur. L-aş găsi cu ochii închişi. 
Încă o clipă tăcere, apoi aud: 

— Noapte bună, Tongane. 

— Noapte bună, stăpână — răspunde negrul ieşind din cort 
şi depărtându-se. 

Domnişoara Mornas o să se culce acum, şi eu fac acelaşi 
lucru, fără să mai zăbovesc. Dar cum sting felinarul, îmi revine 
memoria. 

„Buxton !... Cum naiba să nu ştiu !... Unde îmi era capul ? 
Ce reportaj admirabil am ratat atunci !" 

În epoca aceea, de mult trecută, lucram la „Diderot" şi — 
rog să mi se ierte amintirile acestea personale — îi propusesem 
directorului să mă duc să-i iau un interviu căpitanului răsculat 
chiar la locul crimelor sale. Luni de zile, directorul s-a codit, din 
cauza cheltuielilor. Ce vreţi ? Doar n-are toată lumea simţul 
actualităţii ! Când s-a hotărât, în sfârşit, era prea târziu. În 


83 


momentul îmbarcării, la Bordeaux, am aflat că Buxton murise. 

Acum, toate acestea sunt poveşti vechi şi o să mă întrebaţi 
poate de ce v-am redat convorbirea surprinsă între Tongane şi 
stăpâna lui... Zău, nici eu nu prea ştiu ! 

La 8 decembrie, găsesc iar în carnet numele lui Saint- 
Berain. Saint-Berain e inepuizabil. De data aceasta e vorba de o 
nimica toată, dar pe noi ne-a amuzat grozav. Fie să vă 
însenineze şi dumneavoastră frunţile o clipă! 

Mărşăluiam de două ceasuri în prima etapă de dimineaţă, 
când iată că Saint-Berain scoate deodată nişte strigăte 
nearticulate şi se bâţâie pe cal cât se poate mai caraghios. Noi 
ne şi pornim pe râs, înainte de-a şti despre ce e vorba. Dar 
Saint-Berain nu râde. Cu greu, el descăleca şi-şi duce mâna la 
partea aceea a corpului pe care, de obicei, se aşază, şi începe să 
se zvârcolească într-un mod inexplicabil. 

Alergăm la el. Îl întrebăm ce-a păţit ? 

— Cârligele !... murmură Saint-Berain cu glas ca din 
mormânt. 

Cârligele ?... Nu înţelegem nimic. Abia mai târziu, când 
răul a trecut, ne-a fost explicat sensul acestui cuvânt. 

Poate n-aţi uitat că, în momentul plecării din Conakry, 
Saint-Berain, chemat la ordine de mătuşă-sa — sau de nepoată- 
sa — se grăbise să vină, vârând cu pumnii în buzunare cârligele 
de pescuit, pe care tocmai le cumpărase. Fireşte că uitase de 
ele. Iar cârligele se răzbunaseră acum pentru nepăsarea 
aceasta. În urma unei mişcări greşite, ele se interpuseră între şa 
şi călăreț, iar trei se înfipseseră zdravăn în pielea proprietarului 
lor. 

Ca să-l scăpăm pe Saint-Berain de ele, trebuie să intervină 
doctorul Châtonnay. Trei tăieturi de bisturiu, pe care doctorul 
ţine să le însoţească cu comentarii, sunt suficiente. Iar râsul 
doctorului e o plăcere. 

— S-ar zice că „ai muşcat momeala" ! spune el mai întăi, 
convins, pe când examinează câmpul de operaţie. 

— Auu ! strigă drept răspuns Saint-Berain, căruia tocmai i 
s-a scos primul cârlig, 

— Aşa pescuit mai zic şi eu ! proclamă doctorul, la al doilea 
cârlig. 

— Auu ! ţipă din nou Saint-Berain. 

În sfârşit, la al treilea cârlig, excelentul doctor îl felicită : 

— Astăzi te poţi lăuda că ai prins peştele cel mare. 

— Auuu ! geme pentru ultima oară Saint-Berain. Operația 
s-a terminat. Mai trebuie doar pansat rănitul, care se urcă apoi 
pe cal unde va lua, timp de două zile, poziţiile cele mai 
caraghioase. 

La 12 decembrie, ajungem la Boronya. Boronya ar fi un sat 
ca toate satele, dacă n-ar avea avantajul să aibă o căpetenie 
deosebit de amabilă. Căpetenia aceasta, tânără de tot, căci n- 
are mai mult de şaptesprezece-optsprezece ani, gesticulează 
într-una şi împarte lovituri de bici curtenilor care se apropie 
prea mult de noi. El se năpusteşte în întâmpinarea noastră cu o 
mână pe inimă, şi ne face o mie de declaraţii de prietenie, 
cărora noi le răspundem oferindu-i sare, pulbere şi două brice. 
La vederea comorii acesteia, căpetenia ţopăie de bucurie. 

Drept mulţumire, el porunceşte să ni se construiască, în 
afara satului, nişte colibe de paie în care să putem dormi. Când 
îmi iau coliba în primire, îi văd pe nunu foarte ocupați cu 
netezitul şi bătătoritul solului, pe care îl acoperă cu balegă 
uscată, de vacă. Îi întreb la ce foloseşte luxul acestui covor ; ei 
îmi răspund că îl fac pentru a împiedica viermii albi să iasă din 
pământ. Le sunt recunoscător pentru atenţie şi-i răsplătesc cu 
un pumn de cauri!. Ei sunt atât de încântați, încât se grăbesc să 
scuipe pe pereţi şi sa-şi întindă scuipaţii cu palma. Saint-Berain, 
cu care voi împărţi coliba — şi care, din întâmplare, e de faţă — 
îmi spune că toate acestea se fac pentru a mă onora. Mulţumesc 
frumos 


1 Cauri - monedă indigenă ; 1600 valorează cinci franci. (Nota ed. 
fran.) 

La 13 decembrie, dimineaţa, ajungem la Timbo fără nici un 
incident. Aşezarea aceasta, cea mai importantă din câte am 
străbătut până aici, e împrejmuită de un tata, adică de un zid de 
pământ, a cărui grosime variază de la un ţinut la altul, şi în 
dosul căruia e ridicată o schelă de lemn folosită drept drum de 
pază. 

Tata-ul din Timbo cuprinde în realitate trei sate, despărțite 
unul de altul prin mari spaţii cultivate sau împădurite, în care 
animalele domestice hoinăresc libere. În fiecare din aceste sate 
există o mică piaţă zilnică, dar în cel mai întins dintre ele are loc 
un mare târg săptămânal. 

O colibă din patru e neocupată. Ea e plină de murdării, de 
felurite gunoaie, ca şi ulițele de altfel. Se vede cât de colo că pe 
aici nu există măturători. lar sărăcia e la fel de mare ca şi 
murdăria. Am văzut copii, cei mai mulţi dintre ei slabi ca nişte 
schelete, căutându-şi hrana în gunoaie. Cât despre femei, ele 
sunt de-o urâţenie respingătoare. 

Altminteri, lucrul acesta nu le împiedică să fie cochete. Şi, 
cum era zi de târg, cele mai bogate din partea locului se 
puseseră „la patru ace". În ţinută de „gală", ele poartă un fel de 
şorţ albastru cu dungi albe, partea de sus a corpului fiindu-le 
acoperită cu o bucată de pânză albă, sau de stambă înflorată, în 
culori ţipătoare urechile le sunt pline de verigi grele, din metal, 
prinse cu lănţişoare de argint, încrucişate pe deasupra capului ; 
gâturile, încheietura braţelor şi gleznele şi le împodobesc cu 
brățări şi coliere din coral sau din mărgele. 

Aproape toate poartă nişte coafuri în formă de cască. Unele 
au tâmplele rase şi o creastă de păr împodobită cu mărgele de 
sticlă pusă pe creştet. Altele sunt complet rase. Cele mai 
elegante îşi fac un cap ca de clovn : smoc de păr ascuţit şi două 
largi bucle laterale. Se pare că, după felul cum îşi aranjează 
coafura, se poate recunoaşte din ce triburi fac parte: peuli, 
mande, bambara etc. Dar eu nu prea mă pricep, şi scurtez 
detaliile acestea entografice asupra cărora domnul Tassin, la 

întoarcere, va stărui din belşug într-o carte care va fi cel puţin 
foarte serios documentată. 

Bărbaţii sunt îmbrăcaţi cu nădragi, cămăşi albe sau şorţuri 
specifice lor. Ţestele şi le împodobesc cu cele mai diverse soiuri 
de pălării, de la fesuri cu ciucuri lungi până la pălării de paie, 
trecând prin tichia gătită cu tinichele sau cu petice de stofă 
colorată. Ca să te salute, ei îşi lovesc coapsa cu palma cinci 
minute la rând, repetând cuvântul dagare, care pesemne, ca şi 
ini-tie, înseamnă „bună ziua" sau ini suku-ma, care înseamnă 
negreşit „bună ziua". 

Ne-am dus la târgul cel mare, unde am găsit reunită 
întreaga aristocrație din Timbo. Vânzătorii se instalează acolo 
de la opt dimineaţa, în două şiruri de colibe de paie, sau doar 
sub nişte rogojini sprijinite pe patru pari ; dar lumea bună nu 
vine decât pe la unsprezece. 

În târg se vând cam de toate : mei, orez, unt şi karité cu 50 
de centime kilogramul, sare cu 77 de franci şi 50 de centime 
bara de 25 de kilograme, boi, capre, oi, pui cu 3,30 franci 
bucata, ceea ce nu-i de loc ieftin, puşti cu cremene, nuci de kola, 
tutun, koyos sau fâşii pentru făcut şorţuri, niomi, plăcinte din 
făina de mei sau porumb, felurite ţesături, stambe, pălării, 
turbane, ace de cusut, ace cu gămălie, pulbere, amnare pentru 
puşti etc, etc. şi, în sfârşit, puse bine la vedere, nişte piei uscate, 
bucățele de carne putredă, cu un miros sui generis, pentru 
rafinaţi. 

După cum v-am spus, Timbo e primul centru ceva mai 
important pe care l-am întâlnit. De aceea am rămas acolo două 
zile, 13 şi 14 decembrie. Şi nu pentru că noi am fi prea obosiţi, 
ci pentru că animalele şi hamalii purtători de poveri vădesc o 
istovire cu totul îndreptăţită. 

În aceste patruzeci şi opt de ore am făcut, şi unii şi alţii, 
numeroase plimbări în interiorul tata-ului Am notat mai sus 
esenţialul observaţiilor mele. Nu aşteptaţi de la mine descrieri 
mai ample pe care, de altfel, le puteţi găsi uşor în cărţile de 

specialitate. Rolul meu e să fiu cronicarul misiunii Barsac, şi 
rolul acesta îmi place. Clio! mă inspiră, dar n-am de loc suflet de 
geograf. Acestea fie spuse o dată pentru totdeauna. 

A doua zi după sosire, deci în 14, am fost îngrijoraţi în 
privinţa călăuzei noastre pe care am căutat-o zadarnic toată 
ziua. Morilire dispăruse. 

Liniştiţi-vă. La 15 decembrie, în momentul plecării, 
Morilire s-a aflat la postul său ; până să ne trezim noi din somn, 
el le şi împărţise conducătorilor de măgari un număr de lovituri 
de ciomag, suficient ca să nu se mai îndoiască de realitatea 
prezenţei lui. Întrebat de domnul Barsac, Morilir€ susţine morţiş 
că n-a părăsit tabăra toată ziua din ajun... Cum, de fapt, nici noi 
nu suntem siguri că a plecat şi cum, de altfel, lucrul acesta n-are 
prea mare importanţă, căci, la urma urmei, Morilire are şi el 
dreptul să-şi facă o dată de cap, nimeni nu mai insistă, şi 
incidentul e închis. 

Am părăsit deci Timbo la 15 decembrie, la ora obişnuită, şi 
călătoria a continuat întreaga zi fără nici o greutate specială şi 
după orarul obişnuit. E locul să notez, totuşi, că acum copitele 
cailor noştri nu mai calcă pe drumul care ne-a adus până aici. 
Dincolo de Timbo, drumul se transformă treptat într-o simplă 
potecă. Începând deci de la Timbo, devenim cu adevărat 
exploratori. 

Altă schimbare : terenul e acum accidentat. Unde te uiţi, 
numai urcuşuri şi coborâşuri. La ieşirea din Timbo, a trebuit să 
urcăm mai întâi o colină destul de înaltă pe care a trebuit apoi s- 
o coborâm. După colină urmează o câmpie, apoi un nou urcuş 
până la satul Daouheriko, la marginea căruia trebuie să ne 
oprim pentru popasul de noapte. 

Oamenii şi animalele fiind bine odihniţi, mergem mai 
repede decât de obicei, şi e înainte de şase seara când ajungem 
la locul de popas. 

Acolo, ne aşteaptă cele mai prietenoase manifestări. 


1 Clio - muza poeziei epice şi a istoriei în mitologia greacă. 

Căpetenia ne iese în întâmpinare oferindu-ne daruri. Domnul 
Barsac îi mulţumeşte. Strigăte de bun venit îi răspund. 

— Nici la Aix, când trec pe promenada Sextius, nu sunt 
aclamat mai călduros — spune domnul Barsac cu satisfacţie. 
Eram sigur de asta. E de ajuns doar să le vorbeşti ! 

S-ar părea că domnul Barsac are dreptate, în ciuda faptului 
că domnul Baudri€res clatină din cap cu un aer sceptic. 

Între timp, căpetenia satului îşi continuă amabilităţile. Se 
oferă să ne găzduiască în cele mai frumoase colibe din sat şi o 
roagă pe domnişoara Mornas să accepte ospitalitatea propriei 
lui case. 

Primirea aceasta călduroasă ne merge la inimă, şi tot restul 
călătoriei ne apare în culori roze, când Malik, apropiindu-se 
domnişoara Mornas, îi şopteşte repede : 

— Tu nu merge, stăpână. Dacă merge, mori ! 

Domnişoara Mornas o priveşte uimită pe mica negresă. 

Se înţelege de la sine că eu am auzit totul, aşa cum i se 
cuvine unui reporter care se respectă. Dar căpitanul Marcenay a 
auzit şi el, deşi nu aceasta i-e meseria. Mai întâi, el a părut 
mirat. Apoi, după o clipă de gândire, s-a hotărât. 

Căpitanul a scăpat în doi timpi şi trei mişcări de 
inoportunitatea căpeteniei şi a dat ordin să se instaleze tabăra. 
L-am ascultat şi am ajuns la concluzia că vom fi bine păziţi. 

Precauţiile acestea mă pun pe gânduri. Crede oare 
căpitanul, care cunoaşte bine Africa, în pericolul semnalat de 
Malik ? 

Atunci ?... 

Atunci, înainte de-a adormi, îmi pun întrebarea : „Cine are 
dreptate ? Domnul Barsac sau domnul Baudrieres ?" Poate că 
mâine am să ştiu. Până atunci, sunt tare nedumerit. 


AMEDEE FLORENCE 


VI. AL TREILEA ARTICOL AL DOMNULUI 

AMEDEE FLORENCE 


« Expansiunea franceză» a publicat în ziua de 5 februarie al 
treilea articol al trimisului său special pe lângă misiunea Barsac. 
Pentru motive pe care le vom cunoaşte în curând, acesta a fost 
ultimul pe care ziarul l-a primit vreodată de la iscusitul său 
reporter. Ca urmare, cititorii «Expansiunii franceze» trebuiră să 
aştepte luni întregi până la dezlegarea enigmei ridicată de 
domnul Amedee Florence în ultimele rânduri ale articolului său, 
enigmă a cărei soluţie completă o va da povestirea de faţă. 


MISIUNEA BARSAC 
(Corespondenţă de la trimisul nostru special.) 
De ce se temea Malik. — Dung-hono. — Să fim 
prieteni, Cinna. — Cuele tapee. — Botezul 
jupânului Măgar. — Răbdare! Kankan. — Un 
vrăjitor. — Să judecăm. — Zgomote în noapte. 

KANKAN, 24 decembrie. Am sosit aici ieri dimineaţă şi 
plecăm mai departe mâine dimineaţă, în ziua de Crăciun. 

Crăciun !... Gândul mă duce spre patria de care suntem 
atât de departe. (Şase sute cincizeci de kilometri de la Conakry, 
după infailibilul domn Tassin.) Mă gândesc, cu o voluptate pe 
care n-o credeam posibilă, la câmpiile acoperite de nea şi, 
pentru prima oară după atâţia ani, simt o puternică dorinţă de a- 
mi pune ghetele la vatră, ceea ce ar dovedi măcar că am o vatră. 

Dar să nu ne înduioşăm şi să reluăm, de unde le-am lăsat, 
cronicile acestea ale misiunii Barsac. 

În articolul precedent vă povesteam deci că în momentul 
când căpetenia şi locuitorii din Dauheriko ne pofteau să le 
primim ospitalitatea, Malik îi spusese în limbajul ei domnişoarei 
Mornas : 

— Nu vă duceţi ! E primejdie de moarte ! 

Auzind fraza aceasta, căpitanul hotărâse să poposim afară 
din sat, chiar pe locul unde ne opriserăm. După ce stătu de 

vorbă cu Malik, căpitanul Marcenay dădu ordinele cerute de 
situaţie şi-i pofti pe indigeni să se depărteze. Ei ne asigurară că 
au cele mai bune intenţii în privinţa noastră, dar căpitanul nu se 
lăsă influenţat şi-i invită ferm să se reîntoarcă la casele lor şi să 
nu se apropie cu mai mult de cinci sute de metri de tabăra 
noastră. Se va vedea curând că precauţiile acestea nu erau 
inutile. 

Domnul Baudricres, prieten credincios al prudenţei, aprobă 
din plin hotărârea luată, deşi nu-i cunoştea motivele. Domnul 
Barsac, care se şi vedea purtat în triumf pe sub arcadele de 
frunze împodobite cu panglici tricolore, nu-şi putu ascunde 
ciuda. 

De îndată ce indigenii se retraseră, el se apropie de 
căpitanul Marcenay, care se afla la doi paşi de mine, ceea ce îmi 
îngădui să nu pierd nimic din toată scena aceasta, şi-l întrebă 
scurt, cu un glas prin care răzbătea o manie surdă : 

— Cine comandă aici, căpitane ? 

— Dumneavoastră, domnule deputat — spuse ofiţerul, rece, 
dar politicos. 

— În acest caz, de ce aţi ordonat, fără să-mi cereţi părerea, 
instalarea taberei, în loc să tragem la localnici, şi i-aţi alungat 
pe negrii aceştia de treabă, plini de cele mai bune intenţii faţă 
de noi ? 

Căpitanul făcu o scurtă pauză, cum se spune la teatru, şi 
răspunse calm : 

— Domnule deputat, dacă în calitatea dumneavoastră de 
şef al misiunii alegeţi itinerarul şi reglaţi marşul după cum 
doriţi, am şi eu, la rândul meu, o datorie de îndeplinit : aceea de 
a vă apăra. Sigur că ar fi trebuit să vă previn şi să vă aduc la 
cunoştinţă motivele purtării mele, dar am vrut mai întâi să fac 
ce era urgent. Vă rog, deci, să mă scuzaţi dacă am neglijat 
această... 

Până aici, foarte bine. Căpitanul Marcenay s-a scuzat de 
greşeala comisă, şi domnul Barsac se poate socoti satisfăcut. 

Din nefericire — şi s-ar putea ca să fie vinovată vreo rivalitate 
de un alt ordin — căpitanul e nervos, deşi se stăpâneşte, şi lasă 
să-i scape un cuvânt nepotrivit, care aprinde pulberea. 

— ...dacă am neglijat această formalitate — încheie el. 

— Formalitate !... repetă domnul Barsac, roşu de mânie. 
Domnul Barsac e din sudul Franţei, şi despre oamenii din sudul 
Franţei se spune că au argint viu în vine. Simt că au să înceapă 
neroziile. 

Domnul Barsac continuă, tremurând de mânie: 

— Şi, măcar acum, veţi binevoi să-mi aduceţi la cunoştinţă 
motivele care pesemne că sunt foarte puternice dacă v-au 
tulburat până într-atât! 

Ce spuneam ? lată că lucrurile încep sa se încurce. E rândul 
căpitanului să se simtă jignit. Şi iată-l răspunzând pe un ton 
sec : 

— Aflasem că se urzea un complot împotriva noastră. 

— Un complot!... exclamă ironic domnul Barsac. Printre 
negrii aceştia de treabă !... La treizeci şi cinci de kilometri de 
Timbo !... Nu zău !... Şi cine v-a dezvăluit... complotul ? 

Trebuie să vedeţi cum rosteşte domnul Barsac cuvântul 
„complot“ ! Îşi umflă obrajii, îşi învârteşte ochii în cap. Doamne ! 
Cât e de marsiliez, în clipa aceasta ! 

— Malik — răspunde scurt căpitanul. 

Domnul Barsac începe să râdă. Şi ce râs! 

— Malik !... Sclava asta mică, pentru care am plătit 
douăzeci şi cinci de gologani !... 

Domnul Barsac exagerează. Mai întâi, Malik nu e sclavă, 
dat fiind că pe teritoriul francez nu există sclavi. Un deputat ar 
trebui să ştie asta. Şi apoi, Malik e o femeie foarte scumpă. A 
costat douăzeci şi cinci de franci bătuţi pe muchie, plus o puşcă 
veche şi o bucată de pânză. 

Totuşi, domnul Barsac continuă : 

— ... douăzeci şi cinci de gologani !... Într-adevăr, aveţi pe 
cine să ascultați şi înţeleg că v-a fost teamă... 

Căpitanul a simţit lovitura. La cuvântul „teamă", faţa i s-a 
schimonosit. Se stăpâneşte, dar se simte că fierbe pe dinăuntru. 

— Daţi-mi voie să nu vă împărtăşesc temerile — continuă 
între timp domnul Barsac, care se înfierbântă din ce în ce. Eu 
ţin să fiu erou. Am să mă duc deci în sat, să dorm acolo, şi să 
cuceresc singur vizuina aceasta... 

lată-ne ajunşi la momentul adevăratelor nerozii. Îl 
prevăzusem. 

— Eu nu v-aş sfătui — răspunde căpitanul, nevrând să se 
lase nici el mai prejos. Nu ştiu dacă Malik s-a înşelat sau nu, 
dar, fiindcă există posibilitatea să nu se fi înşelat, am luat 
măsurile dictate de prudenţă. Eu răspund de securitatea 
dumneavoastră, după cum vă spuneam. În privinţa aceasta, 
instrucţiunile sunt clare şi am să le respect, la nevoie chiar fără 
voia dumneavoastră. 

—Fără voia mea |... 

—Dacă ţineţi să încălcaţi ordinele comandantului militar şi 
dacă ieşiţi din tabără, voi avea regretul să vă rețin în cortul 
dumneavoastră, sub pază. Şi acum, sluga dumneavoastră, 
domnule deputat. Trebuie să veghez la instalarea taberei şi nu 
mai am timp de discuţie. Am onoarea să vă salut! 

Acestea spuse, căpitanul îşi duse mâna la chipiu, execută o 
întoarcere la dreapta, cât se poate de reglementară, şi se 
depărta, lăsându-l pe deputatul din Midi la un pas de apoplexie. 

De altfel, ca să fiu cinstit, nici eu nu prea mă simt în apele 
mele. 

Mânia domnului Barsac e cu atât mai mare cu cât toate 
acestea se petrec de faţă cu domnişoara Mornas. Şi e gata-gata 
să se avânte pe urmele căpitanului cu scopul vădit de-a căuta o 
ceartă care ar putea avea un deznodământ tragic, când amabila 
noastră tovarăşă de călătorie intervine : 

— Rămâneţi aici, domnule Barsac — spune ea. Căpitanul a 
greşit, e drept, că nu v-a prevenit; dar s-a scuzat şi, la rândul 
dumneavoastră, l-aţi jignit. De altfel, protejându-vă fără să ţineţi 

la asta, el îşi face datoria, deşi înfruntă, riscul de a-şi atrage 
mânia dumneavoastră şi de a-şi periclita avansarea. Dacă 
sunteţi cât de cât generos, ar trebui să-i mulţumiţi. 

—Asta e prea de tot ! 

—Recăpătaţi-vă calmul, vă rog, şi ascultaţi-mă ! Tocmai am 
vorbit cu Malik. Ea e aceea care a dat alarma şi l-a informat pe 
domnul Marcenay despre complotul pregătit împotriva noastră. 
Aţi auzit vorbindu-se despre dung-kono? 

Domnul Barsac clatină din cap în semn că nu. I-a trecut 
furia, dar tot mai e bosumflat. 

— Ştiu eu ce e dung-kono — se amestecă doctorul 
Châtonnay, care s-a apropiat de noi. E o otravă ucigătoare, al 
cărei specific e că nu-şi ucide victimele decât după vreo opt zile. 
Ştiţi cum se prepară ? Într-un fel destul de curios. 

Domnul Barsac pare că nu-l aude. Vulcanul stins mai 
fumegă încă. 

Domnişoara Mornas răspunde pentru el : 

—Nu, doctore. 

—Am să încerc să vă explic — spune doctorul Châtonnay, 
şovăind puţin — deşi e cam nu ştiu cum... În sfârşit! Să vă 
explic !... Aflaţi că, pentru a prepara dung-kono, se ia o tulpină 
de meişor (în limba negrilor sarrio) şi se introduce în intestinul 
unui cadavru. După douăzeci de zile, tulpina e scoasă de acolo, 
pusă la uscat şi pisată mărunt. Praful astfel obţinut e turnat în 
lapte, în vreun sos, în vin, sau în orice altă băutură şi, cum n-are 
nici un gust, e înghiţit pe neobservate. Opt zile mai târziu, cel ce 
a înghiţit-o se umflă. Abdomenul, mai ales, i se balonează într-un 
mod de necrezut. lar după douăzeci şi patru de ore moare, şi 
nimic, nici o contraotravă, nici un medicament nu-l poate 
smulge din ghearele destinului acestuia funest, care, de nu-i 
demn de Atreu, e vrednic de Thyest!! 

Bun ! încă un vers ! Văd bine că rimează, sigur, dar cu ce ? 

--lată acum complotul urzit de locuitorii satului — spuse la 


1 Parafrază după o replică din piesa „Ifigenia" de Racine. 

rândul ei domnişoara "Mornas. Sosind aici, Malik l-a auzit pe 
căpetenia din Dauheriko vorbind cu alte căpetenii, din 
vecinătate. Dolo Sarron, aşa se numeşte regişorul ăsta, trebuia 
să ne facă o primire prietenească, să ne întâmpine cât mai 
cordial, să ne invite pe unii la casa lui, pe alţii în casele unor 
complici, şi acolo să ne ofere nişte mâncăruri sau băuturi locale, 
pe care nu le-am fi putut refuza. În acest timp, li s-ar fi dat de 
băut soldaţilor. Mâine am fi plecat fără să observăm nimic şi, 
peste câteva zile, am fi început să simţim primele efecte ale 
otrăvii. Bineînţeles, toţi negrii din împrejurimi ar fi pândit 
momentul acesta, şi odată convoiul nostru dezorganizat, ne-ar fi 
jefuit bagajele, ne-ar fi luat ca sclavi conducătorii de măgari şi 
hamali, ne-ar fi furat caii şi măgarii. Malik a surprins complotul, 
l-a înştiinţat pe căpitanul Marcenay, iar restul îl ştiţi şi 
dumneavoastră. 

Vă închipuiţi cât ne-a tulburat povestirea aceasta. Domnul 
Barsac e consternat. 

—De ! Când vă spuneam eu ! face domnul Bauderieres, cu un 
aer triumfător. lată triburile dumneavoastră civilizate ! Nişte 
ticăloşi nemaipomeniţi ! 

—Nu pot să-mi mai revin în fire — geme domnul Barsac. 
Sunt doborât, literalmente doborât ! Şi Dolo Sarron, ăsta, cu 
aerul lui de om cumsecade ! Hei ! Ce-o să mai râdem !... Mâine, 
pun să se dea foc satului, iar pe ticălosul de Dolo Sarron !... 

—Nici să nu vă gândiţi, domnule Barsac ! exclamă 
domnişoara Mornas. Nu uitaţi că mai avem de străbătut sute şi 
sute de kilometri. Prudenţa... 

Domnul Baudricres întrerupe. El întreabă : 

— E oare necesar să ne încăpăţânăm să facem călătoria 
până la capăt? A fost pusă întrebarea : „Sunt sau nu triburile din 
bucla Nigerului îndeajuns de civilizate ca să li se poată acorda 
drepturi politice ?" Răspunsul cred că îl cunoaştem. Experienţa 
acestor câteva zile, şi mai ales cea de astă-seară, trebuie sa ne 
ajungă. 

Astfel atacat, domnul Barsac îşi revine. Îşi îndreaptă 
spinarea. Va vorbi. Vorbeşte... Domnişoara Mornas însă i-o ia 
înainte : 

— Domnul Baudrieres se mulţumeşte cu puţin — spune ea. 
Tace ca englezul care pretindea că toate franţuzoaicele sunt 
roşcate, fiindcă întâlnise el una roşcată în clipa când a debarcat 
la Calais ; domnul Baudricres judecă un popor întreg după 
câţiva tâlhari. Ca şi cum în Europa nu s-ar săvârşi crime |... 

Domnul Barsac aprobă cu convingere. Dar îl mănâncă 
limba. Şi ia cuvântul : 

— Foarte adevărat! exclamă el. Dar chestiunea, domnilor, 
mai are un aspect. Ar fi oare admisibil ca nişte reprezentanţi ai 
Republicii, ajunşi abia în pragul unei mari acţiuni, să se lase... 

Vorbeşte bine, domnul Barsac. 

— ...să se lase descurajaţi de la primii paşi, ca nişte copii 
fricoşi ? Nu, domnilor ! Cei care au cinstea să poarte drapelul 
Franţei trebuie să aibă un bun simţ hotărât şi un curaj neclintit. 
Aşa vor putea să judece cum se cuvine gravitatea primejdiilor 
care îi poate aştepta şi, după recunoaşterea exactă a acestor 
primejdii, _ vor putea să le facă faţă fără să 
pălească. Dar pionierii aceştia ai civilizaţiei... 

Cerule ! Un adevărat discurs !... Şi mai ţine încă! 

— ...pionierii aceştia ai civilizaţiei trebuie, mai presus de 
orice, să ia bine seama şi să nu se pripească, făcând o judecată 
generală asupra unui întreg ţinut, pe baza unui singur fapt, a 
cărui realitate mai e şi îndoielnică. După cum foarte bine spunea 
oratorul dinaintea mea... 

Oratorul dinaintea lui e domnişoara Mornas, în persoană. 
Ea zâmbeşte şi, ca să taie valul acesta de oratorie, se grăbeşte 
să aplaude cât poate mai tare. Urmându-i exemplul, aplaudăm 
toţi, în afară de domnul Baudrieres, fireşte. 

—Lucrurile sunt lămurite şi călătoria continuă — spune 
domnişoara Mornas, în mijlocul zarvei. Repet deci că prudenţa 
ne ordonă să evităm orice vărsare de sânge care ar putea aduce 

represalii. Dacă suntem înţelepţi, principalul nostru scop trebuie 
să fie înaintarea paşnică. Cel puţin aceasta e părerea domnului 
Marcenay. 

—A, dacă e părerea domnului Marcenay !... aprobă domnul 
Barsac în doi peri. 

—Nu vă luaţi aerul acesta ironic, domnule Barsac — îi 
răspunse domnişoara Mornas. Mai bine v-aţi duce la căpitanul 
pe care l-aţi frecat destul adineauri şi i-aţi întinde mâna. La 
urma urmei, poate că-i datorăm viaţa. 

Domnul Barsac se aprinde uşor, dar e om de treabă şi cât 
se poate de bun. De aceea el şovăi exact cât trebuie ca 
sacrificiul lui să capete preţ, apoi se îndreptă spre căpitanul 
Marcenay care tocmai termina de organizat paza taberei. 

— Căpitane, vreau să-ţi spun ceva — începu el. 

— La ordinele dumneavoastră, domnule deputat — 
răspunse ofiţerul, luând poziţia de drepţi. 

—Căpitane — continuă domnul Barsac — mai adineauri am 
greşit şi unul şi altul, dar eu mai mult decât dumneata. Te rog 
deci, să mă scuzi. Vrei să-mi faci onoarea de a-mi da mâna ? 

Vă asigur că toate acestea au fost spuse cu multă 
demnitate şi fără nimic umilitor. Domnul Marcenay se simţi 
mişcat. 

— Vai, domnule deputat, e prea mult ! spuse el. Eu şi 
uitasem !... 

Apoi îşi strânseră mâinile şi cred că, până una alta, sunt cei 
mai buni prieteni din lume. 

Când incidentul  Barsac-Marcenay se încheie spre 
satisfacția generală, fiecare dintre noi se retrase în adăpostul 
lui. Mă pregăteam deci să mă culc, când am observat că, după 
obicei, domnul de Saint-Berain lipsea. leşise oare din tabără, în 
ciuda consemnului ? 

Fără să-mi anunţ tovarăşii de călătorie, m-am dus să-l caut. 
Şi am avut norocul să dau imediat peste Tongan€, servitorul lui, 
care mi-a spus : 


97 


— Tu vrei vezi mossie Agenor ? Tu vine încet... Noi vedem 
el pe ascuns. El foarte caraghios ! 

Tongane m-a condus pe malul unui pârâu, dincolo de linia 
santinelelor, şi, ascunşi după un baobab, l-am văzut într-adevăr 
pe Saint-Berain. El părea foarte ocupat şi ţinea între degete un 
animal pe care nu-l puteam desluşi clar. 

— Acolo ntori — îmi spuse Tongan€. 

Un ntori e o broască. 

Saint-Berain deschise larg gura broaştei şi-i vâri în trup o 
vergea de oţel ascuţită la ambele capete. De mijlocul vergelei 
era legată o sfoară subţire şi tare, pe care el o ţinea de celălalt 
capăt. 

Lucrul cel mai ciudat e că în tot timpul operaţiei acesteia 
Saint-Berain nu încetă o clipă să ofteze de-ţi frângea inima. 
Părea că suferă cumplit, şi nu mai înţelegeam nimic. Mai apoi, 
am înţeles despre ce era vorba. Saint-Berain suferea, cu 
adevărat, dar numai fiindcă o supunea pe biata ntori la un 
tratament atât de barbar. Pe când se lăsa în voia patimii pentru 
pescuit, sensibilitatea lui protesta. 

După ce puse broasca în ierburile de pe mal, Saint-Berain 
se ghemui după un copac, cu o bâtă în mână, şi aşteptă. Noi 
făcurăm la fel. 

Dar n-am avut mult de aşteptat. După câteva clipe se ivi un 
animal ciudat, un soi de şopârlă uriaşă. 

— Tu vede — îmi şopti Tongane — asta frumoasă gueule- 
tap6e. 

Gueule-tapee ? A doua zi, doctorul nu i-a spus că aşa e 
numită o varietate de iguan. 

Gueule-tapee, deci, înghiţi broasca, apoi vru să se 
reîntoarcă în apă. Simţindu-se reţinută de sfoară, ea se zbătu şi 
vârfurile de oţel îi pătrunseră în carne. Era prinsă. Saint-Berain 
o trase, lângă el şi ridică bâta. 

Dar ce se întâmplă ? Bâta recade fără putere pe când 
Saint- Berain scoate un adevărat geamăt... O dată, de două ori, 

de trei ori, bâta se ridică amenințătoare ; o, dată, de două ori, 
de trei ori, o vedem căzând inofensivă, acompaniată de-un 
geamăt jalnic, 

Tongane îşi pierde răbdarea. Se năpusteşte din ascunziş şi 
cu o lovitură zdravănă pune capăt nehotărârii stăpânului său şi 
zilelor animalului, care niciodată nu-şi meritase numele mai bine 
ca acum. 

Saint-Berain mai oftează o dată, în semn de satisfacţie de 
data aceasta. Tongane a şi luat iguanul. 

— Mâine — spune el — noi mâncat gueule-tapee!. Eu pun 
foc. Va fi mult bun. 

Şi a fost, într-adevăr, „mult bun". 

La 16 decembrie, am pornit mai departe, de cu zori. Mai 
întâi am ocolit satul, unde se zăreau puţini locuitori la ora aceea 
matinală. Ticălosul de Dolo Sarron ne privi trecând, şi mi s-a 
părut că-l văd schiţând un gest de ameninţare la adresa, 
noastră. 

După un kilometru de mers, am străbătut o pădure formată 
din arbori karite, ntaba şi bana, după câte ne-a spus doctorul 
Châtonnay. 

— Arborele ntaba — ne-a explicat el — e un ficus de mari 
dimensiuni. Frunzele lui, late de douăzeci şi cinci până la 
treizeci de centimetri, sunt folosite pentru adăpostit taberele. 
Fructele lui, care se coc în iunie, conţin trei sau patru boabe ca 
de fasole, scăldate într-o zeamă foarte dulce. Băştinaşii le 
mănâncă cu mare plăcere. Noi, europenii, preferăm: fructul de 
saba, care seamănă cu cireaşa noastră. 

Cât despre bana, al cărui fruct, după cum vedeţi, seamănă 
cu gogoşile de brad, e un palmier. Crengile îi sunt folosite la 
făcut acoperişurile colibelor şi la împletit coşuri pentru 
transport, cum sunt cele de care avem şi noi câteva modele în 
convoiul nostru. Din frunze se fac pălării, rogojini şi saci pentru 
mărfuri. În sfârşit, crengile uscate şi crestate dau nişte torţe 


1 Joc de cuvinte : gueule-tapee — bot pocnit, (n. r.). 

excelente. De altfel, cu asemenea torţe ne luminăm şi noi. 

Putin înainte de ora nouă, poteca ne-a fost tăiată de un râu 
în care mişunau, ca de obicei, hipopotamii şi caimanii. A trebuit 
să-l trecem prin vad. M-am gândit atunci că era pentru prima 
oară când ne aflam într-o asemenea situaţie. Până la râul acesta, 
fie că găsiserăm poduri, fie că apele erau atât de scăzute, încât 
caii noştri abia dacă îşi muiaseră copitele în ele. De data aceasta 
era altfel : aveam în faţă un adevărat râu. 

Din fericire, apele erau mai puţin mari decât ne-am temut. 
Caii abia dacă s-au udat până la piept, şi am trecut fără mare 
greutate. 

Dar cu măgarii a fost altceva. Când dobitoacele acestea, 
altminteri foarte încărcate de poveri, ajunseră în mijlocul râului, 
se opriră toate, de parcă s-ar fi înţeles între ele. Degeaba se 
căzniră conducătorii să le urnească din loc. Măgarii se dovediră 
la fel de insensibili la strigătele de îndemn ca şi la loviturile de 
ciomag. 

—Aha, eu ştie ! făcu unul dintre conducătorii măgarilor. Ei 
vrut botez. 

—Da, da ! răspunseră colegii lui. Ei aşteptat botez. 

Şi atunci, aplecându-se, fiecare dintre ei luă apă în palmă 
şi o turnă pe capul măgarului pe care îl avea în grijă. Şi, pe când 
făceau asta, bolboroseau nişte cuvinte de neînțeles. 

— Ceea ce vedeţi — ne explică domnul Tassin — e un obicei 
străvechi prin partea locului. La primul vad care trebuie trecut, 
botezarea măgarilor e lege. O să vedeţi că acum, când riturile 
sunt îndeplinite, măgarii au să pocnească fără mare greutate. 

Şi, într-adevăr, n-au mai zăbovit mult. 

Temperatura era de treizeci de grade la umbră. Măgarii, 
cărora pesemne că le plăcuse răcoarea apei, gândiseră, fără 
îndoială, că o baie va fi şi mai plăcută. După două sau trei serii 
de fornăieli vesele, se trântiră voioşi în râu şi se tăvăliră cu 
atâta plăcere, încât poverile, prost legate, începură să se ducă 
pe apă. 

Fireşte,  poverile au trebuit  pescuite. Conducătorii 
măgarilor făcură lucrul acesta cu încetineala care le e proprie, 
în aşa fel încât, dacă n-ar fi fost soldaţii căpitanului Marcenay, 
ne-am fi pierdut jumătate din proviziile, darurile şi mărfurile de 
schimb, ceea ce ar fi însemnat o mare nenorocire pentru noi. 

Cum domnul Barsac îşi manifesta nerăbdarea şi supărarea 
prin cuvinte tari, adresându-le epitete provensale dar injurioase 
cărăuşilor flegmatici, Morilire se apropie de el : 

— Mani tigui (comandante) — îi spuse el încetişor — tu nu 
strigat. 

—Cum să nu mă înfurii ! Dobitocii ăştia au să-mi înece 
mărfuri de o sută de mii de franci !... 

—Nu bine — continuă călăuza. Tu, multă răbdare. Dacă 
poveri cade, ceartă oameni, nu strigi. Ei vorbeşte mult, dar nu 
răi. După, e foarte bun. 

Cele povestite de mine aici, oricât de exacte ar fi, poate că 
nu vă amuză. Dacă e aşa, n-am ce face. Când m-am îmbarcat ca 
să urmez misiunea Barsac, mă aşteptam la un reportaj 
pasionant, şi mă gândeam să vă trimit articole pline de aventuri 
nemaipomenite. Umbre misterioase de păduri virgine, lupte 
împotriva naturii, lupte cu fiarele şi cu nenumărate oşti de 
negri, iată ce visam. Dar trebuie să revin la realitate. Pădurile 
noastre sunt savane, şi nu ne lovim de nici o piedică naturală. 
Cât despre animale, n-am văzut decât hipopotami şi caimani, 
foarte numeroşi, e drept, la care se cuvine să mai adaug turmele 
de antilope şi, ici-colo, câţiva elefanţi. În privinţa negrilor 
însetaţi de măcel, n-am întâlnit decât prieteni, dacă îl las la o 
parte pe tâlharul de Dolo Sarron. Călătoria noastră e foarte 
monotonă. 

Părăsind Daouherikoul de tristă memorie, am urcat mai 
întâi o coastă, apoi am coborât pe Bagareya, în valea Tinkisso. 
Observ în momentul acesta, din lipsă de ceva mai palpitant, că 
Tchoumouki a părăsit ariergarda şi merge lângă Morilire. Să se 
fi certat oare cu Tongane ? Tchoumouki şi Morilire discută 

împreună şi par cei mai buni prieteni din lume. Cu atât mai bine 
! 

Nici Tongané n-ai zice că-şi regretă prea mult camaradul. 
În coada convoiului, el stă de vorbă cu micuța Malik, şi 
convorbirea lor pare foarte însufleţită. O idilă ?... 

De la Bagareya începe iar savana, care se usucă din ce în 
ce, pe măsură ce ne depărtăm de sezonul ploilor ; şi iată din nou 
câmpia, pe care n-o vom mai părăsi, ca să zic aşa, până la 
Kankan, unde am ajuns ieri, 23 decembrie, şi de unde îmi datez 
acest articol. 

În ziua de 22, la Kourossa, am trecut peste Djoliba, despre 
care domnul Tassin afirmă că ar fi Nigerul; dar la Kankan dăm 
de un alt râu, la fel de important, care se îndreaptă spre cel 
dintâi, întâlnindu-l, pare-se, la optzeci de kilometri spre nord. 
De ce n-ar fi râul acesta, căruia i se 
spune Milo, adevăratul şi autenticul Niger ? Cu o expresie 
destul de dispreţuitoare domnul Tassin îmi spune că nu e, fără 
să-mi explice de ce. De altfel, puțin îmi pasă... 

Şi incidentele ? mă veţi întreba. Cum ! În aceste nouă zile 
nu vi s-a întâmplat nimic ? 

Nimic, sau aproape nimic ! 

Degeaba mi-am cercetat cu lupa carnetul de note, căci n- 
am găsit în el decât două fapte vrednice, la nevoie, să fie 
povestite. Prima e cu totul neînsemnată. Cât despre cealaltă... 
Despre cealaltă nu prea ştiu ce trebuie să cred. 

Iată, mai întâi, scurta relatare a celei dintâi. 

La trei zile după ce părăsiserăm Daouheriko, mărşăluiam 
uşor printre lugan-uri destul de bine cultivate, ceea ce arăta că 
ne apropiam de un sat, când indigenii, ieşindu-ne în cale, dădură 
deodată semne vădite de teamă şi o rupseră la fugă. 

— Marfa! Marfa ! strigau ei, fugind cât îi ţineau picioarele. 

Marfa în limba bambara înseamnă puşcă. lar noi 
înţelegeam cu atât mai puţin sensul strigătelor acestora cu cât, 
pentru a nu-i speria pe negri, căpitanul Marcenay hotărâse ca 

oamenii lui să-şi ascundă puştile în nişte teci de piele roşcată, 
care nu aminteau cu nimic forma armelor. Deci, nu exista nici o 
puşcă la vedere. De unde se trăgea spaima negrilor întâlniți în 
cale ? 

Îi întrebam zadarnic, când auzirăm un huruit metalic, 
urmat de un strigăt de indignare scos de domnul de Saint- 
Berain. 

— Pungaşii ! zbieră el furios. Aruncă cu pietre în cutia mea 
cu undiţe ! Mi-au burduşit-o de tot! Staţi ! Staţi că vă arăt eu, 
ticăloşilor !... 

Abia am izbutit să-l împiedicăm să-i urmărească pe 
agresori, ba încă a trebuit să intervină şi domnişoara Mornas. 
Negrii, văzând frumoasa lui cutie nichelată, care strălucea la 
soare, o luaseră drept toc de armă. De aici, spaima lor. 

Ca să evite repetarea unor asemenea greşeli, care s-ar fi 
putut sfârşi rău, domnul Barsac îl rugă pe domnul Saint-Berain 
să-şi pună preastrălucitorul material printre bagaje, pe spinarea 
unui măgar. Dar îndărătnicul pescar fu cu neputinţă de convins; 
el declară că, pentru nimic în lume, n-o să se despartă de 
undiţele lui. N-am izbutit să-l convingem decât să-şi învelească 
teaca nichelată într-o fâşie de pânză, în aşa fel încât să-i acopere 
luciul. 

E cineva prietenul meu Saint-Berain ! 

Celălalt fapt s-a petrecut la Karikan, unde am ajuns în 
dimineaţa zilei de 23, cu douăsprezece ore mai târziu decât 
prevăzuserăm, din pricina unei noi dispariţii a lui Morilir€. În 
ziua de 22, tocmai când porneam în a doua etapă a zilei, ia-l pe 
Morilire de unde nu-i ! A fost căutat zadarnic, peste tot, şi a 
trebuit să ne resemnăm aşteptându-l. 

Altminteri, a doua zi, la prima oră, călăuza noastră era la 
post, şi se ocupa de plecare ca şi cum nu s-ar fi întâmplat nimic. 
De data aceasta, lipsa nu mai putea fi negată. De aceea Morilire 
nu-şi pierdu vremea cu negări inutile, ci ne explică scurt că 
trebuise să se întoarcă la locul de popas din ziua trecută, unde 

uitase hărţile căpitanului Marcenay. 
Acesta din urmă îl certă zdravăn şi incidentul fu încheiat. 

Eu nici nu l-aş fi pomenit dacă Saint-Berain, cu fantezia lui 
obişnuită, n-ar fi încercat să-i dea proporţii, denaturându-l. 

Având o insomnie în noaptea aceea, el se pare că asistase 
la reîntoarcerea călăuzei. De aceea se duse să-i spună în mare 
taină căpitanului Marcenay că Morilir€ se reîntorcea, nu dinspre 
apus, de unde veneam noi, ci dinspre răsărit, adică dinspre 
Kankan, spre care ne îndreptam ; că, deci, nu putea să se fi dus 
după vreun obiect uitat, şi că, prin urmare, minţise. 

Venită din cu totul altă sursă, o asemenea informaţie ar fi 
meritat poate să fie luată în seamă, dar cum o dădea Saint- 
Berain !... Saint-Berain e atât de distrat, încât poate că încurcă 
lucrurile... 

Să revenim însă la ale noastre. Vă spuneam deci că al 
doilea fapt s-a petrecut la Kankan. Pe când hoinăream pe acolo, 
domnişoara Mornas, domnul Barsac, Saint-Berain şi eu, conduşi 
de Tchoumouki şi de Morilir€... 

Dar văd că am uitat să dau unele lămuriri şi cred că ar fi 
mai bine să iau lucrurile mai de la capăt. 

Aflaţi deci că, de câteva zile încoace, Morilire ne-a bătut 
capul mereu, pe rând, la fiecare, lăudându-ne talentele unui soi 
de vrăjitor, mai precis ale unui kenielala (care prezice viitorul) 
domiciliat la Kankan. După el, acest kenielala ar avea o a doua 
vedere uimitoare şi, de nenumărate ori, Morilire ne-a îndemnat 
să ne convingem personal de lucrul acesta. Inutil să adaug că, 
fără să ne vorbim între noi, l-am refuzat toţi. Doar n-am venit în 
inima Africii ca să ne pierdem vremea cu nişte somnambuli mai 
mult sau mai puţin extralucizi. 

Dar, pe când ne plimbam prin Kankan conduşi de ei, iată că 
Morilire şi Tchoumouki se opresc la doi paşi de-o colibă, care nu 
se deosebea cu nimic de celelalte. Printr-o întâmplare, căreia 
bănuiesc că şi ei i-au dat o mână de ajutor, ne-am pomenit în 
faţa locuinţei faimosului kenielala, atât de lăudat de cei doi. Şi, 

din nou, ei ne-au sfătuit să-l vizităm. Noi am refuzat şi de data 
aceasta. Dar ei nu s-au lăsat şi au reînceput netulburaţi să-l 
laude pe venerabilul vrăjitor. 

De ce or fi ţinând Morilire sau camaradul său Tchoumouki 
să mergem la kenielala al lor ? Or fi moravurile locale atât de 
civilizate încât cei doi flăcăi să se aleagă cu ceva din câştigul 
fenomenului lor ? Să aibă ei sarcina de a-i atrage clienţi, aşa 
cum atrag gondolierii Veneţiei clienţi pentru fabricanţii de 
sticlărie şi de dantele ? Asta i-ar da dreptate domnului Barsac ! 

Cei doi cumetri nu se lasă bătuţi. Şi stăruie, stăruie atâta, 
încât cedăm, mai mult ca să fim lăsaţi în pace. La urma urmei, le 
putem face plăcerea asta, iar dacă au să câştige câţiva gologani, 
cu atât mai bine pentru ei. 

Intrăm într-o colibă înfiorător de murdară, şi în care lumina 
abia pătrunde. Kenielala stă în picioare, în mijlocul colibei. După 
ce şi-a lovit timp de cinci minute coapsele, spunându-ne ini-tili, 
adică „amiază bună" — căci, într-adevăr, e amiază — el se 
ghemuieşte pe rogojină şi ne invită să-l imităm. 

Vrăjitorul începe prin a face în faţa lui o grămăjoară de 
nisip foarte fin, pe care îl împrăştie în evantai, dintr-o lovitură 
dată cu o măturică. Apoi ne cere o duzină de nuci de kola, 
jumătate roşii, jumătate albe, pe care le trece cu însufleţire pe 
deasupra nisipului, mormăind cuvinte neînţelese ; pe urmă 
aranjează fructele pe nisip formând diverse figuri, cercuri, 
pătrate, romburi, dreptunghiuri, triunghiuri etc, şi face 
deasupra lor nişte semne ciudate, de parc-ar vrea să le 
binecuvânteze. În sfârşit, le adună cu mare grijă şi întinde mâna 
murdară în care noi punem preţul 
consultaţiei. 

Acum, n-avem decât să-l întrebăm. E inspirat. Va vorbi. îi 
punem pe rând câteva întrebări, pe care el le ascultă în tăcere. 
Ne anunţă că ne va da toate răspunsurile odată. Când isprăvim 
de vorbit, începe să vorbească el, cu mare volubilitate, foarte 
viu, ca un om sigur pe ce spune. Prezicerile vrăjitorului nostru 

nu sunt de loc vesele ! Dacă am crede în ele — ceea ce, din 
fericire, nu se întâmplă — am ieşi, plini de griji şi de nelinişti din 
sălaşul lui. 

Vrăjitorul începe cu mine, cu mine care l-am întrebat ce va 
fi cu ce am eu mai scump pe lume, adică cu articolele pe care vi 
le trimit. 

— Curând, nimeni n-o să mai aibă veşti de la tine — îmi 
spuse el într-o păsărească pe care v-o traduc cât pot mai clar. 

Ce noroc am şi eu ! Oricum însă, vrăjitorul a spus : curând. 
Pot fi deci liniştit în ceea ce priveşte scrisoarea de faţă. 

Kenielala trece la Saint-Berain. 

— Vei căpăta o rană care te va împiedica să te aşezi — îi 
spuse el. 

Îmi vin în minte cârligele de pescuit. Bătrânul farsor 
întârzie. Se încurcă în trecutul căruia, fără doar şi poate, 
Morilire şi 'Tchoumouki n-au uitat să-i lumineze beznele. 

Acum e rândul domnişoarei Mornas. 

— Ai să fii lovită la inimă — rosteşte kenielala. 

Ia te uită ! Nu-i prost de loc ! Observaţi că n-a precizat 
dacă rana o să fie fizică sau morală. Eu înclin către a doua 
ipoteză, şi tare le bănuiesc că nu şi-au ţinut gura pe cele două 
călăuze ale noastre. Domnişoara Mornas cu siguranţă că a 
interpretat profeția ca şi mine, căci s-a roşit. Fac prinsoare că se 
gândeşte la căpitanul Marcenay. 

Dar vrăjitorul a tăcut, apoi l-a privit pe domnul Barsac cu 
nişte ochi ameninţători. E clar că am ajuns la prezicerea cea mai 
importantă. Vrăjitorul vorbeşte : 

— Dincolo de Sikasso, văd albi. Pentru voi toţi, asta 
înseamnă sclavia sau moartea. 

Are haz, bătrânul ! 

—Albi ?... repetă domnişoara Mornas. Vrei să spui : negri. 

—Am spus : albi — afirmă solemn kenielala, care face pe 
inspiratul într-un mod cât se poate de caraghios." Nu treceţi de 
Sikasso. Dacă treceţi, sclavia sau moartea. 

Bineînţeles, i-am luat în glumă sfatul. Pe cine o să convingă 
ghicitorul ăsta că poate exista pe teritoriul francez o ceată de 
albi destul de numeroasă ca să pună în primejdie o coloană atât 
de mare ca a noastră ? Seara, la cină, ne-am distrat pe seama 
poveştii lui, şi a râs până şi prudentul domn Bauderieres, după 
care am uitat-o. 

Eu mi-am amintit-o din nou, seara, pe când mă culcam. M- 
am gândit la ea foarte serios, şi până la urmă am ajuns la 
concluzia că... pe care... în sfârşit, judecaţi singuri. 

Să dăm mai întâi datele problemei. 

Există două fapte şi jumătate. 

Jumătatea e constituită de lipsa lui Morilire la Timbo, şi 
după ultimul popas, înainte de Kankan. 

Cele două fapte, sunt otrăvirea cu dung-kono şi sinistra 
prezicere a vrăjitorului negru. 

Acestea zise, să judecăm. 

Primul Fapt. E oare de crezut cu vreo căpetenie a vreunui 
sat neînsemnat să-şi fi făcut planul nesăbuit de-a ataca o 
misiune păzită de două sute de soldaţi, şi asta într-o regiune a 
Senegambiei, de multă vreme ocupată de trupele noastre, la 
treizeci şi cinci de kilometri de Timbo, unde se află garnizoana 
unui puternic post francez ? Nu, nu e de 
crezut. Dimpotrivă, e inadmisibil, absolut inadmisibil. 

Al doilea fapt. E oare de crezut ca un bătrân negru, stupid 
şi ignorant, să aibă puterea de a ghici viitorul ? Nu, e absolut 
sigur că nu are puterea aceasta. 

Incidentul cu dung-kono însă e şi el real, sau cel puţin, fiind 
vădit pentru mine că un asemenea plan n-a putut fi niciodată 
conceput, lucrurile au fost aranjate în aşa fel, încât să ne facă să 
credem în realitatea lui. 

De asemenea, e sigur că kenielala, care, neajutat de alţii, 
ar fi vorbit razna şi ne-ar fi spus cu totul altceva, n-a spus, de 
fapt, altceva, ci s-a încăpățânat să ne prezică sclavia sau 
moartea, dincolo de Sikasso. 

Concluzia se impune de la sine : au vrut să ne sperie. 

Cine ? De ce ? mă veţi întreba. 

Cine ? Habar n-am. 

De ce ? Ca sa ne facă să renunţăm la călătoria noastră. 
Stingherim pe cineva, şi acest cineva nu vrea să trecem de 
Sikasso. 

Cât despre jumătatea de fapt Morilire, ea sau nu înseamnă 
nimic, sau, dacă Saint-Berain n-a fost atât de distrat pe cât e de 
obicei, Morilire e complice cu cei ce încearcă să ne oprească 
înaintarea. Stăruinţa lui de a ne conduce la kenielala îl face 
foarte suspect, şi trebuie crezut că a fost cel puţin plătit în acest 
scop. Iară un punct care va trebui 
lāmurit. 

Acestea sunt concluziile mele. Viitorul îmi va spune dacă 
ele sunt sau nu întemeiate. Care va trăi, va vedea. 

AMÉDÉE FLORENCE. 


ÎN SAVANĂ, LA O ZI DE MERS DE KANKAN,26 
decembrie. Adaug post-scriptumul acesta la scrisoarea mea de 
alaltăieri, pe care Tchoumouki mă asigură că va face să vă 
parvină. 


Azi-noapte ni s-a întâmplat ceva cu totul neobişnuit. Vă 
semnalez faptul, fără a încerca măcar să-l explic. 

Am plecat din Kankan ieri dimineață, 25 decembrie, şi, 
după două etape serioase, în total vreo treizeci de kilometri, ne- 
am instalat tabăra, seara, în plin câmp. Ținutul e foarte puțin 
populat. Ultimul sat prin care am trecut, Diangana, e la vreo 
douăzeci de kilometri în urmă, şi cincizeci de kilometri ne 
despart de viitorul sat Sikoro. 

La ora obişnuită, întreaga tabără dormea. 

Deodată, în plină noapte, am fost treziţi de un zgomot 
ciudat, căruia nimeni nu i-a putut da o explicație admisibilă. Era 
un fel de huruit colosal, un zgomot ca al unei maşini cu aburi, 
sau, mai exact, ca al unor insecte, dar al unor insecte gigantice, 

de mărimea unor elefanţi. După informaţiile date de santinele, 
zgomotul acesta neobişnuit a început dinspre apus. Foarte slab 
mai întâi, el a sporit în intensitate, încetul cu încetul. În clipa 
când ieşim din corturi, zgomotul a ajuns la apogeu. Cel mai 
ciudat e că vine de sus, din văzduh, din cer. Cauza care îl 
produce se află exact deasupra noastră. Dar care să fie ea ? 

Degeaba deschidem ochii mari. Nu se vede nimic. Nori 
groşi acoperă luna şi bezna e adâncă. 

Pe când ne căznim zadarnic să străpungem întunericul, 
huruitul se depărtează spre est, scade, piere... Dar, înainte de-a 
se fi stins cu totul, auzim un al doilea zgomot, venind dinspre 
vest. Ca şi cel de mai înainte, huruitul acesta creşte, ajunge la 
maximum, scade şi încetează, depărtându-se spre est. 

Tabăra pare încremenită de groază. Toţi negrii şi-au lipit 
feţele de pământ. Cât despre europeni, ei s-au grupat în jurul 
căpitanului Marcenay. Împreună cu ei, îi zăresc pe Tchoumouki 
şi pe Tongane, care, trăind printre albi, au căpătat ceva din tăria 
lor sufletească. Pe Morilire, dimpotrivă, nu izbutesc să-l 
descopăr. Fără doar şi poate că stă 
întins cu faţa la pământ, undeva, printre cei de-o culoare cu el. 

De cinci ori la rând, înspăimântătorul huruit se naşte, 
creşte şi se stinge. Apoi noaptea îşi recapătă liniştea obişnuită şi 
se sfârşeşte paşnic. 

Dimineaţa, refacerea convoiului e o întreagă problemă. 
Negrii se tem şi refuză cu încăpățânare să pornească la drum. 
Căpitanul Marcenay izbuteşte totuşi să-i convingă, arătându-le 
soarele care răsare pe un cer fără nori. Cu siguranţă că în clipa 
aceasta în văzduh nu se petrece nimic 
nefiresc. 

În sfârşit, pornim, cu trei ore întârziere. 

Fenomenul din noaptea trecută formează, bineînţeles, 
subiectul tuturor discuţiilor ; dar nimeni nu poate reuşi să-l 
explice. Totuşi, încet-încet, începe să se mai vorbească şi despre 
alte lucruri, când, cam la doi kilometri de tabăra pe care am 

părăsit-o, căpitanul Marcenay, aflat în fruntea convoiului, 
constată că solul e brăzdat de nişte dâre făcute parcă de roţi. 
Dârele au o lungime de vreo cincizeci de metri şi sunt orientate 
de la vest spre est. Adânci cam de zece centimetri spre vest, ele 
se şterg pe nesimţite spre est. Şi sunt zece la număr. 

Să aibă oare ele vreo legătură cu fenomenul de azi- 
noapte ? Mai întâi, m-aş simţi ispitit să răspund nu. 

Şi totuşi, există direcţia aceasta comună, de la vest spre 
est; există numerele asemănătoare : cinci grupe de dâre, cinci 
huruituri succesive... 

Atunci ?.... 

Atunci, nu mai ştiu... 

AMEDEE FLORENCE. 


VII. LA SIKASSO 


La 12 ianuarie misiunea Barsac ajunse la Sikasso. 
Străbătuse deci în mai puţin de şase săptămâni, adică în medie 
cu douăzeci şi cinci de kilometri pe zi, cei o mie o sută de 
kilometri care despart de coastă această veche capitală din 
Kenedugu, devenită mai apoi ultima fortăreață a lui Samory. 

Expansiunea franceză încetă, după cum s-a spus, să 
primească articolele lui Amedee Florence, după cel de-al treilea, 
trimis de ziarist a treia zi de la plecarea din Kankan ; începând 
din ziua aceea nu s-ar mai fi ştiut nimic despre mersul misiunii, 
dacă n-ar fi existat carnetul în care iscusitul reporter îşi nota 
zilnic observaţiile. Autorul povestirii de faţă are sub ochi 
carnetul acesta şi, la nevoie, nu va uita să facă largi 
împrumuturi din el. 

De la Kankan la Sikasso, călătoria pare să fi fost monotonă 
şi fără nimic interesant, în afara câtorva glume legate de 
veşnica distracţie a lui Saint-Berain şi a relatării amănunțite a 
micilor întâmplări zilnice, despre care i s-au dat cititorului 

destule exemple ca să mai fie nevoie să pomenim şi altele ; 
Amedee Florence se mărgineşte să descrie drumul, şes până la 
Tiola, foarte accidentat începând de la târguşorul acesta, şi să 
constate pe scurt că Tchoumouki, continuând să fugă de 
tovărăşia camaradului său Tongane, părea că se împrietenise tot 
mai mult cu Morilir€, călăuza din fruntea convoiului. În privinţa 
aceasta, ziaristul nu face comentarii şi, într-adevăr, nu e cazul, 
relaţiile dintre cei trei negri nefiind atât de importante, încât 
problema lor să-i fi reţinut atenţia. 

Din tăcerea lui Amedee Florence, trebuie conchis că nu s-a 
petrecut nimic mai deosebit. Prin urmare, după cum se putea 
aştepta, nici una din prezicerile lui kenielala nu căpătase nici cel 
mai slab început de împlinire : Amédée Florence continua să-şi 
redacteze articolele şi să le predea lui Tchoumouki, care 
garanta mereu că vor sosi cu bine în Europa, iar dacă, pentru un 
motiv sau altul, făgăduiala aceasta nu era ţinută, reporterul n- 
avea de unde să ştie ; Saint-Berain putea să-şi încalece mai 
departe calul, iar inima Janei Mornas — căci vom păstra 
pseudonimul acesta ales de ea — nu primise nici o rană, sau, cel 
puţin, nici o rană vizibilă. Cât despre rana morală, din câteva 
cuvinte scrise de Amédée Florence ar părea să rezulte că, 
dimpotrivă, el socotea a treia precizare ca fiind mai aproape de 
împlinire decât celelalte, cu condiţia să fie luată în sensul ei 
figurat. Într-adevăr, ziaristul consacră două rânduri, altminteri 
aprobative şi pline de simpatie, prieteniei din ce în ce mai 
strânse dintre Jane Mornas şi căpitanul Marcenay, şi plăcerii 
sporite pe care cei doi tineri păreau s-o găsească în ea. 

În ceea ce priveşte a patra prezicere, cea mai serioasă şi 
mai sinistră, nimic, absolut nimic nu arată că vreun fapt 
oarecare ar fi venit s-o confirme. Misiunea nu era nici nimicită, 
nici ajunsă în sclavie ; ea înainta paşnic sub paza celor doua 
sute de ostaşi ai căpitanului Marcenay ; animalele erau 
sănătoase, iar bagajele, în stare bună, nu fuseseră udate la 
trecerea râurilor decât atât cât trebuie neapărat să fie udate 

când sunt transportate de negri. 

Oricât de îndreptăţit ar fi apărut în momentul formulării 
lui, raţionamentul lui Amedee Florence de la sfârşitul articolului 
scris la Kankan nu mai fusese confirmat de evenimentele 
ulterioare. Nimeni nu mai riscase vreun atentat real sau simulat 
împotriva convoiului, şi nu mai fusese întâlnit nici un alt 
kenielala care să rostească din nou profeţii amenințătoare. 
Dacă, deci, Amédée Florence văzuse bine şi dacă exista undeva 
vreo fiinţă care să fi alcătuit planul absurd de a înspăimânta 
misiunea într-atâta, încât s-o hotărască să se întoarcă din drum, 
totul făcea să se creadă că se renunţase la planul acesta. 

De altfel, când sosi la Sikasso nici Amédée Florence nu mai 
era prea sigur de cele gândite. Faptele care îi motivaseră 
raţionamentul : încercarea mai mult sau mai puţin reală de 
otrăvire cu dung-kono şi sumbrele preziceri ale vrăjitorului 
negru, învechindu-se, îşi mai pierduseră din valoare. Deşi nu se 
aflau decât la Sikasso, iar primejdia anunţată trebuia să înceapă 
abia dincolo de această fostă capitală, ziaristul se liniştise din zi 
în zi, căci i se părea absurd să admită că nişte negri inofensivi, 
cum erau cei întâlniți din când în când în cale, ar risca să atace 
o trupă de soldaţi atât de numeroasă. O astfel de aventură ar fi 
fost cu putinţă doar dacă ar mai fi existat vreun om de felul lui 
Samory, care să facă triburile acestea copilăroase să se 
transforme în războinici. 

Şi totuşi, Amédée Florence se liniştea poate cam prea mult, 
bazându-se numai pe oamenii căpitanului Marcenay, căci tocmai 
la Sikasso forţa aceasta armată avea să fie redusă la jumătate. 

Cititorul sper să nu fi uitat că, la Sikasso, misiunea Barsac 
urma să se împartă în două. Pe când o primă parte, condusă de 
Barsac, în persoană, avea să înainteze până la Niger, trecând 
prin Uagadugu, capitala ținutului Mossi, şi să revină la ocean 
prin Borgu şi Dahomey, a doua parte, sub conducerea lui 
Baudrieres, urma să coboare imediat spre sud şi să meargă 
aproape în linie dreaptă spre Grand-Bassam. Bineînţeles, fiecare 

din cele două părţi ale misiunii avea dreptul la protecţie egală, 
escorta fiind deci redusă la o sută de oameni de o parte şi de 
alta. 

În momentul când expediţia, încă întreagă, sosea la 
Sikasso, nu trecuse prea multă vreme de când fortăreaţa 
aceasta a lui Samory, luată cu asalt în primele luni ale anului 
1898 de colonelul Audeoud, aparţinea Franţei. În împrejurimi, 
ţinutul se resimțea încă de pe urma neîncetatelor jafuri la care o 
supusese sinistrul neguţător de sclavi, împodobit de noi înşine, 
nu se ştie de ce, cu numele pompos de Almany. Pretutindeni, nu 
întâlneai decât sate pârjolite sau prădate, şi mizeria era 
cumplită. 

Cât despre oraşul însuşi — dacă e îngăduit să i se spună 
astfel unei aşezări negre — el rămăsese aproape în starea în 
care îl găsise colonelul Audeoud. Sikasso era, şi de altfel mai 
este încă, o simplă îngrămădire de sate distincte, despărțite prin 
ogoare cultivate şi unite prin incinta obişnuită aglomerărilor din 
tinut, un tata care, aici, măsura şase metri înălţime şi opt metri 
grosime la bază. 

În interiorul acestui tata, administraţia franceză făcuse ce 
era mai necesar şi, până la sosirea misiunii, în afara celor mai 
urgente lucrări de curăţire, nu fuseseră înălțate decât clădirile 
pentru adăpostirea trupelor din garnizoană. 

În epoca aceea, garnizoana cuprindea trei companii, una 
de infanterie colonială şi două de tiraliori senegalezi, acestea 
din urmă încadrate de ofiţeri şi subofiţeri francezi. Vă închipuiţi 
câtă bucurie le făcu sosirea misiunii Barsac tinerilor acestora de 
atâta vreme despărțiți de semenii lor. Bucuria ajunse la culme 
datorită prezenţei căpitanului Marcenay, aflat în fruntea 
escortei ; căpitanul îi regăsi în postul acesta depărtat pe mulţi 
dintre cei mai buni camarazi ai săi. lar bucuria ajunse la delir 
când se află că o femeie albă făcea parte din expediţie. 

Vizitatorilor acestora de frunte li se organiză o primire 
solemnă, din care nu lipsi nimic, nici drapelele fâlfâind în vânt, 

nici sunetele de trâmbiţe, nici bătăile de tobe, nici arcurile de 
triumf din verdeață, nici uralele negrilor aşezaţi frumos în 
rânduri şi nici chiar discursul lui Barsac. 

Seara, ofiţerii oferiră un punş minunat, la care domni tot 
timpul cea mai curată veselie. Jane Mornas prezida petrecerea. 
E lesne de închipuit ce succes avu. Toţi căutau să fie cât mai 
aproape de ea. Tinerii aceştia înflăcăraţi s-ar fi luptat cu bucurie 
pentru ochii frumoşi ai fetei albe, venită să aducă o rază de 
soare în surghiunul lor. 

Dar Jane Mornas nu se lăsă ameţită de succes. Printre 
toate omagiile, cele pe care căpitanul Marcenay i le aduse şi el 
cu dărnicie găsiră cel mai uşor calea spre inima ei. 

Ba se vădi chiar, fără să-şi dea seama, preferința aceasta, 
cu atâta nevinovăție, încât toţi cei de faţă o observară curând. Şi 
imediat camarazii lui Marcenay, ca nişte adevăraţi francezi ce 
erau, avură delicateţa să-şi potolească pe nesimţite entuziasmul 
şi să-i adreseze rând pe rând fericitului căpitan felicitări 
discrete, pe când acesta căuta în zadar să-i convingă că nu le 
merită. 

Marcenay se uita pe de lături, nega, jura că nu înţelege 
nimic din ce voiau să-i spună. Dar, de fapt, înţelegea foarte bine 
şi plutea în al nouălea cer de fericire. Toate visele îi erau deci 
îngăduite, din moment ce sentimentele Janei Mornas erau atât 
de evidente, încât numai el nu le 
cunoştea. 

Astfel, dragostea pe care Jane Mornas şi Marceuay o 
nutreau unul pentru altul se dezvălui şi pentru ei înşişi. 

A doua zi, se începură discuţiile despre modul cum să fie 
împărţită misiunea şi, imediat, se iviră dificultăţi neprevăzute. 

În privinţa europenilor, totul era simplu. În jurul lui 
Baudrieres se grupară domnii Heyrieux şi Quirieu, potrivit 
instrucţiunilor primite, şi domnul Tassin, potrivit preferințelor 
personale. Cu Barsac se reuniră dl. Poncin şi doctorul 
Châtonnay. Amédée Florence se alipi acestui grup, al cărui 

itinerar de lungă durată făgăduia să dea material pentru 
articole mai ample. 

Cât despre căpitanul Marcenay, el avea ordin să-i dea lui 
Baudrieres o escortă de o sută de oameni, sub comanda unui 
locotenent detaşat de garnizoana din Sikasso, iar el, personal, 
împreună cu ceilalţi o sută de oameni, să însoţească grupul 
Barsac. Hotărât să se supună cu stricteţe ordinelor, lucru lesne 
de înţeles, căpitanul era totuşi tulburat şi se întreba cu nelinişte 
la care grup se vor alipi Jane Mornas şi Saint-Berain. 

Şi cât de uşurat oftă auzind-o pe tânăra fată răspunzând că 
îl va însoţi pe Barsac, când i se puse întrebarea aceasta ! Dar ce 
oftat, dezamăgit de data aceasta, urmă după primul, când Jane 
adăugă că ea şi Saint-Berain aveau să rămână doar câteva zile 
împreună cu onorabilul deputat de Midi, şi că intenţia lor era să- 
| părăsească după câteva etape, ca să-şi continue explorarea 
personală mai spre nord. 

Toţi ofiţerii se ridicară împotriva unui plan atât de 
imprudent ; toţi o dezaprobară pe Jane. Cum, singură, fără 
escortă, voia să se aventureze în nişte ţinuturi aproape total 
necunoscute şi în care armele franceze nu pătrunseseră încă 
niciodată ? I se arătă că o asemenea călătorie era de nerealizat, 
că Jane îşi risca viaţa şi că, în orice caz, căpeteniile satelor n-o 
vor lăsa să treacă. 

Zadarnic însă, căci Jane Mornas rămase de neclintit şi 
nimeni, nici chiar căpitanul Marcenay, nu avu nici cea mai mică 
influenţă asupra ei. 

— Vă pierdeţi vremea degeaba — spuse ea râzând. Cel mult 
o să izbutiţi să-mi înspăimântați unchiul care roteşte, colo, nişte 
ochi speriaţi... 

— Eu ! protestă Agenor, simțindu-se atacat. 

— Da, dumneata — insistă Jane Mornas. Se vede cât de 
colo că mori de frică. Te-ai lăsat oare influenţat de toate 
prezicerile acestea sinistre? 

— Eu !... repetă bietul Saint-Berain. 

—De ce te-ai teme ? întrebă Jane Mornas cu un aer superb. 
O să fiu cu dumneata, nepoate. 

—Dar nu mă tem ! se apără Saint-Berain, furios că era ţinta 
tuturor privirilor. 

Jane Mornas se întoarse spre cei ce o contraziceau. 

—Cât despre mine — spuse ea — am plecat din Europa cu 
gândul să străbat Hombori şi să ating Nigerul la vârful buclei 
sale, la Gao. Voi străbate deci Hombori şi voi atinge Nigerul la 
Gao. 

—Şi tuaregii aouelimideni care, în ţinutul acela, ocupă 
ambele maluri ale Nigerului ? 

— Putin îmi pasă de tuaregi — răspunse Jane Mornas — şi 
am să trec în pofida lor ! 

— Dar de ce Gao şi nu un alt punct ? Din moment ce faceţi 
o călătorie de plăcere, ce motiv atât de puternic vă îndeamnă să 
mergeţi acolo şi nu în altă parte ? 

— Un capriciu — răspunse Jane Mornas. 

Cuvântul acesta, pe care, de altfel, toţi ofiţerii îl găsiră plin 
de o mândră hotărâre şi, după părerea lor, pe deplin franțuzesc, 
stârni numeroase aplauze. 

— E, într-adevăr, un motiv puternic — spuse maiorul 
Vergeze. Capriciul unei femei frumoase e ultima ratio!, şi nu noi 
o să-l contestăm. 

După împărţirea personalului conducător al misiunii, atât 
al celui oficial cât şi al celui neoficial, mai rămânea să se facă 
repartiţia judicioasă a personalului inferior, ceea ce nu părea de 
loc greu. 

Mai întâi, cei zece măgari, cei cinci cărăuşi şi cei zece 
hamali ai Janei Mornas şi ai lui Saint-Berain aveau să urmeze în 
mod firesc soarta celor care îi angajaseră. Ceilalţi hamali şi 
cărăuşi, cât şi restul animalelor de povară, urmau să fie 
împărţiţi în două grupuri inegale, cel mai numeros trebuind să 
treacă alături de partea misiunii care avea de făcut drumul cel 


1 Ultimul mijloc, argument (în limba latină în text). 


116 


mai lung, adică alături de Barsac, căruia urma să-i fie lăsată, de 
asemenea, ca ajutor, călăuza Morilire. Asupra acestor puncte se 
căzu uşor de acord. 

Dar când fu vorba de punerea în practică a hotărârilor 
luate începură dificultăţile. 

La primele cuvinte care i se spuseră în acest sens, Morilire 
refuză categoric şi nici un argument nu-l putu abate de la 
refuzul său. După el, fusese angajat doar până la Sikasso, şi 
nimic pe lume n-avea să-l facă să meargă şi mai departe. 
Zadarnic insistară ceilalţi. Zadarnic folosiră toate mijloacele, 
chiar şi intimidarea ; nu se putu obţine de la Morilire decât 
acceptarea de a însoţi misiunea Baudrieres. Să-l convingă să 
meargă spre est, cu Barsac, se dovedi cu neputinţă. 

După rezolvarea problemei acesteia, începură dificultăţile 
asemănătoare cu hamalii şi cărăuşii. În afara celor angajaţi 
direct de Jane Mornas şi de Saint-Berain, ei refuzară până la 
unu să meargă dincolo de Sikasso. Rugăminţile, promisiunile şi 
amenințările se dovediră inutile. Refuzul lor părea de neclintit şi 
membrii misiunii se văzură nevoiţi să renunţe la a-i convinge. 

Misiunea fu deci silită să caute o nouă călăuză şi alţi 
oameni de povară. Majoritatea acestora din urmă fu adunată 
lesne, dar trebuiră să se scurgă mai multe zile până să poată fi 
găsit un indigen care să inspire destulă încredere. În sfârşit, 
omul căutat fu descoperit. Era un negru de treizeci şi cinci — 
patruzeci de ani, numit Bala Konere, originar din Niele, sat din 
Follona, situat pe itinerarul lui Baudrieres, dar care mai făcuse 
câteva călătorii până la Mossi. Bala Konere fu angajat. 

Şi, imediat, bruscă transformare a lui Morilire. Acesta, care 
asistase cu nepăsare, ba chiar cu oarecare ironie, pe cât părea, 
la căutările fără rezultat ale şefilor săi, îşi schimbă deodată 
atitudinea când încercările lor fură încununate de succes. El 
veni la Barsac, îi ceru umil iertare pentru încăpăţânarea de până 
atunci atribuită fricii şi se oferi să conducă misiunea până la 
Uagadugu şi până la Dahomey, aşa cum se aranjase de la bun 

început. Şi, totodată, orice urmă de împotrivire începu să 
dispară de la foştii hamali şi cărăuşi ; aceştia se declarară gata 
să-şi urmeze mantoba (călăuza) oriunde va dori să-i conducă, cu 
singura condiţie ca mantoba să fie Morilire. 

Subita lor unanimitate arăta vădit că numitul Morilire 
trebuia socotit ca singurul vinovat pentru greva neaşteptată, şi 
conducătorii misiunii se gândiră o clipă să-i refuze ofertele 
tardive. Totuşi, era atât de important să-şi asigure ajutorul unor 
oameni încercaţi şi a unei călăuze născută în ţinutul care 
trebuia străbătut, încât până la urmă acceptară să închidă ochii. 

Se hotărî deci ca Bala Konere să-i fie dat lui Baudrieres, 
împreună cu o mică parte din vechiul personal, la care se 
adăugară câţiva noi hamali. Barsac urma să-l păstreze pe 
Morilire, împreună cu cea mai mare parte a vechilor hamali şi 
cărăuşi. 

Toate aceste ezitări, toate aceste schimbări răpiră mult 
timp. Intraţi împreună în Sikasso la 12 ianuarie, Barsac şi 
Baudri€res porniră de acolo, despărțiți, abia la 21 ianuarie. 

În dimineaţa aceea, de cu zori, companiile fură din nou 
adunate şi se aliniară sub comanda ofiţerilor respectivi, în ţinută 
de paradă ; din nou drapelele fluturară în vânt, trâmbiţele 
sunară iar şi mai întâi misiunea Barsac, apoi misiunea 
Baudrieres, defilară printre rândurile de soldaţi. Apoi trupa, 
pornită în urma lor, îi însoţi până la incintă. 

Când convoiul ajunse afară din tata, începură cuvintele de 
rămas bun. Ofițerii din garnizoană le urară şi unora şi altora 
drum bun, şi, nu fără emotie, Barsac şi Baudrieres îşi strânseră 
mâna. În sfârşit, pe când trupa se reîntorcea la cazarmă, cele 
două convoaie se puseră în mişcare şi porniră la drum, fiecare în 
direcţia stabilită. Baudrieres, cei ce-l însoțeau şi cei o sută de 
soldaţi ai escortei se depărtară spre sud. Barsac, domnul 
Poncin, doctorul Châtonnay, Amédée Florence, Jane Mornas şi 
Saint-Berain, încadraţi şi ei de o sută de călăreţi conduşi de 
căpitanul Marcenay, cotiră spre stânga şi dispărură în direcţia 

est. 

Dar aceste două coloane aproape identice aveau să aibă o 
soartă foarte diferită. Dacă prima n-avea să întâlnească în cale 
nici o primejdie adevărată, ba chiar nici o piedică mai serioasă, 
nu la fel avea să se întâmple cu cea de-a doua. Pe când 
Baudrieres, îndeplinindu-şi paşnic misiunea, avea să-şi adune 
fără multă greutate datele raportului pe care se angajase să-l 
supună Camerei, şi să ajungă în cele din urmă la Grand-Bassam 
aproape la data prevăzută, lui Barsac şi prietenilor săi le era 
scris să fie amestecați în aventura cea mai cumplită, cea mai 
extraordinară din câte se pot imagina. Aşa hotărâse soarta. 

lată de ce, trecând peste întâmplările mărunte care au 
marcat drumul paşnic al lui Baudrieres, povestirea de faţă va fi 
legată de acum înainte numai de grupul misiunii care se 
depărtează spre est, şi care, condusă de călăuza Morilire, se 
afundă tot mai mult în adâncul ținutului negru. 

VIII. MORILIRE 


(Carnetul cu note al lui Amédée Florence.) 


22 ianuarie. Au trecut două zile de când am părăsit 
Sikasso, şi am de pe acum impresia că ceva e în neregulă. 
Repet, nu e decât o impresie, dar mi se pare că starea de spirit a 
oamenilor noştri e mai puţin bună, că, de pildă cărăuşii pun şi 
mai puţin elan, dacă e posibil, la îndemnat măgarii, că hamalii 
obosesc mai repede şi cer repausuri mai dese. Poate că toate 
acestea există numai în imaginaţia mea şi poate că, fără să 
vreau, sunt influenţat de prezicerile lui kenielala din Kankan. S- 
ar putea prea bine ca prezicerile lui, pe care aproape că le 
uitasem, să fi recăpătat o oarecare valoare de când am depăşit 
Sikasso şi de când escorta, 
a fost redusă la jumătate. 

Să-mi fie oare frică ? De loc ! Sau, mai degrabă, mă tem 
doar ca imbecilul de kenielala să nu fi spus doar o lecţie învățată 
pe de rost, şi să nu fi avut de loc darul de a prezice. De fapt, ce- 


119 


mi doresc ? Aventuri, aventuri şi iar aventuri, pe care le voi 
transforma în articole, aşa cum îmi cere meseria. Şi tocmai 
aventurile adevărate nu Vor să se ivească 
odată. 

23 ianuarie. Mă gândesc mereu că înaintăm ca un convoi 
de melci. E adevărat că natura terenului nu îngăduie un marş 
rapid. Peste tot sunt numai urcuşuri şi coborâşuri. Orice s-ar 
zice, reaua voinţă a negrilor mi se pare neîndoielnică. 

24 ianuarie. Nu spuneam eu ? Abia astă-seară ajungem la 
Kafele. Ne-au trebuit patru zile ca să facem cincizeci de 
kilometri. Doisprezece kilometri pe zi, nu-i rău, ca record. 

31 ianuarie. Ei bine, recordul a fost bătut! Ne-au trebuit 
şase zile pentru alţi cincizeci de kilometri — total : o sută de 
kilometri în zece zile ! — şi iată-ne într-un fel de mică localitate 
balneară, numită Kokoro. Vă rog să credeţi că nu mi-aş închiria 
aici o vilă ca să-mi petrec vara la malul mării. Ce văgăună ! 

După ce acum trei zile am lăsat în urmă un sat numit 
Ngana — unde naiba pot să găsească asemenea nume ? — am 
mai urcat o ultimă coastă destul de abruptă, apoi am coborât 
definitiv valea pe care o străbatem pentru moment. Înălţimi spre 
vest, spre nord şi spre sud. În faţa noastră, spre est, câmpia. 

Ca o culme a nenorocirii, vom fi reţinuţi câtva timp la 
Kokoro. Nu fiindcă am fi prizonieri. Dimpotrivă, căpetenia 
satului, un anume Pinti6-Ba, ne e prieten cât se poate de bun. 
Dar... 

Dar mă gândesc că e o axiomă literară să începi cu cee 
mai plicticos. Am să trec deci, în grabă, cu titlul de rezumat, 
câteva note etnografice, înainte de a-mi continua povestirea. 

De la Kokoro începe ţinutul negrilor Bobo. Dacă numele 
are un oarecare haz, cei care îl poartă nu au de loc. Sunt nişte 
sălbatici. 

Schiţă fugitivă a acestor sălbatici! 

Bărbaţii, în genere, destul de bine făcuţi, umblă absolut 
goi. Bătrânii poartă între picioare o fâșie de pânză numită bila. 

Bătrânele înlocuiesc bila cu un mănunchi de frunze pus la 
spate : aşa e mai cochet. Câţiva tineri, care dau tonul modei, au 
adoptat bila, împodobind-o, la spate, cu o coadă de stambă 
terminată cu un mic pămătuf. Asta e culmea eleganţei ! 
Adăugaţi la veşmântul lor simplu un colier din trei şiraguri de 
scoici cauri, nişte jartiere, o frunză de palmier în jurul gleznelor, 
nişte cercei de fier şi o săgeată din corn sau din trestie vârâtă în 
nas şi veţi avea modelul elegantului de la Bobo. 

Cât despre femei, ele sunt hidoase cu busturile lor prea 
lungi, cu picioarele lor prea scurte, cu pântecul lor proeminent, 
vuguiat la buric, cu buza lor de jos străpunsă de-o aşchie din 
corn de vită sau de-un sul de frunze gros cât o lumânare. Să le 
vedeţi numai ! 

Ca arme : sulițe şi câteva flinte cu amnar. În plus, unii mai 
au un mic bici de care sunt agăţate tot soiul de amulete. 

Voinicii aceştia nu sunt de loc mofturoşi la mâncare. Îi vezi 
mâncând fără pic de silă adevărate stârvuri în putrefacție. Pfui ! 
Iar mentalitatea lor corespunde acestor obiceiuri. Judecaţi după 
modul cum am intrat în relaţii cu ei. 

Digresiunea aceasta ingenioasă îmi permite să reiau direct 
firul povestirii. 

Scena se petrece la Kokoro, ieri, 30 ianuarie. E noapte. În 
momentul când sosim în apropierea satului, ne izbim de o 
mulţime de negri care urlă — la lumina torţelor numărăm vreo 
opt sute — şi care nu par de loc însufleţiţi de intenţii prea 
paşnice. E prima dată când ne bucurăm de o asemenea primire. 
De aceea ne oprim, oarecum surprinşi. 

Surprinşi, dar nu foarte neliniştiţi. Degeaba îşi agită aceşti 
flăcăi armele : e limpede că o salvă de puşti ar mătura toată 
adunarea. Căpitanul Marcenay dă un ordin. Ostaşii lui iau 
armele în mâini şi descheie învelitorile, fără ca, totuşi, să le 
scoată. Căpitanul şovăie, într-adevăr. Să tragi în aproapele tău e 
totdeauna ceva grav, chiar când aproapele e un bobo. Până aici, 
pulberea a rămas mută, şi tare am dori să nu-i dăm glas. 

Aşa stau lucrurile, când calul lui Saint-Berain, speriat de 
zbierete, zvâcneşte brusc cu toate picioarele odată. Saint- 
Berain, pierzându-şi echilibrul, execută un adevărat salt de 
maestru şi cade în plin peste gloata negrilor. 

Aceştia scot urlete cumplite şi se năpustesc spre nefericitul 
nostru prieten, când... 

„„„Când domnişoara Mornas se avântă la galop printre 
negri. Imediat, atenţia lor se abate de la Saint-Berain spre ea. 
Curajoasa călăreaţă e încercuită. Douăzeci de sulițe sunt 
îndreptate spre ea. 

— Manto! le strigă domnişoara Mornas atacatorilor. Nte a 
pe suba! (Tăcere ! Sunt vrăjitoare !) 

Vorbind, ea scoate de la oblâncul şeii o lampă electrică de 
buzunar, aflată din fericire acolo, şi-o stinge şi o aprinde rând pe 
rând, ca să arate că stăpâneşte focul şi fulgerele. 

La vederea luminii, zbieretele se potolesc, iar în jurul ei se 
formează un cerc respectuos, în mijlocul căruia înaintează sus- 
numitul Pintie-Ba. O să ţină neapărat un discurs. Asta e boala 
tuturor conducătorilor din lume. Dar domnişoara Mornas îi 
porunceşte să tacă. Ea vrea mai întâi să alerge în ajutorul lui 
Saint-Berain, care, de când a căzut, nu s-a mai mişcat, şi deci 
trebuie că e rănit. 

Controlul făcut de doctorul Châtonnay, care pătrunde în 
cerc cu aceeaşi linişte cu care ar intra la un pacient, dovedeşte 
că Saint-Berain e rănit. E chiar plin de sânge. Din nenorocire, a 
căzut atât de prost, încât un silex ascuţit i-a făcut o tăietură 
largă, ceva mai jos de şale. 

În clipa aceea îmi spun că s-a adeverit una din prezicerile 
lui kenielala. E foarte posibil. Asta mă face să sper că se vor 
împlini şi celelalte, dar mă trece un fior când mă gândesc la 
soarta articolelor mele. 

Între timp, doctorul Châtonnay a spălat rana. Apoi îşi ia 
trusa şi coase tăietura, pe când negrii îl privesc cu adâncă 
uimire. 

În timp ce are loc operaţia, domnişoara Mornas, care a 
rămas călare, îi îngăduie lui Pintie-Ba să vorbească. Acesta se 
apropie şi o întreabă în bambara, sau în vreo păsărească 
asemănătoare, de ce tubab (tubab-ul e Saint-Berain) i-a atacat 
cu o puşcă. Domnişoara Mornas neagă faptul. Căpetenia nu se 
lasă şi arată cutia ciudată pe care Saint-Berain o poartă în 
bandulieră. I se explică adevărul. Zadarnic însă. Ca să fie 
convins, trebuie dată la o parte învelitoarea, trebuie deschisă 
cutia care luceşte la lumina torţelor şi trebuiesc arătate undiţele 
din interiorul ei. 

La vederea lor, ochii lui Pintie-Ba scânteiază de poftă. 
Mâinile i se întind spre obiectul strălucitor. Ca un copil răsfăţat, 
el îl cere, îl vrea, îl pretinde. Saint-Berain refuză cu indignare. 

Domnişoara Mornas, care ar vrea să consolideze pacea 
abia încheiată, insistă zadarnic. Până la urmă, se şi supără. 

— Nepoate !... spune ea severă, aprinzând şi stingând din 
nou lampa electrică îndreptată spre pescarul recalcitrant. 

Saint-Berain cedează imediat şi-i dă cutia cu undiţe lui 
Pintie-Ba, care îşi pune succesul pe seama puterii magice a 
lămpii electrice şi a influenţei vrăjitoarei. 

Când neghiobul îşi ia în stăpânire comoara, începe un 
adevărat delir. Pintie-Ba ţopăie un dans îndrăcit, apoi, la un 
semn al lui, toate armele dispar, şi căpetenia înaintează în 
mijlocul nostru. 

Pintie-Ba ne ţine un discurs prin care ne invită, după câte 
s-ar părea, să circulăm cât vrem prin sat şi porunceşte, pentru a 
doua zi, un tam-tam în cinstea noastră. 

Dată fiind atitudinea paşnică a negrilor bobo, căpitanul 
Marcenay nu vede de ce n-am accepta invitaţia. A doua zi, deci, 
adică astăzi, imediat după-amiază, le facem o vizită noilor noştri 
prieteni, pe când escorta şi slujitorii negri rămân dincolo de 
tata. 

Ah, dragii mei, ce coclauri ! Gusturile nu se discută, dar eu 
prefer Champs-Elysee-ul. 

Ne îndreptăm direct spre „„palatul" dugutighi-ulul. Palatul e 
o îngrămădire de colibe situate în mijlocul satului, lângă 
mormanul central de gunoaie, ceea ce n-o prea înmiresmează. 
Pe dinafară, colibele acestea de lut sunt spoite cu cenuşă. Dar 
să le vedeţi interiorul ! Curtea nu-i decât o mocirlă care serveşte 
drept ţarc pentru oi şi pentru boi. De jur împrejurul ei se află 
încăperile locuinţei, care seamănă mai degrabă a beciuri, căci 
trebuie să cobori ca să intri în ele. Nu vă sfătuiesc să încercaţi. 
Înăuntru te înăbuşă un miros groaznic şi trebuie să te lupţi cu 
caprele, cu găinile şi cu alte orătănii care se plimbă libere pe- 
acolo. 

După descrierea „palatului" nu-i greu de ghicit ce trebuie 
să fie locuinţele cetăţenilor de rând ; adevărate văgăuni, în ele 
mişună şobolani, şopârle, urechelnițe şi gândaci printre toate 
soiurile de gunoaie, care exală o duhoare de nesuferit. 

Minunat loc de şedere ! 

Recepţia „oficială" a avut loc în „palat". Ea a însemnat, de 
fapt, dăruirea unor cadouri lui Pinti6-Ba, cadouri altminteri fără 
valoare, de la petice de pânză până la lacăte fără chei, de la 
pistoale vechi, cu amnar, până la aţă şi ace. 

Cu totul uluit de darurile acestea măreţe, dugutighi-ul 
dădu semnalul tam-tamului. 

Mai întâi, muzicanţii străbătură satul, cântând, care din 
bodoto, un soi de trâmbiţă făcută din corn de antilopă, care din 
buron, alt soi de trâmbiţă, făcută din colţi de elefant, care din 
tabala, adică din tobă. Doi bărbaţi purtau tabala, în care un al 
treilea bătea cât putea cu un fel de măciucă numită tabaia 
kalama. În legătură cu aceasta, căpitanul Binger remarcă pe 
bună dreptate că denumirea de kalama pare să vină de la 
calamus, şi că, deci, tabaia kalama înseamnă în traducere 
exactă : pană de scris pe tobă. 

La sunetele acestor felurite instrumente, boboşii se adună 
în piaţă şi serbarea începe. 

Un fel de paiaţă sudaneză, mokho missi ku, îşi face intrarea 

şi dansează cu numeroase strâmbături şi  răsuciri ale 
membrelor. Paiaţa aceasta e îmbrăcată într-un soi de tricou roşu 
şi poartă pe cap o bonetă împodobită cu cozi de vaci, de pe care 
cade o țesătură care îi acoperă faţa. Prins de umăr, dansatorul 
poartă un sac plin cu fierăraie zornăitoare şi fiecare din 
mişcările lui face să-i sune clopoţeii şi zurgălăii de la 
încheieturile mâinilor şi de la glezne. Cu nişte cozi lungi, de 
vaci, el gâdilă plăcut feţele spectatorilor. 

Când dansatorul îşi termină numărul care pare că-i amuză 
grozav pe Pintie-Ba şi pe supuşii săi, aceştia din urmă, la un 
semn al căpeteniei, scot nişte răgete ca de fiară, ceea ce 
înseamnă, cred, aplauze unanime. 

Când se face iar linişte, Pintie-Ba cere să i se aducă o 
umbrelă împodobită cu scoici cauri şi cu amulete, nu fiindcă ar 
avea nevoie de ea, ci doar fiindcă un dugutighi n-ar fi nimeni 
dacă n-ar avea, larg deschisă deasupra capului, umbrela, 
însemn, al puterii. 

Imediat, dansurile reîncep. Bărbaţi, femei, copii se aşază în 
cerc, vrăjitorii bat în tabale, şi două dansatoare vin în goană din 
capetele opuse ale pieţei. După trei piruete rapide, ele se avântă 
una spre alta, nu faţă în faţă, ci, dimpotrivă, întorcându-şi 
spatele ; ajunse în contact, ele se ciocnesc reciproc, cât pot mai 
tare. 

După cele două „dansatoare" urmează altele două şi, în 
sfârşit, scoțând strigăte sălbatice, toţi cei de faţă încep un soi de 
cadril dezmăţat, pe lângă care orice hărmălaie europenească ar 
părea foarte ştearsă şi foarte modestă. 

Dansul se încheie cu o procesiune. Boboşii defilează prin 
faţa lui Pintie-Ba, cântând în cor, acompaniaţi de bătăile 
asurzitoare ale tabalelor, trâmbiţelor şi fluierelor de trestie, ale 
căror sunete stridente sfâşie timpanele. 

În sfârşit, e ora cinei, şi iată că începe o scenă de măcel, o 
orgie de sânge. 

În piaţă sunt aduse o duzină de oi ucise în colibe. Băştinaşii 

întind funii de la un copac la altul şi delimitează astfel un spaţiu 
pătrat, în mijlocul căruia femeile îngrămădesc lemne uscate. 
Apoi, înarmaţi cu cutite, negrii spintecă oile şi le taie în fâşii pe 
care femeile le atârnă de funii, pe când e aprins rugul. Când 
socoteşte că friptura e gata, Pinti6-Ba face un semn, şi toţi 
negrii se năpustesc pe hălcile de carne, le apucă cu amândouă 
mâinile şi le sfâşie cu dinţii. Nimic nu-i dezgustă. Spectacolul e 
oribil. 

— Sunt canibali ! exclamă domnişoara Mornas, palidă de 
tot. 

— Vai, da, scumpa mea copilă ! răspunde doctorul 
Châtonnay. Dar mâncatul e singura plăcere a fiinţelor acestora 
nefericite, fiindcă au veşnic o aceeaşi suferinţă : foamea. 

Scârbiţi, ne-am întors curând la corturile noastre, în timp 
ce, pentru negri, serbarea se prelungi până foarte târziu. Ea 
tinu chiar toată noaptea, după cum ne-au dovedit strigătele care 
ajungeau până la noi. 

2 februarie. Ne aflam tot la Kokoro unde ne reţine rana lui 
Saint-Berain. Unchiul-nepot (aşa îl numesc, definitiv) nu poate 
să încalece. 

3 februarie, tot la Kokoro. Veselă situaţie ! 

4 februarie, ora 6 dimineaţa. În sfârşit, plecăm ! 

Aceeaşi zi, seara. Falsă plecare. Suntem tot la Kokoro. 

Azi-dimineaţă, de cu zori, am avut de îndurat, totuşi, 
manifestările de bun rămas ale boboşilor. (Ne mulţumim şi noi 
cu ce prieteni găsim). Tot satul era în picioare, cu dugutighi-ul 
în frunte, şi a fost un adevărat pomelnic de urări : „N'yalla 
(Dumnezeu) să vă readucă sănătoşi !" „Să vă dea un drum 
bun !" „Să vă dea un cal bun !" La auzul urării acesteia, Saint- 
Berain a cărui rană încă nu s-a vindecat de tot face o 
strâmbătură. 

Ne smulgem din mijlocul manifestărilor şi coloana se 
urneşte. 

Ea se urneşte, dar nu înaintează. E mai rău ca înainte de a 

ajunge la Kokoro. Reaua voinţă sare în ochi. În fiecare clipă, 
câte un hamal se opreşte, şi trebuie aşteptat ; povara vreunui 
măgar cade şi trebuie pusă la loc. Până la zece, ora popasului, n- 
am făcut nici şase kilometri. 

Admir răbdarea căpitanului Marcenay. Nu l-am văzut o 
dată ieşind din calmul cel mai perfect. Nimic nu-l 
descumpăneşte, nimic nu-l oboseşte. Căpitanul luptă cu energie 
rece şi calm contra relei voințe vădite. 

Dar, în clipa când trebuie să pornim pentru etapa de seară, 
se schimbă cântecul. Morilire spune că s-a înşelat. Sunt 
consultate cele două călăuze ale  domnişoarei Mornas. 
Tchoumouki spune ca Morilire. Tongané, dimpotrivă, afirmă că 
ne aflăm pe drumul cel bun. lată-ne bine informaţi. Pe care să-l 
crezi ? 

După multe şovăiri, adoptăm părerea majorităţii şi facem 
cale întoarsă. Atunci, e o minune să vezi cât de repede mergem. 
Negrii nu mai sunt osteniţi, poverile măgarilor şi-au strâns 
singure legăturile. Într-o oră, parcurgem distanţa care, în sens 
invers, ne-a cerut patru ore, şi, înainte de a se însera, ne 
ocupăm iar tabăra de azi-dimineaţă, lângă Kokoro 

6 februarie. leri, 5 februarie, am pornit fără prea multe 
încurcături, şi, lucru de mirare, chiar pe drumul la care 
renunţaserăm în ajun. Într-adevăr, la deşteptare Morilir6 ne-a 
declarat că, gândindu-se bine, şi-a dat seama că nu ieri seara se 
înşelase, ci ieri dimineaţa. Tchoumouki îl susţine din nou. Tare 
mă simt înclinat să cred că amândoi harapii ăştia s-au înţeles 
între ei ca să-şi râdă de noi ! 

Ieri, nimic deosebit, în afară de reaua-voinţă cu care 
începem să ne obişnuim ; astăzi însă, două incidente grave. 

În timpul etapei de dimineaţă, un măgar se prăbuşeşte pe 
neaşteptate. Vrem să-l ridicăm. E mort. Bineînţeles, moartea lui 
poate fi naturală. Mărturisesc, totuşi, că eu mă gândesc la dung- 
kono sau la vreo altă ticăloşie de prin partea locului. 

Nimeni nu spune nimic. Povara măgarului răposat e 

încărcată pe spinarea semenilor săi şi ne reluăm mersul. 

La plecarea de după-amiază, al doilea incident. Se constată 
lipsa unui hamal. Ce s-a făcut ? Mister. Căpitanul Marcenay îşi 
muşcă mustaţa, văd bine că e îngrijorat. Dacă ne părăsesc 
negrii, stăm bine. Nimic mai molipsitor decât microbul 
dezertării. Observ însă că, din momentul acesta, supravegherea 
a devenit mai severă. Suntem siliţi să defilăm ca la paradă, iar 
călăreţii din escortă nu mai îngăduie nici un fel de fantezie 
individuală. Pe mine, disciplina aceasta riguroasă mă 
stinghereşte, dar o aprob, totuşi. 

Seara, la sosire, altă surpriză. Observăm că mai mulţi negri 
sunt beţi. Cine le-a dat să bea ? 

Căpitanul organizează paza taberei cât se poate mai 
meticulos, apoi se duce la domnul Barsac, unde mă aflam şi eu, 
şi-i vorbeşte despre situaţia care se agravează de la Sikasso 
încoace. Doctorul Châtonnay, domnul Poncin, domnişoara 
Mornas, apoi Saint-Berain, vin şi ei, unul după altul, astfel că, de 
fapt, ţinem un adevărat consiliu de război. 

Căpitanul expune în câteva cuvinte faptele, de care îl face 
răspunzător pe  Morilire. Propune să supunem călăuza 
necredincioasă la un interogatoriu şi, la nevoie, să folosim apoi 
forţa. Fiecare negru va fi însoţit individual de câte un soldat 
care îl va sili să meargă, fie şi sub ameninţarea cu moartea. 

Domnul Barsac nu e de părerea aceasta şi nici Saint- 
Berain. A-l interoga pe Morilire, înseamnă a-i trezi bănuielile, a-i 
arăta că e demascat. Iar noi nu avem nici o dovadă împotriva lui, 
nu suntem nici măcar în stare să ne imaginăm în ce scop ne-ar 
trăda. Morilire ar nega pur şi simplu, iar noi n-am avea ce să-i 
răspundem. Cât despre negri, prin ce mijloace am putea să-i 
constrângem ? Ce le putem face dacă se culcă la pământ, dacă 
se opun doar prin refuzul de a se mai mişca ? Să-i împuşcăm, ar 
fi cel mai prost mijloc de a ne asigura serviciile lor. 

S-a hotărât să păstrăm tăcere, să fim din ce în ce mai 
fermi, înarmându-ne totodată cu o răbdare de neînvins, şi, mai 

presus de orice, să-l supraveghem cu grijă pe Morilire. 

Toate bune, dar mă bate un gând. De ce ne încăpăţânăm să 
continuăm călătoria ? Scopul misiunii e să cunoască exact 
mentalitatea negrilor din bucla Nigerului şi gradul lor de 
civilizaţie. Ei bine, le cunoaştem mentalitatea. Să zicem că 
triburile aşezate între ţărmul oceanului şi Kankan, la nevoie 
chiar până la Tiola sau chiar până la Sikasso, ar fi destul de 
cioplite ca să capete unele drepturi politice, deşi părerea mea e 
cu totul alta. Dar dincolo de coastă ? Îmi închipui că nu pe 
sălbaticii care ne înconjoară, pe boboşii aceştia aproape la fel de 
animale pe cât sunt de oameni, e vorba să-i transformăm în 
alegători. Şi atunci, la ce bun să ne încăpăţânăm ? Nu e vădit 
că, cu cât înaintezi mai mult spre est, adică cu cât te depărtezi 
de ocean, cu atât băştinaşii au avut mai puţin contact cu 
europenii, şi că, deci, pojghiţa lor de civilizaţie (?) e din ce în ce 
mai subţire ? 

Adevărurile acestea mi se par că sar în ochi, şi mă mir că 
tovarăşii mei de călătorie nu le văd şi ei la fel de clar. 

Da ! Poate că le văd, dar poate că au motivele lor ca să 
închidă ochii. Ia să le judecăm puţin. 

Primo : căpitanul Marcenay. Pentru el nu se pune 
problema. Căpitanul n-are ce discuta ; el se supune. În plus, nu 
cred că i-ar trece prin gând, chiar în lipsa unui ordin, să dea 
înapoi atâta vreme cât domnişoara Mornas ar merge înainte. 
Simpatia pe care o simt unul pentru altul a înaintat mai repede 
decât noi, de la Sikasso încoace. Ne aflăm în faţa unei pasiuni 
oficiale, mărturisită de o parte şi de alta, şi care trebuie, în mod 
logic, să se încheie printr-o căsătorie. Lucrul acesta e atât de 
vădit, încât până şi domnul Barsac, el însuşi, a renunţat la 
aerele lui de cuceritor, ca să redevină numai omul excelent care 
e în realitate. Deci, să trecem mai departe. 

Secundo : Domnul Poncin. Domnul Poncin e şi el un 
subaltern şi, la rândul său, se supune ordinelor. Ce-o fi gândind 
în sinea lui ? Cine poate să ştie ? Domnul Poncin ia note de 

dimineaţa până seara, dar e atât de tăcut, încât l-ar întrece în 
privinţa aceasta până şi pe Hermes. Mi-aş pune capul că de la 
plecare n-a scos nici zece cuvinte. Părerea mea personală e că 
lui puţin îi pasă de toate. Deci, să trecem şi peste domnul 
Poncin. 

Tertio : Saint-Berain. O, cu el se schimbă povestea. Saint- 
Berain nu vede decât prin ochii mătuşii-nepoate ; el nu există 
decât prin ea. De altfel, Saint-Berain e atât de distrat, încât 
poate că nici nu ştie că se află în Africa. Deci, să trecem şi peste 
numărul trei. 

Quarto : Domnişoara Mornas. îi cunoaştem motivul 
călătoriei. Ni l-a spus ea : un capriciu. Motivul acesta ar fi 
suficient, chiar dacă delicateţea nu ne-ar interzice să căutăm 
dacă în realitate nu mai există un altul. 

Quinto : Eu. Acest număr cinci e singurul a cărui conduită 
e perfect logică. De ce exist eu ? Ca să scriu articole. Deci, cu 
cât vor exista greutăţi mai felurite, cu atât voi scrie mai multe 
articole şi cu atât voi fi mai mulţumit. Prin urmare, e simplu de 
înţeles că nu mă gândesc să dau înapoi. De aceea nu mă 
gândesc la asta. 

Rămâne domnul Barsac. el nu-i obligat să se supună 
nimănui, nu e îndrăgostit de nimeni, pesemne că şi-a dat seama 
că suntem în Africa, e prea serios ca să se lase mânat de un 
capriciu, şi nu trebuie să scrie articole. Atunci ?... 

Problema aceasta mă frământă într-atât, încât pornesc 
hotărât să-l întreb chiar pe el. 

Domnul Barsac mă priveşte, clatină din cap de sus în jos şi 
îmi răspunde printr-un gest care nu înseamnă nimic. Altceva nu 
pot scoate de la el. Se vede că e obişnuit cu interviurile. 

7 februarie. S-au petrecut lucruri noi şi noaptea a fost 
foarte agitată. Urmarea: n-am pornit la ora obişnuită, iar astăzi 
nu vom face decât o singură etapă, aceea de seară. 

Dar să redăm faptele în ordine cronologică. Şi vom vedea, 
sunt sigur, că distracţia poate fi uneori folositoare. 

Ieri, se hotărâse să nu i se spună nimic lui Morilire şi să ne 
mărginim la a-l supraveghea cât se poate mai atent. În acest 
scop, şi ca să-l avem pe individ sub ochi fără a le împărtăşi 
oamenilor din escortă temerile noastre, ne-am înţeles să veghem 
rând pe rând. Cum suntem şase, socotind-o şi pe domnişoara 
Mornas, care ţine să fie privită ca un bărbat, treaba într-adevăr 
nu e prea grea. 

Potrivit programului, noaptea a fost împărţită de la nouă la 
cinci, în şase părţi cât mai egale, apoi am tras la sorţi părţile 
acestea. Au ieşit din urnă în ordinea următoare : domnişoara 
Mornas, domnul Barsac, căpitanul Marcenay, eu, Saint-Berain şi 
domnul Poncin. Aşa a vrut soarta. 

La ora unu, îmi vine rândul şi-l înlocuiesc pe Marcenay. 
Acesta îmi spune că totul e în regulă şi mi-l arată, de altminteri, 
pe Morilire, care doarme nu departe de noi, înfăşurat în 
dorokeul lui. Luna, care astăzi e plină, ne ajută să desluşim faţa 
neagră a ticălosului şi-i scoate în evidenţă albeaţa veşmântului. 

Nimic anormal cât stau de gardă, şi abia pe la unu şi 
jumătate mi se pare că aud huruitul care ne-a intrigat atâta în 
prima noastră seară după ce am plecat din Kankan. Zgomotul 
pare să vină dinspre est, dar de data aceasta e atât de depărtat, 
atât de slab, atât de insesizabil, încât în clipa de faţă nu prea 
sunt sigur dacă l-am auzit cu adevărat. 

La două şi un sfert, mă schimbă Saint-Berain şi merg la 
culcare. Dar nu pot dormi. Nu sunt obişnuit, fără îndoială, şi 
somnul întrerupt nu mai vrea să revină. După o jumătate de oră 
de luptă, renunţ şi mă scol cu gândul să-mi petrec noaptea în 
aer liber. 

În momentul acela aud din nou — atât de slab, încât cred 
că e o a doua iluzie — acelaşi huruit care mi-a atras atenţia mai 
adineauri. De data aceasta trebuie să mă lămuresc. Mă reped 
afară şi ciulesc urechile în întuneric... 

Nimic, sau, cel puţin, nu mare lucru ! Un suflu care 
descreşte şi piere, în gradaţii abia simţite, spre est. N-am 

încotro şi trebuie să rămân cu nesiguranta în suflet. 

Mă hotărăsc să mă duc la Saint-Berain, care îşi face rândul 
de gardă. 

Surpriză ! (De fapt, e oare o surpriză ?) Saint-Berain nu e 
la post. Pariez că incorigibilul distrat a uitat de post şi se ocupă 
de cu totul altceva. De n-ar fi profitat Morilire ca s-o şteargă ! 
Mă duc să văd. Nu, Morilire n-a şters-o. E tot acolo şi doarme 
adânc, lungit pe pământ. Îi zăresc faţa neagră şi doroke-ul alb, 
viu luminate de lună. 

Liniştit din partea aceasta, pornesc în căutarea lui Saint- 
Berain cu gând să-l cert zdravăn. Cam ştiu pe unde să-l caut, 
căci am observat un râu nu departe de tabăra noastră. Mă duc 
drept acolo şi, după cum prevăzusem, zăresc o umbră în 
mijlocul apei. Cum de-a ajuns pătimaşul pescar atât de departe 
de mal ? Are deci harul de-a păşi peste ape ? 

După cum mi-a explicat azi-dimineaţă, Saint-Berain îşi 
înjghebase pur şi simplu, din trei capete de lemne, o plută atât 
de mare cât să-l ţină ; apoi, cu ajutorul unei prăjini, s-a depărtat 
la câţiva metri de mal ; acolo, a „ancorat" folosind drept ancoră 
un bolovan legat de plută cu (0) funie 
din fibre de palmier. Fabricarea întregului material nu-i ceruse 
decât jumătate de oră de lucru. Ce-a făcut e foarte ingenios. 

Dar, până una, alta, nu asta mă preocupă. Mă apropii de 
mal, şi strig cu glas înăbuşit : 

— Saint-Berain ! 

— Prezent ! îmi răspunde umbra din apă. 

Întreb : 

— Ce faci acolo, Saint-Berain ? 

Aud un râs uşor, apoi umbra îmi răspunde : 

— Braconaj, dragul meu. 

Mi se pare că visez. Braconaj ?... în Sudan ?... Nu ştiam că 
pescuitul e reglementat şi aici. Şi repet: 

— Cum braconaj ? Ce tot mă aiureşti ? 

— Păi sigur — îmi răspunde Saint-Berain — pescuitul, 

noaptea, cu prostovolul, e absolut interzis. 

Gândul acesta, îl amuza grozav. Râde, bestia! 

— Şi Morilire ? spun eu exasperat. 

În beznă, se aude o înjurătură cumplită, pe care peniţa 
refuză s-o redea, apoi umbra se pune în mişcare şi Saint-Berain, 
ca un hoţ, ud până la genunchi, sare pe mal. Acum pare 
înnebunit. Cam târziu. 

— Morilire ! repetă el cu glas sugrumat. 

— Da, Morilire — îi spun eu. Cui l-ai lăsat, nenorocitule ? 

Aici, o nouă înjurătură, şi Saint-Berain începe să alerge în 
direcţia postului pe care n-ar fi trebuit să-l părăsească. 

Din fericire, Moriliré doarme într-una. Aş putea spune 
chiar că n-a făcut nici o mişcare de când l-am schimbat pe 
căpitanul Marcenay. Asta constată şi Saint-Berain. 

— M-ai speriat grozav ! oftează el. 

În clipa aceea auzim un zgomot destul de puternic venind 
dinspre râul pe care abia l-am părăsit. Ai putea jura că se îneacă 
un om. 

Saint-Berain şi cu mine alergăm într-acolo şi zărim, dincolo 
de pluta improvizată, ceva negru care se zbate. 

— E un negru — spune Saint-Berain. 

Apoi se urcă pe plută, îl liberează pe negru şi-l aduce la 
mal. 

— Harapul s-a încurcat în prostovolul uitat de mine (fireşte, 
dragă Saint-Berain !). Dar ce naiba făcea acolo negrul ăsta ? 

Ne aplecăm spre nefericitul care altminteri respiră destul 
de tare ca să nu fim îngrijoraţi de soarta lui, şi acelaşi strigăt ne 
scapă de pe buze : 

— Morilire |... 

E, într-adevăr, Morilire, Morilire complet gol, ud din 
creştet până-n tălpi, pe jumătate sufocat de înec. E clar că a 
părăsit tabăra, că a trecut râul înot, că şi-a permis o mică 
plimbare pe câmp şi că, la întoarcere, s-a încurcat în plasa 
uitată providenţial de Saint-Berain. Fără nepreţuitul nostru 

distrat, fuga trădătorului ne-ar fi rămas poate totdeauna 
necunoscută. 

Dar, deocamdată, mă gândesc : Şi celălalt Morilire, cel 
care doarme atât de bine în bătaia lunii ? 

Alerg la cel care doarme cu atâta îndârjire, îl zgâlţâi... 
Aha!... Ar fi trebuit să bănuiesc : burnusul e gol şi-mi rămâne în 
mână. lar faţa neagră, nu-i decât o bucată de lemn, purtând pe 
ea casca şi penele folosite de fostul tiralior ca să-şi 
împodobească farmecele naturale. 

De data asta, tâlharul e prins asupra faptului. Va fi nevoit 
să se explice. 

Mă întorc lângă Saint-Berain şi lângă prizonierul său. 
Acesta din urmă pare că-şi revine cu greu în simţiri. 

Spun : pare, căci deodată, sare cu viclenie în picioare şi se 
năpusteşte spre râu, cu intenţia vădită de a face o nouă baie. 

Morilire a uitat că mai e şi Saint-Berain aici. Mâna acestuia 
prinde încheietura fugarului, care se căzneşte zadarnic să 
scape. 

Sincer vorbind, îl socotesc pe Saint-Beârain mai puţin 
seducător decât Apolo din Belvedere, dar e puternic ca 
Hercules. Trebuie că strânge ca un cleşte, judecând după 
zvârcolirile şi strâmbăturile negrului. În mai puţin de un minut, 
Moriliré e învins, cade în genunchi şi cere iertare. În acelaşi 
timp, din mâna lui inertă scapă ceva. 

Mă aplec şi ridic obiectul. Din nefericire, nu ne purtăm 
destul de neîncrezători faţă de negru. Cu un efort disperat, 
Morilire se desprinde, se aruncă spre mine şi ia, cu mâna 
rămasă liberă, sus-zisul obiect, care dispare în gura lui. 

A treia înjurătură e a lui Saint-Berain. Eu mă reped la gâtul 
prizonierului, pe când Saint-Berain îi înşfacă şi celălalt braţ. 

Sugrumat, Morilire trebuie să dea afară ce-a vârât în gură. 
Dar, din nefericire, nu ne restituie decât jumătate din obiectul 
suspect pe care, cu dinţii lui de oţel, l-a tăiat în două. O parte se 
află acum în adâncurile stomacului său. 

Îmi privesc prada. E un petic de hârtie, pe care e scris 
ceva. 

— Ţine-l bine pe ticălosul ăsta — îi spun eu lui Saint- 
Berain. 

Saint-Berain mă linişteşte cu o vorbă, şi dau fuga să-l caut 
pe căpitanul Marcenay. Prima grijă a acestuia e să-l depună pe 
Morilire, legat cum se cuvine, într-un cort, în jurul căruia 
instalează patru santinele cu cel mai aspru consemn. După care, 
ne ducem toţi trei la căpitan. Marcenay arde de nerăbdare să 
afle ce e scris pe peticul de hârtie. 

La lumina unei lanterne, constatăm că e vorba de litere 
arabe. Căpitanului, bun cunoscător, nu i-ar fi de loc greu să le 
citească, dacă literele ar fi mai bine trasate şi dacă hârtia ar fi 
rămas întreagă. Dar scrisul e cât se poate de imperfect şi, după 
cum am spus, nu avem decât o parte din text. În starea actuală 
textul nu-i decât un rebus pe care lumina insuficientă a 
lanternei nu ne îngăduie să-l descifrăm. Trebuie să aşteptăm 
lumina zilei. 

Dar, când se luminează, ne gândim că strădania noastră va 
fi probabil inutilă. Fără doar şi poate că Morilire, nemaiputând 
spera să ne înşele, va încerca măcar să ne facă mai îngăduitori 
faţă de el, şi că, deci, îşi va mărturisi vina şi ne va da singur 
traducerea completă a documentului. 

Ne îndreptăm spre cortul care serveşte drept închisoare, 
pătrundem în el... 

Uluiţi, ne oprim în prag : funiile zac pe jos. Cortul e gol. 


IX. DIN ORDIN SUPERIOR 
(Carnetul de note al lui Amédée Florence) 


Aceeaşi zi. Adineauri a trebuit să mă întrerup ; căpitanul 
Marcenay m-a chemat să-mi arate traducerea peticului de hârtie 
scăpat de pofta de înghiţire a lui Morilire. Reiau povestirea 
cronologică a evenimentelor. 

Deci, găsim cortul gol. Nici urmă de Morilire. Doar 
legăturile lui pe jos. Furios, căpitanul Marcenay cere explicaţii 
soldaţilor de pază. Dar bieţii oameni sunt la fel de miraţi ca şi el. 
Ei afirmă că nu şi-au părăsit postul şi că n-au auzit nici un 
zgomot suspect. E de neînțeles. 

Reintrăm în cort şi abia atunci observăm în vârful lui o 
spărtură destul de largă ca să lase să treacă un om prin ea; 
deasupra spărturii se găseşte o creangă groasă de bombax. 
Acum, totul se explică. Morilire, prost legat, a scăpat prin cine 
ştie ce mijloace de legăturile lui şi, căţărându-se pe parul din 
centrul cortului, şi-a recăpătat libertatea pe calea aerului. 

Să alergăm după el ? La ce bun ? Fugarul are aproape o 
oră avans, şi, de altfel, cum să găseşti un om printre ierburile 
înalte ale savanei ? Ar trebui să avem câini. 

De acord în privinţa aceasta, ne resemnăm să luăm 
lucrurile aşa cum sunt. Căpitanul ordonă să fie desfăcut cortul 
care l-a păzit atât de prost pe Moriliré, îi trimite de-acolo pe cei 
patru tiraliori, poruncindu-le, sub ameninţarea celor mai aspre 
pedepse, să nu sufle o vorbă despre cele văzute, şi dispare în 
cortul său, unde se va ocupa de documentul misterios. Eu mă 
înham la redactarea notelor. În acest timp, Saint-Berain îi va 
pune pe ceilalţi la curent cu evenimentele, dacă nu cumva o să 
uite. 

Peste un ceas, căpitanul Marcenay trimite după mine, aşa 
cum am spus. Îl găsesc în cortul domnului Barsac, unde sunt 
adunaţi toţi europenii. Feţele lor vădesc o mirare cât se poate 
de firească. Într-adevăr, ce să însemne trădarea lui Morilire ? O 
fi lucrând el pentru o terță persoană al cărei amestec, în ceea ce 
mă priveşte, l-am bănuit de multă vreme ? Peste câteva minute 
poate că o să ştim. 

— Scrierea arabă — ne explică Mareenay merge de la 
dreapta spre stânga, dar e de ajuns s-o citeşti prin transparenţa 
hârtiei pusă pe dos ca s-o readuci în direcţia obişnuită nouă. 
Astfel se obţin aceste cuvinte. 

Căpitanul ne întinde o hârtie, tăiată exact după cea pe 
care am pus mâna şi, deci, cu marginile rupte neregulat ; pe 
hârtie, citesc următoarele cuvinte, pe care le transcriu în litere 
latine : 


Mansa a man gnigni tubabul 
Memu nimbe mando kafa 
batake manaeta sofa 

A okata. Batu 

i a ka folo. Mansa a be 


Dacă ar trebui să descifrez eu încâlceala asta de cuvinte!... 

Hârtia trece din mână în mână. Domnişoara Mornas şi 
Saint-Bérain par că înțeleg ceva. Admir vastitatea cunoştinţelor 
pe care le au. Cât despre domnii Barsac şi Poncin, ei par să ştie 
cât ştiu şi eu. 

— Ultimele cuvinte din primul şi al doilea rând nu sunt 
întregi — ne explică Marcenay. Unul trebuie să fie tubabulengo 
care înseamnă „europeni", mai exact „europeni roşii", iar 
celălalt kafama, care înseamnă „încă". lată acum traducerea 
documentului astfel completat : „Stăpânul (sau regele) nu vrea 
ca europenii... Pentru că ei mai înaintează încă... scrisoare va 
aduce soldaţi... El va comanda. Supune-te... tu ai început. 
Stăpânul (regele) este..." 

Ne strâmbăm. Nu suntem cu nimic mai lămuriţi. 

Între timp căpitanul Marcenay îşi continuă explicaţiile ? 

— Primul fragment al frazelor se înţelege lesne. Există 
undeva un stăpân sau un rege care nu vrea ca noi să facem 
cutare sau cutare lucru. Care lucru anume ? Al doilea fragment 
ni-l spune. Nu vrea ca noi să înaintăm în ţinutul negru. Din cine 
ştie ce motiv, noi pesemne că îl stingherim. Acest al doilea 
fragment începe fără îndoială enunţarea unui plan pe care nu-l 
vom cunoaşte. Cele două rânduri următoare sunt mai puţin 
limpezi. „O scrisoare care va aduce soldaţi", nu prea spune mare 

lucru; al patrulea rând nu e decât un ordin adresat lui Morilire, 
şi nu ştim cine este „el", care va comanda. Cât despre ultimele 
cuvinte, n-au nici un sens, pentru noi cel puţin. 

Ne privim dezamăgiţi. Ne-am lămurit buştean ! Domnul 
Barsac ia cuvântul şi rezumă situaţia : 

— Din cele observate de noi până acum, ţinând seama şi de 
cele întâmplate astăzi, se poate conchide : Primo, că Morilire ne 
trăda în favoarea unei persoane care, pentru motive 
necunoscute, încearcă să ne oprească înaintarea. Secundo, că 
necunoscutul acesta dispune de-o anumită putere, din moment 
ce a izbutit să ne dea, la Conakry, ghidul ales de el. Terţio, că 
puterea lui nu e, totuşi, prea mare, din moment ce n-a găsit, 
până aici, decât: mijloace copilăreşti ca să-şi atingă scopul. 

Intervin : 

— Să avem iertare ! Misteriosul necunoscut a făcut, în 
acelaşi sens, şi încercări de un cu totul alt aspect. 

Şi le comunic onorabililor ascultători părerile mele despre 
otrăvirea cu dung-kono şi despre prezicerile lui kenielala. Sunt 
lăudat pentru perspicacitatea mea. 

— Ingenioasele deducţii ale domnului Florence — adaugă 
domnul Barsac — nu fac, la urma urmei, decât să le confirme pe 
ale mele. Stărui deci în a crede că adversarul nostru, oricine ar 
fi el, nu prea e de temut, căci altfel ar fi întrebuințat împotriva 
noastră mijloace mai sigure şi mai eficace. 

Domnul Barsac are dreptate. Prin gura lui vorbeşte 
înţelepciunea, Sofia, marea Solie a grecilor. Şi el continuă : 

— Părerea mea e că, privind lucrurile cu toată seriozitatea, 
nu e bine să le exagerăm. Ceea ce înseamnă : să fim prudenti, 
dar să nu ne lăsăm impresionați. 

Toţi cei de faţă aprobă şi asta nu mă miră, căci cunosc 
ţelurile secrete ale fiecăruia dintre noi. Mă miră însă, de pildă, 
încăpăţânarea domnului Barsac. De ce nu foloseşte el prilejul ca 
să întrerupă o călătorie a cărei inutilitate e în afară de orice 
discuţie ? 

Oricum ar fi, avem neapărată nevoie să ne găsim alte 
călăuze. Domnişoara Mornas ni le propune pe ale ei, care 
cunosc, sau cel puţin trebuie să cunoască ţinutul, din moment ce 
au fost angajate tocmai pentru asta. Ca să rezolvăm problema, 
Tchoumouki şi Tongane sunt aduşi în faţa noastră. 

Atitudinea lui Tchoumouki nu-mi place. Ne răspunde că ne 
putem bizui pe el, dar pare stânjenit, încurcat, şi în timp ce 
vorbeşte, nu izbutesc să-i prind privirea care îi fuge de colo- 
colo. Pentru mine, individul miroase a minciună. Îl socotesc de 
acelaşi soi cu Morilire. 

Tongan6, dimpotrivă, e foarte sincer. El spune că cunoaşte 
perfect locurile şi că ne va conduce oriunde am vrea să mergem. 
Ne mai asigură că va şti să-i pună la punct pe hamali şi pe 
cărăuşi. Flăcăul acesta îmi face impresie bună. Glasul i-e cinstit, 
privirea dreaptă. 

lau hotărârea ca, de-acum înainte, să am încredere în 
Tongane şi să fiu bănuitor faţă de Tchoumouki. 

Cele două noi călăuze se duc să stea de vorbă cu negrii. 
După versiunea oficială, ei le aduc la cunoştinţă că Morilire a 
fost înghiţit de un caimân şi că, de-acum încolo, ei vor comanda 
în locul lui. Nimeni nu suflă un cuvânt. După siestă, vom porni 
mai departe. 

9 februarie : Morilire nu mai e cu noi, dar lucrurile nu s-au 
schimbat de fel. Cu Tchoumouki şi Tongane nu înaintăm de loc 
mai repede decât cu înaintaşul lor. 

Între cele două călăuze au loc necontenite certuri în 
legătură cu direcţia care trebuie luată. Nu sunt niciodată de 
acord şi discuţiile lor aprinse nu se mai termină. Eu sunt 
sistematic de părerea lui Tongané, deşi el e cel care face mai 
multă gură, şi experienţa arată că nu mă înşel. Într-adevăr, 
dacă, din întâmplare, majoritatea e de părerea lui Tchoumouki, 
informaţiile culese în primul sat întâlnit arată totdeauna că ne- 
am înşelat. Şi atunci trebuie să tăiem, uneori prin terenuri 
aproape de nestrăbătut, ca să regăsim drumul cel bun de la care 

ne-am abătut. 

Alteori, discuţia dintre cei doi negri se prelungeşte atâta, 
încât vin ceasurile de arşiţă şi trebuie să ne oprim unde ne 
aflăm. 

În asemenea condiţii, nu se înaintează prea repede. De 
aceea în două zile şi jumătate am făcut abia vreo treizeci de 
kilometri. Slab de tot. 

Înaintăm mereu de-a lungul văii în care am intrat la 
Kokoro. Acum e mult mai largă şi nu avem înălţimi decât spre 
dreapta, deci spre sud. 

În general, drumul nu e de loc greu de făcut şi dacă n-ar fi 
veşnicele treceri peste râuri, rareori peste poduri de lemn pe 
trei sferturi rupte sau, cel mai adesea, prin vaduri care nu prea 
sunt vaduri şi în care mişună caimanii, n-am avea de luptat cu 
nici o piedică materială. 

11 februarie. Azi-dimineaţă, devreme, am intrat în mijlocul 
unor ogoare, ceea ce arată că ne aflam în apropierea unui sat. 
Ogoarele ar fi destul de bine întreţinute dacă multe din ele n-ar 
fi devastate de termite, care sunt teribil de distrugătoare. 

Insectele acestea îşi clădesc cuiburi semănând a ciuperci, 
uneori de înălţimea unui om, şi le părăsesc la începutul iernii, 
sub formă de furnici înaripate. Atunci satele sunt bântuite de 
ele. Dar omul nu pierde nici un prilej de-a se distra un pic. 
Apariţia furnicilor înaripate dă semnalul unei serbări şi orgii 
nemaipomenite. Pretutindeni sunt aprinse focuri în care 
furnicile vin să-şi ardă aripile. Femeile şi copiii le adună şi le 
prăjesc în unt de ce. Şi, cum nu e de ajuns numai să mănânci, 
trebuie şi băutură. De aceea, când se înnoptează, tot satul e 
beat. 

Pe la ora opt, zărim satul bănuit după ogoare. Se numeşte 
Bama. În momentul când ne apropiem de el, întâlnim o 
procesiune de du, pornită să străbată luganele ca să alunge 
duhurile rele şi să ceară ploaie. Aceşti du sunt nişte indivizi 
îmbrăcaţi cu nişte halate peste care şi-au cusut fire de cânepă şi 

fibre de palmier. Au capetele complet acoperite cu nişte scufe 
din cânepă, având două găuri pentru ochi şi o creastă făcută din 
lemn roşu sau din ciocul unei păsări de pradă. 

Toţi merg dansând, urmaţi de gură-cască şi de copiii pe 
care nu se sfiesc să-i lovească cu ciomegele lor „sfinţite". Când 
trec pe dinaintea vreunei colibe, sunt îndopaţi cu dolo (bere de 
mei) şi cu vin de palmier. Se înţelege că după o oră de plimbare 
sunt beţi turtă. 

O jumătate de oră mai târziu, sosim la Bama. Cu un aer 
ipocrit Tchoumouki îi explică atunci căpitanului Marcenay că 
negrii sunt prea osteniţi, că nu mai vor să facă încă o etapă şi că 
vor rămâne la Bama toată ziua. Căpitanul pare indiferent şi, în 
ciuda semnelor făcute de Tongan€ în spatele camaradului său, 
ia un aer mirat şi răspunde că cererea e inutilă, deoarece 
hotărâse mai dinainte să se facă un lung popas în ziua aceea. 
Tchoumouki se retrage buimăcit, pe când Tongane îşi înalţă 
braţele spre cer şi-i exprimă lui Malik indignarea sa. 

Noi profităm de popasul neprevăzut ca să vizităm satul. Şi 
bine facem, căci e cu totul altfel decât cele văzute până aici. 

Ca să intrăm în el, suntem puşi mai întâi să urcăm pe 
acoperişul unei colibe, apoi suntem conduşi astfel, din acoperiş 
în acoperiş, până la coliba dugutighi-ului. 

Dugutighi-ul acesta e un negru bătrân, cu mustăţi mari, şi 
care aduce a fost subofițer de tiraliori. El trage dintr-o pipă 
lungă de aramă, căreia un negrişor groaznic îi întreţine focul. 
Căpetenia ne primeşte cu mare cordialitate şi ne oferă dolo. Ca 
să nu rămânem mai prejos cu politeţea, îi facem şi noi câteva 
daruri mărunte, care îl umplu de bucurie ; apoi, după 
îndeplinirea ritualurilor acestora, pornim la plimbare. 

În piaţă, un bărbier ambulant lucrează în aer liber. Lângă 
el, nişte puşti, pedichiurişti şi manichiurişti, taie, cu ajutorul 
unor foarfeci vechi, unghiile de la mâini şi de la picioare. Preţul 
serviciului lor e de patru scoici cauri, dar sunt obligaţi să le 
înapoieze clienţilor şi unghiile tăiate, pe care aceştia se grăbesc 

să le îngroape cu pioşenie în nişte gropi mici. Degeaba mă 
interesez, folosindu-mă de Saint-Berain, care aproape că se face 
înţeles : e imposibil să aflu motivele acestui ciudat obicei. 

Ceva mai încolo, un „doctor" tratează un bolnav, după 
prescripţiile medicinii negre. Asistăm de departe la 
„consultaţie". 

Bolnavul e un biet prăpădit, cu ochii înfundaţi în orbite, 
zgâlţâit de febră. Medicul îl pune să se întindă pe jos în mijlocul 
unui cerc de curioşi, apoi, după ce-şi albeşte faţa cu leşie de 
cenuşă, căci aici albul e „fetiş", pune lângă el o mică statuetă de 
lemn sculptată grosolan, imagine a vreunui zeu binevoitor. Apoi 
execută în jurul pacientului un dans dezmăţat, scoțând strigăte 
sălbatice. În sfârşit, cere să i se arate partea bolnavă, o masează 
încetişor şi, deodată, cu un urlet de bucurie, se preface că 
scoate de acolo un fragment de os, pe care îl avea mai dinainte 
ascuns în palmă. Bolnavul se ridică imediat şi pleacă, 
declarându-se vindecat, ca o nouă dovadă a adevărului zicalei că 
e de ajuns să crezi ca să te lecuieşti. 

Să nu fi avut oare bolnavul nostru destulă credinţă ? Aşa ar 
fi să credem, căci ameliorarea declarată de el s-a dovedit a fi de 
scurtă durată. În aceeaşi seară, tabăra noastră îl primea în 
vizită. Aflând de la vreunul din negrii noştri că un medic tubab 
se află printre noi, bolnavul venea să implore ajutorul 
vrăjitorului alb, căci vrăjitorul negru nu izbutise să-l facă bine. 

După o examinare sumară, doctorul Châtonnay îi dădu pur 
şi simplu o doză de chinină. „Clientul' îi răspunse prin 
nenumărate barka (mulţumesc) dar, depărtându-se, clătina 
sceptic din cap ca unul convins că nu se poate pune nici o bază 
pe un leac a cărui eficacitate n-a fost întărită prin descântece şi 
vrăji. 

12 februarie. Azi e „tot unu" ca ieri, cum spun oamenii din 
escorta noastră. Ba e mai rău chiar. N-o să facem decât o 
singură etapă, iar mâine vom rămâne pe loc. 

Azi-dimineaţă, plecarea s-a desfăşurat în ordine. 

În momentul când coloana pornea, l-am văzut venind în 
fugă spre noi pe bolnavul de ieri seară. Se simţea atât de bine, 
încât voia să-i mai mulţumească încă o dată salvatorului său. 
Doctorul îi dărui câteva doze de chinină, cu modul de 
întrebuințare. 

Totul merge bine până la locul de popas. Mersul e viu. Nici 
o încurcătură, nici o plângere printre negrii noştri. E prea 
frumos. 

Într-adevăr, la ora popasului, pe când ne instalăm, 
Tchoumouki se apropie de căpitanul Marcenay şi-i ţine un 
discurs asemănător cu cel din ajun. Căpitanul răspunde că 
Tchoumouki are deplină dreptate, că nu vom porni mai departe 
nici astă-seară şi nici mâine, dar că apoi, după un popas atât de 
mare, nu ne vom mai opri seara până nu străbatem minimum 
douăzeci de kilometri. 

Căpitanul a rostit cuvintele acestea cu glas tare, în aşa fel, 
încât să le audă toată lumea. Negrii ştiu deci că de-acum înainte 
vor fi inaugurate mijloacele tari. Dar tonul hotărât al căpitanului 
pesemne că i-a impresionat. Nici unul nu suflă o vorbă şi se 
supun schimbând priviri pe furiş. 

Aceeaşi zi, ora unsprezece seara. Povestea asta începe să 
mă enerveze. 

Astă-seară, puţin înainte de ora şase, prin urmare în plină 
zi, auzim deodată acelaşi zgomot, huruit sau bâzâit, care ne-a 
lovit auzul prima oară, lângă Kankan, şi apoi mi-a izbit numai 
mie timpanul în seara incidentului cu Morilire. 

Şi astăzi zgomotul acesta ciudat vine dinspre est. E foarte 
slab, dar suficient de tare, totuşi, ca nici o greşeală să nu fie cu 
putinţă. De aceea, nu sunt singurul care îl aud. Întreaga tabără 
ridică ochii spre cer şi negrii dau de pe acum semne de spaimă. 

E lumină, după cum am spus, şi totuşi nu zărim nimic. În 
orice parte ai privi, cerul e pustiu. E adevărat că o colină destul 
de înaltă limitează vederea tocmai spre est. Mă grăbesc spre 
colina aceea. 

În timp ce urc cât pot mai repede, zgomotul ciudat creşte 
din ce în ce, apoi se stinge brusc şi, când ajung pe creastă, 
nimic nu mai tulbură tăcerea. 

Dar acum, dacă nu mai aud, în schimb pot să văd. În faţa 
mea e câmpia, cât vezi cu ochii, imensa pădure de graminee 
uriaşe care formează savana. Întinderea aceasta e pustie. 
Zadarnic casc ochii, zadarnic cercetez zarea. Nu văd nimic. 

Rămân de pază acolo până se întunecă. Încet-încet, bezna 
adâncă acoperă câmpia, căci luna va intra în ultimul ei pătrar şi 
deci răsare târziu. E inutil să mă mai încăpăţânez. Aşadar, 
cobor. 

Dar când ajung abia la jumătatea pantei, zgomotul 
reîncepe. Să-ţi vină nebunie, pe cuvântul meu ! Reîncepe la fel 
cum a încetat, adică brusc, apoi scade încetul cu încetul, ca şi 
cum s-ar depărta spre est. Peste câteva minute e din nou tăcere. 

Termin coborârea, gânditor, şi intru în cortul meu, unde 
scriu pe scurt aceste câteva note. 

13 februarie. Astăzi, zi de odihnă. Fiecare îşi vede de 
treburile lui. 

Domnul Barsac se plimbă în lung şi în lat. Pare îngrijorat. 

Domnul Poncin ia, pe un carnet de format mare, note 
legate cu siguranţă de meseria lui. Judecând după mişcările 
creionului, s-ar zice că face nişte calcule. Ce calcule ? Tare l-aş 
întreba, dar o să-mi răspundă oare ? Între noi fie vorba, mă tem 
să nu fie mut. 

Saint-Berain... Aha, unde e Saint-Berain ?... Bănuiesc că 
necăjeşte peştişorii, cine ştie pe unde. 

Căpitanul Marcenay stă de vorbă cu domnişoara Mornas. 
Să nu-i tulburăm. 

La celalalt capăt al taberei, Tongan€ îi ţine de urât lui 
Malik. S-ar părea că vremea nu li se pare nici lor prea lungă. 

Slujitorii negri dorm, ici-colo, iar soldaţii, cu excepţia 
santinelelor, fac acelaşi lucru. 

Eu îmi petrec o bună parte din zi terminându-mi articolul, 

cu ajutorul notelor din zilele precedente. 

După ce termin şi semnez, îl chem pe Tchoumouki, 
însărcinat cu serviciul poştal. Tchoumouki nu răspunde. Rog un 
tiralior să plece în căutarea lui. Peste o jumătate de ceas, 
tiraliorul se întoarce şi-mi spune că nu l-a putut găsi. Îl caut şi 
eu, dar fără rezultat. Tchoumouki a devenit invizibil şi trebuie să 
renunţ la expedierea articolului. 

14 februarie. Azi-dimineaţă, mare surpriză. 

Pe la opt, căci ne-am pierdut o parte a dimineţii căutându-l 
pe 'Tchoumouki, ne pregăteam să pornim, fiindcă nu mai aveam 
încotro, când, dinspre apus, deci dinspre Bama, de unde am 
plecat acum două zile, vedem apărând în depărtare o trupă 
numeroasă. 

Căpitanul Marcenay a văzut-o înaintea mea şi a dat 
ordinele cuvenite. Cât ai clipi, escorta noastră a luat poziţie de 
luptă. 

Precauţiile acestea sunt însă inutile. Curând recunoaştem 
uniformele franceze, sau măcar ceea ce le ţine locul pe aici, iar 
când trupa necunoscută e mai aproape, constatăm că se 
compune din douăzeci de soldaţi negri, toţi călare, şi înarmaţi 
cu puşti reglementare, şi din trei europeni, călări şi ei, doi 
subofiţeri şi un locotenent care poartă uniforma infanteriei 
coloniale. 

Unul din sergenţii noştri e trimis în întâmpinarea noilor 
veniţi care, şi ei, trimit înainte un sergent de-al lor. Cei doi soli 
schimbă câteva cuvinte, apoi trupa, care s-a oprit în timpul 
convorbirii acesteia, îşi reia marşul spre noi. 

Noii-veniţi pătrund în tabăra noastră cu armele în 
bandulieră. Locotenentul care îi comandă se apropie de 
căpitanul Marcenay. La urechile noastre ajunge următorul 
dialog : 

—Căpitanul Marcenay ? 

—Eu sunt, locotenent... ? 

— Locotenent Lacour, din regimentul 72 de infanterie 

colonială, comandând actualmente un detaşament călare de 
voluntari sudanezi. Sosesc din Bamako, domnule căpitan, şi de 
la Sikasso, unde am sosit cu câteva zile după ce aţi plecat, sunt 
pe urmele dumneavoastră. 

—Cu ce scop ? 

— Plicul acesta vă va spune, domnule căpitan. 

Căpitanul Marcenay ia scrisoarea care i-e întinsă. Pe când 
o citeşte, constat că faţa lui exprimă tot atâta uimire câtă 
dezamăgire. 

— Bine, locotenente — spune el. Dă-mi voie să-i pun la 
curent pe domnul Barsac şi pe însoțitorii săi. Apoi, sunt al 
dumitale. 

Locotenentul se înclină. Căpitanul dă un ordin oamenilor 
săi şi se apropie de grupul nostru. 

— Am să vă dau o veste uimitoare, domnule deputat — îi 
spune el lui Barsac. Trebuie să vă părăsesc. 

—Să ne părăseşti ? 

Exclamaţia aceasta, mărturisesc că domnişoara Mornas a 
scos-o. O privesc. E palidă de tot şi-şi muşcă buzele. Dacă n-aş 
şti cât e de energică, aş jura că o să plângă. 

Noi, suntem toţi mai ales buimăciţi, în afară de domnul 
Barsac, la care mânia predomină. 

— Ce vrei să spui, căpitane ? întreabă el. 

—Vreau să spun, domnule deputat, că am primit ordin 
formal să mă prezint la Tombouctou. 

—E de neînchipuit ! exclamă domnul Barsac care pare 
foarte jignit. 

—Dar e aşa cum vă spun — răspunse căpitanul. Vă rog să 
citiţi. 

Şi-i întinde domnului Barsac scrisoarea adusă de 
locotenent. Şeful misiunii o citeşte dând nenumărate semne de 
indignare, după care ne-o arată şi ne ia ca martori ai lipsei de 
atenţie cu care e tratat. 

Fac în aşa fel, încât să capăt ultimul scrisoarea, ca să scot 

repede o copie de pe ea. lată scrisoarea : 


REPUBLICA FRANCEZĂ 
GUVERNĂMÂNTUL GENERAL AL SENEGALULUI 
CERCUL DIN BAMAKO 
COLONELUL. 


Ordin către căpitanul Pierre  Marcenay şi către 
detaşamentul său de a merge în marş forțat la Segu-Sikoro, şi 
de acolo, pe calea Nigerului la Tombouctou, unde se va pune la 
dispoziţia colonelului comandant al pieţei. Caii detaşamentului 
căpitanului Marcenay vor fi lăsaţi în subzistență la Segu-Sikoro. 

Locotenentul Lacour, din regimentul 72 de infanterie 
colonială, comandant al unui detaşament călare de douăzeci 
voluntari senegalezi, fi va duce prezentul ordin căpitanului 
Marcenay, la Sikasso, şi se va pune la dispoziția domnului 
deputat Barsac, şeful misiunii extraparlamentare a buclei 
Nigerului (prima secţiune) pe care îl va escorta până la punctul 
său de sosire. 


Colonel comandant al Cercului din 
Bamako 
SAINTI-AUBAN 


Pe când eu copiez de zor scrisoarea, domnul Barsac 
continuă să-şi arate supărarea. 

—E nemaipomenit ! spune el. Să ni se dea o escortă de 
douăzeci de oameni ! Şi asta tocmai în momentul când ne lovim 
de cele mai mari piedici !... Ah ! dar n-o să mă las !... Când mă 
întorc la Paris, o să vedem dacă aprobă Camera ca unul din 
membrii ei să fie tratat cu atâta nepăsare. 

—Până atunci, trebuie să ne supunem — spuse căpitanul 
Marcenay, care nici măcar nu încercă să-şi ascundă tristeţea. 

Domnul Barsac îl ia deoparte pe căpitan, dar eu am o 

ureche de reporter şi aud foarte bine. 

— Totuşi, căpitane, dacă ordinul nu e autentic |... 
sugerează domnul Barsac pe şoptite. 

Căpitanul face un gest de mirare. 

— Nu e autentic... repetă el. Nici să nu vă gândiţi, domnule 
deputat. Din nenorocire, nu există nici o îndoială. Scrisoarea e 
prevăzută cu toate peceţile oficiale. De altfel, l-am avut 
comandant pe colonelul Saint-Auban şi-i cunosc perfect 
semnătura. 

Proasta dispoziţie scuză multe. Găsesc totuşi că domnul 
Barsac merge prea departe. Din fericire, locotenentul Lacour nu 
l-a auzit. Cuvintele deputatului nu prea l-ar măguli. 

Domnul Barsac nu mai are ce să răspundă şi tace. 

— Îmi daţi voie, domnule deputat, să vi-l prezint pe 
locotenentul Lacour şi apoi să-mi iau rămas bun de la 
dumneavoastră ? spuse căpitanul. 

Domnul Barsac acceptă, iar prezentările sunt făcute. 

—Nu cunoaşteţi, domnule locotenent, cauzele care au 
motivat ordinul adus de dumneavoastră ? întrebă apoi domnul 
Barsac. 

—Sigur că da, domnule deputat — răspunde locotenentul. 
Tuaregii auelimideni sunt în fierbere şi ne ameninţă liniile. De 
aici, necesitatea de-a întări garnizoana din Tombouctou. 
Colonelul a mobilizat de aceea ce avea la îndemână. 

—Şi noi ?... obiectă şeful misiunii. E oare prudent să ne 
reducă escorta la douăzeci de oameni ? 

Locotenentul Lacour zâmbi. 

— N-o să se întâmple nimic rău — asigură el. Ţinutul 
acesta e absolut liniştit. 

— Nu se spunea oare, totuşi, că împrejurimile Nigerului ar 
fi teatrul unor evenimente din cele mai îngrijorătoare ? obiectă 
domnul Barsac. Însuşi ministrul coloniilor a expus la tribuna 
Camerei faptele acestea, confirmate apoi de prezidentul din 
Conakry. 

— Pe vremuri, aşa era — răspunde locotenentul Lacour, 
mereu zâmbitor, dar acum s-au schimbat lucrurile. Toate 
acestea s-au dus de mult. 

— Totuşi, am putut constata noi înşine... stăruie domnul 
Barsac, şi-l pune la curent pe Lacour cu aventurile noastre 


personale. 
Acesta nu pare de loc tulburat de ele. 
— Vedeţi bine — spune el — că necunoscutul care s-ar 


părea că vă preocupă mai mult decât trebuie, e, de fapt, un 
personaj lipsit de importanţă. Cum adică ? După câte spuneţi, el 
are pretenţia să vă împiedice înaintarea, şi n-a găsit nimic 
altceva pentru a vă opri ? Toate astea nu sunt serioase, domnule 
deputat. 

Fiindcă acestea sunt şi propriile lui concluzii, domnul 
Barsac nu mai găseşte nimic de răspuns. 

Căpitanul Marcenay se apropie. 

— Daţi-mi voie, domnule deputat, să-mi iau rămas bun de la 
dumneavoastră — spune el. 

— Cum ! Atât de repede ! exclamă domnul Barsac. 

— Trebuie — răspunde căpitanul. Ordinele sunt precise. Am 
datoria să ajung la Segu-Sikoro şi la Tombouctou, fără nici o 
clipă de întindere. 

— Faceţi cum credeţi, căpitane — aprobă întinzându-i mâna 
domnul Barsac, căruia emoția i-a potolit mânia — şi fiţi sigur că 
duceţi cu dumneavoastră toate urările noastre de bine. Nici unul 
dintre noi nu va uita aceste câteva zile petrecute împreună sunt 
sigur şi mă fac interpretul tuturor, exprimându-vă recunoştinţa 
noastră pentru ocrotirea atentă şi pentru devotamentul 
dumneavoastră neclintit. 

— Mulţumesc, domnule deputat — spune căpitanul, mişcat 
sincer şi el. 

Apoi îşi ia rămas bun de la fiecare dintre noi, pe rând, 
încheind, se înţelege de la sine, cu domnişoara Mornas. Vă 
închipuiţi că nu-i scap din ochi. Dar curiozitatea nu mi-a fost 

răsplătită. Totul se petrece cât se poate de simplu. 

— La revedere, domnişoară — spune căpitanul. 

— La revedere, căpitane — răspunde domnişoara Mornas. 

Nimic mai mult. Totuşi, pentru noi care ştim despre ce e 
vorba, aceste câteva biete cuvinte au o valoare care nu li se 
acordă de obicei. Înţelegem toţi că ele cuprind o făgăduială 
dublă şi hotărâtă. 

Aşa gândeşte şi căpitanul, căci faţa i s-a înseninat. El ia 
mâna pe care i-o întinde domnişoara Mornas, o sărută 
respectuos, apoi, despărţindu-se de ea, sare pe cal şi trece în 
fruntea detaşamentului care, între timp, s-a încolonat. 

Un ultim salut adresat nouă, apoi căpitanul ridică sabia. 
Cei o sută de oameni pornesc la galop. Noi îi urmărim cu 
privirea, destul de tulburaţi. Peste câteva minute, nu-i mai 
vedem. 

lată-ne singuri, cu locotenentul Lacour, cu cei doi 
subofiţeri şi cu cei douăzeci de oameni ai săi, a căror existenţă 
acum o oră nici n-o bănuiam măcar. Totul s-a petrecut atât de 
repede, încât suntem buimăciţi. Acum, e vorba să ne recăpătăm 
calmul. 

Eu mi-l regăsesc destul de repede pe al meu şi-i privesc pe 
noii noştri păzitori, gândindu-mă să fac cunoştinţă cu ei. Atunci 
se întâmplă ceva foarte curios. La prima privire pe care le-o 


arunc, mă trece un fior — deloc plăcut, pe cinstea mea ! — căci 
am deodată impresia clară că seamănă toţi cu nişte oameni pe 
care nu mi-ar place să-i întâlnesc în 
pădure. 


X. NOUA ESCORTĂ 
(Carnetul de note al lui Amédée Florence) 


Aceeaşi zi, seara. Nu, nu mi-ar place de loc să mă găsesc 
cu ei într-o pădure, şi totuşi acolo sunt, sau mai degrabă sunt cu 
ei în plină savană, ceea ce e infinit mai rău. De aceea, în ochii 
mei, situaţia e plină de farmec. Cred că nu există nimic mai 

„palpitant" decât să ai conştiinţa că te paşte o primejdie, una 
adevărată, fără să cunoşti primejdia aceasta, să-ţi frămânţi 
mintea ca să ghiceşti ce ţi se ascunde, să ai ochiul şi urechea la 
pândă ca să parezi lovitura presimţită, fără să ştii de unde o să 
vină. În asemenea ore trăieşti într-un fel cu adevărat intens, şi 
senzațiile acestea întrec cu mult plăcerile unei cafele luată pe 
terasa Napolitanului. 

Nu zău ! lată că mă ambalez, ca de obicei. Nu-mi joacă 
oare imaginaţia o festă, arătându-mi nişte bandiți, când am de-a 
face, fără îndoială, cu nişte tiraliori foarte obişnuiţi şi foarte 
oarecari ? Cum rămâne cu scrisoarea, cu scrisoarea autentică a 
colonelului Saint-Auban? 

Cum vreți. Scrisoarea colonelului Saint-Auban mă 
deranjează, recunosc, dar nimic nu poate înlătura senzaţia 
pricinuită de noua escortă şi de comandantul ei. 

Mai întâi, ofiţerul, subofiţerii şi soldaţii sunt ei oare 
„militari“ ? În privinţa negrilor, nu se poate şti. Negrii seamănă 
toţi între ei. În privinţa ofițerului te simţi ispitit să răspunzi da. 
Dimpotrivă, răspunzi nu, fără să şovăi, când e vorba de cei doi 
sergenţi. Au ăştia mutre de tiraliori ? S-o creadă alţii. Nu-i 
nevoie să fii frenologist, fizionomist, sau mai ştiu eu ce savant cu 
„ist" în coadă, ca să citeşti pe mutrele lor neliniştea fiarei 
hăituite, gustul pentru plăceri grosolane, impulsivitate fără 
control, violenţa şi cruzimea. Încântător portret. 

Mai întâi m-a izbit doar un amănunt, dar un amănunt care 
mi-a deschis robinetul ideilor. Nu-i ciudat, într-adevăr, că 
oamenii aceştia, împreună cu subofiţerii, sunt plini de praf, aşa 
cum li se cuvine unora care aleargă de două săptămâni după 
noi, pe când şeful lor e proaspăt de parcă ar fi scos din cutie ? 
Căci ofiţerul e proaspăt, ba chiar într-o măsură de necrezut. 
Cămaşă albă, încălţăminte lustruită, mustață unsă, un flăcău cât 
se poate de chipeş. Şi uniforma lui ? Ai zice că locotenentul 
Lacour se pregăteşte să primească o defilare. E în mare ţinută 
din cap până în călcâie. Nu-i lipseşte nimic, nici un nasture, nici 

o aţă ; până şi pantalonii lui au o dungă de parcă acum ar veni 
de la croitor ! În savană n-ai des ocazia să admiri asemenea 
eleganţă. Uniforma lui strigă, cui vrea s-o audă, că n-a mai fost 
îmbrăcată, că e nouă-nouţă, iar cel ce o poartă, am impresia că 
a depăşit limitele verosimilului în dorinţa lui de a părea „ofiţer". 

Oare locotenentul Lacour nu ne-a urmărit şi el, de este atât 
de fercheş, pe când subalternii lui sunt atât de prăfuiţi ? 

Cei doi sergenţi, dimpotrivă, sunt cât se poate de murdari, 
iar dacă n-au eleganța exagerată a ofițerului lor, păcătuiesc, 
după părerea mea, prin excesul opus. Uniformele lor (?) par 
scoase de la vechituri. Sunt nişte zdrenţe. Au pantalonii mult 
prea scurţi, peticiţi din belşug, şi nici un număr, nici un semn nu 
arată din ce unitate fac parte. Cu greu aş crede că nişte ostaşi 
francezi, fie ei angajaţi şi pe termen scurt, ar putea fi întreţinuţi 
atât de prost. Altă observaţie greu de exprimat : mi se pare că 
stăpânii acestor uniforme vechi nu prea sunt obişnuiţi să le 
poarte. Fără să pot explica prea bine de ce, mi se pare că ei nu 
prea se mişcă în voie în uniformele lor. 

Iată lista completă a observaţiilor mele. Se va socoti poate 
că nu sunt prea importante şi că nu fac bine lăsându-mă 
influenţat de nişte amănunte neînsemnate, care pot fi explicate 
cât se poate de simplu. Nu zic ba, căci şi eu mă simt ispitit să 
gândesc aşa. Căutând să-mi precizez motivele neîncrederii, ca 
să le trec în carnet, sunt primul care le socotesc tare 
neîntemeiate. Dar neîncrederea îmi vine şi din instinct, şi lucrul 
acesta nu-l pot reda prin cuvinte. 

Oricum ar fi, n-am nimic de adăugat la cele de mai sus. În 
privinţa disciplinei, mai ales, nimic de zis. Ba chiar, după 
părerea mea, e mai degrabă prea strictă. Santinelele sunt la 
posturi şi se schimbă cu regularitate. Ţinuta generală e 
perfectă, prea perfectă poate. 

Escorta se împarte clar în trei grupuri care n-au nici un fel 
de legături cu restul convoiului. Primul grup îi cuprinde pe cei 
douăzeci de tiraliori sudanezi. În afară de orele când fac de 

gardă, ei stau tot timpul împreună şi, lucru de necrezut când e 
vorba de negri, abia dacă vorbesc. Îşi fac bucătăria în tăcere sau 
dorm. Nu-i auzi de loc. Se supun orbeşte subofiţerilor, cărora 
par că le ştiu de frică. De fapt, s-ar părea că aceşti douăzeci de 
negri sunt foarte trişti şi că se tem. 

Al doilea grup îi reuneşte pe subofiteri. Aceştia vorbesc, 
dar numai între ei şi totdeauna în şoaptă. Cu toată urechea mea 
de reporter, n-am izbutit până acum să prind din zbor decât 
puţine cuvinte, fără importanţă. 

Al treilea şi ultimul grup e format numai din locotenentul 
Lacour. Locotenentul Lacour e un om mărunţel, şi-mi face 
impresia că e foarte aspru. Are ochii de-un albastru deschis, 
ochi de oţel, cum se spune, care nu prea vădesc o bunăvoință 
totală. Nu-i vorbăreţ, şi mai e şi sălbatic. Toată după-amiaza nu 
l-am văzut decât de două ori, ieşind din cort, şi atunci ca să-şi 
inspecteze oamenii. Operația aceasta e mereu, la fel. Când îşi 
zăresc şeful, tiraliorii se ridică şi se aşază în front. Locotenentul, 
ţeapăn ca un par, trece pe dinaintea lor, pe când privirea lui ca 
de gheaţă îi cercetează din creştet până în tălpi; apoi ofiţerul 
dispare în cort, fără să adreseze nimănui nici un cuvânt. Vorbind 
cât se poate de optimist, îndrăznesc să spun că ofiţerul acesta 
elegant nu ne va fi de loc un tovarăş de drum vesel. 

Pe domnişoara Mornas n-am zărit-o de loc astăzi. 

Tchoumouki nu s-a arătat nici el, din care cauză îmi am 
încă articolul în buzunar. 

15 februarie. Azi-dimineaţă, la deşteptare, constat că nu s- 
a făcut nici o pregătire de plecare. Mă informez la Tongane, 
care îmi spune că nu ne vom urni din loc toată ziua. După 
repausul de ieri, popasul acesta mi se pare ciudat. 

Întâmplarea face să-mi iasă în cale locotenentul Lacour, 
mereu ţeapăn şi de-o eleganţă impecabilă. Mă îndrept spre el și- 
l întreb de motivul popasului acestuia suplimentar. 

— Ordinul domnului Barsac — îmi răspunde el scurt. 

Trei cuvinte, după care face un salut milităresc şi o 

întoarcere la stânga-mprejur. Locotenentul Lacour nu e ceea ce 
se numeşte un om cu darul vorbirii. 

De ce ne-o fi făcând şeful misiunii să batem pasul pe loc ? 
O fi renunţat să mai continue călătoria, cu escorta aceasta 
redusă la o cincime ? Sunt intrigat şi, totodată, neliniştit, căci o 
asemenea hotărâre ar pune capăt unui reportaj pe care îl 
presimt că începe să devină senzaţional. 

Şi iată că pe la zece îl zăresc pe domnul Barsac. Se plimbă 
cu paşi mari, cu mâinile la spate, cu ochii în pământ, şi nu prea 
pare bine dispus. Poate că momentul nu e prea potrivit ca să-l 
întreb ce planuri are. Dar gândul acesta nu mă opreşte, şi risc 
interviul. 

Domnul Barsac nu se supără. Se opreşte şi mă priveşte un 
timp în tăcere. În sfârşit, îmi spune : 

— Acum câteva zile, domnule Florence, mi-ai mai pus 
aceeaşi întrebare. Şi nu ţi-am răspuns. Am să-ţi răspund astăzi 
că nici eu nu ştiu ce să-ţi răspund. 

— Deci, n-aţi luat încă nici o hotărâre, domnule deputat ? 

— Nici una. Mă gândesc, pipăi, cântăresc argumente pro şi 
contra... 

Din nou tăcere, apoi, deodată : 

— Dar, la urma urmei — exclamă domnul Barsac — de ce n- 
am examina amândoi, împreună, problema ? Eşti un flăcău 
practic şi plin de bun simţ. (Mulţumesc, domnule Barsac.) Ai să- 
mi spui părerea dumitale. 

Mă înclin. 

— La ordinele dumneavoastră, domnule deputat. 

— Să vedem mai întâi, continuă domnul Barsac, dacă ne 
mai putem continua călătoria fără imprudenţe, cu alte cuvinte 
dacă mai e posibilă. 


Sugerez : 

— Poate că ar fi mai bine să vedem mai întâi dacă e utilă. 

— Ba de loc — răspunde domnul Barsac. Utilitatea ei e 
neîndoielnică. 

Eu rămân mirat. Domnul Barsac continuă : 

— Deci, e posibilă călătoria ? Iată problema. Ieri încă, ea 
nici nu se punea măcar, căci, până aici, nu ni s-a întâmplat pe 
drum nici un incident cu adevărat serios. Eşti de aceeaşi părere, 
nu-i aşa ? 

—Cu totul. 

—Primul incident de gravitate reală e schimbarea 
neaşteptată a escortei şi reducerea ei la douăzeci de oameni. 
Douăzeci de soldaţi sunt oare, într-adevăr, capabili să ne 
asigure securitatea în mijlocul populaţiei negre ? lată ce mă 
întreb. 

—Pusă astfel — spun eu — întrebarea nu poate avea decât 
un răspuns afirmativ. Mi se pare sigur că douăzeci de oameni 
sunt pe deplin suficienţi, dacă întâlnim ca adversari numai 
negrii. Alţi exploratori au făcut călătorii mult mai lungi decât a 
noastră, cu o escortă mai mică, sau chiar fără escortă. Dar... 

— Ştiu ce-ai să spui — mă întrerupse domnul Barsac. O să- 
mi vorbeşti despre misteriosul necunoscut care nu pare deloc 
mulţumit că ne vede pe aici. În privinţa aceasta, eu nu mi-am 
ascuns sentimentul, şi toată lumea m-a aprobat. De atunci, n-a 
mai survenit nimic. Deci, inutil să mai revenim la asta, după 
câte cred eu. 

Îi răspund : 

—Vă rog să mă scuzaţi, domnule deputat, dar eu cred că, 
dimpotrivă, au survenit lucruri noi. 

—Nu, zău ! face domnul Barsac, mirat. Atunci or fi nişte 
lucruri noi care mi-au fost ascunse. Explică-te. 

Strâns astfel cu uşa, mă simt foarte încurcat. Observațiile 
mele, care mi se păreau atât de importante, şi urmările lor, pe 
care le socoteam bine gândite când le examinam una după alta 
în sinea mea, mi se par acum, când trebuie să le exprim cu glas 
tare, şi mai neînsemnate, şi mai arbitrare decât în momentul 
când trebuia să le precizez în scris. Totuşi, fiindcă m-an vârât 
prosteşte în treburile acestea — după cum de altfel aveam şi 

datoria să o fac — trebuie să spun ce am de spus. 

Mă execut. Îi comunic domnului Barsac observaţiile mele 
asupra escortei şi a ofițerului care o comandă şi, ca o concluzie, 
formulez timid ipoteza că, dacă oamenii aceştia nu sunt ostaşi 
adevăraţi, s-ar putea prea bine să fie în solda duşmanului 
necunoscut pe care n-am vrut să-l luăm în tragic până acum. 

Auzind enormităţile acestea, domnul Barsac se porneşte pe 
râs. 

— E un adevărat roman ! exclamă el. Dumneata, domnule 
Florence, mi se pare că ai o imaginaţie strălucită. Şi îţi va fi de 
mare folos dacă te vei apuca vreodată să scrii piese de teatru, 
dar, în viaţa reală, te sfătuiesc să nu te încrezi în ea. 

— Totuşi... spun eu, înţepait. 

— Nu există nici un totuşi. Există doar faptele. Ordinul 
scris, mai întâi... 

— Ordinul poate fi fals. 

— Nu — răspunde domnul Barsac — nu poate fi fals, din 
moment ce căpitanul Marcenay l-a socotit veritabil şi s-a supus 
fără şovăire. 

— Ordinul poate că a fost furat... 

— Iar faci romane !... Cum ar fi putut escorta noastră 
actuală să se substituie adevăratei escorte ? În cazul acesta, ar 
fi trebuit ţinută, gata pregătită, o trupă destul de numeroasă 
pentru ca, mai întâi, să-i nimicească pe adevărații soldaţi, până 
la ultimul, până la ultimul, auzi ? Şi, în al doilea rând, pentru a 
nu contrazice ordinul furat, ar fi trebuit să-i înlocuiască cu un 
fals detaşament absolut identic, şi asta cu multă vreme înainte, 
într-un moment când nimeni nu putea şti care va fi formaţia noii 
escorte, şi nici dacă escorta aceasta va fi vreodată trimisă de 
colonelul Saint-Auban. Cum nici unul din oamenii locotenentului 
Lacour nu e rănit, falsa trupă ar fi trebuit să fie foarte 
numeroasă, căci nu-ţi închipui, cred, că soldaţii veritabili s-ar fi 
lăsat măcelăriți fără să se apere. Şi ai vrea ca prezenţa unei 
bande atât de importante să nu fi fost remarcată ? Ai vrea ca 

zgomotul unei asemenea lupte să nu fi ajuns până la noi, când în 
savană veştile sunt transmise din sat în sat cu viteza telegrafului 
? lată de ce imposibilităţi te loveşti când laşi frâu liber 
imaginaţiei ! 

Domnul Barsac are dreptate. Ordinul n-a fost furat. Apoi, 
continuă : 

— Cât despre impresia pe care ţi-au făcut-o oamenii şi 
comandanții lor pe ce se bizuie ea ? Prin ce se deosebesc 
soldaţii pe care îi zăreşti de-aici de toţi soldaţii negri ? 

Mă uit, fiindcă sunt poftit s-o fac, şi sunt nevoit să recunosc 
că domnul Barsac are din nou dreptate. Unde îmi erau minţile, 
ieri seara ? M-am autosugestionat. Negrii aceştia sunt la fel cu 
toţi negrii. 

Domnul Barsac e conştient de avantajul căpătat asupra 
mea. Acum continuă cu şi mai multă siguranţă. (Şi doar nu 
siguranţa îi lipseşte !) 

— Să trecem la subofiţeri. Ce găseşti că au deosebit? Sunt 
foarte murdari, e adevărat ; dar de loc mai murdari decât unii 
sergenţi de-ai căpitanului Marcenay. În campanie, nu poţi fi 
prea pretenţios faţă de uniforme. 

Domnul Barsac vorbeşte minunat, iar eu îi strecor, timid, 
căci sunt, într-adevăr zdruncinat : 

— Totuşi, locotenentul Lacour... 

— Oh ! el e de-o corectitudine extraordinară — exclamă 
domnul Barsac, zâmbind. Sigur, e un om foarte îngrijit şi care 
ţine grozav la eleganta lui. Dar asta nu e un păcat. 

Nu, fireşte că nu e un păcat. Fac un ultim efort, şi 
insinuez : 

—Cu toate acestea, o uniformă nouă-nouţă, e ciudat! 

— Fiindcă cealaltă se află în lada locotenentului — explică 
domnul Barsac, care găseşte răspuns la toate. Cum era plin de 
praf, locotenentul Lacour a vrut să se îmbrace în mare ţinută 
înainte de a se prezenta în faţa mea. 

Domnul Barsac pare că găseşte foarte firească 

preocuparea aceasta. La urma urmei, poate că nu-mi dau eu 
seama exact de importanţa şefului misiunii. 

— De altfel, am discutat îndelung cu locotenentul Lacour, 
ieri după-amiază... 

(Pesemne în timp ce eu îmi scriam notele.) 

— ... Şi e un om încântător, deşi gusturile lui înclină spre o 
eleganţă exagerată, recunosc. Politicos, bine crescut, atent, 
respectuos chiar... Aici, domnul Barsac se umflă în pene. 
Respectuos chiar, am găsit în el o cunoştinţă foarte plăcută şi un 
subordonat foarte suplu. 

Îl întreb : 

—În ceea ce-l priveşte, locotenentul Lacour, nu vede nici 
un neajuns dacă ne-am continua călătoria în aceste condiţii ? 

—Nici unul. 

— Şi totuşi, dumneavoastră şovăiţi, domnule deputat. 

— Nu mai şovăi — declară domnul Barsac, care s-a convins 
singur, vorbind. Mâine vom porni. 

Întreb : 

— Fără ca să examinăm măcar utilitatea călătoriei, după ce 
i-am stabilit posibilitatea ? 

Ironia discretă a întrebării mele trece neobservată. 

— La ce bun ? răspunde domnul Barsac. Călătoria aceasta 
nu e numai utilă, ci şi necesară. 

Repet, fără să înţeleg : 

— Necesară ?... 

Foarte bine dispus acum, domnul Barsac mă ia prieteneşte 
de braţ şi, pe-un ton de confidenţă, îmi explică : 

— Între noi fie vorba, dragul meu, recunosc că, încă de 
câtăva vreme, negrii pe care îi întâlnim mi se par departe de-a fi 
destul de ciopliţi ca să putem face alegători din ei. lar dacă o să 
insişti, am să-ţi mai spun şi că n-avem nici o şansă să fim mai 
fericiţi, câtă vreme vom sta cu spatele spre coastă. Dar, ce-ţi 
spun dumitale, n-aş spune la tribuna Camerei. lar dacă 
terminăm călătoria, lucrurile se vor petrece în felul următor : 

Baudrieres şi eu vom depune câte un raport ale căror concluzii 
vor fi diametral opuse. Rapoartele vor fi trimise unei comisii. 
Acolo, fie că ne vom face concesii mutuale, şi că se va acorda 
dreptul de vot câtorva negrii de pe ţărmul oceanului, fie că nu 
ne vom face nici o concesie şi afacerea va fi înmormântată. 
După o săptămână va fi uitată, şi nimeni nu va mai şti dacă 
faptele mi-au dat sau nu dreptate. În ambele cazuri, nimic nu se 
va opune ca într-o bună zi eu sau Baudricres, după cum va bate 
vântul, să căpătăm portofoliul coloniilor. Dimpotrivă, a mă 
întoarce fără să-mi duc până la capăt misiunea înseamnă a 
declara singur că m-am înşelat, duşmanii mei vor striga cât îi va 
ţine gura că nu sunt decât un nătărău bătrân şi m-aş duce 
definitiv de râpă. 

Domnul Barsac face o scurtă pauză, apoi încheie cu 
această cugetare profundă : 

— Nu uita niciodată, domnule Florence, adevărul pe care 
ţi-l spun acum : un om politic poate să se înşele. Asta n-are nici 
o importanţă. Dar dacă îşi recunoaşte greşeala, e pierdut. 

Savurez maxima şi plec mulţumit. Într-adevăr, sunt foarte 
mulţumit, căci acum cunosc motivele fiecăruia. 

Părăsindu-l pe domnul Barsac, descopăr pe neaşteptate 
carnetul domnului Poncin, uitat de acesta, din întâmplare, pe un 
scaun pliant. Instinctele mele de ziarist o iau înaintea educaţiei 
mele şi deschid cu bună-ştiinţă carnetul. De prea multă vreme 
îmi stârneşte curiozitatea. E prea mult de când mă tot întreb ce- 
o fi scriind în el de dimineaţă până seara, tăcutul nostru tovarăş 
de drum. În sfârşit, acum am să aflu. 

Vai ! curiozitatea mi-e pedepsită. Nu zăresc decât o 
încâlceală de cifre şi de litere, aruncate de-a valma şi cu totul de 
neînțeles. Nu sunt decât nişte „p.j.0,009", nişte „p.k.c.135,08", 
nişte „M.76,18" şi aşa mai departe. 

Un mister în plus ! De ce scrierea aceasta secretă ? Să aibă 
oare domnul Poncin ceva de ascuns ? Să trădeze oare şi el ? 

Iar ideea mea fixă ! Va trebui să mă îngrijesc. Ce idee să-l 

suspectezi pe omul acesta de treabă ! Îi fac prea multă cinste, 
căci, pot să spun asta carnetului în care scriu numai pentru 
mine, domnul Poncin nu mi se pare prea deştept. 

Dar ori eşti ziarist, ori nu eşti. Copiez, pentru orice 
eventualitate, câteva exemple din hieroglifele acestea, alese 
printre cele ce revin aproape zilnic. Şi obţin : 

5D.V.t.7.H. 3306.M. 472,28.F. 1895.P.V. 1895:7 = 270, 
71.K.C. 122.P.k.c.3306:122-27,09.P. t.27,09 X 54,600 = 
1.479.114. 

I6.F.V.t. 81.H.12085. M. 149,19.  F.6654. P.v.6654:81= 
82.15.K.C. 140.P.K.c. 12085 : 1401 = 8,62.P.t. 8,62 X 54.600 = 
470.652. 

Pun carnetul la loc şi o şterg cu prada mea. Poate că o să- 
mi fie de vreun folos. Nu se ştie niciodată. 

După masă, plimbare. Îl iau ca însoțitor pe Tongane, care 
ia calul lui Tchoumouki, mai bun decât al lui. Mergem pe câmp, 
la trap. După cinci minute, Tongane, pe care îl mănâncă limba, 
îmi spune ex abrupto! : 

— E bine Tchoumouki plecat. Tchoumouki, negru ticălos. El 
trădat. 

Iată încă una ! Cum ! Tchoumouki ne trăda şi el ? Înţeleg 
că e momentul să mă documentez. Fac pe miratul. 

— Adică vrei să zici Morilire ? 

— Nu bun Morilire — rosteşte energic Tongane. Dar 
Tchoumouki la fel ca Morilir€. El spus negri: „nu bine mergeţi". 
Dat mult dolo tubab (rachiu), mult ban, mult aur. 

Aur, în mâinile lui Morilire şi ale lui Tchoumouki ! E de 
necrezut ! 

— Vrei să spui că le dădea negrilor scoici-cauri, ca să fie 
bine văzut de ei ? 

—Nu cauri — insistă Tongan€. Mult aur. Şi adaugă 
amănuntul acesta care mă dă gata : 

— Mult aur english. 


1 Pe nepregătite (în limba latină în text). 

—Aşadar, Tongané, tu cunoşti aurul englezesc ? 

—1oo — îmi răspunde negrul. Eu, aşanti. Eu cunoaşte 
livsterline. 

Înţeleg că Tongan6, prin cuvântul acesta ciudat, numeşte 
în felul lui lirele sterline. Denumirea e nostimă. Pentru a o reda, 
am folosit ortografia fonetică, dar în gura lui Tongané ea sună 
mult mai bine. Şi totuşi, nu prea îmi arde de râs în clipa asta. 
Aur — şi încă aur englezesc! — în mâinile lui Tchoumouki şi ale 
lui Morilire !... Sunt năucit. Bineînţeles că nu las să se vadă asta 
şi par că nu dau nici o importanţă informaţiei. 

—Eşti un flăcău de treabă, Tongane — îi spun eu — şi, 
fiindcă cunoşti atât de bine livsterlinele, ia şi piesa asta de aur 
cu stema Republicii franceze. 

—Bun Republica ! strigă Tongane în culmea bucuriei, 
aruncând în aer piesa pe care i-o ofer, prinzând-o din zbor şi 
vârând-o într-unul din coburii de la şa. 

Dar pe faţa lui se zugrăveşte imediat mirarea, căci din 
golul unde şi-a vârât mâna scoate un sul gros de hârtie, obiect 
într-adevăr puţin obişnuit la negri. Eu scot un strigăt şi-i smulg 
lui Tongane€ sulul pe care l-am recunoscut cât se poate de bine. 

Articolele mele ! Sunt articolele mele ! Articolele mele atât 
de remarcabile, rămase în coburii ticălosului de Tchoumouki! 

Le verific. Vai! sunt toate, începând cu al cincilea, inclusiv. 
Cât de sever trebuie că mă judecă cei de la „Expansiunea 
franceză" ! Sunt dezonorat, mi-am pierdut pentru totdeauna 
reputaţia ! 

Pe când depăn aceste triste gânduri, continuăm să ne 
depărtăm în trapul mărunt al cailor. Trebuie că ne aflam cam la 
şase kilometri de tabără, când mă opresc deodată. Am 
descoperit ceva ciudat. 

Aproape de marginea drumului se află un spaţiu lat de 
şase, şapte metri şi lung de vreo cincizeci de metri, trasat în 
mijlocul savanei. În spaţiul acesta, ierburile înalte sunt culcate 
la pământ, unele sunt chiar retezate parcă de o coasă uriaşă. Şi 


161 


— iată ce mi-a atras mai ales atenţia — pe partea astfel curățată 
se disting clar două dâre paralele, asemănătoare celor pe care 
le-am văzut lângă Kankan, adică adânci de opt până la zece 
centimetri la unul din capete şi dispărând pe nesimţite la 
celălalt capăt. De data aceasta, capătul adâncit e spre est. 

Fără voia mea fac o apropiere între perechea aceasta de 
dâre şi zbârnâitul auzit ieri seară. Şi la Kankan auziserăm 
zbârnâitul ciudat, înainte de a constata pe sol urmele 
inexplicabile. 

Ce legătură e între aceste două fenomene — zbârnâitul 
plus dârele misterioase — şi kenielala din Kankan ? Eu nu văd 
nici una. Şi totuşi, o legătură trebuie să existe căci, pe când 
privesc enigmaticele dâre, subconştientul meu evocă de la sine 
mutra păcătoasă a vrăjitorului negru. Şi iată relevându-mi-se 
adevărul : din patru preziceri ale şarlatanului, a treia, după 
primele două, s-a împlinit acum. 

Atunci, singur cu însoţitorul meu negru în imensitatea 
aceasta pustie, un fior — al doilea, socotindu-l şi pe cel de ieri — 
mă străbate din creştet până în tălpi, şi, timp de o clipă, 
gândindu-mă la misterul care mă împresoară, simt că îmi e 
teamă. 

Grozav de plăcut, mai ales în asemenea condiţii. Din 
nefericire, nu durează mult, căci nu prea sunt făcut pentru frică. 
La mine, punctul slab e curiozitatea. De aceea, pe când ne 
întoarcem, mi se perindă la nesfârşit prin minte iritantele 
probleme care mi se pun şi mă încăpăţânez să le 
caut soluţia. Exerciţiul acesta mă absoarbe într-atâta, încât nu 
mai văd nimic în jurul meu. 

Când ajung la tabără, tresar. Tongane, fără nici un fel de 
introducere, îmi spune deodată : 

— Tulatighi (locotenent) nu bun. Cap urât maimuţă. 

Îi răspund, fără să mă gândesc, ceea ce e o scuză : 

— Mie îmi spui!... 

17 februarie. Astăzi etapă tare, iar ieri şi mai tare. 

Cincizeci de kilometri în două zile. Tchoumouki n-a mai apărut 
— canalia ! Lucrul acesta se observă. Conduşi numai de 
Tongane, cărăuşii şi hamalii noştri fac minuni şi merg cu toată 
râvna de care sunt capabili. 

În aceste două zile, temerile mi s-au mai şters, mărturisesc. 
Escorta şi-a făcut corect meseria, care, de altfel, nu e grea. Cei 
douăzeci de oameni înşiraţi pe două rânduri, încadrează 
convoiul aşa cum îl încadrau şi oamenii căpitanului Marcenay. 
Observ doar că ei nu schimbă cu slujitorii noştri negri glumele 
obişnuite la negri, şi pe care fosta escortă le risipea din belşug. 
De fapt, asta face cinste disciplinei lor. 

Cei doi subofiţeri rămân de obicei în ariergardă, când nu 
parcurg linia tiraliorilor. Şi nu vorbesc cu nimeni, în afară de 
soldaţii cărora le adresează, din când în când, ordine scurte, 
executate imediat. Trebuie recunoscut că, dacă escorta noastră 
nu e prea numeroasă, în schimb e bine ţinută în mână. 

Locotenentul Lacour merge în fruntea convoiului, aproape 
în acelaşi loc pe care îl ocupa căpitanul Marcenay, lângă domnul 
Barsac. Observ că domnişoara Mornas s-a dat înapoi cu câteva 
rânduri. E cu Saint-Berain, în urma doctorului Châtonnay şi a 
domnului Poncin. Domnişoara Mornas nu prea pare să 
preţuiască societatea locotenentului. 

Totuşi, nimic de spus pe seama acestuia. Dacă vorbeşte 
puţin, în schimb îşi face meseria. E sigur că atitudinea lui 
energică nu-i străină de rezultatele foarte satisfăcătoare 
ale acestor două zile de marş. Nu, nimic de spus. Şi totuşi... 

Dar pesemne că am eu o idee fixă. Misterul pe care îl simt 
în jurul nostru, faptele ciudate pe care le-am constatat mi-or fi 
tulburat mintea şi mă simt îndemnat, ba încă prea mult, să văd 
pretutindeni trădarea. 

Oricum ar fi, iată ce face să nu fiu pe deplin mulţumit. 

Azi-dimineaţă, pe la orele nouă, tocmai când străbăteam un 
cătun cu câteva vetre, complet pustiu, auzim nişte gemete 
ieşind dintr-o colibă. La ordinul domnului Barsac, convoiul se 

opreşte şi doctorul Châtonnay, însoţit de locotenentul Lacour şi 
de doi soldaţi, intră în coliba de unde veneau gemetele. 
Bineînţeles că presa, adică eu, intră o dată cu ei. 

În încăperea în care intrăm, o tristă privelişte ne izbeşte 
ochii. Sunt aici doi morţi şi un rănit. Groaznic e că cele două 
cadavre, un bărbat şi o femeie, sunt oribil mutilate. Cine i-a ucis 
şi i-a rănit pe bieţii oameni ? Cine s-a făcut vinovat de mutilările 
acestea fioroase ? 

Doctorul Châtonnay se ocupă mai întâi de rănitul pe care, 
fiindcă în colibă e prea întuneric, ostaşii îl scot afară, la ordinul 
lui. Rănitul e un negru destul de bătrân. E lovit la umăr, şi rana 
i-e cumplită. Oasele claviculei îi sunt dezgolite de carne. Mă 
întreb ce armă a putut face un 
asemenea prăpăd. 

Doctorul spală rana şi scoate din ea numeroase bucățele de 
plumb. Apoi reuneşte carnea, coase şi pansează atent rana, cu 
ajutorul faşei pe care i-o întinde locotenentul Lacour, Cât timp 
durează operaţia, pacientul se vaită jalnic, într-una. Când 
pansamentul e gata, rănitul pare că suferă mai puţin. 

Dar doctorul e îngrijorat. Iată-l intrând din nou în colibă, 
examinând cele două cadavre. Când iese, e şi mai îngrijorat. Şi 
se apropie de rănit, punându-i întrebări, cu ajutorul lui Tongané. 

Din povestirile bietului negru reiese că acum şase zile, deci 
în ziua de 11, adică cu trei zile înainte de schimbarea escortei 
noastre, cătunul a fost atacat de-o trupă de negri comandati de 
doi albi. Locuitorii au fugit atunci în savană, cu excepţia 
bărbatului şi femeii ale căror cadavre le-am văzut şi care n-au 
avut timp să se pună la adăpost. Rănitul era cu ceilalţi. Din 
nenorocire, pe când fugea, un glonte l-a lovit în umăr. Bietul 
negru a mai avut, totuşi, puterea să se ascundă în savană, şi a 
scăpat astfel de atacatori. Când aceştia s-au depărtat, localnicii 
l-au readus în sat, dar au rupt-o la fugă toţi când au văzut o altă 
trupă, venind tocmai din direcţia în care se depărtase cealaltă. 

Aceasta e povestirea, care fireşte că ne tulbură. Într- 

adevăr, nu-i plăcut să afli că o bandă de tâlhari bântuie ţinutul. 
E chiar un adevărat noroc că n-am avut de-a face cu ei, pentru 
că, după spusele rănitului, se îndreptau spre noi. 

Între timp, bietul om îşi manifestă într-un fel înduioşător 
recunoştinţa faţă de doctorul Châtonnay; dar deodată tace, iar 
ochii lui exprimă groaza şi privesc ţintă ceva sau pe cineva aflat 
în spatele nostru. Ne întoarcem şi ne pomenim faţă în faţă cu 
unul din cei doi subofiţeri 
ai escortei. Vederea omului acestuia l-a înspăimântat pe rănit. 

De altfel, subofiţerul nu pare de loc emoţionat. Dar se 
emoţionează, totuşi, când ochii ca de gheaţă ai locotenentului 
Lacour îi aruncă o privire cumplită în care se citeşte în egală 
măsură şi mustrare, şi ameninţare. Eu prind din treacăt privirea 
aceasta, pe care nu mi-o pot explica. Sergentul îşi duce atunci 
mâna la frunte, vrând să ne dea să înţelegem că rănitul 
aiurează, şi pleacă la oamenii lui. 

Ne reîntoarcem spre rănit. Dar vraja e ruptă. El ne priveşte 
cu groază şi nu mai putem scoate un cuvânt de la el. Îl ducem 
deci înapoi, în colibă, şi pornim iar la drum, altminteri destul de 
liniştiţi în privinţa rănitului, căci doctorul Châtonnay afirmă că 
se va vindeca. 

Nu ştiu ce gândesc ceilalţi. Eu, tot mergând, frământ în 
minte noua problemă pusă inteligenţei mele : De ce a manifestat 
atâta groază bătrânul negru ? De ce, în vreme ce nu-i dădea nici 
o atenţie locotenentului Lacour, groaza i s-a ivit, fără urmă de 
îndoială, la vederea unuia din sergenţii noştri ? 

Nici problemei acesteia nu-i găsesc soluţia. Toate enigmele 
de nedezlegat, pe care ni le pune hazardul, devin, până la urmă, 
supărătoare. 

În seara asta, destul de târziu, ne-am întins corturile lângă 
un alt cătun numit Kadu. Suntem foarte trişti că am ajuns aici, 
căci la Kadu domnişoara Mornas şi Saint-Berain au să ne 
părăsească. Pe când noi vom continua să mergem direct spre 
Uagadugu şi Niger, ei vor urca spre nord, având ca obiectiv Gao 

şi acelaşi Niger. 

Inutil să spun că noi am făcut tot posibilul spre a-i convinge 
să renunţe la planul lor nesăbuit. După cum se putea bănui, 
eforturile noastre au fost zadarnice. Prevăd că viitoarea 
jumătate a căpitanului Marcenay nu va renunţa de loc uşor la 
ale ei. Când domnişoara Mornas îşi pune ceva în gând, nici 
dracul n-ar fi în stare s-o abată din drum. 

În disperare de cauză, i s-a cerut ajutor locotenentului 
Lacour, care a fost rugat să-i arate şi el domnişoarei Mornas ce 
nebunie e pe cale să comită. Sunt convins că ar fi vorbit 
degeaba, dar el nu şi-a dat osteneala aceasta. Locotenentul 
Lacour n-a rostit nici un cuvânt. A făcut un gest evaziv şi a 
zâmbit, cu un zâmbet care mie mi s-a părut ciudat, n-aş putea 
spune exact de ce. 

Deci am poposit lângă Kadu. În clipa când dau să mă 
retrag în cortul meu, doctorul Châtonnay mă opreşte şi-mi 
spune : 

— Aş vrea să-ţi aduc la cunoştinţă un lucru, domnule 
Florence : gloanţele care i-au lovit pe negrii, de azi-dimineaţă 
erau gloanţe explozive. 

Apoi pleacă, fără să aştepte răspunsul meu. 

Bun! încă un mister! Gloanţe explozive acum! Cine poate 
folosi asemenea arme ? Ba chiar, cum de pot exista pe aici 
asemenea arme ? 

Două întrebări în plus, de adăugat la colecţia mea care se 
îmbogăţeşte tot mai mult. lar colecţia mea de răspunsuri, 
dimpotrivă, nu sporeşte de loc ! 

18 februarie. Ultima noutate a zilei, fără comentarii. 
Escorta noastră a plecat. Spun : a plecat. 

Insist, pentru că e de necrezut, şi repet: escorta a plecat. 
La deşteptare, acum trei sau patru ore, n-am mai găsit-o cu noi. 
S-a evaporat, s-a volatilizat în timpul nopţii şi, o dată cu ea, au 
dispărut toţi hamalii şi cărăuşii noştri, fără excepţie. 

S-a înţeles ? Locotenentul Lacour, cei doi sergenţi şi cei 

douăzeci de oameni ai lui, nu s-au dus să facă o plimbare de 
dimineaţă ca să se reîntoarcă la prânz. Au plecat, au ple-cat de- 
fi-ni-tiv. 

lată-ne singuri în savană, cu caii, cu armele noastre 
personale, cu treizeci şi şase de măgari, cu hrană pentru cinci 
zile, şi cu Tongan€. 

Ah ! îmi doream aventuri !... 


XI. CE E DE FĂCUT ? 


Când membrii misiunii Barsac, sosiți din ajun la Kadu, 
constatară la deşteptare, în ziua de 18 februarie, dispariţia 
escortei şi a întregului personal negru, rămaseră uluiţi. Această 
dublă dezertare, şi mai ales cea a escortei, era atât de 
extraordinară, încât ei ar fi refuzat mult timp s-o creadă 
definitivă, dacă n-ar fi avut imediat dovada că soldaţii şi slujitorii 
plecaseră fără speranţă de întoarcere. 

Cel ce dădu alarma fu Amédée Florence, ieşit primul din 
cort. Toţi, inclusiv Malik, care îşi petrecuse noaptea în cortul 
Janei Mornas, se adunară într-o clipă. Şi cum se întâmplă de 
obicei, discuţia fu destul de confuză la început. Membrii 
expediției schimbau mai mult exclamaţii decât idei. Înainte de a 
începe să pună la cale viitorul, începeau prin a se mira de 
prezent. 

Pe când discutau astfel, un geamăt se auzi dintr-un desiş 
vecin, şi le dădu de veste că nu erau singuri, cum îşi închipuiau 
ei. Saint-Berain, Amédée Florence şi doctorul Châtonnay dădură 
fuga spre locul de unde părea că vine geamătul şi-l descoperiră 
pe Tongane, legat burduf, cu un căluş în gură şi, în plus, cu o 
lungă rană în partea stângă a corpului, ceva mai jos de coaste. 

Când Tongan€ fu eliberat de funii, readus în simţiri şi 
pansat, ceilalţi începură să-i pună întrebări. Iar el, pe jumătate 
în jargonul obişnuit, pe jumătate în bambara, ajutat în acest caz 
de Jane Mornas, povesti ce ştia despre întâmplările din timpul 

nopţii. 

Dezertarea se înfăptuise între orele unu şi două noaptea. În 
momentul acela, Tongane, trezit de zgomotele ciudate pe care 
europenii nu le auziseră din corturile lor, avu surpriza să-i vadă 
pe cei douăzeci de tiraliori călări ajunşi la o oarecare distanţă 
de tabără, pe când hamalii şi cărăuşii negri, conduşi de 
locotenentul Lacour şi de cei doi sergenţi, se agitau şi păreau că 
fac o treabă pe care întunericul nu-i îngăduia s-o desluşească 
exact. Intrigat şi, altminteri, de loc bănuitor, Tongane se 
ridicase şi, dorind să-şi dea seama de ce se petrecea, se 
îndreptase spre hamali şi cărăuşi. Dar nu apucase să ajungă 
până la ei. La jumătatea drumului, doi oameni se năpustiră 
asupra lui, iar unul din ei îl înşfăcase de gât, fără să-i lase timp 
să scoată un strigăt. Cât ai clipi, Tongane fu doborât şi legat şi i 
se vâri un căluş în gură. Înainte de a cădea, el izbutise totuşi să 
vadă că negrii, hamali şi cărăuşi, tocmai îşi luau în spinare 
numeroase baloturi alese din grămada bagajelor. Tongane era 
deci redus la neputinţă, iar atacatorii lui se şi depărtaseră, când 
se apropie de ei un al treilea personaj. Noul-venit, care nu era 
altul decât locotenentul Lacour, întrebă scurt: 

— S-a făcut ? 

— Da — răspunse un atacator în care Tongane îl recunoscu 
atunci pe unul din sergenţi. 

Urmă o clipă de tăcere. Tongane simţi cum cineva se 
aplecă peste el. Două mâini i se plimbară pe corp, îl pipăiră. 

— Sunteţi nebuni, pe cuvântul meu ! continuă locotenentul. 
Plecaţi lăsând în urma voastră un flăcău care poate că a văzut 
prea multe. Robert, te rog să-ţi vâri baioneta în gunoiul ăsta. 

Ordinul fusese imediat executat, dar Tongane, reuşind din 
fericire să se zvârcolească, arma, în loc să-l lovească în plin 
piept, alunecase de-a lungul coastelor, făcându-i doar o tăietură 
mai mult impresionantă decât gravă. Din pricina întunericului, 
locotenentul şi cei doi acoliţi ai săi se înşelaseră, cu atât mai 
mult cu cât isteţul ghid avu precauţia să scoată un geamăt de 

parcă şi-ar fi dat sufletul, şi să-şi oprească apoi respiraţia. 
Sângele care umpluse baioneta completase eroarea ucigaşilor. 

— S-a făcut ? repetă vocea locotenentului Lacour, după ce 
lovitura fusese dată. 

— Şi încă cum ! răspunse omul care lovise şi căruia şeful 
său îi spusese Robert. 

Cei trei plecaseră apoi, şi Tongan€ nu mai auzise nimic. De 
altfel, sufocat de căluş şi slăbit din cauza pierderii de sânge, 
Tongane îşi pierduse curând cunoştinţa. Aceasta era tot ce ştia. 

Dar atâta era de ajuns ca să arate că era vorba nu deo 
lipsă momentană a escortei, ci de o părăsire definitivă, 
premeditată şi pregătită de multă vreme. 

Odată stabilite toate acestea, membrii expediției se priviră 
uluiţi şi consternaţi. Primul cuvânt care rupse tăcerea ieşi din 
gura lui Amedee Florence, cuvânt pentru care cerem încă o dată 
îngăduinţa cititorului : 

— Afurisită treabă ! exclamă reporterul, exprimând de fapt 
gândul tuturor, într-o formă mai familiară. 

Cuvintele lui aducând o destindere, se începu luarea 
măsurilor cerute de situaţie. Mai întâi, trebuia făcut bilanţul. 
După verificare, se dovedi că membrii expediției mai aveau încă 
şapte puşti, dintre care şase de vânătoare, şi vreo zece 
revolvere, toate aceste arme prevăzute din belşug cu muniții; 
mai aveau de asemenea şapte cai, treizeci şi şase de măgari, 
cam o sută cincizeci kilograme de mărfuri diferite şi hrană 
pentru patru zile. Mijloacele de apărare şi de transport nu le 
lipseau deci. Cât despre hrană, nu era cazul să se îngrijoreze, 
căci puteau să şi-o procure lesne din sate, aşa cum făcuseră şi 
până aici. În plus, cei şase europeni, având fiecare câte o puşcă 
excelentă, aveau tot dreptul să se bizuie pe rezultatele 
vânătoarei. După facerea inventarului se ajunse, deci, la 
concluzia că, oricare ar fi hotărârea luată până la urmă, din 
punct de vedere material nu vor avea de întâmpinat nici un 
obstacol de netrecut. 

În orice caz, era mai bine să se debaraseze de măgarii 
care, în lipsa unor cărăuşi experimentați, ar fi însemnat un 
neajuns destul de serios. După aceea urma să stabilească un 
plan. Dacă se hotăra continuarea călătoriei pentru un timp 
oarecare, urmau să fie căutaţi şi angajaţi cinci sau şase hamali ; 
aceştia aveau să poarte mărfurile care, pe măsura nevoilor, să 
fie schimbate prin sate pentru  merindele necesare 
exploratorilor. Dacă se hotăra întreruperea călătoriei, mărfurile 
trebuiau lichidate pe loc, la orice preţ, ceea ce ar fi făcut ca 
hamalii să devină inutili şi ar fi îngăduit deci un mers mai rapid. 

Jane Mornas şi Saint-Berain, singurii în stare să se facă 
înţeleşi de localnici, luară imediat legătura cu negrii din Kadu. 
Ei se bucurară în sat de o primire cât se poate de bună. 
Câştigând, datorită unor cadouri mărunte, simpatia dugutighi- 
ului, acesta îi ajută cât putu. Datorită lui, măgarii fură vânduți, 
atât la Kadu, cât şi în satele din împrejurimi, în medie cu zece 
mii de cauri (cam treizeci de franci) bucata, adică, în total, cu 
trei sute cincizeci de mii de cauri. Numai cu banii aceştia, 
existenţa membrilor misiunii şi plata a cinci hamali ar fi putut fi 
asigurată pe aproape douăzeci de zile. 

Pe de altă parte, dugutighi-ul se declară gata să le facă rost 
de cinci hamali sau, la nevoie, chiar de mai mulţi. 

Negocierile acestea ţinură câteva zile şi nu se încheiară 
decât în seara zilei de 22 februarie. Dar timpul nu însemna că 
fusese irosit, căci Tongane n-ar fi putut să pornească mai 
devreme la drum ; în ziua de 22 februarie însă, rana, de loc 
adâncă, era pe cale de cicatrizare şi nimic nu se mai opunea 
plecării. 

În dimineaţa de 23, deci, şase scaune pliante fură aşezate 
în cerc. În mijlocul cercului se aflau întinse hărţile. 

Tongane şi Malik formau publicul! Discuţia începu, 
prezidată de Barsac. 

— Şedinţa e deschisă — spuse deputatul, din obişnuinţă, ca 
unul ce era deprins cu protocolul Camerei. Cere cineva 

cuvântul? 

Ceilalţi zâmbiră discret. Fin ironist, Amedee Florence 
răspunse fără să clipească : 

— Vom vorbi după dumneavoastră, domnule preşedinte. 

— Cum vreţi — se învoi Barsac, de loc surprins de titlul 
acordat. Mai întâi să stabilim situaţia, iată-ne părăsiţi de escorta 
noastră, dar cu destule arme şi obiecte de schimb, în plin 
Sudan, la mare distanţă de țărm... 

La auzul acestor cuvinte, domnul Poncin îşi scoase din 
buzunar carnetul său uriaş, îşi puse ochelarii pe nas şi, el care 
nu vorbea niciodată, spuse : 

—Exact la o mie patru sute opt kilometri, cinci sute optzeci 
şi trei de metri şi şaptesprezece centimetri, inclusiv ocolişurile, 
pornind de la parul central al cortului meu. 

—O asemenea precizie e inutilă, domnule Poncin — 
observă Barsac. E suficient să spunem că ne aflăm cam la o mie 
patru sute kilometri de Conakry. După cum ştiţi, intenţia 
noastră era să mergem mult mai departe, dar noua situaţie 
poate că cere o soluţie nouă. După părerea mea, trebuie să ne 
luăm ca obiectiv, dacă nu cât mai repede de atins, măcar cât 
mai sigur cu putinţă, o aşezare cu un post francez. Acolo vom 
socoti şi vom examina în toată liniştea ce se cuvine să facem. 

Aprobarea fu unanimă. 

— Cercetarea hărţii — continuă Barsac — arată că trebuie 
să ne silim să atingem Nigerul într-un punct oarecare al cursului 
său. N-ar fi oare posibil să mergem până la Saye, prin Uagadugu 
şi Nadiango ? De la luarea 'Tombouctoului, posturile franceze au 
înaintat mereu în josul apei. Mărturisesc că nu ştiu dacă au 
ajuns de pe acum la Saye, dar lucrul acesta e posibil, aş zice 
chiar probabil. În cazul când vom reuşi să ne procurăm ulterior 
o altă escortă, soluţia aceasta ar avea avantajul de a respecta 
programul care ne-a fost trasat. 

— Dar ea, domnule preşedinte — strigă cu însufleţire 
domnul Poncin, notând cu înfrigurare cifre în carnet — ar avea 


171 


neajunsul să ne impună un drum de opt sute de kilometri. lar 
paşii noştri, i-am măsurat, sunt de şaptezeci şi doi de centimetri, 
în medie. Opt sute de kilometri fac un milion o sută unsprezece 
mii o sută unsprezece paşi şi un fragment de pas. Să lăsăm la o 
parte fragmentele. Pe oră, facem în medie cinci mii o sută 
patruzeci şi trei de paşi şi un fragment. Să lăsăm la o parte 
fragmentul. Dar mai există opririle care se ridică, pe oră, am 
verificat, în medie la optsprezece minute, patru secunde. Rămân 
două mii cinci sute douăzeci de secunde, adică trei mii şase sute 
paşi şi o zecime. Drumul acesta de opt sute de kilometri va cere 
deci un milion o sută unsprezece mii o sută unsprezece paşi, 
împărţit la trei mii şase sute şi o zecime, adică trei sute opt ore 
şi douăzeci şi două de mii opt sute doi pe treizeci şi şase de mii 
de ore. Aceasta reprezintă în total un milion o sută unsprezece 
mii şase sute optzeci de secunde şi ceva. Să lăsăm la o parte 
acest ceva. Dar noi mergem efectiv, în medie, cinci ore 
patruzeci şi cinci de minute şi douăsprezece secunde pe zi, 
ținând seama de opriri, adică douăzeci de mii şapte sute 
douăsprezece secunde. Ca să străbatem cei opt sute de 
kilometri vor trebui deci un milion o sută unsprezece mii şase 
sute optzeci de secunde împărţit la douăzeci de mii şapte sute 
doisprezece, ceea ce ne dă cincizeci şi trei de zile şi treisprezece 
milioane nouă sute optzeci de mii şapte sute douăsprezecimi de 
zi. Ca să apreciaţi valoarea acestei ultime fracţii, trebuie s-o 
reduceţi, la rândul ei, în ore, minute şi secunde. Avem atunci... 

— Oh ! oh ! ! oh ! ! ! exclamă în crescendo Amédée 
Florence, gata să cadă pradă unui atac de nervi, nu puteți spune 
simplu că ne-ar trebui cincizeci şi trei de zile, mergând cu 
cincisprezece kilometri pe zi, şi numai patruzeci, dacă facem 
câte douăzeci de kilometri zilnic ? Unde vreţi să ajungeţi cu 
calculele acestea înfricoşătoare ? 

— La faptul că ar fi mai bine să atingem Nigerul prin 
Djenne — răspunse cu un aer înţepat domnul Poncin, vârându-şi 
în buzunar impunătorul său carnet. Am reduce astfel la jumătate 

distanţa, care ar rămâne doar de patru sute de kilometri. 

— Ar fi şi mai bine — obiectă Amedee Florence, trasând cu 
degetul pe hartă itinerarul pe care îl recomanda — să atingem 
Nigerul la Segu-Sikoro, trecând prin Barna, Uattara, Djitamana 
etc. Drumul ar fi cam de cinci sute de kilometri, dar, în afară de 
faptul că am urma acelaşi itinerar ca şi căpitanul Marcenay, am 
recâştiga suta de kilometri suplimentară, fiindcă n-am avea de 
urcat fluviul de la Djenne la Segu. În plus, localitatea aceasta 
din urmă e relativ importantă, şi am găsi acolo sigur ajutoare. 

— Foarte bine gândit — aprobă doctorul Châtonnay. Totuşi 
există o cale care cred că e şi mai bună. Aceea de a ne întoarce 
pur şi simplu pe unde am venit, dacă nu până la ocean, cel puţin 
până la Sikasso, de care ne aflăm doar la două sute de kilometri, 
şi unde ne vom regăsi compatrioţii care ne-au primit atât de 
prieteneşte. Acolo vom hotări dacă e bine să mergem spre 
Bamako sau dacă, aşa cum crede domnul Amédée Florence, şi 
cum de altfel socotesc şi eu, e preferabil să urcăm la Segu- 
Sikoro. 

Doctorul are dreptate — aprobă Florence. lată calea cea 
mai înţeleaptă. 

Cum fiecare îşi exprimase părerea, urmă o pauză în 
discuţie. 

— S-ar putea, domnule Florence, ca doctorul şi dumneata 
să aveţi dreptate — începu după o clipă de gândire Barsac, 
vrând să le dea celorlalţi o idee măgulitoare despre eroismul 
său. Vă rog să ţineţi seama, totuşi, că reîntoarcerea la Sikasso 
înseamnă părăsirea, cel puţin pentru moment, a misiunii pe care 
am primit-o. lar eu, domnilor, ca om al datoriei, înainte de 
orice... 

— Vă înţelegem scrupulele, domnule Barsac — îl întrerupse 
Florence, simțind că se apropie discursul — dar există cazuri 
când datoria înseamnă prudenţă. 

— Rămâne să vedem precis dacă ne aflăm într-unul din 
cazurile acestea — răspunse Barsac. Escorta noastră a dezertat, 

ce-i drept, dar caut degeaba pericolele care ne ameninţă. De 
fapt, singurele întâmpinate până aici provin de la un adversar 
ipotetic şi probabil, admit, dar nu sigur, pentru că existenţa lui 
ne e dovedită doar prin loviturile pe care ni le dă. Să apreciem 
deci loviturile acestea în sine şi ele ni se vor părea mult 
atenuate. Ce altceva ni s-a făcut, la urma urmei, decât să ni se 
creeze încurcături ? După domnul Florence s-ar fi încercat, mai 
întâi, să ne sperie tot duşmanul nostru necunoscut, admit, e cel 
care, mai târziu, ne-a creat dificultăţi cu personalul, la Sikasso 
şi după Sikasso, şi a aranjat, în sfârşit, să ne înlocuiască garda 
adevărată cu una falsă, printr-un procedeu pe care nu-l cunosc. 
Dar gândiţi-vă că procedând astfel a dat dovadă de foarte multă 
moderație. În loc să se mulţumească să dezerteze, falsa escortă 
ar fi putut foarte bine să ne măcelărească pe toţi! Şi n-a făcut-o; 
ba, mai mult chiar, a avut politeţea de-a ne lăsa hrană, arme, 
muniții, animale şi-o oarecare cantitate de mărfuri. Procedeele 
acestea nu sunt dintre cele mai crude. 

— Mai e şi Tongane — obiecta moale doctorul Châtonnay. 

— 'Tongane e negru — răspunse Barsac — şi pentru mulţi 
oameni viaţa unui negru nu contează. 

— Domnul Barsac are dreptate — interveni Florence. Da, 
procedeele folosite împotriva noastră poartă pecetea unei 
adevărate moderaţii, şi e sigur că până aici nu s-a căutat să ni se 
ia viaţa. Spun până aici, pentru că s-ar putea prea bine ca 
adversarul nostru necunoscut să folosească un sistem de atac 
mai eficace, dacă stăruim să mergem într-o direcţie care lui îi 
displace. În cazul acesta, rana lui Tongan€ e suficientă ca să ne 
arate că cei pe care îi stânjenim nu stau pe gânduri când e 
vorba să lovească. 

— Foarte adevărat — aprobă doctorul Châtonnay. 
Aprobarea doctorului Châtonnay fu urmată de o tăcere de 
câteva minute, pe care Barsac le folosi ca să mediteze adânc. 
Sigur, erau exacte deducţiile lui Florence, şi se înţelege că 
onorabilul deputat al Midiului n-avea să-şi pună în joc preţioasa 

existenţă doar pentru a evita criticile care îl aşteptau la Paris 
dacă făcea cale întoarsă, înainte de a-şi îndeplini pe de-a-ntregul 
misiunea. De altfel, nu putea să răspundă criticilor ? 

— După o matură chibzuinţă — spuse el, grăbindu-se să 
încerce asupra auditorilor de acum efectul argumentelor pe 
care avea să le folosească mai târziu în faţa colegilor de la 
Cameră — sunt de acord cu propunerea domnului Amédée 
Florence, mai ales sub forma pe care i-a dat-o onorabilul coleg, 
doctorul Châtonnay. Voi vota deci pentru reîntoarcerea la 
Sikasso, având drept obiectiv final Segu-Sikoro. Deci, domnilor, 
dacă... 

Aici, simțind apropierea discursului, Amédée Florence 
încetă să-l mai asculte pe orator şi începu să se gândească la 
altele. 

— Deci, domnilor, dacă s-ar simţi cineva ispitit să-mi 
reproşeze că am întrerupt călătoria fără să fie absolut necesar, 
i-aş răspunde că responsabilitatea acestei întreruperi îi revine 
guvernului, a cărui datorie era să asigure misiunii noastre o 
protecţie eficace. În consecinţă, el ar fi trebuit deci, dacă nevoi 
superioare îl sileau, să schimbe formaţia escortei noastre, fie să 
ia toate măsurile utile pentru ca o ceată de aventurieri să nu se 
poată substitui adevăratului detaşament destinat nouă, fie, dacă 
o asemenea substituire n-a avut loc, să aleagă cu destul tact 
comandantul căruia îi încredința paza noastră, în aşa fel încât 
acesta să nu poată fi accesibil unor solicitări a căror origine nu 
nouă ne este dat să o căutăm. Ancheta, care mi se pare că se 
impune, domnilor, ancheta ne va spune... 

— Iertaţi-mă, domnule preşedinte — îl întrerupse Amédée 
Florence — dacă aţi binevoi să-mi permiteţi... 

Reporterul sugerase de la bun început calea cea mai 
înţeleaptă, pe care simţul lui practic o descoperise imediat. Dar 
propunerea făcută încetă să-l mai intereseze de îndată ce-şi 
dăduse seama că va fi adoptată. Câteva minute mai târziu, n-ar 
fi fost nevoie să-l îndemni prea mult ca să-şi exprime regretul că 

vedea încheindu-se călătoria tocmai în momentul când făgăduia 
să devină interesantă. 

Aici ajunsese cu gândurile lui când privirea i se îndreptă, 
fără voie, spre Jane Mornas şi spre Saint-Berain. Şi atunci îl 
întrerupse pe Barsac, şovăind cu atât mai puţin cu cât nu-l 
asculta, după cum s-a arătat. 

— Dacă binevoiţi să-mi permiteţi, domnule preşedinte — 
spuse el — aş atrage atenţia că noi luăm o hotărâre fără să fi 
cerut părerea domnişoarei Mornas şi domnului de Saint-Berain, 
care, ca şi noi, îmi închipui, trebuie să aibă un cuvânt în privinţa 
aceasta. 

Observaţia era întemeiată. De când începuse discuţia, Jane 
Mornas şi Saint-Berain ascultaseră tăcuţi, fără să participe în 
nici un fel la ea. 

—Domnul Florence are dreptate — recunoscu Barsac, 
adresându-se Janei Mornas. V-aş ruga, deci, domnişoară, să ne 
faceţi cunoscută părerea dumneavoastră. 

—Vă mulţumesc că aţi binevoit să mă întrebaţi, domnule 
Barsac — răspunse liniştită Jane Mornas — dar noi trebuie să 
rămânem în afara discuţiei acesteia care nu ne priveşte. 

—Care nu vă priveşte ?... De ce, domnişoară ? Mi se pare 
că ne aflăm toţi pe aceeaşi corabie... 

—Ba de loc — răspunse Jane Mornas. Dacă, datorită 
împrejurărilor, dumneavoastră renunţaţi la țelul pe care vi l-aţi 
propus, al nostru nu s-a schimbat. Noi n-am vrea să ne 
despărţim de dumneavoastră în momentul când întâmpinați cele 
mai mari greutăţi, dar am avut dintotdeauna intenţia să ne 
continuăm călătoria după itinerarul pe care 
ni l-am trasat. 

—'Ţineţi deci cu tot dinadinsul să mergeţi până la Gao ? 

— Mai mult ca oricând. 

—Singuri ? Fără escortă ? 

—Nu ne-am gândit niciodată că vom ajunge altfel acolo. 

—Fără hamali ? 

—Vom angaja alţii. Dacă nu va fi posibil, ne vom lipsi de ei. 

—În ciuda ostilităţii, a cărei origine n-o cunoaştem, dar a 
cărei realitate nu poate fi pusă la îndoială ? 

—În ciuda ostilităţii acesteia care, de altfel, mi se pare 
îndreptăţită mai degrabă împotriva dumneavoastră decât 
împotriva noastră. 

—Cum s-ar putea şti, din moment ce avem acelaşi drum ? 
În orice caz, mi-e tare teamă că pe dumneavoastră vă va ataca 
adversarul nostru necunoscut, dacă veţi continua să mergeţi 
singuri în direcţia Nigerului. 

—Dacă e aşa, îl vom înfrunta pe adversarul necunoscut. 

— Dar asta e nebunie curată ! izbucni Barsac. Chiar dacă 
va trebui să folosim forţa şi tot n-o să vă lăsăm, domnişoară, să 
comiteţi o asemenea imprudenţă, ca să vă satisfaceţi ceea ce 
singură numiţi un capriciu. 

Jane Mornas şovăi o clipă, apoi răspunse tristă : 

— Din nenorocire, nu-i vorba de-un capriciu, cum v-am 
spus până acum. 

— Dar despre ce e vorba ? întrebă Barsac, mirat. Jane 
Mornas şovăi din nou. Apoi, după o clipă de tăcere rosti grav : 

— De o datorie. 

Barsac, doctorul Châtonnay, Amédée Florence o priviră pe 
Jane Mornas, ultimul dintre ei cu interes, ceilalţi cu mirare. 
Barsac şi doctorul Châtonnay se întrebau ce înţelegea tânăra 
domnişoară prin cuvintele rostite şi ce datorie putea fi atât de 
imperioasă, încât s-o îndemne să meargă până la punctul extrem 
al buclei Nigerului ? Amédée Florence, care, din temperament, 
se gândise totdeauna că tovarăşii lui aveau motive personale ca 
să întreprindă călătoria, simţea doar o mare satisfacţie la 
gândul că va afla unul din motivele ascunse până atunci pentru 
el. 

Jane Mornas vorbi iar ; 

—lertaţi-mă, domnilor, eu v-am înşelat... 

— Ne-aţi înşelat ?... repetă Barsac, tot mai mirat. 

— Da, v-am înşelat. Dacă domnul de Saint-Berain v-a spus 
adevăratul său nume şi dacă e adevărat că el e francez ca şi 
dumneavoastră, eu m-am prezentat sub un nume fals şi sub o 
naţionalitate de împrumut. Sunt englezoaică şi mă numesc Jane 
Buxton. Sunt fiica lordului Buxton, sora căpitanului George 
Buxton, iar rămăşiţele nefericitului meu frate se odihnesc lângă 
Kubo. Acolo trebuie deci să ajung, căci numai acolo voi putea 
duce cu adevărat la îndeplinire ceea ce mi-am propus. 

Şi Jane Buxton — căci de acum înainte îi vom reda 
adevăratul ei nume — povesti drama de la Kubo, acuzaţia 
infamantă împotriva fratelui ei, moartea acestuia, ruşinea şi 
disperarea lordului Glenor. Ea arătă țelul sfânt pe care şi-l 
propusese : să-şi reabiliteze fratele, să spele pata de pe onoarea 
numelui său, şi să-i redea pacea sufletească bătrânului a cărui 
viaţă se stingea în mohorâta singurătate a castelului Uttoxeter. 

O vie emoție îi cuprinse pe cei ce o ascultau. Toţi simțeau 
nespusă admiraţie pentru fata care, din motive atât de nobile, 
îndrăznise şi avea încă să mai înfrunte atâta oboseală şi atâtea 


primejdii. 

— Miss Buxton — spuse Amédée Florence cu oarecare 
asprime în glas, după ce Jane tăcu — îmi permit să vă fac un 
Treproş. 


—Un reproş ?... Mie ?... se miră Jane, care se aştepta ca 
povestirea ei să aibă un cu totul alt efect. 

—Da, un reproş, şi încă unul serios de tot. Aveţi o părere 
ciudată — şi puţin măgulitoare — miss Buxton, despre francezi 
în general şi despre Amedee Florence, în special... 

—Nu vă înţeleg, domnule Florence — îngăimă Jane Buxton, 
tulburată. 

—Păi cum ! exclamă reporterul indignat. V-aţi închipuit 
cumva că Amédée Florence o să vă lase să faceţi fără el mica 
plimbare la Kubo ? 

—Oh ! domnule Florence... făcu emoţionată Jane, care 
începea să înţeleagă. 

—Asta-i bună !... continuă Florence, simulând mai departe 
o vie indignare. Şi e de-un egoism |... 

— Nu văd... încercă să vorbească Jane, zâmbind uşor. 

— Lăsaţi-mă să vorbesc, vă rog — o întrerupse Florence 
autoritar. Aţi uitat, deci, că sunt ziarist, că sunt, mai ales, 
reporter şi că posed însuşirea de-a avea un director ? Şi ştiţi ce 
mi-ar zice directorul meu dacă ar afla că am ratat un reportaj 
senzaţional în legătură cu afacerea Buxton ? Ei bine, mi-ar zice : 
„Dragă Florence, eşti un nătărău !" Şi m-ar da afară, în doi timpi 
şi trei mişcări. lar eu ţin la postul meu... Voi merge deci cu 
dumneavoastră. 

— Oh ! domnule Florence ! repetă Jane, adânc mişcată. 
Reporterul o privi drept în faţă. 

— Merg cu dumneavoastră, miss Buxton — spuse el 
hotărât. Şi nu vă pierdeţi vremea susţinând contrariul, căci asta 
cred că o ştiu eu mai bine decât dumneavoastră... 

Jane îi întinse mâna inimosului şi curajosului tânăr. 

— Primesc, domnule Florence — spuse ea, pe când două 
lacrimi mari îi picau din ochi. 

— Şi pe mine, miss Buxton, nu mă primiţi ? se auzi pe 
neaşteptate vocea groasă a doctorului Châtonnay. 

— Pe dumneata, doctore ?... 

— Fără îndoială, pe mine. O asemenea expediţie nu se 
poate lipsi de un medic. Fiindcă, după cât se pare, o să fiţi făcuţi 
bucățele, va trebui să fiu de faţă ca să vă cos la loc. 

— Oh ! doctore !... repetă Jane simțind că-i vine să plângă 
de-a binelea. 

Dar emoția avea să-i sporească când îl auzi pe Barsac 
strigând cu o voce în care bubuia mânia : 

— Şi eu ?... Va să zică eu nu contez, dacă nimeni nu se 
gândeşte măcar să-mi ceară părerea ! 

Barsac era, într-adevăr, furios. Şi el se gândise, din capul 
locului, să meargă cu miss Buxton. Ar fi dat astfel o dublă 
lovitură, din moment ce itinerarul tinerei fete era aproape leit 

cu al lui, iar imprudenţa îi era justificată printr-un scop a cărei 
nobleţe o preţuia. În plus, era posibil oare ca patru bărbaţi, 
patru francezi, s-o părăsească fără să le pese în plină savană pe 
tânăra aceasta şi s-o lase să-şi continue singură primejdioasa 
aventură ? Florence şi doctorul Châtonnay îi stricaseră deci un 
efect, cura se zice în teatru, şi lucrul acesta e totdeauna 
neplăcut. 

— Eu nu vorbesc pentru domnul Florence — continuă el, 
accentuându-şi în aparenţă şi mai mult supărarea veritabilă — 
domnul Florence e liber. Dar dumneata, doctore, presupun că 
faci parte din misiunea mea. Ai de gând să dezertezi şi 
dumneata, în aşa fel încât şeful să-ţi fie părăsit de ultimul dintre 
ostaşii lui ? 

— Vă asigur, domnule Barsac — bâigui doctorul, care nu se 
gândise la aspectul acesta al problemei. 

— Dacă n-ai intenţia asta, domnule, nu cumva te-ai gândit 
că am să merg şi eu la Kubo ? Nu cumva dumitale îţi revine rolul 
de a hotări itinerarul ? Sau, mai ales, nu cumva crezi să ţi se 
cade ca luând o astfel de iniţiativă să-mi dai o lecţie ? 

—Vă rog să credeţi, domnule Barsac — încercă să 
vorbească bietul doctor. 

—Nu, doctore, nu, nu permit! răspunse Barsac, al cărui ton 
se ridicase treptat. Şi află că eu, conducătorul responsabil al 
Misiunii Nigerului, nu-ţi aprob planurile. Ba, dimpotrivă, ţinând 
seama că singurul ghid care ne-a mai rămas a fost angajat de 
miss Buxton şi că e numai la dispoziţia ei, ţinând seama de 
faptul că noi nu ne putem face înţeleşi de indigeni fără ajutorul 
lui miss Buxton şi al domnului de Saint-Berain, singurii dintre 
noi care ştiu să vorbească limba bambara, vreau, înţeleg, 
ordon... 

Barsac, a cărui voce atinsese o sonoritate impresionantă, 
făcu o pauză savantă, apoi, pe un ton mai simplu, încheie : 

—...să mergem toţi la Niger, trecând prin Kubo. 

—Cum, domnule Barsac ?... bâigui Jane, care se temea că 

n-a auzit bine. 

—Uite-aşa, miss Buxton — încheie Barsac discuţia. Va 
trebui să vă împăcaţi cu gândul că ne veţi suporta până la capăt. 

—Oh ! domnule Barsac... murmură încă o dată Jane Buxton, 
pornindu-se de-a binelea pe plâns. 

Dar nu numai ea avea ochii umeziţi. Emoţia era generală. 
Bărbaţii se căzneau, totuşi, să şi-o ascundă, iar la ei ea se 
manifesta printr-un fel de enervare şi printr-un val de cuvinte 
inutile. Replicile li se încrucişau : 

—E o călătorie cât se poate de simplă — spunea Florence, 
fiindcă avem hrană. 

— Pentru cinci zile — spunea doctorul Châtonnay cu un ton 
de parcă ar fi spus pentru şase luni. 

—Numai pentru patru — rectifică Barsac — dar o să ne 
cumpărăm alta. 

—De altfel, mai e vânatul — sugeră doctorul. 

—Şi pescuitul — adăugă Saint-Berain. 

—Şi fructele, pe care le cunosc destul de bine — afirmă 
doctorul. 

—Eu ştie legume: patate, igname — se amestecă şi 
Tongane. 

—Eu face unt de ce — supralicită Malik. 

—Hip ! Hip ! Hip ! Uraaa ! strigă Amédée Florence. E o 
desfătare, e pământul făgăduinţei, e raiul pe pământ. 

Vom porni mâine — hotărî în sfârşit Barsac. Să ne 
pregătim, fără să pierdem o clipă. 

Demn de remarcat e faptul că domnul Poncin nu 
deschisese gura. Dimpotrivă, imediat ce se hotărâse ca toată 
lumea să meargă la Kubo, domnul Poncin îşi scosese carnetul pe 
care începuse să-l umple cu calcule nesfârşite. 

— Toate bune — spuse el drept răspuns la ultimele cuvinte 
ale lui Barsac. Asta nu înseamnă însă că drumul la Kubo, în 
comparaţie cu cel la Segu-Sikoro, n-ar fi cu patru sute de 
kilometri mai lung. Paşii noştri fiind, după cum se ştie, de 

şaptezeci şi doi de centimetri, asta face cinci sute cincizeci şi 
cinci de mii cinci sute cincizeci şi cinci de paşi plus un fragment 
de pas. Să lăsăm la o parte fragmentul. Noi facem pe oră, după 
cum am spus, trei mii şase sute de paşi şi o zecime, şi mergem 
zilnic cinci ore patruzeci şi cinci de minute optsprezece 
secunde. Deci... 

Dar nimeni nu-l mai asculta pe domnul Poncin; Barsac, 
doctorul Châtonnay, Amédée Florence, Jane Buxton şi Saint- 
Berain se şi ocupau de pregătirile pentru plecarea de-a doua zi, 
pe când domnul Poncin vorbea în pustiu. 


XII. UN MORMÂNT, NIŞTE OSEMINTE 


Însoţiţi de şase hamali aduşi de dugutighi-ul din Kadu, 
rămăşiţele misiunii Barsac părăsiră satul în dimineaţa de 24 
februarie. Oricât de tulburătoare fuseseră ultimele evenimente 
care o dezorganizaseră, plecarea misiunii fu veselă. Dacă îl 
lăsăm la o parte pe domnul Poncin, ale cărui sentimente intime 
rămâneau de nepătruns, toţi ceilalţi erau însufleţiţi de 
perspectiva săvârşirii unui act generos, ba chiar eroic într-o 
măsură, şi se felicitau reciproc pentru hotărârea luată. De altfel, 
nimic nu era încă pierdut. Cei şase europeni, ca şi Tongan6, 
care o luase pe Malik lângă el, îşi mai aveau caii şi nu duceau 
lipsă nici de arme, nici de alimente, nici de mărfuri de schimb. 
Pe de altă parte, ţinutul părea liniştit şi se putea spera, pe drept 
cuvânt, ca adversarul necunoscut, de care se ciocniseră fără 
voie până atunci, să-şi înceteze persecuțiile, căci misiunea nu 
mai era capabilă să amenințe pe nimeni. În principiu, nimic nu 
se opunea, deci, ca ea să ajungă la Kubo fără să aibă de trecut 
prin încercări serioase. Şi de asemenea, nimic nu se opunea, 
fără îndoială, ca ea să ajungă repede acolo, acum când nu mai 
exista zăbava pricinuită de-o întreagă herghelie de măgari, 
printre care se găsesc totdeauna câţiva îndărătnici. De altfel, 
pentru ca mersul să fie cât mai rapid, membrii expediției îşi 

impuseseră sacrificii grele. La dugutighi-ul din Kadu fusese 
lăsată, drept plată pentru serviciile aduse, o parte din mărfuri, 
iar cele păstrate trebuiau să permită cu uşurinţă sosirea la Gao. 
Un sacrificiu şi mai dureros îl constituise renunţarea la corturile 
din care numai unul fusese păstrat spre folosinţa exclusivă a 
Janei Buxton, deşi aceasta se împotrivise cu tărie. Cât despre 
bărbaţi, ei fie că aveau să se adăpostească prin sate, fie că 
aveau să doarmă sub cerul liber. În anotimpul secetos şi pentru 
o călătorie atât de scurtă, aceasta nu putea să însemne un 
neajuns prea mare. De fapt, nu era vorba decât de un drum de 
vreo cinci sute de kilometri, adică de cincisprezece sau douăzeci 
de zile de mers. După toate probabilitățile, aveau deci să se afle 
la Kubo între zece şi cincisprezece martie. 

Începutul călătoriei păru că nu contrazice auspiciile 
acestea favorabile. Hamalii, plini de prospeţime şi de elan, nu 
slăbeau de loc pasul şi, pentru a străbate cei o sută patruzeci de 
kilometri care desparte Kadu de Sanabo, unde ajunseră în ziua 
de 28, trebuiră doar cinci zile. În decursul acestei prime părţi a 
călătoriei, nu se petrecu nici un incident. 

Aşa cum prevăzuseră, membrii misiunii găsiră, în general, 
adăpost pentru noapte în colibele indigenilor, într-adevăr foarte 
murdare, dar, oricum, satisfăcătoare ; nopţile petrecute sub 
cerul liber, când nu se afla nici un sat în apropierea celui de-al 
doilea popas al zilei, se scurseseră liniştite. Călătorii, bine 
primiţi pretindeau, izbutiră să se aprovizioneze uşor cu merinde, 
iar în dimineaţa zilei de 1 martie plecară din Sanabo fără să se fi 
atins de rezervele lor de hrană. 

Până aici nu aveau deci nici un motiv să regrete hotărârea 
luată. 

— Prea mi se pare totul frumos ! îi spuse Amedee Florence 
prietenului său Saint-Berain, pe când străbăteau alături a doua 
etapă a zilei de 2 martie. Subsemnatul, ca un profund cugetător 
ce sunt, ar trebui chiar să fiu îngrijorat şi să calculez cu câte 
fracțiuni s-a înclinat în favoarea noastră obişnuitul raport dintre 

bine şi rău. Totuşi îmi place mai mult să cred că destinul poate 
din când în când să-l ia drept model pe domnul Poncin şi să lase 
la o parte fracţiunile, aşa cum le lasă şi el. 

— Iată răsplata unei fapte bune, dragul meu — răspunse 
Saint-Berain. N-aţi vrut să ne părăsiţi şi cerul vă răsplăteşte. 

— După cum se desfăşoară lucrurile, meritul nostru n-o să 
fie prea mare — spuse, întorcându-se în şa, doctorul Châtonnay, 
care călărea înaintea celor doi prieteni. 

— Cine ştie ? făcu Saint-B6rain. Încă n-am ajuns la ţintă. 

— E ca şi cum am fi ajuns — spuse Amédée Florence. De 
data asta soarta ne e prielnică. Asemenea lucruri se simt, ce 
naiba ! Eu susţin că vom ajunge la Kubo netulburaţi, fără cea 
mai mică aventură, lucru altminteri de loc îmbucurător pentru 
un ziarist, căruia directorul... Hooo!!! se întrerupse el deodată, 
adresându-se calului care se poticnise greoi. 

— Ce s-a întâmplat ? întrebă Barsac. 

— Calul meu — explică Florence. Nu ştiu ce are. De azi- 
dimineaţă se poticneşte într-una. Va trebui să examinez... 

Dar nu apucă să-şi termine gândul. Calul, care se oprise 
brusc, tremura şi se clătina pe picioare. Reporterul abia avu 
timp să descalece. De cum rămase fără călăreț, bietul cal îşi 
îndoi genunchii şi se lungi la pământ. 

Toţi se grăbiră să-i dea ajutor bietului animal care gâfâia şi 
sufla greu. Îi desfăcură chinga, îi udară botul cu apa unui 
pârâiaş din apropiere. Zadarnic însă. Un ceas mai târziu, calul 
era mort. 

— Ar fi trebuit să bat în lemn mai adineauri — spuse jalnic 
Amedee Florence transformat în pieton. Doar se ştie că nu-i bine 
să te lauzi că-ţi merge prea bine. Asta aduce neapărat ghinion. 

— Nu cumva eşti superstiţios, domnule Florence ? întrebă 
Jane Buxton, zâmbind. 

— Nu prea, domnişoară. Sunt numai necăjit, foarte necăjit, 
zău aşa ! 

Reporterului i se dădu calul lui Tongane. Jane Buxton o luă 

pe Malik lângă ea, în şa, şi călătorii porniră iar la drum, după un 
popas de două ore, lăsând în urma lor stârvul calului şi 
harnaşamentul pe care nu se puteau gândi să-l care cu ei. Etapa 
fu mai scurtă deci cu două ore. 

La căderea nopţii, călătorii se opriră la poalele unui pâlc de 
arbori, aşezat de natură în semicerc, chiar pe marginea 
drumului. Situat pe vârful unei mici înălţimi, punctul acesta, cu 
vedere deschisă în toate direcţiile, ceea ce punea la adăpost de- 
o surpriză oricând posibilă, era fericit ales pentru a petrece 
noaptea acolo. De altfel, avantajele lui atrăseseră şi alţi călători, 
care trecuseră ceva mai înainte, şi care, după cum se văzu 
îndată, poposiseră tot acolo. Judecând după urmele lăsate, 
călătorii de mai înainte fuseseră destul de numeroşi, după cum 
lăsau să se vadă numeroasele urme de copite lăsate de caii lor. 
Cine fuseseră oamenii aceia ? Negri sau albi ? A doua ipoteză, 
cea mai probabilă — căci negrii, în general, nu folosesc cai — 
deveni certitudine când Amedee Florence descoperi şi le arătă 
tovarăşilor săi un obiect uitat de cei ce poposiseră acolo. 
Obiectul, oricât de neînsemnat ar fi fost, căci era vorba de-un 
simplu nasture, constituia totuşi un produs al civilizaţiei puţin 
folosit de negri şi arăta neîndoielnic culoarea foştilor lui 
posesori. 

Altminteri starea ierbii călcată în picioare, şi care începuse 
să se ridice, dovedea că trecerea grupului precedent avusese loc 
cel puţin cu zece zile în urmă. Cum grupul nu fusese întâlnit în 
cale, se poate conchide că mergea şi el în direcţia nord-est, şi 
că, prin urmare, n-aveau să-l întâlnească niciodată. 

Ziua de 3 martie nu aduse nimic deosebit; dar, în ziua de 4, 
exploratorii trebuiră să deplângă moartea încă unuia din caii 
lor. Spre seară, calul lui Barsac muri exact cum murise cel al lui 
Amedee Florence. Lucrul acesta începea să pară ciudat. 

Doctorul Châtonnay, care examinase animalul mort, folosi 
primul prilej să-i spună confidenţial lui Amédée Florence : 

— Am aşteptat să fiu singur cu dumneata, domnule 

Florence, ca să-ţi spun ceva destul de grav. 

— Ce anume ? întrebă Florence, mirat. 

— Cei doi cai au murit otrăviţi. 

— Nu se poate ! exclamă reporterul. Cine să-i otrăvească ? 
Negrii angajaţi la Kadu ?... Ei n-au nici un interes să ne facă 
greutăţi, ba dimpotrivă. 

— Nu acuz pe nimeni — stărui doctorul — dar menţin cele 
spuse. După prima moarte, aveam bănuieli. După a doua, sunt 
sigur. Semnele sunt neîndoielnice. Nici chiar un necunoscător 
nu s-ar înşela în privinţa lor. 

— Atunci, ce părere ai, doctore ? 

— Despre ce ? 

— Despre ce trebuie să facem. 

— Nici eu nu ştiu mai mult decât dumneata. Datoria mea e 
să te previn, şi, dacă m-am achitat de ea în felul acesta 
confidential, e ca să-i pui dumneata la curent pe ceilalţi, fără 
ştirea domnişoarei Buxton, pe care cred că n-ar avea rost s-o 
speriem. 

— De acord, doctore — aprobă Florence. Dar spune-mi, e 
absolut necesar să credem că e vorba de rea-voinţă în aceste 
două accidente ? Nu ar putea fi ele explicate şi altfel ? N-or fi 
păscut caii noştri, o dată cu iarba bună, şi cine ştie ce iarbă 
otrăvitoare ? 

— Nu e numai posibil — spuse doctorul — e chiar sigur. 
Rămâne să aflăm doar dacă întâmplarea e aceea care le-a 
amestecat iarba otrăvitoare în nutreţ sau dacă nu cumva 
întâmplarea poartă nume de om. În privinţa aceasta, nu ştiu nici 
eu mai mult decât dumneata. 

Exploratorii se înţeleseră să supravegheze mai atenţi ca 
oricând cei cinci cai pe care îi mai aveau, ca să fie evitată 
repetarea unei asemenea nenorociri. Când câte unul dintre 
europeni, când Tongan6 urmau să rămână mereu lângă cai în 
timpul popasurilor, în aşa fel, încât nimeni sa nu se poată 
apropia de ei fără să fie văzut. Fie din pricina acestor măsuri, fie 

pur şi simplu pentru că cele două morţi fuseseră accidentale, în 
următoarele două zile caii nu mai păţiră nimic, iar călătorii se 
liniştiră treptat. 

De altfel, pierderea celor doi cai era singurul incident 
supărător întâmplat până atunci. 

Ţinutul era foarte şes, se putea călători fără mare 
osteneală atât de repede cât îngăduia pasul hamalilor, iar 
aprovizionarea continua să se facă destul de uşor în satele 
întâlnite, ceea ce permitea să se păstreze neatins avansul iniţial 
de hrană pentru patru zile. 

Totuşi, cum după-amiaza zilei de 5 şi toată ziua de 6 se 
scurseră fără să se zărească măcar un sat, călătorii se văzură 
nevoiţi să se atingă de rezerva aceasta. Dar nimeni nu se arăta 
îngrijorat. Tongane afirma că o aşezare ceva mai mărişoară se 
află prin apropiere şi că acolo aprovizionarea nu va fi o 
problemă. 

Într-adevăr, în seara zilei de 5 martie exploratorii ajunseră 
în târguşorul numit Yaho, dar previziunile lui Tongane nu se 
împliniră. De cum se apropiară de tata, zbierete şi chiar câteva 
împuşcături de puşti cu cremene răsunară de pe înălţimea 
palisadei, unde se îngrămădea o mare mulţime de negri. De la 
plecarea din Conakry, era prima oară când călătorilor noştri li 
se făcea o asemenea primire, dacă lăsăm la o parte 
manifestările băştinaşilor din Kokoro. Ba chiar şi la Kokoro 
fusese posibil să li se transforme pornirile războinice în 
sentimente mai prieteneşti, pe câtă vreme la Yaho nici nu se 
putu încerca măcar să se ajungă la un asemenea rezultat. 

Degeaba căută, în fel şi chip, Barsac să intre în relaţii cu 
localnicii; mijloacele folosite dădură greş unul după altul. 
Zadarnic fu ridicat un steag alb în vârful unui băț. Emblema 
aceasta simbolică, al cărei sens paşnic e înţeles pe toată 
suprafaţa pământului, stârni o furtună de urlete, 
însoţită de o ploaie de gloanţe, care l-ar fi ucis pe purtătorul 
steagului, dacă el n-ar fi avut prudenţa să nu se apropie mai 

mult decât trebuia. Tongane, apoi rând pe rând doi dintre 
hamali, oameni înrudiţi, sau aproape înrudiţi cu locuitorii din 
Yaho, fură trimişi ca parlamentari, dar fără succes. Localnicii 
refuzau să-i asculte şi le răspundeau cu diferite proiectile pe 
care numai stângăcia trăgătorilor le făceau inofensive. Era vădit 
că populaţia din Yaho ţinea, din cine ştie ce motive, să n-aibă 
nici un fel de legătură cu străinii şi că nu voia nici măcar să le 
afle intenţiile. Exploratorii trebuiră deci să renunţe. De altfel, 
negrii aceştia neospitalieri se mărginiră să stea de pază în jurul 
tata-ului, înăuntrul căruia se opuneau cu străşnicie să-i lase pe 
străini, şi nu trecură la nici un act de ostilitate mai directă. 

Oricare ar fi fost motivele unei asemenea atitudini, 
călătorii nu izbutiră să se aprovizioneze după cum sperau şi 
trebuiră să plece a doua zi, 7 martie, cu hrană numai pentru 
două zile. Altminteri, situaţia nu era încă îngrijorătoare. De la 
Kadu fuseseră străbătuţi peste trei sute de kilometri, adică mai 
mult de jumătate din parcursul total, şi existau 
toate şansele ca viitoarele aşezări să aibă o atitudine mai 
prietenească decât cea de la Yaho. 

Cum drumul nu trecu prin nici un sat, problema nu fu 
rezolvată nici în ziua de 7 martie, zi altminteri prielnică în ceea 
ce priveşte kilometrii parcurşi, dar în cursul căreia se ivi o nouă 
nenorocire. Un al treilea cal muri, aidoma cu cei doi morţi 
înaintea lui. 

— Să reuşească oare cineva să ne otrăvească animalele, în 
ciuda supravegherii noastre ? îl întrebă Florence pe doctorul 
Châtonnay. 

— E puţin probabil — răspunse doctorul. Otrăvirea trebuie 
să fi avut loc înaintea plecării noastre din Kadu. Poate chiar în 
ziua când ne-a evadat escorta. Dacă ne vedem caii murind pe 
rând şi nu toţi o dată, aceasta se datoreşte rezistenţei lor 
individuale şi, fără îndoială, diferenţei dozelor înghiţite. 

— Până una alta — spuse Amédée Florence — iată-ne trei 
pietoni şi patru călăreţi. Nu prea-i nostim ! 

Plecarea din 8 martie nu fu lipsită de griji. Oriîncotro şi-ar 
fi îndreptat privirile, viitorul începea să se arate întunecat. 
Călătorii nu-şi puteau ascunde gândul că puterea adversă, de 
care se credeau scăpaţi pentru totdeauna, avusese prevederea 
de-a le otrăvi caii înainte de a dispare, ceea ce implica o 
stăruinţă a urei, pe cât de înfricoşătoare, pe atât de 
inexplicabilă ; şi se aşteptau din moment în moment să vadă 
prăbuşindu-se şi cele patru animale rămase încă în viaţă. Pe de 
altă parte, nu mai aveau hrană decât pentru o zi, şi urmau să 
îndure foamea, dacă până la căderea nopţii nu întâlneau vreun 
sat. 

Dar nu avură mult de aşteptat. Nici nu trecuse prima oră 
de marş când se iviră în zare colibele unui sat. 

Călătorii se opriră câteva clipe, încercând să prevadă 
primirea care îi aştepta. În vasta câmpie din faţa lor nu 
desluşiră nimic în stare să-i lămurească. Pe cât se putea ghici de 
la distanţa aceea, satul părea mort şi întinderea pustie. Nu se 
vedeau decât înaltul covor al ierburilor savanei şi şleaul 
drumului pe care, din loc în loc, se zăreau nişte pete negre, a 
căror natură era imposibil de ghicit. 

După un scurt popas, Barsac şi însoțitorii săi porniră iar 
spre sat. Dar abia dacă făcuseră un kilometru când o miasmă 
îngrozitoare le izbi nările. După câţiva paşi, se aflară lângă una 
din petele negre zărite din depărtare şi se traseră fără voie 
înapoi. Pata neagră era cadavrul pe jumătate putrezit al unui 
negru. Până în sat, drumul era astfel marcat. Călătorii putură să 
numere zece asemenea indicatoare funebre. 

— Priveşte cât e de mică gaura făcută de proiectilul care l- 
a lovit pe omul acesta — îi spuse lui Amédée Florence doctorul 
Châtonnay pe când examina unul dintre cadavre — şi, 
dimpotrivă, uită-te cât e de mare orificiul de ieşire, când 
proiectilele au străpuns corpul dintr-o parte într-alta. Unele au 
întâlnit în cale oase, şi poţi constata ce prăpăd au făcut atunci. 
Oamenii aceştia au fost ucişi cu gloanţe explozive. 

— Iar ! exclamă Amédée Florence. 

— lar. 

— Ca bătrânul negru pe care l-am îngrijit în micul cătun, pe 
vremea primei noastre etape cu noua escortă ? 

— Ca atunci — răspunse doctorul Châtonnay. 

Amédée Florence şi doctorul se apropiară tăcuţi de 
tovarăşii lor. Erau gânditori şi se întrebau ce trebuie să creadă 
despre repetarea inexplicabilă a unui fapt atât de nefiresc. 

În sat, spectacolul era şi mai înfiorător. După numeroase 
semne se vedea că acolo avusese loc o luptă înverşunată. În 
afară de asta, după bătălie, învingătorii incendiaseră satul şi 
majoritatea colibelor erau distruse de foc. În cele care 
scăpaseră, fură găsite alte cadavre. 

— Moartea acestor nefericiţi a avut loc cel puţin acum zece 
zile — spuse doctorul Châtonnay şi, ca şi a celorlalţi, a fost 
pricinuită de gloanţe explozive. 

— Dar cine pot fi ticăloşii în stare de-un asemenea măcel ? 
exclamă Saint-Berain. 

— Poate că sunt cei ale căror urme le-am observat acum 
câteva zile — sugeră Amedee Florence. Atunci socoteam că au 
un avans de vreo zece zile. Asta coincide cu termenul fixat de 
doctor. 

— Ei sunt, fără îndoială — spuse Barsac, indignat. 

— După cum tot ei sunt şi cei cărora le datorăm frumoasa 
primire de la Yaho, unde or fi vrut să facă ce-au făcut aici, 
adăugă Amédée Florence. Cum Yaho e împrejmuit de un tata, ei 
n-or fi putut să pătrundă, dar asta explică de ce negrii înfricoşaţi 
s-au apărat de atunci cât au putut. 

— Într-adevăr, e destul de logic ce spui — aprobă doctorul 
Châtonnay. 

— Dar cine pot fi ticăloşii aceştia ? întrebă Jane Buxton. Şi 
prezenţa lor nu poate însemna oare un pericol pentru noi ? 

— Cine sunt, nu ştiu — răspunse Amédée Florence — dar, 
în ceea ce ne priveşte, nu mi se par de temut. Totul arată că au 

asupra noastră un avans de zece, douăsprezece zile, şi, cum 
sunt călări, probabil că n-o să-i ajungem niciodată din urmă. 

Călătorii străbătură întregul sat incendiat, fără să 
întâlnească nici o fiinţă vie. Locuitorii care scăpaseră de gloanţe 
fugiseră, iar satul era complet pustiu. Şi era, de asemenea, 
prădat de la un capăt la altul. Tot ce nu înghiţise focul fusese 
împrăştiat în vânt. Aceeaşi privelişte în împrejurimi prin 
luganele pustiite, devastate. Dorinţa de a distruge era vădită. 

Bântuiţi de gândurile acestea triste, călătorii lăsară în 
urmă nefericitul sat. Seara, poposiră în plină câmpie. Nu mai 
aveau hrană decât pentru o singură masă. Hrana aceasta fu 
împărţită în două. Jumătate o mâncară pe loc, jumătate o 
păstrară pentru a doua zi dimineaţă. 

În cursul zilei de 9 martie, călătorii întâlniră două sate. De 
primul, apărat de-un tata şi a cărui primire fu întru totul 
asemănătoare cu cea de la Yaho, nu se putură apropia. Al doilea 
sat, neapărat de nici un fel de zid, era, ca şi cel din ziua 
precedentă, distrus, prădat, ars şi cu totul lipsit 
de locuitori. 

— Într-adevăr, s-ar zice că cineva îşi bate capul să 
pustiască totul în faţa noastră — observă Barsac. 

Observaţia era justă. Dacă cineva ar fi vrut să-i înfometeze 
pe călători, n-ar fi procedat altfel. 

— Aş ! făcu Amédée Florence, cu voită nepăsare. Vom 
străbate în ciuda lor pustiul acesta. De aici până la Kubo, abia 
dacă mai sunt o sută cincizeci de kilometri. La urma urmei, nu-i 
cine ştie ce distanţă de netrecut. Fiindcă măcelarii şi băcanii 
sunt în grevă, o să ne procurăm fripturile vânând. 

Cu excepţia domnului Poncin, cu totul incapabil să 
mânuiască o puşcă, toţi ceilalţi urmară imediat sfatul acesta 
excelent. Din nefericire, ierburile înalte împiedicau prea des 
vederea, iar ţinutul nu prea avea vânat. Cât tinu ziua, abia fură 
împuşcate o dropie, două bibilici şi două potârnichi. Ca hrană 
pentru paisprezece persoane, era minimum absolut necesar. 

La popasul de seară, Amedee Florence şi doctorul 
Châtonnay constatară pentru a doua oară că locul ales primise 
mai înainte vizita altor călători. Ierburile păreau chiar mai 
recent călcate, ca şi cum avansul acestora s-ar fi micşorat. 

Pe când ei discutau faptul acesta, Tongané, însărcinat în 
momentul acela cu supravegherea cailor, îşi chemă deodată 
stăpânii. Doi cai se prăbuşiseră la pământ, aşa cum se 
prăbuşiseră şi primii trei. Ca şi ceilalţi, ei agonizară fără să fie 
posibil să li se dea nici un fel de ajutor şi muriră după o oră de 
chinuri. 

Mai rămâneau doi cai, dar nici ei n-aveau să mai fie 
păstraţi multă vreme, căci pieriră, la rândul lor, în ziua de 10 
martie. 

Morţile acestea succesive să-i fi îngrozit oare pe hamalii 
angajaţi la Kadu ? Sau, ceea ce ar părea mai simplu, faptul că în 
ziua de 10 vânătoarea dăduse rezultate extrem de slabe, îi 
făcuse să se teamă că vor pieri de foame ? Oricum, în noaptea 
de 10 spre 11, negrii dispărură, iar când se lumină de ziuă, cei 
şase europeni, Tongane şi Malik se treziră fără hamali, fără cai 
şi fără provizii. 

Şi trecură atunci printr-un moment de descurajare, firesc 
şi, de altfel, explicabil prin starea de slăbiciune pe care 
începeau să o resimtă. Dintre toţi, cea mai copleşită părea Jane 
Buxton, care se mustra că îşi târâse tovarăşii în călătoria 
aceasta jalnică, şi se simţea răspunzătoare de nenorocirile lor. 
Ea se învinovăţea şi le cerea iertare. 

Amédée Florence îşi dădu seama că trebuia luptat 
împotriva descurajării generale. 

— Câte vorbe fără rost! strigă el, adresându-i-se Janei 
Buxton, cu afectuoasă brutalitate. Cred că n-am murit încă. Ce-i 
dacă astăzi n-a fost bună vânătoarea ? O să fie mâine, şi-atâta 
tot. 

— Să nu uităm că, lăsându-ne amanet, negrii noştri ne-au 
scutit totodată şi de grija celor şase stomacuri ale lor — adăugă 

doctorul Châtonnay, venindu-i în ajutor reporterului. 

— Totul e în avantajul nostru — conchise Florence. Dacă n- 
ar fi plecat singuri, v-aş fi propus eu să-i trimitem la scumpele 
lor familii. În condiţiile acestea, cred că nu ni se putea întâmpla 
nimic mai bun. 

— Îţi mulțumesc, domnule Florence, vă mulţumesc, 
domnilor — spunea în acest timp Jane Buxton, adânc mişcată. 
Vă rog să credeţi că n-am să uit niciodată bunătatea şi 
devotamentul dumneavoastră. 

— Fără sentimentalisme — o întrerupse Florence. Nimic 
nu-i mai dăunător decât ele, înainte de masă. Dacă sunteţi de 
acord, s-o ştergem, să ne pornim pe vânat şi să ne îndopăm 
până n-om mai putea. Sentimentele ni le vom exprima la desert, 
dacă vom mai avea chef. 

Cum plecarea hamalilor făcea imposibil transportul 
bagajelor, călătorii noştri trebuiră să lase în drum ultimul cort şi 
ce le mai rămăsese din mărfurile de schimb. Jane Buxton avea 
să doarmă şi ea, de acum înainte, sub cerul liber, dacă nu 
izbuteau să găsească adăpost în vreun sat părăsit. Cât despre 
pierderea mărfurilor de schimb, călătorii nu se arătară prea 
necăjiţi La ce le-ar fi putut folosi ele, când ţinutul era pustiu şi 
orice schimb imposibil ? Iar dacă soarta avea să li se schimbe, n- 
aveau oare destui bani pentru cele necesare ? 

Marşul fu reluat în aceste triste condiţii. În cursul zilei de 
12 martie, drumul trecu printr-un sat în care fură din nou 
descoperite numeroase cadavre de negri. Doctorul le atrase 
tovarăşilor săi atenţia asupra faptului că moartea nefericiţilor 
acestora era mai recentă şi că părea să fi avut loc cel mult cu 
două zile în urmă. Trebuia oare înţeles că 
banda ucigaşilor se afla acum mai aproape, şi că trebuiau să se 
aştepte la o ciocnire cu ea de la o zi la alta ? 

În ciuda perspectivei acesteia puţin liniştitoare, călătorii 
continuară să urce spre nord. De altfel, ce-ar fi putut face ? Să 
revină spre sud, pe drumul jalonat de sate ostile sau distruse ar 

fi fost imposibil. Mai bine să ajungă cu orice preţ la Niger, căci 
numai acolo ar fi putut găsi ajutoare. 

În faţa lor, călătorii istoviţi nu întâlneau decât pustiul. Nici 
un sat care să nu fie ostil, când un tata îl apărase de distrugere, 
sau care să nu fie jefuit, ars, devastat, în caz contrar. Călătorii 
se aflau în imposibilitate de a-şi procura hrană de undeva, şi nu 
rezistau decât graţie unor întâmplări favorabile : igname, patate 
sau alte rădăcini dezgropate în vreun Jugan prădat, vreun glonte 
norocos, sau, uneori, câte un biet peşte prins de Saint-Berain la 
popasurile din timpul zilei. 

Alimentul acesta din urmă lipsea, la drept vorbind, cel mai 
adesea. În afară de faptul că vitregia soartei nu micşora cu 
nimic veşnica distracţie şi nici sensibilitatea excesivă a 
fantezistului nepot al Janei Buxton, călătorii mai străbăteau şi 
un ţinut în care apele erau rare. De aceea se şi văzură nevoiţi de 
multe ori să sufere de sete, căci fântânile descoperite pe alocuri 
erau mereu înfundate. Puterea răuvoitoare, care se căznea să-i 
nimicească, nu uitase nimic. 

Totuşi, energia nu le fusese ştirbită. Arşi de-un soare 
nemilos, târându-se din greu, când vânatul lipsea, stabilindu-şi 
etapele în funcţie de slăbiciunea lor crescândă, ei înaintau 
curajoşi spre nord, zi cu zi, pas cu pas, în ciuda oboselii, a setei, 
a foamei. 

Cei doi negri făceau faţă încercărilor acestora cu o 
minunată nepăsare. Deprinşi cu lipsurile, obişnuiţi să ducă o 
viaţă de mizerie, poate îndurau mai uşor decât stăpânii lor 
mizeria actuală. Dar amândoi dădeau dovada unui devotament 
dintre cele mai emoţionante. 

— Eu, nu tare foame — îi spunea Tongane lui Malik, ca s-o 
convingă să accepte vreo rădăcină comestibilă descoperită de 
el. 

Malik primea darul numai ca să-l ofere Janei Buxton, care, 
de altfel, se grăbea să-l adauge la rezerva colectivă a viitoarei 
mese pentru toţi. 

Astfel, fiecare îşi făcea datoria, acţionând după cum îi era 
firea. 

Barsac înclina mai degrabă spre mânie. Nu prea vorbea, 
iar dacă uneori îi scăpa vreun cuvânt de pe buze, cuvântul 
acesta se adresa în general guvernului francez a cărei 
incapacitate îl vârâse pe el, pe Barsac, într-o asemenea 
încurcătură. Se şi vedea la tribuna Camerei. Şi, până una alta, 
îşi pregătea fulgerele pe care avea să le arunce, la reîntoarcere, 
ca Jupiter, de la înălţimea acestui Olimp parlamentar. 

Doctorul Châtonnay vorbea şi el puţin, dar, deşi tare 
stângaci la vânătoare, se dovedea extrem de util. El căuta 
fructele comestibile pe care le descoperea destul de des, şi, 
având grijă înainte de orice să păstreze măcar aparenţa voioşiei, 
nu uita niciodată să râdă, cu veşnicul lui râs care suna ca un 
abur scăpat dintr-o ţeavă, la cel mai neînsemnat cuvânt rostit de 
Amedee Florence. 

— Păcat, doctore, că n-ai decât eşapamentul — îi spunea 
acesta din urmă. Nu cumva ai şi motorul la dumneata ? Ne-ar 
trebui grozav ! 

Iar excelentul doctor râdea iar, din principiu. 

Domnul Poncin vorbea şi mai puţin, căci nu deschidea de 
loc gura. El nu vâna, nu pescuia şi, de altfel, nici nu se văita. 
Domnul Poncin nu făcea decât să-şi noteze din când în când 
cifrele în misteriosul său carnet, lucru de care Amédée Florence 
era mereu foarte intrigat. 

Saint-Berain se comporta ca de obicei, nici mai vesel, nici 
mai trist decât în momentul plecării. Poate că nu ştia în ce 
situaţie se află, şi era atât de distrat, încât uita că i-e foame. 

Judecând după aparente, s-ar fi părut că Jane Buxton 
suporta cu mai puţină filozofie încercările la care o supunea 
soarta; şi totuşi, ele erau străine de tristeţea tot mai adâncă, 
vădită pe chipul ei. Cum nu-şi închipuise niciodată că va fi 
scutită de eforturi în decursul călătoriei, obstacolele întâlnite în 
cale n-o impresionau prea tare. Slăbită de lipsurile şi de 

suferinţele îndurate, măcar energia îi rămăsese intactă, iar 
gândurile nu i se abăteau de la țelul fixat. Dar, pe măsură ce se 
apropia de el, tulburarea, neliniştea îi sporeau, fără să li se 
poată împotrivi. Ce răspuns avea să-i dea mormântul de la 
Kubo ? Ce-avea să-i spună ancheta pe care o va întreprinde 
apoi, luând drept centru al cercetărilor locurile unde îi murise 
fratele ? Avea măcar să afle ceva, şi să nu se întoarcă acasă cu 
mâinile goale ? Întrebările acestea îi apăsau sufletul, din zi în zi 
mai imperioase şi mai copleşitoare. 

Amédée Florence observase tristeţea Janei Buxton şi o 
combătea din toate puterile. De fapt, el era sufletul acestei mici 
lumi, şi cele mai cumplite încercări nu-i atingeau cu nimic 
nestinsa voioşie. Ascultându-l, ei ar fi trebuit să mulţumească 
Cerului pentru părinteasca lui bunăvoință, nici un fel de viaţă 
nefiind atât de potrivit cu o igienă înţeleasă cum trebuie. Orice i 
se întâmpla, el găsea un prilej să se felicite, îi era sete ? Nimic 
mai bun pentru începutul lui de dilatare stomacală. Îi era 
foame ? Nimic mai bun pentru a combate artritismul care îl 
pândea. Erau frânţi de oboseală ? Aveau să doarmă mai cu 
poftă, după părerea lui. Şi-l lua ca martor pe doctorul 
Châtonnay, care aproba, admirând curajul şi energia bravului 
tânăr. 

Meritul lui Amédée Florence era cu atât mai mare cu cât, 
de fapt, pe el îl încerca, în afara grijilor comune tuturor, o grijă 
suplimentară, pe care ceilalţi nici n-o bănuiau măcar. Totul 
începuse de la 12 martie, adică din ziua când, pentru prima 
dată, străbătuseră un sat a cărui distrugere părea că avusese 
loc în ajun. Din ziua aceea, Amédée Florence căpătase 
convingerea intimă că erau supravegheați, urmăriţi, pândiţi. 
Câţiva spioni pândeau în savană, era sigur de asta, urmărind 
pas cu pas misiunea dezorganizată, asistând la agonia ei, gata, 
fără doar şi poate, să anihileze efortul acestor naufragiaţi ai 
pământului, în clipa când ei ar fi găsit, în sfârşit, salvarea. Cu 
ochii şi urechile veşnic la pândă, el avusese numeroase dovezi în 

sprijinul bănuielilor sale : ziua, noi urme de popas recent, 
împuşcături abia perceptibile, tropote de cai depărtate ; 
noaptea, şuşoteli, foşnete şi, uneori, când bezna era deplină, 
strecurarea vreunei umbre nesigure. Despre observaţiile, 
despre gândurile, despre temerile sale, Florence nu suflase o 
vorbă tovarăşilor săi, ca să nu le sporească neliniştea, şi-i ceruse 
să tacă lui Tongan€, ale cărui observaţii se potriveau cu ale lui. 
Se mulţumeau amândoi să fie cu ochii în patru, până când 
reporterul va socoti necesar să-şi încunoștinţeze prietenii. 

Călătoria, complicată cu atâtea dificultăţi, nu putu, fireşte, 
să fie dusă la capăt în termenul prevăzut. Ultimul popas înainte 
de sosirea la Kubo avu loc în seara de 23 martie. Şapte, opt 
kilometri îi mai despărţeau de Kubo pe călătorii istoviţi, dar, 
după spusele lui Tongane, la mai puţin de două mii de metri 
aveau să găsească mormântul în care se odihneau rămăşiţele 
căpitanului George Buxton. A doua zi, de cu zori, vor porni spre 
el. Părăsind drumul trasat, aveau să meargă mai întâi până la 
locul unde soldaţii răsculați fuseseră nimiciţi, urmând să se 
îndrepte apoi spre sat. Dacă satul se afla într-o stare mai bună 
decât celelalte, urmau să se aprovizioneze cu alimente şi să 
poposească acolo mai multe zile, în timpul cărora Jane Buxton 
să-şi poată continua ancheta. În caz contrar, aveau să se 
îndrepte, tăind pieziş drumul, spre Gao, sau să pornească spre 
Tombouctou sau spre Djenne, cu speranţa că vor întâlni spre 
nord sau spre vest ţinuturi mai puţin devastate. 

În momentul acesta socoti Amédée Florence că ar fi de 
datoria lui să-şi pună prietenii la curent cu faptele care îl 
preocupau. Pe când se odihneau, iar Malik gătea la un foc de 
ierburi puţinele alimente procurate, Florence le împărtăşi 
celorlalţi observaţiile lui nocturne şi diurne, din care se vădea 
că nu puteau face un pas fără să fie cunoscut de nişte duşmani 
invizibili, dar veşnic prezenţi. 

— Aş merge mai departe — adăugă el — şi aş îndrăzni să 
pretind că adversarii noştri ne sunt vechi cunoscuţi, aproape 

vechi camarazi. Aş susţine morţiş, până la proba contrarie, că ei 
sunt douăzeci de negri şi trei albi şi că unul dintre ei seamănă 
leit cu elegantul nostru prieten, aşa-zisul locotenent Lacour, atât 
de prețuit de onorabila societate aici 
prezentă. 

— Pe ce se bazează ipoteza aceasta, domnule Florence îl 
întrebă Barsac. 

— Mai întâi, pe faptul că pretinsa noastră escortă a putut 
lesne să ne afle intenţiile şi să ne-o ia înainte pe drumul stabilit, 
ca să facă, împotriva noastră, frumoasa treabă pe care ați putut- 
o admira ; de altfel, ar fi greu de admis prezența unei alte trupe 
care, neavând habar de existența noastră, s-ar deda la 
asemenea distracții, într-un scop inexplicabil în acest caz. Apoi 
mai e ceva. Şi locuitorii satelor nimicite şi bătrânul negru pe 
care doctorul l-a cârpăcit înainte de Kadu au fost loviti în acelaşi 
fel. Deci, ucigaşii se şi aflau prin preajma noastră, înainte de 
sosirea celei de-a doua escorte aşa cum sunt şi după plecarea ei. 

— Poate că aveţi dreptate, domnule Florence — recunoscu 
Barsac — dar, la urma urmei, nu ne spuneţi cine ştie ce noutăţi. 
Nici unul dintre noi nu s-a îndoit nici o clipă că pustiirea 
ținutului acestuia era îndreptată împotriva noastră. Iar faptul că 
pustiirea aceasta e opera locotenentului Lacour sau a altcuiva, 
sau că bandiții se află în jurul nostru, în loc să meargă înaintea 
noastră, după cum bănuiam, nu ne schimbă cu nimic situaţia. 

— Eu nu sunt de aceeaşi părere — răspunse Amédée 
Florence. De aceea m-am şi hotărât să vorbesc în seara asta, 
după ce am tăcut multă vreme, ca să nu vă sporesc inutil 
temerile. Dar, în ciuda tuturor greutăților, iată-ne ajunşi la ţintă. 

Mâine, sau vom fi la Kubo, deci la adăpost, sau ne vom fi 
schimbat direcţia şi adversarul poate că va înceta să ne 
persecute. Vă spun drept că aş ţine grozav să înşel o dată 
supravegherea la care suntem supuşi, în aşa fel, încât nimeni să 
nu ştie ce am venit să facem aici. 

— Pentru care motiv ? întrebă Barsac. 

— Nu prea ştiu — mărturisi Florence. E o idee care mi-a 
venit aşa... Dar mi se pare preferabil, în interesul lui miss 
Buxton, ca scopul călătoriei noastre să nu fie cunoscut până 
când ea nu-şi termină ancheta. 

— Sunt de acord cu domnul Florence — aprobă Jane 
Buxton. Cine ştie dacă adversarii noştri nu sunt pe punctul de-a 
începe lupta mai pe faţă ? Mâine poate că ne vor ataca şi mă vor 
sili să mă înec la mal. N-aş vrea, totuşi, să fi făcut atâta drum 
fără să-mi ating scopul. De aceea, cred că domnul Florence are 
dreptate când vrea să scape de spionii care ne înconjoară. Din 
nenorocire, nu văd cum. 

— Mie, dimpotrivă, mi se pare foarte uşor — explică 
Amedee Florence. Incontestabil că, până aici cel puţin, duşmanii 
noştri n-au riscat nici o tentativă directă. Se mulţumesc să ne 
contracareze marşul şi să ne spioneze, rezervându-şi, dacă ideea 
lui miss Buxton este exactă, prilejul de-a interveni mai cu 
eficacitate în ziua când încăpățânarea noastră le va fi întrecut 
răbdarea. Probabil, deci, că supravegherea lor slăbeşte când 
sunt siguri că am făcut popas definitiv pentru noapte. 
Regularitatea obiceiurilor noastre pesemne că îi linişteşte, şi 
sunt siguri că ne vor regăsi dimineaţa acolo unde ne-au lăsat 
seara. Nu există nici un motiv ca astăzi să fim păziţi mai cu 
străşnicie decât în celelalte zile, cel puţin dacă nu s-au hotărât 
să ne atace imediat. Şi chiar în acest caz, ar fi mai bine ca 
oricând să încercăm s-o ştergem neobservaţi. Dar, dacă nu-i aşa, 
e foarte simplu că plecăm imediat, profitând de întuneric. O să 
pornim unul câte unul, făcând cât mai puţin zgomot, toţi în 
aceeaşi direcţie, după ce ne alegem un loc de întâlnire. În 
definitiv, nu e cine ştie ce armată uriaşă pe urmele noastre, şi-ar 
însemna să avem un ghinion nemaipomenit dacă am nimeri 
exact peste cuceritorul locotenent Lacour. 

Planul acesta, aprobat călduros de Jane Buxton, fu adoptat 
de toţi. Călătorii se înţeleseră să meargă unul după altul spre 
est, până la un pâlc mare de arbori aflat cam la un kilometru 


199 


distanţă, pe care îl zăriseră la căderea nopţii. Arborii erau acum 
invizibili, dar se ştia în ce direcţie se aflau şi se putea ajunge cu 
siguranţă la ei, luându-se drept ghid steaua ivită la orizont, 
deasupra norilor groşi care sporeau şi mai mult bezna. Tongane 
avea să pornească primul, apoi Jane Buxton, apoi Malik. Ceilalţi 
europeni urmau să vină unul după altul, iar Amédée Florence 
urma să încheie marşul. 

Plecarea se efectuă fără incidente. Două ore mai târziu, cei 
şase europeni şi cei doi negri se aflau la marginea pâlcului de 
copaci şi se grăbeau să-l străbată în aşa fel, încât ecranul acesta 
invizibil să fie plasat între ei şi urmăritori. Apoi înaintară mai în 
voie. Apropierea țintei le dădea puteri chiar şi celor mai slăbiţi 
dintre ei. Nici unul nu-şi mai simţea oboseala. 

O jumătate de oră mai târziu, în care timp mărşăluiră 
rapid, Tongane se opri. După părerea lui, trebuiau să se afle 
chiar pe locul unde soldaţii răzvrătiți ai lui George Buxton 
fuseseră exterminați; dar, în bezna aceea adâncă, negrul nu 
putea arăta locul exact care o interesa pe Jane Buxton. Trebuiau 
aşteptate zorile. 

Călătorii luară deci câteva ore de odihnă. Numai Jane 
Buxton, nesigură de ce-o aştepta la ivirea zorilor, nu putu să 
doarmă. O sumedenie de întrebări, mai chinuitoare ca oricând, îi 
veneau în minte. Era oare, într-adevăr, mort nefericitul ei frate 
şi avea ca să descopere vreo dovadă a morţii lui, pe care să n-o 
fi distrus trecerea vremii ? Şi dacă o asemenea dovadă exista, 
avea ea să confirme crima, să arate nevinovăția sau să o lase în 
aceeaşi incertitudine ? Şi mâine în ce sens îşi va începe ea 
ancheta hotărâtă ? Ultimii martori ai dramei nu erau oare 
risipiţi, dispăruţi, poate morţi, sau va fi cu putinţă să regăsească 
vreo câţiva dintre ei ? lar dacă izbutea să facă asta, care va fi 
adevărul ieşit din gura lor ? 

Cu puţin înainte de ora şase, toţi erau în picioare. Şi, pe 
când se iveau zorile, aşteptară, cuprinşi de o puternică emotie, 
cu ochii ţintă la Tongane, care cerceta împrejurimile şi căuta 

puncte de reper. 

— Acolo — spuse, în sfârşit, negrul, arătând un copac aflat 
la vreo trei sau patru sute de metri, care se înălța singuratic în 
câmpie. 

În câteva clipe se aflau toţi la poalele copacului. Cum 
Tongane continua să se arate foarte sigur pe spusele lui, 
începură să sape în punctul arătat de el, deşi nimic nu dovedea 
că acolo ar fi existat vreodată un mormânt. Cuţitele scotociră 
febril pământul aruncat cu mâinile pe marginea gropii care se 
adâncea rapid. 

— Atenţie ! exclamă deodată reporterul... lată nişte 
oseminte... 

Miss Buxton, foarte emoţionată, trebui să se sprijine de 
braţul doctorului. 

— Cu multă precauţie, groapa fu curăţită până la fund. Şi 
se ivi un corp, sau mai degrabă un schelet, păstrat cât se poate 
de bine. În jurul fostelor lui braţe mai dăinuiau încă nişte petice 
de stofă şi broderii de fir, însemne ale gradului. Printre oasele 
toracelui se descoperi şi un portofel, aproape distrus de 
scurgerea vremii. Portofelul fu deschis. În el se afla un singur 
document: o scrisoare adresată lui George Buxton, de sora sa. 

Lacrimile izbucniră din ochii Janei. Ea duse la buze fila 
îngălbenită, care i se fărâmă între degete. Apoi, pe jumătate 
leşinată, se apropie de groapă. 

— Doctore, te rog — îi spuse ea cu glas tremurător lui 


Châtonnay — vrei să ai bunătatea de-a examina rămăşiţele 
bietului meu frate ? 
— La porunca dumneavoastră, miss Buxton — răspunse 


doctorul, atât de tulburat, încât uită şi foamea care îi chinuia 
măruntaiele. 

Doctorul Châtonnay cobori în groapă şi execută cu grijă şi 
cu metoda unui medic legist examinarea cerută. Când isprăvi, 
faţa îi era gravă şi exprima o puternică emoţie,. 

— Eu, Laurent Châtonnay, doctor în medicină de la 

Universitatea din Paris — rosti el cu oarecare solemnitate în 
glas, în mijlocul unei adânci tăceri — certific următoarele : întâi, 
osemintele supuse examinării, şi despre care miss Jane Buxton 
declară că aparţin fratelui ei, George Buxton, nu au nici o urmă 
de rană pricinuită de vreo armă de foc ; al doilea, omul căruia îi 
aparţineau aceste oseminte a fost asasinat; al treilea, moartea i- 
a fost provocată de o lovitură de pumnal, dată de sus în jos, 
lovitură care a străpuns omoplatul stâng şi a atins unul din lobii 
superiori ai inimii ; al patrulea, iată arma crimei, scoasă de mine 
din teaca osoasă în care a rămas împlântată. 

— Asasinat !... murmură Jane, năucită. 

—  Asasinat, susţin lucrul acesta — repetă doctorul 
Châtonnay. 

— Şi pe la spate !... 

— Da, pe la spate. 

— George ar fi deci nevinovat ! exclamă Jane Buxton, 
izbucnind în lacrimi. 

— Nevinovăţia fratelui dumneavoastră e o problemă care 
îmi depăşeşte competenţa, miss Buxton — răspunse cu blândeţe 
doctorul Châtonnay — şi n-aş putea s-o afirm la fel de sigur ca 
pe faptele materiale constatate de mine ; dar trebuie să vă spun 
că ea mi se pare foarte probabilă. Din examinarea făcută, reiese, 
într-adevăr, că fratele dumneavoastră n-a căzut cu arma în 
mână, aşa cum s-a crezut până acum, ci că a fost ucis pe la 
spate, înainte, în timpul sau după salva de focuri pe care istoria 
a înregistrat-o. În ce moment, exact, şi de cine a fost lovit ? Asta 
nu ştiu. Tot ce pot să spun e că lovitura n-a fost dată de un 
militar, căci arma care v-a ucis fratele e un pumnal şi nu o armă 
militară. 

— Mulţumesc, doctore — spuse Jane, care îşi revenea 
încetul cu încetul. Aşa cum sunt, primele rezultate ale călătoriei 
mele au darul să-mi redea încrederea... încă un cuvânt, doctore. 
Ai vrea să ateşti prin scris cele văzute astăzi, iar domnii aflaţi de 
faţă vor să aibă bunătatea de a-ţi servi ca martori ? 

Toţi se grăbiră să se pună la dispoziţia Janei Buxton. Pe o 
foaie de hârtie, pe care domnul Poncin consimţi să o desprindă 
din carnetul său, Amedee Florence redacta faptele constatate în 
decursul dimineţii, iar procesul acesta verbal, semnat de 
doctorul Châtonnay şi apoi de toate persoanele prezente, îi fu 
înmânat Janei Buxton împreună cu arma găsită în mormântul 
fratelui ei. 

Când atinse arma, tânăra se înfiora. Era un pumnal căruia 
un strat gros de rugină, amestecată poate cu sânge, îi acoperea 
lama solidă, cu patru muchii brăzdate de şanţuri adânci. 
Mânerul ei de abanos, pe jumătate mâncat de umezeala 
pământului, mai purta încă urma unei inscripţii dispărute. 

— Priviţi, domnilor — spuse Jane arătând literele aproape 
invizibile — arma purta odinioară numele ucigaşului. 

— Păcat că s-a şters, oftă Amedee Florence — examinând 

a rândul lui arma. Dar ia staţi... Se mai poate încă citi câte 
ceva... un işi un Z, mi se pare. 

— Cam puţin — făcu Barsac. 

— Poate că va fi suficient ca să-l demaşte pe ucigaş — 
spuse Jane gravă. 

La ordinul ei, Tongane aruncă peste rămăşiţele lui George 
Buxton pământul scos din groapă, care fu apoi bătătorit şi 
netezit cu grijă. Când totul se termină, călătorii, lăsând 
mormântul tragic în singurătatea lui, se îndreptară spre Kubo. 

Dar, după trei sau patru kilometri, trebuiră să se oprească. 
Jane Buxton nu mai avea puteri. Picioarele n-o mai ţineau şi ea 
trebui să se întindă pe pământ. 

— Emoţia — explică doctorul Châtonnay. 

— Şi foamea — adăugă pe bună dreptate Amédée Florence. 
Hai, prietene Saint-Berain ! N-o să lăsăm nepoata să-ţi moară de 
inaniţie, chiar dacă ţi-e mătuşă, de s-ar amesteca şi diavolul ! La 
vânătoare. Şi vezi să nu mă iei drept vânat de soi ! 

Din nenorocire, vânatul era rar şi cea mai mare parte a 
zilei trecu înainte ca vânătorii să aibă vreun animal oarecare în 

bătaia puştii. Abia spre seară soarta le fu prielnică. Şi atunci, 
lista vânatului deveni mai bogată decât oricând : două dropii şi o 
potârniche picară una după alta, lovite de plumbii lor. Pentru 
prima oară după atâta vreme, călătorii avură din ce să-şi facă o 
masă îmbelşugată. În schimb, se văzură nevoiţi să nu ajungă la 
Kubo în seara aceea şi se hotărâră să petreacă o ultimă noapte 
sub cerul liber. 

Sfârşiţi de oboseală şi, altminteri, convinşi că-şi păcăliseră 
adversarii, călătorii neglijară în seara aceea paza impusă de 
obicei. De aceea nimeni nu observă fenomenele ciudate care se 
petrecură în timpul nopţii. Spre vest, nişte lumini slabe licăriră 
de mai multe ori pe câmpie. Alte lumini, de data aceasta 
puternice, le răspunseră dinspre est, la mare înălţime, deşi într- 
acolo nu se afla nici un munte în ţinutul acesta deosebit de 
neted. Încetul cu încetul, licăririle slabe dinspre vest şi luminile 
puternice dinspre est se apropiară unele de altele, primele 
încet, celelalte foarte repede. Şi toate se reuniră, îndreptându- 
se spre punctul ocupat de călătorii adormiţi. 

Deodată, aceştia fură treziţi brusc de ciudatul huruit pe 
care îl mai auziseră după plecarea din Kankan dar huruitul era 
acum mai apropiat şi mult mai puternic. Călătorii abia apucară 
să deschidă ochii, când nişte lumini fulgerătoare, emanate de 
vreo zece focare extrem de puternice, ca ale unor proiectoare 
electrice, ţâşniră dintr-o dată spre est, la mai puţin de o sută de 
metri de ei. Buimăciţi şi orbiţi, călătorii noştri mai căutau încă 
să înţeleagă ce fel de lumini erau acelea, când o ceată de 
necunoscuţi, ieşind din beznele de la nord şi de la sud, intră în 
conul luminat şi se năpusti asupra lor, trântindu-i, cât ai clipi, la 
pământ. În întuneric, o voce întrebă în franţuzeşte : 

— Gata, băieţi ? Apoi, după o clipă de linişte : Primul care 
mişcă primeşte un glonte în ţeastă... La drum ! 


sfârşitul primei părţi 

PARTEA A DOUA 


I. BLACKLAND 


Aproape de întâlnirea celui de-al doilea grad de longitudine 
vest cu al şaisprezecelea grad de latitudine nord, adică ceva mai 
jos de punctul cel mai nordic atins de Niger, oraşul Gao-Gao se 

înalţă pe malul stâng al fluviului care, în această parte a 
cursului său, marchează limita sud-vestică a Saharei. Dincolo 
începe Marele Deşert, care se continuă, spre nord, până în 
Maroc, Alger şi Tripolitania, spre est, până în Egipt şi Nubia, 
spre sud, până la posesiunile europene din Africa centrală, iar 
spre vest, până la ocean. Oazele cele mai apropiate de Gao-Gao, 
Adrar, la nord, Air, la est, se află şi ele separate de oraş, prima 
prin patru sute, a doua prin nouă sute de kilometri de nisip. Pe 
hărţile geografice cele mai exacte şi mai recente, întinderea 
aceasta imensă, de trei sute şaizeci de mii de kilometri pătraţi, e 
înfăţişată doar printr-un spaţiu complet alb. Pe vremea când 
misiunea condusă de deputatul Barsac trecea prin încercările 
redate în prima parte a povestirii de faţă, nimeni n-o străbătuse 
încă, nimeni nu pătrunsese în ea. Întinderea era complet 
necunoscută. 

Pe atunci, printre locuitorii de pe malurile Nigerului 
circulau tot felul de poveşti ciudate cu privire la ţinutul acesta 
neexplorat. Indigenii povesteau că, uneori, se vedeau trecând cu 
mare viteză spre câmpiile sterpe, sau venind dintr-acolo nişte 
uriaşe păsări negre, cu ochi de foc. Alteori, după câte se 
povesteau, era vorba de o hoardă de diavoli roşii, de nişte uriaşi 
călări pe cai aprigi din ale căror nări ţâşneau flăcări, şi care 
ieşeau deodată din ţinutul misterios. Călăreţii aceştia fantastici 
străbăteau satele în galop, ucigând, masacrându-i pe cei 
întâlniți în cale, apoi plecau iar în deşert, ducând în şa bărbaţi, 
femei, copii, care nu se mai reîntorceau niciodată. 

Cine erau răufăcătorii care distrugeau astfel satele, prădau 
colibele, îşi însuşeau biata agoniseală a sărmanilor negri şi 
dispăreau lăsând în urma lor ruina, deznădejdea şi moartea ? 
Nimeni nu ştie. Nimeni nu căutase măcar să ştie. Căci, într- 
adevăr, cine ar fi îndrăznit să cerceteze urma unor duşmani pe 
care imaginaţia populară îi înzestra cu puteri supranaturale şi 
despre care mulţi presupuneau că ar fi înseși divinităţile feroce 
ale pustiului ? 

lată zvonurile care circulau de atunci de-a lungul 
Nigerului, de la Aribinda la Curma, până la peste o sută 
cincizeci de kilometri pe partea dreaptă a fluviului. 

Dacă cineva, mai curajos decât negrii aceştia fricoşi, s-ar fi 
aventurat în deşert, şi dacă îndrăzneţul acesta ar fi atins, cu 
preţul unui marş de două sute şaizeci de kilometri, punctul 
situat la un grad patruzeci de minute longitudine est şi la 
cincisprezece grade cincizeci de minute latitudine nord, ar fi 
fost răsplătit pentru curajul său, căci ar fi văzut ceea ce nu mai 
fusese niciodată văzut, nici de geografi, nici de exploratori, nici 
de caravane : ar fi văzut un oraşi. 

Da, un oraş, un adevărat oraş, netrecut pe nici o hartă şi 
căruia nimeni nu-i bănuia existenţa, deşi întreaga lui populaţie, 
exceptându-i pe copii, se ridica la şase mii opt sute opt de 
locuitori! 

Dacă presupusul călător l-ar fi întrebat atunci pe vreunul 
din localnici cum se numea oraşul, şi dacă localnicul ar fi 
consimţit să-l informeze poate că i-ar fi spus în engleză : ,, 
Blackland is the name of the city", dar s-ar fi putut la fel de bine 
să-i răspundă în italiană : „Questa città è Terra Nera" ; în 
bambara : „Ni duguba ntoko a Banku Fing" ; în portugheză : 
„Hista cidade e Terranegra" ; în spaniolă : „Esta ciudad es 
Tierranegra", sau în oricare altă limbă, toate răspunsurile vrând 
să însemne : „Numele acestui oraş e Ţara-Neagră". 

Şi n-ar fi fost imposibil ca răspunsul să-i fie dat în latină : 
Ista urbs Terra Nigra est. În acest caz, cel ce-ar fi întrebat ar fi 
avut a face cu Josias Eberly, un fost profesor care, negăsind la 
Blackland o slujbă potrivită cu erudiţia sa, deschisese acolo o 
prăvălie şi se transformase în spiţer şi negustor de produse 
pentru vopsit, după cum arăta şi firma : Josias Eberly, Druggisl, 
Products for dye. 


1 Din momentul când se desfăşurau evenimentele acestea, ţinutul 


situat la est de Gao-Gao a fost, în sfârşit, cercetat. Urmarea povestirii 
noastre va explica de ce n-au fost găsite decât puţine urme ale oraşului 
pomenit aici (n.a.). 

Toate limbile erau vorbite în acest nou Turn al lui Babel, a 
cărei populaţie, în momentul când misiunea Barsac eşua lângă 
Kubo, număra, în afară de cinci mii şapte sute şaptezeci şi opt 
de negri şi negrese, o mie treizeci de albi, veniţi din toate ţările 
lumii, dar a căror imensă majoritate aveau ca trăsătură comună 
faptul că scăpaseră de prin ocne şi puşcării, aventurieri capabili 
de orice în afară de bine, declasaţi, gata la cele mai rele 
ticăloşii. Totodată, aşa cum reprezentanţii populaţiei engleze 
predominau în mulţimea aceasta eteroclită, limba engleză avea 
şi ea întâietate asupra celorlalte limbi. În engleză erau redactate 
şi proclamaţiile Șefului, şi actele de stare civilă, atât cât exista 
acolo o stare civilă, şi ziarul oficial din localitate : The 
Blackland's Thunder (Tunetul din Blackland). 

Foarte ciudat ziarul acesta, după cum se va putea judeca 
din fragmentele de mai jos, extrase din câteva numere : „Ieri, 
John Andrew l-a spânzurat pe negrul Koromoko fiindcă negrul 
uitase să-i aducă pipa după al doilea dejun". 

„Mâine seară, la orele şase, plecarea spre Kurkusu şi Bidi a 
zece planoare, cu zece Merry Fellows! sub comanda colonelului 
Hiram Herbert, jefuire completă a acestor două sate, pe care 
noi nu le-am mai vizitat de trei ani. Întoarcerea în aceeaşi 
noapte". 

„Am aflat că o misiune franceză, condusă de un deputat 
numit Barsac, urmează să plece curând din Konakry. Misiunea 
se pare că ar avea intenția să atingă Nigerul, trecând prin 
Sikasso şi Uagadugu. Măsurile noastre de precauție au fost 
luate. Douăzeci de oameni din Garda Neagră şi doi Merry 
Fellows vor porni imediat la drum. Căpitanul Edward Rufus Îi va 
întâlni la momentul potrivit. Edward Rufus care este, după cum 
se ştie, dezertor din Infanteria Colonială, va juca, sub numele de 
Lacour, rolul unui locotenent francez, şi va profita de perfecta 
cunoaştere a vieții militare a acestei națiuni, pentru al opri, într- 
un fel sau altul, pe numitul Barsac, care, putem fi siguri, nu va 


1 Flăcăi veseli (n. tr.). 

ajunge niciodată până la Niger". 

„leri, pe Garden's Bridge, în urma unei discuţii, consilierul 
Ehle Willis s-a văzut nevoit să-i vâre câţiva plumbi în ţeastă 
Merry Fellow-ului) Constantin Bernard. Acesta a căzut în Red 
River, unde, tras de greutatea anormală a capului său proaspăt 
plumbuit, s-a înecat. S-a deschis imediat un concurs în vederea 
înlocuirii răposatului. A câştigat Gilman Ely, cu şaptesprezece 
condamnări pronunţate de tribunalele franceze, engleze şi 
germane, cu un total de douăzeci şi nouă de ani de puşcărie şi 
treizeci şi cinci de ani de ocnă. Gilman Ely trece deci din Civil 
Body la Merry Fellows, îi transmitem cu acest prilej cele mai 
bune urări". 

După cum fără îndoială s-a observat, Josias Eberly, John 
Andrew, Hiram Herbert, Edward Rufus, Ehle Willis, Constantin 
Bernard, Gilman Ely nu erau indicaţi decât prin asocierea a 
două prenume. Practica aceasta era generală în Blackland, unde 
fiecare nou-venit, supus unui al doilea botez, îşi pierdea numele 
de familie pe care nimeni, în afară de Şef, nu i-l cunoştea. Dacă 
lăsăm la o parte un mic număr de oameni despre care vom vorbi 
curând, Şeful era singurul locuitor de rasă albă care purta un 
nume normal, dar şi numele lui părea să fie mai mult o poreclă 
cumplită şi sinistră. Lui i se spunea Harry Killer, adică, în sens 
literar, Harry Asasinul, Harry Ucigaşul. 

Cu vreo zece ani înaintea răpirii rămăşiţelor misiunii 
Barsac, cu care s-a încheiat prima parte a povestirii de faţă, 
Harry Killer, venind, nu se ştie de unde, cu câţiva indivizi de 
teapa lui, sosise în acest punct al deşertului în care avea să fie 
clădit oraşul Blackland, îşi înfipsese cortul şi spusese : „Aici va fi 
oraşul". Şi Blackland se ivise din nisip, ca prin farmec. 

Blackland era o aşezare cu totul neobişnuită. Clădit pe un 
teren perfect plat, pe malul drept al râului Tafasasset, râu 
totdeauna secat până în ziua când voinţa lui Harry Killer îl 
umpluse cu apă curgătoare, oraşul avea forma unei jumătăţi de 
cerc trasată cu exactitate, şi măsura exact o mie două sute de 

metri de la nord-est la sud-vest, adică, paralel cu râul şi tot atât 
de exact, şase sute de metri de la nord-vest la sud-est. Suprafaţa 
sa, care atingea deci cam cincizeci şi şase de hectare, era 
împărţită în trei secţiuni foarte inegale, limitate de ziduri de 
netrecut, făcute din pământ bătătorit, semicirculare şi 
concentrice, înalte de zece metri şi de o grosime aproape egală 
la bază. 

Pe marginea imediată a râului, al cărui nume iniţial fusese 
schimbat de Harry Killer în cel de Red River, Râul Roşu, prima 
secţiune fusese trasată cu o rază de două sute cincizeci de 
metri. Un bulevard lat de o sută de metri, luat din cele două 
capete ale celei de-a doua secţiuni şi urmând malul râului până 
la întâlnirea cu a treia secţiune, îi sporea suprafaţa al cărei total 
atingea aproape şaptesprezece hectare. 

În prima secţiune locuia aristocrația Blackland-ului, cei 
numiţi prin antifrază Merry Fellows. Cu excepţia câtorva dintre 
ei, chemaţi să ocupe posturi înalte, acoliţii lui Harry Killer, în 
momentul când el hotărâse întemeierea unui oraş aici, 
formaseră embrionul corpului de Merry Fellows. În jurul 
primului nucleu veniseră curând să se grupeze o sumedenie de 
bandiți, scăpaţi din închisori şi din ocne, pe care Killer îi 
atrăsese făgăduindu-le satisfacerea nelimitată a josnicelor lor 
instincte. În scurtă vreme, „Flăcăii Veseli" atinseseră astfel 
numărul de cinci sute şaizeci şi şase, număr care nu trebuia 
depăşit sub nici un motiv. 

Funcţiunile corpului Merry Fellows erau multiple. 
Organizat milităreşte, căci cuprindea un colonel, cinci căpitani, 
zece locotenenţi şi cincizeci de sergenţi, comandând respectiv 
cinci sute, o sută, cincizeci şi zece oameni, Merry Fellows 
constituia în primul rând armata Blackland-ului şi se ocupau cu 
războiul. Un război de altfel fără mare merit, un război de jaf, 
care consta doar în a prăda sărmanele sate şi a-i măcelări pe 
locuitorii care nu erau luaţi ca sclavi. Corpul Merry Fellows 
făcea, printre altele, şi poliţia oraşului şi conducerea cu lovituri 

de matrac, când nu intrau în funcţie revolverele, sclavii 
împovăraţi cu toate muncile, fără excepţie, şi mai ales cu 
muncile agricole. Dar, mai presus de orice, ei formau garda 
Şefului şi-i executau orbeşte ordinele. 

A treia secţiune, cea mai depărtată de centru, cuprindea 
doar un spaţiu semicircular, lung de o mie şase sute de metri, 
larg de cincizeci, ale cărui capete se terminau totodată şi în 
prima secţiune şi în Red River şi care urmărea conturul 
oraşului, între zidurile dinafară şi cele ce limitau a doua 
secţiune, unde erau ţinuţi ca într-un ţarc sclavii. 

În această a treia secţiune locuiau, sub denumirea de Civil 
Body, albii care nu putuseră intra în prima. Aşteptând să se 
ivească vreun loc liber acolo, şi asta nu dura mult căci datorită 
moravurilor brutale din Blackland morţile erau foarte frecvente, 
ei făceau în Civil Body un stagiu care putea fi socotit, deci, ca un 
purgatoriu al cărui paradis ar fi fost corpul de Merry Fellows. 
Ca să trăiască până atunci, căci numai Merry Fellows erau 
întreţinuţi de Şef din produsul afacerilor comune, cei din Civil 
Body făceau comerţ. Secţiunea lor era deci cartierul comercial 
al oraşului, şi acolo Merry Fellows găsea pe bani o infinitate de 
produse, până la cele mai luxoase, cumpărate de negustor de la 
Şeful suprem, care şi le procura fie prin jaf — când era vorba de 
obiecte de provenienţă europeană, fie prin mijloace cunoscute 
numai de el şi de anturajul său imediat. 

În momentul când Blacklandul a fost pomenit pentru prima 
dată în povestirea noastră, secţiunea a treia număra două sute 
optzeci şi şase de locuitori, dintre care patruzeci şi cinci femei 
albe, care preţuiau tot atâta cât şi concetăţenii lor masculi de 
aceeaşi culoare. 

Între prima şi a treia secţiune, cea de-a doua, a cărei 
suprafaţă depăşea treizeci şi unu de hectare şi jumătate, ocupa 
tot restul oraşului. Acesta era cartierul sclavilor, al căror număr 
se ridica atunci la cinci mii şapte sute şaptezeci şi opt, dintre 
care patru mii o sută nouăzeci şi şase bărbaţi şi o mie cinci sute 


211 


optzeci şi două femei. Acolo îşi aveau toţi locuinţa, cu foarte 
rare excepţii. Acolo se aflau colibele lor. Acolo se scurgea trista 
lor viaţă. 

În fiecare dimineaţă, cele patru porţi scobite în zidul 
acestui infern se deschideau, şi, sub conducerea celor din Merry 
Fellows, înarmaţi cu matrace şi revolvere, negrii neocupaţi cu 
muncile din oraş erau duşi, pe brigăzi, la muncile agricole. 
Seara, jalnica turmă se reîntorcea în acelaşi fel, iar porţile grele 
se închideau până a doua zi. Nici o ieşire în afară. De-o parte, 
Merry Fellows, de alta Civil Body. De ambele părţi, nişte fiinţe 
la fel de sângeroase şi de crude. 

Mulţi dintre nefericiţii aceştia mureau, fie din pricina 
lipsurilor îndurate, fie sub loviturile paznicilor prea adesea 
preschimbaţi în ucigaşi. Aceasta însă nu însemna mare 
nenorocire. O expediţie de jaf umplea repede golurile şi îi 
înlocuiau cu alţi martiri pe cei pe care moartea îi eliberase. 

Dar cartierele acestea de pe malul drept, descrise acum pe 
scurt, nu constituiau întregul oraş Blackland. Pe malul stâng al 
Red River-ului unde solul, ridicându-se brusc, forma o movilă de 
vreo cincisprezece metri înălţime, zidul incintei se continua, 
într-adevăr, şi delimita un dreptunghi, lung de o mie două sute 
de metri în lungul râului, şi lat de trei sute în celălalt sens. Acest 
al doilea oraş, ceva mai mic decât primul, căci suprafaţa lui 
atingea treizeci şi şase de hectare, se împărțea şi el în două 
părţi egale, despărțite printr-un zid înalt transversal. 

Într-una din aceste jumătăţi, situată pe panta de nord-est a 
movilei, fusese amenajată Fortress's Garden, Grădina publică ; 
la capătul nordic, grădina comunica direct, printr-un pod, 
Garden's Bridge, cu secţiunile corpurilor Merry Fellows şi Civil 
Body. Cealaltă jumătate, plasată în mijlocul movilei, conţinea 
organele vitale ale cetăţii. 

În colţul nordic, lipită de Grădina publică, se afla o vastă 
construcţie dreptunghiulară, împrejmuită cu ziduri fortificate, a 
cărei faţadă dinspre nord-est cădea direct în Red River de la o 

înălţime de treizeci de metri; Palatul, aşa era numită îndeobşte 
clădirea aceasta, servea drept locuinţă pentru Harry Killer şi 
pentru nouă dintre acoliţii săi de la bun început, promovați la 
rangul de Consilieri. Ciudaţi consilieri, complicii aceştia cei mai 
obişnuiţi ai crimelor Șefului! Ciudaţi consilieri, a căror 
principală sarcină era să asigure executarea imediată a 
ordinelor unui stăpân inaccesibil şi aproape totdeauna invizibil, 
şi a sentinţelor lui fără drept de apel. 

Un al doilea pod, barat pe timpul nopţii cu un grilaj solid, 
Castle's Bridge lega sediul Guvernământului de malul drept. 

La Palat erau anexate două cazărmi, una pentru cei 
doisprezece sclavi îndeplinind funcţiile de servitori şi pentru cei 
cincizeci de negri, aleşi printre cei ale căror instincte naturale 
fuseseră recunoscute drept cele mai fioroase şi care constituiau 
Garda Neagră ; cealaltă cazarmă adăpostea patruzeci de albi 
aleşi după aceleaşi criterii şi cărora le era încredinţată 
conducerea a patruzeci de maşini zburătoare, numite la 
Blackland „,planoare”. 

Planoarele acestea, admirabilă invenţie a unui creier 
genial, erau capabile, graţie unor procedee asupra cărora vom 
da curând unele lămuriri, să parcurgă fără escală de 
aprovizionare până la cinci mii de kilometri, cu o viteză medie 
de patru sute kilometri pe oră. Darul de a se afla în mai multe 
locuri odată, pe care păreau că-l au piraţii din Blackland, se 
datora acestor planoare ; ele îi ajutau sa dispară imediat după 
săvârșirea crimei. Puterea despotică a lui Harry Killer se baza în 
primul rând pe ele. 

Căci, într-adevăr, el guverna prin teroare imperiul 
necunoscut căruia Blackland-ul îi era capitală, şi prin teroare îşi 
stabilise şi-şi menținea autoritatea. Totuşi, despotul nu uitase să 
prevadă răscoala supuşilor săi albi şi negri. Prudent, el îşi 
plasase în aşa fel palatul încât să domine şi să ţină permanent 
sub ameninţarea tunurilor oraşul, grădina, cazărmile. Orice 
revoltă ar fi fost deci semnalul unui masacru, fără ca răsculații 

să aibă măcar timp să recurgă la fugă. În afară de faptul că 
deşertul forma el însuşi o barieră de netrecut, se va vedea 
curând că, o dată intrat în cuibul acesta de tâlhari, trebuia să 
renunţi la orice speranţă de a mai ieşi din el. 

În rest, Blackland era un oraş perfect curat, bine întreţinut 
şi prevăzut cu toate comodităţile posibile. Toate locuinţele celor 
din Merry Fellows şi din Civil Body aveau telefon. Nu exista 
stradă, nu exista casă, şi nici măcar colibă din cartierul 
sclavilor, care să nu se bucure de apă curentă şi de lumină 
electrică. 

În împrejurimile cetăţii fundată cu zece ani în urmă în plin 
deşert miracolul era şi mai mare. Oceanul de nisip se mai 
întindea încă de jur împrejur, dar începea acum la câţiva 
kilometri de incintă. În imediata apropiere a oraşului, pe o 
întindere atât de mare încât marginea i se pierdea la orizont, 
deşertul făcuse loc unor ogoare cultivate după metodele cele 
mai perfecte, şi pe care creşteau, cu un succes sporit din an în 
an, toate vegetalele Africii şi ale Europei. 

Aşa era, în ansamblu, opera lui Harry Killer, operă care ar 
fi fost admirabilă dacă n-ar fi avut crima drept bază şi scop. Dar 
cum o realizase el oare ? Cum transformase în ogoare rodnice 
câmpiile acestea sterpe şi uscate ? Apa este elementul absolut 
necesar oricărei vieţi animale sau vegetale. Pentru ca omul şi 
animalele să trăiască, pentru ca 
pământul să producă, e nevoie de apă. Cum înzestrase Harry 
Killer cu apă ţinutul acesta în care, odinioară, se scurgeau ani 
întregi fără să cadă un strop de ploaie ? Avea el oare vreo 
putere magică de înfăptuise singur aceste miracole ? 

Nu, Harry Killer nu avea nici o putere supranaturală şi, 
lăsat la propriile lui forţe, cu siguranţă că ar fi fost incapabil să 
înfăptuiască asemenea minuni. Dar Harry Killer nu era singur. 
Palatul în care locuia împreună cu cei pe care îi numea cu 
neruşinare Consilierii săi, cazărmile Gărzii Negre şi hangarele 
planoarelor nu ocupau laolaltă decât o infimă parte a ultimei 

secţiuni din Blackland. În mijlocul vastului spaţiu rămas liber, 
existau alte construcţii, mai degrabă un alt oraş, inclus în primul 
şi ale cărui felurite clădiri, curţi şi grădini interioare acopereau 
numai ele nouă hectare. În faţa Palatului, se înălța Uzina. 

Uzina era o cetate autonomă, independentă, pe care Şeful 
o scălda în bani, pe care o respecta şi de care, fără să-şi 
mărturisească, se şi temea puţin. Dacă el concepuse oraşul, 
Uzina îl crease, Uzina îl dotase cu toate perfecţionările 
moderne, şi, printre altele, cu invențiile extraordinare pe care 
Europa lui trebuia să le cunoască decât cu mulţi ani după 
Blackland. 

Uzina avea un suflet şi un trup. Sufletul îi era directorul ei, 
iar trupul cei vreo sută de lucrători din diferite ţări, dar mai ales 
din Franţa şi Anglia, unde fuseseră aleşi dintre cei mai buni în 
meseriile respective, şi de unde fuseseră aduşi pe bani grei. 
Fiecare dintre ei avea o leafă de ministru, în schimbul căreia 
trebuia să îndure legea de neclintit a Blackland-ului. 

Aproape toate meseriile îşi aveau reprezentanţi printre 
aceşti lucrători, dar  ajustorii-mecanici formau, totuşi, 
majoritatea. Câte unii dintre ei erau însuraţi, şi, la epoca aceea 
a istoriei Blackland-ului, Uzina cuprindea douăzeci şi şapte de 
femei, plus câţiva copii. 

Muncitorii aceştia cinstiţi, care contrastau atât de ciudat 
cu ceilalţi locuitori ai oraşului, locuiau toţi în Uzină, de unde le 
era strict interzis să iasă vreodată. Şi chiar dacă ar fi vrut, tot n- 
ar fi putut s-o facă, datorită unei severe supravegheri exercitată 
zi şi noapte de Garda Neagră şi de Merry Fellows. De altfel, 
fuseseră preveniţi de la angajare, şi nici unul dintre ei nu se 
simţea ispitit să încalce legea adusă la cunoştinţă atunci. În 
schimbul lefurilor foarte mari pe care le primeau, ei trebuiau să 
se Considere ca izolaţi de lume, cât timp rămâneau la Blackland. 
Lucrătorii, nu numai că nu puteau părăsi Uzina, dar nu puteau 
nici să scrie nimănui, şi nici să primească scrisori dinafară. 
Acestea erau condiţiile puse în momentul angajării. Fireşte, 

asprimea condiţiilor îi făcea pe mulţi să dea înapoi. Dar, din 
când în când, câte unii se lăsau tentaţi de mărimea salariului 
oferit. Ce-ai de pierdut, la urma urmei, când eşti sărac, şi când 
trebuie să lupti pentru pâine ? Pentru şansa de-a te îmbogăţi 
merită să rişti neplăcerea de-a porni în necunoscut şi, la urma 
urmei, îşi spuneau ei, în aventura aceasta îţi riscai cel mult 
viaţa. 

Imediat după încheierea contractului, începea executarea 
lui. Angajatul se îmbarca pe un vas care îi era indicat şi care îl 
ducea pe una din insulele Bissagos, arhipelag situat lângă 
coasta Guineei Portugheze, unde era debarcat. Acolo trebuia să 
accepte să fie legat la ochi, şi unul din planoare, pentru care 
fusese amenajat un adăpost special într-un loc pustiu de pe 
țărmurile arhipelagului, îl ducea în mai puţin de şase ore la 
Blackland, aflat la o distanţă de două mii două sute de kilometri 
în linie dreaptă. Planorul cobora pe Esplanada care despărţea 
Palatul de Uzină, şi lucrătorul, acum dezlegat la ochi, intra în 
Uzină, ca să nu mai iasă decât în ziua când dorea să-şi rezilieze 
contractul şi să se întoarcă în ţara lui. 

În privinţa aceasta contractul rezerva, într-adevăr, 
libertatea lucrătorului angajat. Dacă era prizonier cât timp se 
afla la Blackland, în schimb nimeni nu-l oprea, oricând ar fi vrut, 
să părăsească pentru totdeauna oraşul. Într-un asemenea caz, 
de pe aceeaşi Esplanadă unde îl depusese planorul, un alt 
planor îl transporta spre insulele Bissagos, unde găsea un 
steamer gata să-l readucă în Europa. Aşa cel puţin li se spunea 
lucrătorilor dornici să plece. Dar ceea ce tovarăşii lor rămaşi la 
uzină nu ştiau era faptul că oamenii plecaţi astfel nu ajungeau 
niciodată la destinaţie, că oasele lor albeau în vreun punct al 
deşertului şi că salariile pe care le duceau cu ei fuseseră 
totdeauna luate înapoi de cel ce le distribuise. Astfel, casa de 
bani a acestuia nu sărăcea de loc ; astfel era păstrat secretul 
existenţei Blackland-ului ; astfel, imperiul lui Harry Killer 
rămânea necunoscut. 

De altfel, plecările acestea erau rare. Aflaţi în 
imposibilitate de a cunoaşte, de a bănui măcar, ce fel de viaţă 
duceau locuitorii unui oraş asupra căruia le lipseau cele mai 
elementare date, lucrătorii nu cereau decât în mod excepţional 
să-şi părăsească orăşelul lor particular. Acolo trăiau între ei, 
având nouă sclavi negri de ambele sexe, prizonieri ca şi ei, şi 
care le ajutau femeilor la treburile casnice ; la urma urmei 
muncitorii erau fericiţi, mai fericiţi, în orice caz, decât fuseseră 
în ţările de baştină, şi se dăruiau cu totul muncii care îi pasiona 
într-atâta încât o prelungeau uneori până noaptea, foarte târziu. 

Peste ei, muncitorii nu aveau decât un şef, directorul lor, 
un francez, numit Marcel Camaret, pe care îl priveau aproape 
ca pe un Dumnezeu. 

Marcel Camaret era singurul locţiitor al Uzinei care putea 
să iasă liber de acolo şi să rătăcească în voie, fie pe străzile 
Blackland-ului, fie prin împrejurimi. Deşi folosea din plin 
libertatea aceasta şi îşi plimba pretutindeni reveriile, nu trebuie 
să credem că era mai bine informat decât personalul aflat sub 
ordinele sale în ceea ce priveşte moravurile neobişnuite ale 
oraşului, căruia nu-i cunoştea nici măcar numele. 

Într-o bună zi, când un lucrător îl întrebase cum se 
numeşte oraşul, Camaret se gândise o clipă, cu bună credinţă, 
apoi, spre marea mirare a subordonatului său, răspunsese 
şovăielnic : 

-Pe legea mea... nu prea ştiu... 

Până atunci nu-i trecuse niciodată prin minte să întrebe un 
asemenea amănunt. Şi, de altfel, nu-i mai trecu nici după ce-i 
fusese pusă întrebarea. 

Ciudată fiinţă acest Marcel Camaret. 

Părea om de vreo patruzeci de ani. De statură mijlocie, cu 
umerii înguşti, cu pieptul plat, cu părul fin şi rar, de-un blond 
spălăcit, Camaret avea o înfăţişare firavă şi plăpândă. Gesturile 
îi erau măsurate, avea un calm de neclintit, şi vorbea cu o 
timiditate de copil, cu o voce slabă şi blândă, care nu se ridica 


217 


niciodată la tonul mâniei şi nici măcar al nerăbdării, în orice 
împrejurare s-ar fi aflat el. Camaret îşi ţinea totdeauna capul 
prea greu plecat pe umărul stâng, iar faţa lui de-o paloare mată, 
cu trăsături fine şi bolnăvicioase, nu avea decât un lucru 
frumos : doi admirabili ochi albaştri, plini de cer şi de vise. 

Un observator atent ar fi descoperit şi altceva în ochii lui 
minunaţi. Câteodată, o lucire vagă şi tulbure trecea prin ei, şi, 
uneori, expresia lor avea, o clipă, ceva rătăcit... Cine ar fi 
observat lucirea aceasta ar fi susţinut fără îndoială că Marcel 
Camaret e nebun şi poate că, la urma urmei, spusele nu i-ar fi 
fost prea depărtate de adevăr. De fapt, nu-i oare destul de mică 
distanţa care îl separă pe omul superior de nebun ? Undeva, 
geniul nu atinge oare nebunia ? 

În ciuda timidităţii, a slăbiciunii fizice şi a blândeţii sale, 
Marcel Camaret era înzestrat cu o energie fără margini. Cele 
mai mari nenorociri, cele mai amenințătoare primejdii, lipsurile 
cele mai cumplite nu-l tulburau de loc, pentru simplul motiv că 
le ignora. Ochii lui albaştri şi limpezi nu priveau decât spre 
înlăuntru şi nu vedeau nimic din ce se întâmpla în afară. 
Camaret trăia dincolo de timp, într-o lume feerică, populată cu 
himere. Şi gândea. Gândea puternic. Nu făcea, veşnic, decât să 
gândească. Marcel Camaret nu era decât o maşină de gândit, o 
maşină uimitoare, inofensivă — şi teribilă. 

Fiind atât de distrat încât l-ar fi întrecut până şi pe Saint- 
Berain, sau mai degrabă fiind atât de „străin" faţă de tot ce 
formează viaţa materială, Camaret căzuse de câteva ori în Red 
River, convins că păşeşte pe-un pod. Servitorul său, căruia o 
faţă ca de maimuţă îi atrăsese porecla de Joko, nu izbutea să-l 
facă să mănânce la ore regulate. Marcel Camaret mânca dacă îi 
era foame, şi dormea dacă îi era somn, fie că asta se întâmpla la 
amiază sau la miezul nopţii. 

Cu zece ani în urmă, o serie de împrejurări pe care le vom 
povesti curând îl scoseseră în calea lui Harry Killer. În epoca 
aceea, una din himerele lui Camaret era o maşină uluitoare, în 

stare, după inventatorul ei, să producă ploaie. Şi cum acesta nu 
se sfia să-şi povestească visele oricui voia să-l asculte, Harry 
Killer aflase despre invenţia lui, cu totul teoretică încă, o dată cu 
ceilalţi auditori ai visătorului. Dar, pe când ceilalţi nu făceau 
decât să râdă de asemenea nebunii, Harry Killer le luase în 
serios într-atâta încât îşi bazase pe ele planul pe care mai apoi îl 
şi realizase. 

Dacă Harry Killer era un bandit, cel puţin era un bandit de 
mare clasă şi avusese meritul de a înţelege ce foloase putea să 
tragă de pe urma geniului necunoscut de nimeni. Întâmplarea i-l 
dăduse în mână pe Camaret, şi Killer îl făcuse pe savant să-şi 
întrevadă realizarea viselor, îl atrăsese până în punctul acela din 
deşert unde se înălța acum Blackland-ul, şi spusese : „Aici să 
cadă ploaia făgăduită". Şi ploaia, supusă, începuse să cadă. 

De atunci, Camaret trăia într-o febră necontenită. Îşi 
materializase, pe rând, toate himerele. După maşina de plouat, 
creierul lui produsese o sută de alte invenţii de care beneficiase 
Harry Killer, fără ca autorul lor să se sinchisească vreodată de 
scopul pentru care erau folosite. 

Fireşte, un inventator nu poate fi tras la răspundere pentru 
un rău căruia, totuşi, el i-a fost cauza indirectă. Nimănui n-o să-i 
treacă prin minte să-l acuze, de pildă, pe inventatorul 
revolverului pentru toate crimele săvârşite cu ajutorul armei 
acesteia care, fără el, n-ar fi existat. Dar, oricum, creatorul 
acestei unelte a morţii ştia că o asemenea armă putea şi trebuia 
să ucidă, şi e vădit că în acest scop a şi creat-o. 

Cu Marcel Camaret, lucrurile se petreceau altfel. Dacă ar fi 
avut vreodată fantezia să studieze vreun tun cu bătaie mai lungă 
şi cu proiectil mai greu decât toate cele realizate până atunci, el 
ar fi calculat cu plăcere forma piesei, greutatea şi profilul 
obuzului şi încărcătura de pulbere, fără să vadă în studiul lor 
altceva decât o curiozitate balistică. Şi s-ar fi mirat grozav dacă 
cineva i-ar fi spus că odrasla lui ar putea, la nevoie, să dea 
dovadă de brutalitate. 

Harry Killer dorise ploaia, şi Camaret făcuse să plouă ; 
Harry Killer dorise unelte agricole, şi Camaret crease pluguri, 
semănătoare, prăşitoare, secerătoare şi treierătoare mecanice 
perfecţionate, care arau, semănau, prăşeau, secerau şi treierau 
fără motor autonom ; Harry Killer dorise maşini zburătoare şi 
Camaret îi dăduse planoarele capabile să străbată cinci mii de 
kilometri cu viteză de bolid. 

Cât despre întrebuinţarea dată de Harry Killer feluritelor 
invenţii realizate de el, lui Marcel Camaret nici nu-i trăsnise 
prin minte să se întrebe. Fire cu totul abstractă, el văzuse numai 
problemele în sine, fără să se preocupe nici de aplicarea lor 
practică, nici de sursa mijloacelor materiale puse la dispoziţie ca 
să le rezolve. La fel cum asistase, fără să-şi dea seama, la 
naşterea  Blackland-ului şi la transformarea progresivă a 
deşertului într-o câmpie fertilă, tot aşa Camaret nu avusese 
niciodată nici cea mai mică dorinţă să afle prin ce mijloace îi 
procurase Harry Killer primele unelte şi primele maşini cu care 
Uzina le fabricase mai apoi pe celelalte. 

În primul rând, Marcel Camaret ceruse, ca pe-un lucru 
foarte simplu, să se construiască o uzină, şi, curând, sute de 
negri o construiseră. Îi ceruse apoi cutare şi cutare maşină- 
unealtă, dinamuri şi un motor cu aburi, iar dacă nu imediat, cel 
puţin după câteva luni maşinile-unelte, dinamurile şi motoarele 
sosiseră ca prin minune în deşert. În sfârşit, Camaret ceruse 
lucrători, şi, unul după altul, lucrătorii veniseră, până la 
numărul fixat de el. Cum se înfăptuiseră minunile acestea 
uimitoare ? Marcel Camaret habar n-avea...El ceruse, şi fusese 
servit. Nimic nu i se părea mai simplu.. 

De asemenea, Camaret nu se gândise niciodată să evalueze 
importanţa capitalurilor înghiţite de realizarea viselor lui şi nu- 
şi pusese niciodată întrebarea atât de firească : „De unde vin 
banii ?" 

Principalele trăsături ale Blackland-ului şi ale locuitorilor 
săi fiind astfel schiţate, putem recapitula acum, în câteva 

cuvinte, caracteristicile lor esenţiale : 

Pe malul stâng al Red River-ului— Palatul, cu Harry Killer, 
cu cei nouă acoliţi ai săi şi cu cei doisprezece servitori negri. În 
apropiere — cei cincizeci de oameni din Garda Neagră şi cei 
patruzeci de conducători ai planoarelor, în cazărmile respective. 

Pe acelaşi mal, în faţa Palatului — celălalt capăt al 
oraşului. Uzina, directorul ei Marcel Camaret „umblând viu într- 
un vis înstelat", servitorul Joko, ceilalţi nouă servitori negri şi 
cei o sută de lucrători, dintre care douăzeci şi şapte căsătoriţi, 
toţi prizonieri în cetăţuia aceasta autonomă şi fără nici o 
comunicaţie cu restul Blackland-ului. 

Pe malul drept, cei din corpul Merry Fellows, în număr de 
cinci sute şaizeci şi şase, cu ofiţeri cu tot, nişte bandiți trecuţi 
prin ciur şi prin dârmon, cei două sute patruzeci şi unu de albi şi 
cele patruzeci şi cinci de femei albe de acelaşi soi, care formau 
Civil Body, şi, în sfârşit, vastul cartier central al negrilor, unde 
trăiau, trudeau şi sufereau surplusul de sclavi, adică cinci mii 
şapte sute şase negri de ambele sexe. 

Iată locurile unde se vor desfăşura evenimentele pe care a 
doua parte a cărţii de faţă îşi propune să le povestească. 

În momentul când ea începe, totul se petrecea ca de obicei 
la Blackland. Personalul Uzinei muncea, câţiva Merry Fellows îi 
supravegheau pe negrii folosiţi la muncile agricole cerute de 
apropierea anotimpului ploios, pe când ceilalţi se dedau, ca în 
fiecare zi, celor mai grosolane plăceri, iar cei din Civil Body se 
ocupau cam vag cu un comerţ cât se poate de restrâns şi de 
neorganizat. 

Cam pe la unsprezece dimineaţa, Harry Killer se afla 
singur în apartamentul său personal. Cugeta adânc şi gândurile, 
judecând după expresia feţei lui, pesemne că nu-i erau prea 
vesele. 

Soneria telefonului răsună. 

— Ascult, spuse Harry Killer luând receptorul. 

— Vest, şaptesprezece grade sud, la orizont zece planoare, 

anunţă vocea de la telefon. 

— Vin sus, răspunse Harry Killer punând receptorul în 
furcă. 

Peste câteva minute, el se afla în partea de sus a Palatului, 
deasupra căreia se înălța un turn înalt de vreo zece metri. Harry 
Killer se urcă în turn. Pe platformă se afla omul din corpul de 
Merry Fellows care îl anunţase : 

— Acolo, făcu acesta arătând un punct în spaţiu. 

Cu ajutorul unei lunete, Harry Killer privi în direcţia 
arătată. 

— Ei sunt, spuse el după o clipă de cercetare. 

Apoi, după ce scotoci din nou orizontul spre vest, îşi lăsă 
jos luneta şi porunci : 

— Cheamă Consilierii, Roderik. Eu cobor. 

Pe când Roderik executa ordinul primit şi telefona 
membrilor Consiliului, Harry Killer cobori repede până la 
Esplanada amenajată între Uzină şi Palat. Rând pe rând, cei 
nouă Consilieri veniră la el, şi, cu ochii spre cer, aşteptară. 

Aşteptarea lor nu dură mult. Planoarele semnalate se 
apropiau din ce în ce. Câteva minute mai târziu, ele aterizară lin 
pe Esplanadă. 

Ochii lui Harry Killer sticleau de plăcere. Dacă în patru 
dintre planoare nu se aflau decât conducătorii respectivi, 
celelalte şase transportau fiecare câte doi pasageri suplimentari 
: un om din Garda Neagră şi un prizonier legat burduf, căruia o 
pânză pusă ca un sac îi acoperea bustul. 

Cei şase prizonieri fură eliberaţi din legăturile şi din sacii 
lor. Când ochii li se obişnuiră iar cu lumina, ei priviră uluiţi în 
preajmă. Se aflau pe o vastă piaţă, împrejmuită din toate părţile 
cu ziduri de netrecut. La câţiva paşi, ciudatele aparate care îi 
transportaseră prin aer. În faţa lor, clădirea imensă a Palatului, 
cu turnul ei şi cei treizeci de negri din Garda Neagră masaţi în 
grup compact. Ceva mai aproape, un alt grup format din zece 
bărbaţi, cu mutre de bandiți. În spatele lor, la peste o sută de 

metri, un zid lung de două sute cincizeci de metri, fără poartă şi 
fără fereastră, deasupra căruia apărea un coş de uzină foarte 
înalt şi un stâlp metalic, subţire, şi mai înalt încă, a cărui 
întrebuințare le era necunoscută. Unde se aflau ? Ce fortăreață 
era aceasta, netrecută pe nici una din hărţile Africii, pe care le 
studiaseră toţi cu atâta atenţie şi răbdare ? 

Pe când ei îşi puneau aceste întrebări, Harry Killer făcu un 
semn şi, pe umărul fiecărui prizonier, se abătu câte o mână 
brutală. Cu sau fără voie, prizonierii trebuiră să meargă spre 
Palatul a cărui poartă se deschise în faţa lor şi se închise după 
ei. 

Jane Buxton, Saint-Berain, Barsac, Amédée Florence, 
doctorul Châtonnay şi domnul Poncin se aflau definitiv în 
puterea lui Harry Killer, stăpân absolut al Blackland-ului, 
capitală necunoscută a unui imperiu necunoscut. 


II. ÎN ZBOR CU TOATĂ VITEZA 
(Carnetul de note al lui Amédée Florence) 


25 martie. — lată aproape douăzeci şi patru de ore de când 
ne aflăm la... De fapt, unde ne aflăm ? Dacă mi s-ar spune că 
sunt în lună, tot nu m-aş mira, dat fiind modul de locomoţie ale 
cărui farmece abia le-am gustat. Adevărul e că habar n-am. 
Oricum, pot, fără teama de a mă înşela, să spun după cum 
urmează : lată aproape douăzeci şi patru de ore de când suntem 
prizonieri, şi abia azi-dimineaţă, după o noapte altminteri 
excelentă, mă simt în putere să adaug aceste note în carnetul 
meu, care începe să conţină lucruri tari, îndrăznesc s-o spun. 

În ciuda unei lecţii de voltijă ecvestră, pe care a trebuit s-o 
luăm vrând nevrând, sănătatea generală ne-ar fi satisfăcătoare 
şi am fi aproape toţi în formă, dacă Saint-Berain n-ar fi țintuit la 
pat de-o cumplită criză de lumbago, mai straşnic decât l-ar ţintui 
cel mai straşnic lanţ de oţel. Bietul om, ţeapăn ca un par, e 

incapabil să facă cea mai mică mişcare, şi trebuie să-i dăm să 
mănânce în gură, ca unui copil. Dar în toate astea nu-i nimic de 
mirare. Dimpotrivă, de mirare e că ne mai putem încă mişca, 
după micul galop de ieri dimineaţă. 

În ceea ce mă priveşte, toată ziua de ieri am fost frânt, 
zdrobit, nu m-am simţit în stare să leg două idei. Astăzi, mă simt 
mai bine, deşi nu încă în toate puterile. Să încercăm, totuşi, să 
ne regăsim minţile, cum zice un coleg care, judecând după acest 
plural, s-ar părea că are multe, norocosul de el, şi să 
recapitulăm evenimentele extraordinare cărora eu şi tovarăşii 
mei le-am fost jalnicii eroi. 

Deci, alaltăieri, ne culcaserăm, frânţi de oboseală, şi 
dormeam zdravăn, când, cu puţin înainte de revărsatul zorilor, 
ne trezeşte un zgomot infernal. E acelaşi huruit care m-a mai 
intrigat de trei ori. Astăzi însă e mult mai intens. Şi deschidem 
ochii doar ca să-i închidem imediat, căci suntem orbiţi de nişte 
lumini fulgerătoare care par proiectate asupra noastră de la 
oarecare înălţime. 

Nu ne-am revenit încă de pe urma vacarmului acestuia şi a 
luminilor la fel de inexplicabile, când un grup de oameni tabără 
peste noi pe neaşteptate. Suntem îmbrânciţi, trântiţi la pământ, 
legaţi, amuţiţi şi orbiţi cu ajutorul unui fel de sac în care suntem 
vârâţi până la brâu. Toate acestea, în mai puţin timp decât ar 
trebui, ca să fie scrise. Orice s-ar spune, treaba e bine făcută. 

În doi timpi şi trei mişcări, sunt legat ca un caltaboş. La 
glezne, la genunchi, la încheieturile mâinilor care mi-au fost 
încrucişate cu grijă la spate, legăturile îmi pătrund în carne. E 
tare plăcut! 

Tocmai când încep să apreciez senzaţia aceasta agreabilă, 
aud o voce şi recunosc imediat încântătorul organ vocal al 
locotenentului Lacour, rostind aspru cuvintele : 

— Gata, băieţi ? 

Apoi, aproape imediat, fără să le mai lase numiţilor băieţi 
— nişte băieţi fermecători, fără doar şi poate — răgazul de a 

răspunde, aceeaşi voce adăugă, pe un ton şi mai aspru : 

— Primul care mişcă, are un glonte în ţeastă... La drum cu 
voi ! 

Nu-i nevoie să fii licenţiat în litere ca să înţelegi că a doua 
frază ni se adresa nouă. Are nişte expresii, fostul comandant al 
escortei noastre ! Să mişcăm... îi e uşor să vorbească. Nu, eu n- 
am să mişc, fiindcă nu pot. Dar ascult. 

Cineva tocmai îi răspunde fercheşului locotenent: 

— Wir können nicht hier heruntersteigen. Es sind zu viel 
Bäume. 

Deşi nu înțeleg o iotă din jargonul acesta, pariez imediat cu 
mine însumi că aud vorbindu-se în germană. Domnul Barsac, 
mare cunoscător al limbii acesteia bolovănoase, mi-a spus mai 
apoi că am câştigat pariul şi că fraza însemna : „Nu putem 
cobori pe-aici, sunt prea mulţi copaci". Tot ce se poate. 

În orice caz, pentru moment, n-am înţeles nimic. Dar m-a 
mirat îndeosebi faptul că fraza nemţească este strigată de 
departe, aş zice chiar „de sus", în mijlocul zarvei care continua 
să bântuie. Abia fusese terminată, când o a treia voce adaugă în 
acelaşi fel, adică urlând : 

— It's necessary to take away your prisoners until the end 
ofthe trees. 

Bun ! englezeşte acum. Priceput în limba lui Shakespeare, 
traduc pe loc : „Trebuie să vă aduceţi prizonierii până la capătul 
copacilor", pe când presupusul locotenent Lacour întrebă : 

— În ce direcţie ? 

— Towards kKourkoussou (spre Kourkoussou), strigă fiul 
perfidului Albion. 

— La ce distanţă ? întrebă din nou locotenentul. 

— Circa venti chilometri, vociferează un al patrulea glas. 

Unui latinist de talia mea nu-i e de loc greu să-şi dea seama 
că aceste trei cuvinte sunt în italieneşte şi că înseamnă : „Cam 
douăzeci de kilometri". Mă aflu oare în ţara poligloţilor ? În 
Turnul, sau, măcar, în jungla lui Babel ? 

Oricum ar fi, locotenentul Lacour a răspuns : „Bine, am să 
plec când s-o lumina", şi nimeni nu s-a mai ocupat de mine. Am 
rămas locului, întins pe spate, legat, fără vedere abia respirând 
în cagula! prea puţin comodă cu care m-au gătit. 

La răspunsul locotenentului, huruitul şi-a dublat mai întâi 
intensitatea, ca să scadă şi să se stingă apoi treptat. În câteva 
minute a devenit imperceptibil. 

Care poate fi cauza zgomotului acestuia ciudat ? Căluşul 
împiedicându-mi, bineînţeles, orice comunicare cu restul lumii, 
îmi pun mie însumi întrebarea şi, fireşte, nu-mi răspund la ea. 

Timpul se scurge. Trece o oră, poate mai mult; apoi doi 
oameni mă înhaţă, unul de picioare, altul de umeri, mă ridică, 
mă leagănă o clipă şi mă azvârle ca pe un sac de tărâţe de-a 
curmezişul unei şei al cărei oblânc îmi chinuie spatele, pe-un cal 
care porneşte într-un galop furios. 

Nici în visele mele cele mai fantastice nu mă gândisem, 
niciodată, că într-o zi voi juca rolul lui Mazepa? în centrul Africii, 
şi vă rog să credeţi că gloria acestui cazac nu m-a împiedicat 
niciodată să dorm. 

Mă întrebam dacă voi izbuti să scap, ca el, şi dacă îmi era 
scris să devin hatman al tribului Bambara, când o voce ca de om 
beat, ieşită dintr-un gâtlej care pesemne că se clătea cu petrol, 
îmi spuse pe un ton înfiorător : 

— Take care, old bloody toad! If you budge, thiss revolver 
shall hinder you to begin again. 

Traducere : 

„la seama, bătrân broscoi sângeros ! Dacă mişti, revolverul 
ăsta o să te împiedice să reîncepi." 

lată că de două ori mi se face aceeaşi recomandare, de 
fiecare dată, altminteri, cu o politeţă la fel de aleasă. Lux, nu 
alta ! 

În jurul meu e ropot de galop furios, şi aud uneori vaiete 


1 Veşmânt monahal, prevăzut cu o glugă care acoperă faţa. 
> Mazepa (1687-1708) hatman al Ucrainei. 

înăbuşite : sunt prietenii mei, fără îndoială, care trebuie că se 
simt la fel de rău ca şi mine. Căci, într-adevăr, mă simt foarte 
rău. Mă înăbuş şi sunt grozav de congestionat. Cred că o să-mi 
crape capul, bietul meu cap care atârnă jalnic pe flancul drept al 
calului, pe când picioarele bat măsura pe flancul stâng, la 
fiecare tropot. 

Cam după o oră de goană nebună, cavalcada se opreşte 
brusc. Sunt dat jos de pe cal, sau mai degrabă sunt aruncat jos 
ca o legătură de boarfe. Trec câteva clipe, apoi aud, destul de 
vag, căci sunt pe trei sferturi mort, nişte strigăte care se 
încrucişează : 

— She is dead ! (E moartă). 

— No. Ella e solamente svenita. (Nu. E numai leşinată.) 

—  Dezlegaţi-o şi dezlegaţi-l şi pe medic, comandă în 
franţuzeşte vocea pe care o atribui locotenentului Lacour. 

Femininul acesta... Nu cumva miss Buxton e în pericol ? 

Simt că sunt eliberat de sacul şi de căluşul care mă 
împiedicau să văd şi să respir. Nu cumva îşi închipuiau călăii că 
sub aceste puţin recomandabile articole de toaletă au să-l 
găsească pe bravul doctor Châtonnay ? Da, pentru asta se ocupă 
de modesta mea persoană, căci, imediat ce-şi dau seama de 
greşeală, şeful, care e chiar locotenentul Lacour, după cum 
bănuiam, spune : 

— Nu-i ăsta. Treceţi la altul. 

Îl privesc, şi-mi îngădui în sinea mea cele mai violente 
injurii. Când mă gândesc că am putut lua un astfel de om drept 
ofiţer francez !... Sigur, am dreptul să spun, spre onoarea mea, 
că am bănuit imediat înşelăciunea, dar numai am bănuit-o şi n- 
am fost în stare, sub deghizarea lui de împrumut, să-l demasc pe 
banditul care a izbutit, cum se zice, să ne ducă, ceea ce mă face 
să turbez, nu alta. Ah, canalia... Dacă l-aş avea în mână !... 

În momentul acesta un om se apropie de el şi-i vorbeşte. 
Acum îi aud numele adevărat : căpitan Edward Rufus. Fie şi 
căpitan. Dacă ar fi general, tot atâtea parale ar face. 

În timp ce i se vorbeşte, căpitanul Rufus nu mai e atent la 
mine. Profit de neatenţia lui ca să respir din plin. Era şi timpul. 
Încă puţin şi muream asfixiat. Lucrul acesta trebuie că se vede 
şi pesemne că sunt vânăt, căci căpitanul, aruncând o privire 
spre mine, a dat un ordin pe care nu l-am auzit. Imediat, sunt 
scotocit pretutindeni. Mi se iau armele, banii, dar mi se lasă 
carnetul. Brutele, nu-şi dau seama de valoarea unui articol 
semnat Amédée Florence. Doamne ! cu ce tâlhari neghiobi am a 
face ! 

Măgarii aceştia îmi dezleagă totuşi mâinile şi picioarele, şi 
mă pot mişca. Profit imediat, ca să cercetez împrejurimile. 

Ceea ce îmi atrage în primul rând privirile sunt zece... 
ce ?... zece... maşini, zece... hm !... lucruri... sisteme... zece 
obiecte, în fine, să mă ia dracu dacă ştiu la ce folosesc şi dacă 
am mai văzut până acum ceva asemănător... închipuiţi-vă o 
platformă destul de mare, pusă pe două patine late şi curbate la 
unul din capete. De pe platformă se ridică un pilon făcut din 
țesătură metalică, înalt de patru până la cinci metri, care poartă 
la mijloc o elice mare, cu două aripi, şi în vârf două... (la te 
uită ! Iar începe. Imposibil să găsesc cuvintele potrivite !) 
două... braţe, două... plane... nu, iată că am găsit cuvântul, căci 
obiectul despre care vorbesc seamănă grozav cu un bâtlan uriaş 
stând într-un picior, două aripi, astea sunt, două aripi din metal 
strălucitor, cu o lungime totală de circa şase metri. Cercetându- 
le bine, văd zece maşini asemeni celei descrise mai sus, aşezate 
în linie una lângă alta. La ce or putea servi ? 

Când m-am săturat de priveliştea aceasta de neînțeles, 
observ că în jurul meu e destul de multă lume. 

Mai întâi, e fostul locotenent Lacour, recent înaintat la 
gradul de căpitan Rufus, cei doi foşti sergenţi din cea de-a doua 
escortă a noastră, al căror grad adevărat nu-l cunosc, cei 
douăzeci de tiraliori negri, dintre care pe cei mai mulţi îi 
recunosc perfect, şi, în sfârşit, zece albi, pe care nu i-am mai 
văzut niciodată, cu mutre mai degrabă bune pentru 

spânzurătoare. Dacă e lume multă, în schimb nu mi se pare că 
ar fi din cea mai aleasă. 

În mijlocul oamenilor acestora se află prietenii mei. Îi 
număr din ochi. Sunt toţi. Miss Buxton e întinsă la pământ. E 
lividă. Doctorul Châtonnay şi Malik, care plângeau lacrimi 
amare, îi dau îngrijiri. Lângă ea, îl zăresc pe Saint-Berain, stând 
jos, recăpătându-şi cu greu respiraţia. E într-o stare jalnică. 
Ţeasta lui cheală a devenit cărămizie şi ochii lui mari par gata 
să-i iasă din orbite. Bietul Saint-Berain ! 

Domnul Barsac şi domnul Poncin par că se ţin mai bine. 
Stau amândoi în picioare şi-şi mişcă articulațiile. De ce n-aş face 
şi eu caei? 

Dar nu-l văd nicăieri pe Tongané. Unde o fi ? L-or fi ucis în 
atacul pe care l-am suferit ? E foarte probabil, şi poate că de 
asta plânge Malik atât de tare. Gândul acesta mă mâhnește 
adânc. Şi-i dărui o duioasă amintire bravului şi credinciosului 
Tongane. 

Mă ridic şi mă îndrept spre miss Buxton, fără ca nimeni să- 
mi spună nimic. Dar picioarele îmi sunt ţepene şi abia mă mişc. 
Căpitanul Rufus mi-o ia înainte. 

— Cum se simte domnişoara Mornas ? îl întreabă el pe 
doctorul Châtonnay. 

De fapt, e-adevărat, fostul locotenent Lacour n-o cunoaşte 
pe prietena noastră decât sub numele ei de împrumut. 

— Mai bine, spune doctorul. Iat-o că deschide ochii. 

— Putem pleca ? întreabă aşa-zisul căpitan. 

— Până într-o oră nu se poate, spune doctorul, cu un ton 
hotărât. lar dacă nu ţineţi să ne ucideţi pe toţi, vă sfătuiesc să 
folosiţi mijloace mai puţin barbare decât cele de până acum. 

Căpitanul Rufus nu-i răspunde şi se depărtează. Eu mă 
apropii la rândul meu, şi constat că miss Buxton îşi revine, într- 
adevăr. Curând, ea se poate ridica şi doctorul Châtonnay, care 
era îngenuncheat lângă ea, se ridică şi el. În acelaşi moment 
domnul Barsac şi domnul Poncin vin lângă noi. Suntem toţi. 

— lertaţi-mă, prieteni ! ne spune deodată miss Buxton, pe 
când lacrimi mari îi izvorau din ochi. Eu v-am târât în aventura 
aceasta groaznică. Fără mine v-aţi fi aflat acum în siguranţă... 

Se înţelege că noi protestăm, dar miss Buxton continuă să 
se învinovăţească şi să ne ceară iertare. Eu, care nu sunt prea 
sentimental din fire, socot că asemenea vorbe sunt inutile, şi 
cred nimerit să abat discuţia pe un alt făgaş. 

Fiindcă miss Buxton nu e cunoscută decât sub numele de 
Mornas, sugerez că ar fi mai bine să i se păstreze pseudonimul. 
Într-adevăr, n-ar fi oare posibil ca printre ticăloşii care ne 
înconjoară să se afle şi câţiva dintre foştii subordonați ai fratelui 
ei ? În acest caz, la ce bun să rişte o primejdie în plus, oricare ar 
fi ea ? Propunerea mea e primită în unanimitate. Se hotărăşte ca 
miss Buxton să redevină domnişoara Mornas, ca înainte. 

Era şi timpul să ajungem la concluzia aceasta, căci discuţia 
ne e întreruptă brusc. La un ordin scurt al căpitanului Rufus, 
suntem înhăţaţi cu brutalitate. Trei oameni se ocupă special de 
modesta mea persoană. Sunt iar legat şi sacul blestemat mă 
desparte din nou de lumea exterioară. Înainte de a deveni cu 
totul orb, constat că prietenii mei, printre care şi miss Buxton — 
pardon |! domnişoara Mornas — suferă acelaşi tratament. Apoi, 
ca şi prima oară, sunt luat pe sus... O să înceapă oare din nou 
mica partidă de călărie a la Mazepa ? 

Nu. Sunt depus, cu burta în jos, pe-o suprafaţă tare dar 
plană, care nu seamănă a spinare de cal. Se scurg câteva 
minute, şi aud ceva ca o puternică bătaie de aripi, pe când 
suprafaţa care mă poartă începe să oscileze uşor, în toate 
sensurile. Asta durează o clipă, apoi, deodată, începe, asurzitor, 
faimosul huruit, dar de cinci, de zece, de-o sută de ori mai tare, 
şi iată că vântul mă loveşte cu o violenţă neobişnuită, care 
creşte din secundă în secundă. În acelaşi timp, încerc o 
senzaţie... cum să spun ?... o senzaţie ca de ascensor, da, mai 
exact ca de montagnes russes, când vagonetul urcă şi coboară 
colinele artificiale, când ţi se taie respiraţia, când inima ţi se 

strânge, de spaimă... Da, simt ceva în genul acesta. 

Senzaţia persistă poate cinci minute, apoi organismul meu 
îşi regăseşte încet-încet echilibrul obişnuit. Şi atunci, nu mint, 
cu capul vârât în sacul blestemat, lipsit de aer şi de lumină, 
legănat de huruitul care acum a devenit uniform, cred că alunec 
pe panta somnului. 

O surpriză mă trezeşte brusc. Una din mâini mi s-a mişcat. 
Da, legăturile prost făcute mi s-au dezlegat şi, într-un efort 
inconştient, mâinile mi s-au putut depărta una de alta. 

Mai întâi, mă silesc să nu mişc ; după vocile pe care le aud 
urlând lângă mine, în zgomotul asurzitor, s-ar părea că nu sunt 
singur, ci cu încă două persoane, care vorbesc. Una vorbeşte 
englezeşte, cu un glas răguşit, aşa cum poate să scoată un gâtlej 
ars de alcool. Cealaltă răspunde în aceeaşi limbă, dar cu o 
gramatică foarte fantezistă şi amestecată cu numeroase cuvinte 
de neînțeles pentru mine, cuvinte care cred că fac parte din 
limba bambara, ale cărei sunete , le-am auzit adesea de patru 
luni încoace, de când mă aflu în ţara aceasta veselă. Unul din cei 
doi e un englez adevărat, celălalt e un negru. Înţeleg din ce în 
ce mai puţin. De altfel, asta n-are nici o importanţă. Indiferent 
dacă gardienii mei sunt albi sau negri, nici cea mai mică 
mişcare a sacului nu trebuie să arate că mi-am recucerit parţial 
libertatea. 

Încet, prudent, trag legăturile care îmi alunecă treptat 
peste încheieturi. Încet, prudent, izbutesc să-mi readuc de-a 
lungul trupului mâinile în sfârşit eliberate. 

S-a făcut. Acum e vorba să văd. 

Mijlocul de-a vedea îl am. În buzunar mi-a rămas un cuţit... 
nu, un briceag care a scăpat de hoţii mei, într-atât e de mic, un 
briceguş minuscul, imposibil de transformat în armă de apărare, 
dar suficient ca să deschidă o fereastră mică în sacul care mă 
orbeşte şi mă sufocă. Rămâne să apuc briceagul fără să atrag 
atenţia. 

Şi izbutesc, după un sfert de ceas de eforturi stăruitoare,, 


231 


Astfel înarmată, mâna mea dreaptă urcă până la înălţimea 
feţei şi străpunge sacul... 

Doamne !.. Ce-am văzut !... Abia dacă mi-am putut opri la 
timp strigătul de uimire. Ochii mei, îndreptaţi spre pământ, îl 
zăresc la o distanţă enormă — la peste cinci sute de metri, pe 
cât cred. Înţeleg adevărul. Mă aflu pe o maşină zburătoare, care 
mă poartă prin aer cu viteza unui expres, ba poate şi mai 
repede. 

Abia deschişi, ochii mi s-au închis imediat. Un fior m-a 
străbătut din creştet până în tălpi. Datorită surprizei, mi-a fost 
frică, mărturisesc. 

Când inima îşi recapătă ritmul ei normal, privesc mai calm. 
Sub ochii mei, pământul continuă să fugă vertiginos. Cu ce 
viteză om fi zburând ? O sută, două sute de kilometri pe oră ?... 
Mai mult ?... Oricum, sub mine e solul deşertului, nisip 
amestecat cu pietre şi presărat cu tufe de palmieri pitici, destul 
de numeroase. Triste meleaguri. 

Şi totuşi, eu mi le închipuiam şi mai triste. Palmierii aceştia 
pitici sunt de un verde intens, şi, printre pietre, iarba creşte din 
belşug. Nu cumva, contrar legendei, o fi plouând uneori în 
deşert ? 

Uneori, când se află la o altitudine mai mică decât a mea, 
zăresc nişte aparate asemănătoare cu cel ce mă poartă. Auzul 
îmi spune că la o înălţime şi mai mare sunt altele. E o întreagă 
escadrilă de păsări mecanice, plutind prin spaţiu. Oricât de 
gravă mi-ar fi situaţia personală, sunt entuziasmat. La urma 
urmei, spectacolul e admirabil şi duşmanii noştri, oricine ar fi ei, 
nu sunt oameni de rând, din moment ce au realizat cu atâta 
măiestrie antica legendă a lui Icar. 

Câmpul meu vizual nu e prea mare, căci, după cum reuşesc 
să constat datorită unei uşoare mişcări rămasă neobservată de 
gardienii mei, privirea îmi trece printre lamele unei platforme 
metalice, care o opreşte din toate părţile. Totuşi, din cauza 
înălţimii la care mă aflu, izbutesc să cuprind o oarecare 

întindere. 

Şi iată că ţinutul se schimbă. Cam după o oră de zbor, iată 
că zăresc deodată palmieri, livezi, câteva grădini. E o oază, dar 
o oază de proporţii restrânse, căci diametrul ei atinge maximum 
o sută cincizeci de metri. Oaza dispare, imediat ce s-a ivit. Dar 
de cum am lăsat-o în urmă, în faţa noastră, la orizont, se iveşte 
încă una, apoi o a treia, pe deasupra cărora trecem în trombă. 

Fiecare din oazele acestea n-au pe ele decât o căsuţă. Un 
om iese din ea, atras de zgomotul aparatului nostru aerian. În 
afară de el, nu mai zăresc altul. Oare oazele acestea n-or avea 
decât un singur locuitor ? 

Dar mi se pune o nouă problemă, şi mai de nedezlegat încă. 
De la prima oază, maşina noastră zburătoare domină un şir de 
stâlpi atât de regulat plantați încât mi-i închipui legaţi între ei 
printr-un fir metalic. Mi se pare că visez ! Telegraf — dacă nu 
chiar telefon — în plin deşert? 

După ce am trecut de-a treia oază, o a patra, mult mai 
importantă, se iveşte în faţa noastră. Zăresc arbori, nu numai 
palmieri, ci de felurite esențe, care par a fi karité, bombax, 
baobabi, salcâmi. Văd şi câmpuri cultivate, minunat cultivate 
chiar, pe care lucrează numeroşi negri. Apoi, la orizont, se 
înalţă nişte ziduri către care zburăm grăbiţi. 

Spre cetatea aceasta necunoscută ne îndreptăm, căci iată 
că pasărea noastră feerică începe să coboare. Curând, ne aflăm 
deasupra ei. E un oraş de mărime mijlocie, dar cât de neobişnuit 
! Îi disting clar străzile semicirculare şi concentrice, trasate 
după un plan riguros. Partea centrală e aproape pustie şi nu văd 
în ea, la ora aceasta a zilei, decât câţiva negri care se ascund în 
colibele lor imediat ce aud huruitul maşinilor zburătoare. La 
periferie, dimpotrivă, nu lipsesc locuitorii. Sunt albi, ne privesc, 
şi — Doamne iartă-mă ! — parcă ne arată pumnul. Mă întreb 
zadarnic ce le-am făcut. 

Maşina care mă poartă coboară şi mai mult. Trecem pe 
deasupra unui râu îngust ; apoi, imediat, am impresia că 

începem să cădem ca o piatră. În realitate, descriem o spirală 
care îmi dă senzaţii de greață. Mi se strânge stomacul. Oare am 
să ?... 

Nu. Huruitul elicei s-a oprit şi maşina noastră a atins 
pământul. Ea alunecă pe sol câţiva metri, cu o viteză din ce în ce 
mai mică, se opreşte. 

O mână îmi trage sacul de pe cap şi-l ia. Abia apuc să-mi 
înfăşor legăturile în jurul mâinilor, pe care le reaşez în poziţia 
de la început. 

După ce mi se ia sacul, îmi simt eliberate membrele. Dar 
cel care mă dezleagă observă frauda. 

— Who is the damned dog's son that has made this knot ? 
(„Cine-i fiul de câine blestemat care a făcut nodul ăsta ?") 
întreabă un, glas beţiv. 

Îşi poate închipui oricine că nici nu mă gândesc să-i 
răspund. 

După mâini, îmi sunt dezlegate picioarele. Le mişc, cu 
oarecare plăcere. 

— Get up ! (drepţi !) comandă cu autoritate cineva pe care 
nu-l văd. 

Nici nu vreau altceva, dar nu mi-e de loc uşor să mă supun. 
Membrele refuză să mă asculte, de când circulaţia sângelui mi-a 
fost oprită în ele. După câteva încercări nereuşite, izbutesc 
totuşi să mă ridic şi să arunc o primă privire în preajmă. 

Priveliştea nu-i de loc veselă. În faţa mea se află un zid 
înalt, fără cea mai mică deschizătură, iar în direcţia opusă văd 
absolut acelaşi lucru. La stânga, idem. Perspectiva nu-i variată, 
asta e sigur ! Totuşi deasupra celui de-al treilea zid, care 
domneşte la stânga mea, zăresc un fel de turn şi un coş înalt. Să 
fie oare o uzină ? S-ar putea, căci totul mi se pare posibil, în 
afară de putinţa de a înţelege rostul pilonului interminabil care 
se înalţă, se înalţă, poate la o sută de metri deasupra turnului. 

La dreapta, priveliştea e diferită, fără să fie mai plăcută. 
Număr două clădiri vaste şi, în faţa lor, o construcţie uriaşă, un 

fel de fortăreață cu întărituri şi metereze. 

Tovarăşii mei de captivitate sunt toţi aici, în afară de 
Tongan€, din nefericire, şi în afară de Malik, care totuşi se afla 
printre noi la etapa de azi-dimineaţă. Ce au făcut cu ei? 

Fiindcă nu s-au putut bucura, ca mine, de o fereastră 
deschisă spre câmp, prietenii mei par foarte stânjeniţi la lumina 
zilei. Pesemne că nu văd mare lucru, căci clipesc mereu şi îşi 
freacă ochii cu putere. 

Şi îşi freacă mereu ochii, până când o mână se pune pe 
umărul fiecăruia dintre noi. Suntem duşi, împinşi, năuci, fără să 
mai ştim pe ce lume suntem. 

Ce vor cu noi, la urma urmei, şi unde naiba am putea să fim 


Vai ! Peste un minut ne aflam la închisoare. 


III. UN TIRAN 
(Carnetul de note al lui Amédée Florence) 


26 martie. — lată-mă deci la închisoare. După ce am jucat 
rolul lui Mazepa, îl voi juca pe al lui Silvio Pellico’. 

După cum am notat pe fiţuicile acestea, am fost încarceraţi 
alaltăieri, puţin înainte de amiază. În ceea ce mă priveşte, m-au 
înşfăcat trei harapi care m-au silit, fără pic de blândeţe, să urc o 
scară, apoi să străbat un coridor întunecos, până într-o galerie 
lungă, în care dau celulele noastre. La ambele capete ale 
galeriei acesteia uşor de supravegheat sunt puse sentinele. N-aş 
prea crede că am putea evada pe acolo. 

Sunt vârât într-o încăpere luminată printr-un geam dublat 
cu zăbrele de fier şi aflat la patru metri deasupra capului. Uşa e 
închisă cu un zăvor triplu. Rămân singur, cu gândurile mele 
care nu sunt de loc roze. 

Celula e mare şi bine aerisită. În ea se află o masă cu cele 


1 Silvio Pellico (1789-1854) scriitor italian, patriot înflăcărat, autorul 
cărţii „Inchisorile mele". 


235 


necesare pentru scris, un scaun, un pat care pare curat, şi 
câteva obiecte de toaletă. În tavan e fixat un bec electric, în 
definitiv, „aşternutul umed” al temniţei e destul de confortabil, 
şi aş socoti odaia aceasta de student destul de satisfăcătoare, 
dacă aş fi liber. 

Mă aşez, aprind o ţigară şi aştept — ce ? evenimentele, 
cugetând totodată la plăcerile călătoriilor. 

Peste două ore sunt smuls din meditaţiile mele de zgomotul 
uşii care se deschide. Zăvoarele scrâşnesc, broasca scârţâie, uşa 
se întredeschide şi-l zăresc... Fac prinsoare că nu ghiciţi. Îl 
zăresc pe Tchoumouki, cel dispărut din ziua când, pentru a treia 
oară, am auzit misteriosul huruit a cărui cauză acum o ştiu. Şie 
destul de obraznic ! Mai îndrăzneşte să-mi apară în faţă, după 
ce s-a purtat aşa cu articolele mele ! 

Tchoumouki se aşteaptă, de altfel, la o întâlnire nu prea 
călduroasă. Înainte de a intra în celula mea, aruncă o privire 
înăuntru şi cercetează terenul prudent. Bine face. 

— Ah ! iată-te, triplă puşlama ! spun eu, repezindu-mă spre 
el cu intenţia să-i dau lecţia meritată. 

Dar mă lovesc de uşa pe care hoţomanul a închis-o cât ai 
clipi. La urma urmei, cu atât mai bine. Chiar dacă mi-ar fi oferit 
plăcerea de-ai lungi urechile, n-aş fi făcut decât să-mi complic şi 
mai mult situaţia, care şi aşa nu prea e plăcută. 

Mi-o fi ghicit Tchoumouki gândurile paşnice ? S-ar putea 
crede asta, căci uşa se deschide un pic, pentru a doua oară, şi 
face loc ciufului său creţ, de pungaş. O, acum n-are decât să 
intre. Mi-am reluat locul... şi calmul. Deci, repet, dar fără nici o 
ameninţare în glas. 

— Ah, iată-te, triplă puşlama ! Ce cauţi aici ? 

— Eu este servitor, răspunde Tchoumouki, privind pe furiş. 
Şi deschide larg uşa. 

În culoar, mai sunt doi negri, care aduc de-ale gurii. 
Tchoumouki pune mâncarea pe masă. La vederea ei, mi se 
umple gura de apă şi-mi dau seama că mor de foame. Asta nu-i 

de mirare ; sunt nemâncat şi trebuie să fie cel puţin ora două 
după-amiază. 

Lăsând încolo toate grijile, onorez masa, servită respectuos 
de Tchoumouki, căruia îi pun întrebări şi care nu se lasă de loc 
rugat să-mi răspundă la ele. După spusele lui, sunt oaspete — cu 
totul involuntar — al unui puternic rege, Majestatea Sa Harry 
Killer (mârşav nume, fie vorba între noi) şi am fost adus într-un 
oraş extraordinar, unde „e mult case mari" şi „mult lucru 
tubab", adică oraşul e plin cu invenţii europene. Nu mi-e greu 
să-l cred, după experienţa uimitoarelor maşini zburătoare, de 
care sunt încă buimăcit. 

Îmi continui ancheta. Nu cumva sus-numitul rege l-a trimis 
pe el, pe Tchoumouki, în calea domnişoarei Mornas, cu intenţia 
ca ea să-l ia ca ghid, aşa cum iei, vrând-nevrând, cartea de joc 
„obligatorie" din mâna unui scamator ? Tchoumouki îmi spune 
că nu, şi că el s-a angajat fără nici un gând ascuns. Ba chiar 
susţine că angajarea lui mai e încă valabilă, şi că se consideră în 
serviciul domnişoarei Mornas şi a lui Saint-Berain tot timpul cât 
aceştia vor rămâne în Africa. Îşi bate cumva joc de mine ? Îl 
privesc. Nu. Vorbeşte serios, ceea ce, de altfel, e mult mai 
COMIC. 

El pretinde că a fost îndemnat de Morilire şi că acesta era 
într-adevăr în solda monarhului ai cărui prizonieri suntem. 
Morilire nu numai că l-a acoperit cu aur, dar i-ar fi şi descris, se 
pare, în cele mai ditirambice cuvinte, puterea şi măriminia lui 
Harry Killer pe care, altminteri, Tchoumouki nu l-a văzut 
niciodată, şi i-ar fi promis o viaţă bogată şi uşoară. lată motivele 
pentru care 'Tchoumouki ar fi trecut la inamic. 

Când îl întreb dacă ştie ce a devenit fostul său camarad 
Tongane, figura lui josnică ia o expresie feroce, şi, trecându-şi 
palma peste gâtlej, Tchoumouki face : 

— Hârşt! 

Presupunerile mele erau, deci, exacte. Bietul Tongane e 
într-adevăr mort. 

— Tchoumouki îşi continuă mărturisirile. Huruitul auzit în 
ziua dispariţiei lui era făcut de o maşină zburătoare care îl 
aducea pe locotenentul Lacour, sau mai degrabă pe căpitanul 
Edwards Rufus, ai cărui oameni veniseră pe jos în întâmpinarea 
noastră, sub comanda celor doi subofiţeri, jefuind, ca să se 
distreze, satele întâlnite în cale. Patinele maşinii zburătoare 
săpaseră în savană, la aterizaj, urmele observate a doua zi, pe 
când mă plimbam cu Tongané. Aşa se explică aspectul 
zdrenţăros al soldaţilor şi eleganța impecabilă o ofițerului, aşa 
se explică groaza negrului rănit de un glonte explozibil când îl 
recunoscuse pe unul dintre jefuitorii satului său, şi nepăsarea 
lui faţă de falsul locotenent, pe care nu-l mai văzuse până 
atunci. Cât despre Tchoumouki, el a fost adus de aceeaşi maşină 
la locul ei de baştină, adică aici... 

Tchoumouki rosteşte un nume pe care îl stâlceşte cumplit. 
După multă caznă, pricep, în sfârşit, că are intenţia să spună 
„Blackland", cuvânt englez, compus, care, în traducere literală, 
înseamnă Ţara Neagră. Numele mi se pare admisibil. Ne-am 
afla, deci, în Blackland, oraş minunat, după spusele lui 
Tchoumouki, deşi cu totul necunoscut de cei mai pricepuţi 
geografi. 

Pe când negrul îmi dă informaţiile acestea, eu meditez. 
Dacă a trădat din interes, de ce nu l-ar îndemna interesul să-şi 
trădeze şi noii stăpâni ? Şi-i fac imediat propuneri în acest sens, 
vorbindu-i despre o mare sumă de bani, suficientă să-şi petreacă 
întreaga viaţă într-o plăcută trândăvie. Puşlamaua pare că 
găseşte propunerea cât se poate de firească, dar clatină din cap 
ca unul care nu vede cum ar putea câştiga lozul cel mare. 

— Nu poate plecat, spuse el. Aici, mult soldat, mult „lucru 
tubab", mult zid mare. 

Şi adaugă că în jurul oraşului se întinde pustiul, peste care 
ne-ar fi imposibil să trecem. Aşa e, pe cât mi-am putut da seama 
în timpul traversării aeriene. Suntem oare condamnaţi să 
rămânem aici până la sfârşitul zilelor noastre ? 

După ce termin masa, Tchoumouki se retrage, iar eu îmi 
petrec restul zilei în singurătate. 

Seara, el îmi serveşte cina (gătită în general destul de 
bine), apoi, când ceasul meu arată nouă ore şi câteva minute, 
becul electric se stinge brusc. Mă culc, dibuindu-mi aşternutul. 

După o noapte excelentă, aşa cum am mai spus, mă scol, în 
ziua de 25 martie, şi redactez notele cu data aceasta, în care 
sunt povestite peripeţiile răpirii şi călătoriei noastre aeriene. 
Ziua se scurge liniştită. Nu văd pe nimeni, în afară de 
Tchoumouki care îmi serveşte regulat masa. Seara, învăţat de 
experienţă, mă culc mai devreme. Am de ce să mă felicit. La 
aceeaşi oră ca şi în ajun, lumina electrică se stinge. Vădit lucru, 
aşa e regula aici. 

A doua noapte excelentă, şi iată-mă din nou, în dimineaţa 
aceasta, 26 martie, proaspăt şi voios, dar vai ! tot prizonier. E o 
situaţie absurdă căci, în definitiv, ce vor cu noi ? Când am să pot 
vedea măcar un om care să poată fi întrebat ? 

Aceeaşi zi, seara. — Dorinţele mi-au fost împlinite. L-am 
văzut pe Majestatea Sa Harry Killer şi situaţia noastră a suferit 
schimbări importante după întrevederea aceasta, în urma căreia 
sunt încă emoţionat şi tremur tot. 

Să fi fost cam trei după-masă, când uşa s-a deschis. De 
data aceasta în dosul ei nu se mai afla Tchoumouki, ci o altă 
veche cunoştinţă de-a noastră, Morilire, ca să-i spun pe nume. 
Morilire e însoţit de vreo douăzeci de negri pe care s-ar părea 
că îi comandă. În mijlocul lor îmi zăresc prietenii, cu miss 
Buxton-Mornas printre ei, dar fără Saint-Berain, care încă nu se 
poate mişca, după câte îmi spune tânăra lui mătuşă. Mă alătur 
lor, gândind că ne-a sosit ceasul de pe urmă şi că vom fi aduşi la 
locul de execuţie. 

Dar nu se întâmplă aşa. Suntem conduşi printr-o serie de 
coridoare, şi ajungem, în sfârşit, într-o vastă încăpere, în care 
noi intrăm pe când escorta rămâne în prag. 

Încăperea e mobilată numai cu un jilţ din fibre de palmier 

şi cu o masă pe care se află un pahar şi o sticlă golită pe 
jumătate şi emanând un miros de alcool. Jilţul se afla în dosul 
mesei, iar pe el stă un bărbat. Ochii ni se îndreaptă spre 
bărbatul acesta. Şi merită s-o facă . 

Majestatea Sa Harry Killer trebuie că are vreo patruzeci, 
patruzeci şi cinci de ani, deşi, după anumite semne, ar părea 
mai în vârstă. Pe cât ne putem da seama, e înalt, şi umerii lui 
puternici, palmele lui mari, braţele groase şi muşchiuloase arată 
o forţă puţin obişnuită, ca să nu zic herculeană. 

Dar mai ales capul lui îmi reţine atenţia. Faţa îi e 
spânatecă, trăsăturile ei arată un caracter complex, dur şi josnic 
totodată. Un păr neîngrijit şi cărunt i-o încununează, ca o 
adevărată coamă care pare certată de-o veşnicie cu pieptenul. 
Fruntea lui pleşuvă îi e înaltă şi arată inteligenţă, dar fălcile 
puternice, bărbia grea şi pătrată dovedesc înclinarea spre 
patimi grosolane şi violente. Obrajii foarte bronzaţi, cu pomeţii 
ieşiţi în afară, sunt pe alocuri scobiţi, apoi atârnă moi, şi sunt 
presăraţi cu o sumedenie de coşuri care parcă sângerează de 
roşii ce sunt. Gura îi e cărnoasă, buza de jos îi atârnă puţin, 
descoperindu-i nişte dinţi tari şi sănătoşi, dar galbeni şi 
neîngrijiţi. Ochii, adânc înfundaţi în orbitele acoperite de 
sprâncene stufoase, au o strălucire neobişnuită, ba chiar, 
uneori, imposibil de privit. 

Personajul, nici vorbă, nu-i de loc un om obişnuit. Cu 
siguranţă că are toate poftele, toate viciile, toate îndrăznelile. 
Hidos, e drept, dar demn de temut. 

Majestatea Sa e îmbrăcat într-un fel de costum de 
vânătoare, din pânză gri, cu pantaloni scurţi, jambiere şi tunică, 
toate murdare şi pline de pete. Pe masă, şi-a pus pălăria largă, 
de fetru ; lângă pălărie i se odihneşte mâna dreaptă prinsă de- 
un tremur neîntrerupt. 

Cu coada ochiului, doctorul Châtonnay îmi arată mâna 
aceasta tremurătoare. Înţeleg ce vrea să-mi spună : avem în faţă 
un alcoolic, dacă nu chiar un beţiv înrăit. 

Individul ne priveşte multă vreme în tăcere. Ochii îi trec de 
la unul la altul şi ne cercetează pe rând. Aşteptăm răbdători să-i 
vină chef să ne vorbească. 

— Sunteţi şase, după cât mi s-a spus — rosteşte el în 
sfârşit, vorbind franţuzeşte, cu un puternic accent englezesc şi 
cu o voce gravă dar răguşită. Nu văd aici decât cinci. Dece? 

— Unul din noi e bolnav de pe urma suferințelor pe care l- 
au silit să le îndure oamenii dumneavoastră — răspunde domnul 
Barsac. 

O nouă clipă de tăcere, apoi interlocutorul nostru îşi umflă 
pieptul şi întreabă brusc : 

— Ce căutaţi la mine ? 

Întrebarea e atât de neaşteptată încât ne vine să râdem, cu 
toată gravitatea situaţiei. Nu zău ! Parcă ar fi vina noastră că ne 
aflăm la el! 

Majestatea Sa continuă, cu o expresie amenințătoare : 

— Cu siguranţă că aţi venit să spionaţi ! 

— Vă rog, domnule... — începu domnul Barsac. 

Dar celălalt îl întrerupe. Prins de-o furie subită, loveşte cu 
pumnul în masă şi spune cu glas tunător : 

— Mi se spune Stăpân. 

Şi-atunci, domnul Barsac devine superb. Orator oricând şi 
oriunde, el îşi îndreptă spinarea, îşi pune mâna stângă pe inimă, 
şi, măturând spaţiul cu un gest larg al mâinii drepte, declară 
măreț : 

— Din anul o mie şapte sute optzeci şi nouă, francezii nu 
mai au stăpân, domnule ! 

Sunt de acord că oriunde altundeva, cuvintele cam 
„pompiereşti" ale domnului Barsac ar stârni râsul ; dar în 
situaţia noastră, în faţa fiarei acesteia, cuvintele lui au multă 
nobleţe, vă jur. Ele înseamnă că noi nu vom accepta niciodată să 
ne umilim înaintea acestui aventurier alcoolic. Îl aprobăm toţi 
pe domnul Barsac, până şi domnul Poncin care exclamă, în 
culmea entuziasmului : 

— A-i lua omului independenţa, înseamnă a-i răpi libertatea 


Bietul domn Poncin ! Totuşi, intenţia lui e bună. 

La auzul frazei acesteia absolut indiscutabilă, Harry Killer 
ridică din umeri, apoi reîncepe să ne examineze pe rând, ca şi 
cum nu ne-ar mai fi văzut până acum. Ochii lui trec de la unul la 
altul, cu o repeziciune extraordinară. Şi se opresc în sfârşit la 
domnul Barsac, străpungându-l cu privirea lor cea mai cumplită. 
Domnul Barsac nu se clinteşte. Felicitările mele. Copilul acesta 
al Midi-ului nu e înzestrat numai cu limbuţie. Are şi curaj, şi 
demnitate. Şeful misiunii creşte cu paşi de gigant în stima mea. 

Harry Killer izbuteşte să se stăpânească, ceea ce trebuie că 
nu i se întâmplă prea des, şi întreabă brusc, cu un calm la fel de 
neaşteptat ca şi mânia lui de mai adineauri. 

— Englezeşte vorbiţi ? 

— Da — răspunde domnul Barsac. 

— Şi ceilalţi ? 

— Şi ei. 

— Bine — aprobă Harry Killer, care cu acelaşi glas de 
beţivan repetă în englezeşte : 

— Ce căutaţi la mine ? Răspunsul e uşor de dat. 

— Noi trebuie să vă punem întrebarea aceasta — spuse 
domnul Barsac — şi să vă mai întrebăm cu ce drept ne reţineţi 
aici cu forţa ? 

— Cu dreptul pe care mi-l iau — i-o reteză Harry Killer, 
revenit dintr-un salt la culmea violenţei. Cât voi trăi, nimeni n-o 
să se apropie de imperiul meu. 

Imperiul lui ? Nu înţeleg. 

Harry Killer s-a ridicat în picioare. Adresându-i-se mai ales 
domnului Barsac, a cărui atitudine continuă să fie foarte 
curajoasă, el vorbeşte furios, lovind în masă cu pumnul său 
enorm : 

— Da, da, ştiu că compatrioţii voştri se află la Tombouctou 
şi că înaintează neîncetat în josul Nigerului. Dar să se oprească 

odată, că de nu !... Şi iată că acum îndrăznesc să trimită spioni 
pe uscat, până la fluviul... Am să-i fac praf pe spionii voştri, aşa 
cum fac praf paharul ăsta... 

Şi, legându-şi gestul de cuvânt, Harry Killer sparge într- 
adevăr paharul, care se împrăştie pe jos în mii de fărâme. 

— Un pahar ! zbiară el apoi, întorcându-se spre uşă. Prins 
de-o furie de necrezut, literalmente turbat, căci un fir de spumă 
i s-a ivit la colţurile gurii crispate, îţi face rău să-l priveşti în 
momentul acesta. Falca de jos scoasă în afară îi dă un aer de 
bestie, faţa i-a devenit cărămizie, ochii îi sunt injectaţi de sânge. 

Un om din Garda Neagră se grăbeşte să-i îndeplinească 
porunca. Fără să se uite la el, turbatul, rezemându-se de masa 
pe care mâinile lui o frământă într-una, se apleacă din nou spre 
netulburatul domn Barsac, şi-i strigă, ochi în ochi: 

— Nu v-am prevenit oare ?... Povestea cu dung-kono, 
inventată la porunca mea, v-a dat un prim avertisment. Eu vi l- 
am pus în cale pe ghicitor, deci e vina voastră că prezicerile i s- 
au împlinit. Eu v-am făcut rost de călăuză, de sclavul meu 
Morilire, care, la Sikasso, a încercat pentru ultima oară să vă 
oprească. Dar totul a fost zadarnic. Degeaba v-am luat escorta, 
degeaba v-am înfometat, voi v-aţi încăpățânat să mergeţi spre 
Niger... Ei bine, aţi ajuns la Niger, ba chiar l-aţi trecut, şi ştiţi 
tot ce voiaţi să ştiţi... Şi ce-aţi făcut cu asta ?... Cum o să faceţi 
ca să le povestiţi tot ce-aţi văzut celor ce vă plătesc ? 

Pradă unei agitaţii nestăpânite, Harry Killer se plimbă 
acum cu paşi mari. Pentru mine nu mai încape îndoială: e 
nebun. Deodată, se opreşte, cu mintea fulgerată de o idee 
subită. 

— De fapt — îl întreabă el cu un glas surprinzător pe 
domnul Barsac — adevărata voastră ţintă nu era Saye ? 

— Ba da, răspunde domnul Barsac. 

— În acest caz, de ce aţi luat cu totul altă direcţie ? Ce 
căutaţi la Kubo? 

Harry Killer îşi însoţeşte ultimele cuvinte cu o privire 

străpungătoare, pe când noi ne uităm unul la altul, stânjeniţi. 
Întrebarea ne încurcă, într-adevăr, căci ne-am înţeles să nu 
rostim numele domnişoarei Buxton. Din fericire, domnul Barsac 
găseşte un răspuns potrivit: 

— Părăsiţi de escortă, ne îndreptam spre Tombouctou — 
spune el. 

— De ce nu spre Sikasso ? Era mult mai aproape. 

— Am socotit că ar fi mai bine să mergem la Tombouctou. 

— Hm ! face Harry Killer, cu un aer nehotărât. Apoi, după o 
clipă, continuă : Deci nu aveaţi intenţia să mergeţi spre est, 
până la Niger ? 

— Nu — afirmă domnul Barsac. 

— Dacă aş fi putut ghici asta — ne spune Harry Killer — n- 
aţi fi fost astăzi aici. 

Frumoasă farsă !... Ca şi cum s-ar fi ostenit să ne 
întrebe !... 

Profit de noua tăcere care urmează după afirmaţia absurdă 
a lui Harry Killer, ca să iau cuvântul la rândul meu. Eu, unul, 
sunt un om cât se poate de logic. Tot ce nu-i logic mă supără ; 
îmi face impresia unui dulap în care lucrurile sunt puse de-a 
valma. Iar în toată povestea aceasta există ceva care mă sâcâie. 
Intervin deci, şi spun extrem de politicos : 

— Scuzaţi-mă, stimate domn, dar aş fi curios să ştiu de ce 
v-aţi dat osteneala să ne aduceţi aici, în loc să ne ucideţi pur şi 
simplu. Căpitanului dumneavoastră Edward Rufus şi oamenilor 
săi le-ar fi fost uşor să o facă, fiindcă noi nu bănuiam nimic, şi ar 
fi fost cea mai bună cale să vă descotorosiţi de noi. 

Harry Killer şi-a încruntat sprâncenele şi mă priveşte cu 
dispreţ. Cine e pigmeul care cutează să-i vorbească ? Totuşi, 
binevoieşte să-mi răspundă : 

— Ca să evit ancheta autorităţilor franceze, pe care 
uciderea unei misiuni ar fi provocat-o neapărat. 

În parte, sunt satisfăcut. Dar nu de tot. Şi spun: 

— Mi se pare că şi dispariţia noastră va avea acelaşi 

rezultat. 

— Fireşte — recunoaşte Harry Killer, care, pentru moment, 
dă dovadă de multă logică. De aceea aş fi preferat să vă văd 
renunțând la călătoria asta. Numai încăpăţânarea voastră m-a 
silit să vă aduc aici. 

Adversarul îmi întinde o mână de ajutor. Trebuie să mă 
grăbesc s-o apuc. 

— Totul se mai poate aranja — spun eu. Acum, când ştiţi că 
n-avem de loc intenţia să mergem până la Niger, n-aveţi decât 
să ne duceţi înapoi de unde ne-aţi luat, şi cu asta, basta... 

— Ca să mergeţi apoi să povestiţi peste tot ce aţi aflat ? Ca 
să daţi la iveală existenţa acestui oraş, necunoscut de nimeni pe 
lume ? mă întrerupe violent Harry Killer. Nu, acum e prea 
târziu. Cine intră în Blackland, nu mai iese niciodată din el. 

N-are decât să zbiere cât o vrea. Încep să mă obişnuiesc cu 
furiile lui. Deci nu mă tulbur de loc, şi stărui : 

— Atunci, ancheta va avea loc ? 

— Probabil — răspunde Harry Killer, al cărui ac barometric 
a şi revenit la frumos-fix ; dar poziţia mea va fi mai bună. Dacă 
voi fi descoperit, şi dacă va trebui în sfârşit să lupt, voi avea 
măcar ceva care mi-ar lipsi dacă aţi fi morţi. 

— Ce anume ? 

— Ostatici. 

E tare suveranul acesta atotputernic. Are perfectă 
dreptate. Dar şi eu am avut dreptate să-i iau interviul, căci din 
răspunsurile lui reiese că n-are de gând să ne trimită pe lumea 
cealaltă. Şi asta e totdeauna plăcut de aflat. 

Harry Killer şi-a reluat locul, în dosul mesei, pe jilţ. E un 
individ care te zăpăceşte. Iată-l acum, perfect calm şi stăpân pe 
sine. 

— Să precizăm situaţia, spune el cu un ton glacial, care 
pentru noi e o noutate. Vă aflaţi la Blackland, şi nici unul dintre 
voi n-o să mai iasă de aici. Cât despre traiul vostru, o să fie după 
cum vi-l veţi face voi înşivă. Eu n-am de dat socoteală nimănui. 

Pot să vă ţin mai departe la închisoare, sau să vă ucid, dacă am 
chef, după cum pot să vă las libertatea de care mă bucur eu 
însumi în limitele imperiului meu. 

Iar „imperiu" ! Să mori de râs, nu alta !... 

— Asta depinde de voi — continuă Harry Killer, adresându- 
se mai ales domnului Barsac, pe care fără îndoială că îl 
socoteşte şeful nostru. Pentru mine, o să fiţi sau ostateci sau... 

Harry Killer face o pauză. Domnul Barsac îl priveşte cu o 
uimire pe care i-o înţeleg. Ce am mai putea fi ? 

— Sau colaboratori — încheie Harry Killer, rece. 

A spune că propunerea lui Harry Killer ne miră, ar fi prea 
puţin. Suntem cu adevărat „încremeniţi". Totuşi, el continuă, cu 
aceeaşi răceală : 

— Să nu vă închipuiţi că mă înşel în privinţa înaintării 
progresive a trupelor franceze. Dacă, până una alta, existenţa 
mea e încă ignorată, într-o bună zi va fi neapărat cunoscută, în 
ziua aceea, va trebui sau să mă bat, sau să negociez. Să nu 
credeţi că mă tem de luptă. Sunt în stare să mă apăr. Dar 
războiul nu e unica soluţie posibilă. Colonizarea buclei Nigerului 
va fi suficientă ca să dea, ani de-a rândul, destulă bătaie de cap 
Franţei. Ce interes ar avea ea să încerce riscul unei înfrângeri 
doar ca să înainteze, în ciuda voinţei mele, spre est, peste un 
ocean de nisip pe care eu sunt pe cale de a-l transforma în 
câmpii fertile ? Nişte negocieri bine conduse s-ar, putea deci 
încheia printr-o alianţă... 

Tare încrezut mai e tipul ! Respiră orgoliu prin toţi porii ! 
Nu zău, cine şi-ar putea închipui Republica Franceză aliindu-se 
cu un asemenea despoţel bubos ? 

— Cu dumneavoastră ! exclamă uimit domnul Barsac, 
exprimând gândul tuturor. 

Atât e de-ajuns ca să dezlănţuie furtuna. De fapt, calmul 
dura cam de mult. Începuse să devină monoton. 

— Poate că nu mă găsiţi demn de un asemenea lucru ! 
zbiară Harry Killer, cu ochii scăpărând de furie, lovind din nou 

masa care n-are nici o vină. Sau trageţi cumva nădejde să-mi 
scăpaţi ?... Încă nu-mi cunoaşteţi puterea... Apoi se ridică, şi 
încheie cu un glas în care bubuie mânia : O s-o cunoaşteţi 
curând ! 

La chemarea lui, câţiva oameni din Gărzile Negre au intrat. 
Suntem înhăţaţi, împinşi. Urcăm scări nesfârşite, apoi suntem 
siliţi să străbatem în pas alergător o terasă vastă, după care vin 
alte scări. leşim în sfârşit pe platforma unui turn, unde Harry 
Killer ne ajunge curând din urmă. 

Omul acesta e schimbător ca valurile mării. Cu el nu există 
jumătăţi de măsură. Trece brusc de la o furie nebună la un calm 
glacial, şi invers. Pentru moment, n-a mai păstrat nici urmă din 
ultima lui furie. 

— Vă aflaţi la patruzeci de metri înălţime, ne spune el cu 
tonul unui ghid care explică o privelişte. Orizontul e, deci, cam 
la douăzeci şi trei de kilometri de aici. Puteţi constata, totuşi, 
că, oricât de departe vi s-ar duce privirea, pustiul care ne 
înconjoară a făcut loc unei câmpii fertile. Imperiul pe care îl 
conduc ar avea, deci, minimum peste o mie şase sute de 
kilometri pătraţi. În realitate, are trei mii. Aceasta e opera 
înfăptuită în zece ani. 

Harry Killer se întrerupe o clipă. Când s-a bucurat 
îndeajuns în orgoliul său, la urma urmelor îndreptăţit de data 
aceasta, continuă : 

— Dacă cineva ar încerca să pătrundă sau să iasă din 
întinderea aceasta de trei mii de kilometri pătraţi, aş fi imediat 
anunţat printr-un triplu şir de posturi instalate în plin pustiu şi 
legate prin telefon de palatul meu... 

Iată deci explicaţia oazelor şi a stâlpilor telegrafici pe care 
i-am văzut alaltăieri dimineaţa. Dar să-l ascultăm pe Harry 
Killer, care, arătându-ne un foişor de sticlă, asemănător cu al 
unui far, deşi cu mult mai mare, înălţat în mijlocul platformei, 
continuă pe acelaşi ton : 

— Chiar de n-ar fi aşa, şi tot n-ar putea nimeni să treacă, 

fără voia mea, peste zona de protecţie, lată de-un kilometru şi 
situată la cinci kilometri de zidurile Blackland-ului, pe care 
razele unor puternice proiectoare o străbat în timpul nopții. 
Datorită dispoziţiei sale optice, instrumentul acesta, care a 
primit numele de cycloscop, redă pe verticală fâşia circulară de 
teren ale cărei puncte, mărite enorm, paznicul, aflat în centrul 
aparatului, le are continuu sub ochi, din toate părţile. Intraţi în 
cycloscop, vă dau voie, şi priviţi cu ochii voştri. 

Curiozitatea fiindu-ne puternic stârnită, profităm de 
îngăduinţa lui Harry Killer şi pătrundem în foişor printr-o uşă 
formată dintr-o lentilă uriaşă prinsă în balamale. De cum ne 
aflăm închişi înăuntru, lumea exterioară îşi schimbă înfăţişarea 
în ochii noştri. Oriîncotro ne-am îndrepta privirile, zărim la 
început numai un zid vertical, împărţit printr-o reţea de dungi 
negre în nenumărate pătrăţele distincte. Zidul acesta, a cărui 
bază e despărțită de noi printr-o prăpastie de bezne, şi al cărui 
creştet ni se pare că ajunge până la o înălţime uluitoare, pare 
făcut dintr-un fel de lumină lăptoasă. Totuşi, constatăm imediat 
că zidul nu are o culoare uniformă şi că, dimpotrivă, culoarea lui 
e rezultanta unei infinităţi de pete în tonalități diferite şi cu 
forme destul de nesigure. O clipă de atenţie ne arată că petele 
acestea sunt, unele — arbori, altele — ogoare sau drumuri, 
altele — oameni care lucrează pământul, totul mărit îndeajuns 
ca să poată fi uşor recunoscut. 

— Îi vedeţi pe negrii de colo ? ne spune Harry Killer 
arătându-ne două pete separate printr-un mare interval. Să 
presupunem că le dă prin gând să fugă. N-ar dura prea mult. 

Vorbind astfel, a ridicat un transmiţător telefonic. 

— Cercul o sută unsprezece. Raza o mie cinci sute douăzeci 
şi opt, spune el. Apoi, luând un alt transmiţător, adaugă : Cercul 
patrusprezece. Raza şase mii patru sute doi. În sfârșit, 
întorcându-se spre noi, ne sfătuieşte : Uitaţi-vă bine. 

După câteva clipe de aşteptare, în timpul cărora nu se 
petrece nimic deosebit, una din pete e acoperită pe neaşteptate 

de-un nor de fum. Când fumul s-a împrăştiat, pata a dispărut. 

— Ce s-a întâmplat cu omul care lucra acolo ? întreabă 
domnişoara Mornas, gâtuită de emotie. 

— E mort — răspunde rece Harry Killer. 

— Mort!... exclamăm noi. L.-aţi ucis fără nici un motiv pe 
nefericitul acela !... 

— Liniştiţi-vă, nu-i decât un negru — ne explică Harry 
Killer cu o simplitate desăvârşită. Marfă lipsită de valoare. Când 
nu mai e, tot se găseşte din belşug. Ăsta a fost nimicit de o 
torpilă aeriană. Un fel de rachetă, care bate la douăzeci şi cinci 
de kilometri, şi a cărei rapiditate şi precizie aţi putut s-o 
apreciaţi. 

Pe când îi ascultăm explicaţiile, pe cât ne îngăduie 
tulburarea pricinuită de-o cruzime atât de mârşavă, ceva a 
intrat în câmpul nostru vizual, s-a ridicat repede de-a lungul 
zidului lăptos, iar a doua pată a dispărut şi ea. 

— Şi omul acesta ? întreabă domnişoara Mornas, abia 
respirând. E mort şi el ? 

— Nu, răspunde Harry Killer, ăsta e viu. O să-l vedeţi într-o 
clipă. 

Harry Killer iese, înconjurat de garda care ne împinge 
afară. lată-ne din nou pe platforma turnului. Privim în jurul 
nostru şi, la oarecare distanţă, vedem gonind cu viteza unui 
meteor un aparat asemănător cu cele ce ne-au transportat aici. 
Şi desluşim un obiect care se balansează atârnat sub partea lui 
dinspre sol. 

— Iată planorul, spune Harry Killer, care ne face să aflăm 
astfel numele maşinii zburătoare. În mai puţin de un minut veţi 
şti dacă e posibil să intri sau să ieşi de-aici fără voia mea. 

Într-adevăr, planorul se apropie rapid. Creşte, văzând cu 
ochii. Şi, deodată, ne înfiorăm : obiectul care se balansează sub 
el e un negru, pe care un fel de cleşte gigantic îl ţine de mijlocul 
trupului. 

Planorul se apropie şi mai mult... Trece pe deasupra 

turnului... Grozăvie ! Cleştele s-a deschis, şi nefericitul negru s-a 
strivit căzând la picioarele noastre. Din capul făcut ţăndări, 
creierul i-a ţâşnit în toate părţile. 

Suntem stropiţi de sânge. 

Un strigăt de indignare se înalţă din piepturile noastre. Dar 
domnişoara Mornas nu se mulţumeşte numai să strige, ci şi 
acţionează. Cu ochii scânteietori, palidă, cu buzele vinete, ea îşi 
îmbrânceşte paznicii surprinşi şi se năpusteşte spre Harry 
Killer. 

— Laşule 1... Ucigaş ticălos!... îi strigă ea în obraz, 
încercând să strângă cu mânuţele ei mici gâtul banditului. 

Acesta se desface uşor din strânsoare, iar noi tremurăm 
pentru soarta curajoasei noastre prietene. Vai ! N-am putea s-o 
ajutăm cu nimic ! Paznicii ne-au şi înşfăcat şi acum suntem pe 
jumătate trântiţi la pământ. 

Din fericire, se pare că tiranul nu are, pentru moment cel 
puţin, intenţia s-o pedepsească pe curajoasa noastră prietenă, 
trasă acum înapoi de doi dintre oamenii lui. Dacă pe gură i s-a 
ivit o strâmbătură feroce, în schimb ceva ca o expresie de 
plăcere i-a trecut prin ochii aţintiţi asupra tinerei fete care încă 
mai tremură toată. 

— Ia te uită ! face el cu un ton destul de binevoitor, are 
temperament, cârlana. Apoi, împingând cu piciorul rămăşiţele 
nefericitului negru, adăugă : De !... Nu trebuie să te tulbure 
atâta lucru, micuţo. 

Harry Killer coboară, noi suntem împinşi după el şi readuşi 
în aceeaşi încăpere, bogat mobilată cu o masă şi un singur jilţ, 
pe care o voi numi de acum înainte, pentru acest motiv, sala 
Tronului. Harry Killer ia loc pe sus-numitul tron şi ne priveşte. 

Când spun că ne priveşte !... într-adevăr, el nu-i dă atenţie 
decât domnişoarei Mornas. Îşi ţine aţintiţi asupra ei ochii 
înfricoşători, în care se aprinde încetul cu încetul o licărire de 
răutate. 

— Acum îmi cunoaşteţi puterea — spune el în sfârşit, şi v- 

am dovedit că ofertele mele nu sunt de lepădat. Le reînnoiesc, 
pentru ultima oară. Mi s-a spus că printre voi se află un deputat, 
un medic, un ziarist şi doi dobitoci... 

Când e vorba de domnul Poncin, mai treacă, meargă ! Dar 
cu bietul Saint-Berain, ce nedreptate ! 

— Deputatul va negocia, dacă va fi cazul, cu Franţa ; 
pentru medic, voi construi un spital; ziaristul va intra 
la „„Blackland's Thunder", iar pe ceilalţi doi o să văd cum îi voi 
folosi. Rămâne mititica. Ea îmi place... O iau de nevastă. 

Vă închipuiţi că am picat din nori auzind concluzia aceasta 
neaşteptată. Dar când ai în faţă un nebun !... 

— Nimic din toate acestea nu se vor realiza, spune cu 
fermitate domnul Barsac. Ticăloşiile la care am fost martori nu 
ne-au clintit hotărârea. Dimpotrivă, vom îndura silnicia, cât va 
trebui, dar niciodată, orice s-ar întâmpla, nu vom fi decât 
prizonierii sau victimele dumitale. Cât despre domnişoara 
Mornas... 

— Aha, Mornas o cheamă pe viitoarea mea soţie, îl 
întrerupse Harry Killer. 

— Mornas sau oricum altfel m-aş numi — strigă prietena 
noastră ajunsă în culmea mâniei — află că te consider o fiară, o 
făptură abjectă şi respingătoare, şi că socotesc propunerea pe 
care mi-ai făcut-o drept cea mai josnică insultă, cea mai 
ruşinoasă, cea mai... 

Domnişoara Mornas nu mai poate vorbi de indignare şi 
izbucneşte în hohote de plâns. Cât despre Harry Killer, el se 
mulţumeşte să râdă. Bate vântul îndurării, nici vorbă... 

— Bun, bun... face el. Nimic nu ne grăbeşte. Vă dau tuturor 
o lună de gândire. 

Dar barometrul a coborât deodată ; ajuns la sfârşitul 
timpului frumos, Harry Killer se ridică şi, adresându-se 
paznicilor, le spune cu glas tunător : 

— Să fie duşi de-aici ! 

Domnul Barsac se împotriveşte o clipă şi-i strigă lui Harry 

Killer : 

— Şi peste o lună ce-o să faci cu noi? 

Vântul s-a şi întors. Tiranul nu se mai ocupă de noi. Mâna 
lui tremurătoare duce spre gură o duşcă de alcool pe care 
tocmai a turnat-o în pahar. La întrebarea lui Barsac, el îşi ia 
paharul de pe buze, apoi, fără să arate pic de mânie, spune pe 
un ton nehotărât, ridicând ochii spre tavan : 

— Nu prea ştiu... Poate că o să pun să vă spânzure... 


IV. DE LA 26 MARIIE LA 8 APRILIE 


După cum spunea Amédée Florence în notele sale, cei şase 
prizonieri ieşiră extrem de tulburaţi de la întrevederea cu Harry 
Killer. Moartea celor doi negri nefericiţi, şi mai ales 
înfricoşătorul sfârşit al celui de-al doilea dintre ei, îi emoţionase 
profund. Puteau deci să existe fiinţe atât de crude încât să 
pricinuiască asemenea suferinţe, fără motiv, din capriciu, numai 
ca să-şi dovedească puterea dezgustătoare ? 

O surpriză, altminteri plăcută, îi aştepta la ieşirea de la 
întrevederea aceasta agitată. Fără doar şi poate, Harry Killer, 
care tocmai le acordase un răgaz de-o lună ca să se hotărască, 
vroia să încerce să-i câştige, purtându-se bine cu ei. Oricum, 
uşile celulelor respective nu mai erau zăvorâte ca până atunci 
şi, din clipa aceea, prizonierii putură să circule liber în galeria 
care deveni încăpere comună şi unde li se dădu voie să stea 
împreună cât vroiau. 

La unul din capetele galeriei acesteia începea o scară care 
dădea, la etajul imediat superior, pe acoperişul întăriturii 
colţului Palatului în care se aflau situate celulele lor. Plăcerea 
de-a se plimba pe platforma aceasta le fu de asemenea lăsată. 
Dacă, în orele când soarele dogorea, ei nu puteau profita de 
avantajul acesta, în schimb se bucurară din plin de plăcerea de 
a-şi petrece în aer liber serile, prelungite cât aveau chef, fără ca 
nimeni să le facă nici cea mai mică observaţie. 

În asemenea condiţii, viaţa nu le era, în definitiv, prea grea 
şi prizonierii se simțeau atât de fericiţi pe cât le îngăduia 
răpirea libertăţii şi neliniştea îndreptăţită cu care priveau 
viitorul. Ansamblul celulelor, al galeriei şi al terasei constituia 
un adevărat apartament separat, unde nimic nu amintea de 
închisoare, în afară de uşa încuiată la celălalt capăt al galeriei 
aflat în faţa scării al cărei acces le era permis. În dosul uşii 
acesteia se aflau paznicii. Vocile şi zăngănitul armelor le 
aminteau mereu prizonierilor că se aflau în faţa unui prag de 
netrecut. 

Serviciul le era asigurat de Tchoumouki, care dădea 
dovadă de mare zel. De altfel, prizonierii nu-l vedeau decât în 
timpul serviciului. În afara orelor destinate curăţeniei celulelor 
şi servitului meselor, el nu se afla niciodată acolo, şi prizonierii 
nu erau nevoiţi să îndure prezenţa puşlamalei căreia îi datorau 
nenorocirile lor prezente. 

În timpul zilei, ei îşi făceau vizite unii altora sau se plimbau 
prin galerie, iar la apusul soarelui se urcau pe platforma unde, 
uneori, 'Tchoumouki le servea cina. 

Bastionul, de formă pătrată, în care se aflau încarceraţi, 
ocupa colţul apusean al Palatului şi domina din două părţi 
marea terasă, de care îi despărţea şirul de curţi interioare, 
străbătute când fuseseră la turnul central să vadă cycloscopul. 
Dintre celelalte două faţade, una se înălța spre Esplanada 
instalată între Palat şi Uzină, şi era mărginită de un zid imens, 
spre Red River, iar cealaltă prelungea zidul acesta din urmă şi 
dădea direct în râu, de la o înălţime de vreo treizeci de metri. 

Orice evadare era socotită deci imposibilă. Fără să mai 
vorbim de greutatea de a scăpa de supravegherea a cărei 
eficacitate Harry Killer le-o demonstrase cu atâta cruzime, ar fi 
fost cu neputinţă să te gândeşti să ieşi măcar din Palat. Să treci 
din bastion pe terasa unde mişunau necontenit Consilierii, 
Merry Fellows, de serviciu şi negrii din grupul de servitori sau 
din Garda Neagră n-ar fi folosit la nimic, admițând chiar că turul 

acesta de forţă s-ar fi putut realiza. 

Şi nici n-ai fi câştigat mai mult, scăpând pe Esplanada 
împrejmuită din toate părţile de ziduri de netrecut. Doar Red 
River ar fi putut oferi o ieşire, dar prizonierii nu aveau nici 
luntre şi nici măcar vreun mijloc pentru a cobori cei treizeci de 
metri în verticală, care îi separau de râu. 

De la înălţimea platformei, ei puteau urmări cu privirea 
cursul râului care, la deal şi la vale, dispărea între două şiruri 
de copaci a căror mărime începea să devină respectabilă, deşi 
fuseseră plantați abia de zece ani. Cu excepţia Grădinii Publice, 
mascată de restul Palatului, oraşul Blackland li se desfăşura şi 
el în faţa ochilor. Prizonierii vedeau acolo cele trei sectoare 
despărțite de ziduri înalte, străzile semicirculare şi concentrice, 
cartierele de vest şi de est, cu populaţia lor albă destul de rară, 
şi centrul unde, în zori, mişuna o mare mulţime de negri, înainte 
de a se împrăştia pe câmpurile din preajmă. 

Privirile lor pătrundeau de asemenea, în parte, şi în Uzină, 
dar ceea ce zăreau acolo nu le dădea decât puţine lămuriri 
despre acest al doilea oraş cuprins în primul, cu care părea că 
n-are nici o legătură. La ce erau întrebuințate feluritele clădiri 
dominate de un COŞ din care nu ieşea 
niciodată fir de fum, şi de un turn identic cu al Palatului, dar 
deasupra căruia se înalţă cu peste o sută de metri pilonul 
inexplicabil remarcat de Amedee Florence în momentul sosirii ? 
Ce însemnau vastele clădiri ridicate în partea dinspre Red River 
a incintei, şi dintre care multe erau acoperite cu un strat gros 
de pământ plantat cu gazon ? Căror necesităţi răspundea 
cealaltă parte, cea mai înaltă, care cuprindea grădini de 
zarzavat şi livezi ? Ce rost avea căptuşeala metalică de pe 
partea de sus a zidului înalt care forma incinta particulară a 
acestei îngrădituri ? La ce folosea şanţul atât de lat şi de adânc, 
aflat la temelia zidului ? Şi ce rost avea însuşi zidul, căci spre 
cele două părţi pe care nu le mărginea nici râul, nici Esplanada, 
mai exista un al doilea zid, după care începeau câmpurile ? Ai fi 

zis că oamenii care construiseră acest orăşel separat ţinuseră 
să-l înzestreze cu mijloace de apărare suplimentare şi să-i facă, 
totodată, imposibilă orice comunicare directă cu exteriorul. 
Toate acestea erau inexplicabile. 

Întrebat în privinţa lor, Tchoumouki nu putuse decât să dea 
numele oraşului interior. Work-House, atât spusese el, cu un fel 
de teamă superstiţioasă, stâlcind teribil numele acesta, tălmăcit 
în povestirea noastră prin cuvântul uzină. De altfel, 
Tchoumouki, proaspăt recrutat de Harry Killer, pesemne că nu 
ştia mai mult, şi fără îndoială că nici el n-ar fi fost în stare să 
arate motivele sentimentului de teamă încercat când priveai 
într-acolo şi care părea să nu fie decât reflectarea sentimentului 
general al oraşului. O forţă era deci ascunsă după zidul fără 
ieşiri aflat în faţa Palatului. De ce natură era forţa aceasta ? Va 
putea ea vreodată să fie cunoscută şi făcută favorabilă ? 

Dacă libertatea tuturor sporise foarte mult, după cum s-a 
spus, Jane Buxton se bucura de mai multă libertate decât toţi 
ceilalţi. La ordinul lui Harry Killer, Tchoumouki îi adusese la 
cunoştinţă că ea putea să se ducă şi să vină, fără oprelişte şi 
fără a avea teamă de nimeni, atât în Palat cât şi pe suprafaţa 
Esplanadei. Îi era interzis doar să treacă dincolo de Red River, 
ceea ce de altfel nici n-ar fi putut face căci un post de Merry 
Fellows stătea permanent de gardă pe Castle's Bridge. 

Inutil să mai spunem că tânăra fată nu profitase de loc de 
permisiunea dată astfel. Orice urma să se întâmple, soarta ei 
avea să fie una cu a tovarăşilor de suferinţă. Ea rămânea deci, 
ca şi ei, prizonieră, spre marea uimire a lui Tchoumouki care, de 
partea lui, socotea mai mult decât minunate propunerile făcute 
fostei lui stăpâne. 

— Tu nu bine rămâi închisoare, îi spunea el. Când tu 
măritată Stăpân, este bine. Tu liberat albi. 

Dar Jane Buxton asculta cu indiferenţă pledoariile acestea 
în stil negru şi Tchoumouki îşi bătea gura de pomană. 

Când nu erau împreună în galerie sau pe platforma 

bastionului, prizonierii îşi ocupau vremea fiecare după gusturile 
lui particulare. 

Barsac avea slăbiciunea de a se mândri peste măsură cu 
atitudinea lui fermă în cursul întrevederii cu Harry Killer. 
Complimentele meritate aduse de ceilalţi îi măguleau orgoliul. 
Deputatul ar fi fost în stare să îndure orice supliciu fără să 
clipească, numai ca să dobândească altele. Cum la el toate 
sentimentele luau o formă oratorică, Barsac îşi lucra necontenit, 
din ziua aceea, discursul pe care ţinea să-l servească cu prima 
ocazie tiranului. Îşi şlefuia şi-şi răsşlefuia fraza răzbunătoare pe 
care avea s-o „improvizeze" şi să i-o arunce în faţa lui Harry 
Killer, dacă acesta mai îndrăznea să-şi repete propunerile 
înjositoare. 

Doctorul Châtonnay şi Saint-Berain, complet vindecat de 
lumbagoul său, amândoi cam neocupaţi, unul din lipsă de 
bolnavi, celălalt din pricina împrejurărilor care îl împiedicau să 
se dedea sportului său favorit, stăteau cel mai adesea pe lângă 
Jane Buxton şi făceau totul ca să o consoleze. Amintirea tatălui 
ei părăsit în singurătatea castelului Glenor o copleşea cu atât 
mai mult pe tânăra fată cu cât ea credea acum că ar avea cu ce 
să potolească deznădejdea fără leac a bătrânului. Va putea oare 
să-i aducă vreodată dovezile, încă incomplete, dar destul de 
tulburătoare, ale nevinovăţiei lui George Buxton ? 

Amédée Florence îşi ocupa o bună parte din timp, 
redactându-şi notele zilnice. Nu trecea zi în care să nu-şi facă 
datoria aceasta profesională. Dacă va mai avea norocul să 
revadă vreodată Europa, aventurile misiunii Barsac vor fi cel 
puţin cunoscute în cele mai mici amănunte. 

Cât despre domnul Poncin, el nu spunea şi nu făcea nimic, 
ci doar îşi trecea din când în când, în voluminosul său carnet, 
vreuna din însemnările cabalistice care continuau să-l intrige 
încă foarte mult pe Amédée Florence. 

— Aş fi indiscret, domnule Poncin — îndrăzni el într-o bună 
zi să-i spună tăcutului său tovarăş — dacă v-aş întreba ce notaţi 

cu atâta grijă ? 

Faţa domnului Poncin se lumină. Nu ! Nu era de loc 
indiscret ! Dimpotrivă, domnul Poncin se simţea grozav de 
măgulit că cineva dădea atenţie lucrărilor sale şi le aprecia 
interesul. 

— Pentru moment, fac probleme — spuse el cu un aer 
important. 

— Asta-i bună ! făcu reporterul. 

— Da, domnule. Astfel, tocmai am rezolvat-o pe aceasta : 
„A are de două ori vârsta pe care B o avea când A avea vârsta pe 
care o are B. Când B avea vârsta actuală a lui A, suma vârstelor 
lor va face N ani. Care e vârsta lui A şi a lui B ?" Reprezentând 
prin x vârsta lui A... 

— Dar toată combinaţia asta nu-i de loc o problemă, 
domnule Poncin! exclamă Amédée Florence. E o simplă pierdere 
de timp, obositoare ! Şi te distrează exerciţiul ăsta ? 

— Mai bine ai spune că e pasionant ! Problema aceasta e 
de-o eleganţă cu totul deosebită. O rezolv încă din copilărie, fără 
să mă plictisesc de ea. 

— Din copilărie ?... repetă Amédée Florence, uluit. 

— Da, domnule ! afirmă domnul Poncin, mândru. Astăzi am 
ajuns la cea de-a o mie o sută nouăzeci şi şaptea soluţie, care 
dă, pentru A, patru mii şapte sute opt zeci şi opt de ani, iar 
pentru B trei mii cinci sute nouăzeci şi unu de ani. 

— Nu prea sunt tineri — observă Amédée Florence, fără să 
se clintească. Dar celelalte o mie o sută nouă zeci şi şase de 
soluţii... 

— Erau şi ele la fel de exacte. Cum toţi multiplii de 9 
satisfac ecuaţia, numărul soluţiilor exacte este infinit. 

Chiar dacă aş trăi zece mii de ani şi tot nu i-aş da de capăt. 
Căci, într-adevăr, dacă punem pentru vârsta lui A, x, iar pentru 
vârsta lui B, y... 

— Nu, nu, domnule Poncin ! îl întrerupse Florence, 
înspăimântat. Mai bine propun altă problemă care, pentru 

dumneata, are măcar meritul noutăţii. 

— Te ascult cu plăcere — răspunse domnul Poncin, cu 
creionul în mână, gata să scrie. 

— Trei persoane — dictă Amédée Florence — înalte, una de 
un metru nouăzeci, a doua de un metru şaizeci şi opt, şi ultima 
de douăzeci şi şapte de centimetri, au parcurs trei sute treizeci 
şi doi de kilometri în douăzeci şi opt de zile. Câţi kilometri vor 
parcurge într-o secundă, opt persoane, dintre care două fără 
picioare, ştiind că vârsta lor medie este de patruzeci şi cinci de 
ani ? 

— E o regulă de trei — spuse domnul Poncin — a cărui 
frunte grozav de încreţită arăta că gândeşte. 

— Studiaz-o cu mintea odihnită — se grăbi să-l sfătuiască 
Amédée Florence. Deci, tot timpul călătoriei noastre, numai 
calcule de felul acesta ai notat în carnet ? 

— Da' de unde, domnule Florence ! protestă Poncin, cu un 
aer important. Pentru mine, problemele nu sunt decât o 
distracţie, o destindere, un joc al minţii. De obicei, mă ocup de 
chestiuni mai înalte şi mai serioase, te rog să mă crezi. 

— Aş putea şti ?... 

— Eu sunt statistician — mărturisi domnul Poncin, cu falsă 
modestie. 

— Deci, acolo e numai statistică — spuse Florence arătând 
faimosul carnet. 

— Da, domnule — răspunse domnul Poncin, cu adevărat 
beat de entuziasm. Notele acestea sunt o mină de informaţii, 
inepuizabilă ! Am descoperit lucruri uimitoare, domnule ! 

Domnul Poncin deschisese caietul şi răsfoi repede paginile. 

— Iat-o pe aceasta, domnule ! exclamă el arătând una din 
note, datată 16 februarie. În şaptezeci de zile, am văzut nouă 
turme de antilope, numărând în total trei mii nouă sute şapte 
capete (le-am numărat), ceea ce dă o medie de patru sute 
treizeci şi patru antilope şi unsprezece sutimi, de fiecare turmă. 
Într-un an, am fi întâlnit deci, matematic, patruzeci şi şase de 

turme şi nouăzeci şi trei sutimi de turmă, adică douăzeci de mii 
trei sute şaptezeci şi două de antilope şi şaptezeci şi opt de 
sutimi. De unde rezultă în mod matematic că cele cincizeci şi 
patru de mii şase sute de kilometri pătraţi, la care evaluez 
suprafaţa buclei Nigerului, conţin cinci sute cincizeci şi şase de 
mii o sută şaptezeci şi şase de antilope şi opt sute nouăzeci şi 
patru miimi de antilope. lată o informaţie destul de prețioasă 
pentru zoologie, nu-i aşa ? 

— Într-adevăr... într-adevăr... — bâigui Amédée Florence, 
năucit. 

— Lucruri uimitoare, v-am spus! continuă între timp 
domnul Poncin, volubil. Ştiu, de pildă, că în bucla Nigerului 
există o medie de nouă miimi de caimani şi de douăzeci şi şapte 
zece miimi de hipopotami pe metru pătrat de râu ! Că ea a 
produs, anul acesta, şase sute optzeci şi două de triliarde trei 
sute douăzeci şi unu de biliarde două sute treizeci şi trei de 
miliarde o sută şapte milioane patru sute optzeci şi cinci de mii 
plus unu boabe de mei ! Că se nasc în ea zilnic, în medie, 
douăzeci şi opt miimi de copil în fiecare sat şi că aceste douăzeci 
şi opt de miimi cuprind două sute şaptezeci şi şapte de miimi de 
fată şi o sută nouăzeci şi nouă şaptesprezece miimi de băiat! Că 
tatuajele negrilor din regiunea aceasta, puse cap la cap, ar 
forma o sută trei mii cinci sute douăzeci de optimi din ocolul 
pământului ! Că... 

— Destul... destul !... domnule Poncin — îl întrerupse 
Florence astupându-şi urechile. E minunat, într-adevăr, dar 
mărturisesc că e prea mult pentru mine. O ultimă întrebare. 
Toate hieroglifele pe care mi-am îngăduit să le copiez într-o 
bună zi ar avea, deci, sensuri asemănătoare cu cele arătate 
acum ? 

— Exact — declară domnul Poncin. 5 D şi 16 F reprezintă 
data şi înseamnă pur şi simplu 5 decembrie şi 16 februarie. S. s. 
înseamnă sate străbătute. O. oameni, M. medie, F. femei, P. S. 
pe sat, k. p. kilometru pătrat etc, etc. Toate acestea sunt cât se 

poate de simple. Cel mai interesant lucru e concluzia, adică 
populaţia totală a buclei Nigerului. Vezi, la 5 decembrie, p.t., 
adică populaţia totală : 1.479.114. 

— Da, văd — spuse Florence — dar mai văd şi la data de 16 
februarie: P.t. 470.652. Care din aceste două cifre e cea bună ? 

— Amândouă — afirmă domnul Poncin. Prima era 
adevărată la 5 decembrie, a doua la 16 februarie. 

— În acest interval a avut loc deci, fără să ştim, o molimă 
groaznică. 

— Asta nu ştiu şi nu vreau să ştiu, declară superb domnul 
Poncin. Un statistician demn de acest nume îşi interzice să 
judece, domnule. El priveşte, observă, socoteşte mai ales, 
numără, aici e totul, şi din cercetarea lui, din observaţiile lui, 
din numărătorile lui, rezultatele decurg de la sine. N-are nici o 
importanţă dacă ele se schimbă. Aceasta e ma-te-ma-tic 
inevitabil, dacă factorii lor s-au schimbat. Un asemenea 
amănunt n-ar putea împiedica o adunare să fie adunare, o 
scădere să fie scădere, o înmulţire... 

— Să fie înmulţire, et caetera. 

— Et caetera — repetă fără să se gândească domnul 
Poncin. Statistica e o ştiinţă imuabilă, dar care evoluează 
necontenit, domnule. 

Curiozitatea fiindu-i satisfăcută mai mult decât spera, 
Amédée Florence se grăbi să încheie discuţia la maxima aceasta 
admirabilă. 

Când prizonierii se aflau împreună, subiectul discuţiilor 
erau mai serioase. După cum lesne se poate închipui, ei 
vorbeau, cel mai adesea, despre situaţia lor şi despre cel de care 
depindea ea, adică despre Harry Killer, care le făcuse o 
impresie cu neputinţă de şters. 

— Cine o fi individul acesta ? întrebă într-o zi Barsac. 

— Un englez — răspunse Jane Buxton. Accentul lui nu lasă 
nici o urmă de îndoială. 

— Englez, fie — continuă Barsac, dar asta nu spune mare 

lucru. În orice caz, nu e un om obişnuit. Să creezi, în zece ani, 
oraşul acesta, să transformi deşertul aşa cum a făcut el, să 
aduci apa acolo unde era necunoscută de veacuri, o asemenea 
operă presupune un adevărat geniu, servit de cunoştinţe 
ştiinţifice imense. E de neconceput ca aventurierul nostru să 
posede daruri atât de minunate. 

— Şi e şi mai de neînțeles pentru mine, care îl socotesc pe 
Harry Killer nebun — spuse Amédée Florence. 

— Jumătate-nebun, măcar — rectifică doctorul Châtonnay 
— dar un jumătate-nebun alcoolic, ceea ce e cumplit, 

— Reunirea acestor două calităţi — spuse Amédée Florence 
— face din el un tip clasic de tiran, adică un impulsiv căruia 
soarta i-a dat puterea, şi care dispune de ea ca un copil 
răzgâiat. Incapabil să rabde cea mai uşoară împotrivire, el trece, 
dintr-un foc, de la furie la calm, şi invers, şi vădeşte un profund 
dispreţ pentru viaţa omenească, pentru a altora, bineînţeles. 

— Un asemenea tip nu e rar în Africa — explică doctorul 
Châtonnay. Deprinderea de a trăi necontenit laolaltă cu nişte 
oameni, pe care îi condamnă la bunul plac, îi transformă adesea 
în satrapi cruzi pe europenii care n-au un caracter ferm şi un 
suflet luminat ca să-i apere de căderea aceasta. Despotismul e o 
boală endemică în colonii. Harry Killer îl duce cam departe, 
atâta tot. 

— Eu, repet, îl socotesc nebun — conchise Amedee 
Florence. lar pe un nebun nu te poţi bizui. Sunt sigur că ne-a 
uitat, şi nimic nu garantează că, peste cinci minute, n-o să 
poruncească scurt să fim executaţi. 

Timp de o săptămână, presupunerile pesimiste ale lui 
Amédée Florence nu se împliniră şi până la 3 aprilie viaţa se 
desfăşură fără ca să se ivească nimic nou. În schimb, ziua aceea 
fu marcată de două evenimente de natură diferită. Pe la orele 
trei după-amiază, prizonierii avură plăcuta surpriză să o vadă 
sosind pe Malik. De cum o zări pe Jane Buxton, Malik se aruncă 
la picioarele ei şi sărută cu o înflăcărare emoţionantă mâinile 

bunei sale stăpâne, care era şi ea foarte mişcată. 

De la mica negresă prizonierii aflară că ea, în loc să fie 
transportată cu planoarele, venise împreună cu paisprezece 
oameni şi cu cei doi sergenţi din fosta escortă, parcurgând 
drumul în etape în decursul cărora se purtaseră cât se poate de 
rău cu ea. Jane Buxton şi ceilalţi se feriră s-o întrebe pe Malik 
despre Tongane, de la care, judecând după tristeţea tinerei 
negrese, ea nu avea, cu siguranţă, nici o veste. 

Două ore după sosirea lui Malik, se ivi un al doilea 
incident, de o cu totul altă natură. Să fi fost ora cinci, când 
Tchoumouki veni fuga în galerie. Dând semnele unei vii agitaţii, 
el le aduse la cunoştinţă prizonierilor că era trimis de Harry 
Killer, cu porunca de a o aduce la Stăpân pe domnişoara 
Mornas, pe care acesta se încăpățâna s-o considere drept 
viitoarea lui soţie. 

Prizonierii, fără excepţie, răspunseră printr-un refuz 
categoric la comunicarea lui Tchoumouki şi acesta, cu toate 
stăruinţele lui, trebui să se retragă. De îndată ce negrul plecă, 
se discută cu însufleţire ciudata invitaţie a lui Harry Killer. Toţi 
erau de acord că tovarăşa lor nu trebuia, sub nici un motiv, să 
se despartă de ei! 

— Vă mulţumesc, dragi prieteni, pentru protecţia curajoasă 
cu care mă înconjurați — le spuse Jane Buxton ; dar să nu 
credeţi că aş fi lipsită de apărare, chiar dacă m-aş afla singură 
în faţa brutei acesteia, care, la urma urmei, nu e invulnerabilă. 
Dacă pe voi v-au percheziţionat, pentru o femeie n-au socotit 
utilă o asemenea precauţie, şi mi-au lăsat arma aceasta. 

Vorbind astfel, Jane Buxton le arătă pumnalul găsit în 
mormântul fratelui ei, şi pe care de atunci îl purta la brâu. 

— Fiţi siguri că, la nevoie, voi şti să-l folosesc — încheie ea. 

Abia îşi pusese la loc pumnalul pe care îl ascundeau 
poalele  bluzei, când Tchoumouki se  reîntoarse complet 
înnebunit. Auzind răspunsul domnişoarei Mornas, Harry Killer 
fusese cuprins de o criză de nebunie furioasă şi-i poruncea 

acesteia să vină imediat la el. Dacă se încăpăţâna să refuze, cei 
şase prizonieri aveau să fie spânzurați pe loc. 

Ezitarea nu-şi mai avea rost şi Jane Buxton, în 
imposibilitate de a-i expune la o asemenea primejdie pe cei 
târâţi de ea în aventura aceasta, se hotărî să cedeze, în ciuda 
protestelor violente ale prietenilor ei. Aceştia încercară zadarnic 
să-i împiedice cu forţa plecarea. La chemarea lui Tchoumouki, o 
duzină de negri năvăliră în galerie şi-i reduseră la neputinţă pe 
cei cinci prizonieri, până când Jane Buxton dispăru. 

Ea se întoarse abia pe la opt seara, după o absenţă de trei 
ore nesfârşite, în timpul cărora tovarăşii ei, şi mai ales bietul 
Saint-Berain, care plângea cu hohote, fură chinuiţi de cele mai 
cumplite nelinişti. 

— Ce s-a întâmplat ? întrebară ei într-un glas, când o 
zăriră. 

— Ce să se întâmple ? Totul a trecut cu bine — răspunse 
tânăra fată, tremurând încă. 

— La urma urmei, ce vroia de la dumneata ? 

— Nimic, sau mai degrabă vroia să mă vadă, atâta doar. 
Când am sosit, el începuse să bea, după cum se pare că 
obişnuieşte, şi era pe jumătate beat. M-a silit să mă aşez, şi a 
început să-mi facă complimente, în felul lui. Mi-a spus că îi plac, 
că i-ar place să aibă o nevastă ca mine, şi-a lăudat puterea şi 
bogăţiile, imense, după câte spune, şi de care mă voi bucura ca 
şi el când îi voi fi soţie. L-am ascultat liniştită, şi m-am mărginit 
să-i răspund că ne-a acordat pentru gândire o lună, din care 
abia a trecut o săptămână. Oricât vi s-ar părea de curios, el nu 
s-a înfuriat. Într-adevăr, cred că am oarecare influenţă asupra 
dementului acestuia. M-a asigurat că va lăsa să treacă o lună 
până să ia vreo hotărâre, dar cu condiţia să-mi petrec cu el toate 
după-amiezele. 

— Va trebui deci să te mai reîntorci acolo, fetiţa mea ! 
exclamă Saint-Berain deznădăjduit. 

— E neapărat necesar — răspunse Jane Buxton — dar 

judecând după cele petrecute în prima zi, nu cred că mă paşte 
vreo primejdie. Înainte de şapte, era complet beat, şi rolul meu 
a constat doar din a-i umple pipa şi paharul, până când bruta a 
început să sforăie, lucru de care eu am profitat ca să vin la voi. 

Începând din ziua aceea, Jane Buxton trebui, într-adevăr, 
să se ducă să-l vadă zilnic, pe la orele trei, pe Harry Killer, lângă 
care rămânea până la opt. După câte povestea ea, pactul 
continua să fie îndeplinit în mod paşnic. Toate după-amiezele se 
petreceau la fel. Când sosea, Jane îl găsea pe despot cu 
Consilierii săi ; Harry Killer le împărțea ordine care, altminteri, 
vădeau o inteligenţă neobişnuită. Nimic n-ar fi părut misterios în 
ordinele acestea legate de administrarea oraşului sau de 
lucrările agricole, dacă Harry Killer nu s-ar fi aplecat, din când 
în când, la urechea vreunui Consilier, ca să-i spună vreun secret 
a cărui natură Jane n-o cunoştea. 

Consiliul dura cu regularitate până la ora patru, apoi toţi 
ceilalţi se retrăgeau iar Jane Buxton rămânea cu Harry Killer. 
Dar acesta nu întârzia să o lase şi el singură. Într-adevăr, în 
fiecare zi, precis la ora patru şi jumătate, Harry Killer dispărea 
printr-o mică uşă a cărei cheie n-o lăsa din mâini. Unde se ducea 
? Jane n-avea nici cea mai mică idee. 

În primele trei zile, ea aşteptase reîntoarcerea lui Harry 
Killer, şi, la câteva clipe după plecarea lui, auzise vag nişte 
zgomote stranii, semănând a gemete depărtate, scoase de un 
om supus la tortură. Vaietele acestea durau cam un sfert de 
ceas, apoi încetau şi, după o lipsă de-o jumătate de ceas, Harry 
Killer, deschizând uşa prin care ieşise, revenea foarte bine 
dispus. După ce Jane îi umplea pipele şi-i turna în pahar, el se 
punea pe băut până se îmbăta de tot. 

Timp de trei zile, Jane Buxton aşteptase deci reîntoarcerea 
lui Harry Killer în odaia în care acesta o lăsa ; curând însă, 
nemaiputând suporta să audă vaietele depărtate, semne vădite 
ale unei suferinţe pe care îi era cu neputinţă s-o aline, Jane 
luase obiceiul să circule, în jumătatea de oră de singurătate, 

prin Palatul al cărui personal, Consilieri, servitori negri şi Merry 
Fellows, începuseră să o cunoască, ba chiar îi arătau un 
oarecare respect. 

În fiecare seară, exista un moment în care beţia îl lăsa pe 
Harry Killer cu totul în mâinile ei. Atunci i-ar fi fost uşor să-l 
ucidă pe tiranul acesta alcoolic, lovindu-l cu pumnalul care 
constituia singura moştenire rămasă de la nefericitul ei frate. Şi 
totuşi, n-o făcuse. În afara silei fireşti pe care o resimțea la 
gândul că ar putea lovi un om lipsit de apărare, oricât de ticălos 
ar fi fost el, la ce i-ar fi folosit crima aceasta ? Dacă murea 
Harry Killer, tot rămânea întreaga bandă de tâlhari pe care el îi 
numea Consilieri, tot rămâneau negrii cu mutre de fiară din 
Garda Neagră, şi toată gloata interlopă care forma populaţia 
Blackland-ului. Situaţia prizonierilor ar fi fost, nu uşurată, ci, 
dimpotrivă, înrăutăţită prin moartea, poate, a singurului om din 
oraş care, în orele lui de luciditate, dovedise o inteligenţă reală 
şi fusese capabil să înţeleagă avantajele unei indulgenţe 
relative. Întrebaţi în privinţa aceasta, tovarăşii Janei Buxton 
căzuseră de acord cu ea. Nu, Harry Killer nu trebuia cu nici un 
preţ lovit. 

Dar un alt plan era mai bun poate. Fiindcă Jane se bucura 
de încrederea tiranului, ar fi fost oare imposibil să se profite de 
lucrul acesta ca ei să-l ia prizonier ? În clipa aceea, ostatecii ar 
fi avut şi ei, la rândul lor, un ostatec, şi ar fi putut trata cu 
putere egală. 

Din nefericire, planul acesta se lovea de mari greutăţi. 
Cum să pună mâna pe Harry Killer, în ciuda personalului care 
circula prin Palat şi a oamenilor care făceau de gardă la uşa 
lor ? Şi chiar dacă această primă piedică ar fi fost învinsă, nu se 
putea întâmpla oare ca populaţia Blackland-ului să fie, de fapt, 
fericită că scapă de el şi să nu vrea nici un fel de negocieri 
pentru eliberarea despotului ? În sfârşit, chiar dacă această 
ultimă presupunere, nu s-ar fi realizat, şi dacă până la urmă s-ar 
fi ajuns la un tratat de pace, prin ce mijloace i s-ar fi putut 

asigura ducerea la îndeplinire ? Atâtea probleme, a căror 
rezolvare era grozav de anevoioasă... 

În afara planului de răpire, Jane Buxton îşi făurea personal 
un altul, pe care nu-l mărturisise încă prietenilor ei. Curiozitatea 
şi mila îi erau stârnite din plin — una de absenţele regulate ale 
lui Harry Killer, cealaltă de vaietele depărtate pe care le auzea 
totdeauna la ora aceea a zilei. Seara, când Harry Killer, beat 
mort, nu mai ştia pe ce lume se află, ea se simţise, de câteva ori, 
ispitită să-i fure cheia de la uşa prin care el dispărea în fiecare 
după-amiază, şi să se ducă să vadă ce se află în dosul ei. Totuşi, 
până acum nu avusese destul curaj şi se împotrivise unei ispite a 
cărei satisfacere putea avea urmări grave. 

Cinci zile se scurseră astfel, şi sosi ziua de 8 aprilie. 

În ziua aceea, puţin după orele nouă seara, prizonierii, 
printre care şi Malik, adunaţi pe platforma bastionului, o 
ascultau pe Jane Buxton povestind peripeţiile unei zile 
desfăşurată, de altfel, ca şi cele precedente. La etajul de sub ei, 
Tchoumouki îşi făcea ultimele îndatoriri, înainte de a pleca până 
a doua zi. 

Nori grei, care, după cât se părea, aveau să se transforme 
curând în ploaie, făceau noaptea foarte întunecoasă, deşi luna 
nu se afla încă în ultimul pătrar. Pe platformă, unde nu ajungeau 
luminile de pe celălalt mal al lui Red River, era întuneric beznă. 

Deodată, ceva căzu pe dale şi făcu un zgomot sec, lovindu- 
le. Miraţi, prizonierii îşi întrerupseră imediat discuţia. De unde 
venea şi ce putea fi obiectul acela pe care ochii lor nici nu-l 
desluşeau măcar ? 

Amedee Florence fu primul care îşi recapătă sângele rece. 
În câteva secunde, el descoperi misteriosul proiectil. Era o 
piatră destul de mare, legată cu o sfoară care, la celălalt capăt, 
trecând pe deasupra parapetului, trebuia să fie cufundat în Red 
River. 

Ce puteau să însemne toate acestea ? Era vorba de o cursă 
întinsă cu cine ştie ce scop sau prizonierii aveau în Blackland un 

prieten necunoscut, care le trimitea astfel un mesaj ? Ca să afle, 
n-aveau decât să tragă sfoara la al cărui capăt, în acest caz, 
trebuie să fie legat un bilet. Fără să mai stea pe gânduri, 
Amedee Florence începu să tragă sus sfoara, dar trebui să se 
lase ajutat de doctorul Châtonnay. Sfoara, prea subţire, îi 
aluneca printre degete, din cauza greutăţii pe care o suporta. 
Nu putea deci să fie vorba de un simplu bilet. 

Curând, cei doi avură în mâini capătul, de care era legată o 
funie mult mai groasă. Aşa cum făcuseră cu sfoara, ei traseră 
sus şi funia. După ce ridicară destul de uşor vreo treizeci sau 
treizeci şi cinci de metri, se ivi o rezistenţă, nu fixă, cum ar fi 
fost în cazul când de funie ar fi legat un obiect dur, ci elastică, 
făcută parcă de un om care ar fi tras de capătul de jos. Timp de 
câteva clipe, cei de pe platformă se simţiră foarte încurcaţi. Ce 
trebuiau să facă ? 

— Să legăm funia, propuse Amedee Florence. O să ne dăm 
seama dacă asta vrea cel ce ne-o trimite. 

Si aşa făcură. 

Curând, funia se întinse. Fără doar şi poate, cineva se 
căţăra pe ea, cineva pe care prizonierii, aplecaţi peste parapet, 
se căzniră să-l zărească. Şi, într-adevăr, curând, desluşiră o 
formă omenească suind rapid de-a lungul zidului. 

Vizitatorul necunoscut îşi termină ascensiunea. O clipă mai 
târziu, el sărea peste parapet şi cădea în mijlocul prizonierilor 
uluiţi. 

— Tongané !... exclamară ei, cu voci înăbuşite. 


V. NOUA ÎNCHISOARE 


Tongan€ nu numai că nu murise, dar, aşa cum explică el 
mai târziu, nu fusese nici măcar rănit în urma atacului prin 
surprindere de la Kubo. Cum razele proiectorului nu-l 
atinseseră, el izbutise să se strecoare neobservat la adăpostul 
copacilor, iar atacatorii nu se mai ocupaseră de el. 

Făcând aceasta, Tongane nu se gândise nici o clipă să-şi 
părăsească stăpânii, cu atât mai puţin cu cât Malik se afla cu ei. 
Dimpotrivă, nu urmărea decât să le vină în ajutor, dar se 
gândise, pe bună dreptate, că ar putea mai uşor s-o facă 
păstrându-şi libertatea. 

Departe de-a se gândi la fugă, el se ţinuse după atacatori. 
Le găsise urma, apoi, îndurând nenumărate lipsuri în timpul 
traversării pustiului, îi urmărise pas cu pas pe cei ce-o aduceau 
pe Malik la Blackland, trăind doar din fărâmiturile culese de pe 
locurile unde ei poposiseră înaintea lui. Pe jos, Tongan€ mersese 
la fel de repede pe cât merseseră ei călări, şi străbătuse zilnic 
câte cincizeci de kilometri. 

Doar în imediata apropiere a Blackland-ului credinciosul 
negru se distanţase dinadins de ei. De îndată ce pătrunsese într- 
un câmp cultivat, el se oprise şi aşteptase noaptea pentru a 
risca să pătrundă în teritoriul acesta necunoscut. Până 
dimineaţa, se ascunsese într-un tufiş stufos. Amestecându-se 
apoi în mulţimea de negri, lucrase pământul laolaltă cu ei, şi tot 
ca ei primise loviturile de bâtă pe care paznicii le împărțeau cu 
dărnicie. Seara, intrase în cartierul central, fără ca nimeni să-i 
dea vreo atenţie. 

Astfel se scurseseră câteva zile, în timpul cărora Tongane 
şterpelise dintr-o colibă părăsită funia. Înarmat cu prada lui, el 
izbutise, ţinându-se după câţiva oameni din Civil Body, să 
ajungă la râu, unde, timp de două zile care i se păruseră fără 
sfârşit, stătuse ascuns sub bolta unui canal, pândind momentul 
prielnic. 

În aceste două zile îi văzuse în fiecare seară pe prizonieri 
umblând de colo colo pe platforma bastionului, dar se căznise 
zadarnic să le atragă atenţia. Prilejul aşteptat se ivise abia a 
treia zi, 8 aprilie. Norii groşi făcuseră noaptea foarte întunecată, 
şi Tongane profitase de beznă ca să iasă din ascunzătoare şi să 
le arunce stăpânilor săi funia folosită, apoi ca să ajungă până la 
ei. 

Cum lesne se poate închipui, explicaţiile acestea n-au fost 
date decât mai târziu. Pentru moment, Tongane se mulţumi să 
sugereze că toţi ar putea fugi pe aceeaşi cale pe care o folosise 
el ca să vină. Jos, ar găsi o luntre de care el izbutise să facă rost, 
şi n-ar fi avut apoi decât să coboare pe Red River, la vale. Inutil 
de spus că planul lui fu adoptat fără discuţie. Cu patru oameni 
la vâsle şi cu ajutorul apei, s-ar fi putut face prea bine şase mile 
pe oră. Dacă, deci, plecau înainte de ora unsprezece, până în 
zori ar fi străbătut peste şaptezeci şi cinci de kilometri, adică ar 
fi depăşit demult nu numai zona de protecţie situată în bătaia 
cycloscopului, de a cărei supraveghere fără doar şi poate că ar fi 
reuşit să scape plutind la adăpostul malurilor, dar şi limita 
câmpurilor cultivate şi chiar ultimul dintre posturile aflate în 
plin pustiu. Apoi, ca să nu fie zăriţi de planoare, ar fi fost de- 
ajuns să se ascundă în timpul zilei în vreo scobitură a malului, şi 
să reia navigația pe timp de noapte, până când ar fi ajuns la 
Niger. Cum Red River-ul probabil că se vărsa în Niger cam pe la 
Bikini, sat în aval de Saye, deoarece curgea pe fosta albie a 
uedului Tafasasset, ar fi fost vorba deci de-o călătorie de patru 
sute cincizeci de kilometri în total, adică de patru sau cinci nopţi 
de navigaţie. 

Planul acesta, repede discutat, fu adoptat la fel de repede. 
Înainte de a trece la executarea lui prizonierii trebuiau, totuşi, 
să se debaraseze de Tchoumouki. Se întâmpla uneori ca negrul 
să rămână ore întregi, seara, în galerie sau pe platformă, şi 
lucrurile nu puteau fi lăsate la bunul său plac. Trebuia lucrat, şi 
încă rapid. 

Lăsând-o pe Jane Buxton, pe inutilul domn Poncin şi pe 
Tongane în partea de sus a bastionului, ceilalţi prizonieri 
porniră să coboare scara. După primele trepte, ei îl văzură pe 
Tchoumouki, la etajul de dedesubt, căutând să-şi termine, cu 
înţeleaptă încetineală, munca de fiecare zi. Negrul nu le dădu 
nici o atenţie celor patru bărbaţi de a căror prezenţă n-avea, de 
altfel, nici un motiv să se teamă. Aceştia putură deci să se 

apropie de el, fără să-i trezească bănuielile. 

Conform planului dinainte stabilit, Saint-Berain începu 
atacul. Mâinile lui puternice prinseră deodată gâtul negrului, 
care nu mai avu timp să strige. Ceilalţi trei apucară apoi braţele 
şi picioarele puşlamalei. Tchoumouki fu legat cu grijă ; 
atacatorii îi vârâră un căluş în gură şi-l încuiară într-o carceră a 
cărei cheie fu aruncată în Red River. În felul acesta avea să fie 
întârziată, pe cât posibil, descoperirea evadării. 

Urcându-se din nou pe platformă, după terminarea acestei 
prime operaţii, cei patru europeni fură asaltaţi de o ploaie 
torențială. Aşa cum prevăzuseră, norii groşi se transformau în 
apă şi din cer cădeau adevărate cascade, mânate de rafale 
extrem de puternice. Hotărât lucru, norocul se dovedea a fi de 
partea fugarilor. Un ecran lichid împiedica vederea la douăzeci 
de metri şi abia dacă se zăreau, confuze şi vag, aprinse pe 
celălalt mal, luminile cartierului locuit de Merry Fellows. 

Coborârea începu îndată şi se efectua fără nici un incident. 
Unul după altul, cu Amédée Florence în frunte şi cu Tongane la 
urmă, fugarii îşi dădură drumul de-a lungul funiei al cărei capăt 
de jos era fixat de-o luntre destul de mare ca să încapă toţi în 
ea. Degeaba i se propuse Janei Buxton să fie legată. Tânăra 
refuză cu energie lucrul acesta şi tinu să arate că îndemânarea 
ei sportivă nu era cu nimic mai prejos decât a celorlalţi. 

Înainte de a părăsi platforma, Tongan€ avu grijă să dezlege 
funia de crenelul de care era fixată şi în jurul căruia o făcu doar 
să treacă, ţinând-o cu mâinile de o parte şi de alta. Apucând cele 
două părţi petrecute liber pe după crenel, el cobori lângă ceilalţi 
şi aduse jos toată funia trăgând-o de unul din capete. Astfel, nu 
mai rămânea nici o urmă a evadării. 

La zece şi ceva, priponul fu desprins de mal şi luntrea, 
împinsă de curent, porni pe întinsul apei. Fugarii stăteau pitiţi 
înlăuntrul ei, cu capetele la nivelul scândurii care căptuşea 
marginea de sus. Când avea să ajungă în afara oraşului, al cărui 
zid exterior se afla abia la o distanţă de şase sute de metri, 

intenționau să treacă la vâsle şi să mărească viteza. Până atunci, 
deşi ploaia torențială forma o perdea de nepătruns, era mai bine 
să nu se arate de loc. 

Astfel, se scurseră câteva minute ; fugarii se şi socoteau 
ieşiţi din incintă, când luntrea se izbi de o stavilă şi rămase 
brusc înţepenită acolo. Pe pipăite, cei dinlăuntrul ei îşi dădură 
seama, deznădăjduiţi, că nimeriseră într-un grilaj de fier foarte 
înalt, întărit cu plăci de tablă în partea de sus, şi a cărui bază 
dispărea sub apă. Zadarnic încercară să scape de grilajul acesta, 
depărtând luntrea de el. Capetele grilajului erau prinse de zidul 
exterior care limita de o parte cartierele locuite de Civil Body şi 
de Merry Fellows, iar de cealaltă parte drumul de pază făcut în 
jurul incintei particulare a Uzinei. Bieţii fugari fură nevoiţi să 
recunoască de data aceasta că impasul era fără ieşire. 

Harry Killer avea dreptate. Măsurile lui de pază erau bine 
luate. Liber în timpul zilei, cursul lui Red River era barat 
noaptea. 

Trebui să treacă destul de mult timp până când fugarii, 
deznădăjduiţi, să-şi poată recăpăta curajul. Întristaţi de moarte, 
ei nu mai simțeau ploaia care cădea într-una şi se lăsau muiaţi 
până la oase fără să-şi dea seama. Să se întoarcă, să se prezinte 
învinşi la poarta Palatului şi să-şi vâre singuri mâinile în 
cătuşe ? Lucrul acesta nu se puteau hotărî să-l facă. Şi totuşi, ce 
puteau încerca ? Să treacă peste panourile metalice, absolut 
netede, ar fi fost în orice caz imposibil. Şi cu atât mai mult nu se 
puteau gândi să treacă luntrea pe deasupra panourilor. lar fără 
luntre, fuga devenea irealizabilă. De asemenea, nu se puteau 
gândi nici să debarce pe vreunul din maluri, căci la stânga se 
afla Uzina, iar la dreapta cartierul locuit de Merry Fellows. În 
toate părţile, drumul le era închis. 

— Îmi închipui că n-o să ne culcăm aici — spuse în sfârşit 
Amédée Florence. 

— Unde ai vrea să mergem ? întrebă Barsac, foarte 
încurcat. 


271 


— Oriunde, în afară de locuinţa Majestății sale Harry Killer 
— răspunse reporterul. Pentru că tot n-avem de ales, de ce n-am 
încerca să închiriem un nou apartament în clădirea numită, pe 
cât se pare, Uzina ? 

Într-adevăr, lucrul acesta merita să fie încercat. În 
microcosmosul acela, atât de deosebit de restul oraşului, poate 
că aveau să găsească ajutor. Cum în nici un caz nu se putea ca 
situaţia lor să devină mai rea, nu riscau nimic încercând. 

Luntrea fu deci împinsă spre ţărmul stâng şi trasă la mal în 
colţul incintei, deci în susul drumului de pază, lat de vreo 
cincizeci de metri, din jurul Uzinei. Perdeaua ploii era atât de 
opacă încât, la distanţa aceasta mică, de cincizeci de metri, nu 
se zărea nici măcar clădirea Uzinei. 

Deşi vuietul elementelor dezlănţuite acoperea pesemne 
toate celelalte zgomote, iar vârtejul picăturilor de ploaie 
împiedica vederea, fugarii porniră cu prudenţă pe drumul de 
pază pe care erau nevoiţi să-l traverseze. 

La jumătatea drumului, se opriră. 

Acolo începea să se zărească vag, la cel mult douăzeci de 
metri, colţul unde se uneau zidurile de vest şi de nord ale 
Uzinei, acesta din urmă venind dinspre dreapta, paralel cu 
incinta oraşului, iar celălalt prelungindu-se în susul apei, pe 
malul Red River-ului. Contrar fațadei Palatului, orientată în 
acelaşi fel, această ultimă parte a zidului nu dădea direct în apă, 
ci era despărțită de ea printr-un chei destul de larg. 

După ce terminară recunoaşterea terenului, fugarii nu se 
puteau hotări să pornească iar, căci zăriseră, chiar la colţul 
zidului Uzinei, un obiect cât se poate de neliniştitor : o gheretă, 
a cărei siluetă bine cunoscută se profila vag în ploaie. Cum orice 
gheretă implică şi o santinelă, aceasta din urmă, deşi nu se 
vedea, trebuia cel puţin presupus că intrase la adăpost. 

Totuşi, fugarii nu puteau rămâne veşnic locului, căci ar fi 
oferit astfel cea mai bună cale de-a fi surprinşi, în cazul când 
presupusa santinelă ar fi ieşit din adăpost sau când ploaia ar fi 


272 


încetat pe neaşteptate. 

Făcându-le semn celorlalţi să-l urmeze, Amédée Florence 
înainta câţiva metri pe drumul de pază, depărtându-se de Red 
River, apoi izbuti să-l traverseze şi se întoarse ţinând-o pe lângă 
zidul Uzinei. În felul acesta se putea trece pieziş pe lângă 
ghereta a cărei deschidere pesemne că dădea spre râu. 

Ajunşi la colţul zidului, fugarii se opriră din nou, ca să ţină 
sfat, apoi, după ce totul fu bine stabilit, Amédée Florence, Saint- 
Berain şi Tongane€ cotiră colţul, porniră spre chei şi alergară 
până la ghereta în care se năpustiră cu avânt. 

Un om, un Merry Fellow, se afla într-adevăr acolo. Surprins 
de atacul neaşteptat, pe care nimic nu-i îngăduia să-l bănuiască, 
el nu mai avu timp să-şi folosească armele, iar strigătul i se 
pierdu în furtună. Saint-Berain îl şi înhăţase de gât şi-l dobora la 
pământ, aşa cum îl doborâse pe Tchoumouki. Albul se prăbuşi, 
la fel cum se prăbuşise negrul. 

Tongane€ alergă atunci la luntre, de unde aduse funia cu 
care santinela fu legată cum se cuvine, apoi fără să mai aştepte, 
fugarii porniră de-a lungul râului în direcţia Palatului, mergând 
unul după altul, lipiţi de zidul Uzinei. 

Una din ciudăţeniile Uzinei era lipsa totală, până aici, a 
oricărei deschideri spre afară. Aşa cum fugarii putuseră 
constata de la înălţimea bastionului, Uzina nu avea nici o ieşire 
în partea dinspre Esplanadă. În partea opusă, atât cât privirile 
lor izbutiseră să vadă prin perdeaua deasă a ploii, tot nu existau 
ieşiri. La fel părea să fie şi la faţada dinspre nord, care dădea 
spre râu. 

Totuşi, dacă se făcuse un chei, cheiul trebuia să servească 
la ceva. Şi la ce ar fi putut servi dacă nu la descărcatul 
mărfurilor aduse de vase ? Exista deci, neapărat, un mijloc 
oarecare de a le transporta în Uzină. 

Raționamentul acesta nu era greşit. După ce străbătură o 
sută cincizeci de metri, fugarii descoperiră, într-adevăr, o poartă 
dublă, care părea făcută din plăci de fier la fel de ţepene şi de 

groase ca şi plăcile armurilor. Dar cum să deschidă poarta care, 
în afară, nu avea nici un fel 
de broască ? Cum să o mişte din loc ? Ba chiar cum să atragă 
atenţia celor din cartierul Uzinei, fără să atragă totodată şi 
atenţia celorlalte santinele care, pe cât se părea, făceau de pază 
prin împrejurimi. 

Lângă poarta aceasta mare, la câţiva paşi mai jos, se afla 
încă una, construită identic, dar mult mai mică şi făcută dintr-o 
singură bucată. Poarta aceasta avea broască, dar în lipsa unei 
chei potrivite sau al vreunei alt obiect care s-o poată forţa, 
prezenţa broaştei nu schimba cu nimic situaţia. 

După îndelungi ezitări, fugarii erau pe cale de-a se hotări 
să lovească cu pumnii în poartă şi, la nevoie, cu picioarele, când 
o umbră, venind dinspre Esplanadă, se ivi din susul râului. 
Nedesluşită în mijlocul potopului de ploaie, umbra se îndrepta 
spre ei. Cum cheiul nu avea altă ieşire în afara drumului de pază 
care, după ce făcea ocolul uzinei, se întorcea spre Esplanada de 
unde venea omul pornit la plimbare nocturnă, exista şansa ca el 
să aibă drept ţintă una din cele două porţi dinspre chei. 

Fugarii, care nu mai aveau timp să se dea înapoi, se 
ascunseră cât putură mai bine în pervazul porţii mari, gata să se 
năpustească asupra necunoscutului, la momentul potrivit. 

Acesta însă înainta atât de nepăsător şi trecu prin faţa lor, 
aproape atingându-i, vădind într-o asemenea măsură că habar n- 
avea de prezenţa lor, încât ei renunţară la violenţa care nu 
părea de loc necesară. Încurajaţi de nemaipomenita orbire a 
necunoscutului, porniră la rând după el, pe măsură ce trecea de 
fiecare, în aşa fel încât atunci când necunoscutul se opri, după 
cum prevăzuseră, în faţa porţii mici, şi când vâri cheia în 
broască, avea în spate, aşezaţi în semicerc, opt spectatori atenţi, 
a căror existenţă nici n-o bănuia măcar. 

Poarta se deschise. Îmbrâncindu-l fără milă pe cel ce o 
descuiase, fugarii se năpustiră în urma lui, iar ultimul dintre ei o 
împinse, făcând-o să se închidă cu un zgomot. 

Şi se pomeniră apoi într-o beznă adâncă. Iar din beznă se 
înălţă un glas blând, ca să rostească, pe un ton oarecum mirat, 
nişte cuvinte uimitor de calme : 

— Nu zău !... spunea glasul acela. Ce înseamnă asta ?... Ce 
vreţi cu mine ?... Ce s-a întâmplat ?... 

Deodată licări o lumină slabă, care păru strălucitoare în 
bezna aceea. Janei Buxton îi venise ideea să-şi aprindă lampa 
electrică de buzunar care îi mai adusese un serviciu important 
la Kukoro. În conul de lumină apărură în acelaşi timp Tongané 
şi, în faţa lui, un bărbat subţirel, cu părul de-un blond spălăcit, 
cu hainele leoarcă de apă şi care se rezemase de zid, gâfâind 
uşor. 

Zărindu-se unul pe altul, Tongane şi bărbatul cel blond 
scoaseră amândoi odată, dar într-un fel diferit, o exclamaţie 
asemănătoare. 

— Sergentul Tongane ! spuse bărbatul cel subţirel, cu 
acelaşi glas blând şi pe acelaşi ton de mirare calmă. 

—  Mosiu Camaret! exclamă negrul, rotindu-şi ochii 
speriaţi. 

Camaret !... Jane Buxton tresări la auzul numelui 
acestuia pe care îl cunoştea bine, căci era al unuia dintre cei ce 
fuseseră împreună cu fratele ei. 

Între timp, Amédée Florence socoti nimerit să intervină. 
Fiindcă se aflau între cunoscuţi, prezentările puteau fi forţate. 
De aceea, făcând un pas şi, intrând în conul de lumină, 
reporterul spuse : 

— Domnule Camaret, prietenii mei şi cu mine am fi dornici 
să vă vorbim. 

— Nimic mai uşor — răspunse Camaret, fără să se 
clintească. 

Şi, apăsând pe un buton, făcu să strălucească becurile 
electrice din tavan. Fugarii văzură că se aflau într-o încăpere 
boltită, lipsită de orice fel de mobilă. Vreun vestibul, după câte 
părea. 

Marcel Camaret deschise o uşă, în dosul căreia se zărea 
capătul unei scări, şi, făcându-le loc să treacă, spuse cu o 
simplitate desăvârșită : 

— Vă rog, fiţi buni şi intraţi... 


VI. MARCEL CAMARET 


Stupefiaţi de primirea aceasta, a cărei politeţă obişnuită 
devenea extraordinară într-o asemenea situaţie, cei şase 
europeni, urmaţi de cei doi negri, porniră pe scara luminată din 
plin de numeroase becuri electrice. După ce urcară vreo 
douăzeci de trepte, pătrunseră într-un al doilea vestibul, unde se 
opriră. Urcând ultimul, Marcel Camaret străbătu vestibulul 
acesta, şi, deschizând o nouă uşă, se dădu la o parte, ca şi mai 
înainte, ca să le facă loc oaspeţilor săi neaşteptaţi. 

Aceştia intrară într-o încăpere imensă în care domnea o 
mare dezordine. O masă de desen ocupa una din laturi, iar o 
bibliotecă uriaşă le ocupa pe celelalte trei. Vreo zece scaune 
zăceau puse la întâmplare, toate pline de vrafuri de cărţi şi de 
hârtii. Marcel Camaret apucă unul din vrafurile acestea, îl puse 
liniştit pe jos şi luă în stăpânire scaunul rămas astfel liber. 
Încurajaţi de exemplul lui, oaspeţii îl imitară, şi curând, toată 
lumea se afla aşezată, în afară de Malik şi de Tongane, rămaşi 
respectuoşi în picioare. 

— Cu ce vă pot fi de folos ? întrebă atunci Marcel Camaret, 
care părea într-adevăr că găseşte cât se poate de firească vizita 
aceasta neobişnuită. 

În cele câteva minute cât se instalaseră, fugarii avuseseră 
timp să examineze personajul căruia îi violau domiciliul cu atâta 
îndrăzneală, şi examinarea aceasta îi linişti curând. 
Necunoscutul salutat de Tongané cu numele de Camaret era 
într-adevăr un om ciudat, şi atât de distrat încât aproape că se 
izbise de ei pe chei fără să-i vadă aerul lui absent şi detaşat de 
tot ce se întâmpla, simplitatea şi calmul cu care primea nişte 

oameni care năvăliseră la el într-un mod atât de brutal, erau 
extraordinare. Toate acestea nu puteau fi contestate. Dar tocmai 
ciudăţenia unor asemenea lucruri, cu siguranţă anormale, nu 
contraziceau de loc cinstea, sau mai degrabă „nevinovâăţia" 
vădită a omului acestuia, al cărui trup abia format semăna cu al 
unui adolescent. Nu, cel ce avea fruntea atât de largă şi privirea 
atât de limpede a unor ochi admirabili nu putea face parte din 
aceeaşi familie morală cu Harry Killer, deşi totul arăta că îi 
împărtăşea viaţa. 

— Domnule Camaret — răspunse Barsac, căpătând 
încredere — venim să vă cerem ocrotirea. 

— Ocrotirea ?... repeta Camaret cu un ton de uşoară 
surpriză. Doamne, împotriva cui ? 

— Împotriva stăpânului, sau mai degrabă a despotului 
acestui oraş, împotriva lui Harry Killer. 

— Harry Killer !... Un despot !... repetă Camaret, care 
părea că nu înţelege. 

— Nu ştiaţi asta ? întrebă Barsac, mirat şi el. 

— Pe cinstea mea că nu. 

— Totuşi, nu se poate să nu ştiţi că există un oraş în 
apropierea dumneavoastră — stărui Barsac oarecum scos din 
fire. 

— Sigur ! recunoscu Marcel Camaret. 

— Şi nici că oraşul acesta se numeşte Blackland... 

— Ah ! Se numeşte Blackland ?... făcu Camaret. Într- 
adevăr, nu-i un nume urât... Nu, nu-l cunoşteam, dar acum, când 
mi l-aţi spus, îl cunosc. De altfel, îmi e perfect egal... 

— Dacă nu cunoaşteţi numele oraşului, continuă Barsac, nu 
fără un pic de ironie în glas, ştiaţi măcar, presupun, că e locuit, 
ba chiar că are o populaţie destul de numeroasă. 

— Fireşte — răspunse Camaret, senin. 

— Oricărui oraş îi trebuie o administraţie, o conducere... 

— Aşa e... 

— La Blackland, întreaga conducere ţine de persoana lui 

Harry Killer, care nu e decât un bandit, un despot crud şi 
sângeros, o brută alcoolizată, ca să nu zic un nebun. 

Marcel Camaret îşi ridică spre Barsac privirea pe care o 
ţinuse până atunci coborâtă. Părea buimăcit, uluit mai ales. Şi 
avea într-adevăr aerul unui om picat din lună. 

— Oh 1... murmură el oarecum rătăcit. Folosiţi nişte 
expresii |... 

— Insuficiente pentru faptele care le motivează, continuă 
Barsac, înfierbântându-se. Dar, mai întâi, daţi-mi voie să vă spun 
cine suntem. 

Camaret acceptă, cu un gest de indiferenţă politicoasă şi 
nu prea încurajatoare. Barsac începu deci prezentările. 
Lăsându-i lui Jane Buxton pseudonimul ales de ea, el îşi arătă pe 
rând prietenii şi se arătă şi pe sine, spunând, după fiecare 
nume, calitatea persoanei de faţă. 

— Şi, în sfârşit, încheie el, iată-l pe Tongane€, asupra căruia 
nu mai e nevoie să insist căci, pe cât se pare, îl cunoaşteţi. 

— Da... da... — spuse domol Camaret, cu privirea din nou 
îndreptată spre podea. 

—  Însărcinat de guvernul francez... Dar, de fapt, 
dumneavoastră trebuie să fiţi francez, domnule Camaret... 

— Da... da... — murmură din nou inginerul, fără pic de 
căldură în glas. 

— Însărcinat, după cum spuneam, de guvernul francez, să 
conduc în bucla Nigerului o misiune din care fac parte şi 
prietenii mei aflaţi aici de faţă — continuă Barsac — am avut de 
luptat fără încetare împotriva piedicilor pe care Harry Killer le-a 
îngrămădit după bunul lui plac în calea noastră. 

— Cu ce scop să fi făcut asta ? obiectă Camaret, vădind un 
început de atenţie. 

— Cu scopul de a ne bara drumul Nigerului, căci Harry 
Killer vrea ca vizuina lui să rămână neştiută de nimeni, iată de 
ce a făcut totul ca să ne îndepărteze de ţinutul acesta, de teamă 
să nu auzim vorbindu-se despre Blackland, căruia nimeni, în 

Europa, nu-i bănuieşte măcar existenţa. 

— Ce spuneţi ? !... exclamă Camaret cu o însufleţire 
neobişnuită pentru el. E imposibil să nu se ştie nimic despre 
oraşul acesta în Europa, unde s-au întors nenumărați muncitori, 
după ce au petrecut aici un timp mai mult sau mai puţin 
îndelungat. 

— Totuşi, aşa este, replică Barsac. 

— Afirmaţi că nimeni, repet, nimeni nu ne cunoaşte insistă 
Camaret, din ce în ce mai tulburat. 

— Absolut nimeni. 

— Şi că partea aceasta a pustiului e socotită şi acum ca 
fiind complet nelocuită ? 

— Da, domnule, asta afirm. 

Camaret se ridicase şi străbătea încăperea în lung şi în lat, 
cuprins de o violentă emoție. 

— De neînchipuit !... De neînchipuit !... — murmura el. Dar 
agitația lui dură doar câteva clipe. Curând, regăsindu-şi calmul 
printr-un efort al voinţei, inginerul se aşeză iar pe scaun. 

— Continuaţi vă rog, domnule — spuse el, doar ceva mai 
palid decât de obicei. 

— N-am să vă plictisesc, cu povestirea tuturor necazurilor 
pe care le-am avut de îndurat — continuă Barsac, răspunzând 
invitaţiei lui Camaret. E de-ajuns să vă spun doar că după cea 
izbutit să ne despartă de escorta noastră, Harry Killer, furios că 
ne vedea stăruind în direcţia interzisă de el, şi-a pus oamenii să 
ne răpească în plină noapte şi ne-a transportat aici, unde, de 
două săptămâni, ne ţine prizonieri, ameninţându-ne mereu cu 
spânzurătoarea. 

Un pic de sânge se urcase în obrajii lui Marcel Camaret, a 
cărei privire începea să capete o expresie amenințătoare. 

— Ceea ce îmi spuneţi e de neînchipuit!... exclamă el, când 
Barsac termină de vorbit. Cum !... Harry Killer să se fi purtat 
astfel !... 

— Şi asta încă nu e totul, spuse Barsac, povestind odioasa 

purtare a cărei victimă fusese Jane Buxton şi măcelărirea celor 
doi negri, unul lovit de o torpilă aeriană, celălalt înhăţat de un 
planor şi trântit pe platforma turnului, unde fusese zdrobit în 
mod groaznic. 

Marcel Camaret se simţea adânc tulburat. Era pentru 
prima oară, poate, când părăsea domeniul abstracţiei pure ca să 
ia contact cu realitatea. Cinstea lui latentă avea enorm de 
suferit în urma întâlnirii acesteia. Cum ! El care n-ar fi strivit o 
muscă, trăise, fără să-şi dea seama, vreme îndelungată, alături 
de-o fiinţă capabilă de asemenea grozăvii! 

— E groaznic |... e cumplit !... spunea el. 

Sila adâncă inspirată de povestirea lui Barsac era, vădit 
lucru, pe cât de sinceră pe atât de profundă. Cum să împaci 
sensibilitatea, puritatea morală, neîndoielnică, a lui Camaret, cu 
prezenţa lui într-un oraş pe care calitatea conducătorului îl 
făcea atât de suspect ? 

— În sfârşit, domnule — observă Barsac, exprimând gândul 
tuturor — un om care comite cu sânge rece asemenea acte, nu e 
la prima lui încercare. Cu siguranţă că Harry Killer mai are şi 
alte crime pe conştiinţă. Aşadar, nu le cunoaşteţi ? 

— Cum de îndrăzniţi să-mi puneţi o astfel de întrebare ? 
protestă Camaret, revoltat. Nici vorbă că nu le cunosc, după 
cum nu le cunoşteam nici pe cele povestite de dumneavoastră şi 
nici pe cele, şi mai groaznice încă, pe care le bănuiesc acum. Nu 
am ieşit niciodată din uzina aceasta, care se bizuie în întregime 
pe mine, şi unde sunt ocupat să zămislesc nişte lucruri dintre 
care multe sunt, pot să spun, uimitoare ; aşadar, n-am văzut şi 
n-am ştiut niciodată nimic. 

— Dacă v-am înţeles bine, spuse Barsac, ne-aţi răspuns 
indirect, cel puţin în parte, la o întrebare pe care noi ne-o 
punem de când ne aflăm aici. Ni se părea de necrezut ca oraşul 
şi câmpia din jurul lui să fie opera lui Harry Killer. Când te 
gândeşti că, acum zece ani, aici era o mare de nisip ! În orice 
scop ar fi fost făcută, transformarea aceasta e uimitoare. lar 

Harry Killer, chiar dacă, în principiu, ar fi fost înzestrat cu o 
inteligenţă adevărată, de multă vreme inteligenţa aceasta i-ar fi 
fost înecată în alcool. Iată de ce nu înţelegeam cum ar putea să 
fie degeneratul acesta autorul unor asemenea minuni. 

— El !... exclamă Marcel Camaret cuprins de o bruscă 
indignare. El!... Nimicul ăsta, nulitatea asta !... Cum puteţi 
crede aşa ceva ? Opera e frumoasă, într-adevăr, dar pentru a o 
realiza trebuia altcineva decât un Harry Killer. 

— Cine e atunci autorul ei ? întreabă Barsac. 

— Eu |... rosti superb Marcel Camaret, cu faţa strălucind 
de mândrie. Eu am creat tot ce există aici. Eu sunt cel care a 
răspândit binefacerea pe pământul arid şi ars al deşertului. Eu l- 
am transformat în câmpie înverzită şi roditoare. Eu sunt cel 
care, din nimic, am făcut oraşul acesta, aşa cum Dumnezeu a 
făcut lumea din haos ! 

Barsac şi prietenii săi schimbară o privire neliniştită, În 
timp ce, fremătând de-un entuziasm bolnăvicios, îşi cânta imnul 
propriei sale glorii, Marcel Camaret înălța spre cer nişte ochi 
rătăciţi, ca şi cum l-ar fi căutat pe cel cu care îndrăznea să se 
compare. Nu făcuseră oare decât 
să treacă de la un nebun, la alt nebun ? 

— Fiindcă dumneavoastră sunteţi autorul celor văzute aici, 
spuse doctorul Châtonnay, după o clipă de tăcere, cum de-aţi 
putut să vă lăsaţi opera pe mâna lui Harry Killer, fără să vă 
îngrijoreze la ce ar putea s-o folosească el ? 

— Când a lansat astrele în infinit, s-a îngrijorat Puterea 
Eternă de răul care se va isca apoi ? spuse Camaret, mândru. 

— Ea mai pedepseşte uneori, murmură doctorul. 

— lar eu voi pedepsi ca şi ea, dacă va fi cazul, afirmă 
Camaret, ai cărui ochi căpătară din nou o lucire neliniştitoare. 

Fugarii erau demoralizaţi. Ce bază puteau pune pe omul 
acesta, genial poate, dar cu siguranţă dezechilibrat, capabil, în 
acelaşi timp, de-o orbire atât de totală şi de-un orgoliu 
nemărginit ? 

— Aş fi indiscret, domnule Camaret, dacă v-aş întreba cum 
l-aţi cunoscut pe Harry Killer şi cum vi s-a putut naşte în minte 
planul de a clădi Blackland-ul ? spuse Amédée Florence, dornic 
să abată discuţia spre lucruri mai concrete. 

— De loc, răspunse cu blândeţe Marcel Camaret, care îşi 
revenea treptat la calmul său obişnuit. Planul e al lui Harry 
Killer. Numai executarea e a mea. L-am cunoscut pe Harry 
Killer pe când făceam parte dintr-o expediţie organizată de o 
companie engleză comandată de un căpitan în disponibilitate, 
numit George Buxton... 

La auzul acestui nume, toate privirile se îndreptară spre 
Jane. Dar ea rămase neclintită. 

— Tongane făcea şi el parte din expediţie, în calitate de 
sergent, continuă între timp Camaret, şi de aceea l-am 
recunoscut adineauri, deşi s-au scurs mulţi ani de atunci. În 
ceea ce mă priveşte, fusesem angajat ca inginer, cu misiunea să 
studiez orografía, hidrografia şi mai ales mineralogia tinuturilor 
străbătute. Plecaţi de la Acea, din colonia Aşanţilor, ne 
îndreptam de vreo două luni spre nord, când, într-o bună zi, 
Harry Killer sosi printre noi. Bine primit de şeful nostru, a fost 
încorporat în coloană şi nu ne-a mai părăsit de atunci. 

— N-ar fi mai exact spus că s-a substituit chiar, încetul cu 
încetul, căpitanului Buxton, pe care ceilalţi au încetat curând să- 
] mai vadă ? întrebă Jane. 

— N-aş putea să vă spun... îi răspunse Camaret, şovăind 
oarecum, dar de loc mirat de întrebare. Foarte ocupat cu 
studiile mele, înţelegeţi că nu mai puteam observa asemenea 
amănunte ; nici pe Harry Killer nu-l vedeam mai mult decât pe 
George Buxton. Oricum, revenind într-o zi dintr-o excursie 
personală de patruzeci şi opt de ore, n-am mai găsit coloana în 
tabăra unde o lăsasem. Nu se mai afla nimic acolo, nici oameni, 
nici material. Foarte supărat, după cum vă închipuiţi, mă 
întrebam tocmai în ce direcţie să pornesc, când Harry Killer s-a 
apropiat de mine. Killer mi-a spus că Buxton se reîntorsese la 

coastă, luând cu sine majoritatea oamenilor, şi că el era 
însărcinat să termine, cu cincisprezece oameni şi cu mine, 
itinerarul expediției. Mie îmi era egal dacă ne comanda Harry 
Killer sau căpitanul Buxton pe care, de altfel, n-aş mai fi ştiut 
unde să-l regăsesc. L-am urmat deci pe Harry Killer, fără 
greutate. Acesta auzise de câteva invenţii destul de interesante 
pe care le aveam pe atunci în minte. El m-a condus aici şi mi-a 
propus să le realizez. Am acceptat, iată origina raporturilor 
mele cu Harry Killer. 

— Îmi permiteti, domnule Camaret, să vă completez 
informaţiile şi să vă aduc la cunoştinţă ceea ce se pare că nu 
ştiţi, spuse Jane Buxton cu voce gravă. Din ziua când Harry 
Killer a făcut parte din expediţia căpitanului Buxton, coloana 
comandată de acesta din urmă deveni o ceată de bandiți. Sate 
întregi fură incendiate de ea, mulţime de bărbaţi măcelăriți, 
femei spintecate, copii tăiaţi în bucăţi. 

— Imposibil! protestă Camaret. Eram acolo, ce naiba ! şi n- 
am văzut nimic din toate acestea. 

— Aşa cum nu ne-aţi văzut mai adineauri nici pe noi, 
trecând prin faţa noastră ; aşa cum timp de zece ani aţi ignorat 
faptele Iui Harry Killer. Vai, evenimentele pe care vi le dezvălui 
nu pot fi contestate. Din nenorocire, sunt fapte istorice, 
cunoscute de toată lumea. 

— Şi eu să nu fi ştiut nimic !.... bâigui Marcel Camaret, 
zdrobit de mâhnire. 

— Oricum ar fi fost, continuă Jane Buxton, zvonuri despre 
grozăviile acestea ajunseră în Europa. Împotriva coloanei 
răzvrătite a lui George Buxton au fost trimise trupe care au 
nimicit-o. În ziua când dumneavoastră, revenind la tabără, n-aţi 
mai regăsit pe nimeni, George Buxton nu era plecat. Era mort. 

— Mort !... repetă Camaret, uluit. 

— Da, dar nu lovit, după cum s-a crezut până acum, de 
gloanţele soldaţilor trimişi în urmărirea lui, George Buxton a 
murit asasinat. 

— Asasinat |... 

— Adineauri aţi fost înşelat. Eu nu mă numesc Mornas, ci 
Jane Buxton, şi sunt sora fostului dumneavoastră comandant. 
Iată de ce v-am recunoscut numele, când Tongane l-a rostit în 
faţa mea. Am venit în Africa numai ca să pot căuta dovezile 
nevinovăţiei nefericitului meu frate, acuzat de crime săvârșite 
cu siguranţă de un altul. 

—  Asasinat 1... repeta Camaret, copleşit de povara 
descoperirilor acestora succesive. 

— Ucis pe la spate — preciza Jane, scoțând de sub bluză 
arma cu care fusese asasinat George Buxton. Însoţită de aceşti 
domni, am fost la mormântul fratelui meu, şi, de faţă cu ei, i-am 
deshumat osemintele. De acolo am adus pumnalul acesta care, 
străpungând omoplatul unde 
mai era încă fixat, lovise drept în inimă. Numele criminalului era 
odinioară gravat pe mâner. Din nefericire, cu trecerea anilor s-a 
şters. Două litere mai există totuşi : un işi un Z. După cele spuse 
de dumneavoastră, nu cred că mă înşel afirmând că numele 
acesta trebuie citit: Harry Killer. 

Ascultând tragica povestire a Janei Buxton, Marcel 
Camaret părea din ce în ce mai agitat. Îşi încrucişa şi-şi 
despărţea febril degetele, îşi trecea înfrigurat palmele peste 
obrajii şiroind de sudoare. 

— E îngrozitor 1... Îngrozitor !... Eu să fi făcut asta |... 
Eu !... repeta el la nesfârşit, pe când o lucire tulbure i se 
aprindea iar în ochii măriţi de uimire şi groază. 

— Ne daţi adăpost ? întrebă, drept concluzie, Barsac. 

— Cum să nu vă dau ?... răspunse Camaret cu o căldură 
neobişnuită la el. Mai e nevoie să mă întrebaţi ? Mă puteţi crede 
complice la nişte crime nelegiuite, pe care, dimpotrivă fiţi siguri 
că le voi pedepsi ? 

— Înainte de a vorbi despre pedeapsă, trebuie să ne 
gândim cum să ne apărăm, observă Amédée Florence, practic ca 
întotdeauna. Într-adevăr, n-ar trebui oare să ne temem că Harry 
Killer va căuta să ne ia înapoi ? 

Marcel Camaret zâmbi. 

— Habar n-are că sunteţi aici, spuse el. Şi-apoi, chiar dacă 
ar şti... 

Un gest, arătând cât de puţin îi păsa de eventualitatea 
aceasta, îi încheie gândul. 

— Până una, alta, continuă el, odihniţi-vă liniştiţi. Sunteţi în 
siguranţă, credeţi-mă. 

Camaret apăsă pe butonul unei sonerii. Un servitor negru 
apăru imediat. 

— Joko, — spuse Camaret, cum ar fi spus lucrul cel mai 
firesc din lume, negrului care holba ochii, speriat — îi vei 
conduce pe domnii şi pe doamna în camerele lor. 

Apoi se ridică şi se îndreptă spre o uşă pe care o deschise. 

— Bună seara — spuse el politicos. 

Şi dispăru, lăsându-și oaspeţii la fel de uimiţi ca şi pe 
negrul căruia îi dăduse greaua misiune de-a le găsi un pat. 

Paturi ? Unde le-ar fi putut găsi nefericitul Joko ? În Uzină 
nu era nici un pat liber, şi nu fusese prevăzut nimic pentru 
străinii cărora le-ar fi fost cu neputinţă să ajungă aici. Va fi oare 
Joko nevoit să meargă din uşă în uşă şi să trezească, la rând, toţi 
lucrătorii ? 

Văzându-l cât e de încurcat, Barsac îl asigură că el şi 
prietenii săi se puteau lipsi foarte uşor de paturi. Ei ar fi putut 
rămâne unde se aflau, rugându-l pe Joko doar să adune toate 
fotoliile şi cuverturile pe care le va găsi libere. 

Oaspeţii s-ar fi putut aranja destul de bine, cu atât mai 

mult cu cât era târziu. 

Astfel îi găsiră zorile. La ora şase fix, Marcel Camaret 
deschise din nou uşa prin care ieşise în ajun. Şi nu păru de loc 
mirat când îşi văzu odaia de lucru transformată în dormitor 
comun. 

— Bună ziua, domnilor, le spuse el oaspeţilor, la fel de 
liniştit cum le spusese în ajun bună seara. 

— Bună ziua, domnule Camaret — îi răspunseră ei într-un 
glas. 

— Domnilor — vorbi Camaret — am meditat la ce mi-aţi 
povestit azi noapte. Situaţia aceasta nu mai poate dura. Trebuie 
să acţionăm imediat. 

Şi apăsă pe un buton. O sonerie extrem de puternică se 
auzi imediat, răsunând pretutindeni. 

— Fiţi buni şi urmaţi-mă, domnilor — le spuse Camaret 
oaspeţilor săi. 

După ce străbătu mai multe coridoare, micul lor grup 
ajunse într-un vast atelier plin cu numeroase maşini-unelte, 
inactive pentru moment. În jurul lor se adunară o mulţime de 
bărbaţi şi de femei. 

— E toată lumea aici ? întreabă Camaret. Rigaud, fă, te 
rog, apelul. 

După ce apelul permise să se constate că se afla de faţă 
întreg personalul Uzinei, Camaret luă cuvântul. El îi prezentă 
mai întâi pe străinii veniţi să-i ceară ocrotire. Apoi expuse cele 
aflate în noaptea precedentă. Atrocităţile săvârşite de trupa lui 
George Buxton, intrată pentru un motiv sau altul sub 
conducerea lui Harry Killer, asasinarea comandantului 
expediției, comisă, pe cât se părea, de Harry Killer, răpirea şi 
apoi încarcerarea misiunii Barsac, purtarea lui Killer faţă de 
Jane Buxton şi, în sfârşit, uciderea, pe atât de crudă pe cât de 
neîndreptăţită, a celor doi negri. Camaret nu uită nimic ce i-ar fi 
putut impresiona pe ascultătorii săi. Din toate aceste fapte 
reieşi că ei, toţi, se aflau, fără ştirea lor, în slujba unui adevărat 


286 


bandit, şi că deci era cazul să se teamă că munca Uzinei va fi 
folosită pentru săvârşirea unor noi nelegiuiri. O asemenea 
situaţie nu mai putea să dureze şi în plus, cum onoarea nu-i 
îngăduia să-i redea lui Harry Killer prizonierii deţinuţi de acesta 
pe nedrept, era cazul, după el, să fie rupte orice relaţii cu 
Palatul şi să se ceară o repatriere generală. 

Ascultată în mijlocul unei tăceri profunde, povestirea lui 
Camaret produse mai întâi o uimire cu totul firească printre 
muncitorii aceştia cinstiţi. Când agitația se mai potoli, concluzia 
lui Camaret obţinu deplina lor aprobare. De altfel, căruia dintre 
muncitori i-ar fi trecut prin minte să fie de altă părere decât a 
directorului admirat şi respectat de toţi ? 

Camaret îşi încheie emoţionanta expunere cu următoarele 
gânduri îndreptăţite : 

— Ceea ce m-a surprins mai mult printre lucrurile de 
necrezut aflate azi noapte — spuse el — este faptul că în Europa 
e ignorată existenţa acestui oraş, pe care Killer l-ar fi numit 
Blackland, pe cât se pare. Ştiu că oraşul a fost construit în afara 
oricărui drum de caravane, în inima unui deşert unde nu vine 
nimeni, niciodată, şi nu fără motiv. Dar nu e mai puţin sigur că 
mulţi dintre tovarăşii voştri, după ce au petrecut aici un timp 
mai mult sau mai puţin îndelungat, au simţit dorul de ţară şi au 
vrut să se întoarcă acolo.. Am făcut azi noapte socoteala. De 
când 
există oraşul şi până în prezent, au avut loc exact o sută treizeci 
şi şapte de plecări. Dacă ar fi sosit în Europa măcar unul din 
aceşti o sută treizeci şi şapte de muncitori, existenţa oraşului nu 
mai putea fi ignorată. Cum nimeni nu-l cunoaşte, înseamnă 
neapărat că nici unul din cei o sută treizeci şi şapte de muncitori 
plecaţi nu a ajuns la destinaţie. 

Nici un strigăt nu se auzi din mulţimea muncitorilor pe 
care raţionamentul acesta riguros o uluise. 

— Ca urmare a celor petrecute — încheie Camaret — 
reiese că nici unul dintre voi nu poate spera să-şi revadă ţara, 

atâta timp cât va dăinui puterea lui Harry Killer şi că nu trebuie 
să ne aşteptăm la nici un fel de milă, dacă vom cădea în mâinile 
lui. În interesul nostru şi al justiţiei, se cuvine deci să începem 
lupta. 

— Da !... da !... bizuiţi-vă pe noi !... se auzi din toate părţile. 

Atât de mare le era încrederea în Camaret, încât 
muncitorii, mai întâi copleşiţi la vestea că se aflau despărțiți de 
restul lumii, îşi recăpătaseră curajul la gândul că el era cu ei. 
Toate braţele se întinseră spre el, în semn de neclintită 
fidelitate. 

— Reîncepeţi lucru, ca de obicei, şi bizuiţi-vă pe mine, 
prieteni — spuse Camaret, a cărui plecare fu salutată cu urale 
neobişnuit de puternice. 

De îndată ce părăsi atelierul de mecanică, inginerul stătu 
de vorbă câteva clipe cu contramaistrul pe care îl numise 
Rigaud. Apoi, pe când acesta executa ordinele primite, Camaret, 
urmat de protejaţii săi, se reîntoarse în camera de lucru. 

De abia se aşezase pe-un scaun, când zbârnâi soneria 
telefonului. Camaret ridică receptorul şi ceilalţi îl auziră 
răspunzând cu glas blând, prin „da", „nu“, „bine !" „faceţi cum 
vreţi", comunicării primite. În sfârşit, începu să râdă şi puse la 
loc aparatul, izolându-l prin manevrarea unui întrerupător 
intercalat în circuit. 

— Mi-a telefonat Harry Killer — spuse el cu vocea aceea 
ciudată căreia, de obicei, nici o emoție nu-i tulbura blândeţea. 
Ştie că vă aflaţi aici. 

— A şi aflat! exclamă Barsac. 

— Da. Se pare că a fost găsit un oarecare Tchoumouki. S-ar 
mai fi descoperit, de asemenea, o luntre părăsită pe apă şi, la 
colţul Uzinei, o santinelă legată burduf, ca şi Tchoumouki. 
Ieşirea din oraş pe timpul nopţii fiind imposibilă, după spusele 
lui Killer, banditul a dedus că vă aflaţi neapărat aici. Nu l-am 
contrazis. Atunci mi-a cerut să vă dau în mâinile lui. Am refuzat. 
El a insistat, şi eu am stăruit în refuzul meu. De aici, mare furie. 

Harry Killer m-a ameninţat că vine să vă ia cu forţa. Asta m-a 
făcut să râd, şi am întrerupt legătura. 

Protejaţii lui Camaret se ridicaseră toţi odată. 

— Inutil să vă mai spun că puteţi conta pe noi, afirmă 
Barsac, în numele tuturor. Dar ne-ar trebui nişte arme. 

— Arme ?... repetă Barsac zâmbind. Ce să faceţi cu ele ? 
Nu cred să existe vreuna pe aici. Totuşi, nu vă neliniştiţi, 
domnilor. Dispunem de alte mijloace. 

— Mijloace capabile să lupte împotriva tunurilor Palatului ? 

— Împotriva lor şi a multor altora. Dacă mi-ar da prin 
minte să distrug tot oraşul, aş putea s-o fac cât ai clipi. Dar nu 
cred să fim împinşi până acolo. Tunurile Palatului vor rămâne 
mute, fiţi siguri. În afară de faptul că Harry Killer îmi cunoaşte 
puterea şi că Uzina e în mare parte construită în aşa fel încât să 
reziste tunurilor, banditul o să se ferească s-o distrugă, dat fiind 
că toată puterea lui e bazată pe ea. Mai degrabă va încerca să 
pătrundă aici cu forţa. Atâta doar că nu va reuşi. 

Ca un răspuns la spusele lui Camaret, se auziră bubuituri 
surde, venite de la etajul de jos. 

— Ce vă spuneam ? făcu inginerul, zâmbind blând. Iată că 
atacă poarta. Dar tâlhăriţa e solidă, vă garantez eu. 

— Dacă, totuşi, îndreaptă un tun spre ea ? întreabă Saint- 
Berain, pe care calmul lui Camaret nu-l liniştea decât pe 
jumătate. 

— Chiar în cazul acesta, n-o să fie prea uşor s-o forţeze, 
răspunse inginerul. Dar, ca să aducă pe chei un tun de-al 
Palatului, e nevoie de timp, şi deocamdată n-avem a face decât 
cu un berbece mânuit de braţe omeneşti. Cu el, de-ar lovi şi un 
veac întreg, tot nu vor ajunge la nimic. De altfel, dacă doriţi să 
veniţi cu mine, aţi putea asista la peripeţiile acestui asediu. 
Cred că spectacolul v-ar interesa. 

Întregul grup se reîntoarse la atelierul de mecanică pe care 
îl străbătu fără să se oprească acolo. Acum, maşinile mergeau, 
dar muncitorii nu se ocupau de lucru cu râvna lor obişnuită. 

Adunați în grupuri, ei discutau noutăţile aflate. În atelier 
domnea o oarecare dezordine, pe care actualele evenimente o 
făceau lesne de înţeles şi în privinţa căreia Camaret închise 
ochii. 

După ce străbătu atelierul, inginerul şi protejaţii săi urcară 
o scară în spirală şi ajunseră pe platforma unui turn care nu se 
deosebea de cel al Palatului decât prin faptul că avea deasupra 
lui inexplicabilul pilon metalic al cărui vârf se ridica în aer la 
peste o sută de metri. Ca şi turnul Palatului, turnul de aici era 
înarmat cu un cycloscop instalat între proptelele pilonului. Aici 
îşi invită Camaret oaspeţii. 

— Acest cycloscop, le explică el, nu e orientat la cinci 
kilometri, cum e cel pe care l-am construit pentru Harry Killer. 
Datorită unei serii de oglinzi oblice, aşezate în partea de sus a 
zidului Uzinei, el ne permite să supraveghem ce se întâmplă în 
imediata noastră apropiere. De aici vedeţi faţa exterioară a 
zidului incintei noastre, până la baza sa. 

Esplanada, cheiul şi drumul de pază apăreau, într-adevăr, 
în cycloscop; imaginile, mai mici decât cele date de aparatul 
Palatului, erau, în schimb, mult mai clare. În lentile, se zăreau 
un mare număr de oameni, dintre care mulţi cărau nişte scări; 
toţi alergau pe întreaga latură a Uzinei, pe când vreo treizeci 
dintre ei continuau să se istovească zadarnic încercând să 
spargă poarta. 

— După cum prevedeam — spuse Camaret — au să dea 
asaltul. Acum o să devină interesant. 

Asaltul începu, într-adevăr. Pe zid şi fuseseră ridicate un 
număr de scări, pe care se urcau o mulţime de Merry Fellows. 
Ajunşi sus, câţiva dintre ei puseră mâinile, încrezători. Şi, 
imediat, priveliştea se schimbă. De cum atingeau creasta 
zidului, oamenii aceia păreau cuprinşi de convulsii ciudate. 
Suspendaţi acolo, ca şi cum mâinile li s-ar fi lipit de zid, ei 
dansau un dans îndrăcit, ca al marionetelor care ţopăie când 
tragi de sfori. 

— Mari proşti mai sunt! explică inginerul. Creasta zidului e 
pur şi simplu acoperită cu un metal a cărui compoziţie am 
realizat-o eu. Conductibilitatea electrică a metalului meu e de o 
sută de ori mai mare decât a aramei. Prin învelişul acesta fac să 
treacă un curent alternativ de voltaj potrivit şi vedeţi 
rezultatele. 

Pe când Camaret dădea explicaţiile atacatorii rămaşi pe 
treptele mai de jos îi apucaseră de picioare pe cei aflaţi 
deasupra lor şi ale căror mişcări dezordonate nu le puteau 
înţelege. Curând însă, aceşti imprudenţi executară acelaşi 
contorsiuni, spre uluirea camarazilor care nu-i imitaseră. 

— De ce nu-şi dau drumul jos, pur şi simplu, dobitocii 
ăştia ? exclamă Saint-Berain. 

— Nu pot, bieţii oameni, spuse Marcel Camaret. Au să 
rămână fixaţi pe zid, cât o să am eu chef... Dar pot şi mai mult 
încă... 

Inginerul manevră o manetă. Imediat, scările fură date 
peste cap, împinse parcă de o nună invizibilă. Cei agăţaţi de ele 
căzură de-a valma, nelăsând pe zid decât ciorchinii omeneşti 
prinşi acolo, care continuau să se zbată cu desperare. 

— Nu garantez că n-au s-o păţească, spuse cu blândeţe 
Camaret. Cât despre cele întâmplate sub ochii dumneavoastră, 
aţi fi dornici să le cunoaşteţi cauza ? 

Cum toţi răspunseră afirmativ, inginerul continuă : 

— E foarte simplu. După mine, toate forţele, oricare ar fi 
ele, nu sunt decât vibrații electrice, de o natură sau de alta. De 
obicei, savanții sunt de acord să atribuie lumina unei serii de 
vibrații cuprinsă între un anumit minimum şi-un anumit 
maximum de frecvenţă, iar fenomenele electrice unei alte serii 
de vibrații, separată de prima printr-un interval care se 
presupune că aparţine altor vibrații, a căror natură e 
necunoscută. Fără să mă pronunt hotărât, înclin să cred că 
acestea din urmă au oarecare legătură cu căldura. Oricum ar fi, 
eu ştiu să le provoc, să le mânui şi să le fac să producă efecte 

destul de curioase, după cum v-am dovedit acum. 

Pe când Camaret dădea aceste scurte lămuriri, ciorchinii 
omeneşti îşi continuau dansul dezmăţat. 

— Micul joc a durat destul, spuse Marcel Camaret, 
manevrând o altă manetă. 

Imediat, marionetele omeneşti se desprinseră de zid şi, de 
la o înălţime de zece metri, căzură la baza lui, unde rămaseră 
neînsufleţite. După o clipă de ezitare, lesne de înţeles, camarazii 
lor se hotărâră să vină să-i ia şi să-i ducă de acolo. 

— Sfârşitul primului act — anunţă Camaret cu vocea lui 
obişnuită. Cred că nu se termină în avantajul lui Harry Killer 
care, de pe acum, are vreo treizeci de oameni scoşi din luptă. 
Ce-ar fi să ne ocupăm acum de imbecilii care se încăpăţânează 
prosteşte împotriva porţii ?Marcel Camaret luă transmiţătorul 
unui telefon. 

— Eşti gata, Rigaud ? întrebă el. 

— Da, domnule — răspunse un glas care se auzi din toate 
părţile cycloscopului. 

— Dă-i drumul ! comandă Camaret. 

Ca şi cum s-ar fi supus de la sine ordinului acestuia, un 
instrument ciudat ieşi îndată şi se depărtă de baza turnului. Era 
un soi de cilindru vertical, al cărui capăt îndreptat spre pământ 
se lărgea formând un con. La celălalt capăt, patru elice, dintre 
care una orizontală şi trei verticale, se învârteau cu o viteză 
vertiginoasă. Ciudatul aparat se înălţă în aer, depărtându-se 
totodată în direcţia zidului împrejmuitor. Când atinse, ba chiar 
depăşi cu câţiva metri zidul, zborul deveni orizontal şi aparatul 
începu să se ţină exact pe marginea Uzinei. 

Dar după primul aparat şi pornise un al doilea, apoi un al 
treilea, şi altele. Oaspeţii lui Camaret numărară douăzeci, care, 
la intervale regulate, ţâşneau din turn, ca păsările dintr-un cuib, 
şi făceau rând pe rând aceeaşi manevră. 

— Astea sunt „viespile" mele — spuse Marcel Camaret, 
accentuând un pic pronumele posesiv. Am să vă explic mai 

târziu cum sunt dirijate. Deocamdată, să ne mulţumim privindu- 
le cum lucrează. 

Apoi luă din nou transmiţătorul telefonic. 

— Un avertisment, Rigaud — spuse el. Apoi se adresă iar 
noilor săi prieteni. 

— De ce să ucid nişte bieţi oameni care, la urma urmei, nu 
mi-au făcut nimic ? Un avertisment o să fie de-ajuns, dacă vor să 
înţeleagă. 

De la eşecul primei lor încercări, atacatorii care 
încercaseră să escaladeze incinta stăteau inactivi. Ducându-şi 
camarazii scoşi din luptă, dintre care unii fuseseră fără îndoială 
ucişi sau cel puţin grav răniţi, ei goliseră drumul de pază şi 
stăteau îngrămădiţi pe Esplanadă, la o mare distanţă de Uzina al 
cărei zid îl priveau buimăciţi. 

Dimpotrivă, cei care atacau poarta nu-şi întrerupseseră 
lucru. Se încăpăţânaseră să izbească în poarta aceasta, căreia 
de altfel nu prea părea să-i pese, cu un bulumac greu, purtat de 
vreo patruzeci de braţe viguroase. În plimbarea lor prin jurul 
incintei, viespile (aşa le botezase Marcel Camaret) treceau una 
după alta pe deasupra acestui grup, care nu le dădea nici o 
atenţie. 

Deodată, o detunătură porni de la una din ele şi o grindină 
de gloanţe acoperi solul, pe un spaţiu circular cu raza de vreo 
cincizeci de metri. 

Auzind zgomotul, cei ce manevrau berbecele ridicară 
capul. Dar nici nu apucară să-şi dea bine seama despre ce era 
vorba, când o a doua detunătură porni de la un al doilea aparat, 
sosit la rândul lui în apropiere. Detunătura fu urmată, ca şi 
prima, de-o ploaie de gloanţe. 

De data aceasta, câmpul ucigător se apropiase de ei. Câţiva 
oameni fură chiar atinşi de proiectile. Ceilalţi nu mai aşteptară. 
Lăsând baltă berbecele, ei îi culeseră pe răniţi şi fugiră cât îi 
țineau picioarele. 

Spectatorii scenei acesteia nu puteau să-şi creadă ochilor. 

Fiecare viespe, după ce se descărca, se întorcea supusă la 
alveola ei de la poalele turnului, apoi, un minut mai târziu, după 
ce primea o nouă încărcătură, îşi reîncepea zborul ca să-şi reia 
locul în rând. 

— Nu cred că mai e nevoie să ne ocupăm de oamenii 
aceştia, spuse Marcel Camaret. Dacă doriţi cumva să vizitaţi 
Uzina... 


VII. UZINA DIN BLACKLAND 


Cum oaspeţii se grăbiră să accepte, Camaret spuse : 

— Înainte de a cobori din turnul acesta, unde ne vom 
reîntoarce de altfel la terminarea vizitei noastre, observați mai 
întâi aşezarea generală a Uzinei. În ansamblu, ea acoperă, după 
cum vedeţi, o suprafaţă dreptunghiulară măsurând, în lărgime, 
două sute cincizeci de metri, iar paralel cu râul trei sute şaizeci 
de metri. Suprafaţa ei totală este deci exact de nouă hectare ; 
partea apuseană, care reprezintă trei cincimi din dreptunghiul 
acesta, e destinată pentru grădini. 

— De ce pentru grădini ? îl întrerupse Amédée Florence. 

— Ele ne asigură o parte din hrană, iar restul ne vine 
dinafară. Numai cealaltă parte, lată de o sută de metri şi 
deservită de chei, adică partea pe care ne aflăm, constituie 
Uzina propriu-zisă. În mijloc, pe o lungime de două sute 
cincizeci de metri, atelierele şi locuinţa mea sunt grupate la 
picioarele acestui turn, care ocupă centrul. La fiecare capăt, 
unde prin urmare ar fi rămas liber un spaţiu de cincizeci şi cinci 
de metri, au fost clădite, perpendicular pe râu, două rânduri de 
locuinţe muncitoreşti, separate printr-o stradă largă. Cum 
fiecare rând are şapte case, şi fiecare casă are patru etaje, 
socotind şi parterul, dispunem, în total, de o sută douăsprezece 
locuinţe. 

— Care e numărul personalului dumneavoastră ? întrebă 
Barsac. 

— Exact o sută de oameni, dar unii sunt însuraţi şi câţiva 
au şi copii. După cum puteţi constata, atelierele nu au decât un 
singur etaj şi sunt acoperite cu un strat gros de pământ gazonat. 
Obuzele n-ar putea deci să le facă aproape nimic. Acum, când 
cunoaşteţi Uzina în linii mari, putem cobori, dacă doriţi, pentru 
a o vizita mai îndeaproape. 

Înainte de a răspunde invitaţiei acesteia, auditorii lui 
Camaret aruncară o ultimă privire în jurul lor. Situaţia nu se 
schimbase.  Viespile îşi continuau plimbarea circulară şi 
atacatorii învăţaţi de experienţă se fereau să intre în zona 
periculoasă. Liniştiţi de această ultimă constatare, oaspeţii lui 
Camaret părăsiră platforma, urmându-l pe inginer. 

Călăuziţi de el, ei vizitară mai întâi etajul turnului numit de 
Camaret „stupul", şi de unde cele douăzeci de viespi îşi luaseră 
zborul dintr-un număr egal de alveole, între care se afla rezerva 
de proiectile. Apoi străbătură o serie de ateliere : ajustaj, 
tâmplărie, forjă, turnătorie etc, şi ieşiră în grădini, spre partea 
cea mai apropiată de Palat. 

Acolo, zidul înalt din jurul Uzinei acoperea vederea 
Palatului. Dar când se depărtară cu vreo cincizeci de metri de 
zid, turnul lui Harry Killer începu să se ivească deasupra 
crestei. Imediat, în vârful turnului răsună o explozie urmată de 
şuieratul caracteristic al unui glonte care trecu pe deasupra 
grupului de oaspeţi ai inginerului. 

— Imbecilul !... spuse liniştit Camaret, care se mulţumi să 
ridice braţele, fără să se oprească din mers. 

La semnalul acesta, se auzi un şuierat puternic. Oaspeţii lui 
Camaret se întoarseră instinctiv spre Uzină. Dar el le arătă 
Palatul. Cycloscopul care încununa turnul dispăruse. 

— Asta o să-l înveţe minte — spuse Camaret. Am şi eu 
torpile aeriene, ba chiar mai multe decât el, căci eu le fabric. 
Cât despre cycloscop, am să fac altul şi atâta tot. 

— Dar, domnule — observă Amédée Florence, dacă aveţi 
proiectilele pe care le numiţi torpile aeriene, de ce nu le-am 

folosi împotriva lui Harry Killer ? 

O clipă, Marcel Camaret îl privi fix pe cel ce-i punea 
întrebarea aceasta şi, încă o dată, o expresie de rătăcire îi trecu 
prin ochi. 

— Eu... — rosti el în cele din urmă, cu glas înăbuşit. Eu, să- 
mi atac opera |... 

Fără să mai stăruie, Amedee Florence schimbă o privire cu 
prietenii săi. Hotărât lucru, omul acesta, uimitor în multe 
privinţe, avea o scrânteală, şi scrânteala lui se numea orgoliu. 

Porniră iar, tăcuţi. Palatul înţelesese lecţia. Nici un alt atac 
nu mai fu încercat împotriva lui Camaret şi a oaspeţilor săi, pe 
când ei continuau să se depărteze prin grădina pe care o 
părăsiră ieşind prin partea opusă celei pe unde intraseră. 

— Ajungem la partea interesantă, spuse Camaret, 
deschizând o poartă. Aici e vechea maşinărie, motorul şi 
generatorul cu aburi, pe care noi le încălzeam cu lemne, din 
lipsa altui combustibil. Era o poveste întreagă, căci lemnul 
venea de departe şi noi îl consumam în mare cantitate. Din 
fericire, asta n-a durat mult. De îndată ce râul a avut apă, după 
primele ploi provocate de mine, staţia hidroelectrică, pe care o 
instalasem între timp la vreo doisprezece kilometri în josul 
oraşului, a început să funcţioneze. De atunci, nu mai folosim 
materialul acesta arhaic şi nici un fir de fum nu mai iese pe 
coşul devenit inutil. Ne mulţumim să transformăm, după nevoi, 
energia trimisă de staţia generatoare. 

Conduşi de Camaret, oaspeţii trecură în altă sală. 

— Aici şi în sălile următoare — spuse el — pline toate, ca şi 
aceasta, de  dinamuri receptoare, de  alternatoare, de 
transformatori şi bobine, uneori destul de impozante, e patria 
fulgerului. Aici primim şi transformăm curentul primar trimis de 
staţie. 

— Cum ! ? exclamă Amédée Florence. A fost posibilă 
transportarea tuturor maşinilor acestora, aici ! ? 

— Numai a câtorva din ele — răspunse Camaret. Cele mai 

multe le-am fabricat noi înşine. 

— Dar tot v-a trebuit materia primă — obiectă Amédée 
Florence. Cum naiba aţi putut să v-o procurati, în plin deşert ? 

— Adevărat 1... spuse Camaret, oprindu-se gânditor, ca şi 
cum greutăţile acestea ar fi fost pentru el nişte noutăţi. Aveţi 
dreptate, domnule Florence. Cum au putut fi aduse până aici 
cele dintâi maşini şi materia primă cu care le-am creat pe 
celelalte ? La această latură a problemei, mărturisesc, nu m-am 
gândit niciodată. Ceream, şi eram servit. Nu căutam mai 
departe. 

— Şi ce hecatombă de oameni ca să transporte totul prin 
pustiu, înainte de a avea planoarele ! 

— Adevărat — recunoscu Camaret, pălind puţin. 

— Şi banii ?... Toate astea au înghiţit o groază de parale ! 
exclamă din nou Florence, în limbajul lui obişnuit şi atât de 
îndrăzneţ. 

— Banii ?... bâigui Camaret. 

— Da, banii. Se vede că sunteţi tare bogat. 

— Eu |... se miră Camaret. De când mă aflu aici, cred că n- 
am avut niciodată cinci centime în buzunar. 


— Atunci ? 
— Harry Killer... începu timid Camaret. 
— Fireşte ! Dar de unde îi lua ? Harry Killer al 


dumneavoastră e, deci, miliardar. 

Camaret deschise braţele în semn că nu ştie. Părea 
demoralizat de întrebarea lui Amédée Florence şi în ochi i se 
ivise din nou expresia aceea rătăcită care făcea să-i tremure 
privirea la orice emoție mai vie. Presimţind soluţiile posibile ale 
problemei, atât de diferită de cele rezolvate în mod obişnuit şi 
pusă pe neaşteptate, simţea un fel de ameţeală în faţa 
orizonturilor nebănuite pe care le descoperea. 

Părea cu adevărat într-atâta de rătăcit încât doctorului 
Châtonnay i se făcu milă de el. 

— E un punct care se va lămuri o dată cu celelalte — spuse 

el. Până una alta, să nu ne batem prea mult capul cu el, şi să ne 
continuăm vizita. 

Camaret, vrând parcă să-şi alunge un gând supărător, îşi 
duse mâna la frunte ; apoi intră tăcut în sala următoare. 

— Aici — spuse el cu glasul încă tulburat de emoție — sunt 
compresoarele. Folosim mult, într-adevăr, aerul şi alte gaze în 
stare lichidă. După cum ştiţi, toate gazele sunt lichefiabile, cu 
condiţia să le comprimi şi să le cobori suficient temperatura ; 
dar, de îndată ce laşi în voia lor lichidele obţinute, ele se 
reîncălzesc şi revin mai mult sau mai puţin repede la starea 
gazoasă. Dacă ar fi vârâte atunci într-un recipient închis, pereţii 
acestuia ar avea curând de suportat o presiune atât de mare 
încât ar exploda. Una din invențiile absolut antidiatermană, 
adică absolut impermeabilă la razele calorice. De aici rezultă că 
un gaz lichefiat, aerul, de pildă, introdus în recipientele 
fabricate din substanţa aceasta, îşi păstrează mereu aceeaşi 
temperatură şi rămâne, prin urmare, în stare lichidă, fără nici o 
tendinţă spre explozie. Invenţia aceasta mi-a permis să realizez 
şi altele, printre care şi planoarele cu mare rază de acţiune, pe 
care le cunoaşteţi. 

— Şi încă cum !... făcu Amédée Florence. Le cunoaştem 
prea bine chiar ! Şi ele sunt invenţia dumneavoastră ? 

— Dar a cui aţi vrea să fie ? răspunse Camaret, atins iar de- 
o nouă criză de orgoliu bolnăvicios. 

Pe măsură ce vorbea, emoția i se risipise încet, încet. Acum 
nu-i mai rămăsese nici urmă din ea şi de aceea reîncepu să 
vorbească furat în întregime de ceea ce spunea. 

—  Planoarele mele au trei particularităţi principale, 
relative la stabilitate, la pornire şi la forţa motrice, despre care 
am să vă dau o idee în câteva cuvinte. Să începem cu 
stabilitatea. Când o pasăre suferă împingerea unei rafale bruște, 
n-are nevoie să calculeze ca să-şi regăsească echilibrul. 
Sistemul ei nervos, sau mai degrabă acea parte a acestui sistem 
nervos care constituie ceea ce psihologia numeşte acte reflexe, 

lucrează şi o redresează în mod cu totul instinctiv. Pentru ca 
stabilitatea păsărilor mele mecanice să fie automată, am vrut să 
le înzestrez cu un asemenea sistem de reflexe. Deoarece le-aţi 
văzut, ştiţi că sunt formate din două aripi plasate în vârful unui 
pilon înalt de cinci metri, la baza căruia se află platforma care 
suportă motorul, conductorul şi pasagerii. Din însăşi dispunerea 
aceasta rezultă o însemnată coborâre a centrului de greutate. 
Dar pilonul nu e de loc fix faţă de aripi. Dacă nu îl imobilizezi, 
total sau parţial, prin manevrarea uneia din cârmele de direcţie 
şi de adâncime, el poate, dimpotrivă, să descrie mici arcuri în 
toate sensurile, în jurul verticalei. Dacă deci aripile, în afara 
acţiunii unei cârme, se înclină lateral şi longitudinal, pilonul, 
antrenat de propria lui greutate, tinde să formeze cu ele un nou 
unghi. Prin mişcarea aceasta, el acţionează imediat masele unei 
greutăţi determinate, alunecând paralel şi perpendicular faţă de 
aripi, care sunt în acelaşi timp deformate în sensul cuvenit. 
Astfel, înclinările accidentale ale planorului sunt imediat — şi, 
după cum am spus, în mod automat — corijate. 

Privind în pământ, Marcel Camaret dădea explicaţiile 
acestea cu seninătatea unui profesor care ţine un curs. El nu 
şovăia şi nu-şi căuta cuvintele, care îi veneau de la sine. Şi, fără 
să se întrerupă, continuă în acelaşi fel: 

— Să trecem la al doilea punct. În momentul pornirii, 
aripile planorului se coboară şi se repliază pe pilon. În acelaşi 
timp, axul elicei, devenit mobil într-un plan vertical 
perpendicular pe aripi, se ridică, iar elicea devine orizontală. 
Aparatul e atunci un elicopter, iar elicea lui e numai suspensivă. 
Dar, când ajunge la o înălţime suficientă, aripile se deschid, pe 
când, simultan, axul elicei se înclină spre înainte, până la 
orizontal. Treptat, ea devine astfel propulsivă, iar elicopterul se 
transformă în planor. 

Cât despre energia motrice, ea îmi este furnizată de aerul 
lichid. Dintr-un rezervor fabricat cu substanţa antidiatermană 
despre care v-am vorbit, aerul lichid, a cărui scurgere e reglată 

printr-un joc de supape, soseşte într-un tub foarte subţire şi 
încălzit continuu. Aerul revine imediat la starea gazoasă, sub o 
presiune formidabilă şi acţionează motorul. 

— Ce viteză obţineţi cu planoarele acestea? întrebă 
Amedee Florence. 

— Patru sute de kilometri pe oră, pe un parcurs de cinci 
mii de kilometri, fără aprovizionare de combustibil — răspunse 
Camaret, 

Nil mirari, a spus Horaţiu : .„nimic nu trebuie să ne mire". 
Auditorii lui Camaret nu putură, totuşi, să-şi stăpânească 
expresia admiraţiei lor. Pe când se întorceau spre turn, nu 
găseau cuvinte destul de entuziaste ca să-i laude geniul. Dar 
omul acesta ciudat, care, uneori, dădea totuşi dovadă de atâta 
vanitate, rămase nepăsător la elogiile lor, ca şi cum n-ar fi fost 
sensibil decât la cele pe care şi le aducea el însuşi. 

— Ajungem acum în însăşi inima Uzinei — spuse Camaret, 
când ajunseră în turn. Turnul acesta cuprinde zece etaje, 
asemănătoare cu cel în care suntem, şi cuprinde aparate de 
acelaşi fel. Aţi remarcat, cu siguranţă, că în vârful lui se află un 
pilon metalic foarte înalt. Pilonul e un „proiector de unde". 
Printre altele, turnul e căptuşit pe întreaga lui suprafaţă cu o 
sumedenie de vârfuri care sunt tot atâtea proiectoare de 
mărime redusă. 

— Proiectoare de unde, aţi spus ?... întrebă doctorul 
Châtonnay. 

— N-aş vrea să ţin un curs de fizică — răspunse Marcel 
Camaret zâmbind. Dar câteva explicaţii de principiu sunt totuşi, 
necesare. V-aş reaminti deci, dacă ştiţi cumva, şi v-aş aduce la 
cunoştinţă, dacă nu ştiţi, că un celebru fizician german, numit 
Hertz, a observat mai de mult că atunci când faci să ţâşnească 
scânteia unei bobine de inducţie în micul interval dintre cele 
două ramuri ale unui condensator, rezonator sau oscilator, după 
cum vă convine mai bine, scânteia aceasta provoacă, între cei 
doi poli ai aparatului, o descărcare oscilantă, ceea ce înseamnă 

că aparatul e străbătut de un curent alternativ, sau, cu alte 
cuvinte, că cei doi poli ai lui sunt, rând pe rând, pozitivi sau 
negativi în cursul unei aceleiaşi descărcări, până în momentul 
când revine la o stare de echilibru. Rapiditatea acestor oscilaţii, 
altfel spus frecvenţa lor, poate să fie foarte mare şi să ajungă 
până la o sută de miliarde pe secundă. Or, ele nu sunt limitate la 
punctele unde se produc. Dimpotrivă, ele zguduie mediul 
ambiant, adică aerul, sau, mai exact, fluidul imponderabil care 
umple în acelaşi timp spaţiile cereşti şi vidările intermoleculare 
ale corpilor materiali, numit eter. La fiecare oscilație deci 
corespunde o vibraţie eterică ; ea se transmite, din aproape în 
aproape, mereu mai departe, iar vibraţiile acestea sunt numite, 
pe bună dreptate, unde hertziene. Am izbutit să mă fac înţeles ? 

— Admirabil — proclamă Barsac, care, în calitatea lui de 
om politic, era poate cel mai puţin pregătit pentru chestiunile 
ştiinţifice dintre toţi auditorii lui Camaret. 

— Până la mine — continuă inginerul — undele acestea nu 
constituiau decât o curiozitate de laborator. Ele erau folosite ca 
să electrizeze, fără contact material, corpuri metalice situate 
mai mult sau mai puţin departe de punctul lor de emitere. Şi 
aveau, într-adevăr, defectul capital de a se răspândi în toate 
sensurile în jurul acestui punct, absolut ca cercurile concentrice 
formate într-o baltă când arunci o piatră în ea. De aici rezulta 
că energia iniţială se dilua, se fărâmiţa, se vaporiza, ca să zic 
aşa, divizându-se pe o întindere din ce în ce mai mare, şi că la 
abia câţiva metri de sursă nu mai puteai obţine de la aceste 
unde decât nişte manifestări neînsemnate. Mă înţelegeţi şi acum 
? Sunt destul de clar? 

— Luminos — afirmă Amédée Florence. 

— Cu mult înaintea mea, se observase că aceste unde sunt, 
ca şi lumina, susceptibile de a fi reflectate, dar nu se trăsese nici 
o concluzie din proprietatea aceasta. Ci graţie metalului 
extraconductor descoperit de mine — acelaşi cu care am 
căptuşit creasta zidului — am putut aşeza nişte reflectoare în 

aşa fel încât aproape întreaga totalitate a undelor emise e 
dirijată în sensul care îmi convine, forţa iniţială e astfel integral 
trimisă în direcţia aceasta, şi se transmite acolo din aproape în 
aproape, atâta vreme cât nu e consumată în vreo muncă 
oarecare. Mijlocul de a face să varieze frecvenţa oscilaţiilor 
fiind, pe de altă parte, bine cunoscut, am putut imagina nişte 
receptoare de unde care nu sunt sensibile decât la o frecvenţă 
determinata. E ceea ce în fizică se numeşte „syntonizare". Un 
receptor dat va reacţiona sub influenţa tuturor undelor cu 
frecvenţa pentru care a fost construit, şi numai sub influenţa lor. 
Numărul frecvenţelor este infinit, prin urmare pot construi o 
infinitate de motoare printre care să nu existe două sensibile la 
aceleaşi unde. Mă înţelegeţi ? 

— Mai greu — recunoscu Barsac. Vă urmărim, totuşi. 

— De altfel, am terminat — spuse Camaret. Pe calea 
aceasta, noi acţionăm o cantitate uriaşă de maşini agricole care 
îşi primesc toate energia la distanţă, de la unul sau de la altul 
din proiectoarele aşezate pe suprafaţa turnului. Tot pe calea 
aceasta ne dirijăm şi viespile. Fiecare din ele are patru elice şi 
conţine patru motoraşe de syntonizare diferită, dintre care 
punem în mişcare, ia alegere, unul sau mai multe. Şi, în sfârşit, 
pe calea aceasta aş putea distruge întregul oraş, dacă aş avea 
chef. 

— Aţi putea, de aici, să distrugeţi oraşul !... exclamă 
Barsac. 

— Fără nici o greutate. Harry Killer mi-a cerut să îl fac de 
necucerit, şi i l-am făcut de necucerit. Sub toate străzile, sub 
toate casele, sub Palat şi chiar sub Uzina aceasta sunt depuse 
încărcături puternice de exploziv însoţite de un detunător în 
syntonizare cu unde a căror frecvenţă n-o cunosc decât eu. Ca 
să fac să sară în aer oraşul, mi-ar fi de-ajuns deci să trimit în 
direcţia fiecărei mine unde cu frecvenţa corespunzătoare 
detonatorului său. 

Amédée Florence, care lua de zor note, se gândi o clipă să 

insinueze că poate n-ar fi rău dacă s-ar folosi procedeul acesta 
pentru a isprăvi cu Harry Killer, dar îşi aminti la timp ce puţin 
succes avusese ideea lui de a fi folosite torpilele aeriene în 
acelaşi scop, şi se abţinu, prudent. 

— Şi marele pilon de deasupra turnului ? întrebă doctorul 
Châtonnay. 

— Ajung şi la el, căci aceasta îmi va fi concluzia — 
răspunse Camaret. Cu undele zise hertziene, totul se petrece, 
lucrul altminteri destul de curios, ca şi cum, fiind supuse 
atracției, după ce ar, porni din punctul lor de emisie, ele ar 
cădea lent spre pământ, unde: până la urmă s-ar pierde. Dacă, 
deci, vrei să le trimiţi departe, trebuie să le produci la o 
oarecare înălţime. Pentru mine, lucrul acesta era cu atât mai 
necesar cu cât doream să le trimit nu foarte departe, ci foarte 
sus, ceea ce e şi mai greu. Am reuşit, totuşi, s-o fac, datorită 
atât unui pilon înalt de o sută de metri, legat de oscilator, cât şi 
graţie reflectorului inventat de mine, care urmează capătul 
pilonului. 

— De ce să trimiţi unde la înălţime ? întrebă Florence, care 
nu înţelegea. 

— Ca să produc ploaie. Acesta e, de fapt, principiul 
invenţiei pe care o plănuiam, când l-am cunoscut pe Harry 
Killer şi pe care acesta m-a ajutat s-o înfăptuiesc. Prin pilon şi 
oglindă, trimit unde în nori, şi electrizez astfel până la saturație 
apa pe care ei o conţin în stare globulară. Când diferenţa de 
potenţial a norului faţă de pământ sau faţă de un nor vecin a 
devenit suficientă, ceea ce nu durează niciodată prea mult, 
izbucneşte o furtună şi plouă. Transformarea pustiului de aici în 
câmpie roditoare dovedeşte, de altfel, eficacitatea procedeului. 

— Dar mai trebuie să ai şi nori, observa doctorul 
Châtonnay. 

— Bineînţeles, sau măcar o atmosferă suficient de umedă. 
Dar norii vin neapărat într-o zi sau alta. Totul e să-i faci să se 
spargă aici şi nu în altă parte. Acum, când câmpia e cultivată, 

când copacii încep să crească, un regim de ploi regulate are 
tendinţa de a se stabiliza, şi norii devin din ce în ce mai 
frecvenți. De îndată ce soseşte unul, n-am de făcut decât asta — 
explică inginerul deplasând o manetă — şi imediat undele, ieşite 
dintr-o forţă electromotrică de o mie de cai, pornesc să-l 
bombardeze cu miliardele lor de vibrații. 

— Minunat ! se entuziasmaseră cei ce-l ascultau. 

— În clipa de faţă, fără ca dumneavoastră să vă daţi cât de 
cât seama, undele se scurg prin vârful pilonului şi merg să se 
piardă în infinit, continuă Camaret pe care expunerea invențiilor 
sale îl exalta din ce în ce. Dar visez un alt viitor pentru ele. Simt, 
ştiu, sunt sigur că ele ar putea să se adapteze la o sută de 
utilizări diferite, că ar fi posibilă, de pildă, stabilirea 
corespondenţei pe întreaga suprafaţă a pământului, prin telefon 
sau prin telegraf, fără să fie nevoie de fir pentru reunirea 
posturilor care corespondează între ele. 

— Fără fir ! se mirară cei ce-l ascultau. 

— Fără fir. Ce ar trebui pentru asta ? Nimica toată. Să fie 
inventat doar un aparat receptor potrivit. Eu îl caut, sunt chiar 
aproape de ţintă, dar n-am atins-o încă. 

— Începem să nu mai înţelegem — mărturisi Barsac. 

— Totuşi, e foarte simplu — afirmă Camaret, din ce în ce 
mai stârnit. lată aici un aparat Morse, folosit în telegrafia 
obişnuită, pe care l-am intercalat, pentru experienţele mele, 
într-un circuit special. N-am decât să manevrez pârghiile 
acestea — şi tot vorbind, Camaret le mânuia chiar — pentru ca 
întregul curent producător de unde să fie sub dependenţa 
acestui circuit. Câtă vreme manipulatorul Morse va fi ridicat, 
undele hertziene nu vor trece. Dimpotrivă, când va fi coborât, şi 
numai când va fi aşa, undele vor scăpa prin pilon. Totuşi, nu va 
mai fi vorba să le îndreptăm spre cer, ci în direcţia receptorului 
presupus, orientând cum se cuvine oglinda care le concentrează 
şi le reflectă. Dacă direcţia receptorului nu este cunoscută, ar fi 
de-ajuns să se suprime pur şi simplu oglinda, cum fac eu punând 

în mişcare această a doua pârghie. Acum, undele pe care le voi 
emite se vor împrăştia în spaţiu, pretutindeni în jurul nostru, şi 
aş putea telegrafia, sigur că aş atinge receptorul, oriunde s-ar 
afla, dacă el ar exista. Dar, din nenorocire, receptorul nu există. 

— Spuneţi că aţi putea telegrafia ?... întrebă Jane Buxton. 
Ce înţelegeţi prin asta ? 

— Ce se înţelege de obicei. N-aş avea decât să manevrez 
manipulatorul în mod obişnuit, după alfabetul Morse, 
bineînţeles. Dacă ar exista receptorul ipotetic, v-aţi grăbi să-l 
folosiţi pentru a scăpa din situaţia dumneavoastră actuală, nu-i 
aşa ? 

— Fireşte — spuse Jane. 

— Ei bine, să facem ca şi cum receptorul ar exista, propuse 
Camaret instalându-se la aparatul Morse. Cui i-aţi telegrafia, în 
acest caz ? 

— Pe meleagurile acestea, unde nu cunosc pe nimeni... — 
spuse Jane zâmbind — mă întreb şi eu... Nu-l văd decât pe 
căpitanul, Marcenay, adăugă ea, roşindu-se uşor... 

— Fie şi căpitanului Marcenay — acceptă Camaret, care, 
tot vorbind, manevra manipulatorul aparatului Morse după 
pătăile lungi şi scurte ale acestui alfabet. Unde se află căpitanul 
acesta ? 

— Cred că, deocamdată, la Tombouctou, spuse Jane, 
ezitând. 

— Tombouctou — continuă Camaret — manevrând mai 
departe manipulatorul. Şi acum, ce i-aţi spune căpitanului 
Marcenay ? Presupun că i-aţi spune cam aşa : Jane Buxton... 

—  Iertaţi-mă — îl întrerupse Jane — dar căpitanul 
Marcenay mă cunoaşte sub numele de Mornas. 

— N-are nici o importanţă, căci telegrama tot nu va ajunge, 
la destinaţie. Dar, în sfârşit, să zicem Mornas. Aş telegrafia, deci 
: Veniti în ajutor Janei Mornas, prizonieră în Blackland... 

Marcel Camaret se întrerupse. 

— Şi cum Backlandul e, pare-se, necunoscut pentru 

întreaga lume, aş preciza situarea lui şi aş adăuga: latitudine 
15* ,50 Nord, longitudine... 

Marcel Camaret; se ridică brusc de pe scaun. 

— Asta-i bună ! făcu el, Harry Killer a tăiat curentul. 

Oaspeţii se îngrămădiră în jurul lui, neînţelegând nimic. 

— După cum v-am spus — explică el — energia ne vine de 
la o staţie hidroelectrică instalată la vreo zece kilometri în josul 
râului. Harry Killer ne-a izolat de staţie, atâta tot; 

— Atunci şi maşinile au să se oprească ! spuse doctorul 
Châtonnay. 

— S-au şi oprit, răspunse Camaret. 

— Şi viespile ? 

— Viespile au căzut, fără îndoială! 

— Harry Killer va putea deci să pună mâna pe ele ! 
exclamă Jane Buxton. 

— Asta e mai puţin sigur — spuse inginerul. Să ne urcăm în 
vârf şi veţi vedea că n-o să fie aşa. 

Camaret şi oaspeţii săi urcară în grabă etajele superioare 
şi intrară în cycloscop. Ca şi prima dată, văzură imediat faţa 
exterioară a zidului, plus şanţul care îl mărginea şi în jurul 
căruia zăceau nemişcate viespile. 

Pe Esplanadă, Merry Fellows porneau din nou la atac, 
scoțând strigăte de triumf. Câţiva dintre ei săriră în şanţ şi 
puseră mâna pe viespile acestea moarte, care îi înspăimântau 
atâta când aveau viaţă în ele. 

Dar abia apucară să le atingă şi începură să se clatine, 
simțindu-se rău. Depărtându-se de ele cu groază, atacatorii se 
căzneau să iasă din şanţ. Nici unul nu avu însă puterea 
necesară, şi, unul după altul, căzură neînsufleţiţi. 

— N-aş da nici doi bani pe pielea lor — spuse Marcel 
Camaret, rece. V-aţi închipuit, nici vorbă, că prevăzusem ce se 
întâmplă, şi că am luat măsuri în consecinţă. Tăind curentul 
staţiei, Harry Killer a declanşat ipso facto! un dispozitiv graţie 


1 Prin însuşi acest fapt, chiar prin aceasta (în limba latină în text.). 

căruia nişte recipiente cu acid carbonic lichid şi-au vărsat în 
şanţ conţinutul care a revenit imediat la starea gazoasă. Gazul 
acesta, mai greu decât aerul, a rămas în şanţ, iar cei aflaţi acum 
acolo vor pieri neapărat asfixiaţi. 

— Bieţii oameni ! făcu Jane Buxton. 

— N-am ce să le fac, declară Camaret. N-am nici o 
posibilitate să-i salvez. Cât despre maşinile mele, mi-am luat 
măsuri de precauţie şi în privinţa lor. De azi dimineaţă suntem 
gata să înlocuim cu aer lichid, din care am o provizie uriaşă, 
curentul staţiei, ca agent motor al aparatelor electrice. Acum s-a 
făcut, şi iată că maşinile merg. Viespile vor zbura din nou. 

Elicele viespilor îşi porniseră, într-adevăr, rotirile lor 
vertiginoase, iar aparatele îşi reîncepuseră zborul ocrotitor, pe 
când mulţimea de Merry Fellows se retrăgea spre Palat lăsându- 
i în părăsire pe cei ce zăceau în şanţ. 

Marcel Camaret se întoarse spre oaspeţii săi. Părea nervos, 
agitat chiar, într-un fel anormal, iar licărirea neliniştitoare 
observată de câteva ori, îi tulbura iar privirea. 

— Cred că putem dormi liniştiţi, spuse el plin de-o vanitate 
oarecum naivă. 


VIII. UN APEL ÎN SPAŢIU 


Căpitanul Pierre Marcenay părăsise cu mâhnire în suflet 
misiunea Barsac, şi mai ales pe aceea pe care n-o cunoştea 
decât sub numele de Jane Mornas. El pornise, totuşi, la drum, 
fără umbră de şovăire, şi până la Segu-Sikoro străbătuse repede 
etapele, după cum i se cerea. Înainte de orice, căpitanul 
Marcenay era ostaş, într-adevăr, şi poate că cel mai frumos 
lucru al meseriei de ostaş e abnegaţia deplină şi supunerea 
pasivă pe care ostaşul şi-o impune, în vederea unui ţel pe care, 
uneori, nu-l înţelege limpede, dar deasupra căruia ştie că 
pluteşte totdeauna ideea de patrie. 

Totuşi, oricât se grăbi, îi trebuiră nouă zile ca să străbată 
cei patru sute cincizeci de kilometri care îl despărţeau de Segu- 

Sikoro, unde ajunse abia la 22 februarie, seara, la o oră foarte 
târzie. Din cauza aceasta, abia a doua zi dimineaţa putu să se 
prezinte colonelului Sergines, comandantul garnizoanei, şi să-i 
înmâneze ordinul colonelului Saint-Auban. 

Colonelul Sergines citi ordinul de trei ori la rând, din ce în 
ce mai mirat. Părea că nu înţelege nimic. 

— Ce combinaţie ciudată !... spuse el, în sfârşit. Să te duci 
să cauţi oameni la Sikasso, ca să-i trimeţi la Tombouctou ! E de 
neînchipuit... 

— Deci, n-aţi fost încunoştinţat de trecerea noastră, 
domnule colonel ? întrebă Marcenay. 

— Deloc. 

— Locotenentul care mi-a înmânat ordinul, explică 
Marcenay, mi-a spus că la Tombouctou au izbucnit tulburări şi 
că tuaregii auelimideni se agită într-un mod ameninţător. 

— E prima oară când aud asta. Şi doar ieri căpitanul 
Peyrolles... îl cunoşti, cumva ? 

— Da, domnule colonel. Acum doi ani am fost în acelaşi 
regiment. 

— Ei bine, Peyrolles a trecut pe aici, mergând de la 
Tombouctou spre Dakar. Abia ieri a plecat, şi nu ţi-a spus o 
vorbă despre toate acestea. 

Căpitanul Marcenay nu putu decât să-şi decline, cu un 
gest, toată răspunderea. 

— Ai dreptate, căpitane, spuse colonelul Sergines. Noi n- 
avem dreptul să discutăm. Ordinul e ordin, şi trebuie să ne 
supunem. Dar să mă ia naiba dacă ştiu când o să poţi pleca ! 

Şi, într-adevăr, pregătirea expediției acesteia neaşteptate 
ceru multă bătaie de cap. Mai mult de o săptămână fu 
întrebuințată pentru cazarea cailor pe care ordinul cerea să fie 
lăsaţi la Segu-Sikoro, şi pentru adunarea materialului necesar 
transportului şi a hranei în cantitate suficientă. Abia la 2 martie 
căpitanul Marcenay putu să îmbarce şi să pornească pe Niger în 
jos. 

Călătoria, adesea împiedicată de apele scăzute în aceste 
ultime luni ale anotimpului secetos, ceru la rândul ei două 
săptămâni întregi, şi fosta escortă a misiunii Barsac debarcă 
până la urmă abia în ziua de 17 martie, la Kabara, port al 
Tombouctoului, până la care mai erau doar vreo cincisprezece 
kilometri. 

Când căpitanul Marcenay se prezentă colonelului Allegre 
care comanda garnizoana, ofiţerul acesta superior se arătă la fel 
de mirat ca şi camaradul său de la Segu-Sikoro. El afirmă că nici 
o tulburare nu fusese constatată prin partea locului, că nu 
ceruse niciodată întăriri, şi declară că nu înţelege de ce 
colonelul Saint-Auban îi trimitea, fără să-l anunţe, oameni de 
care n-avea nici o nevoie. 

Lucrurile începeau să devină ciudate şi căpitanul Marcenay 
începuse să se întrebe dacă nu fusese victima vreunui iscusit 
falsificator. Dar, de ce ? Cu ce scop ? Răspunsul se impunea de 
la sine. Oricât de inexplicabil ar fi părut un asemenea plan, 
falsificatorul, dacă exista, nu putea să urmărească decât 
distrugerea misiunii Barsac, dezarmată. Ajuns în mod logic la 
concluzia aceasta, căpitanul Marcenay simţi o puternică 
nelinişte gândindu-se la grava responsabilitate care îi revenea în 
acest caz, şi la pericolele care ar fi putut s-o amenințe atunci pe 
domnişoara Mornas, a cărei amintire îi umplea încă mintea şi 
inima. 

Temerile îi sporiră cu atât mai mult cu cât la Tombouctou, 
ca şi la Segu-Sikoro, nu putu afla nici cel mai mic lucru despre 
locotenentul Lacour. Nimeni nu-l cunoştea. Mai mult: nimeni nu 
auzise niciodată vorbindu-se despre un corp de voluntari 
sudanezi, deşi expresia aceasta fusese întrebuințată de însuşi 
colonelul Saint-Auban. 

Totuşi, cum ordinul colonelului părea, după o minuțioasă 
verificare, cât se poate de autentic, trebuia socotit drept bun şi 
valabil, până la proba contrarie. Căpitanului Marcenay şi 
oamenilor săi li se asigură deci cazarea şi, de cum se ivi prilejul, 

ordinul colonelului Saint-Auban fu expediat celui ce-l scrisese, 
singurul care putea spune dacă era sau nu fals. 

Dar, de la Tombouctou la Bamako trebuiesc socotiți o mie 
de kilometri, atât la ducere cât şi la întoarcere. Aveau să treacă 
deci multe zile până la primirea răspunsului trimis de colonel. 

Zilele acelea, căpitanului Marcenay, neocupat, fără funcţii 
precise, şi mai ales ros de nelinişte, aveau să i se pară foarte 
lungi. Din fericire, în ultimele zile ale lui mărite, lucrurile se 
schimbară prin sosirea căpitanului Perrigny, unul din camarazii 
săi de Ia Saint-Cyr, cu care întreţinuse relaţii intime. Cei doi 
prieteni fură cât se poate de fericiţi să se revadă şi, din 
momentul acela, zilele i se părură mai scurte căpitanului 
Marcenay. 

Aflând ce griji îi rodeau pe prietenul său, Perrigny încercă 
să-l liniştească, fabricarea unui ordin fals, atât de bine imitat 
încât să înşele pe toată lumea, i se părea de domeniul fanteziei. 
După părerea lui, era mai logic de admis că locotenentul 
Lacour, prost informat asupra adevăratelor motive ale hotărârii 
colonelului, dăduse o explicaţie greşită. Cât despre mirarea 
colonelului Allègre, ea se putea explica foarte simplu. În 
regiunea aceasta abia organizată, n-ar fi fost de mirare ca 
ordinul trimis lui să se fi rătăcit. 

Căpitanul Perrigny, care urma să rămână doi ani la 
Tombouctou, adusese cu el destul de multe bagaje pe care 
prietenul său îl ajută să le despacheteze. Multe dintre ele erau 
mai degrabă instrumente de laborator decât bagaje propriu-zise. 
Dacă n-ar fi purtat uniforma, Perrigny ar fi fost socotit, într- 
adevăr, printre savanţi. Pasionat de ştiinţă, el se ţinea la curent 
cu toate problemele la ordinea zilei, şi mai ales cu cele mai mult 
sau mai puţin legate de electricitate. În prietenia lor, Perrigny 
reprezenta studiul, iar Marcenay acţiunea. Deosebirea aceasta a 
înclinațiilor constituia chiar, adeseori, pentru ei, pretextul unor 
certuri amicale. Când îi căutai ei îşi spuneau unul altuia „bătrân 
şoarece de bibliotecă", şi „,târâie sabie", siguri, în fond, că 

activitatea nu-l împiedica pe Marcenay să fie un ofiţer excelent 
şi brav. 

La câteva zile după sosirea prietenului său, căpitanul 
Marcenay îl găsi pe acesta pe cale de-a termina montarea unui 
nou aparat, după multe altele, în curtea casei unde îşi fixase 
domiciliul. 

— Vii la ţanc, îi strigă Perrigny, de cum dădu cu ochii de el. 
Am să-ţi arăt ceva interesant. 

— Asta ? întrebă Marcenay arătând aparatul, compus din 
două pile electrice, nişte electromagneţi, un mic tub de sticlă 
conţinând pilitură de fier, iar deasupra o tijă de aramă de câţiva 
metri. 

— Chiar asta — răspunse Perrigny. Jucăria asta, aşa cum o 
vezi, e o adevărată unealtă de vrăjitor. E pur şi simplu un post 
receptor de telegrafie, dar, ascultă bine, de telegrafie fără fir. 

— De câţiva ani se tot vorbeşte despre ea — spuse 
Marcenay interesat. Problema a fost oare rezolvată ? 

— Şi încă cum ! exclamă Perrigny. Da, doi oameni s-au 
întâlnit pe suprafaţa sferei noastre terestre, în aceeaşi secundă 
a istoriei. Unul dintre ei, un italian numit Marconi, a găsit calea 
de a emite în spaţiu undele numite hertziene. Ai auzit cumva de 
ele, soldăţoi afurisit ? 

— Da, da — spuse Marcenay. Am învăţat la şcoală. De 
altfel, când mă aflam în Franţa se şi vorbea despre Marconi. Dar 
celălalt inventator de care spuneai ? 

— E un francez, fizicianul Branly. El a descoperit 
receptorul, o mică minune de simplitate ingenioasă. 

— Şi aparatul pe care îl văd aici ? 

— E chiar receptorul a cărui principiu ai să-l înţelegi cât ai 
clipi. Domnul Branly a observat că, dacă în mod natural pilitura 
de fier e rea conducătoare de electricitate, ea devine bună 
conducătoare când e influenţată de o undă hertziană, efectul 
acestei unde fiind să înzestreze firişoarele piliturii metalice cu o 
atracţie reciprocă şi să le dea o sporire a coeziunii. Acestea zise, 

vezi tubuleţul de colo ? 

— Îl văd. 

— E detectorul de unde. Tubul cu pilitură de fier e 
intercalat în circuitul unei pile obişnuite pe care am onoarea să 
ţi-o prezint. Tubul, fiind rău conducător, întrerupe deci circuitul, 
iar curentul din pilă nu trece. Ai înţeles ? 

— Da. Şi-apoi ? 

— Când va veni o undă hertziană, va fi captată de vergeaua 
asta metalică, numită antenă. Imediat, tubul, care e în 
conexiune cu ea, va deveni conducător, circuitul pilei va fi 
închis, iar curentul va trece. Înţelegi şi-acum, băutorule de 
sânge ? 

— Da, bătrân savant cu ochelari. Zi mai departe. 

— Atunci intervine povestitorul aflat de faţă. Graţie unui 
dispozitiv inventat de mine, combinat cu descoperirea lui 
Branly, curentul acesta va pune în mişcare un receptor Morse, a 
cărui bandă de hârtie se va derula imprimată în mod obişnuit. 
Dar, în acelaşi timp, ciocănelul pe care îl vezi va lovi detectorul, 
ale cărui firişoare metalice vor fi despărțite de lovitură, şi care 
îşi va relua, deci, rezistenţa obişnuită. Curentul pilei nu va mai 
trece, iar receptorul Morse va înceta să mai imprime. O să zici 
că astfel va fi obţinut un singur punct pe banda de hârtie. Aşa e, 
dar aceeaşi succesiune de fenomene se va reproduce imediat, 
atâta timp cât antena va continua să culeagă unde. Când 
acestea vor înceta, nu se va mai imprima nimic pe banda de 
hârtie a aparatului, până la trecerea undelor următoare. În 
sfârşit, prin procedeul acesta vom obţine o serie de puncte 
reunite în grupe inegale, reprezentând semnele lungi şi scurte 
ale alfabetului Morse, pe care un telegrafist le citeşte la fel de 
uşor ca pe scrisul obişnuit. 

— Tu, de exemplu ? 

— Eu, de exemplu. 

— Şi de ce ai, adus aparatul acesta, extraordinar, recunosc, 
pe nişte meleaguri atât de barbare? 

— Pe el şi pe fratele lui, producătorul de unde, adică 
transmiţătorul, al cărui montaj îl voi începe mâine, fiindcă 
problema telegrafiei fără fir mă pasionează. Vreau să fiu primul 
care s-o instaleze în Sudan. lată de ce am adus aici cele două 
aparate ale căror surori, încă foarte rare, de altfel, în întreaga 
lume, îţi garantez că nu există în Africa. Dacă s-ar putea 
comunica direct cu Bamako !... Cu Saint- Louis poate |... 

— O ! Cu Saint-Louis !... E cam departe! 

— Ba de loc — protestă Perrigny. S-a şi făcut 
corespondenţă la distanţe foarte mari. 

— Nu se poate ! 

— Ba se poate, soldăţoiule, şi eu sper să fac şi mai mult. 
Curând voi începe, de-a lungul Nigerului, o serie de 
experienţe... 

Căpitanul Perrigny se opri deodată. Ochii lui larg deschişi, 
gura căscată, arătau o adâncă uimire. De la aparatul Branly se 
auzise un mic zgomot sec, pe care urechea lui experimentată îl 
recunoscuse. 

— Ce ai ? îl întrebă Marcenay mirat. 

Prietenul lui trebui să facă un efort ca să-i răspundă. 
Uimirea îl sufoca, literalmente. 

— Merge ! bâigui el, arătând aparatul. 

— Auzi că merge ! făcu ironic Marcenay, Visezi, viitor 
academician. Aparatul tău e singurul din Africa, aşa că nu poate 
să meargă, după cum te exprimi cu atâta eleganţă, S-o fi stricat, 
şi-atâta tot. 

Fără să răspundă, căpitanul Perrigny alerga la receptor. 

— Stricat ! strigă el în prada unei violente emoţii. E atât de 
puţin stricat încât pot citi clar pe bandă Căpi...tan... Căpitan 
Mar... Căpitan Marcenay ! 

— Mumele meu ? zise Marcenay. Tare mă tem, prietene, că 
vrei să mă duci, cum s-ar zice. 

— Numele tău ! afirma Perrigny cu o emoție atât de vădit 
sinceră încât camaradul său fu izbit de ea. 

Aparatul se oprise şi stătea acum mut sub privirile celor 
doi ofiţeri care nu-l părăseau din ochi. Dar, curând, tic-tacul 
semnificativ se făcu din nou auzit. 

— Iată-l că porneşte iar !... exclamă Perrigny aplecându-se 
peste bandă. Bun ! Adresa ta acum : Tombouctou. 

— Tombouctou 1... repetă fără voie căpitanul Marcenay, 
înfiorat şi el de-o emoție tainică. 

Aparatul se oprise pentru a doua oară, apoi, după o scurtă 
întrerupere banda imprimată reîncepu să se deruleze, ca să se 
înţepenească iar, după câteva secunde. 

— Jane Buxton, citi Perigny. 

— Nu cunosc, declară Marcenay care, fără să ştie de ce, 
oftă uşurat. Ne joacă cineva o farsă. 

— O farsă ? repetă Perrigny gânditor. Cum ar fi posibil ?... 
Ah, iată că reîncepe... 

Şi, aplecat peste bandă, citi silabisind cuvintele, pe măsură 
ce i se înfăţişau : 

— Veniţi... în... a...ju...tor... Ja...nei... Mor...nas... 

— Jane Mornas ! exclamă Marcenay care, sufocându-se 
deodată, trebuie să-şi descheie gulerul bluzei. 

— Taci — comandă Perrigny. Pri...zo...ni..€...ră la... 
Black...land... 

Pentru a patra oară, tic-tacul se întrerupse. Perrigny ridică 
ochii şi-şi privi camaradul. Acesta era livid. 

— Ce ai ? întrebă el cu dragoste prietenească. 

— Am să-ți explic... răspunse îndurerat căpitanul 
Marcenay. Dar Blackland, unde găseşti Blacklandul ? 

Perrigny nu apucă să-i răspundă. Aparatul funcţiona iar. Şi 
el citi: 

— La...ti...tu...di...ne... cinci... spre. ..ze... ce... gra...de... 
cinci...zeci... mi...nu...te... nord... Lon...gi...tu...di...ne€... 

Plecaţi peste aparatul amuţit pe neaşteptate, cei doi ofiţeri 
aşteptară zadarnic timp de câteva minute. De data aceasta, 
oprirea era definitivă şi receptorul Morse rămânea mut. 

Căpitanul Perrigny şopti, dus pe gânduri : 

— Asta mi se pare prea de tot !... Mai există deci un al 
doilea amator de telegrafie fără fir pe meleagurile acestea 
pierdute ?... Şi încă unul care se pricepe, nu glumă, dragul meu, 
adăugă el întorcându-se spre prietenul său. 

Dar observă imediat cât de schimbat la faţă era acesta. 

— Dar ce ai ? îl întrebă el. Eşti palid de tot... 

În câteva cuvinte rapide, căpitanul Marcenay îi explică 
motivul tulburării sale. Dacă fusese mirat aflând că propriul lui 
nume figura pe banda telegrafică, mirarea îi devenise emotie, şi 
încă emoție adâncă, atunci când Perrigny rostise numele Janei 
Mornas. El o cunoştea pe Jane Mornas, o iubea, şi, cu toate că 
nu vorbiseră despre lucrul acesta, spera din toată inima ca într- 
o bună zi ea să-i devină soţie. 

Marcenay reaminti toate temerile care îl chinuiau de când 
avea atâtea motive să creadă fals ordinul colonelului Saint- 
Auban. Mesajul misterios, primit astăzi din spaţiu, le confirma 
din plin. Jane Mornas se afla în primejdie. 

— Şi-mi cere ajutor mie ! încheie el cu o adâncă nelinişte, 
în care se amesteca, totuşi, un pic de bucurie. 

— Ei bine, atunci e foarte simplu, răspunse Perrigny. 
Trebuie să-i dai ajutorul pe care ţi-l cere. 

— Se înţelege ! exclamă Marcenay, căruia perspectiva 
acţiunii îi reda viaţa. Dar cum ? 

— Asta o să vedem îndată, spuse Perrigny. Să tragem mai 
întâi concluziile logice din faptele pe care le cunoaştem. După 
mine ele sunt liniştitoare. 

— Găseşti ? spuse cu amărăciune Marcenay. 

— Da. Primo, domnişoara Mornas nu e chiar singură, căci, 
după câte ştii, ea nu are un aparat de telegrafie fără fir. Fără sa 
mai vorbim de prietenii cu care ai lăsat-o, ea are, deci, cel puţin 
un protector, cel ce posedă aparatul. Şi acesta e cineva, crede- 
mă. 

Cum Marcenay îl aprobase din cap, Perrigny continua : 

— Secundo, domnişoara Mornas nu este expusă unui 
pericol imediat. Ea ţi-a telegrafiat la Tombouctou. Ea presupune 
că te afli acolo, cu alte cuvinte ştie foarte bine că nu eşti la doi 
paşi şi că va trebui oarecare timp ca să-i răspunzi la apel. Dar 
dacă, totuşi, îţi telegrafiază, înseamnă că nu socoteşte asta 
inutil. Deci, dacă o ameninţă un pericol, pericolul acesta nu e 
iminent. 

— Unde vrei să ajungi ? întrebă Marcenay, nervos. 

— La faptul că trebuie să te calmezi, să speri într-un sfârşit 
bun al aventurii... şi să te duci imediat la colonel ca să-i ceri 
organizarea unei expediţii care îl va elibera pe deputatul 
Barsac, şi pe deasupra, şi pe domnişoara Mornas. 

Cei doi căpitani se duseră imediat la colonelul Allegre şi 
expuseră evenimentul uluitor ai căror martori fuseseră. Ca 
dovadă îi arătară banda imprimată de receptorul Morse, tradusă 
de Perrigny în limbaj desluşit. 

— Aici nu-i de loc vorba de domnul Barsac, observă 
colonelul. 

— Nu, — răspunse Perrigny, dar cum domnişoara Mornas 
era cu el... 

— Cine vă spune că ea nu l-a părăsit ? obiectă colonelul. 
Cunosc perfect itinerarul misiunii Barsac, şi vă pot garanta că 
nu se ridică până la o asemenea latitudine. Misiunea trebuie să 
treacă prin Uagadugu, care se află cam pe al doisprezecelea 
grad, şi să iasă la Say, aflat pe al treisprezecelea. Mesajul 
acesta misterios vorbeşte de cincisprezece grade şi cincizeci, cu 
alte cuvinte de şaisprezece grade. 

Remarca aceasta trezi amintirile lui Marcenay. 

— Aveţi dreptate, domnule colonel, spuse el. Într-adevăr, s- 
ar putea prea bine ca domnişoara Mornas să fi părăsit misiunea 
Barsac. Îmi amintesc că ea trebuia să se despartă de misiune la 
două sau trei sute de kilometri după Sikasso, ca să urce singură 
spre nord, cu intenţia de-a atinge Nigerul la Gao. 

— Atunci se schimbă lucrurile, spuse îngrijorat colonelul. 


316 


Pentru a-l scăpa pe domnul Barsac, deputat, delegat oficial al 
Franţei, ar fi normală o expediţie, pe când pentru domnişoara 
Mornas, o simplă particulară... 

— Totuşi, vorbi cu însufleţire Marcenay, dacă ordinul adus 
de mine era fals, cum totul ne îndeamnă să credem, domnul 
Barsac a fost cu siguranţă victima unui ticălos care a ţinut să-mi 
ia locul. 

— Poate... poate... încuviinţă cu oarecare îndoieli colonelul. 
În orice caz, pentru a avea o părere în privinţa aceasta, trebuie 
aşteptat răspunsul de la Bamako. 

— E îngrozitor ! exclamă Marcenay, copleşit. Nu putem, 
totuşi, s-o lăsăm să piară pe biata copilă care mă cheamă în 
ajutor. 

— Nu e vorba să piară, obiectă colonelul care, cel puţin el, 
îşi păstrase tot calmul. Domnişoara spune singură că e 
prizonieră, şi nimic mai mult... De altfel, unde să te duci în 
ajutorul ei ? Ce a Blackland-ul despre care vorbeşte ea ? 

— Ne dă latitudinea. 

— Dar nu longitudinea. Dumneata ai părăsit-o pe 
domnişoara Mornas după Sikasso. Îmi închipui că ea nu s-a 
reîntors spre vest. Al şaisprezecelea grad străbate mai întâi 
Macina, apoi trece peste Niger, şi se înfundă într-o regiune 
pustie, absolut necunoscută. Cum Blackland-ul nu poate fi în 
Macina, căci atunci l-am cunoaşte, înseamnă că ar trebui căutat 
în plin pustiu. 

— Şi atunci, domnule colonel ? bâigui Marcenay. 

— Şi atunci, căpitane, nu prea văd posibilitatea de a trimite 
o coloană în direcţia aceasta, căci ar fi egal cu a risca viaţa a o 
sută sau două de oameni pentru a o salva pe a unei singure 
persoane. 

— De ce două sute de oameni? întrebă Marcenay care simţi 
pierindu-i speranţa. Poate că mai puţini ar fi de ajuns... 

— Nu cred, căpitane. Cunoşti şi dumneata zvonurile care 
circulă în lungul Nigerului. Negrii (pretind că undeva, nimeni nu 

poate spune exact unde, s-ar fi întemeiat un imperiu indigen, a 
cărui faimă nu e dintre cele mai bune. Numele acesta de 
Blackland fiind cu totul necunoscut, n-ar fi exclus să fie al 
capitalei sau al vreunuia din oraşele imperiului în chestiune, iar 
latitudinea face ipoteza şi mai de crezut, căci corespunde 
singurei regiuni unde s-ar fi putut întemeia o putere fără să fie 
cunoscută neștiut de toată lumea. În sfârşit, nu vă izbeşte 
consonanţa engleză a cuvântului Blackland?... Sokoto, colonie 
engleză, nu-i prea departe de presupusa lui aşezare... S-ar putea 
ivi aici o altă dificultate, destul de spinoasă... Pe scurt, în 
asemenea condiţii cred că ar fi imprudent să te aventurezi într-o 
regiune cu totul neexplorată, fără să dispui de forţe suficiente 
pentru a face faţă oricăror eventualităţi. 

— Așadar, domnule colonel, refuzaţi ? stărui Marcenay. 

— Regret, dar refuz — răspunse colonelul Allegre. 

Căpitanul Marcenay nu se dădu bătut. Îi povesti 
colonelului, aşa cum îi povestise şi lui, Perrigny ce îl lega de 
domnişoara Mornas. Zadarnic însă. Degeaba arătă că adusese 
cu el o sută de oameni de care se puteau lipsi, căci nu se conta 
pe ei. Colonelul Allegre rămase de neclintit. 

— Sunt dezolat, profund dezolat, căpitane, dar am datoria 
să-ţi răspund negativ. E posibil ca oamenii dumitale să nu-mi fie 
necesari, dar sunt şi ei tot oameni, şi n-am dreptul să le risc 
viaţa cu uşurinţă. În plus, nimic nu ne grăbeşte. Să aşteptăm o 
nouă comunicare de la domnişoara Mornas. Dacă ne-a 
telegrafiat o dată e posibil să ne mai telegrafieze. 

— Şi dacă nu mai poate, după cum ne-a făcut să credem 
brusca întrerupere a mesajului ei ? exclamă Marcenay 
deznădăjduit. 

Colonelul dădu să se înţeleagă printr-un gest că o 
asemenea eventualitate ar fi foarte regretabilă, dar că n-ar 
putea să-i schimbe hotărârea luată. 

— Atunci, mă voi duce singur — declară hotărât Marcenay. 

— Singur ?... repetă colonelul. 

— Da, domnule colonel. Vă cer un concediu pe care nu mi-l 
veţi refuza... 

— Pe care, dimpotrivă, ţi-l voi refuza — răspunse colonelul. 
Crezi că ţi-aş da posibilitatea să te arunci într-o aventură din 
care nu te-ai mai reîntoarce niciodată ? 

— În acest caz, domnule colonel, vă rog să binevoiţi a-mi 
primi demisia. 

— Demisia !... 

— Da, domnule colonel — spuse Marcenay calm. Colonelul 
Allègre nu răspunse imediat. Îşi privi inferiorul şi-şi dădu seama 
că nu era într-o stare normală. 

— Ştii bine, căpitane — îi spuse el cu un ton părintesc — că 
demisia dumitale va trebui să urmeze calea ierarhică, şi că eu 
nu am calitatea s-o primesc. În orice caz, e un lucru care cere 
chibzuinţă. Să mai treacă o noapte, şi revino mâine la mine. 
Vom mai sta de vorbă. 

Executând corect salutul militar, cei doi ofiţeri se 
retraseră. Perrigny îşi însoţi prietenul, căutând să-l îmbărbăteze 
pe cât putea. Dar nefericitul nici nu-l auzea măcar. 

Când căpitanul Marcenay ajunse în faţa uşii sale, îşi luă 
rămas bun de la Perrigny şi se încuie în casă. Rămas singur, în 
sfârşit, el se prăbuşi pe pat, şi, ajuns la capătul curajului, 
nemaiputându-se stăpâni, izbucni în hohote de plâns. 


IX. UN DEZASTRU 


Întreruperea curentului staţiei hidroelectrice nu dură mult. 
Oprit la 9 aprilie, spre amiază, curentul fu redat a doua zi 
dimineaţa. Căci, într-adevăr, Harry Killer era prima victimă a 
manevrei acesteia, pe care el o socotise la început foarte dibace. 
Dacă nu mai dădea Uzinei curentul de care avea nevoie, Uzina 
nu-i mai reda, în schimb, nici unul din serviciile pe care le 
primea de obicei de la ea. 

Maşinile agricole, lipsite de undele dătătoare de viaţă, se 

opriseră brusc. 

Pompele electrice care scoteau apa din râu ca s-o trimită în 
două mari rezervoare, unul situat chiar în Uzină, din care apa 
trecea într-un al doilea rezervor, aşezat deasupra cazărmii 
Gărzii Negre, încetaseră şi ele să funcţioneze. În două zile, acest 
al doilea rezervor, de unde apa era distribuită pretutindeni, ar fi 
fost golit şi Blacklandul ar fi rămas fără apă. 

În sfârşit, la venirea nopţii, lipsit de lumină electrică şi 
nemaiavând nici un alt mijloc de iluminat, întregul oraş fu 
cufundat în beznă, lucru care îl înfuria cu atât mai mult pe 
Harry Killer cu cât vedea, în acelaşi timp, Uzina luminată şi 
apărată de focurile puternicelor sale proiectoare. 

Înţelegând că partida era inegală, despotul se resemnase 
în zorii zilei de 10 aprilie să dea drumul curentului pe care îl 
suprimase cu o zi înainte. În acelaşi timp, el îl chemă la telefon 
pe Marcel Camaret, care tocmai se afla în cabinetul său de lucru 
împreună cu protejaţii săi. Aceştia îl auziră pe inginer 
răspunzând, ca şi în ajun, cu „,da" „,nu" şi „bun", cuvinte atât de 
obişnuite într-o asemenea conversaţie din care jumătate rămâne 
necunoscută auditorilor ; şi, exact ca în ajun, inginerul începu să 
râdă, întrerupând brusc convorbirea. 

După rezumatul povestit de Camaret, Harry Killer şi el 
încheiaseră un acord. Se înţeleseseră ca despotul să dea drumul 
curentului staţiei hidroelectrice, iar Uzina, de partea ei, să 
asigure, ca de obicei serviciile generale ale Blackland-ului. 
Altminteri, acordul acesta nu schimba, cu nimic restul situaţiei, 
rămasă mai departe foarte ciudată. Pacea se limita, doar la 
înţelegerea de mai sus. În rest, rămânea tot în război. Harry 
Killer stăruia mai ales să ceară prizonierii, iar Camaret refuza 
să-i dea. 

La sfârşitul, convorbirii, Harry Killer îi ceruse inginerului 
să-i furnizeze aerul lichid necesar mersului planoarelor. De 
fiecare dată când acestea se reîntorceau din vreo călătorie, 
rezervoarele erau într-adevăr, depuse la Uzină, care le umplea 

din nou. Harry Killer nu avea deci nici pic de combustibil, ceea 
ce făcea inutilizabile cele patruzeci de aparate zburătoare. 

În privinţa aceasta, gândindu-se să economisească forţa 
motrice şi să nu-i furnizeze inamicului arme atât de puternice, 
Camaret îl refuzase categoric. De aici violenta mânie a 
despotului, care jurase să-l constrângă prin foame. Atunci 
inginerul închisese telefonul, râzând de-o ameninţare la fel de 
zadarnică, pentru el, ca şi cele de mai înainte. 

Auditorii lui o luară, dimpotrivă, foarte în serios. Dacă 
Uzina părea într-adevăr de necucerit datorită armelor defensive, 
inventate de Camaret, acesta parcă mult mai sărac în arme 
ofensive, ba chiar nu voia nici în ruptul capului să le folosească 
pe cele avute. În asemenea condiţii, situaţia se putea prelungi la 
infinit şi, mai apoi, avea să vină o zi în care foamea să oblige 
Uzina la capitulare. 

Camaret, căruia Barsac îi împărtăşi aceste gânduri, înălţă 
din umeri. 

— Avem provizii pentru multă vreme — îl asigură el. 

— Pentru cât timp ? insistă Barsac. Camaret făcu un gest 
nehotărât. 

— Nu ştiu exact. Poate pentru două, poate pentru trei 
săptămâni. Dar asta n-are nici o importanţă, căci în patruzeci şi 
opt de ore vom termina planorul pe care îl avem în lucru. Vă 
invit de pe acum la probele pe care le vom face pe întuneric, ca 
să nu fie văzute de Palat. Probele vor avea loc poimâine, 12 
aprilie, la ora patru după miezul nopţii. 

La vestea aceasta fericită, prizonierii nu se aşteptau. Un 
planor propriu avea să le îmbunătăţească într-o largă măsură 
situaţia. Dar avea oare să le aducă şi salvarea ? 

— În uzină sunt peste o sută de oameni — observă Barsac. 
Oricât de puternic ar fi el, planorul nu-i poate duce pe toţi. 

— Va duce numai zece persoane, împreună cu 
conducătorul, ceea ce nu-i rău de loc — răspunse Camaret. 

— Fireşte — aprobă Barsac — şi totuşi, e insuficient ca să 

ne scoată din impas. 

— Ba de loc — răspunse Camaret. De aici până la Saye sunt 
cam trei sute cincizeci de kilometri în linie dreaptă şi şapte sute 
de aici până la Tombouctou, care poate ar fi de preferat. Cum 
nu vom călători decât noaptea, ca să evităm torpilele, planorul 
va putea face, în douăzeci şi patru de ore, trei călătorii la Saye 
sau două la Tombouctou. Cele o sută cincizeci de persoane, la 
care evaluez, aproximativ populaţia Uzinei, cu femei şi copii cu 
tot, vor fi deci eliberaţi în cinci zile prin Saye, şi în opt zile prin 
Tombouctou. 

Enunţarea acestui plan, într-adevăr foarte realizabil, mai 
potoli temerile iscate de amenințările lui Harry Killer. Asediaţii 
aşteptau acum cu nerăbdare executarea lui. 

Cele două zile cât mai trebuiră să aştepte, li se părură 
nesfârşite. Fiecare dintre ei îşi ocupa timpul cum putea mai bine 
şi, cel mai adesea, plimbându-se prin grădină, la adăpostul 
zidului care îi împiedica să fie văzuţi din Palat. Domnul Poncin, 
mai ales, nu se clintea de acolo, de dimineaţa până seara. Veşnic 
aplecat peste feluritele plante care o împodobeau, făcea 
măsurători citite la lupă şi cântăriri minuţioase cu ajutorul unei 
mici balanţe de precizie. 

— Ce naiba faceţi acolo ? îl întrebă Florence, surprinzându- 
l ocupat cu măsurătorile acestea. 

— Îmi fac meseria, domnule Florence — răspunse Poncin, 
dându-şi o oarecare importanţă. 

— Statistică ? întrebă Florence, mirat. 

— Nimic altceva. Sunt pe cale să stabilesc, pur şi simplu, 
numărul de locuitori pe care i-ar putea hrăni bucla Nigerului. 

— Ah ! Mereu bucla ! făcu Amédée Florence, care nu părea 
să aprecieze prea mult lucrările domnului Poncin. Totuşi, mi se 
pare că aici nu ne mai aflăm în faimoasa buclă. 

— Nimic nu ne împiedică la o analogie — rosti profesoral 
domnul Poncin. 

— „Curteni porniţi să facă o splendidă orgie" — spuse un 

glas în spatele lor. 

După versurile acestea din „Pedepsirile' de Hugo, 
provocate de rimă, Amedee Florence îl recunoscu pe doctorul 
Châtonnay. Şi, într-adevăr, el era. 

— Ce faceţi aici? întrebă doctorul, încheindu-şi astfel 
intervenţia. 

— Domnul Poncin îmi expune metodele domniei sale de 
statistică — răspunse Florence cu un ton serios. Continuaţi vă 
rog, domnule Poncin. 

— E, foarte simplu — explică acesta, iată o tulpină de 
spanac. Ea ocupă un decimetru pătrat. Ceva mai încolo, iată o 
conopidă ; ea ocupă patru decimetri pătraţi. Am măsurat o sută 
de plante luate la întâmplare şi am făcut media suprafeţelor 
ocupate de ele. Am măsurat, de asemenea, şi creşterea lor 
zilnică. Salata aceasta, de pildă, a crescut, de ieri exact cu patru 
grame nouă sute douăzeci şi şapte de miligrame. Pe scurt, am 
aflat matematic, că media creşterii zilnice se ridică la douăzeci 
şi două de miligrame pe centimetru pătrat. 

— Foarte curios — declară fără să clipească doctorul 
Châtonnay. 

— Nu-i aşa ? Problemele acestea ştiinţifice sunt totdeauna 
foarte interesante, spuse domnul Poncin, umflându-se în pene. 
Cum bucla Nigerului are cinci sute patruzeci şi şase trilioane de 
centimetri pătraţi, producţia ei zilnică va fi, deci, de 
douăsprezece milioane douăsprezece mii de tone, sau un miliard 
o sută patruzeci şi patru de milioane trei sute opt zeci de mii de 
tone anual. 

— N-am să ascund că este un calcul colosal — declamă 
doctorul, parodiind un vers de Corneille, pe care rima i-l 
readucea în memorie. 

— Cunoscând cantitatea de hrană necesară pentru 
asigurarea vieţii unui singur om, va fi uşor să deducem 
populaţia care ar putea trăi în bucla Nigerului — încheie domnul 
Poncin, sigur de sine. Acestea sunt serviciile pe care ştiinţa e în 

stare să le aducă, şi astfel timpul cât vom rămâne prizonieri nu 
va fi cu totul pierdut. 

— Mulțumită dumitale, domnule Poncin — spuseră într-un 
glas Amédée Florence şi doctorul, lăsându-l pe statistician la 
deducţiile lui savante. 

Ceas cu ceas, ziua de 10, apoi cea de 11 se scurseră. 

Un incident, de altfel fără gravitate, întrerupse monotonia 
acesteia din urmă. Pe la cinci după-amiază, lui Camaret i se 
aduse la cunoştinţă că pompa care împingea apa din râu în 
rezervor nu mai funcţiona. 

După ce verifică faptul, inginerul recunoscu că vestea era 
exactă. Pompa se învârtea înnebunită, parcă în gol, ca şi cum n- 
ar fi avut de învins nici o rezistenţă. La ordinul lui Camaret, se 
făcu demontarea pistonului, ale cărei garnituri, probabil 
stricate, pesemne că nu se mai aplicau exact pe peretele 
cilindrului. De fapt nu era vorba decât de-o reparaţie 
neînsemnată, care urma să fie terminată în mai puţin de 
patruzeci şi opt de ore. 

A doua zi, înainte de ivirea zorilor, luă sfârşit aşteptarea 
aceasta enervantă. Cum lesne se poate închipui, nimeni nu lipsi 
de la întâlnire, cu toată ora matinală fixată de Marcel Camaret. 
La rândul său, acesta îşi ţinuse promisiunea. Când oaspeţii 
sosiră în grădină, unde urma să aibă loc proba, planorul se şi 
afla acolo, transportat de muncitorii care îl construiseră. 

Inginerul se urcă pe platformă şi puse motorul în 
funcţiune. Trecură câteva minute, prea încet după părerea 
spectatorilor, care se temeau de o dezamăgire oricând posibilă. 
Curând se liniştiră însă. Aparatul se înălţă deodată, fără efort, 
apoi, desfăcându-şi aripile, alunecă pe straturile de aer şi reveni 
exact pe locul de unde pornise. Marcel Camaret, luând de data 
aceasta cu el zece oameni, se înălţă din nou şi, de trei ori la 
rând, făcu turul grădinii. Experienţa era concludentă. 

— Astă-seară, la orele nouă, prima plecare, anunţă el 
coborând de pe platformă. 

Atunci fu uitat totul, asediul, captivitatea, zilele de nelinişte 
şi de plictiseală. Peste câteva ore, coşmarul avea să ia sfârşit. 
Vor fi liberi ! Asediaţii îşi făceau urări reciproce, se felicitau, pe 
când mecanicii duceau planorul în hangarul de unde urma să fie 
scos la căderea nopţii, ca să zboare spre Tombouctou. 

Cum evacuarea Uzinei trebuia să ceară mai multe zile, 
lucrările obişnuite nu fură întrerupte. În ziua de 12 aprilie se 
lucră, deci, mai ales la demontarea pompei. Când lucrarea luă 
sfârşit, inginerul constată că nu avea nici o avarie. Cauza 
stricăciunii trebuia deci căutată în altă parte şi, până una alta, 
nu rămânea decât ca pompa să fie montată la loc, lucru care fu 
început imediat. 

La opt şi jumătate seara, întunericul era deplin. Marcel 
Camaret dădu în sfârşit semnalul de plecare. Încă de mult cei 
opt prizonieri scăpaţi din ghearele lui Harry Killer, împreună cu 
două neveste de muncitori, care trebuiau să formeze primul 
convoi, aşteptau în grădină, de unde, condus de un conducător 
încercat, planorul avea să se înalțe. Ascultând ordinul şefului 
lor, zece mecanici se îndreptară spre hangar şi deschiseră uşa... 

Exact în clipa aceea se produse dezastrul. 

În momentul când uşa se deschise, o explozie formidabilă 
răsună pe neaşteptate. Hangarul se prăbuşi ca un castel de cărţi 
de joc. În locul lui, rămase doar un morman de ruine. 

După o clipă de uluire firească, cei de faţă se repeziră în 
ajutorul celor zece muncitori. Din fericire, explozia avusese loc 
înainte ca ei să intre în hangar, aşa că scăpaseră toţi 
nevătămaţi, în afară de unul uşor rănit. 

Dar, cu toate că nu fuseseră victime, o mare nenorocire, ba 
chiar un dezastru ireparabil, îi lovise pe asediați. Planorul era 
nimicit, făcut fărâme. Nu mai rămăseseră din el decât nişte 
rămăşiţe inutilizabile. 

— Rigaud, spuse Camaret cu calmul care nu-l părăsea 
niciodată în împrejurările cu adevărat grave, să se înceapă 
curățirea terenului. Trebuie aflată cauza exploziei. 

Grămada de ruine fu atacată chiar în punctul ocupat de 
planor. Munceau numeroase braţe, şi lucrul înainta rapid. Pe la 
orele unsprezece, partea aceasta a fostului hangar era curățată, 
şi se constată acolo existenţa unei gropi adânci. 

— Dinamită, spuse rece Camaret. Îmi închipui că n-a venit 
singură. 

Cum petele de sânge care stropeau ruinele dovedeau că 
explozia făcuse victime, curățirea fu continuată în acelaşi ritm. 
Într-adevăr, curând începură să se facă descoperiri macabre. 
Puțin înainte de miezul nopţii, ieşi la iveală un picior de negru, 
ciopârţit. Apoi un braţ, smuls cu violenţă, şi, în sfârşit, fu 
descoperit capul corpului acestuia mutilat. 

Amedee Florence care, ca un bun reporter ce era, urmărea 
atent lucrările, recunoscu imediat lugubrele trofee. 

— Tchoumouki ! exclamă el fără să ezite. 

Şi îi explică lui Camaret că Tchoumouki era un trădător, 
trecut din serviciul lui miss Buxton în slujba lui Harry Killer. 
Atunci, totul deveni clar. Vădit lucru, Tchoumouki era autorul şi, 
totodată, prima victimă, a exploziei. Rămânea de aflat cum 
pătrunsese în Uzină. 

În orice caz, dacă el intrase, alţii îl puteau urma pe aceeaşi, 
cale. Trebuia deci să li se taie cheful adversarilor, 
înspăimântându-i cum se cuvine. 

În acest scop, la porunca lui Camaret, jalnicele rămăşiţe 
ale lui Tchoumouki fură aruncate peste zid, pe Esplanadă, unde 
oamenii lui Harry Killer trebuiau neapărat să le găsească, aflând 
astfel fără putinţă de îndoială că era primejdios să pătrundă în 
Uzină. 

Între timp, curățirea locului continua. Muncitorii făcuseră 
lanţ, ruinele se îngrămădeau în grădină şi o suprafaţă din ce în 
ce mai mare a fostului hangar se descoperea treptat. 

— Iată încă unul ! strigă deodată un muncitor. 

Marcel Camaret se apropie. Într-adevăr, un picior de om se 
ivise printre pietre. În câteva secunde, întregul corp fu 

descoperit. Era un alb în puterea vârstei, cu umărul zdrobit 
groaznic de prăbuşirea acoperişului. 

Doctorul Châtonnay se aplecă peste rănit. 

— Trăieşte — spuse el. 

Rănitul fu scos de sub dărâmături şi transportat la 
Camaret, unde doctorul îi făcu primul pansament. A doua zi 
urma să i se ia interogatoriul dacă va avea puterea să 
vorbească. 

— Şi dacă nu va consimţi — observă Amédée Florence. 

— Asta lăsaţi-o în grija mea, spuse printre dinţi Marcel 
Camaret. 

Curăţirea locului putea fi socotită ca terminată. Cel puţin 
înaintase atâta încât să fie sigur că nu se mai afla nimeni sub 
dărâmături. Marcel Camaret întrerupse deci lucrul şi trimise 
muncitorii la o odihnă meritată din plin. 

Urmându-le exemplul, inginerul şi oaspeţii săi se depărtară 
de locul dezastrului şi se îndreptară, trecând prin grădină, spre 
camerele lor respective. 

Dar, după câţiva paşi, Amédée Florence se opri şi, 
adresându-i-se lui Camaret, întrebă : 

— Ce-o să facem, domnule, acum, când iată-ne fără 
planor ? 

— Vom fabrica altul — răspunse Camaret. 

— Aveţi elementele lui ? întrebă Barsac. 

— Sigur. 

— Cât timp vă va trebui ? 

— Două luni. 

— Hm !... făcu simplu Florence. Apoi, fără să mai insiste, 
îşi reluă mersul, adâncit în gânduri. 

Două luni ! Şi provizii numai pentru două săptămâni ! 

Reporterul şi începuse să caute o idee pentru a ieşi din 
dilema aceasta. 


X. O IDEE A LUI AMEDEE FLORENCE 

Cât de diferită fu dimineaţa de 13 aprilie faţă de cea din 
ziua precedentă ! Ieri, crezând sigur că ajung la capătul 
încercărilor, asediaţii nu mai puteau de bucurie. Astăzi, când 
orice speranţă fusese pierdută, erau trişti şi descurajaţi. 

Doar câţiva dintre ei izbutiseră să doarmă în ultimele ore 
ale nopţii trecute. Cei mai mulţi îşi folosiseră timpul examinând 
pe toate feţele situaţia prezentă, fără să descopere nici un 
mijloc de a învinge greutăţile. 

Marcel Camaret însuşi se simţea încurcat. în afara 
construcţiei unui nou planor, el nu mai vedea nimic pentru 
ieşirea din impasul actual. Dar să-ţi pui speranţa într-un aparat 
a cărui fabricare trebuia să ceară două luni încheiate, când mai 
ai provizii abia pentru două săptămâni, însemna să te înşeli cu 
bună ştiinţă. 

Verificând lucrurile, se văzu că mijlocul acesta de salvare 
era şi mai puţin realizabil decât se credea. Un inventar 
amănunţit al rezervelor şi o cercetare atentă a produselor 
horticole pe cale de maturizare demonstra, într-adevăr, că 
asediaţii aveau hrană nu pentru săptămâni, ci pentru cel mult 
nouă, zece zile. Nu după trecerea a două luni, ci chiar înainte de 
sfârşitul lui aprilie aveau, deci, să sufere neapărat de foame. 

Ca să fie întârziată cât mai mult cu putinţă această ultimă 
scadenţă, se luă hotărârea unei raţionalizări imediate. Dacă nu 
se puteau lăuda că şi-au învins soarta, asediaţii puteau, astfel, 
măcar să-şi prelungească agonia. 

Dimineaţa de 13 fiind hărăzită acestui inventar şi începerii 
construirii planorului pe care Marcel Camaret se încăpăţână să-l 
facă deşi, după toate aparențele, nu puteau spera să le fie de 
vreun ajutor, abia după-amiază avură timp să se ocupe de 
prizonier. 

După prânzul care fu, pentru prima dată, extrem de sărac, 
Marcel Camaret, însoţit de oaspeţii a căror neaşteptată intrare 
în viaţa lui ameninţa să-l coste atât de scump, se duse la 

căpătâiul rănitului. Doctorul Châtonnay îl asigurase că starea 
acestuia îngăduia să i se ia un interogator. 

— Cine eşti ? îl întrebă Camaret care, punând întrebarea 
aceasta lipsită de interes aparent, urmărea un plan bine 
calculat. 

Cum rănitul nu vru să răspundă, Camaret îşi repetă 
întrebarea, fără mai mult succes. 

— Trebuie să te previn, spuse cu blândeţe inginerul, că te 
voi sili să vorbeşti. 

Auzind ameninţarea, omul tot nu deschise gura, iar buzele 
lui schiţară un zâmbet ironic. Să-l silească ? Asta cu siguranţă 
că nu i se părea de crezut. De altfel, judecând după înfăţişarea 
lui, îţi puteai da seama că te afli în faţa unui individ de o rară 
energie. 

Marcel Camaret ridică din umeri, apoi, fără să mai stăruie, 
prinse de degetele mari şi de tălpile recalcitrantului câteva 
plăcuţe metalice pe care le legă de bornele unui tablou. După ce 
făcu asta, manevră scurt un întrerupător. 

Imediat, omul se zvârcoli în convulsii groaznice, vinele 
gâtului i se umflară peste măsură, faţa lui vânătă vădi o 
suferinţă de neîndurat. 

Proba nu tinu mult. După câteva secunde, Camaret 
întrerupse curentul. 

— Vorbeşti ? întrebă el. 

Şi, cum omul rămânea mut, adăugă : 

— Foarte bine ! Atunci să reîncepem. 

Când restabili contactul, aceleaşi fenomene se reproduseră 
şi cu mai multă violenţă. Sudoarea curgea şiroaie pe faţa 
prizonierului care, cu ochii daţi peste cap, gâfâia ca nişte foale. 

— Vorbeşti ? repetă Camaret, întrerupând din nou 
curentul. 

— Da... da... — bâigui omul, ajuns la capătul puterilor. 

— Bun ! făcu Camaret. Cum te cheamă ? 

— Fergus David. 

— Asta nu-i un nume, obiectă Camaret. Sunt două 
prenume. 

— Aşa mi se spune la Blackland. Nimeni nu-mi cunoaşte 
numele adevărat. 

— N-are a face. Care ţi-e numele adevărat? 

— Daniel Frasne. 

— De naţionalitate ? 

— Englez. 

Daniel Frasne, căci aşa se numea, se hotărâse acum să 
vorbească tot atât de precis pe cât se hotărâse mai înainte să 
tacă şi răspundea pe loc la întrebările puse. 

— Flăcăule, îi spuse mai întâi Camaret, am nevoie de 
câteva informaţii. Dacă mi le refuzi, reîncep micul joc de 
adineauri. Eşti dispus să mi le dai ? 

— Da, răspunse rănitul. 

— Mai întâi de toate, care îţi e situaţia la Blackland ? Ce rol 
joci acolo? 

— Consilier. 

— Consilier ?... repetă Camaret, întrebător. 

Frasne păru mirat că inginerul nu înţelege cuvântul acesta. 
Dar explică totuşi : 

— Aşa se numesc cei ce conduc împreună cu Killer. 

— Dacă înţeleg bine, faci parte din conducerea Blackland- 
ului ? 

Marcel Camaret păru foarte satisfăcut de răspuns. 

— Eşti de mult timp aici continuă el. 

— De la început. 

— Îl cunoşteai, deci, dinainte, pe Harry Killer ? 

— Da. 

— Unde l-ai cunoscut ? 

— La coloana Buxton. 

La auzul cuvintelor acestora, Jane tresări. Soarta îi dăruia 
un nou martor. 

— La coloana Buxton ! repetă între timp Camaret. Cum se 

face că eu nu te recunosc ? 

— Pesemne că m-am schimbat, spuse Frasne, filozofic. Cu 
toate astea, eram cu dumneavoastră, domnule Camaret. 

Nemaifiind capabilă să se abţină Jane Buxton interveni : 

— Vă rog, domnule Camaret, spuse ea, îmi daţi voie să-i 
spun şi eu câteva cuvinte omului acestuia ? 

Marcel Camaret îngădui şi Jane îl întrebă pe rănit : 

— Dacă făceai parte din coloana Buxton, l-ai văzut sosind 
pe Harry Killer, nu-i aşa ? 

— Da. 

— De ce l-a primit atât de uşor căpitanul Buxton ? 

— Habar n-am. 

— E adevărat — continuă Jane, că din ziua când Harry 
Killer a făcut parte din coloană a devenit adevăratul şef ? 

— Foarte adevărat — răspunse Frasne, oarecum mirat că i 
se puneau întrebări legate de fapte atât de vechi. 

— Deci, numai din ordinele lui Harry Killer coloana Buxton 
îşi începu jafurile care i-au adus nimicirea ? 

— Da — aprobă Frasne. 

— Căpitanul Buxton n-avea nici un amestec în ele ? 

— Nu. 

—  Auziţi, domnilor ? spuse Jane, întorcându-se spre 
prietenii ei. 

Apoi, continuând seria întrebărilor spuse : 

— Pentru care motiv renunţase căpitanul Buxton la 
autoritatea lui, în favoarea lui Harry Killer ? 

— De unde să ştiu eu ? răspunse Frasne pierzându-şi 
răbdarea. 

Părea sincer. Jane socoti inutil să insiste. 

— Ştii, cel puţin, cum a murit căpitanul Buxton ? întrebă 
ea, schimbând subiectul. 

— Păi... în luptă — răspunse Frasne, ca şi cum lucrul 
acesta ar fi fost de la sine înţeles. Au mai căzut şi mulţi alţii o 
dată cu el. 

Jane Buxton oftă. Aşadar, nu de data aceasta avea să 
lămurească cele câteva puncte rămase întunecate. 

— Vă mulţumesc, domnule — îi spuse ea lui Camaret. Eu 
am terminat. 

Inginerul îşi reluă imediat interogatoriul, din punctul unde 
îl întrerupsese. 

— Cum au fost procuraţi, la început, negrii care au clădit 
oraşul ? întrebă el. 

Frasne căscă ochii mari. Putea să i se pună o întrebare atât 
de prostească ? Adică pentru asta îl chinuiseră mai adineauri ? 

— La naiba ! făcu el. De prin sate. Nu-i nevoie să fii prea 
deştept ca să ştii asta. 

— Prin ce mijloace ? 

Frasne ridică din umărul sănătos. 

— Mare lucru ! Parcă n-aţi şti !... Erau luaţi şi gata!... 

— Ah ! făcu Camaret, coborând capul cu un aer adânc 
mâhnit. 

Apoi continuă : 

— La început au trebuit maşini. De unde veneau ele ? 

— Doar nu din lună, fireşte — rânji Frasne. 

— Veneau din Europa ? 

— Aşa se pare. 

— Pe ce cale soseau ? 

— Pesemne că nu zburând. La naiba, domnule Camaret, îmi 
puneţi nişte întrebări ! Cum voiaţi să vină maşinile ? Veneau cu 
vaporul, se înţelege. 

— Unde erau debarcate ? continuă liniştit Camaret. 

— La Kotonu. 

— Dar de la Kotonu la Blackland e distanţă, nu glumă. Cum 
erau transportate până aici ? 

— Cămile, cai, boi, negri, răspunse laconic Frasne, părând 
că a ajuns la capătul răbdării. 

— Şi în timpul călătoriei acesteia îndelungate, mureau 
numeroşi negri, nu-i aşa ? 

— Mai mulţi decât se năşteau — bombăni Frasne. Nu m-am 
distrat numărându-i. 

Camaret trecu la alt subiect. 

— Maşinile trebuiau plătite, nu ? 

— Fireşte ! făcu Frasne, căruia întrebările i se păreau din 
ce în ce mai absurde. 

— Deci există bani la Blackland. 

— De bani fiţi sigur că nu ducem lipsă. 

— De unde vin ei ? 

De data aceasta, Frasne îşi pierdu răbdarea. 

— Cât timp o să mă mai duceţi, domnule Camaret, 
întrebându-mă nişte lucruri pe care le ştiţi mai bine decât 
mine ? făcu el cu o supărare de loc prefăcută. Doar nu degeaba 
aţi făcut planoarele. Ştiţi bine că, din când în când, ele îi 
transportă pe Harry Killer şi pe alţii, până la insulele Bissagos, 
unde un vapor vine să-i ia şi-i readuce după o mică raită prin 
Europa, cel mai adesea prin Anglia. Doar nu pe dumneavoastră 
am să vă învăţ eu că în Europa există bănci, bătrâne ultrabogate 
etc, etc, în sfârşit, o mulţime de oameni pe care face să-i 
vizitezi... fără să fii invitat. Când termini vizita, te întorci, ca şi 
cum habar n-ai avea de nimic. 

— Sunt dese călătoriile acestea? întrebă Camaret, căruia 
ruşinea îi îmbujorase obrajii. 

Frasne făcu un gest resemnat. 

— În sfârşit ! Dacă asta vă distrează !... murmură el. 
Depinde. De trei sau de patru ori pe an. 

— Când a avut loc ultima călătorie ? 

— Ultima ?... răspunse Frasne, răscolindu-şi conştiincios 
amintirile. Staţi !... Acum vreo patru luni, patru luni şi 
jumătate... 

— Cine a fost vizitat atunci ? 

— Nu prea ştiu, spuse Frasne. La asta n-am luat parte, cred 
că o bancă. Dar ce ştiu e că a fost o lovitură grasă. 

Marcel Camaret tăcu o clipă. Acum, era cumplit de palid şi 

părea îmbătrânit cu zece ani. 

— Încă un cuvânt, Frasne, spuse el. Câţi negri aveţi pentru 
munca câmpului ? 

— Vreo patru mii. Poate mai mulţi. 

— Şi femei ? 

— Vreo mie cinci sute. 

— Vi-i procurati, fără doar şi poate, la fel ca pe primii... 

— Nu — răspunse Frasne cu tonul cel mai firesc. Acum 
avem planoare şi îi răpim cu ele. 

— Ah... făcu Camaret. 

Iar după o nouă tăcere, continuă : 

— Cum ai pătruns aici ? 

Înainte de a răspunde, Frasne ezită. Pentru prima oară 
întrebarea era, în sfârşit, serioasă. Şi, pe cât de uşor dăduse 
celelalte informaţii, pe atât era de furios că trebuia să o dea pe 
aceasta. Totuşi, trebuia să răspundă. 

— Prin rezervor — spuse el supărat. 

— Prin rezervor ? se miră Camaret. 

— Da. Alaltăieri au fost închise vanele de la râu, ca să nu 
puteţi trage apa, şi a fost golit rezervorul Palatului. Cel de la 
Uzină s-a golit şi el, căci amândouă comunică prin conducta de 
sub Esplanadă. Tchoumouki şi cu mine am venit prin conductă. 

Cu câteva ore mai înainte, inginerul aflase cu indiferenţă 
că pompa fusese montată la loc şi că funcţiona minunat. Acum 
înţelegea de ce Harry Killer, impresionat de moartea groaznică 
a lui Ichoumouki, pusă pe seama apărătorilor Uzinei, 
deschisese vanele, iar apa sosea ca de obicei. 

— Bun, îţi mulţumesc, spuse Camaret care, aflând tot ce-l 
interesa, se retrase fără să mai pună alte întrebări. 

Ziua de 13 se încheie, cea de 14 se scurse fără noi 
incidente. Asediul continua, la fel de riguros. Pe cheiul din josul 
râului şi pe Esplanadă posturile de Merry Fellows, ale căror 
priviri cuprindeau de la aceste puncte cele două capete ale 
drumului de pază, supravegheau mai departe împrejurimile 

Uzinei, din care nimeni n-ar fi putut ieşi. Până în ziua când 
foamea avea să-i silească pe asediați să se predea, nu exista nici 
un motiv ca situaţia să se schimbe. 

Iată ce-şi spunea, pe bună dreptate, Amédée Florence. De 
la distrugerea planorului, el căuta permanent un mijloc de-a ieşi 
din impas, şi turba de necaz că nu-l putea găsi. Totuşi, în seara 
de 14 aprilie, îi veni, în sfârşit, o idee. Ideea aceasta, examinată 
pe toate feţele, i se păru bună, şi reporterul avu, în dimineaţa de 
15, lungi discuţii cu Tongan6, apoi le ceru prietenilor săi să-l 
însoţească la Camaret, căruia dorea să-i facă o comunicare 
foarte urgentă. 

De la interogarea lui Frasne, asediaţii nu-l mai revăzuseră 
pe inginer, care se retrăsese în locuinţa lui particulară şi se 
încuiase în ea. Acolo, în singurătate, Camaret asimila dureros 
noutăţile aflate, ameţit în faţa prăpastiei dată la iveală de 
Frasne. 

Cunoştea acum tot adevărul. Ştia că Blacklandul nu fusese 
clădit şi nu se menţinuse decât prin violenţă, furt şi crimă. Ştia 
că Europa şi Africa fuseseră, fiecare în felul ei, scena isprăvilor 
lui Harry Killer şi a bandei lui. Cunoştea ruşinoasa sursă a 
aurului aflat din belşug în oraş şi graţie căruia opera îi fusese 
realizată.  Cruzimile  nemaipomenite ale coloanei Buxton, 
asasinarea comandantului ei, măcelărirea permanentă a 
nefericiţilor negri răpiți de prin sate, jafurile, prădările, 
asasinatele în Africa şi în Europa, şi în încheiere, mârșavul 
atentat împotriva paşnicei misiuni Barsac. Toate acestea, le 
cunoştea acum. 

Şi se simţea complice la nenumăratele crime săvârşite. Nu 
era el oare, într-adevăr, cu toată nevinovăția lui, cel ce furnizase 
mijloacele de înfăptuire? Gândindu-se la ce-i fusese viaţa în 
ultimii zece ani, inginerul se simţea năpădit de o adevărată 
groază, iar mintea lui, şi aşa destul de şubrezită, se pleca sub 
lovitură. Pentru moment, ajunsese să-i fie silă de oraşul 
Blackland, opera lui totuşi, carne din carnea lui, grămada 

aceasta de minuni clădită de el însuşi spre propria lui glorie. 
Dar într-adevăr, puteau să rămână oare nepedepsite cruzimile 
fără seamăn săvârşite de locuitori ? Şi nu era blestemat însuşi 
oraşul în care se zămisliseră atâtea crime ? 

Amédée Florence şi prietenii săi îl găsiră pe Camaret 
pierdut în gândurile acestea lugubre. Pe jumătate întins într-un 
fotoliu, nemişcat, cu ochii în gol, inginerul părea doborât şi fără 
puteri. De două zile de când nu-l văzuseră, poate că nu se 
atinsese de mâncare. 

Un astfel de om nu putea să-i convină lui Florence, care 
dorea să-l aibă în faţă pe iscusitul inginer de odinioară. La 
propunerea lui, Tongane€ se duse să caute câteva alimente care 
ii fură servite lui Camaret. Acesta mâncă, supus, dar fără să 
manifeste pofta justificată de-un post atât de îndelungat. Cu 
toate acestea, după ce mâncă, un pic de sânge i se urcă în 
obrajii lipsiţi de culoare. 

— V-am adunat aici pe toţi — spuse atunci Florence, fiindcă 
mi-a venit în minte un mijloc de-a scăpa, din impasul actual. Tot 
gândindu-mă, mi s-a părut, într-adevăr, că ne putem asigura 
concursul unor numeroşi aliaţi pe care îi avem, ca să zic aşa, la 
îndemână. 

— Care aliaţi ? întrebară într-un glas Barsac şi doctorul 
Châtonnay. 

— Negrii din cartierul sclavilor, răspunse Amédée 
Florence. După cele aflate alaltăieri, ei ar fi cel puţin patru mii, 
fără să mai socotim femeile, care fac cât doi bărbaţi, când se 
dezlănţuie. Forţa aceasta mi se pare că nu trebuie de loc 
neglijată. 

— Sigur, recunoscu Barsac, dar negrii n-au arme şi 
probabil că nici nu bănuiesc măcar existenţa noastră. 

— lată de ce trebuie să luăm legătura cu ei şi să-i înarmăm, 
spuse Florence. 

— Uşor de zis ! făcu Barsac. 

— Şi poate şi de făcut — răspunse Florence. 

— Adevărat ?... se miră Barsac. Lăsând la o parte problema 

armelor, cine ar putea să meargă la negri ? 

— Un negru, ca şi ei : Tongan€. 

— Şi cum să treacă ? Doar ştii bine că Uzina e asediată. De 
cum va scoate capul, va fi primit cu o ploaie de gloanţe. 

— De aceea n-o să iasă pe poartă, răspunse Florence. De 
altfel, asta nu l-ar ajuta la nimic căci, în faţa Uzinei, se află 
cartierele albilor, iar el trebuie să ajungă la cel al negrilor. lată 
de ce, pentru asta, singura cale e să facă aşa cum a mai făcut, 
adică să ajungă pe câmp noaptea, să se amestece printre negri, 
şi să intre în oraş laolaltă cu ei. 

— Ar trece deci peste drumul de păzit şi peste zidul 
împrejmuitor ? obiectă Barsac: 

— Sau pe dedesubt, replică Florence întorcându-se spre 
Marcel Camaret. 

Acesta, cufundat în gânduri, rămăsese străin de discuţia pe 
care părea chiar că nici n-o auzise măcar. 

— Domnule Camaret, îl întrebă Florence, ar fi posibil de 
săpat, pe sub zidurile Uzinei şi ale oraşului, un tunel care să 
traverseze drumul de pază şi să iasă la câmp ? 

— Fără îndoială că da — spuse Camaret, ridicând capul. 

— Cât timp ar cere lucrarea aceasta ? Camaret se gândi o 
secundă. 

— Prin procedee obişnuite ar trebui căptuşit cu grinzi şi ar 
cere destul de mult, spuse el în sfârşit. Dar timpul poate fi mult 
scurtat cu ajutorul unei maşini imaginată recent de mine şi care 
ar da rezultate bune în solul acesta nisipos. Ca să fac planurile 
maşinii, s-o construiesc şi să execut tunelul, cincisprezece zile 
mi-ar fi necesare şi suficiente. 

— Aţi putea deci termina la sfârşitul lunii ? 

— Cu siguranţă, afirmă Camaret. 

Din moment ce i se dădeau probleme de rezolvat, inginerul 
se regăsea în elementul său. Treptat, creierul începea să i se 
încălzească. Camaret prindea viaţă, văzând cu ochii. 

— Al doilea punct, domnule inginer, continuă Florence 
tunelul ar cere să lucreze tot personalul Uzinei ? 

— N-ar fi nevoie de mulţi oameni, răspunse Camaret. 

— Cei care n-ar fi ocupați la lucrarea aceasta, ar izbuti să 
fabrice, în acelaşi interval de timp, trei sau patru mii de arme ? 

— Ce fel de arme ? În nici un caz arme de foc. 

— Suliţe, cuțite, securi, măciuci, ce doriţi din toate uneltele 
care taie, împung şi lovesc. 

— În cazul acesta, da — răspunse Camaret. 

— Şi unde le-aţi putea trimite negrilor din cartierul 
sclavilor, în ziua fixată, fără să fie văzute şi nici auzite de 
oamenii lui Harry Killer ? 

— Asta e mai greu, spuse domnul Camaret. 

Apoi, după ce tăcu iar câteva clipe, răspunse cu glasul său 
blând : 

— Da, aş putea, cu condiţia ca noaptea să fie întunecoasă. 

— Atunci suntem salvaţi ! exclamă el. Înţelegeţi, domnule 
Camaret ? Tongane o va şterge prin tunel, va aştepta pe câmp 
sosirea muncitorilor negri printre care se va amesteca, iar seara 
se va întoarce o dată cu ei. În timpul nopţii, va pregăti revolta. 
Toţi oamenii aceia sunt cumplit de nefericiţi şi n-ar cere decât 
să-şi scuture jugul, dacă ar avea arme. În momentul când le vom 
furniza noi, n-au să mai şovăie. Va trebui să începeţi lucrând 
imediat, domnule Camaret. 

— L-am şi început — răspunse simplu inginerul, care, pe 
când Amedee Florence vorbea, se instalase la masa de desen. 

Asediaţii plecară foarte aprinşi la fericita perspectivă pe 
care Amédée Florence le-o fluturase pe dinaintea ochilor. Sigur, 
ideea era bună şi ar fi fost o prostie să nu-şi asigure concursul 
atâtor mii de aliaţi fireşti care trudeau pe celălalt mal al râului. 
După afirmaţiile lui Camaret, nu se îndoiau că era posibil să 
intre în legătură cu ei. În privinţa aceasta, inginerul dăduse 
destule dovezi. 

De a doua zi, construcţia planorului fu părăsită. Toţi 

muncitorii 

fură ocupati, unii să clădească sau să ascută arme ascuţite 
sau tăioase, alţii să lucreze la noua maşină inventată de 
Camaret, alţii să găurească un trunchi de palmier-ronier, într-un 
scop necunoscut de nimeni, iar alţii, în sfârşit, să sape într-un 
loc unde nu puteau fi văzuţi din Palat, lângă zidul Uzinei, un puț 
cu deschidere largă, care se adâncea rapid. 

La 21 aprilie, puţul atingea o adâncime de zece metri, şi 
Camaret îl socoti suficient ; străpungerea galeriei orizontale fu 
începută imediat. Ca s-o realizeze, inginerul imaginase un con 
de oţel lung de cinci metri, cu un diametru de un metru treizeci, 
şi, pe a cărui suprafaţă alternau tăieturi şi asperităţi dispuse şi 
unele şi altele după un acelaşi pas helicoidal regulat. Un motor 
electric făcea să se rotească maşina aceasta care, pătrunzând cu 
vârful în solul friabil, se înşuruba literalmente în el, pe când prin 
orificiile făcute special, nisipul curgea înăuntru conului, de unde 
era permanent evacuat, prin put. 

Când şurubul acesta uriaş avea să pătrundă pe de-a- 
ntregul în solul pe care tot el avea să-l susţină, împiedicând 
orice fel de prăbuşire, urma să i se adauge un cilindru de acelaşi 
diametru, împins din urmă de nişte pârghii puternice. Tunelul 
orizontal, gata terminat, avea să fie format deci dintr-un tub 
metalic lung de aproape optzeci de metri. 

Odată ajuns acolo, conul perforator urma să fie întors în 
aşa fel încât o deschidere mai mare decât celelalte, menţinută 
închisă până atunci, să se afle în partea superioară a conului şi 
să se treacă prin ea un alt con mai mic decât primul, înşurubat 
de jos în sus, până la suprafaţa solului. 

Cât timp se înfăptuiră lucrările acestea, asediaţii abia dacă 
îl văzură pe Camaret. Inginerul apărea, cu un aer întunecat şi 
absorbit, numai când soluţia vreunei dificultăţi cerea să fie 
neapărat prezent. Odată rezolvată dificultatea, el se închidea 
din nou în locuinţa sa particulară, unde Joko îi servea mesele 
singuratice. 

Tunelul fu însă terminat, aşa cum prevăzuse el. 

În zorii zilei de 30 aprilie, cei optzeci de metri de tubaj 
orizontal erau terminaţi. Se trecu imediat la instalarea micului 
con destinat să formeze puţul de ieşire, această ultimă operaţie 
trebuind să fie terminată până la ivirea zorilor. 

De altfel era şi timpul. Încă de la 17 aprilie, adică de trei 
zile, alimentele începuseră să lipsească şi rațiile, destul de 
scăzute, fuseseră reduse la mai nimic. 

Buna dispoziţie, sau măcar calmul în faţa greutăților vieţii, 
nu se împacă bine cu stomacurile flămânde. De aceea, starea de 
spirit a personalului se schimba treptat. Dacă se mai muncea, 
totuşi, cu înverşunare, căci viaţa tuturor depindea de lucrul 
acesta, feţele erau întunecate, iar muncitorii schimbau adesea 
între ei cuvinte pline de amărăciune. Vădit lucru, îşi pierduseră, 
măcar în parte, încrederea lor oarbă în şeful căruia, până mai 
ieri, îi atribuiseră puteri aproape supranaturale. Magicianul nu 
fusese în stare, cu tot geniul lui, să-i împiedice să moară de 
foame, şi prestigiul îi scăzuse din pricina aceasta. 

Pe de altă parte, se înfiripase cu încetul o legendă a cărei 
sursă trebuia căutată în câteva cuvinte relative la Jane Buxton, 
rostite de Camaret în discursul său iniţial, înaintea deschiderii 
ostilităţilor cu Palatul. La început, capriciului lui Harry Killer 
pentru Jane i se acordase importanţa pe care o merita, adică nu 
prea mare. Dovada aceasta deosebită de despotism fusese pusă 
şi ea printre atâtea altele, nici mai mult, nici mai puţin. 

Dar, pe măsură ce situaţia se agrava, pe măsură ce 
suferinţele creşteau şi, mai ales, pe măsură ce foamea întuneca 
minţile, exista tendinţa generală de a pune pe primul plan toana 
aceasta a lui Harry Killer, la care el poate că nici nu se mai 
gândea. Ideea, o dată ancorată în creiere, nu mai ieşise de 
acolo, şi, printr-un fenomen de cristalizare bine 
cunoscut, le absorbise pe toate celelalte. 

În prezent, ea devenise fapt împlinit. Muncitorii nu se mai 
îndoiau că dacă sufereau, dacă pătimeau, dacă făceau față unui 

asediu şi deci erau flămânzi, de vină erau numai ochii frumoşi ai 
domnişoarei Buxton. Dacă ea s-ar preda, pacea ar fi încheiată. 
De aici până la a spune că jertfa era prea mare pentru obiectul 
ei, şi că era exagerat să piară o sută cincizeci de persoane ca să 
salveze una singură, nu mai era decât un pas, repede de făcut şi 
el. 

Jane Buxton îşi dădea prea bine seama de evoluţia aceasta 
a gândirii muncitorilor. Din câteva cuvinte auzite, din câteva 
priviri răuvoitoare surprinse pe când traversa un atelier sau 
altul, ea le ghicise duşmănia şi înţelesese că o socoteau vinovată 
de pericolele care îi amenințau. 

Departe de a-şi da ei însăşi importanţa pe care i-o acorda 
părerea aceasta, ea suferi totuşi influenţa unanimităţii ei şi, 
încetul cu încetul, sfârşi prin a admite că, dacă se preda lui 
Harry Killer, jertfa ei ar fi putut aduce, într-adevăr, eliberarea 
celorlalţi asediați. 

În acest caz, fără îndoială că i-ar fi fost groaznic să trăiască 
lângă cel pe care îl bănuia că îi ucisese fratele. Dar, în afară de 
faptul că acuzaţia nu era de loc dovedită, ea ar fi avut oricând 
moartea ca mijloc de scăpare, dacă efortul i-ar fi depăşit curajul. 
De altfel, oricât de greu ar fi fost, aceasta îi era datoria. 

Ideea o cuceri treptat, cu atâta putere, încât nu se putu 
împiedica să se spovedească prietenilor săi. Jane se acuză de 
laşitate şi spuse că se va preda lui Harry Killer, cu condiţia ca 
salvarea tuturor să fie asigurată. Ascultând-o, bietul Saint- 
Berain plângea de mai mare jalea. 

— Vreti, deci, să ne dezonoraţi, domnişoară ! exclamă 
Amédée Florence indignat. Şi, pe deasupra, vreţi să ne 
dezonoraţi inutil. Harry Killer e prea sigur că vă va avea la 
cheremul lui, într-o bună zi, ca să mai plătească ceva pentru 
satisfacția aceasta. De altfel, puteţi fi sigură că el nu şi-ar ţine 
făgăduielile, chiar dacă le-ar face. 

Barsac, doctorul Châtonnay şi până şi domnul Poncin se 
uniră cu el şi Jane trebui să renunţe la planul ei, pe cât de 

generos, pe atât de nesăbuit. 

De altfel, acum, când tunelul era terminat, planul nu şi-ar 
mai fi avut nici un rost. Peste câteva ore Tongane avea să fugă 
şi, chiar de a doua zi, fără doar şi poate, avea să dea semnalul 
răscoalei şi al eliberării asediaţilor. 

În după-amiaza zilei de 30 aprilie, micul con fu instalat, 
prin deschizătura amenajată în acest scop în peretele conului 
mare, şi, spre seară, se începu forarea puţului vertical. Nici un 
incident nu împiedică această ultimă parte a lucrării. Înainte de 
miezul nopţii, tubul ieşi la aer liber, iar credinciosul Tongane 
dispăru în întuneric. 

Tubul vertical fu atunci tras înapoi, iar nisipul, surpându-se 
de la sine, acoperi imediat groapa lăsată în urma lui. Fireşte că 
la suprafaţa solului mai rămăsese o adâncitură în pâlnie, mai 
mult sau mai puţin vizibilă, dar, în lipsa oricărei alte indicaţii, 
era imposibil ca asediatorii să poată face vreo legătură între 
adâncitura aceea şi Uzina aflată la peste optzeci de metri de ea. 

Dacă planul oraşului Blackland a fost descris cu destulă 
claritate, se ştie că partea cea mai de jos faţă de Uzina propriu- 
zisă avea în faţa ei un unghi al zidului, care separa cartierele 
albilor de cartierul sclavilor. 

De la unghiul acesta trebuia să dea Tongane, de cum avea 
să găsească prilejul favorabil, semnalul pentru trimiterea 
armelor. Din seara de 1 mai, spre unghiul acesta, deci, se 
îndreptară privirile asediaţilor adunaţi pe o schelă, ridicată din 
ordinul lui Camaret deasupra casei muncitoreşti cea mai 
apropiată de Red River. 

De altfel, după cum se şi bănuia, această primă aşteptare 
fu zadarnică. Admiţând că Tongane şi-ar fi dus cu bine la capăt 
încercarea, într-adevăr, abia ar fi sosit în cartierul negrilor. Şi-i 
mai trebuia timp să se explice şi să pregătească revolta. 

Nici a doua zi nu se zări nici un semnal. Asediaţii începură 
să se îngrijoreze. Dar se liniştiră, totuşi, spunându-şi că noaptea 
cu lună plină era prea luminoasă, ca să permită trimiterea 

armelor îngrămădite acum în vârful schelei, orice metodă ar 
găsi Camaret. 

Dar îngrijorarea asediaţilor deveni serioasă la 3 mai. În 
seara aceea, datorită norilor groşi, noaptea era întunecată. În 
ciuda lunii pline, inactivitatea lui Tongan€ era cu atât mai gravă 
cu cât în ziua de 3 mai fuseseră mâncate ultimele fărâmituri 
aflate în Uzină. În două zile, cel mult în trei, trebuiau sau să 
învingă, sau să se predea, sau să se împace cu gândul că vor 
muri de foame. 

Ziua de 4 mai li se păru nesfârşită asediaţilor care aşteptau 
întunericul cu o nerăbdare febrilă. Dar nici în noaptea aceea, 
nici un semnal nu se ivi pe zidul cartierului negrilor. 

Ziua de 5 mai începu sub auspicii triste. Asediaţii posteau 
de două zile şi stomacurile le chiorăiau de foame. Atelierele 
erau pustii. Muncitorii, nevestele şi copiii lor rătăceau prin 
uzină, cu nişte feţe înspăimântătoare. Dacă până în patruzeci şi 
opt de ore nu avea să intervină nimic nou, trebuiau în sfârşit să 
se predea învingătorului, legaţi de mâini şi de picioare. 

Se formau grupuri, se schimbau cuvinte amare. Nimeni nu 
se mai sfia să-l acuze pe Tongane că-i uitase pe cei pe care 
pretinsese că îi va elibera. La naiba ! Negrul ar fi fost un dobitoc 
dacă s-ar mai fi sinchisit de ei. 

Trecând pe lângă unul din grupurile acestea, Jane Buxton 
îşi auzi numele. Înconjuraţi de câţiva dintre tovarăşii lor, un 
muncitor şi o femeie se certau atât de tare pe cât le îngăduia 
starea lor de slăbiciune, dar cu atâta însufleţire încât Jane 
Buxton putu să se oprească şi să asculte fără să i se dea vreo 
atenţie. 

— Zică-se orice — striga muncitorul, fără să-i pese dacă e 
sau nu auzit, e prea de tot să fii silit să treci prin toate astea 
pentru o fandosită. Dacă ar depinde numai de mine... 

— Nu ţi-e ruşine să vorbeşti aşa ? răspunse femeia. 

— Ruşine !... Glumeşti, maică !... Eu am un copilaş acasă, şi 
el cere de mâncare. 

— Parcă eu n-am ? făcu femeia. 

— Dacă îţi convine să moară de foame, nu te opreşte 
nimeni. Dar află că dacă mâine nu se schimbă lucrurile, mă duc 
la patron, şi-o să stăm de vorbă amândoi. Doar nu se poate să 
pierim toţi pentru plăcerea domnişoarei ăsteia, chiar de s-ar 
amesteca şi dracul ! 

— Nu eşti decât un laş ! spuse femeia, indignată. Şi eu am 
copii, dar mai degrabă aş prefera să-i văd în pământ decât să fac 
o asemenea ticăloşie. 

— Fiecare cu gusturile lui — încheie muncitorul. Vedem 
noi, mâine. 

Jane Buxton se clătinase, lovită drept în inimă. lată că 
acum se vorbea deschis despre ea şi că, în mintea tuturor 
acestor nefericiti, ea era, neîndoielnic, singura cauză a 
suferințelor îndurate de ei ! Ideea aceasta i se păru de 
nesuportat. Ce să facă, totuşi, ca să le demonstreze că se 
înşelau ? 

Ceas cu ceas, minut cu minut, ziua de 5 mai se scurse şi iar 
Soarele apuse. Veni noaptea. Pentru a treia oară de la plecarea 
lui Tongané, nori groşi acopereau luna şi bezna era adâncă. Va 
profita negrul de împrejurarea aceasta prielnică pentru a da, în 
sfârşit, semnalul ? 

Deşi nimeni nu mai spera, toţi ochii erau aţintiţi, ca în 
fiecare seară, pe unghiul zidului de unde trebuia să vină 
semnalul. Ora şapte, ora opt, ora opt şi jumătate, bătură pe rând 
la orologiul Uzinei. Aşteptau iar, zadarnic. 

La câteva minute după opt şi jumătate, un freamăt străbătu 
mulţimea neliniştită a asediaţilor. Nu, Tongan€ nu-i părăsise. 
Deasupra zidului cartierului negrilor apăruse, în sfârşit, 
semnalul. 

Fără să piardă o clipă, trecură toţi la acţiune. La porunca 
lui Camaret, un soi de maşinărie ciudată fu urcată pe schelă. 
Era un tun, un tun adevărat, fără roţi şi fără afet, dar era un tun 
de lemn. În inima bombardei acesteia ciudate, făcută din 

trunchiul golit al palmierului-ronier, fu vârât un proiectil pe care 
un jet puternic de aer comprimat îl aruncă fără zgomot în 
spaţiu. 

Cu el, proiectilul ducea un cablu de oţel, prevăzut cu un 
cârlig care, dacă totul mergea bine, avea să se prindă de zidul 
cartierului sclavilor. 

Greutatea  proiectilului, presiunea aerului propulsor, 
aşezarea tunului, forma şi poziţia cârligului, toate fuseseră cu 
de-amănuntul calculate de Camaret, care nu lăsă nimănui grija 
mânuirii ciudatului său tun. 

Tăcut, proiectilul traversă cheiul, râul, cartierul locuit de 
Merry Fellows, şi căzu în cartierul negrilor. Reuşiseră oare ? 
Fusese cârligul fixat de zid ? 

Camaret mişcă cu grijă tamburul de care era prins cablul 
de oţel. Curând, acesta se întinse şi rezistă la eforturile lui. Da, 
încercarea fusese încununată de succes. De acum, o cale 
aeriană îi unea pe asediați de sclavi. 

Pe calea aceasta începu imediat transportul armelor. Mai 
întâi un pachet cu explozibil, apoi patru mii de cuțite, securi sau 
sulițe fură trimise rând pe rând. Operația se termină înainte de 
ora unsprezece. Toți  părăsiră schela, înarmându-se la 
întâmplare cu ce le cădea în mână şi se îngrămădiră în dosul 
porţii celei mari. Adunați în grupuri compacte, cu femeile la 
mijloc, aşteptară, gata să intervină la momentul oportun. 

Totuşi, cineva lipsea din grup : o femeie, Jane Buxton. 
Saint-Berain, Amédée Florence, Barsac şi doctorul Châttonnay îi 
strigară zadarnic numele pretutindeni şi o căutară zadarnic în 
toate părţile. Jane era cu neputinţă de descoperit. 

Ajutaţi de mai mulţi muncitori voluntari, ei îşi reîncepură 
din nou căutările, dar tot fără succes. Uzina fu scotocită prin 
toate ungherele, dar fără rezultat. 

În sfârşit, trebuiră să accepte realitatea. Jane Buxton 
dispăruse. 

XI. CE SE AFLA ÎN DOSUL UŞII 


Jane Buxton plecase, într-adevăr, cât se poate de simplu. 
Ea ieşise de-a dreptul prin poarta pe care o găsiră abia închisă, 
şi nu zăvorâtă ca mai înainte. Informându-se, aflară că omul de 
la cycloscop o văzuse pe tânăra fată părăsind Uzina, fără să o 
recunoască, totuşi. Cum instrucţiunile îi prescriau să evite pe 
cât posibil uciderile care n-ar fi fost absolut necesare, el nu 
voise să trimită o viespe împotriva unei singure persoane, care, 
de altfel, nu căuta să pătrundă în Uzină, ci, dimpotrivă, ieşea de 
acolo. 

Raportul lui permise să se stabilească faptul că Jane, 
părăsind Uzina urcase în susul cheiului. Deci, nimeni nu-şi mai 
putea face nici o iluzie : fără urmă de îndoială, Jane Buxton îşi 
dusese la îndeplinire planul împotriva căruia prietenii, ei se 
ridicaseră mai înainte şi plecase nebuneşte să se predea lui 
Harry Killer, tocmai în clipa când sacrificiul ei devenea inutil. 

La vale, cheiul dădea în drumul de pază ; la deal însă, era 
barat de zidul Esplanadei care, în partea aceea, îl transforma în 
fundătură. Acolo, o poartă blindată străpungea, totuşi, zidul. 
Poarta, veşnic închisă şi a cărei cheie în vremuri obişnuite n-o 
aveau decât Marcel Camaret şi Harry Killer, rămăsese deschisă 
de la începutul ostilităţilor. Jane Buxton putuse deci să ajungă 
pe Esplanadă, s-o traverseze şi să intre în Palat, dacă nu cumva 
Merry Fellows o opriseră în tăcere. 

Jane fugise într-o adevărată criză de nebunie. Îi era la fel 
de nesuferit gândul că toţi se credeau sacrificați numai pentru 
ea şi că ea era acuzată de a fi cauza nenorocirii generale, pe cât 
îi era de insuportabil să se simtă urâtă de bieţii oameni pe care 
îi vedea suferind în jurul ei. Şi dacă, totuşi, ei aveau dreptate ? 
Dacă, într-adevăr, ea constituia unica pradă pe care Harry Killer 
spera s-o scoată din luptă ? Era de ajuns ca lucrul acesta să fie 
măcar posibil, pentru ca orice întârziere să devină o crimă, şi 
Jane îşi reproşa chiar că şovăise prea mult ca să încerce şansa 

de-a salva un număr atât de mare de oameni. Chiar dacă, după 
cum era foarte probabil, asediaţii se înşelau, socotind că 
salvarea lor depindea numai de ea, oare nu-i cerea onoarea să le 
arate că greşeau, de-ar fi fost s-o coste şi viaţa. 

Întârzierea semnalului lui Tongane, atât de aşteptat, lăsase 
suficient răgaz acestui gând al Janei să-i domine judecata, pe 
care lipsurile îndurate o făceau mai puţin lucidă ; în sfârşit, în 
seara de 5 mai, Jane îşi pierduse deodată capul şi fugise spre 
aceea ce socotea că ar fi datoria ei. 

Fără să-şi dea seama, abia ştiind ce făcea, ea întredeschise 
poarta, se strecurase afară, apoi, după ce o închisese fără 
zgomot la loc, pornise în goană spre Palat, căznindu-se să se 
confunde cu zidul luminat puternic de reflectoarele electrice ale 
Uzinei. 

Ca şi omul de strajă de la cycloscop, cei câţiva Merry 
Fellows postați pe zidul incintei oraşului, la încrucişarea 
cheiului cu drumul de pază, o zăriseră imediat. Dar nu 
socotiseră necesar să folosească armele împotriva unei umbre 
izolate, care, de fapt, putea să fie a unuia dintre ai lor. 

Jane Buxton ajunsese deci fără piedici până la Esplanadă şi 
intrase prin poarta deschisă a acesteia. Mergând de-a lungul 
zidului care împrejmuia Esplanada spre Red River, ea pornise 
apoi curajoasă prin piaţa imensă, fără să se uite la mulţimea de 
Merry Fellows, printre care trebuia să treacă. Datorită curajului 
acestuia, Jane parcurse netulburată cea mai mare parte a 
drumului. Dar când nu-i mai rămăseseră nici douăzeci de paşi 
până la Palat, doi oameni se desprinseră din grupurile de Merry 
Fellows şi se hotărâră să-i iasă înainte. 

Se nimeri ca aceşti doi oameni s-o fi văzut, înainte de 
evadarea din Palat, circulând liberă în toate părţile. 
Recunoscând-o, ei scoseseră un strigăt de mirare şi, nesiguri de 
intenţiile ei, tulburaţi de atenţia pe care Şeful i-o dovedise, 
neştiind ce să facă, nu numai că o lăsară să treacă fără greutate, 
dar o mai şi escortară până la Palat, făcând să se deschidă 

poarta înaintea ei. 

Poarta aceasta se închise de cum Jane îi păşi pragul. Cu 
sau fără voie, de acum ea se afla din nou în puterea lui Harry 
Killer şi nu mai putea spera nici la un fel de ajutor, de la nimeni. 

Sosirea ei provocă în Palat aceeaşi surpriză ca şi pe 
Esplanadă. Servitorul negru care îi deschise se grăbi să o 
conducă la Stăpân. Mergând în urma lui, Jane urcă trepte, 
străbătu galerii şi coridoare întunecoase, şi intră în sfârşit într-o 
încăpere viu luminată, pe care o recunoscu imediat. Era sala 
tronului, cum o numea în glumă Amédée Florence, sală în care 
prizonierii fuseseră aduşi în timpul singurei lor convorbiri cu 
tiranul din Blackland, şi a cărei mobilă se compunea atunci 
numai dintr-o masă şi un jilţ. 

Jilţul se afla tot acolo şi ca în prima zi, Harry Killer se lăfăia 
în el, la masa plină de sticle şi de pahare. Dar acum, jilţul şi 
masa nu mai erau singurele mobile. Nouă scaune suplimentare 
fuseseră aduse în încăpere. Unul din ele era ocupat. Pe 
celelalte, opt bărbaţi cu înfăţişare brutală stăteau tolăniţi şi 
beau. Harry Killer se distra cu Consilierii săi. 

Când o văzură pe tânăra fată în pragul uşii, cei nouă 
bărbaţi, pe jumătate beţi, scoaseră un strigăt de uimire. Nimic 
nu i-ar fi mirat mai mult decât intrarea aceasta neaşteptată a 
unuia din asediaţii de la Uzină. 

Cei nouă se ridicară, zgomotoşi. 

— Miss Mornas ! exclamară ei într-un glas. 

— Singură ? întrebă Harry Killer, care, cu pieptul întins 
peste masă, aruncă o privire neliniştită spre coridorul întunecat 
din dosul uşii. 

— Singură, răspunse cu glas tremurător, dar hotărât, Jane 
Buxton, simțind că i se moaie picioarele şi sprijinindu-se de 
pervaz. 

Un timp destul de îndelung, cei nouă bărbaţi rămaseră 
uluiţi, privind-o în tăcere pe tânăra fată. Li se părea 
nemaipomenit că ea venise, şi că se afla singură acolo. Jane, 

ţintă tuturor privirilor, simţea cum îşi pierde din ce în ce 
stăpânirea de sine şi începea să-şi regrete amar fapta 
îndrăzneață. 

— Vii de acolo ? bâigui, în sfârşit, Harry Killer arătând cu 
degetul în direcția Uzinei. 

— Da — murmură Jane Buxton. 

— Ce cauti aici ? 

Tonul nu era de loc prietenos. Vădit lucru, bieţii înfometați 
din Uzină se înşelau când aruncau asupra ei întreaga vină 
pentru suferinţele îndurate, şi, mai mult ca oricând, ea se temu 
că sacrificiul făcut n-o să le poată îmbunătăţi situația. 

— Am venit să mă predau, şopti ea, totuşi, în ciuda 
profundei umiliri pricinuită de puţinul preţ pus pe jertfa ei. 

— Ia te uită !... făcu Harry Killer, batjocoritor. 

Apoi se întoarse spre ceilalţi. 

—  Lăsaţi-ne singuri, băieţi, spuse el. 

Cei opt Consilieri se ridicară, clătinându-se mai mult sau 
mai puţin pe picioare. 

— Bine, vă lăsăm, răspunse unul dintre ei, râzând grosolan. 

Consilierii ajunseseră la uşă, când Harry Killer îi opri cu un 
gest şi spuse, întorcându-se spre Jane Buxton : 

— Nu-ţi cer veşti de la Tchoumouki. l-am găsit resturile. 
Dar celălalt, ce a devenit ? 

— Nu noi l-am ucis pe Tchoumouki, răspunse Jane. A murit 
în explozie, vrând să arunce în aer planorul. Celălalt a fost tot 
atunci rănit. Acum i se dau îngrijiri, la Uzină. 

— Aha !... făcu Harry Killer. Şi planorul ? 

— E distrus — răspunse Jane. 

Extrem de satisfăcut, Harry Killer îşi frecă mâinile, pe când 
cei opt Consilieri ai săi dispăreau. 

— Şi zi aşa, te predai ? îşi întrebă el prizoniera, când 
rămase singur cu ea. De ce te predai? 

— Ca să-i salvez pe ceilalţi, răspunse Jane, scurt. 

— Nu mai spune !... făcu Harry Killer, râzând. Va să zică 

ceilalţi au ajuns la mare ananghie. 

— Da — mărturisi Jane, plecând ochii. De bucurie, Harry 
Killer îşi turnă o duşcă de alcool şi o înghiţi pe nerăsuflate. 

— Şi ? întrebă el, când sfârşi de băut. 

— Acum câtăva vreme vroiai să mă iei de soţie, murmură 
Jane, cu obrajii îmbujoraţi de ruşine. Aş accepta, cu condiţia să-i 
laşi liberi pe toţi ceilalţi. 

— Condiţii!... exclamă Harry Killer uluit. Te crezi, deci, în 
situaţia de-a mi le pune, puicuţo ? Dacă oamenii de la Uzină nu 
mai pot rezista, o să-i am, mâine sau poimâine, şi o să te am şi 
pe dumneata o dată cu ei. Nu era nevoie să vii astă-seară. 
Puteam să mai aştept o zi. 

Harry Killer se ridică şi se apropie de ea, clătinându-se. 

— Ştii că eşti îndrăzneață, dacă îmi pui condiţii !... exclamă 
el. Condiţii ca să fii nevasta, mea !... Păi o să fii nevasta mea, 
oricând o să am eu chef. Aş fi curios să ştiu ce-ai putea face ca 
să mă împiedici. 

Întinzându-şi mâinile tremurătoare, Harry Killer se 
îndrepta spre Jane care se dădea înapoi, îngrozită. Aproape că o 
atinsese. Curând, tânăra fată, lipită de zid, primi în plin obraz 
respiraţia lui fierbinte şi duhnind a rachiu. 

— Se poate oricând muri, spuse ea. 

— Să mori !... repeta Harry Killer, rămânând nemişcat pe 
picioarele care abia îl mai ţineau, oprit locului de cuvintele 
acestea rostite cu oarece energie. 

— Să mori !... mai spuse el o dată, scărpinându-şi bărbia cu 
un aer nehotărât. 

Apoi, după o nouă tăcere, exclamă, sărind la altă idee. 

— E |... Vedem noi, mâine. O să ne înţelegem noi, fata 
mea... Până atunci, să fim veseli şi să trăim bine. 

Şi, aşezându-se iar în jilt, îi întinse paharul. 

— Toarnă-mi să beau !... spuse el. 

Paharele urmară unul după altul. Un sfert de oră mai târziu 
Harry Killer, aproape beat încă de la sosirea Janei, sforăia 

cumplit. 

O dată mai mult, tânăra fată avea la discreţia ei bruta 
aceasta care poate că îi ucisese fratele. Ar fi putut să-l lovească 
drept în inimă, chiar cu arma care îl lovise pe George Buxton. 
Dar la ce bun ? N-ar fi distrus astfel slaba nădejde pe care o mai 
avea de a le veni în ajutor celor pe care dorea să-i ajute ? 

Multă vreme, Jane rămase pe gânduri, cu ochii ţintă la 
despotul adormit. Dar o suferinţă bruscă o făcu să pălească 
deodată. Foamea, o foame de nestăpânit, o foame cumplită care 
îi chinuia măruntaiele. 

Pentru o clipă, ea uită în ce situaţie şi unde se afla, uită 
până şi de Harry Killer, uită tot ce nu era legat de foame. Să 
mănânce, trebuia să mănânce imediat, cu orice preţ. 

Cu prudenţă, ea deschise uşa pe care ieşiseră mai 
adineauri cei opt Consilieri, şi zări, în camera de alături, o masă 
plină cu resturi. Se chefuise zdravăn acolo în seara asta, înainte 
de terminarea petrecerii din sala tronului. 

Jane Buxton se îndreptă grăbită spre masă şi luă la 
întâmplare câteva alimente pe care le înghiţi în grabă. Pe 
măsură ce mânca, organismul ei istovit îşi revenea la viaţă. Jane 
simţi că se încălzeşte. Sângele începu să-i circule puternic. 
Curând, îşi recăpătă forţa fizică şi morală. 

Simţindu-se din nou în puteri, tânăra fată se întoarse în 
sala unde îl lăsase pe Harry Killer. Acesta dormea şi continua să 
sforăie zgomotos. Jane se aşeză în faţa lui, hotărâtă să-i aştepte 
trezirea. 

Câteva minute se scurseră astfel, apoi Harry Killer făcu o 
mişcare şi ceva căzu pe podea. Aplecându-se, Jane luă obiectul 
căzut din buzunarul celui ce dormea, o cheie destul de mică. 

La vederea cheii acesteia, amintirile năpădiră mintea Janei. 
Ea îşi aminti absenţele regulate ale lui Harry Killer şi cât de 
mult dorise să ştie ce se afla în dosul uşii căreia cheia pe care 
Killer n-o lăsa niciodată din mână îi descuia broasca. Şi iată că 
hazardul îi dădea o posibilitate de a-şi satisface curiozitatea. 

Ispita era prea puternică. Trebuia profitat de un prilej care, fără 
îndoială, n-avea să se mai repete. 

Cu paşi uşori, Jane ajunse la uşa prin care odinioară Harry 
Killer dispărea zilnic, şi vâri cheia în broască. Uşa se mişcă fără 
zgomot în balamale. În dosul ei, Jane dădu peste un palier de la 
care începea scara spre etajele de jos. 

După ce închise binişor uşa, fără s-o încuie, Jane Buxton 
cobori în vârful picioarelor scara abia luminată de o lumină care 
venea din jos. 

Încăperea din care ieşise se afla situată la etajul doi al 
Palatului, dar, după ce cobori cele două etaje, Jane ajunse la un 
nou palier, dincolo de care scara continua ; aşadar pe acolo se 
putea ajunge la subsol. După o clipă de ezitare, tânăra fată 
continuă să coboare. 

În sfârşit, Jane ajunse într-un fel de vestibul 
dreptunghiular, în pragul căruia se opri, înlemnită. Un negru, 
aflat de strajă acolo, aşezat într-un ungher, lângă o uşă închisă, 
se ridicase brusc la sosirea ei. 

Dar Jane se linişti imediat. Paznicul nu părea să aibă 
intenţii duşmănoase. Dimpotrivă, el se lipi respectuos de perete, 
lăsându-i un larg loc de trecere vizitatoarei nocturne. Aceasta 
înţelese motivul neaşteptatului respect, recunoscând în paznic 
un om din Garda Neagră. Ca şi cei din Merry Fellows care o 
conduseseră pe Esplanadă, negrul o văzuse prea adeseori 
circulând liberă prin Palat, ca să nu fie convins de puterea ei 
asupra Stăpânului. 

Cu pas hotărât, Jane trecu prin faţa paznicului fără ca el să 
manifeste 

cea mai mică intenţie de împotrivire. Dar totul nu se 
terminase încă. După paznic, se afla uşa. 

Simulând o linişte care era departe de starea ei 
sufletească, Jane Buxton vâri cheia lui Harry Killer în broască. 
Uşa se deschise, aşa cum se deschisese şi cea de sus. Şi tânăra 
se pomeni într-un culoar destul de lung, o simplă prelungire a 

vestibulului pe care îl străbătuse până atunci şi ai cărui pereţi 
aveau, pe dreapta şi pe stânga vreo zece paşi. 

Toate, în afară de una, erau larg deschise. Jane Buxton 
aruncă o privire în încăperile prin faţa cărora trecea şi văzu că 
toate erau celule, mai degrabă carcere, fără aer şi fără lumină, 
mobilate doar cu o masă şi cu un aşternut de paie, mizerabil. De 
altfel, carcerele erau goale, şi nimic nu arăta să fi fost ocupate, 
de multă vreme. 

Rămânea singura uşă încuiată. Pentru a treia oară, Jane 
Buxton încercă puterea cheii, şi, ca şi celelalte două de mai 
înainte, şi uşa aceasta se deschise fără nici o dificultate. 

Mai întâi, Jane nu zări nimic în celula cufundată într-o 
beznă adâncă. Apoi, când ochii i se obişnuiră treptat cu 
întunericul, ghici, în beznă, o formă nedesluşită ; răsuflarea 
regulată a unui om adormit ajunse până la ea. 

Ca şi cum o putere supranaturală ar fi avertizat-o fără ca 
ea să-şi dea seama, că avea să facă o descoperire uluitoare, Jane 
simţi că leşină. Tremurând, cu inima zvâcnind, buimăcită, fără 
puteri, ea rămase nemişcată în pragul celulei pe când auzul şi 
privirea ei încercau zadarnic să străpungă bezna de nepătruns. 
În sfârşit, tânăra fată îşi aminti că văzuse, lângă intrare, pe 
culoar, un întrerupător electric şi-l răsuci pe pipăite, fără să-şi 
desprindă ochii în beznă. 

Ce emoție neaşteptată o cuprinse pe Jane Buxton ! Sau, 
mai degrabă, ce spaimă o lovi! 

Chiar dacă, în carcera aceasta a Palatului din Blackland, ar 
fi dat peste unul din cei pe care abia ii părăsise la Uzină, acum 
câtva timp, sau chiar dacă l-ar fi găsit aici pe fratele ei, George 
Buxton, pe care îl ştia totuşi, mort de zece ani, tot ar fi fost mai 
puţin uluită. 

Trezit brusc de revărsarea neaşteptată a luminii, un om se 
săltase pe aşternutul de paie aflat într-un ungher al celulei, 
îmbrăcat în zdrenţe, prin ale căror găuri se zărea un trup 
acoperit de nenumărate răni, de-o slăbiciune scheletică, omul 

încercă îndurerat să se ridice, întorcându-şi spre lumină ochii 
holbaţi de groază. 

Dar, cu toate stigmatele acestea ale unei îndelungi torturi, 
cu toată faţa aceasta grozav de slăbită, cu toată barba şi cu tot 
părul lui netuns. Jane Buxton nu se putea înşela, şi-l recunoscu 
de la prima privire pe nefericitul prizonier. 

Oricât de necrezut, oricât de miraculoasă ar fi fost minunea 
care o făcea să recunoască în fundul unei celule din Blackland 
pe cel lăsat cu şase luni în urmă în Anglia, ocupat cu treburile 
lui paşnice, epava aceasta omenească, fiinţa aceasta martirizată, 
era Lewis-Robert Buxton, era propriul ei frate. 

Gâfâind, cu ochii ieşiţi din orbite, cuprinsă de un fel de 
spaimă misterioasă, Jane rămase o clipă încremenită şi mută. 

— Lewis!... — strigă ea, în sfârşit, repezindu-se spre 
nefericitul ei frate, care bâiguia cu un aer rătăcit: 

— Jane !... Tu aici !... Aici l... 

Cei doi fraţi căzură unul în braţele altuia şi, mult timp, 
zguduiţi de hohote de plâns, îşi amestecară lacrimile, negăsind 
să-şi spună nici un cuvânt. 

— Jane ! murmură în sfârşit, Lewis, cum se face că ai venit 
în ajutorul meu ? 

— Am să-ţi povestesc — spuse Jane. Dar mai întâi, să 
vorbim despre tine. Explică-mi... 

— Ce vrei să-ţi spun ? exclamă Lewis, cu un gest 
deznădăjduit. Nici eu nu înţeleg nimic. Acum cinci luni, la 30 
noiembrie, în biroul meu, am primit în ceafă o lovitură violentă 
care m-a doborât. Când mi-am revenit în fire, aveam un căluş în 
gură, eram legat şi închis într-o ladă. Şi am fost transportat în 
douăzeci de feluri, ca un bagaj. În ce ţară mă aflu ? Nu ştiu. De 
peste patru luni n-am părăsit celula asta unde, în fiecare zi, 
carnea îmi e sfâșiată fie cu clești, fie cu lovituri de bici... 

— O, Lewis 1... Lewis!... — gemu Jane, care plângea cu 
hohote. Cine e oare călăul tău ? 

— Asta e lucrul cel mai groaznic — răspunse Lewis, trist. 

N-o să ghiceşti niciodată. Cel care săvârşeşte asemenea cruzimi 
e... 

Lewis se întrerupse brusc. Braţul lui întins arăta ceva în 
culoar, şi ochii lui, întreaga lui faţă, exprimă o spaimă 
îngrozitoare. 

Privind în direcţia arătată de fratele ei, Jane păli, şi mâna 
ei strecurată sub poalele bluzei, apucă arma găsită în 
mormântul de la Kubo. Cu ochii sângeroşi, cu gura, din care se 
scurgeau bale, crispată într-un rânjet de fiară, feroce, 
înspăimântător, hidos, Harry Killer se afla acolo. 


XII. HARRY KILLER 


— Harry Killer ! exclamă Jane. 

— Harry Killer?... — repetă pe un ton întrebător Lewis 
Buxton, privindu-şi cu mirare sora. 

— El însuşi — tună Killer cu glas răguşit. 

Apoi făcu un pas înainte, şi, oprindu-se în cadrul uşii, pe 
care statura lui atletică îl astupa aproape în întregime, se 
rezemă de pervaz ca să-şi întărească echilibrul slăbit de 
paharele băute în seara aceea. 

— Asta numeşti dumneata a te preda ?... — bâigui el, 
scrâşnind din dinţi de mânie. Aha ! Domnişoara are întâlniri fără 
ştirea viitorului ei soţ ! 

— Soţul ei ?... repetă Lewis, părând şi mai uluit. 

— Îţi închipui cumva că o să-ţi meargă aşa de uşor cu 
mine ? adăugă Harry Killer, intrând în celulă şi întinzându-şi 
spre Jane mâinile enorme şi păroase. 

Dar Jane îşi scoase arma de la cingătoare. 

— Nu te apropia !... strigă ea. 

— Oh !... Oh !... făcu Harry Killer, ironic, viespea are ac. 

În ciuda ironiei, el se apropie prudent şi rămase nemişcat 
în mijlocul celulei, supraveghind cu privirea pumnalul cu care 

Jane Buxton îl ameninţa. 

Profitând de momentul acesta de nehotărâre, Jane îşi luă 
fratele cu ea, şi se apropie de uşă, tăind astfel retragerea 
adversarului pe care îl ţinea la respect. 

— Da, am o armă — răspunse ea fremătând, şi încă ce 
armă !... Pumnalul acesta l-am găsit într-un mormânt... la Kubo ! 

— La Kubo !... — repetă Lewis. Oare nu acolo, George ?... 

— Da, spuse Jane, George a căzut la Kubo ; acolo a murit, 
lovit nu de gloanţe, ci de arma aceasta pe care mai e încă scris 
un nume, numele ucigaşului : Killer. 

La evocarea dramei de la Kubo, Harry Killer făcuse un pas 
înapoi. Palid, desfigurat, el se sprijinea acum de peretele celulei, 
privind-o pe Jane cu un fel de teamă. 

— Killer, spui ? exclamă Lewis la rândul lui. Te înşeli, Jane. 
Pe omul acesta nu-l cheamă Killer. El poartă un alt nume, şi mai 
rău încă, un nume pe care l-ai mai auzit. 

— Un alt nume ? 

— Da... Tu erai prea mică atunci când el ne-a părăsit, aşa 
că astăzi nu-l mai recunoşti; dar ai auzit de-atâtea ori vorbindu- 
se despre el... Când maică-ta s-a căsătorit cu tata, ea avea un 
fiu. Fiul acela e omul pe care îl vezi, e William Ferney, fratele 
tău. 

Revelația lui Lewis Buxton avu efecte opuse asupra celor 
doi actori ai scenei. Pe când Jane, distrusă, lăsa să-i cadă mâna 
fără putere, William Ferney — căci de acum îi vom lăsa 
adevăratul său nume — părea că-şi recâştigase întreaga 
siguranţă. Până şi beţia i se risipise. Se ridicase pe picioare şi se 
ţinea acum drept, în faţa grupului format de Jane şi de Lewis, 
învăluindu-i într-o privire scânteietoare de ură şi plină de-o 
cruzime necruțătoare. 

— Ah ! Tu eşti Jane Buxton !... rosti el cu glas şuierător. 
Apoi repetă, scrâşnind din dinţi : Ah ! Eşti Jane Buxton !... 

Şi deodată, toate sentimentele rele pe care le înăbuşea, 
explodară. William Ferney vorbi, vorbi atât de repede încât abia 

dacă avea timp să articuleze cuvintele, în fraze tăiate, frânte, cu 
respiraţia gâfâitoare, cu glas surd, cu ochi de nebun. 

— Sunt încântat !... Da, într-adevăr sunt încântat !... Ah ! ai 
fost la Kubo !... Sigur, eu l-am ucis... pe fratele tău George... pe 
frumosul George... de care familia Buxton era atât de 
mândră !... Ba chiar l-am ucis de două ori : mai întâi, i-am ucis 
sufletul, apoi trupul... Şi acum, sunteţi în mâna mea, amândoi... 
În puterea mea... sub călcâiul meu ! Sunteţi proprietatea 
mea |... Pot să fac ce vreau cu voi!... 

Cuvintele ieşite din gâtlejul lui, abia dacă se puteau 
înţelege. William Ferney bâiguia, beat de bucurie, triumfător. 

— Când mă gândesc că pe unul l-am prins... iar celălalt a 
venit singur! E nostim de tot !... 

Ferney făcu un pas înainte, fără ca nici Jane, nici Lewis, 
înlănţuiţi, să facă vreo mişcare, şi se plecă spre ei: 

— Poate credeţi că ştiţi multe ? Nu ştiţi nimic... Dar am să 
vă spun eu tot... Tot !... Şi cu ce plăcere !... Ah ! Tatăl vostru m-a 
alungat !... Trebuie să se felicite pentru asta !... Un singur lucru 
mai lipseşte totuşi, ca să-mi fie bucuria deplină. Vreau ca el să 
ştie... înainte de a muri... ce mână i-a dat loviturile... Mâna care 
l-a lovit... iat-o...eamea!... 

Willam Ferney mai făcu un pas. Acum aproape că-i atingea 
pe fratele şi sora înspăimântați de accesul acesta de nebunie 
sălbatică. 

— Ah !... am fost alungat!... Ce puteam face cu sumele 
nenorocite care mi se ofereau ?... Mie îmi trebuie aur, mult aur, 
munţi de aur !... Şi l-am avut, aurul, să-l mişti cu lopata... 
grămezi de aur... fără voi... fără ajutorul nimănui... e numai al 
meu 1... Ce-am făcut ca să mi-l procur ? Ha ! Ha ! Ceea ce 
oamenii de soiul vostru numesc crime... Am furat... am ucis... am 
asasinat... toate... toate crimele !... Ha ! Ha !... 

Dar aurul nu era totul pentru mine... Ceva şi mai puternic 
încă era ura pe care v-o port... tuturor... dezgustătoare familie a 
Glenorilor !... De aceea am venit în Africa. Am dat târcoale 

coloanei lui George Buxton... şi m-am prezentat lui. Am jucat 
întreaga comedie... regrete... pocăință... remuşcări... Am fost 
mincinos, viclean, ipocrit... Aveam dreptul, în războiul meu, nu ? 
Neghiobul s-a lăsat dus... Mi-a deschis braţele... Am împărţit 
amândoi cortul... masa lui... Ah ! cum am profitat de încrederea 
asta prostească !... În fiecare zi, puţin praf în mâncarea lui... Ce 
fel de praf ?... Ce vă pasă... Opium... haşiş... sau altceva în genul 
ăsta... treaba mea. Ce s-a ales din George Buxton... Un copil, un 
copilaş fără putere... 

Şeful ?... Eu !... Şi-apoi să te ţii isprăvi !... Ziarele erau 
pline de ele... George Buxton nebunul... George Buxton 
ucigaşul... George Buxton trădătorul... numai despre asta 
vorbeau... Cine a râs la urmă, citindu-le tiradele ? Cred că eu... 
Dar să lăsăm... într-o bună zi, au sosit soldaţii... George Buxton 
mort, era bine... dezonorat, era şi mai bine... Deci, l-am ucis, ca 
să tacă... 

Apoi am venit aici şi am clădit oraşul ăsta... Nu-i rău, nu-i 
aşa, pentru cel ce fusese alungat cu ocară ?... Aici, eu sunt şef... 
stăpân, rege... împărat... Eu comand, mie mi se supun... Totuşi, 
bucuria nu-mi era întreagă... Tatălui vostru îi mai rămânea un 
fiu şi o fiică. Asta nu putea să mai dureze... Fiul, mai întâi... într- 
o zi, când aveam nevoie de bani, i-am luat pe-ai lui... şi l-am luat 
şi pe el pe deasupra... doborât la pământ... legat ca un jambon... 
fiul, în fundul unui cufăr... fiul... Şi, la drum ! Trenuri, vagoane, 
planoare, la drum ! până aici... la mine acasă... În imperiul 
meu 1... Şi-l voi ucide... ca şi pe celălalt... dar mai puţin repede... 
cu încetul... zi de zi... În acest timp... acolo... în Anglia... tatăl... 
Oh ! un lord... grozav de bogat... tatăl ştie că fiul său a şters-o... 
umflând casa de bani... Să mă bată Dumnezeu dacă nu le-am 
ticluit bine... 

Rămânea fiica, sora mea... Ah ! sora mea 1... îi venise 
rândul... Ăsteia, ce să-i fac ?... Mă gândeam... căutam... Drace ! 
şi iat-o că vine 1... Am noroc !... Era cât pe-aci s-o iau de 
nevastă !... Să mori de râs, nu alta 1... Nevasta mea ? 

Haidade !... Nevasta ultimului dintre sclavii mei !... A celui mai 
slut dintre negrii mei |... 

După asta, ce-o să mai rămână... bătrânului lord... în ciuda 
titlului şi a bogățiilor sale ? Băieţii ? Unul trădător... celălalt 
hoţ... Fata ?... dispărută, haimana, cine ştie pe unde... Şi el... 
singur de tot... cu ideile lui învechite... Se stinge frumosul neam 
al Glenorilor !... lar răzbunarea cred că e destul de reuşită !... 

Blestemăţiile acestea groaznice, rostite cu glas gâlgâitor, 
se încheiară printr-un adevărat urlet. 

William Ferney se opri sufocat, gâtuit de furie. Ochii îi 
ieşiseră din orbite. Îşi întindea spre victime mâinile crispate, 
dornice să tortureze trupurile lor pe care le ura. Nu mai era o 
făptură omenească, ci un nebun furios, în plină criză, o fiară 
pornită să distrugă. 

Înspăimântaţi mai mult pentru el decât pentru ei, Jane şi 
Lewis Buxton îl priveau cu groază pe nebun. Cum de putea un 
suflet omenesc să cuprindă o ură atât de înfricoşătoare ? 

— Astă-seară am să vă las împreună, fiindcă asta vă 
distrează — spuse monstrul când îşi recapătă suflarea. Dar 
mâine... 

Bubuitul unei explozii care trebuie că fusese formidabilă 
dacă răzbătuse până în celulă îi acoperi deodată glasul. William 
Ferney se opri brusc, mirat, neliniştit, căutând să asculte. 

După explozie, urmară câteva clipe de tăcere adâncă, apoi 
se auzi o zarvă de nedescris. Ţipete, urlete depărtate, zgomotul 
unei mulţimi întregi în delir, cu care se amestecau rare pocnete 
de revolvere sau de puşti... 

William Ferney nu se mai gândea nici la Jane, nici la Lewis 
Buxton. Asculta, căutând să ghicească ce însemna zarva 
aceasta. 

Omul din Garda Neagră postat la intrarea celulelor veni, 
deodată, în goană : 

— Stăpâne ! strigă el înnebunit, oraşul e în flăcări! 

William Ferney lăsă să-i scape o înjurătura oribilă, apoi, 

îmbrâncindu-i pe Jane şi pe Lewis Buxton care îi stăteau în cale, 
se repezi în coridor şi dispăru. 

Deznodământul acesta se ivise atât de rapid încât fratele şi 
sora nu avuseseră timp să înţeleagă nimic din cele petrecute, în 
starea în care se aflau, abia auziseră explozia şi strigătele care îi 
scăpaseră de călăul lor. De o clipă, se aflau singuri, fără să-şi fi 
dat încă seama de lucrul acesta. 
Se mai ţineau încă strâns îmbrăţişaţi, şi, copleşiţi de cumplita 
scenă ai căror martori fuseseră până atunci, slăbiţi de recentele 
lor suferinţe, gândindu-se la bătrânul care se stingea în 
deznădejde şi ruşine, plângeau amândoi cu hohote. 


XIII. NOAPTEA SÂNGEROASĂ 


Adânc tulburaţi de îngrozitoarea scenă pe care o 
suferiseră, uitând tot ce nu era legat de chinul lor, Jane şi Lewis 
Buxton rămaseră multă vreme astfel înlănţuiţi. Apoi, încetul cu 
încetul, lacrimile le secară şi, în sfârşit, scoțând un adânc 
suspin, ei se depărtară unul de altul şi recăpătăm conştiinţa 
lumii exterioare. 

Ceea ce îi izbi mai întâi, în ciuda zgomotelor confuze care 
bubuiau în jurul lor, fu o tulburătoare senzaţie de linişte, în 
coridorul viu luminat de becurile electrice, domnea o pace ca de 
mormânt. Palatul părea mort. Afară, dimpotrivă, vuietele 
confuze, detunăturile de arme, un întreg vacarm, creşteau din 
minut în minut. 

O clipă, cei doi ascultară atenţi zgomotele acestea 
inexplicabile, al căror sens Jane îl înţelese deodată. Ea se 
întoarse spre fratele ei. 

— Poţi să umbli ? întrebă ea. 

— Am să încerc — răspunse Lewis. 

— Vino ! spuse ea. 

Amândoi, grup jalnic, tânăra fată sprijinindu-l pe bărbatul 
istovit de patru luni de chinuri, ieşiră din celulă, merseră de-a 

lungul coridorului şi sosiră în vestibulul unde mai adineauri 
veghea un paznic, 

Paznicul dispăruse. Acum, vestibulul era pustiu. 

Cu greu, cei doi urcară scara până la al treilea şi ultimul 
palier. Cu cheia luată de la William Ferney, Jane deschise uşa 
palierului şi, urmată de Lewis, se pomeni în aceeaşi încăpere în 
care, cu puţin înainte, îl lăsase să-şi mistuie beţia pe monstrul 
dement despre care atunci nu ştia că-i e frate. 

Ca şi vestibulul, încăperea era goală. De la plecarea «ei, 
nimic nu se schimbase acolo. Jilţul lui William Ferney se afla tot 
în dosul mesei încărcată cu sticle şi pahare, iar cele nouă 
scaune stăteau şi acum aşezate în semicerc în faţa mesei. 

Făcându-l să stea jos pe fratele ei, ale cărui picioare se 
muiaseră de tot, Jane îşi dădu în sfârşit seama de ciudăţenia 
situaţiei lor. De ce pustiul şi tăcerea aceasta ? Ce devenise 
călăul lor ? 

Supunându-se unui impuls brusc, ea îndrăzni să se 
despartă de Lewis, şi se aventură cu îndrăzneală în Palat, 
străbătându-l în toate direcţiile. 

Jane începu cu parterul, fără să lase nici un colţişor 
necercetat. Când trecu pe dinaintea uşii exterioare, ea putu să 
observe dintr-o privire că aceasta era încuiată cu grijă. La 
parter, ale cărui uşi interioare erau larg deschise, aşa cum le-ar 
fi lăsat fuga desperată a celor ce locuiau aici, Jane nu văzu pe 
nimeni. Din ce în ce mai mirată, ea străbătu cele trei etaje, şi le 
găsi la fel de goale. Oricât ar fi fost de necrezut, Palatul părea 
pustiu. 

După vizitarea celor trei etaje îi mai rămânea decât turnul 
central şi terasa care îl comanda. În josul scării care ducea aici, 
Jane se opri o clipă, gânditoare, apoi porni să urce fără grabă. 

Nu, Palatul nu era pustiu, după cum ar fi putut ea să 
creadă. Când ajunse aproape de capătul scării, Jane auzi un 
zgomot de glasuri venind dinafară. Prudentă, tânăra fată urcă 
ultimele trepte şi, ocrotită de întuneric, cercetă cu privirea 

terasa, până la care băteau proiectoarele Uzinei. 

Toţi locuitorii Palatului se aflau acolo. Cutremurându-se de 
groază, Jane îl recunoscu pe William Ferney. Şi-i mai recunoscu, 
de asemenea, şi pe cei opt consilieri pe care îi găsise împreună 
cu el, acum două ore. Mai încolo, în două grupuri, câţiva oameni 
din Garda Neagră şi cei nouă servitori negri. 

Aplecaţi cu totul peste parapet, ei păreau că îşi arată unul 
altuia ceva în depărtare, schimbând între ei mai degrabă 
strigăte decât cuvinte, însoţite de gesturi largi. Ce se petrecea 
oare de putea să-i pasioneze în asemenea măsură ? 

Deodată, William Ferney se ridică, dădu un ordin cu glas 
tunător, şi, urmat de cei aflaţi pe terasă, se năpusti, pe scara 
căreia Jane îi ocupa ultimele trepte. Tânăra fată văzu atunci, că 
erau înarmaţi : fiecare avea câte două pistoale prinse la brâu şi 
câte o puşcă pe care o învârteau mânioşi deasupra capetelor. 

Încă o clipă şi ascunzătoarea i-ar fi fost descoperită. Ce i-ar 
fi făcut oamenii aceştia care păreau cuprinşi de o furie 
nemaipomenită ? Jane se simţi pierdută. 

Pe când privea în jurul ei, căutând inconştient un ajutor 
imposibil, ochii îi căzură deodată pe-o uşă aflată în susul scării. 
Uşa despărţea scara de terasă. Să vadă şi să împingă uşa, care 
se închise cu zgomot, fu pentru Jane Buxton unul şi acelaşi 
lucru. Situaţia i se schimbase enorm prin gestul făcut cu totul 
instinctiv, fără să-şi dea măcar seama că îl face. 

La gestul acesta, cei de afară răspunseră prin strigăte de 
furie şi prin blesteme cumplite. Nici nu apucase Jane să tragă 
bine ultimele zăvoare, că ei şi începură să dea puternice lovituri 
cu paturile puştilor în adăpostul găsit de tânăra fată împotriva 
lor. 

Înfricoşată de urletele şi de loviturile repetate, de tot 
vacarmul acesta, Jane rămase încremenită, tremurând, ţintuită 
locului. N-ar fi avut putere să facă un pas, ca să-şi salveze viaţa. 
Îşi ţinea ochii aţintiţi pe uşă, aşteptându-se s-o vadă căzând 
dintr-o clipă în alta, sub efortul cumpliţilor ei duşmani. 

Dar bariera care o despărţea de ei nu căzu, şi nu păru nici 
măcar clintită de loviturile furioase care o izbeau. Jane îşi 
recapătă încetul cu încetul calmul şi observă atunci că uşa era 
făcută, ca şi cea a Uzinei şi a intrării Palatului, dintr-o singură 
placă groasă de blindaj, în stare să ţină piept tuturor asalturilor. 
N-avea deci să se teamă că William Ferney ar putea-o forţa, cu 
slabele mijloace avute la îndemână. 

Liniştită, Jane porni să-şi regăsească fratele, când observă, 
din treacăt, că între ultimul etaj al Palatului şi terasă, scara 
putea fi închisă, pe rând, cu alte cinci uşi asemănătoare. William 
Ferney prevăzuse totul ca să se pună la adăpost de surprize. 
Palatul lui era împărţit în numeroase secţiuni separate prin 
baraje care ar fi trebuit străpunse unul după altul. Astăzi, 
precauţiile acestea se întorceau împotriva lui. 

Jane zăvori cele cinci uşi aşa cum o zăvorâse şi pe prima, şi 
cobori la parter. 

Ferestrele Palatului erau apărate cu grilaje solide, iar după 
grilaje, cu puternice obloane de fier. Fără să piardă o clipă, Jane 
închise, la fiecare etaj, toate obloanele, până la ultimul. 

De unde găsea ea oare puterea de a manevra plăcile 
acestea grele, de metal ? Se mişca într-o continuă febră, fără să- 
şi dea măcar seama, ca şi cum ar fi fost într-o stare de 
somnambulism, cu dibăcie şi rapiditate. Într-o oră, termină toată 
munca. Acum se afla în centrul unui veritabil bloc de piatră şi de 
oţel, cu neputinţă de cucerit. 

Şi abia când termină, îşi simţi oboseala. Picioarele îi 
tremurau. Cu mâinile pline de sânge şi lipsite de puteri, abia 
mai putu să coboare lângă fratele ei. 

— Ce s-a întâmplat ? o întrebă îngrijorat acesta, văzând-o 
într-o asemenea stare. 

Când îşi mai recapătă respiraţia — Jane îi povesti ce 
făcuse. 

— Suntem stăpâni pe Palat — încheie ea. 

— În afară de scară, nu mai au şi altă ieşire ? întrebă Lewis 

căruia nu-i venea să creadă într-o asemenea lovitură de teatru. 

— Sunt sigură că nu mai au, afirmă Jane. William e blocat 
pe terasă, şi-l desfid să poată ieşi de-acolo. 

— Dar de ce s-au adunat toţi pe terasă ? întrebă Lewis. Ce 
s-a întâmplat ? 

Lucrul acesta Jane nu-l ştia. Cu gândul numai la pregătirile 
de apărare, ea nu văzuse nimic. Dar ce nu ştia, se putea afla 
uşor. Era de ajuns doar să arunce o privire afară. Cei doi fraţi se 
urcară la etajul de sus, deasupra căruia nu se mai afla decât 
terasa, şi crăpară puţin unul din obloanele de fier pe care Jane 
tocmai le închisese. 

Atunci înţeleseră agitația lui William Ferney şi a oamenilor 
săi. Dacă, la picioarele lor, Esplanada era întunecată şi tăcută, 
lumini vii şi strigăte puternice ajungeau până la ei de pe malul 
drept al Red-River-ului. Toate colibele negrilor ardeau. Centrul 
oraşului, adică partea rezervată sclavilor, se transformase într- 
un rug imens. 

Incendiul făcea de asemenea prăpăd şi în Civil Body şi 
chiar, în amant şi în aval, cele două capete ale cartierului locuit 
de Merry Fellows începeau şi ele să ardă. 

În partea neatinsă încă de foc a cartierului acestuia din 
urmă răsuna o larmă îngrozitoare. Se auzeau ţipete, înjurături, 
vaiete, urlete confuze, amestecate cu zgomotul necontenit al 
împuşcăturilor. 

— E Tongane — spuse Jane. Sclavii s-au răsculat. 

— Sclavii 1... Tongan€ ?... repetă Lewis, pentru care 
cuvintele acestea nu aveau nici un înţeles. 

Jane îi explică organizarea Blackland-ului, cel puţin atâta 
cât o cunoştea şi ea, după informaţiile date de Marcel Camaret, 
de Tongane, şi de rănitul îngrijit la uzină. Îi povesti apoi, în 
câteva cuvinte, cum de ajunsese ea însăşi aici şi prin ce concurs 
de împrejurări era prizonieră. Îi spuse de ce făcuse călătoria, 
cum izbutise să stabilească nevinovăția acum sigură a fratelui 
lor George Buxton, şi cum după ce se alipise misiunii condusă 

de deputatul Barsac, fusese răpită împreună cu resturile 
misiunii. Arătându-i, dincolo de Esplanadă, uzina strălucind de 
luminile proiectoarelor, îi explică rolul ei şi-i spuse numele 
tuturor celorlalţi membri ai misiunii care, în afară de un negru 
numit Tongane, se aflau încă refugiaţi acolo. Cât despre 
Tongane, el era cel ce pornise să răscoale populaţia neagră a 
Blackland-ului, iar cele văzute acum dovedea că izbutise. Dar 
Jane nu mai avusese răbdare să aştepte şi fugise singură, chiar 
în seara aceea, sperând că-i va putea salva pe asediați. Aşa 
ajunsese până la nefericitul ei frate. În acest timp, Tongan€, 
fireşte, dăduse semnalul convenit, i se trimiseseră arme, şi acum 
răscoala era pornită. Fără doar şi poate că spre bătălia la care 
asistară de pe înălţimea terasei vroiau să alerge William Ferney 
şi oamenii lui, când ea le închisese brusc trecerea. 

— Şi acum, ce vom face ? întrebă Lewis. 

— Vom aştepta — răspunse Jane. Sclavii nu ne cunosc şi, în 
învălmăşeală, n-ar face nici o deosebire între noi şi ceilalţi. De 
altfel, nu le-am putea fi de nici un ajutor, căci n-avem arme. 

Cum Lewis observă, pe bună dreptate, că ar fi bine să-şi 
procure şi ei arme, Jane procedă la o nouă vizită a Palatului. 
Recolta nu se dovedi îmbelşugată. Cum toate armele, în afară de 
cele pe care posesorii lor le aveau la ei, erau centralizate în 
turnul ridicat deasupra terasei, ea nu găsi decât o puşcă şi două 
revolvere cu câteva cartuşe. 

Când se reîntoarse cu armele, situaţia se schimbase mult. 
Negrii îşi făcuseră o trecere şi năpădiseră Esplanada unde 
mişunau în număr de peste trei mii. Într-o clipă, ei luaseră cu 
asalt atât cazarma Gărzii Negre, ai cărei oameni fură măcelăriți 
pe loc, cât şi remiza celor patruzeci de planoare, de unde 
izbucniră curând flăcări uriaşe. Îmbătaţi de jaf şi de sânge, 
înnebuniţi, ei se răzbunau dintr-o dată pentru lungile lor 
suferinţe, şi, pe cât părea, furia n-avea să li se domolească decât 
după distrugerea totală a oraşului şi după masacrarea ultimului 
dintre locuitorii săi. 

Privind spectacolul acesta, William Ferney pesemne că 
spumega de furie neputincioasă. Era auzit urlând, zbierând, fără 
să i se înţeleagă cuvintele pe care le rostea. Pe terasă răpăiau 
împuşcături necontenite, iar gloanţele, lovind în mulţimea 
negrilor care mişunau, făceau numeroase victime în rândurile 
lor. 

Dar ceilalţi negri păreau că nu observă lucrul acesta. După 
cazarma Gărzii Negre şi remiza planetarelor, ale cărei flăcări 
luminau Esplanada ca o torţă gigantică, trecuseră la atacul 
Palatului, şi se căzneau, altminteri inutil, să spargă poarta, 
lovind-o cu tot ce le cădea în mâini. 

Tocmai se ocupau să facă asta, când puternice salve de 
gloanţe porniră dinspre Red River, Reuşind, în sfârşit, să se 
regrupeze, grupurile de Merry Fellows trecuseră podul şi, 
desfăşurându-se pe Esplanadă, trăgeau la întâmplare, în 
grămadă. Curând, sute de cadavre acoperiră pământul. 

Scoţând strigăte feroce, negrii se năpustiră spre adversarii 
lor. Timp de câteva clipe, avu loc o luptă atroce, un masacru de 
nedescris. Cum nu aveau arme de foc, negrii căutau lupta corp 
la corp, folosind securile, pumnalele, suliţele şi, la nevoie, dinţii. 
Cei din Merry Fellows răspundeau cu lovituri de baionete şi cu 
gloanţe trase de la un pas. 

Sfârşitul luptei părea neîndoielnic. Superioritatea armelor 
trebuia să triumfe asupra numărului. O oarecare şovăire nu 
întârzie, într-adevăr, să se ivească în gloata decimată a negrilor 
care dădură înapoi şi, în cele din urmă, fugiră pe malul drept, 
lăsând Esplanada în mâinile învingătorilor. 

Aceştia se năpustiră după ei, ca să salveze ce mai putea fi 
salvat, adică centrul cartierului Merry Fellows, neatins încă de 
incendiu. 

În momentul când treceau podul pe urmele fugarilor, 
răsună o explozie formidabilă. De la înălţimea Palatului, Jane şi 
Lewis putură să-şi dea seama că explozia se produsese la mare 
distanţă, în partea cea mai depărtată a cartierului locuit de Civil 

Body. La lumina incendiilor care ardeau din toate părţile, ei 
văzură că, într-acolo, o parte din cartier şi o mare parte din 
zidul de incintă tocmai se dărâmaseră. 

Oricare ar fi fost cauza exploziei, rezultatul ei cel mai sigur 
era că le deschise negrilor aflaţi în derută o largă ieşire spre 
câmp. Prin spărtura astfel făcută, sclavii învinşi putură deci să 
se refugieze pe ogoarele şi crângurile învecinate, şi să scape de 
inamicii lor. De altfel, urmărirea acestora se încetinise. Un sfert 
de oră mai târziu, ei părăseau chiar malul drept al Red River- 
ului şi reveneau pe Esplanadă. În afară de faptul că nu mai 
găseau în faţă adversari, erau şi ei, la rândul lor, îngroziţi de 
noile explozii care urmau necontenit după cea dintâi. 

Care era originea exploziilor acestea ? Nimeni n-ar fi putut 
să spună. În orice caz, era limpede că ele nu se produceau la 
întâmplare şi că erau dirijate de voinţa cuiva. Prima, după cum 
se ştie, avusese loc la periferia oraşului, la punctul jumătăţii de 
cerc descris de cartierul Civil Body, cel mai depărtat de Palat. 

Cinci minute mai târziu se auziră încă două, la dreapta şi la 
stânga acestui punct. Apoi, după o nouă întrerupere de cinci 
minute, mai izbucniră încă două, apropiindu-se de oraş, după 
curba cartierului Civil Body. 

Atunci grupele de Merry Fellows, pornite pe urmele 
sclavilor, căutaseră loc de refugiu pe Esplanadă. 

Începând din clipa aceea, exploziile inexplicabile 
continuară la intervale regulate. De acum înainte, la fiecare 
jumătate de ceas izbucnea câte una. La fiecare treizeci de 
minute se auzea o nouă bubuitură, şi o nouă porţiune din 
cartierul Civil Body era prefăcută în ruine. 

Înghesuită pe Esplanadă, populaţia albă a Blackland-ului 
sau măcar ce mai rămăsese din ea, asista năucită la fenomenul 
acesta inexplicabil. Părea, într-adevăr, că o putere superioară şi 
formidabilă pornise la distrugerea sistematică a oraşului. Toţi 
bandiții aceştia, odinioară atât de curajoşi faţă de cei slabi, 
tremurau acum de frică. Înghesuindu-se în pereţii Palatului, ei 

încercau zadarnic să deschidă poarta, şi zbierau furioşi spre 
William Ferney, pe care îl zăreau pe terasă fără să înţeleagă de 
ce îi părăsise. Ferney se istovea zadarnic, făcând gesturi de 
neînțeles pentru ei şi rostind cuvinte care se pierdeau în zarva 
generală. 

Aşa se sfârşi noaptea. La ivirea lor, zorile luminară o 
privelişte cumplită. Solul Esplanadei era literalmente acoperit 
cu morţi negri şi albi, zăcând de-a valma, în număr de câteva 
sute. Dacă albii câştigaseră victoria, în schimb o plătiseră 
scump. Din cei peste opt sute de locuitori pe care îi aveau până 
ieri cartierele Civil Body şi Merry Fellows, abia dacă mai 
rămăseseră teferi patru sute. Ceilalţi pieriseră, atât la începutul 
răscoalei, în momentul primei surprize, cât şi pe Esplanadă, 
când răscoala fusese înăbuşită. 

Cât despre sclavi, Jane şi Lewis, din punctul înalt pe care 
se aflau, îi zăreau pe câmpiile din preajmă. Mulţi dintre ei 
plecaseră. Unii se depărtau spre vest, mergând drept spre 
Niger, de care îi despărţea un ocean de nisip. Câţi dintre ei 
aveau să ducă cu bine la capăt călătoria aceasta, fără apă, fără 
hrană, fără arme ? Alţii, preferând un drum mai lung dar mai 
sigur, urmau cursul Red River-ului, şi începeau să dispară spre 
sud-vest. 

Dar cei mai mulţi nu se putuseră hotări să se depărteze de 
Blackland. Aceştia erau văzuţi, în mijlocul câmpurilor, adunaţi în 
cete, privind cu un aer stupid oraşul, de unde se înălţau coloane 
groase de fum, pe care exploziile succesive le transformau 
treptat într-un morman de ruine. 

Tot timpul nopţii bubuiturile nu încetară. Fiecare jumătate 
de ceas îşi avea explozia sa. Când se lumină de ziuă, întregul 
cartier Civil Body şi jumătate din cartierul sclavilor nu mai erau 
decât o grămadă de dărâmături de nedescris. 

În momentul acela, un bubuit puternic răsună pe terasa 
Palatului. Apoi, una după alta, urmară altele, dintre care ultima 
fu urmată parcă de-un zgomot ca de tunet. 

Fără să se depărteze de fereastra de la care, prin 
crăpătura obloanelor, asistase la şirul acesta de drame, Lewis 
Buxton îşi apucă sora de mână, privind-o neliniştit. 

— William a forţat cu lovituri de tun poarta terasei, spuse 
Jane, care cunoştea prea bine aşezarea Palatului ca să nu 
ghicească motivul bubuiturilor. 

Jane vorbea cu voce calmă. Examinase situaţia şi o aprecia 
cu un sânge rece desăvârşit. 

— Atunci, au să coboare?... exclamă Lewis. Şi apucă unul 
din revolverele găsite de Jane. 

— Mai bine mort decât să cad iar în mâinile lor ! Jane îl 
opri cu un gest. 

— Încă n-au ajuns aici, spuse ea liniştită. Mai există cinci 
porţi asemănătoare, puse în aşa fel, ultimele trei mai ales, încât 
va fi imposibil să îndrepte tunul spre ele. 

Ca pentru a-i da dreptate, bubuiturile încetaseră, într- 
adevăr. Un vuiet surd, venit de pe terasă şi însoţit de vociferări 
furioase, arăta că William Ferney şi oamenii lui se căzneau să 
îndrepte tunul spre a doua poartă, şi că operaţia nu era uşor de 
îndeplinit. 

De altfel, munca aceasta fu întreruptă curând, căci se 
produse un nou incident care, fără îndoială, le atrase atenţia, 
aşa cum i-o atrase şi Janei şi lui Lewis Buxton. 

Exploziile exterioare, care nu încetaseră să izbucnească la 
intervale regulate de o jumătate de ceas, ajunseseră la cea mai 
puternică şi mai ales cea mai apropiată dintre toate de până 
acum. Puterea destructivă, care le provoca, ataca acum malul 
stâng. Un jet uriaş de pământ şi de pietre ţâşnise spre cer chiar 
din grădina Uzinei. Când fumul se risipi, se putu constata că 
grădina era distrusă pe o întindere destul de mare şi că o mică 
parte din Uzina propriu-zisă se prăbuşise. 

Pulberea exploziei acesteia mai plutea încă în aer, când 
Lewis şi Jane văzură o adevărată mulţime năpustindu-se pe chei, 
prin poarta larg deschisă a Uzinei. Jane recunoscu mulţimea 

aceasta. Erau tovarăşii ei de captivitate, erau lucrătorii lui 
Camaret, reuniți într-un grup compact în centrul căruia se aflau 
femeile şi copiii. De ce îşi părăseau nefericiţii aceştia adăpostul 
şi se îndreptau spre Esplanadă, unde aveau să se lovească de 
Merry Fellows, care se mai opinteau încă zadarnic să spargă 
poarta Palatului ? 

Grupurile de Merry Fellows nu-şi puteau vedea noii 
adversari, de care îi despărţeau zidul Esplanadei. Dar, de pe 
terasă, William Ferney, a cărui privire trecea peste zid, îi văzuse 
şi îi arăta cu mâna. 

Gesturile lui nu fură înţelese. Mulțimea ieşită din Uzină 
atinse nestingherită poarta de comunicaţie dintre chei şi 
Esplanadă, şi pătrunse prin ea. 

Când cei din Merry Fellows îi zăriră, se iscă o furtună de 
strigăte. Părăsindu-şi munca inutilă, ei năvăliră asupra noilor 
sosiți. 

Dar de data aceasta nu mai aveau a face cu nişte negri. 
Înarmaţi cu ce găsiseră la îndemână, care cu un baros, care cu 
un cleşte, care cu un simplu drug de fier, oamenii Uzinei se 
aruncară şi ei înainte. Lupta fu necruțătoare. Strigăte 
asurzitoare sfâşiau aerul. Pâraie de sânge înroşiră solul 
Esplanadei plin şi aşa de morţii din noaptea trecută. 

Acoperindu-şi ochii cu amândouă mâinile, Jane Buxton se 
căznea să nu vadă spectacolul acesta groaznic. Câţi prieteni 
avea printre cei ce luptau ! Tremura pentru viaţa lui Barsac, a 
lui Amédée Florence, a minunatului doctor Châtonnay, şi, mai 
ales, a lui Saint-Berain pe care îl iubea din toată inima. 

Dar, deodată, izbucniră nişte urlete şi mai puternice. 

Numărul şi armamentul superior triumfa. Coloana ieşită 
din Uzină era tăiată în două. Una din jumătăţile ei se retrăgea 
spre chei, apărând pas cu pas terenul, pe când cealaltă era 
împinsă în direcţia Palatului. Aceasta din urmă, cel puţin, nu 
mai putea păstra nici o speranţă de salvare. Oprită de zid, nu 
numai că îi avea în faţă pe Merry Fellows, dar, de pe înălţimea 

terasei, William Ferney şi ai lui îi împuşcau fără nici un risc pe 
nefericiţii care nici nu puteau fugi măcar. 

Un strigăt de bucurie izbucni deodată din piepturile lor. 
Poarta spre care fuseseră împinşi se deschisese larg în spatele 
lor, şi, pe prag, se ivi Jane Buxton. Strânşi îndeaproape de 
inamici, ei se refugiară în Palat, pe când Jane şi Lewis descărcau 
puşca şi revolverele ca să le apere retragerea. 

Uluiţi de intervenţia aceasta din care nu puteau înţelege 
nimic, Merry Fellows şovăiră o clipă. Când îşi reveniră din 
uimire şi se repeziră din nou la asalt, era prea târziu. Poarta 
fusese închisă şi le zădărnicea din nou toate eforturile. 


XIV. SFÂRŞITUL BLACKLAND-ULUI 


Când poarta fu solid închisă, trebuiră să se ocupe mai întâi 
de răniţi, care erau destul de numeroşi. Ajutată de Amédée 
Florence — rănit el însuşi, de altfel foarte uşor, şi mânat, 
împreună cu Barsac, printre cei pe care o soartă ironică îi obliga 
să-şi caute refugiul tocmai la duşmanul lor cel mai necruţător — 
Jane Buxton se apucă să-i îngrijească. 

După ce termină pansamentele, o nouă grijă i se impuse 
tinerei fete : grija de a-i hrăni pe nefericiţii aceştia care, încă de 
câteva zile, sufereau cumplit de foame. Dar putea oare să 
izbutească, şi avea oare Palatul suficiente provizii pentru atâtea 
guri ? 

Cantitatea de alimente descoperită de ea, după ce vizitase 
cu grijă toate etajele, asigura cel mult o masă mediocră. Situaţia 
rămânea deci cât se poate de gravă, şi se părea că reuşiseră 
doar să întârzie cu câteva ore deznodământul de neînlăturat. 

Era ora unsprezece dimineaţa, când toate treburile acestea 
fură terminate. Între timp, exploziile se succedau mereu în afara 
Palatului, pe Esplanadă continua să se audă larma grupului de 
Merry Fellows care, din când în când, încerca să forţeze poarta 
la fel de zadarnic ca şi până atunci, iar pe terasă răsunau 

strigătele lui William Ferney şi ale oamenilor săi. Obişnuindu-se 
cu vacarmul acesta, asediaţii, sfârşiră prin a nu-i mai da atenţie. 
Faptul că îşi ştiau fortăreaţa aproape de necucerit, făcea ca 
furia asediatorilor să-i îngrijoreze din ce în ce mai puţin. 

De cum avu un pic de răgaz, Jane Buxton îl întrebă pe 
Amedee Florence de ce părăsiseră adăpostul Uzinei pentru a se 
aventura pe Esplanadă în asemenea condiţii de inferioritate. 
Reporterul îi povesti atunci evenimentele desfăşurate de la 
plecarea ei. 

El îi spuse cum, după ce Tongane dăduse, cam pe la opt şi 
jumătate, semnalul convenit, Marcel Camaret trimisese până la 
cartierul central câteva cartuşe de dinamită şi o mare cantitate 
de arme, fără ştirea celorlalţi locuitori ai Blackland-ului. După 
terminarea acestei operaţii, pe la unsprezece seara, asediaţii se 
adunaseră, gata să intervină în bătălia care avea să înceapă. 
Atunci fusese observată absenţa Janei Buxton. 

Amédée Florence îi descrise tinerei fete deznădejdea lui 
Saint-Berain, care pesemne că mai era chinuit şi acum de 
nelinişte, neştiind dacă ea scăpase din ultima bătălie. 

Oricum, la o jumătate oră după trimiterea armelor 
răsunase o puternică explozie. Tongan€ tocmai făcuse să sară în 
aer una din porţile cartierului negru, ale cărui colibe începeau 
să ardă toate odată, pe când sclavii se împrăştiau în cartierul 
Civil Body şi, judecând după tipetele auzite atunci, făceau un 
masacru îngrozitor. 

Restul, Jane îl cunoştea. Ea ştia că negrii, după ce 
năpădiseră Esplanada, fuseseră respinşi atât de repede încât cei 
din Uzină nu avuseseră timp să le vină în ajutor. Aceştia din 
urmă ieşiseră la atac, dar trebuiseră să bată grabnic în 
retragere, căci, la sosirea lor, majoritatea negrilor nu se mai 
aflau pe Esplanadă. 

Siliţi să se reîntoarcă în Uzină, asediaţii petrecuseră acolo 
o noapte de spaimă. Într-adevăr, eşecul răscoalei sclavilor nu le 
mai îngăduia să spere că-l vor mai învinge vreodată pe Harry 

Killer. Printre altele, ca şi Jane Buxton, ei asistau la distrugerea 
metodică a oraşului prin exploziile succesive pe care Jane nu şi 
le putea explica. 

Amedee Florence îi spuse tinerei fete că ele se datorau lui 
Marcel Camaret, care înnebunise cu totul. 

Dintotdeauna Camaret, inventator genial fără doar şi 
poate, se aflase la un pas de nebunie, aşa cum dovedeau multe 
din anomaliile lui, incompatibile cu o inteligenţă sănătoasă şi 
bine echilibrată. Incidentele, care de vreo lună încoace se 
înmulţiseră, îi tulburaseră de-a binelea creierul. 

Primul şoc îi fusese dat de revelaţiile prizonierilor lui Harry 
Killer, când ei se refugiaseră la Uzină, după evadare. Al doilea, 
infinit mai puternic, îi fusese dat de Daniel Frasne, rănit după 
distrugerea planorului. De când cunoştea adevărul întreg, 
Marcel Camaret lunecase zi de zi spre nebunie. Jane Buxton nu 
se putea să nu-şi amintească de câte ori se închisese el în 
sihăstria locuinţei personale, şi cât de trist şi întunecat 
străbătea atelierele, când se ivea întâmplător pe-acolo. 

Trimiterea armelor către Tongane€ fusese ultimul lui act 
lucid. Când se auzise prima detunătură, şi, mai ales, când 
primele flăcări izbucniseră din cartierul sclavilor şi din 
cartierul Civil Body, cei care se aflau atunci lângă el îl văzuseră 
pălind deodată şi ducându-şi mâna la gât, ca un om care se 
sufocă. În acelaşi timp, Camaret bâiguia extrem de repede 
cuvinte abia articulate şi, deci, greu de înţeles. Celorlalţi li se 
păruse, totuşi, că desluşesc exclamaţia : „Moartea operei 
mele !... Moartea operei mele !"... repetată într-una, pe şoptite. 

Mult timp, poate un sfert de ceas, Marcel Camaret, 
supravegheat cu dragoste de cei din jurul său, rostise cuvintele 
acestea, clătinând neîncetat din cap. Apoi, deodată, îşi 
îndreptase umerii şi lovindu-şi pieptul cu pumnii, strigase: 
„Dumnezeu a osândit Blackland-ul !..." 

În mintea lui, Dumnezeu era el însuşi, fireşte, judecând 
după gestul cu care îşi însoțea sentinţa de osândire. 

Apoi, fără să le dea celorlalţi răgaz să-l oprească, Marcel 
Camaret o luase la fugă, repetând într-una cu un glas puternic, 
necunoscut la el : „Dumnezeu a osândit Blackland-ul !... 
Dumnezeu a osândit Blackand-ul!" 

Şi se refugiase în turn, urcând etaj după etaj şi încuind 
toate uşile în urma lui. Sistemul defensiv al turnului era identic 
cu al celui din Palat ; încercând să ajungă sus, ceilalţi se loviseră 
de aceeaşi imposibilitate care îl împiedica pe Harry Killer să 
părăsească terasa unde se afla blocat. Şi, pe când Camaret urca 
spre vârful turnului, i se auzea glasul tot mai depărtat, repetând 
într-una : „Dumnezeu a osândit Blackland-ul"... 

Aproape imediat după aceea izbucnise prima explozie. 
Numeroşi muncitori, neputând suporta să-l vadă într-o 
asemenea stare pe omul genial adorat de ei, se repeziseră 
atunci în Uzină, în ciuda slăbiciunii lor şi, conduşi de Rigaud, 
încercaseră să izoleze turnul, prin tăierea curentului electric. 

Dar turnul, având o rezervă de energie şi chiar câteva 
maşini generatoare acţionate cu aer lichid, se putea lipsi timp 
de mai multe zile de curentul dinafară. Exploziile nu se 
întrerupseseră, deci. În schimb, viespile, încetându-şi circuitele 
lor ocrotitoare, căzuseră imediat în şanţul din jurul Uzinei. 
Muncitorii se văzură deci nevoiţi să-i redea curentul lui 
Camaret, care, înțelegând, cu toată nebunia lui, ce târg i se 
propunea, pusese din nou în mişcare maşinile defensive. 

Aşa se scursese noaptea, într-o neîntreruptă enervare. În 
zori, Camaret se ivise pe platforma turnului. De la înălţimea 
aceea, el rostise un lung discurs, din care ceilalţi desluşiră doar 
câteva cuvinte izolate. Unele dintre ele, ca „mânie divină", 
„focul cerului", „nimicirea totală", dovedeau cel puţin că 
nebunia lui nu avea tendinţa să se potolească. Ca încheiere a 
discursului, Camaret strigase : „Fugiţi !... fugiţi toţi 1..." cu glas 
atât de puternic, încât fu auzit din toate colţurile Uzinei. Apoi 
reintrase în turn, de unde nu mai ieşise. 

Curând după aceea se produsese prima explozie de pe 

malul stâng. Explozia, efectuată chiar în Uzină, îi îngrozise pe 
locuitori. Cu riscul de a fi masacrați, ei hotărâseră atunci să 
încerce o ieşire, căci nu mai aveau de ales între două moduri de 
a muri. 

Din nefericire, când ajunseră pe Esplanadă ei se ciocniseră 
de Merry Fellows, pe care zidul îi ascunsese până atunci ; o 
luptă încheiată cu numeroase victime se pornise şi, despărțiți în 
două, unii trebuiseră să se refugieze la Harry Killer, pe când 
ceilalţi se văzuseră siliţi să se reîntoarcă pe chei, izbutind totuşi 
să închidă poarta dinspre Esplanadă. 

Aceştia din urmă puteau fi, într-adevăr, zăriţi din Palat. 
Cum nu mai îndrăzneau nici să rişte o nouă tentativă, a cărei 
inutilitate le fusese demonstrată, nici să reintre în Uzina aflată 
la cheremul gestului unui nebun — morţi de foame, istoviţi, ei 
rămăseseră sub cerul liber, întinşi pe pământ, expuşi atacurilor 
duşmanului care putea, după cum ar fi avut chef, fie să-i 
împuşte fără nici un risc de pe celălalt mal al Red River-ului sau 
de pe terasa Palatului, fie să-i iasă în spate pe drumul de pază. 

Printre ei, Jane Buxton avu bucuria să-i zărească pe Saint- 
Berain şi pe doctorul Châtonnay. Nici unul din prietenii ei, şi, 
mai ales, cel care îi era mai drag decât toţi, nu-şi pierduseră 
până acum viaţa în aventura aceasta. 

Abia trecuseră câteva minute de când Jane avusese 
mulţumirea aceasta relativă, când se auziră bubuituri înăbuşite 
în etajele de sus ale Palatului. Era uşor de ghicit că bubuiturile 
veneau de pe terasă, şi că cei aflaţi acolo se căzneau să smulgă 
dalele. Dar construcţia era solidă şi rezista vitejeşte. 

Dacă William Ferney şi oamenii lui, care duceau şi ei lipsă 
de hrană, nu ajungeau la neputinţă din pricina slăbiciunii, fără 
îndoială că până la urmă ar fi izbutit să-şi ducă la capăt 
încercarea. Într-adevăr, cam pe la orele şase seara, planşeul 
terasei fusese străpuns şi etajul al treilea trebuia evacuat. 

Asediaţii se retraseră la al doilea, fără a uita să închidă 
după ei uşile blindate. Apoi aşteptară. 

Jane Buxton folosi răgazul acesta pentru a-i pune la curent 
pe Barsac şi pe Amédée Florence cu propriile ei aventuri trăite 
de când părăsise Uzina. Ea le explică din cine îi era alcătuită 
familia, şi invocând mărturia lui Lewis, după ce le povesti de 
asemenea despre răpirea îndrăzneață şi despre chinurile 
îndelungate îndurate de acesta, le spuse ce descoperire 
dureroasă făcuse, recunoscându-l în Harry Killer pe celălalt 
frate, pe William Ferney, de multă vreme dispărut. Dacă soarta 
ar fi vrut ca el să nu mai revadă Anglia, Amédée Florence şi 
Barsac puteau deveni astfel chezaşi ai nevinovăţiei lui George şi 
Lewis Buxton, acuzaţi amândoi de crime pe care nu le 
săvârşiseră. 

Pe la şapte seara, plafonul etajului doi începu să fie zguduit 
de lovituri surde, aşa cum fusese mai înainte cel al etajului trei. 
După un repaus cerut de oboseală, William Ferney şi banda lui 
se porniseră iar pe lucru. Asediaţii trebuiau din nou să coboare. 

Străpungerea celui de-al doilea plafon ceru aceleaşi 
eforturi ca şi a celui dintâi. Până la două noaptea, în Palat 
răsunară necontenit loviturile. Urmă apoi o tăcere de două ore, 
folosită de William Ferney ca să treacă de la etajul al treilea la 
etajul al doilea şi să-şi ia din nou repausul din ce în ce mai 
necesar. 

Loviturile reîncepură să răsune abia pe la patru dimineaţa, 
de data aceasta în plafonul primului etaj. Fără să mai aştepte ca 
plafonul să fie străpuns, toată lumea se refugie la parter, având 
grijă să bareze drumul ca şi până acum, cu ajutorul uşilor 
blindate pe care, de altfel, nimeni nu mai încerca să le forţeze. 

Era ultimul refugiu îngăduit asediaţilor. Când William 
Ferney ar fi izbutit să le vină de hac celor două plafoane care 
încă îi mai despărţeau de el, când ţevile puştilor ar fi apărut 
deasupra capetelor, asediaţii n-ar mai fi putut decât fie să se 
refugieze în celulele de la subsol, fie să se retragă mereu, până 
când ar fi fost opriţi de zidul exterior al Palatului. Şi atunci, nu 
le-ar mai fi rămas decât să moară. 

Pe când William Ferney se căznea să înlăture penultimul 
obstacol care îi mai bara drumul, soarele răsări pe un cer fără 
nori. Şi atunci toată lumea putu să-şi dea seama de proporţiile 
dezastrului. Orice ar fi făcut, tiranul din Blackland avea să 
domnească de acum înainte numai peste nişte ruine. 

Oraşul era în întregime distrus. Doar două case mai 
rămăseseră în picioare, în centrul cartierului locuit odinioară de 
Merry Fellows, chiar în faţa Palatului. La câteva minute după 
răsăritul soarelui însă, se prăbuşiră şi ele, încheind astfel 
nimicirea completă a țărmului drept. 

Dar exploziile nu numai că nu se întrerupseră din pricina 
aceasta, ci, dimpotrivă, se înteţiră din ce în ce. După malul 
drept, Marcel Camaret ataca acum malul stâng, şi venise rândul 
Uzinei să se prăbuşească treptat. De altfel, Camaret îşi dirija cu 
o prudentă dibăcie opera de distrugere. Dacă dărâma casele 
muncitoreşti, atelierele, magazinele de rezerve, încetul cu 
încetul, pe bucăţi, ca şi cum ar fi ţinut să-şi prelungească 
plăcerea, în schimb avea grijă să ferească părţile esenţiale, 
adică maşinile producătoare de energie pe care o folosea într-un 
mod atât de cumplit. 

La prima explozie de pe malul stâng, oamenii din Merry 
Fellows, aliaţi pe Esplanadă, care în ultimele ceasuri ale morţii 
stătuseră destul de liniştiţi şi păreau că renunţaseră la 
tentativele lor zadarnice împotriva porţii, răspunseră prin 
strigăte puternice şi se năpustiră din nou împotriva Palatului. 

Îndârjirea lor putea, într-adevăr, să-i mire pe asediați. De 
ce să încăpăţânau astfel ? Acum, când Blackland-ul nu mai 
exista, ce mai puteau nădăjdui ? N-ar fi făcut mai bine dacă 
părăseau oraşul acesta mort şi căutau să ajungă la Niger ? 

Câteva cuvinte rostite pe Esplanadă şi auzite prin uşă 
explicară de ce făcea grupul de Merry Fellows lucrul acesta. Ei 
nu se gândeau de loc să-şi scape şeful pe care, de altfel, îl 
acuzau de trădare, şi nu doreau, într-adevăr, decât să se 
depărteze de locurile acestea jalnice ; dar, mai întâi, ţineau să 

pună mâna pe comorile pe care, potrivit legendei în care 
credeau, numitul Harry Killer trebuia să le fi îngrămădit în 
Palat. După împărţirea comorilor, s-ar fi grăbit s-o şteargă care 
încotro, şi să-şi caute norocul pe alte meleaguri. 

Asediaţii le-ar fi dat bucuroşi satisfacția aceasta. Din 
nefericire însă, nu cunoşteau locul unde se afla, dacă exista 
totuşi ascunzătoarea fostului despot al Blackland-ului, şi deci nu 
puteau să scape astfel de duşmanii lor. 

Cu excepţia exploziilor din ce în ce mai dese care se 
auzeau dinspre Uzină, până la nouă dimineaţa situaţia rămase 
neschimbată. William Ferney lucra de zor, ca să străpungă 
plafonul primului etaj, în care nu pătrunsese încă, pe când 
Merry Fellows continuau să se îndârjească împotriva porţii care 
părea nevătămată. 

Dar, la ora nouă Merry Fellows schimbară tactica. Încetând 
să se mai istovească zadarnic împotriva porţii, ei atacară zidăria 
care o înconjura. Timp de o oră se auziră uneltele lor cioplind 
piatra, apoi, când ora se scurse, o explozie puternică aruncă în 
aer partea de jos şi din dreapta a uşii. Merry Fellows se 
gândiseră în sfârşit să scobească o gaură de mină şi, cu 
pulberea mai multor cartuşe, făcuseră să sară în aer obstacolul 
pe care nu-l puteau înlătura. 

Poarta mai ţinea totuşi, deşi se clătinase. Dar o a doua 
încărcătură de exploziv avea s-o facă să cadă neapărat. Prin 
găurile scobite în zid, gurile puştilor şi începuseră să se ivească, 
amenințătoare. 

Asediaţii trebuiră să părăsească vestibulul şi să se 
refugieze într-un ungher mai depărtat al Palatului, pe când 
Merry Fellows scobeau al doilea lăcaş pentru exploziv. 

Aproape în aceeaşi secundă, un zgomot de surpare arătă că 
al treilea plafon atacat cedase şi el. Câteva minute mai târziu, 
asediaţii auzeau paşi la etajul întâi şi lovituri care începeau 
direct deasupra lor. 

Situaţia începea să devină cu adevărat desperată. Afară, 

trei sau patru sute de Merry Fellows care, până într-o jumătate 
oră, puteau pătrunde. Deasupra, douăzeci de bandiți gata la 
orice, care, în acelaşi interval de timp poate, aveau să-i împuşte 
fără nici o piedică prin tavan pe cei aflaţi la parter. Bieţii 
asediați nici nu mai încercau măcar să lupte împotriva soartei. 
Jane şi Lewis Buxton, Amedee Florence şi Barsac se căzneau 
zadarnic să-i îmbărbăteze. Întinşi pe jos, ei aşteptau, resemnaţi, 
lovitura care avea să-i doboare. 

Dar faţa lucrurilor se schimbă deodată, cu totul. Şi Merry 
Fellows, şi William Ferney îşi întrerupseră în aceeaşi clipă 
lucrul. O bubuitură, care nu putea fi confundată cu exploziile 
neîntrerupte din vecinătate, detunase şi se repercutase în tot 
palatul. Bubuitura aceasta, pricinuită, pe cât se părea, de o 
lovitură de tun, fu urmată de multe altele ; zidul dinspre sud-est, 
care despărţea Esplanada de câmp, se prăbuşi deodată pe o 
mare lungime. 

Un concert de înjurături groaznice se porni atunci din 
ceata de Merry Fellows. Unii dintre ei se uitară prin spărtură, 
afară. Ceea ce văzură pesemne că nu le fu pe plac, căci începură 
îndată să gesticuleze ca ieşiţi din minţi şi să alerge spre 
camarazii lor cu care ţinură un scurt sfat. Curând după aceea, 
pe când William Ferney, renunțând să mai ajungă la parter, se 
urca iar în turn cât putea mai grăbit, ei se repeziră în dezordine 
spre malul celălalt. Împingându-se, îmbrâncindu-se cuprinşi de- 
o panică inexplicabilă, Merry Fellows se căzneau să ajungă 
acolo, când o nouă explozie, care luă viaţa a cincizeci dintre ei, 
distruse în acelaşi timp şi Castle's Bridge şi Garden's Bridge. 
Orice comunicaţie cu malul drept fiind astfel tăiată, Merry 
Fellows, care nu păşiseră încă pe pod în clipa când acesta sărise 
în aer, nu şovăiră să se arunce în râu şi trecură dincolo înotând. 

Cât ai clipi, Esplanada rămase pustie ; în afara exploziilor 
care continuau să izbucnească la intervale regulate, o tăcere 
adâncă urmă brusc după tot acest vacarm. Miraţi, asediaţii nu 
ştiau ce să facă. Deodată, un colţ al Palatului se prăbuşi. 

Încheindu-şi opera de distrugere, Marcel Camaret începea să 
lovească însuşi locul unde se aflau ei. Trebuia fugit de acolo. 

Asediaţii se repeziră deci pe Esplanadă şi, curioşi să afle 
cauza panicii care îi cuprinsese pe Merry Fellows, alergară şi ei 
spre spărtura zidului de incintă. Dar nu apucară bine să ajungă 
acolo, când de cealaltă parte a zidului, rămas pe alocuri în 
picioare, se auzi sunând o goarnă. 

Nevenindu-le să creadă în eliberarea pe care sunetul 
goarnei le-o vestea, asediaţii se opriră buimăciţi, aşa cum se 
opriră şi tovarăşii lor refugiaţi pe chei şi care tocmai soseau pe 
Esplanadă. 

Aşadar, grupaţi, în mijlocul  Esplanadei, căpitanul 
Marcenay — căci aşa cum lesne s-a putut ghici, el era cel a cărui 
intervenţie o vesteau loviturile de tun şi sunetele de goarnă — îi 
zări mai întâi pe nefericiţii aceştia, palizi, descompuşi, slăbiţi, 
tremurând de istovire şi de nemâncare. 

Când tiraliorii se iviră în spărtură, sărmanii asediați vrură 
să le iasă în întâmpinare, dar starea de slăbiciune şi emotia le 
erau atât de puternice, încât bieţii oameni izbutiră doar să-şi 
întindă braţele spre salvatori, pe când mulţi dintre ei se 
prăbuşeau la pământ, rămânând acolo neînsufleţiţi. 

Aceasta e priveliştea jalnică pe care căpitanul Marcenay o 
avu sub ochi, când, în fruntea oamenilor săi, sosi pe Esplanadă. 
Dincolo de râu, o uriaşă întindere de ruine, din care scăpau 
vârtejuri de fum ; la dreapta şi la stânga, două impozante clădiri 
de piatră, în parte prăbuşite, dominate şi una şi alta de câte un 
turn înalt, încă intact; în faţă, o vastă piaţă acoperită cu sute de 
trupuri, unele nemişcate pentru vecie şi aruncate pe lângă 
ziduri, altele, în mijlocul pieţei, unite într-un grup compact din 
care se înălţau gemete şi vaiete. 

Spre grupul acesta se îndreptă căpitanul Marcenay. Jane 
Buxton se ridicase cu o zvâcnire de energie şi pornise în 
întâmpinarea lui. Căpitanul recunoscu destul de greu în biata 
făptură cu faţa lividă, cu obrajii traşi, cu ochii licărind de febră, 

pe aceea pe care, cu mai puţin de trei luni în urmă, o lăsase 
strălucind de vigoare şi de sănătate. Şi înainta spre ea, exact la 
timp ca s-o prindă leşinată în braţe. 

Pe când căpitanul se grăbea să-i dea ajutor, două explozii 
cumplite făcură să se cutremure pământul de fiecare parte a 
Esplanadei. Uzina şi Palatul se prăbuşiseră amândouă odată. 
Deasupra ruinelor se înălţau, singure, cele două turnuri, înalte, 
solide, intacte. 

În vârful celui de la Palat se zăreau William Ferney, cei opt 
Consilieri, cei nouă servitori negri şi cinci oameni din Garda 
Neagră, adică, în total, douăzeci şi trei de inşi, care, aplecaţi 
peste parapet, păreau că strigă după ajutor. 

În vârful celuilalt turn, se afla un singur om. De trei ori la 
rând, el făcu turul platformei adresând spre zare un discurs de 
neînțeles, însoţit de gesturi largi. Şi totuşi, trebuie că-şi urla 
discursul, pentru că, în ciuda distanţei, se auziră de două ori 
cuvintele acestea rostite clar : „Nenorocire 1... Nenorocire 
Blackland-ului !..." 

Pesemne că şi William Ferney îi auzi cuvintele, căci fu 
văzut deodată făcând un gest de furie, apucând o puşcă şi 
trăgând fără să ochească în direcţia turnului Uzinei de care îl 
despărţeau aproape patru sute de metri. 

Deşi trimis la întâmplare, glontele se vede că ajunsese 
totuşi la ţintă. Într-adevăr, Marcel Camaret îşi duse mâna la 
piept şi dispăru, clătinându-se, în interiorul turnului. 

Aproape imediat răsună o dublă explozie, mai puternică 
decât toate de până acum, şi, în aceeaşi secundă, cele două 
turnuri strivindu-i sub ruinele lor, unul pe William Ferney şi pe 
oamenii săi, celălalt pe Marcel Camaret însuşi, se prăbuşiră cu 
un vuiet formidabil. 

După zgomotul acesta asurzitor, urmă o tăcere adâncă. 
Îngroziţi, martorii catastrofei mai priveau încă, deşi nu mai era 
nimic de văzut, mai ascultau încă, deşi nu mai era nimic de 
auzit. 

Acum, totul se sfârşise. Blacklandul, distrus până în temelii 
de cel care îl crease, nu mai era decât ruină şi dărâmături. Din 
opera admirabilă, dar nefastă a lui Marcel Camaret, nu mai 
supravieţuia nimic. 


XV. ÎNCHEIERE 


Astfel pieriră Marcel Camaret şi William Ferney, alias 
Harry Killer. Astfel pieri, de asemenea, uluitorul oraş Blackland, 
care putuse să se nască fără ştirea nimănui, şi minunatele 
invenţii cuprinse în el. 

Din toate acestea, nu mai rămânea decât un maldăr de 
ruine care avea să dispară curând sub giulgiul nisipului. Norii n- 
aveau să mai reverse ploaia lor binefăcătoare, Red Riverul 
secat avea să redevină o albie stearpă, fără strop de apă, 
ogoarele aveau să se usuce şi pustiul, reluându-şi domnia, avea 
să pornească la atac împotriva creaţiei acesteia a omului din 
care curând avea să dispară până şi ultima urmă. 

Prin voinţa creatorului ei, opera lui Marcel Camaret era 
moartă în întregime şi nimic n-avea să transmită epocilor 
viitoare numele inventatorului genial şi nebun. 

Căpitanul Marcenay scurtă pe cât putu şederea în locurile 
acestea jalnice. Totuşi, trebui să treacă mai mult de o lună până 
când supraviețuitorii să poată porni pe drumul reîntoarcerii. 
Trebuiră îngropate cadavrele, în număr de câteva sute, trebuiră 
pansaţi răniții, trebui aşteptat ca ei să fie în stare să suporte 
călătoria, şi trebui de asemenea să li se lase timp celor salvaţi în 
ultima clipă, s-ar putea spune, să-şi recapete forţele. 

Din fostul personal al Uzinei, mulţi n-aveau să-şi mai 
revadă patria. Vreo douăzeci de muncitori, trei femei şi doi copii 
muriseră sub loviturile date de Merry Fellows. Dar soarta îi 
ocrotise pe membrii oficiali şi oficioşi ai misiunii Barsac. În afară 
de Amédée Florence, atins de o rană neînsemnată, scăpaseră 

toţi nevătămaţi, inclusiv Tongan€ şi Malik, care îşi reluaseră 
idila, trăgându-şi la ghionţi unul altuia şi râzând cu gura până la 
urechi. 

Pe când cei salvaţi de el îşi reveneau de pe urma 
încercărilor suferite, pe când rănile se cicatrizau, căpitanul 
Marcenay porni în urmărirea populaţiei risipite a Blackland-ului. 
Pe albii care încercau să se împotrivească un glonte avea să-i 
pună curând la punct ; ceilalţi fură legaţi în lanţuri, urmând ca 
soarta să le fie hotărâtă ulterior. Cât despre foştii sclavi, 
căpitanul izbuti să-i liniştească şi să-i adune încetul cu încetul. 
Conduşi la Niger, ei aveau să se despartă acolo, pornind liber 
fiecare spre satul şi familia lui. 

Abia în ziua de 10 iunie fu în stare să pornească la drum 
coloana, altminteri bine aprovizionată cu alimente găsite din 
belşug în ruinele oraşului şi pe câmpiile înconjurătoare. Câţiva 
răniţi, cei mai grav loviți, nu puteau încă merge şi trebuiră să fie 
transportaţi pe brancarde. Dar trebuia neapărat să se pornească 
la drum, căci începea sezonul ploilor care, în Sudan, e numit 
„iernatul", deşi coincide cu vara astronomică. Pentru toate 
aceste motive, marşul avea să fie deci destul de încet. 

Nu vom urmări etapă cu etapă călătoria de întoarcere, 
care, dacă uneori a fost grea, s-a încheiat cel puţin fără nici un 
incident grav şi fără nici un pericol cu adevărat serios. La şase 
săptămâni după ce părăsise ruinele Blackland-ului, coloana 
comandată de căpitanul Marcenay sosea la Tombouctou. Două 
luni mai târziu, eroii acestei dramatice aventuri debarcau în 
Europa, unii în Anglia, ceilalţi în Franţa. 

Vor fi de ajuns câteva cuvinte pentru a-i informa pe cititori 
ce li s-a întâmplat mai apoi. 

Să-i cinstim mai întâi pe cei în drept. Domnul Poncin reveni 
la ministerul său şi se dărui, ca şi mai înainte, plăcerilor 
statisticii. El continuă să mai descopere din când în când lucruri 
într-adevăr „uluitoare". Numărul mediu al firelor de păr la 
diversele rase din lume şi media creşterii unghiilor, pe an, pe 

lună, pe oră, pe secundă, în diferitele anotimpuri ale anului, 
constituie ultimele lui descoperiri. 

Domnul Poncin e deci fericit, şi va rămâne aşa atâta vreme 
cât va exista pe lume ceva de calculat. 

Un punct negru, totuşi, în existenţa lui : până acum n-a 
putut rezolva încă problema dată de Amédée Florence. Dar 
nimic nu-i perfect în lumea aceasta. 

Doctorul Châtonnay şi-a reluat munca profesională şi şi-a 
regăsit clienţii, a căror sănătate începuse să devină cam prea 
bună. De când îşi au vraciul, totul a reintrat în ordine şi 
pacienţii îşi pot plăti luxul de a fi bolnavi, şi după cum au chef, 
dar totdeauna spre binele lor, căci acum urmează sfaturile 
medicului, pot pleca, pot veni sau pot rămâne, fie în pat, fie în 
cameră. 

Domnul Barsac, cel puţin, stă la „cameră", dar camera lui e 
cu C mare. Deşi chestiunea dreptului electoral al negrilor a fost 
înmormântată pentru multă vreme, eşecul teoriei susţinută de 
deputatul din Midi nu l-a păgubit pe autorul ei. Ba, dimpotrivă, 
se pare că suferinţele îndurate, pericolele prin care a trecut îi 
dau drept la o compensație. Situaţia lui este deci mai solidă 
decât oricând, şi a început să se vorbească despre el pentru 
viitorul minister al Coloniilor. 

Malik şi Tongane au părăsit Africa, şi-au urmat stăpâna în 
Anglia şi s-au căsătorit acolo. Pe pământul britanic prosperă 
acum o colecţie destul de frumoasă de negrişori, dintre care unii 
s-au şi făcut mari. 

Saint-Berain... Dar despre Saint-Berain nu se poate spune 
nimic deosebit. El pescuieşte, vânează, le spune „doamnă" 
interlocutorilor mustăcioşi şi „domnule“ celor de sex opus. 
Acestea îi sunt principalele ocupaţii. În rest povestea lui Saint- 
Berain e aceea a Janei Buxton, şi cum povestea Janei Buxton e 
strâns legată de a fratelui ei Lewis şi de a căpitanului Marcenay, 
soarta acestor patru persoane poate fi arătată în acelaşi timp. 

După cum cititorul şi-a închipuit, căpitanul Marcenay, 

cerându-i, imediat ce sosi la Tombouctou, un concediu 
colonelului Allegre care, de data aceasta, i-l acordă fără nici un 
fel de greutate, îi însoţi în Anglia pe Jane Buxton, pe Lewis şi pe 
Saint-Berain. 

În luna petrecută pe ruinele Blackland-ului, căpitanul 
avusese tot răgazul să-i povestească celei care acum îi era 
logodnică despre minunea nemaipomenită care adusese pe 
adresa lui mesajul lui Marcel Camaret, străbătând calea eterului 
imponderabil ; să-i povestească despre demersul făcut imediat 
pe lângă colonelul Allegre, şi despre adânca nelinişte care îl 
cuprinsese în faţa refuzului categoric al acestuia. Din fericire, 
chiar a doua zi fusese primit răspunsul colonelului Saint-Auban. 
Colonelul, nu numai că declara fals ordinul înmânat de aşa-zisul 
locotenent Lacour, dar recomanda să se trimită imediat ajutoare 
domnului deputat Barsac, despre a cărui soartă existau motive 
legitime de îngrijorare. Expediția fusese imediat organizată şi, 
coborând mai întâi pe Niger până la Gao, traversând apoi 
deşertul, căpitanul Marcenay, aducând cu el, cu preţul unor 
enorme dificultăţi, un tun de câmp, ajunsese în marş forţat la 
Blackland. 

De îndată ce debarcă în Anglia, Jane Buxton, însoţită de 
fratele ei, de căpitanul Marcenay şi de Saint-Berain, porni pe 
cea mai scurtă cale spre castelul Glenor, unde o telegramă sosi 
înaintea lor. Trecuse aproape un an de când părăsise ea 
castelul. Şi se reîntorcea acolo, după ce izbutise să-şi ducă la 
bun sfârşit misiunea. Onoarea familiei era reparată ad 
integrum!. 

Cum avea oare să-şi găsească tatăl ? Avusese bătrânul, pe 
atunci în vârstă de optzeci şi patru de ani, puterea de a suporta 
absenţa fiicei sale şi de a rezista la noua ruşine pe care jefuirea 
Agenţiei Băncii Centrale o aruncase neapărat asupra celui de-al 
doilea fiu al său ? Sigur că ziarele, după ce făcuseră răul, se 
căzniseră să-l repare. Prin grija lui Amedee Florence, de îndată 


1 În întregime (în limba latină în text). 

ce reporterul avu posibilitatea să comunice cu Europa, ele 
proclamaseră ubi et orbi! nevinovăția lui George şi Lewis 
Buxton. Dar citise oare lordul Glenor ziarele acestea, şi marea 
bucurie nu sosea cumva prea târziu ? Jane Buxton ştia prea bine 
în ce stare se afla tatăl ei după drama de la Central Bank. 
Oricare ar fi fost durerea bătrânului, graba ei de a-l revedea era 
şi mai mare. 

Ea sosi, în sfârşit, şi putu să îngenuncheze la căpătâiul 
bătrânului, osândit la veşnică nemişcare. Ochii acestuia, 
strălucitori de inteligenţă, arătară că luciditatea creierului îi era 
intactă. 

Jane Buxton, înconjurată de Lewis, de Saint-Berain şi de 
căpitanul Marcenay, al cărui rol îl explică, îi povesti tatălui ei 
cum decursese întreaga călătorie. Ea îi numi pe cei a căror 
mărturie o avea şi arătă procesul verbal redactat pe marginea 
mormântului din Kubo. Apoi arătă ceea ce ziarele trecuseră sub 
tăcere până atunci, ura pe care ticălosul William Ferney o 
nutrea împotriva familiei Buxton şi mijloacele prin care şi-o 
satisfăcuse atât de groaznic. 

Totul era adevărat. Lord Glenor nu mai putea avea nici o 
urmă de îndoială. Dacă unul din fii îi murise, onoarea 
amândurora era nepătată. 

Bătrânul, cu ochii aţintiţi spre fiica lui, asculta atent. Când 
ea termină, un pic de sânge îi îmbujora faţa, buzele îi tremurară, 
un fior îl străbătu din creştet până în tălpi. Vădit lucru, voinţa 
lui lupta împotriva greutăţii lanțurilor a căror necruțătoare 
strângere trupul lui istovit trebuia să o suporte. 

Cei ce asistau la lupta aceasta tragică simţiră deodată o 
emoție de nespus. Voința, mai puternică, triumfa. Pentru prima 
oară după atâtea luni, lord Glenor făcu o mişcare ! Vorbea ! 

Faţa transfigurată i se întoarse spre Jane şi, pe când mâna 
lui tremurătoare căuta mâna curajoasei fiice, care se sacrificase 
pentru el, buzele îi şoptiră: „Îţi mulţumesc!" 


1 În oraş (Roma) şi în lume (în limba latină în text). 

Apoi, ca şi cum din clipa aceea şi-ar fi pierdut orice motiv 
pentru a trăi, lord Glenor oftă adânc, închise ochii şi încetă să 
mai respire. 

Toţi cei de faţă îi săriră în ajutor. Dar lord Buxton Glenor 
intrase în pacea veşnică, aşa cum aluneci în somnul nopţii. 
Murise, încet, de parcă ar fi adormit. 

Aici se termină povestirea noastră. 

Acum cititorul cunoaşte soarta tuturor personajelor 
Barsac, viitor ministru ; domnul Poncin, beat de statistică ; 
doctorul Châtonnay, reîntors la bolnavii săi, Saint-Berain, fericit 
lângă mătuşa-nepoată, iar aceasta din urmă, fericită soţie a 
căpitanului Marcenay ; Lewis Buxton ajuns la conducerea Băncii 
Centrale ; Malik şi Tongané, în sfârşit, mamă şi tată a unui 
lăudabil şir de copii. 

Iar eu... 

Asta-i bună !... lată că mă dau de gol înainte de timp. Să 
zicem deci: iar Amédée Florence îşi reluă slujba la Expansiunea 
Franceză, unde publică povestirea aventurilor sale, socotite de 
director la treizeci de centime rândul. Şi ca să mai scoată ceva 
bani, reporterul, care nu era bogat, avu ideea să împuşte doi 
iepuri dintr-un foc şi încercă, pe acelaşi subiect, să scrie un 
roman. 

Un roman, zici ? Care roman ?... 

Păi chiar cel de faţă, dragi cititori, cel pe care tocmai l-aţi 
citit de la un capăt la altul, fiindcă aţi ajuns la rândurile acestea. 

Ca un profund psiholog ce este, Amédée Florence şi-a dat 
bine seama că dacă ar fi povestit pur şi simplu numai întâmplări 
adevărate, cititorul ar fi căscat de şi-ar fi rupt fălcile, pe câtă 
vreme aceleaşi fapte, povestite sub vălul ficţiunii, ar avea şansa 
să-l distreze o clipă. Aşa e făcută lumea. Istoria cu I mare ne 
plictiseşte cumplit. Numai istoriile ne plac... uneori ! Ce vreţi ! 
În Franţa, oamenii nu sunt serioşi ! 

Aventurile acestea fiind autentice, din nefericire pentru el, 
Amédée Florence, şi-a ascuns personalitatea cu o dibăcie pe 

care el, primul, e gata s-o laude ; le-a „camuflat" deci într-un 
roman din care speră să vândă un număr respectabil de ediţii. 
Felul acesta de a trece de la un articol de ziar la nişte note 
scrise zi de zi, apoi la o povestire în formă impersonală, 
şiretlicul de a-şi „ironiza" stilul cam prea îndrăzneţ şi de a 
merge până la a-şi spune singur că e băiat de treabă şi isteţ, 
micile zgârieturi, micile tămâieri, au fost tot atâtea trucuri, 
procedee, artificii literare, menite să-l ascundă mai bine pe 
adevăratul autor. 

Dar iată că el şi-a încheiat sarcina. Bună sau rea, amuzantă 
sau plicticoasă, cartea a ajuns acum aici. Incognito-ul poate fi 
deci dezvăluit fără neajunsuri şi primejdii ; povestea poate fi 
declarată drept adevărată, iar cel ce a scris-o, preasupusa şi 
respectuoasa dumneavoastră slugă, poate s-o semneze cu 
numele său : Amédée Florence, reporter la Expansiunea 
Franceză, înainte de a scrie marele cuvânt, cuvântul sublim, 
regele cuvintelor, cuvântul : 

Harry Killer dorise ploaia, și Ca- 
maret făcuse să plouă; ...Harry Kiler 
dorise mașini zburătoare şi Camaret 
îi dăduse planoarele capabile să stră- 
bată 5 000 de kilometri cu viteză de 
bolid. 

Cît despre întrebuințarea dată de 
Harry Killer feluritelor invenţii reali- 
zate de el, lui Marcel Camaret nici 
nu-i trăznise prin minte să se întrebe. 

